Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 9 Οκτωβρίου 2020. «Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 6/5-10-2020 επίκαιρη ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υποδομών και Μεταφορών, με θέμα: «Άμεση αποκατάσταση των εκτεταμένων ζημιών στις υποδομές του Δήμου Αλμυρού». 2. Η με αριθμό 1/5-10-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Μέτρα στήριξης για τους φτωχούς και προστασίας για τους χρόνια πάσχοντες και τα ΑΜΕΑ». 3. Η με αριθμό 22/5-10-2020 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Τα σοβαρά προβλήματα λόγω καθυστερήσεων στην έκδοση συνταξιοδοτικών αποφάσεων». 4. Η με αριθμό 7/5-10-2020 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Εργασίας και Κοινωνικών Υποθέσεων, με θέμα: «Καταβολή εποχικού βοηθήματος στους εργαζόμενους των κλάδων του πολιτισμού και του θεάματος - ακροάματος». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 2/5-10-2020 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Εμπαιγμός των συνταξιούχων από την Κυβέρνηση με πιθανό κούρεμα του εφάπαξ». 2. Η με αριθμό 27/5-10-2020 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Προστασίας του Πολίτη, με θέμα: «Την απρόκλητη βία απέναντι στους υγειονομικούς». 3. Η με αριθμό 16/5-10-2020 επίκαιρη ερώτηση του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Εργασίας και Κοινωνικών Υποθέσεων, με θέμα: «Χωρίς ιατροφαρμακευτική περίθαλψη τα παιδιά σε ανάδοχες οικογένειες». 4. Η με αριθμό 29/5-10-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Οικονομικών, με θέμα: «Αναποτελεσματικό το πρόγραμμα «ΓΕΦΥΡΑ» για τους αδύναμους δανειολήπτες». 5. Η με αριθμό 18/5-10-2020 επίκαιρη ερώτηση του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Κλιμάκωση της απαξίωσης του πάρκου “Τρίτση”». Επίσης, έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών. Κυρίες και κύριοι συνάδελφοι, πριν προχωρήσω στην εκφώνηση των διαδικαστικών για την ημερήσια διάταξη, μου ζητήθηκε και δίνω τον λόγο για ένα λεπτό στον Κοινοβουλευτικό Εκπρόσωπο του ΜέΡΑ25, προκειμένου να κάνει μία δήλωση και μετά θα μπούμε στην κανονική σημερινή διαδικασία. Ορίστε, κύριε Γρηγοριάδη, έχετε τον λόγο.
Σας ευχαριστώ πολύ, κύριε Πρόεδρε. Θα είμαι εξαιρετικά σύντομος, όπως σας υποσχέθηκα. Κύριε Πρόεδρε, το ΜέΡΑ25 ενημερώνει εσάς, όπως και τη Βουλή των Ελλήνων, ότι χθες, κατά τη διάρκεια της ανακοίνωσης της ιστορικής απόφασης της ελληνικής δικαιοσύνης για αυτή τη συμμορία που ονομάζεται «Χρυσή Αυγή», ο ελληνικός λαός, που ήταν εκεί και απλώς πανηγύριζε και χειροκροτούσε όσο πιο ευγενικά μπορεί κανείς να φανταστεί, δέχθηκε εντελώς αναίτια επίθεση από δυνάμεις των ΜΑΤ, ιδιαίτερα σκληρή. Ο στόχος της επίθεσης ήταν νέα παιδιά όσο και ηλικιωμένοι άνθρωποι. Αυτά συμβαίνουν, κύριε Πρόεδρε, και δεν είμαστε εμείς αυτοί που θα πούμε ότι είναι πρωτοφανές αυτό ή ασύλληπτο. Έχει γίνει ξανά και θα ξαναγίνει. Είναι πράγματα που μπορούν να συμβούν σε συγκεντρώσεις. Αυτό που κατά τη γνώμη μας - και θέλουμε να το καταγγείλουμε εδώ στη Βουλή των Ελλήνων - δεν μπορεί να συμβαίνει, είναι ένας θεσμικά εκλεγμένος Βουλευτής του ελληνικού Κοινοβουλίου να πηγαίνει στους άνδρες των ΜΑΤ - όπως έγινε χτες μπροστά μου - , να τους ζητάει να σταματήσουν να κτυπούν πισώπλατα, καθώς ο κόσμος αποχωρούσε πια - τους είπε επί λέξει «φεύγουμε, σταματήστε να κτυπάτε» - και να τον βρίζουν οι άνδρες των ΜΑΤ σκαιότατα. Στο πρόσωπό του βρίζουν όλη τη Βουλή των Ελλήνων και τη δημοκρατία μας. Ζητήσαμε αμέσως από τον Υπουργό Προστασίας του Πολίτη χτες το βράδυ να καθαιρεθούν όλοι οι υπεύθυνοι αξιωματικοί των ΜΑΤ, καθώς οι άνδρες τους συμπεριφέρθηκαν σε θεσμικά εκλεγμένο εκπρόσωπο του ελληνικού λαού με αυτό τον τρόπο, και από τη στιγμή που ο κ. Χρυσοχοΐδης δεν το έπραξε μέχρι σήμερα, ζητάμε ευθέως την παραίτηση του ιδίου. Σας ευχαριστώ πολύ για τον χρόνο και τη δυνατότητα, κύριε Πρόεδρε.
Κύριε Πρόεδρε, θα ήθελα τον λόγο.
Κύριε Ραγκούση, πρέπει να μπω στην ημερήσια διάταξη. Αυτό ήταν μια δήλωση, η οποία είχε έναν συγκεκριμένο σκοπό.
Θέλω κι εγώ να κάνω αντίστοιχη δήλωση.
Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Τροποποίηση Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών, ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης». Η Διάσκεψη των Προέδρων αποφάσισε στη συνεδρίασή της, της 1ης Οκτωβρίου 2020, τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και επί των τροπολογιών. Το Σώμα συμφωνεί;
Το Σώμα συνεφώνησε.
Κύριε Πρόεδρε, θα ήθελα τον λόγο επί της διαδικασίας.
Πριν ξεκινήσουμε τη διαδικασία, θα πάρει τον λόγο για να δώσει μερικές διευκρινήσεις, όπως μου ζητήθηκε, ο κύριος Υπουργός και αμέσως μετά, κύριε Ραγκούση θα σας δώσω τον λόγο. Ο Υπουργός προηγείται κατά τον Κανονισμό, γιατί μπήκαμε στην ημερήσια διάταξη. Ορίστε, κύριε Υπουργέ, έχετε τον λόγο.
Κύριε Πρόεδρε, σας έχω ζητήσει τον λόγο επί της διαδικασίας.
Ακούστε, κύριε Ραγκούση, η διαδικασία τίθεται όταν ξεκινήσει. Εδώ τώρα, δεν έχουμε ξεκινήσει και μου ζητάτε τον λόγο επί της διαδικασίας. Θα πάρετε τον λόγο πριν μπούμε στην ημερήσια διάταξη;
Δώσατε τον λόγο, ήδη, κύριε Πρόεδρε.
Δόθηκε ο λόγος που ζητήθηκε από πολύ νωρίς μέσω του Προέδρου…
Αυτός ο χειρισμός δεν σας τιμά.
Εντάξει! Τον λόγο έχει ο κύριος Υπουργός.
Ευχαριστώ πολύ, κύριε Πρόεδρε. Παίρνω τον λόγο στην αρχή, καθώς καταθέτουμε ορισμένες νομοτεχνικές βελτιώσεις. Θέλω να αναφερθώ σε μία εξ αυτών. Θεωρώ ότι είναι ένα από τα βασικά σημεία που συζητήθηκαν στην επιτροπή, προβλημάτισαν και τον δημόσιο διάλογο και τη διαβούλευση που έγινε και θεωρώ ότι πρέπει να είναι γνωστό στο Σώμα από την αρχή της συζήτησης της σημερινής Ολομέλειας. Αναφέρομαι, συγκεκριμένα, στο άρθρο 3 και στην εσωτερική παράγραφο 2 η οποία ανέφερε: «Με απόφαση του Γενικού Γραμματέα Ιθαγένειας καθορίζεται το ύψος του απαιτούμενου ελάχιστου δηλωθέντος ετήσιου εισοδήματος που δεν μπορεί να είναι κατώτερο από το ετήσιο σύνολο των μηνιαίων αποδοχών του ανειδίκευτου εργάτη. Αυτό αντιστοιχεί σε ένα ποσό της τάξης περίπου των 7.700 ευρώ ετήσιο εισόδημα». Ύστερα από τη συζήτηση που έγινε, καταθέτουμε τη νομοτεχνική βελτίωση, η οποία αντικαθιστά την εσωτερική παράγραφο 2 του άρθρου 3 και λέει: «Με απόφαση του Υπουργού Εσωτερικών καθορίζονται τα ειδικότερα στοιχεία που αποτελούν τεκμήρια οικονομικής και κοινωνικής ένταξης του αιτούντος για την εξεταζόμενη κατά περίπτωση χρονική περίοδο». Προχωρούμε σε αυτή την βελτίωση, διότι όπως έχει αποδείξει η ζωή, δεν μπορεί κανείς με το νόμο να καλύπτει κάθε περίσταση που συμβαίνει στη χώρα και στην ανθρωπότητα και αφορά την οικονομική κατάσταση, την οικονομική ύφεση που έχουμε βιώσει παραδείγματος χάριν το τελευταίο διάστημα εξαιτίας της πανδημίας του κορωνοϊού καθώς και τις συνολικές συνέπειες της πανδημίας κορωνοϊού. Πιστεύουμε ότι με αυτόν τον τρόπο ρυθμίζουμε με μέτρο και λογική ένα πρόβλημα που θα μπορούσε να δημιουργηθεί και θα καθιστούσε απαγορευτικό για πολύ μεγάλο αριθμό ανθρώπων, που επιθυμούν να γίνουν Έλληνες και που συμπληρώνουν όλα τα υπόλοιπα τεκμήρια που προβλέπει ο Κώδικας Ιθαγένειας, καθώς και η μεταρρύθμιση στην οποία προχωρούμε με τη σημερινή νομοθέτηση. Ευχαριστώ, κύριε Πρόεδρε.
Καταθέστε τα, κύριε Υπουργέ στα Πρακτικά. Εγώ θεωρώ πολύ σημαντικό το να προηγείται ο Υπουργός και να τα δίνει από την αρχή. Γιατί - ξέρετε - υπηρετούμε πολλά χρόνια αυτό το Κοινοβούλιο πολλοί εξ ημών και διαμαρτυρόμασταν γιατί να δίδονται οι νομοτεχνικές βελτιώσεις πολύ αργά ή και στο τέλος πολλές φορές. Και μιλώ για μία διαχρονική τέτοια νοοτροπία. Δόθηκαν λοιπόν από την αρχή, έτσι ώστε και οι εισηγητές και οι ειδικοί αγορητές και οι συνάδελφοι Βουλευτές να μπορούν να τοποθετούνται. Και τώρα, κύριε Ραγκούση, για να διορθώσετε τον χαρακτηρισμό, έχετε τον λόγο. Αλλά δεν έχετε πολύ μεγάλη εμπειρία στο Κοινοβούλιο.
Αφήστε το αυτό.
Όταν μπαίνει το θέμα της ημερήσιας διάταξης, πρέπει να σας πω…
Εσείς που έχετε, να προσέχετε κύριε Πρόεδρε να μην εκτίθεστε με τις αποφάσεις σας, να δίνετε τον λόγο σε Κοινοβουλευτικό Εκπρόσωπο και να τον αρνείστε στην Αξιωματική Αντιπολίτευση. Χθες, κύριε Πρόεδρε, στην πραγματικότητα γεννήθηκε μια νέα χρυσή ιστορική επέτειος για τη δημοκρατία, για τη δικαιοσύνη για την αντιφασιστική συνείδηση της ελληνικής κοινωνίας. Χάρις στο αίμα αυτού του παιδιού, του παλικαριού από το Κερατσίνι, του Παύλου Φύσσα, ποτίστηκε για μια ακόμη φορά το αιωνόβιο δέντρο της δημοκρατίας. Και από χθες χάρις και στον αγώνα τον νομικό, τον κοινωνικό, τον συλλογικό, τον πολιτικό, τον δημοσιογραφικό όλων των προηγούμενων ετών είναι επιτέλους καταδικασμένη η Χρυσή Αυγή ως εγκληματική οργάνωση. Με βάση τον παλαιότερο Ποινικό Κώδικα η Χρυσή Αυγή και τα ηγετικά της στελέχη - τα οποία επρόκειτο να καταδικαστούν ως μέλη εγκληματικής οργάνωσης και για τη διεύθυνση αυτής - επρόκειτο να στερηθούν τα πολιτικά τους δικαιώματα μόνο μετά από αμετάκλητη απόφαση, δηλαδή μόνο μετά το τριτοβάθμιο επίπεδο δικανικής κρίσης. Με βάση λοιπόν τον παλαιό Ποινικό Κώδικα δεν θα μπορούσε η Χρυσή Αυγή και τα στελέχη της να στερηθούν τα πολιτικά τους δικαιώματα με τη χθεσινή απόφαση, όπως αυτή τελικά θα εξειδικευτεί με βάση τις ποινές που θα αποδοθούν. Με βάση τον νέο Ποινικό Κώδικα η νομοπαρασκευαστική επιστημονική επιτροπή που το συνέταξε έχει διατυπώσει την άποψη ότι η στέρηση πολιτικών δικαιωμάτων άπτεται της εκλογικής νομοθεσίας, δηλαδή κατ' εξοχήν ζήτημα αρμοδιότητας νομοθετικής πρωτοβουλίας του Υπουργού Εσωτερικών. Επειδή οι περιστάσεις είναι εξαιρετικές και πάρα πολύ σπουδαίες και σημαντικές διατυπώνω εκ μέρους του Προέδρου του ΣΥΡΙΖΑ και της Προοδευτικής Συμμαχίας και όλης της Κοινοβουλευτικής μας Ομάδας προς τον Υπουργό Εσωτερικών την πρόταση μέχρι το μεσημέρι να καταθέσει τροπολογία για τη στέρηση των πολιτικών δικαιωμάτων των εγκληματιών της Χρυσής Αυγής.
Παρακαλώ ησυχία! Μη με αναγκάσετε να ονοματίσω συναδέλφους. Δεν είναι καλό.
Και ενημερώνω και τον κύριο Υπουργό και το Σώμα και ορισμένους φίλους παλαιότερα μελών της Χρυσής Αυγής και απόψεων της Χρυσής Αυγής που φωνασκούν τώρα, ότι αν δεν το κάνει μέχρι το μεσημέρι, τότε θα καταθέσουμε εμείς δική μας βουλευτική τροπολογία, η οποία θα ζητήσουμε να γίνει αποδεκτή.
Κατ' αρχάς είδα πολλούς Κοινοβουλευτικούς Εκπροσώπους οι οποίοι ζητούν τον λόγο. Και με τη σειρά που είδα, πρώτα είδα τον κ. Συντυχάκη εκ μέρους του Κομμουνιστικού Κόμματος Ελλάδας, είδα τον κ. Καμίνη εκ μέρους του ΚΙΝΑΛ, είδα τον κ. Μπούγα εκ μέρους της Νέας Δημοκρατίας, τον κ. Χήτα από την Ελληνική Λύση και δεν ξέρω εάν θέλει - δεν μου έχει ζητηθεί - ο κ. Γρηγοριάδης. Άρα όλοι οι Κοινοβουλευτικοί Εκπρόσωποι θα πάρουν τον λόγο. Τον λόγο έχει ο κ. Συντυχάκης.
Ευχαριστώ, κύριε Πρόεδρε. Χθες η ομόφωνη ετυμηγορία του δικαστηρίου επιβεβαίωσε με κατηγορηματικό και σαφή τρόπο ότι η Χρυσή Αυγή είναι ναζιστική, εγκληματική οργάνωση και καταδίκασε ποινικά τους χρυσαυγίτες δολοφόνους. Αποδείχτηκε ότι είναι εγκληματίες γιατί είναι φασίστες! Αυτό αποτελεί τη δικαίωση στη μνήμη του Παύλου Φύσσα, των Αιγύπτιων αλιεργατών, των συνδικαλιστών του ΠΑΜΕ. Είναι δικαίωση στη μνήμη χιλιάδων αγωνιστών, δημοκρατών, πατριωτών, των κομμουνιστών, που πέθαναν από φρικτά βασανιστήρια στις φυλακές και τις εξορίες από τους προγόνους των χρυσαυγιτών. Δεν πρέπει να ξεχνάμε ότι η χώρα μας είναι ποτισμένη με αίμα από τη δολοφονική δράση αυτών που δεν δίστασαν να παραδεχτούν ότι είναι οι κληρονόμοι και οι ηττημένοι του 1945, ότι είναι δηλαδή φασίστες χιτλερικοί. Είναι θρασύδειλοι και ποτέ δεν το παραδέχτηκαν, τουλάχιστον εδώ μέσα. Γι' αυτό θεωρούμε, από τούτο εδώ το Βήμα, ότι η καταδίκη τους πρέπει να συνοδευτεί με την παραδειγματική τιμωρία, που είναι η επιβολή των ανώτατων ποινών και να οδηγηθούν έτσι στη φυλακή. Αυτό είναι το παλλαϊκό αίτημα, είναι η απαίτηση του εργατικού, λαϊκού κινήματος, των οικογενειών των θυμάτων, της οικογένειας του Παύλου Φύσσα, να καταδικαστούν οι θρασύδειλοι εγκληματίες ναζιστές. Το Κομμουνιστικό Κόμμα Ελλάδας χαιρετίζει τις δεκάδες χιλιάδες λαού και νεολαίας σε όλη τη χώρα, στην Αθήνα, σε άλλες πόλεις, που διαδήλωσαν. Από εκεί και πέρα, όμως, ο λαός πρέπει να βγάλει τα συμπεράσματά του, να είναι σε ετοιμότητα και να μην εφησυχάζει, να έχει τα αυτιά και τα μάτια του ανοικτά για να αντιμετωπίσει το κακό στη ρίζα του, με την ανατροπή ενός συστήματος, που επωάζει το αυγό του φιδιού, τον ναζισμό και τον φασισμό. Γνωρίζουμε ότι το καλύτερο θερμοκήπιο των ναζιστικών οργανώσεων είναι ο αντικομμουνισμός και το κατασκεύασμα της θεωρίας των δύο άκρων, που είναι η επίσημη πολιτική της Ευρωπαϊκής Ένωσης, μιας πολιτικής την οποία την ασπάζεστε όλοι εδώ μέσα. Διότι ιδιαίτερα σε περιόδους. όπως αυτή που διανύουμε, που αποκαλύπτονται όλο και πιο γλαφυρά τα αδιέξοδα του σημερινού συστήματος, τόσο περισσότερο θα ανασύρονται τέτοιου είδους μαντρόσκυλα του συστήματος, όπως είναι η Χρυσή Αυγή. Κανείς δεν ξεπλένεται όμως με τίποτα. Και οι περίεργες δηλώσεις Βουλευτών εδώ και σε συνεντεύξεις, όπως για παράδειγμα του κ. Λοβέρδου, που λέει ότι έχουμε ανθρωποκτονία, αλλά όταν μια υπόθεση βρίσκεται στη δικαιοσύνη η πολιτική δεν έχει καμμία θέση. Λες και δεν είναι πολιτικό το ζήτημα! Δεν ξεπλένονται φυσικά οι κυβερνήσεις του ΠΑΣΟΚ, της Νέας Δημοκρατίας, των ΣΥΡΙΖΑΝΕΛ με τη δική τους καθυστέρηση στη δίκη της Χρυσής Αυγής, με αποτέλεσμα να κυκλοφορούν ελεύθεροι για χρόνια. Δεν ξεπλένονται στελέχη κομμάτων που αναπαράγουν τη θεωρία των δύο άκρων και δίνουν βούτυρο στο ψωμί για τους φασίστες. Δεν ξεπλένονται φυσικά όλες εκείνες οι παράτες που είδαμε κατά το παρελθόν στα ακριτικά νησιά, μαζί με τους χρυσαυγίτες, στο όνομα τάχατες μιας εθνικής ομοψυχίας και είναι υποκρισία να έρχεται ο ΣΥΡΙΖΑ σήμερα και εφόσον τον Ιούνη του 2019, πριν τη λήξη της θητείας της Βουλής, να φτιάχνει νέο Ποινικό Κώδικα, με τον οποίο άλλαξαν οι ποινές για το αδίκημα της διεύθυνσης εγκληματικής οργάνωσης, διαμορφώνοντας προϋποθέσεις για να πέσουν στα μαλακά οι χρυσαυγίτες. Ας βγάλει λοιπόν ο λαός τα συμπεράσματά του. Είναι επίκαιρο όσο ποτέ άλλοτε τα λόγια του ποιητή «Τον φασισμό βαθιά κατάλαβέ τον. Δεν θα πεθάνει μόνος. Τσάκισέ τον!». Αυτό είναι η λαϊκή απαίτηση. Αυτό είναι το μήνυμα που δίνει ο λαός προς πάσα κατεύθυνση. Ευχαριστώ, κύριε Πρόεδρε.
Με την τροπολογία μας συμφωνείτε, κύριε Συντυχάκη;
Τοποθετήθηκα, κύριε Ραγκούση.
Όπως μου ζητήθηκε από τη σειρά, εκτός αν διαφωνείτε, τον λόγο έχει ζητήσει ο κ. Καμίνης ως Κοινοβουλευτικός Εκπρόσωπος του Κινήματος Αλλαγής.
Ευχαριστώ, κύριε Πρόεδρε. Εδώ πέρα, με αυτά που ακούσαμε από τον Κοινοβουλευτικό Εκπρόσωπο του ΣΥΡΙΖΑ, υποτιμάται η νοημοσύνη όλων μας και κατά τούτο υποτιμάται το ίδιο το Κοινοβούλιο. Είναι ανεπίτρεπτα αυτά που ακούσαμε. Το ξέραμε πάρα πολύ καλά ότι είναι προϋπόθεση η αμετάκλητη απόφαση του δικαστηρίου, αλλά ο Ποινικός Κώδικας αυτός εκυοφορείτο επί έτη. Το ζήτημα είχε τεθεί επανειλημμένα και από την επιστήμη, ότι εκεί θα καταλήγαμε. Το είχε θέσει - τελικά μαθαίνουμε εκ των υστέρων - ο ίδιος ο Υπουργός Δικαιοσύνης. Κι αν επικαλούνται τώρα, υποτιμώντας το Σώμα κατ' αυτόν τον τρόπο, προκειμένου να αποσείσουν τις ευθύνες τους, εάν επικαλούνται την εκλογική νομοθεσία, είχαν όλο τον καιρό να το κάνουν αυτοί στην εκλογική νομοθεσία. Για όλα αυτά ταράζομαι, και πάρα πολύ. Γιατί και για αυτό που ακούσαμε πριν, σχετικά με το επεισόδιο χτες, εσείς είστε υπεύθυνη, κυρία Γεροβασίλη. Είχατε όλα τα χρόνια τους θυλάκους αυτούς τους φασιστικούς να τους ξεριζώσετε. Εσείς και εσείς προσωπικά.
Κοιτάξτε τον εχθρό, όχι τον ΣΥΡΙΖΑ.
Εσείς προσωπικά!
Κύριε Καμίνη, προς εμένα να απευθύνεστε.
Είχαν όλον τον καιρό να το κάνουν, κύριε Πρόεδρε. Εμείς αυτά τα είχαμε προβλέψει. Και γι' αυτό αποχωρήσαμε από την ψήφιση αυτού του Ποινικού Κώδικα. Σας ευχαριστώ πάρα πολύ.
Κι εμείς ευχαριστούμε. Κύριε Μπούγα, έχει ζητήσει τον λόγο ο Υπουργός και μετά θα τον δώσω σε εσάς. Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, έχω τη γνώμη ότι θα ήταν καλύτερα όλοι μας να κρατήσουμε ισχυρή την εικόνα της ενότητας του ελληνικού λαού της νίκης της δημοκρατίας και του σεβασμού της δικαιοσύνης. Αυτή ήταν η χθεσινή εικόνα σε ολόκληρη τη χώρα, στη χώρα που με Πρωθυπουργό τον Κυριάκο Μητσοτάκη διασφάλισε την ολοκλήρωση αυτής της δίκης και την απονομή δικαιοσύνης. [[Χειροκροτήματα από την πτέρυγα της Νέας Δημοκρατίας]] Αυτή είναι η αλήθεια και η πραγματικότητα και δεν μπορεί να αποκρυβεί από κανέναν και με κανέναν τρόπο. Όμως ο Κοινοβουλευτικός Εκπρόσωπος της Αξιωματικής Αντιπολίτευσης θέλησε, προτού καν ολοκληρωθεί από την πλευρά του δικαστηρίου η πλήρης απονομή των ποινών και η πλήρης εικόνα της απονομής της δικαιοσύνης, να κάνει συνδικαλισμό πολύ κακού επιπέδου, με πολύ πρόχειρο και επιπόλαιο τρόπο, έχοντας, προφανώς, ανάγκη την άντληση εντυπώσεων από πράγματα που θα έπρεπε να τα κρατήσουμε πολύ ψηλά όλοι οι Έλληνες. Με υποχρεώνετε λοιπόν, κύριε Εκπρόσωπε της Αξιωματικής Αντιπολίτευσης, να θυμίσω στο Σώμα, που είμαι βέβαιος ότι το διατηρεί πλήρως στη μνήμη του, και να το πούμε στους Έλληνες που ενδεχομένως παρακολουθούν αυτές τις συζητήσεις στο Κοινοβούλιο, ότι ήταν η κυβέρνηση του ΣΥΡΙΖΑ η οποία μετέτρεψε τις ποινές για διεύθυνση εγκληματικής οργάνωσης, ψηφίζοντας τελευταίες μέρες προτού φύγετε από την εξουσία τον νέο Ποινικό Κώδικα - ήταν από δέκα έως είκοσι χρόνια και τις κάνατε πέντε ως δεκαπέντε - και βγάζοντας στη μπάντα τη στέρηση πολιτικών δικαιωμάτων συνολικά από τον Ποινικό Κώδικα. Αυτό είναι έργο δικό σας και αυτό που πάτε σήμερα να ζητήσετε το δημιουργήσατε εσείς ως κυβέρνηση με τον Ποινικό Κώδικα. Αντί, λοιπόν, να κάνετε την αυτοκριτική σας γι' αυτό που κάνατε, έρχεστε σήμερα και ζητάτε τα ρέστα από τον Υπουργό Εσωτερικών και την Κυβέρνηση της Νέας Δημοκρατίας. Πόσο θράσος, κύριε Ραγκούση!
Μειώσατε τις ποινές!
Ας κρατήσουμε, λοιπόν, την εικόνα την πραγματική της ενότητας, ας κρατήσουμε την εικόνα της ενότητας και της δημοκρατίας. Οι Έλληνες θυμούνται επί των ημερών ποιας κυβέρνησης δρομολογήθηκαν οι διαδικασίες για να έχουμε χθες την απόφαση της ανεξάρτητης δικαιοσύνης. Έγραφε: «Πρωθυπουργός Αντώνης Σαμαράς, Αντιπρόεδρος της Κυβέρνησης Ευάγγελος Βενιζέλος, Υπουργός Δημόσιας Τάξης Νίκος Δένδιας». Αυτή είναι η αλήθεια και η πραγματικότητα.
Και Γενικός Γραμματέας Τάκης Μπαλτάκος! Τα ξεχάσατε αυτά!
Και υπήρχε κι ένας υποψήφιος πρόεδρος, κύριοι, της δημοκρατίας, ο κ. Σταύρος Δήμας, ο οποίος είπε στους Βουλευτές και στον ελληνικό λαό ότι δεν θα ήθελε να εκλεγεί ποτέ με τις ψήφους της Χρυσής Αυγής. Αυτά, γιατί το τι είναι ο καθένας το αποδεικνύει με πράξεις όχι με λόγια κατόπιν εορτής.
Τον λόγο έχει ο κ. Μπούγας ως Κοινοβουλευτικός Εκπρόσωπος της Νέας Δημοκρατίας.
Ευχαριστώ, κύριε Πρόεδρε. Η ελληνική κοινωνία έδειξε ότι δεν ανέχεται ιδεολογίες μίσους και ρατσισμού. Η ελληνική πολιτεία έδειξε ότι έχει το σθένος να διώξει, να δικάσει δίκαια και να τιμωρήσει νηφάλια όσους επιχείρησαν να πλήξουν τους δημοκρατικούς θεσμούς, κάνοντας εγκληματικές πράξεις. Όμως, κύριε Πρόεδρε, αυτά θα τα πω και κατά τη διάρκεια της ομιλίας μου ως Κοινοβουλευτικός Εκπρόσωπος. Εκείνο το οποίο θα ήθελα να επισημάνω, μετά τα όσα είπε ο κ. Ραγκούσης, είναι ότι πρόκειται για μια άστοχη και ατυχή απόπειρα απενεχοποίησης του ΣΥΡΙΖΑ για όσα έκανε τότε που ήταν κυβέρνηση. Σήμερα παραιτήθηκε το μέλος της Κεντρικής Επιτροπής, της πολιτικής επιτροπής του ΣΥΡΙΖΑ και πρώην Υπουργός Δικαιοσύνης ο κ. Κοντονής και παραιτήθηκε καταγγέλλοντας αυτές τις μεθοδεύσεις οι οποίες έλαβαν τότε χώρα. Και μάλιστα στην παραίτησή του αναφέρει ότι όλα όσα είπε σήμερα τα είχε θέσει εγκαίρως υπ' όψιν της ηγεσίας του ΣΥΡΙΖΑ. Δηλαδή, ξέρατε από τότε πόσο επικίνδυνο είναι να μειώσετε τις ποινές για τη σύσταση και την ηγεσία εγκληματικής οργάνωσης και ουσιαστικά, να τιμωρείτε τους επικεφαλής της εγκληματικής οργάνωσης με τις ποινές του απλού μέλους, όπως επίσης ήταν εντελώς άστοχο και επικίνδυνο και ερευνητέο αν έγινε από λάθος ότι δεν υπάρχει η παρεπόμενη ποινή της στέρησης των πολιτικών δικαιωμάτων. Κύριε Πρόεδρε, η παρεπόμενη ποινή της στέρησης πολιτικών δικαιωμάτων - και αυτό πρέπει να το μάθει ο κ. Ραγκούσης και όσοι στον ΣΥΡΙΖΑ το αγνοούν - είναι μια νομική, κυρίως όμως μια ηθική αποδοκιμασία. Αυτή λοιπόν την ηθική αποδοκιμασία, κύριοι του ΣΥΡΙΖΑ, εσείς την απαλείψατε, επιτρέποντας σήμερα στα μέλη της Χρυσής Αυγής να λένε ότι δεν έχουν στερηθεί τα πολιτικά τους δικαιώματα. Και τι έρχονται και ζητούν σήμερα; Υποτιμούν όλη αυτή τη διαδικασία της στέρησης των πολιτικών δικαιωμάτων - που επισημαίνω ότι είναι εκτός από νομική και ηθική αποδοκιμασία - και θεωρούν ότι πρέπει αυτό να θεσπιστεί σε επίπεδο εκλογικού νόμου, εκλογικής νομοθεσίας, έτσι ώστε να θεσπιστεί ασυμβίβαστο. Κυρίες και κύριοι συνάδελφοι, η Νέα Δημοκρατία εξαρχής έχει δηλώσει με την κοινοβουλευτική στάση της και την κυβερνητική θητεία της ότι δεν θα επιτρέψει ξανά τέτοια μορφώματα να ταλανίσουν την κοινωνία μας και να διχάσουν τον ελληνικό λαό. Θα κάνει λοιπόν ό,τι πρέπει, ό,τι είναι συνταγματικά και θεσμικά πρέπον, προκειμένου τέτοιου είδους συμπεριφορές να μην επαναληφθούν και άνθρωποι σαν αυτούς που είχαν την ηγεσία της Χρυσής Αυγής να μην μπορέσουν ξανά να έχουν δημόσιο λόγο, όχι για να προπαγανδίσουν την ιδεολογία τους, αλλά για να διαφημίσουν παράνομες πράξεις, όπως έκαναν. Ποτέ δεν υποθάλψαμε - και δεν πρόκειται να υποθάλψουμε - κοινοβουλευτικά και εξωκοινοβουλευτικά συμπεριφορές σαν αυτές της Χρυσής Αυγής. Νομίζω ότι οφείλετε σήμερα να κάνετε την αυτοκριτική σας. Αντί με περισσή υποκρισία να έρχεστε στο Κοινοβούλιο, για να αποσείσετε τις ευθύνες τις οποίες έχετε, θα ήταν καλύτερο να τις παραδεχτείτε, να τις ομολογήσετε, για να πάμε παρακάτω, να μην ξαναζήσουμε τέτοια φαινόμενα, να μην ξαναζήσουμε τέτοιες καταστάσεις στην ελληνική κοινωνία. Σας ευχαριστώ, κύριε Πρόεδρε.
Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.
Κύριε Πρόεδρε, μυαλό δεν βάζουμε με τίποτα. Πραγματικά σήμερα αναπνέουμε όλοι πιο ελεύθερα. Πατήσαμε στο κεφάλι το φίδι. Είναι μια όμορφη μέρα σήμερα, αλλά το πολιτικό σύστημα δεν βάζει μυαλό. Είναι φοβερό να προσπαθούν τα κόμματα την ημέρα που θριάμβευσε η δικαιοσύνη, μόνο αυτή θριάμβευσε και έκανε τη δουλειά της κι έστειλε στη φυλακή αυτά τα παραβατικά στοιχεία, τους φασίστες και τους ναζιστές, να προσπαθούν τα κόμματα να σκυλέψουν την επιτυχία της δικαιοσύνης. Και πάνε να εκμεταλλευτούν κομματικά και ψηφοθηρικά την τεράστια επιτυχία της ελληνικής δικαιοσύνης. Μόνο η Ελληνική Λύση, μόνο ο κ. Κυριάκος Βελόπουλος εχθές με επίσημη δήλωσή του είπε ότι κανείς δεν πρέπει να σκυλεύει αυτή την επιτυχία της δικαιοσύνης ούτε να ασκεί πίεση, γιατί είμαστε ήσυχοι και σίγουροι και έχουμε εμπιστοσύνη στη δικαιοσύνη ότι θα κάνει τη δουλειά της. Αλίμονο να υπήρχαν Έλληνες δικαστές που δεν θα τιμωρούσαν αυτά τα πολιτικά καθάρματα, τα αποβράσματα της κοινωνίας, τους φασίστες. Κι έγινε το αυτονόητο. Κι ερχόμαστε σήμερα εδώ και βιάζεται και πάλι η λογική μας. Τα βλέπει ο κόσμος αυτά. Όλοι εύχεστε να μην ξαναεμφανιστούν τέτοια φαινόμενα, κανείς δεν αναρωτιέται όμως από εσάς ποια φαινόμενα έσπρωξαν τον κόσμο σε αυτό το θέμα και να πάρει δύναμη το αβγό του φιδιού και να πάρει τετρακόσιες χιλιάδες ψήφους. Σπρώχνουμε τον κόσμο εκεί. Πρέπει να έχουμε ένα σοβαρό προφίλ προς τα έξω. Δεν είναι νίκη του ΣΥΡΙΖΑ, δεν είναι νίκη του Βαρουφάκη, δεν είναι νίκη του Κουτσούμπα, του Βελόπουλου, του Μητσοτάκη ούτε της Γεννηματά η χθεσινή. Είναι νίκη της δικαιοσύνης, της δημοκρατίας και της λογικής. Αυτό είναι και προχωράμε. Δεν μπορεί να έρχεται ο ΣΥΡΙΖΑ και να διαμαρτύρεται εδώ μέσα για τη μη στέρηση των πολιτικών δικαιωμάτων, όταν εσείς το ψηφίσατε. Βιάζετε τη λογική μας, είναι παράλογα αυτά τα πράγματα που κάνετε. Μην σκυλεύετε, μην εκμεταλλεύεστε τα πάντα. Ελάτε να αναπνεύσουμε όλοι ελεύθερα. Είναι μια ωραία μέρα σήμερα. Κι ελάτε να δείξουμε ένα σοβαρό πρόσωπο στο πολιτικό σύστημα, στους Έλληνες πολίτες, ότι τα δημοκρατικά κόμματα, εμείς εδώ μπορούμε να λειτουργήσουμε υπέρ της δημοκρατίας, υπέρ του συμφέροντος, υπέρ της λογικής, ο καθένας με το πρόγραμμά του και να αφήσουμε τις «κοκορομαχίες» στην άκρη. Είναι ντροπή πραγματικά όλα τα υπόλοιπα ελληνικά κόμματα, πλην της Ελληνικής Λύσης, να λένε «όχι, το έφερε ο Δένδιας και Σαμαράς». Ο ΣΥΡΙΖΑ; Πεντέμισι χρόνια περιμέναμε, κύριοι συνάδελφοι, να γίνει αυτή η ρημάδα η δίκη! «Όχι, είχαν απεργία οι δικηγόροι», «Όχι, δεν είχαμε αίθουσες», «Όχι, ήρθε ο COVID», όχι το ένα, όχι το άλλο. Λοιπόν, πάμε να δείξουμε ένα άλλο πρόσωπο. Απευθυνόμαστε στον ελληνικό λαό, κύριε Πρόεδρε. Και πραγματικά είναι μια ιστορική στιγμή που πρέπει να την εκμεταλλευτούμε όλοι. Ήταν η αποθέωση της δικαιοσύνης εχθές. Καμμία δικαίωση για την Κυβέρνηση της Νέας Δημοκρατίας. Καμμία δικαίωση για τον ΣΥΡΙΖΑ. Καμμία δικαίωση για το ΚΚΕ. Καμμία! Ήταν η δικαίωση της λογικής. Τι λέει η λογική; Σε μια δημοκρατική χώρα, όπως είναι η Ελλάδα, έχουμε εμπιστοσύνη στη δικαιοσύνη κι έκανε τη δουλειά της. Βάλτε μυαλό, για να μη δώσουμε πάλι το δικαίωμα σε ανθρώπους μπερδεμένους να λοξοδρομήσουν και να χαθούν στη διαδρομή, να μείνουν εδώ μέσα στον ναό της δημοκρατίας. Αναλάβετε όλοι τις ευθύνες σας. Η Ελληνική Λύση είναι ξεκάθαρη σε αυτό. Και, κύριε Υπουργέ, εμείς έχουμε τη δύναμη, εμείς νομοθετούμε, εμείς θα το αλλάξουμε και θα βάλουμε μέσα και τη στέρηση πολιτικών δικαιωμάτων. Είναι στο χέρι μας απλά και προχωράμε. Ευχαριστώ πολύ, κύριε Πρόεδρε.
Τον λόγο έχει ο κ. Κλέων Γρηγοριάδης από το ΜέΡΑ25.
Ευχαριστώ πολύ, κύριε Πρόεδρε. Αφού βεβαίως πούμε κι εμείς ως ΜέΡΑ25 ότι είναι πολύ σημαντική η χθεσινή ημέρα για τη δημοκρατία, τη δικαιοσύνη μας, την ελευθερία μας, αφού θυμίσουμε ότι μοιραία ο Παύλος Φύσσας όχι από χθες βέβαια, αλλά από τότε που δολοφονήθηκε έτσι άνανδρα μπήκε στο πάνθεον των ηρώων αυτής της χώρας, είναι συγκεκριμένα ο τελευταίος ήρωας, κατά τη γνώμη μας, μετά τον Σωτήρη Πέτρουλα, θα θέλαμε να πούμε ότι, κατά τη γνώμη μας, διέπραξε ατόπημα ο Κοινοβουλευτικός Εκπρόσωπος του ΣΥΡΙΖΑ, κύριε Πρόεδρε, καθώς θα όφειλε να μη θυμίζει στο Σώμα της Βουλής των Ελλήνων ότι με Ποινικό Κώδικα της κυβέρνησης του ΣΥΡΙΖΑ κινδυνεύουν να έχουν πολιτικά δικαιώματα, αν πάρουν μικρές ποινές, οι πρωταίτιοι αυτής της συμμορίας. Θα έπρεπε να ζητάει συγγνώμη. Αυτή είναι η γνώμη μας, να λέει «συγγνώμη, κάναμε λάθος». Θυμίζω - όπως είπαν και οι προλαλήσαντες - ότι ο κ. Κοντονής με δήλωση του ίδιου είχε προειδοποιήσει, καθώς λέει στη δήλωσή του τον ίδιο τον Πρωθυπουργό για τα προβλήματα που θα προκύψουν από αυτόν τον Ποινικό Κώδικα και επομένως είναι τουλάχιστον υποκριτικό ο ΣΥΡΙΖΑ ως Αντιπολίτευση σήμερα να ζητά από τη Νέα Δημοκρατία να φέρει τέτοιου είδους τροπολογία. Από την άλλη μεριά, μιας και κυβερνάτε, αγαπητοί φίλοι της Νέας Δημοκρατίας, ποτέ δεν είναι αργά για να διορθωθεί ένα πολιτικό λάθος. Καλό θα είναι να μην αποκτήσουν πολιτικά δικαιώματα αυτά τα τέρατα. Επίσης, κύριε Θεοδωρικάκο, αγαπητέ κύριε Υπουργέ, θέλω να σας θυμίσω ότι το ημερολόγιο εκτός από «Αντώνης Σαμαράς» και «κυβέρνηση της Νέας Δημοκρατίας» έγραφε και «Διευθυντής πολιτικού Γραφείου Πρωθυπουργού, κ. Παναγιώτης Μπαλτάκος». Έχει δώσει ο κ. Κασιδιάρης στη δημοσιότητα βίντεο με τα οποία συζητούσαν τους τρόπους συνεργασίας των δύο κομμάτων, αν σας έχει ξεφύγει από τη μνήμη. Επίσης έχω να σας θυμίσω ότι αν και πράγματι επί των ημερών του κ. Δένδια ξεκίνησε αυτή η ιστορία, δηλαδή να ενωθούν όλες οι υποθέσεις σε μία, εντούτοις μερικούς μήνες πριν, γιατί όπως ξέρουμε όλοι ο Φύσσας δολοφονήθηκε στις 18 Σεπτέμβρη στο Κερατσίνι, ωστόσο τον Ιανουάριο του ίδιου έτους που επίσης ήταν η κυβέρνηση Σαμαρά στα Πετράλωνα δολοφονήθηκε ένας πακιστανός συνάνθρωπός μας, ο Σαχζάτ Λουκμάν. δεν είχαμε την ίδια κυβέρνηση της Νέας Δημοκρατίας και του κ. Σαμαρά να επιδεικνύει την ίδια ευαισθησία, λες και αυτός δεν ήταν άνθρωπος, επειδή έτυχε να είναι Πακιστανός. Ευχαριστώ πολύ, κύριε Πρόεδρε.
Ζήτησε και δίδεται ο λόγος στον πρώην Πρόεδρο της Βουλής τον κ. Βούτση.
Κυρίες και κύριοι συνάδελφοι, εξελίσσεται μια συζήτηση για το κοινά αναγνωριζόμενο πια από όλους μας ιστορικό ορόσημο για την καταδίκη των ηγετών της Χρυσής Αυγής ως εγκληματικής οργάνωσης, που δίνει πραγματικά μια μεγάλη ενθάρρυνση, μια μεγάλη στήριξη στην ίδια τη δικαιοσύνη, στη δημοκρατία και βεβαίως και στο αντιφασιστικό κίνημα και ιδιαίτερα μέσα στους καιρούς μας που όλοι παρακολουθούμε και διεθνώς ότι υπάρχουν σημάδια λόγω των πολλαπλών κρίσεων που υπάρχουν και λόγω του μεγάλου φόβου στις κοινωνίες κ.λπ. για ενίσχυση αυτού που ονομάζεται «δεξιά και ακροδεξιά ριζοσπαστικοποίηση». Είναι μια πάρα πολύ σημαντική απόφαση. Πήρα τον λόγο για να θυμίσω στην Αίθουσα κάτι που μας αφορά όλους, ανεξάρτητα αν αρκετοί εξ υμών δεν ήσασταν τα προηγούμενα χρόνια σε αυτή την Αίθουσα. Κυρίες και κύριοι συνάδελφοι, η Βουλή ήταν παρούσα και ήταν παρούσα με ευρείες συναινέσεις του δημοκρατικού τόξου αυτά τα τεσσεράμισι χρόνια, έτσι ώστε να απονομιμοποιηθεί η δράση της Χρυσής Αυγής, να φτάσουμε στην απόφαση διά του δικαστηρίου και να έχουμε το σημερινό αποτέλεσμα. Επιτρέψτε μου μία παρένθεση, διότι αυτές τις μέρες έχω διαβάσει πάρα πολλά από μια προσπάθεια που γίνεται από πλευράς της Κυβέρνησης και με πρόθυμους δημοσιογράφους, οι οποίοι στοχεύουν και σε δολοφονία πολιτικών χαρακτήρων κ.λπ.. Εγώ θα μιλήσω με γεγονότα. Όταν ετοιμάζαμε το Σύνταγμα και την Αναθεώρηση του Συντάγματος - λείπει ο κ. Καμίνης, τον άκουσα προηγουμένως, ξέρει πολύ καλά το θέμα - υπήρχε πράγματι μια άποψη στον δημόσιο χώρο μήπως διά του Συντάγματος βγει παράνομη η Χρυσή Αυγή, θέμα το οποίο μόνο στη Γερμανία υπάρχει ως προηγούμενο στο Σύνταγμα. Δεν μπήκε αυτό το ζήτημα στη συζήτηση η οποία έγινε μέχρι και την ψήφιση του Συντάγματος από καμμία πολιτική δύναμη, διότι ακριβώς υπήρχε η πλήρης συμφωνία ότι θα έπρεπε μπροστά στους φυσικούς τους δικαστές αυτοί οι οποίοι με το προκάλυμμα και το περιτύλιγμα πολιτικού κόμματος ήταν μια εγκληματική συμμορία, να τύχουν της αυστηρότατης ποινής του κολασμού και της καταγραφής τους ως εγκληματική συμμορία. Κρατήστε το αυτό. Στη Βουλή, κύριε Πρόεδρε - και το γνωρίζετε εσείς, διότι είχαμε συνεργαστεί, όπως και με όλους τους Αντιπροέδρους - τα ζητήματα είχαν έρθει από το 2012, όταν είχαν κατατεθεί εδώ από τα παρατηρητήρια ενάντια στη ρατσιστική βία, όλα τα ντοκουμέντα για ογδόντα δύο επιθέσεις του 2010, 2011, 2012 που είχαν γίνει. Η απάντηση που μας είχε δοθεί τότε στον κοινοβουλευτικό έλεγχο ήταν ότι μόνο δύο ή τρία από αυτά τα συμβάντα - μιλάω πριν από τη δολοφονία Φύσσα - ήταν σε διαδικασία εξέτασης. Φτάσαμε εκεί που φτάσαμε, στο να συλληφθεί η ηγεσία της Χρυσής Αυγής. Θέλω να επισημάνω ότι και για το ζήτημα της μη άρσης προηγούμενα των ασυλιών τους, όπως και για το ζήτημα της χρηματοδότησης αυτού του κόμματος, υπήρξε ευρύτατη συναίνεση, έτσι ώστε - γι' αυτό μιλάμε τώρα για τα 10 εκκρεμούντα εκατομμύρια - να κοπεί ο ομφάλιος λώρος με το χρήμα, που ήταν πολύ σημαντικό για τη λειτουργία αυτής της οργάνωσης, αλλά και να γίνει δυνατό στις διωκτικές αρχές τότε και στους ανακριτές και στους εισαγγελείς να προχωρήσουν γρήγορα αυτή την εξέταση. Αυτά τα τέσσερα χρόνια, κύριε Πρόεδρε, μπορεί κανείς να ανατρέξει στα Πρακτικά της προηγούμενης περιόδου της Βουλής. Είμαι υπερήφανος που ήμουν Πρόεδρος σε αυτή την περίοδο της Βουλής και που με παρόντες εδώ αυτούς τους κυρίους και τις κυρίες δόθηκαν μάχες πραγματικά μέσα στη Βουλή από κόμματα, από στελέχη, από Βουλευτές. Τους πήραμε το δικαίωμα να εκπροσωπούν τη χώρα στο εξωτερικό, δηλαδή στις αποστολές των Βουλευτών οι οποίοι ήταν έξω, επανειλημμένα και μετά από επεισοδιακές αντιπαραθέσεις δημοσίως τους πήγαμε στον κώδικα δεοντολογίας και υπήρξε ποινολόγιο πάνω σε αυτό το ζήτημα και ποινές οι οποίες υπήρξαν προς αυτούς. Βεβαίως ήμασταν και παρόντες για να καταγγείλουμε τις προσπάθειες, ιδιαίτερα την τελευταία προσπάθεια που έγινε για βίαιη είσοδο στη Βουλή από πέντε διαφορετικά σημεία όπου αξιοποιήσαν το μαζικό συλλαλητήριο που είχε γίνει για τη Συμφωνία των Πρεσπών και υπέστη η Βουλή εκείνη την επίθεση. Δείτε όλα αυτά και το ημερολόγιο αυτής της τετραετίας. Δεν θα βρεθεί - κατά τη γνώμη μου - ούτε ένα ψεγάδι, το οποίο να αμαυρώνει και να θολώνει τη διάθεση ευρύτατου δημοκρατικού φάσματος απέναντι σε αυτή τη συμμορία. Επίσης, επειδή έχει χυθεί πολύ μελάνι - και λυπάμαι, διότι επίσημα το κόμμα της Νέας Δημοκρατίας έχει ενστερνιστεί κάτι το οποίο είναι απολύτως ψευδές - για το ότι μέσα στη συνεδρίαση της Βουλής, όταν συζητάγαμε για τον νόμο της απλής αναλογικής τάχατες μου εγώ είχα πει πως υπάρχουν ευπρόσδεκτες και μη ευπρόσδεκτες ψήφοι, ανατρέξτε στα Πρακτικά για να δείτε στις συγκεκριμένες συνεδριάσεις πώς σε μια απάντηση σε ένα κανάλι, που είχα ερωτηθεί επί τούτου, είπα ότι θεωρητικά δεν χωρίζονται βεβαίως οι ψήφοι, αλλά δεν ζητάμε τις ψήφους της Χρυσής Αυγής. Και βεβαίως η Χρυσή Αυγή μπλόκαρε και την υπερψήφιση της απλής αναλογικής. Όχι απλά δεν υπήρχε καμμία συσχέτιση ή συζήτηση, αλλά λόγω και των ψήφων της Χρυσής Αυγής και άλλων κομμάτων δεν πέρασε η προτεινόμενη πλειοψηφία η οποία υπήρχε από το ελληνικό Σύνταγμα. Αυτά είναι τα γεγονότα. Σε κάθε πτυχή, σας επαναλαμβάνω, καλοπροαίρετα - αν θέλετε - και όχι μέσω των διαφόρων πάνελ ή των fake news, μπορούμε πολύ αναλυτικά να συζητήσουμε για σημείο προς σημείο αν υπήρξε η οποιαδήποτε, από την πλευρά μας, ολιγωρία. Θέλω να σας πω κιόλας για το θέμα της καθυστέρησης της δίκης. Ρωτήστε ή δείτε, πείτε να σας κάνουν μια τεκμηρίωση, τι έχουν πει για το πώς κράτησε αυτή η δίκη, όλοι οι παράγοντες της δίκης, δηλαδή το δικαστικό σώμα όταν τους κάναμε ακροάσεις, οι δικηγόροι του κατηγορητηρίου και όλοι οι δημοσιολογούντες. Ήταν σαφέστατοι ότι μια τέτοια δίκη πρωτοφανής, όπου - επειδή είχα παραβρεθεί σε αρκετές συνεδριάσεις - έπρεπε νομίμως παραδείγματος χάριν να διαβαστούν όλες οι ερωτήσεις και οι επερωτήσεις των Βουλευτών της Χρυσής Αυγής μέσα στο Κοινοβούλιο στα αναγνωστέα έγγραφα και μια σειρά από άλλους λόγους, πραγματικά υπήρξε αυτή η μετρημένη καθυστέρηση, όχι όμως για λόγους που οφείλονται στη Βουλή ή στο κλείσιμο ματιού για να είμαι σαφής από μια οποιαδήποτε δύναμη, πόσο μάλλον την κυβερνητική δύναμη. Εδώ μέσα - και το λέω για πρώτη φορά, το γνωρίζει πρώτη απ' όλους η επικεφαλής αυτού του αντιφασιστικού κινήματος, η ηρωίδα Μάγδα Φύσσα - σε αυτό το κτήριο - και σας επαναλαμβάνω ότι το λέω τώρα μετά την απόφαση - έγιναν οι ενέργειες, για να υπάρξουν λύσεις και να επισπευστεί όσο γινόταν, μέσω της τελικής απόφασης που πάρθηκε να δοθεί η Αίθουσα αποκλειστικά για αυτή τη δίκη και οι δικαστές να απαλλαγούν από άλλες υποθέσεις τους, για να μπορέσουν να το τελειώσουν. Εδώ μέσα, λοιπόν, γίναν αυτές οι συνηγορίες, οι προσπάθειες και οι πρόνοιες. Θα μπορούσα να σας πω και πάρα πολλά άλλα, είδατε το ύφος μου, αλλά δεν θέλω τέτοια μέρα να δημιουργήσουμε διχαστικό κλίμα. Είναι, όμως, απολύτως ψευδές, με βάση όλα τα στοιχεία τα οποία υπάρχουν στη Βουλή ότι η Βουλή ήταν απούσα, ότι η Βουλή έκανε πώς δεν καταλάβαινε, ότι η Βουλή συμπεριφερόταν σαν να είναι το ίδιο αυτό το κόμμα με τα υπόλοιπα. Είναι λάθος και δεν αφορά μόνο την κυβερνώσα τότε δύναμη, δηλαδή τον ΣΥΡΙΖΑ, αλλά αφορά και τους συναδέλφους της Νέας Δημοκρατίας και άλλων κομμάτων και θα παρακαλούσα πριν να βγάζετε ανακοινώσεις ή αφηγήματα, τα οποία μπαίνουν στην τρέχουσα πολιτική αντιπαράθεση να ρωτάτε, να έχετε την γνώμη και τη γνώση όλων όσων τότε διαδραμάτιζαν εδώ μέσα έναν ρόλο και εκ μέρους του κόμματός σας. Αυτή θεώρησα υποχρέωσή μου στο όνομα και σε τιμή της απόφασης που βγήκε αλλά και σε τιμή της προσπάθειας που έγινε μέσα στη Βουλή των Ελλήνων, για να φτάσουμε σε αυτό το αποτέλεσμα. Ευχαριστώ.
Δίνω ξανά τον λόγο στον κ. Ραγκούση - για να μη με αδικήσει ξανά - και μετά θα δώσω τον λόγο στον κ. Μπούγα.
Πολλοί χαρακτηρισμοί, κύριε Πρόεδρε, πολλές σοφιστείες, αλλά αυτοί οι πολίτες που μας ακούν ή θα μάθουν αυτή τη συζήτηση, στο τέλος θα μείνουν με ένα ερώτημα, αντιπαρερχόμενοι όλες αυτές τις προσβλητικές αναφορές που έγιναν. Εχθές η Χρυσή Αυγή καταδικάστηκε. Θα υπάρξει στέρηση πολιτικών δικαιωμάτων από εδώ και στο εξής, ναι ή όχι;
Φροντίσατε να μην υπάρξει.
Η αλήθεια δεν μπορεί να αντιμετωπιστεί με τον συνδικαλισμό στη γνήσια εκδοχή του. Γιατί η αλήθεια είναι ότι με τον προηγούμενο Ποινικό Κώδικα η στέρηση πολιτικών δικαιωμάτων θα μπορούσε να επιβληθεί στη Χρυσή Αυγή, επαναλαμβάνω, μόνο μετά την αμετάκλητη απόφαση. Δηλαδή, μετά από χρόνια ολόκληρα. Και όλοι όσοι σήμερα επιχειρηματολογούν και χρησιμοποιούν διάφορα επιχειρήματα από τα πάνελ της τηλεόρασης, δεν αναρωτιούνται ποιο είναι το ουσιαστικό ζήτημα που τίθεται σήμερα, ποια είναι η πολιτική ευθύνη την οποία αναλαμβάνουν; Γιατί αν νομίζουν κάποιοι ότι τους είναι τόσο εύκολο να εξαπολύουν επιχειρήματα της πλάκας - να το πω εντελώς λαϊκά - και ότι έτσι θα ξεφύγουν από την ευθύνη τους, κάνουν λάθος. Γιατί αυτός ο Ποινικός Κώδικας τον οποίο έχουν καταραστεί κατ' επανάληψη, τροποποιήθηκε από τη παρούσα κυβέρνηση και από την παρούσα κοινοβουλευτική Πλειοψηφία και δεν υπήρξε καμμία τροποποίηση για τα θέματα αυτά για τα οποία συζητάμε σήμερα. Έγινε πριν από μήνες τροποποίηση του Ποινικού Κώδικα από την Κυβέρνηση του Κυριάκου Μητσοτάκη. Γιατί δεν επανήλθε η διάταξη για τη στέρηση πολιτικών δικαιωμάτων; Γιατί δεν προτάθηκε στη διαδικασία τροποποίησης του Ποινικού Κώδικα του τρισκατάρατου από κανένα κόμμα που σήμερα εξαπολύει χαρακτηρισμούς και προσβολές να υπεισέλθει, να προστεθεί μια τέτοια διάταξη; Γιατί; Για να υπάρχει σήμερα αυτό το ζήτημα.
Παρακαλώ ησυχία.
Εμείς σας είπαμε, ότι η Επιστημονική Επιτροπή που επεξεργάστηκε τον Ποινικό Κώδικα και όχι τα στελέχη του ΣΥΡΙΖΑ, θεώρησε ότι είναι ζήτημα εκλογικής νομοθεσίας. Στο παρελθόν η εκλογική νομοθεσία που έχει καθοριστεί από το Υπουργείο Εσωτερικών είτε για την αυτοδιοίκηση είτε για τους Βουλευτές, έχει συμπεριλάβει τέτοιου είδους διατάξεις. Δεν έχει καμμία σημασία τώρα να τις απαριθμήσω. Εάν κάποιος διαφωνεί και δεν θεωρεί ότι είναι θέμα της εκλογικής νομοθεσίας, ας το φέρει ως τροπολογία η Κυβέρνηση που κάθε τόσο φέρνει δεκάδες τροπολογίες για μείζονα θέματα κοινωνικά και πολιτικά ως τροποποίηση στον Ποινικό Κώδικα. Στο τέλος, κατεβάζοντας τους τόνους, κύριε Πρόεδρε, θα ολοκληρώσω λέγοντας το εξής. Σήμερα υπάρχει δυνατότητα στο ελληνικό Κοινοβούλιο, ομόφωνα να διατρανώσει και να επιβεβαιώσει την ενότητά του απέναντι σε αυτό το εγκληματικό φαινόμενο που χθες καταδικάστηκε από την ελληνική δικαιοσύνη. Όλες οι δικαιολογίες, όλα τα τεχνάσματα, όλα τα επιχειρήματα, θα πάνε στην άκρη και αυτό που θα μείνει - εάν δεν αλλάξει στάση η Κυβέρνηση - θα είναι το ερώτημα γιατί και σήμερα το ελληνικό Κοινοβούλιο ομόφωνα - που δεν το έκανε με την τροποποίηση του νέου ποινικού κώδικα από αυτή την Κυβέρνηση - δεν συμπεριέλαβε με μια τροπολογία μια διάταξη για τη στέρηση πολιτικών δικαιωμάτων αυτών των εγκληματιών. Σας ευχαριστώ.
Ο κύριος Υπουργός έχει τον λόγο.
Κύριε Πρόεδρε, τον λόγο παρακαλώ.
Κύριε Μπούγα, ζήτησε τον λόγο και προηγείται ο κύριος Υπουργός. Ορίστε, κύριε Υπουργέ, έχετε τον λόγο.
Επί της ουσίας έχω τεκμηριώσει την απάντηση της Κυβέρνησης και της Νέας Δημοκρατίας, αλλά επειδή βλέπω ότι ο εκπρόσωπος της Αξιωματικής Αντιπολίτευσης του ΣΥΡΙΖΑ επιμένει από καθήκον προφανώς, θέλω να πιστεύω, κύριε συνάδελφε, ότι είτε ως Γραμματέας της Κεντρικής Επιτροπής του ΠΑΣΟΚ είτε ως Υπουργός Εσωτερικών ή, εν πάση περιπτώσει, ως μέλος του Κοινοβουλίου ή έστω και κυρίως και πάνω απ' όλα ως Έλληνας πολίτης, οφείλετε να γνωρίζετε το Σύνταγμα της χώρας.
Το ΠΑΣΟΚ να μην το μπλέκετε, εμείς ήμασταν ΠΑΣΟΚ.
Τότε, κύριε Κωνσταντινόπουλε, επί Προεδρίας του κ. Παπανδρέου, όχι σήμερα. Σας διαβάζω, λοιπόν, κύριε Ραγκούση, από το Σύνταγμα των Ελλήνων.
… ψευτομαγκιές!
Έχετε ξεφύγει.
Περιμένω, κύριε Πρόεδρε, διότι θέλω να ακουστεί με απόλυτη ευκρίνεια.
Παρακαλώ, ησυχία απ' όλες τις πλευρές. Μιλάει ο Υπουργός, όλοι πρέπει να το σεβαστούμε. Παρακαλώ πολύ, να μην κάνετε ανταλλαγές απόψεων εκατέρωθεν. Συνεχίστε κύριε Υπουργέ.
Άρθρο 51, παράγραφος 3. Ο νόμος δεν μπορεί να περιορίσει το εκλογικό δικαίωμα, παρά μόνο εάν δεν έχει συμπληρωθεί κατώτατο όριο ηλικίας ή για ανικανότητα δικαιοπραξίας ή ως συνέπεια αμετάκλητης ποινικής καταδίκης για ορισμένα εγκλήματα. Αμετάκλητης ποινικής καταδίκης! Δεν πιστεύω ότι χρειάζεται να είναι κανείς νομικός, για να γνωρίζει τι σημαίνει αμετάκλητη ποινική καταδίκη, κύριε Ραγκούση.
Και το καταργήσατε.
Το καταργήσατε!
Και μιλάτε;
Μαζέψτε, λοιπόν, τις συνδικαλιστικές προτάσεις σας, κρατήστε τες για τον εαυτό σας…
(Δεν ακούστηκε)
Κύριε Κεγκέρογλου σας παρακαλώ ηρεμία. Όλοι πήρατε τον λόγο με τη σχετική άνεση. Ο κ. Μπούγας έχει τον λόγο τώρα.
Κύριε Πρόεδρε, η απάντηση δόθηκε από τον Υπουργό, εγώ θα ήθελα συμπληρωματικά να πω το εξής. Δυστυχώς ο κ. Ραγκούσης με τη δεύτερη εμπρηστική τοποθέτησή του στο Κοινοβούλιο κατέστρεψε ό,τι προσπάθησε με νηφάλιο - είναι αλήθεια - λόγο να κτίσει ο κ. Βούτσης πριν. Διότι η δεύτερη τοποθέτηση ήταν πιο άστοχη από την πρώτη, και νομικά και πολιτικά περισσότερο εσφαλμένη. Στο ερώτημα, κύριοι του ΣΥΡΙΖΑ, εάν θα φροντίσουμε να μην έχουν πολιτικά δικαιώματα οι καταδικασμένοι πλέον της Χρυσής Αυγής, η απάντηση είναι ότι φροντίσατε εσείς να μη συμβεί αυτό. [[Χειροκροτήματα από την πτέρυγα της Νέας Δημοκρατίας]] Διότι τότε, επί των ημερών σας ψηφίστηκε αυτό. Είσαστε αποκλειστικά και πλήρως υπεύθυνοι για αυτή την εξέλιξη. Διότι υπενθυμίζω συμπληρωματικά σε ό,τι είπε ο κύριος Υπουργός, κύριε Πρόεδρε, ότι στο ποινικό μας σύστημα, η στέρηση των πολιτικών δικαιωμάτων προβλεπόταν ως παρεπόμενη ποινή. Άρα, εάν καταργηθεί από την τέλεση του εγκλήματος μέχρι και την αμετάκλητη καταδίκη ο σχετικός νόμος που προβλέπει την παρεπόμενη αυτή ποινή, ισχύει ο ευνοϊκότερος για τον κατηγορούμενο νόμος. Επομένως η απάντηση είναι απλή, η ευθύνη όμως είναι τεράστια και την επωμίζεται εξ ολοκλήρου ο ΣΥΡΙΖΑ. [[Χειροκροτήματα από την πτέρυγα της Νέας Δημοκρατίας]] Ακούστε κάτι, κύριοι συνάδελφοι. Καλό είναι, για να μην ξανασυμβούν αυτά τα φαινόμενα που όλοι στηλιτεύουμε, να θυμόμαστε συνολικά τι υπήρξε και τι συνέβη στην Αίθουσα. Η προκάτοχός σας, αγαπητέ κύριε Πρόεδρε, από του Βήματος της Βουλής, αν δεν κάνω λάθος, είχε πει ότι καλόν είναι να ξαναδούμε την εγκυρότητα των νομοσχεδίων που ψηφίστηκαν, επειδή δεν ήταν παρόντες οι τότε προφυλακισμένοι Βουλευτές της Χρυσής Αυγής. Εσείς τότε ως Γενικός Γραμματέας του ΣΥΡΙΖΑ πώς είχατε αντιμετωπίσει αυτή τη δήλωση της Προέδρου της Βουλής; Κύριε Πρόεδρε, καταληκτικά, κανείς δεν θέλει σε μια τέτοια σημαντική μέρα για τη δημοκρατία και τη δικαιοσύνη να «χαλάσει» το κλίμα - επιτρέψτε μου και την αδόκιμη έκφραση - διότι ο φασισμός δεν νικήθηκε εξ ολοκλήρου, μια έκφανση του φασισμού νικήθηκε χθες. Ο φασισμός είναι εδώ, είναι παρών. Για να μπορέσουμε να τον νικήσουμε χρειάζονται μάχες συνεχείς, αγώνες διαρκείς. Και οι Βουλευτές θα πρέπει σε αυτούς τους αγώνες να πρωτοστατήσουν. Σας ευχαριστώ, κύριε Πρόεδρε.
Θα μου επιτρέψετε κύριε Παφίλη, επειδή ζήτησε για τρίτη φορά τον λόγο ο κ. Ραγκούσης, να του τον δώσω. Ορίστε, κύριε Ραγκούση, έχετε τον λόγο μόνο για δύο λεπτά απόλυτα. Νομίζω ότι όλοι είχατε άνεση χρόνου. Έβαζα χρόνο, ποτέ όμως δεν τον τηρούσα. Έτσι και εδώ παραβίαζα τον Κανονισμό. Παράκληση θερμή να ολοκληρώσετε σε δύο λεπτά.
Αυτό που διαπιστώνει κανείς με όσο καλή διάθεση κι αν μπορεί να βρει σε αυτή τη συζήτηση είναι μια συστηματική άρνηση της Κυβέρνησης να αποδεχτεί αυτή την πρόταση, ακόμη και με το δικό της σκεπτικό. Μια πολιτικά καλοπροαίρετη αντίδραση σήμερα θα ήταν ναι, το κάνουμε, αλλά το κάνουμε δίνοντάς του αυτή τη διάσταση, δηλαδή μετά την αμετάκλητη απόφαση. [[Θόρυβος από την πτέρυγα της Νέας Δημοκρατίας]] Επειδή ο κ. Θεοδωρικάκος δεν είναι νομικός και επειδή διάβασε ένα σημείωμα που του στείλανε, να ζητήσετε, κύριε Θεοδωρικάκο, να σας ενημερώσουν οι νομικοί έγκριτοι που έχει η παράταξή σας και η Κυβέρνησή σας ότι όταν πρόκειται για ρύθμιση, η οποία άπτεται πράγματι αυτού του άρθρου του Συντάγματος και υπάγεται στην αποστέρηση εκλογικών δικαιωμάτων από παρεπόμενη ποινή, τότε βάσει ειδικής διάταξης στην εκλογική νομοθεσία μπορεί και να ισχύσει και αναδρομικά. Άρα δεν είναι η νομική άποψη που πριν διατυπώσατε, κύριε Θεοδωρικάκο, και που δεν είναι δική σας, γιατί δεν είσαστε νομικός. Η μόνη είναι αυτή που πριν από λίγο σας διάβασα εγώ, γιατί και εγώ δεν είμαι νομικός και βάσει της οποίας η Επιστημονική Επιτροπή για την κατάρτιση του νέου Ποινικού Κώδικα κατέληξε στην απόφαση που έχουμε πει από την αρχή. Άρα το ερώτημα παραμένει: Θέλετε ναι ή όχι με οποιαδήποτε εκδοχή - πλειοψηφία είστε - σήμερα το ελληνικό Κοινοβούλιο να στείλει ένα ακόμη ηχηρό μήνυμα κατά του νέου φασιστικού αυτού μορφώματος που χθες καταδικάστηκε ή θέλετε να μείνετε πίσω από νομικισμούς και από επιχειρήματα συνδικαλιστικά για να πείτε ένα όχι; Θα κριθείτε και θα κριθούμε.
Να βάλουμε ένα τέλος, αλλά όχι τώρα. Συγγνώμη, κύριε Παφίλη, μη φοβάστε. Δόθηκε άνεση και συνεχίζεται να δίνεται άνεση χρόνου. Έχετε τον λόγο, κύριε Παφίλη. Είχε μιλήσει για πρώτη φορά ο συνάδελφος, ο κ. Συντυχάκης. Έχετε τον λόγο και μετά θα μιλήσει ο κ. Καμίνης. Στη συνέχεια απ' ότι βλέπω θέλει να πάρει τον λόγο ο Υφυπουργός, ο κ. Λιβάνιος και θα κλείσουμε αυτή τη συζήτηση για να μπούμε και στο νομοσχέδιο, το οποίο έχει ήδη καθυστερήσει σημαντικά. Ορίστε, κύριε Παφίλη, έχετε τον λόγο.
Συνολικά τοποθετήθηκε ο Μανώλης Συντυχάκης. Δεν τον άκουσα, γιατί ήμουν στον δρόμο. Θέλω να κάνω δύο παρατηρήσεις. Πρώτον, επειδή γνωριζόμαστε στην Αίθουσα, ξέρετε ποιος άρχισε τον πόλεμο και χαρακτήρισε εγκληματική οργάνωση, φασιστική τη Χρυσή Αυγή και ο Προεδρεύων τότε, επειδή έτυχε να είμαι εγώ εκ μέρους του ΚΚΕ, με επανέφερε στην τάξη να μη χρησιμοποιούμε τέτοιες εκφράσεις ότι είναι φασιστική, ναζιστική, εγκληματική οργάνωση. Όπως και πολλοί άλλοι σχεδόν εξ όλων των άλλων κομμάτων, για να μην πω όλων, για ένα μεγάλο διάστημα το θεωρούσαν ως ένα συνηθισμένο πολιτικό φαινόμενο και έπρεπε να αντιμετωπιστεί, όπως αντιμετωπίζονται τα πολιτικά φαινόμενα που εμφανίζονται, κ.λπ.. Επειδή, λοιπόν, γνωριζόμαστε ας σταματήσει η προσπάθεια οικειοποίησης ενός σκληρού αγώνα που έδωσε και το εργατικό κίνημα έξω από τη Βουλή και έξω από τα δικαστήρια και πολιτικές δυνάμεις που στάθηκαν στην πρώτη γραμμή. Ας σταματήσουν όλοι σήμερα αυτό να το χρησιμοποιούν σαν πλυντήριο για τις ευθύνες που έχουν. Και οι ευθύνες είναι τεράστιες και υπάρχουν και ντοκουμέντα και για τα μέσα ενημέρωσης και για πολιτικά στελέχη πώς τοποθετήθηκαν από πολλά κόμματα, σχεδόν απ' όλα. Λέω σχεδόν, γιατί δεν είμαι σίγουρος. Όλα τα ντοκουμέντα υπάρχουν, το τι είχε πει ο καθένας όταν εμφανίστηκε η Χρυσή Αυγή, το τι εναγκαλισμοί υπήρχαν πολιτικοί και άλλοι, το τι εξηγήσεις έδιναν, το ότι ήθελαν τη Χρυσή Αυγή με γραβάτα. Σήμερα που κόπτονται ορισμένοι, τότε έλεγαν από συγκεκριμένα κανάλια ότι θέλουμε μια Χρυσή Αυγή πιο ήμερη και ήρεμη. Λοιπόν, ας σταματήσει όλη αυτή η υποκρισία. Η Χρυσή Αυγή και ο φασισμός είναι γνήσιο και όχι νόθο τέκνο του καπιταλισμού, του συστήματος που υπηρετείται όλοι και αυτό δεν μπορεί να παραγραφεί, έχει αποδειχθεί και ιστορικά. Γι' αυτό, λοιπόν, εμείς λέμε ότι αν δεν εξαλειφθούν οι αιτίες - και οι αιτίες είναι η εκμετάλλευση, η εξαθλίωση, η φτώχεια - που φέρνει ένα σύστημα ολόκληρο όταν δεν μπορεί να κάνει αλλιώς επιστρατεύει και αυτές τις μορφές εξουσίας του κεφαλαίου. Σε ότι αφορά τη δεύτερη παρατήρηση θα έλεγα δεν σταματάτε λίγο το πινγκ πονγκ. Αυτό τώρα που συμβαίνει, δεν συμβαίνει σήμερα μόνο, συμβαίνει πάρα πολλά χρόνια. Εσείς το καταργήσατε. Εσείς δεν το επαναφέρατε. Γιατί αφού ήταν τόσο φοβερό, δεν ερχόσασταν στην τροποποίηση του Ποινικού Κώδικα; Για να παίζεται αυτό το παιχνίδι, που παίζεται συνέχεια. Λοιπόν, βγείτε και πάρτε τις ευθύνες και πείτε: «Ναι, κακώς κάναμε εμείς που το καταργήσαμε και κακώς εμείς που δεν θα το επαναφέραμε». Είναι πολύ απλό και λογικό απέναντι στον κόσμο. Εμείς υποστηρίζουμε ότι πρέπει να επανέλθει η δυνατότητα της στέρησης των πολιτικών δικαιωμάτων με όποιο νομικό τρόπο είναι πιο άμεσο. Γιατί όλη αυτή η κουβέντα τόσες ώρες; Τόσο δύσκολο είναι να πείτε ότι κάναμε λάθος και εμείς που δεν το επαναφέραμε; Πόσο δύσκολο είναι και παίζεται ένα πινγκ πονγκ εδώ μέσα στην Αίθουσα. Φτάνει πια!
Τον λόγο έχει ο κ. Καμίνης ως Κοινοβουλευτικός Εκπρόσωπος του Κινήματος Αλλαγής. Ορίστε, κύριε Καμίνη.
Ευχαριστώ, κύριε Πρόεδρε. Νομίζω ότι ο ΣΥΡΙΖΑ επιβαρύνει τη θέση του. Αντί να παραδεχθεί ευθαρσώς το λάθος που διέπραξε, την ολιγωρία τόσων ετών, το γεγονός ότι αγνόησε και την επιστήμη, αλλά τελικά αποκαλύφθηκε εκ των υστέρων και τον υπεύθυνο Υπουργό, ο οποίος έκρουσε τον κώδωνα του κινδύνου έρχεται σήμερα και μας καλεί ουσιαστικά εκ του πρόχειρου να δεσμευτούμε ότι θα νομοθετήσουμε σε ένα συνταγματικό έδαφος ιδιαιτέρως επισφαλές. Είναι το Σύνταγμα που πρέπει να σεβαστούμε. Κι αν υπάρχει κάποια διέξοδος στην εκλογική νομοθεσία θα πρέπει να σκεφθούμε πως ενδεχομένως θα περιορίσουμε τη συμμετοχή στην εκλογική διαδικασία κομμάτων που θα δεχθούν στους κόλπους τους τουλάχιστον τα διευθύνοντα στελέχη. Το λέω αυτό με κάθε επιφύλαξη, γιατί μιλάμε για ένα ζήτημα που θέλει ενδελεχή εξέταση. Τελειώνω, λέγοντας, κύριε Πρόεδρε, ότι η Χρυσή Αυγή ανδρώθηκε μέσα στην Αθήνα. Ανδρώθηκε μέσα στην Αθήνα για πολλούς λόγους, αλλά ο κύριος λόγος ήταν πιστεύω το μεταναστευτικό, που το είχαμε αφήσει στην τύχη του. Σήμερα καλούμαστε να συζητήσουμε και να ψηφίσουμε το νομοσχέδιο για την ιθαγένεια, ένα νομοσχέδιο το οποίο δυστυχώς στο θέμα της πολιτογράφησης εξακολουθεί να συνεχίζει την ίδια παράλογη τακτική του ελληνικού κράτους τόσα χρόνια. Τριάντα χιλιάδες άνθρωποι περιμένουν και ουσιαστικά θα συνεχίσουμε να τους κρατάμε στην ουρά. Αν θέλουμε πραγματικά να τιμήσουμε την απόφαση του δικαστηρίου, αυτή τη μεγάλη απόφαση σταθμό, πρέπει να τη δούμε ως μια κερδισμένη μάχη σε έναν διαρκή πόλεμο. Και ένα από τα σοβαρότερα μέτωπα αυτού του πολέμου είναι το μεταναστευτικό. Θα πρέπει να αρχίσουμε να κοιτάμε πάρα πολύ σοβαρά το θέμα της κοινωνικής ένταξης αυτών των ανθρώπων. Και αυτό πρώτα από όλα μπορεί να γίνει μέσα από μια γενναιόδωρη πολιτική ιθαγένειας. Σας ευχαριστώ, κύριε Πρόεδρε.
Θα κλείσουμε αυτή την συζήτηση για να μπούμε στο νομοσχέδιο. Πιστεύω ότι όλοι διαπιστώσατε ότι από την πλευρά του Προεδρείου δόθηκε σε όλους χρόνος, χωρίς κανέναν περιορισμό. Το τονίζω αυτό και πρέπει να το αναγνωρίσετε. Θα δώσω τον λόγο στον Υφυπουργό, κ. Λιβάνιο και αμέσως μετά θα μπούμε στο νομοσχέδιο.
Ευχαριστώ, κύριε Πρόεδρε. Θα ήθελα να είναι ξεκάθαρα κάποια πράγματα. Με την ψήφιση του προηγούμενου Ποινικού Κώδικα, οποιαδήποτε ποινή στέρησης πολιτικών δικαιωμάτων αυτομάτως γινόταν η αναγραφή στους εκλογικούς καταλόγους και επομένως, ο καταδικασμένος δεν είχε δικαίωμα εγγραφής. Τι έκανε η προηγούμενη Κυβέρνηση; Το έβγαλε σαν ποινή και αυτή τη στιγμή βρεθήκαμε σε μια γκρίζα ζώνη όπου θα πρέπει να αλλάξει η εκλογική νομοθεσία, το άρθρο 5 του π.δ.2612 και να γίνει εξαντλητική καταγραφή όλων των ποινών, οι οποίες θα φέρουν στέρηση πολιτικών δικαιωμάτων. Αν μπορεί σε πέντε ώρες ή σε τρεις ώρες, γιατί εκδόθηκε και τελεσίγραφο, να το κάνουν, ας το κάνουν.
Αυτό είναι άλλη απάντηση.
Είναι ακριβώς το ίδιο. Ακριβώς το ίδιο. Αυτό λοιπόν, που λέμε είναι ότι αυτή η απαράδεκτη αφαίρεση της ποινής στέρησης πολιτικών δικαιωμάτων έγινε, το ποινικό δίκαιο είναι σαφές σχετικά με την ευνοϊκότερη μεταχείριση, δεν μπορεί αναδρομικά να επιβληθούν ποινές. Ακόμα και τώρα να αλλάζαμε τον Ποινικό Κώδικα, η απόφαση του δικαστηρίου δεν μπορεί να ισχύσει. Έχουμε πει ότι θα εξετάσουμε να γίνει μια καταγραφή τη στέρησης των πολιτικών δικαιωμάτων. Το Σύνταγμα είναι σαφές και μιλάει για αμετάκλητη ποινική καταδίκη, το είπε ο Υπουργός και το εξήγησε αναλυτικά και δεν υπάρχει κανένα περιθώριο σε αυτό να ξεφύγουμε. Η εκλογική νομοθεσία μιλά επίσης, για αμετάκλητη ποινική καταδίκη. Αυτό λοιπόν που θα δούμε, όταν έρθει η ώρα - μη βιάζεστε, δεν υπάρχουν εκλογές σύντομα, μη βιάζεστε να έλθει γρήγορα το Πάσχα - είναι η σχετική τροποποίηση και οι καταδικασμένοι για σύσταση εγκληματικής οργάνωσης αμετάκλητα όπως λέει το Σύνταγμα δεν θα μπορούν να έχουν στέρηση πολιτικών δικαιωμάτων. Αυτό είναι εντελώς άλλο πράγμα και απαιτεί τη δέουσα σοβαρότητα, γιατί άπτεται συνταγματικών δικαιωμάτων. Ευχαριστώ.
Κύριε Πρόεδρε, παρακαλώ θα ήθελα τον λόγο.
Κύριε Ραγκούση. όχι άλλο. Το έχω προαναγγείλει. Κάθε κουβέντα φέρνει και επόμενη.
Κύριε Πρόεδρε, επί προσωπικού.
Καλώ στο Βήμα την εισηγήτρια της Νέας Δημοκρατίας.
Κύριε Πρόεδρε, επί προσωπικού θα μιλήσω.
Θα έχετε τον λόγο ως Κοινοβουλευτικός Εκπρόσωπος, όχι τώρα.
Για ένα λεπτό, κύριε Πρόεδρε.
Το ένα λεπτό φέρνει και άλλο ένα. Η κ. Αυγερινοπούλου ως εισηγήτρια από την πλευρά της Νέας Δημοκρατίας έχει τον λόγο.
Κύριε Πρόεδρε, επί προσωπικού θέλω να μιλήσω.
Κύριε Ραγκούση, δεν υπάρχει προσωπικό. Αλίμονο!
Θα σας εξηγήσω, κύριε Πρόεδρε, το προσωπικό.
Ωραία, εξηγήστε μου. Συγγνώμη, κυρία Αυγερινοπούλου, περιμένετε ένα λεπτό.
Εγώ είπα ότι αντιπαρερχόμαστε όλους τους προσβλητικούς χαρακτηρισμούς, που χρησιμοποιήθηκαν, δυστυχώς όχι μόνο από την Κυβέρνηση, αλλά και από άλλους που θα έπρεπε να είναι πολύ πιο φειδωλοί και να προσέχουν πολύ περισσότερο τα λόγια τους. Όμως μετά την τοποθέτηση του Υφυπουργού, δεν μπορεί να εξακολουθήσει κανείς να ανέχεται αυτή την κατάσταση. Τι είπε ουσιαστικά με νεότερη τοποθέτησή της η Κυβέρνηση; Ότι έχουμε απόλυτο δίκαιο και ότι μπορεί να γίνει στην εκλογική νομοθεσία και ότι απλώς θέλει - λέει, τώρα η Κυβέρνηση - πολύ χρόνο για να απαριθμηστούν όλα τα αδικήματα. [[Θόρυβος από την πτέρυγα της Νέας Δημοκρατίας]] Ξεκινήστε σήμερα και στείλτε ένα υγιές μήνυμα στην ελληνική κοινωνία με το πρώτο που είναι η σύσταση και διεύθυνση εγκληματικής οργάνωσης και κρατήστε το δικαίωμα μετά από μια εκτεταμένη επεξεργασία να προστεθούν και τα άλλα αδικήματα. Αλλά δεν μπορείτε και να υβρίζετε, δεν μπορείτε να προσβάλλετε και στη συνέχεια να υιοθετείτε πλήρως και εσείς και κάποιοι άλλοι αυτά που είπαμε από την αρχή. Κύριε Θεοδωρικάκο, σήμερα εκπροσωπείτε την Κυβέρνηση της Νέας Δημοκρατίας και του κ. Μητσοτάκη. Είσαστε ενώπιον μιας πολύ συγκεκριμένης προσωπικά πια ευθύνης. Δεν υπάρχει καμμία αμφιβολία ότι αυτό που σας προτείναμε μπορεί σήμερα να γίνει. Το Κομμουνιστικό Κόμμα Ελλάδας αν κατάλαβα καλά είναι διατεθειμένο να υπερψηφίσει μια τέτοια τροπολογία. Ο Υφυπουργός σας είπε ότι αυτή μπορεί να έρθει και να ψηφιστεί. Εάν δεν έρθει και δεν ψηφιστεί θα είναι πολιτική σας απόφαση και αυτό όχι ως ανταπόδοση στον συνδικαλισμό που κάνατε, αλλά ως μια διαπίστωση ότι θα χαθεί μια χρυσή ευκαιρία σήμερα, να είμαστε δίπλα σε αυτό το λαϊκό αίσθημα. Μην μείνετε πίσω από συνδικαλιστικά και τηλεοπτικά επιχειρήματα της καθημερινότητας.
Κύριε Ραγκούση, εγώ δεν είδα προσωπικό θέμα. Κύριε Υπουργέ απαντήστε, για να μπούμε στο νομοσχέδιο.
Κύριε εκπρόσωπε του ΣΥΡΙΖΑ, είναι προφανές ότι το κόμμα της Αξιωματικής Αντιπολίτευσης αδυνατεί να αλλάξει. Γεννηθήκατε στις ρίζες ενός τεχνητού διχασμού, που εσείς δημιουργήσατε σε δύσκολες εποχές για τη χώρα με την ανευθυνότητα και τη δημαγωγία σας. Δεν αντέχετε ούτε για ένα λεπτό ότι ο Πρωθυπουργός, Κυριάκος Μητσοτάκης, ότι η παράταξη της Νέας Δημοκρατίας απέδειξαν με πράξεις ότι μπορούν να ενώνουν τους Έλληνες, να διασφαλίζουν την αυτοτέλεια των θεσμών. Αυτό που εσείς δεν κάνατε τεσσεράμισι χρόνια που κυβερνήσατε τη χώρα, έγινε σε αυτό το διάστημα από την Κυβέρνηση της Νέας Δημοκρατίας. Και τώρα υπάρχει η απόφαση της ελληνικής δικαιοσύνης, που στέλνει στη φυλακή τους φασίστες, τους ναζιστές, τους εγκληματίες. Αυτό δεν το αντέχετε. Και έρχεστε την επομένη της ημέρας της γιορτής της δημοκρατίας, της γιορτής της λαϊκής ενότητας, της ημέρας που οι Έλληνες, χαρούμενοι άκουσαν την απόφαση της δικαιοσύνης για να βρείτε έναν τρόπο να διχάσετε. [[Θόρυβος από την πτέρυγα του ΣΥΡΙΖΑ]] Αυτοί είστε, κύριοι. Είσαστε αυτοί που διχάζετε τη χώρα, διχάζετε τον λαό και ψάχνετε να βρείτε κάθε φορά τον τρόπο. [[Χειροκροτήματα από την πτέρυγα της Νέας Δημοκρατίας]] [[Θόρυβος από την πτέρυγα του ΣΥΡΙΖΑ]] Και σας ξεφεύγει ότι πήγατε και βόλτες στα νησιά του Αιγαίου με αυτούς τους φασίστες κάποιες φορές. Οι εικόνες είναι εδώ και υπάρχουν. Κάνατε παρέα και φωνάζατε μαζί στην πάνω και στην κάτω πλατεία, για να οδηγήσετε τη χώρα στα αδιέξοδα. Αυτά κύριοι οι Έλληνες δεν τα ξεχνούν. Συνεχίστε έτσι. Είστε σε καλό δρόμο. Θα συνεχίσετε να υπηρετείτε τα καθήκοντα της Αντιπολίτευσης. Δεν ξέρω αν θα είναι μόνο της Αξιωματικής.
Μετά από μιάμιση ώρα, μπαίνουμε στην ημερήσια διάταξη. Ο κατάλογος, ήδη, ανοίγει και μπορείτε να εγγραφείτε μέχρι το τέλος και του δεύτερου εισηγητού, δηλαδή τον εισηγητή του ΣΥΡΙΖΑ. Καλώ στο Βήμα την εισηγήτρια της Νέας Δημοκρατίας, την κ. Διονυσία - Θεοδώρα Αυγερινοπούλου για δεκαπέντε λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, αισθάνομαι ιδιαίτερη τιμή να εισηγούμαι σήμερα στην Ολομέλεια ένα νομοσχέδιο, το οποίο έχει ιδιαίτερη βαρύτητα, καθώς επηρεάζει τη ζωή κάθε Έλληνα πολίτη, ο οποίος δικαιούται μιας καλύτερης δημόσιας διοίκησης, αλλά και το μέλλον συνανθρώπων μας, οι οποίοι εμπνεόμενοι από τα ελληνικά ιδανικά, τις ελληνικές αξίες και τον τρόπο ζωής, επιθυμούν να αποκτήσουν την ιδιότητα του Έλληνα πολίτη, μια ιδιότητα η οποία έχει ιδιαίτερη βαρύτητα, καθώς όχι μόνο συνοδεύεται και από την ιδιότητα του πολίτη της Ευρωπαϊκής Ένωσης, αλλά κυρίως δημιουργεί δεσμούς με ένα από τα ιστορικότερα και σπουδαιότερα, από πολιτιστική άποψη, κράτη παγκοσμίως, την Ελλάδα. Γι' αυτό και κατά καιρούς, σημαντικές προσωπικότητες διεθνούς βεληνεκούς επιθυμούν να πολιτογραφούνται Έλληνες. Μια ακόμα πιο συγκινησιακή σημαντική πράξη, την οποία διευκολύνει το εν λόγω νομοσχέδιο είναι η πράξη της αναγνώρισης της ελληνικής ιθαγένειας σε ομογενείς μας. Οι ρυθμίσεις που εισάγονται με το παρόν νομοσχέδιο, εμπίπτουν στις εξής πέντε θεματικές: Πρώτον, τροποποίηση του Κώδικα Ελληνικής Ιθαγένειας. Δεύτερον, νέο πλαίσιο επιλογής διοικήσεων στον δημόσιο τομέα. Τρίτον, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρωπίνου Δυναμικού Δημοσίου Τομέα του Υπουργείου Εσωτερικών. Τέταρτον, ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης. Και πέμπτον, λοιπές διατάξεις. Στο πρώτο κεφάλαιο εισάγονται άρθρα περί ρύθμισης θεμάτων ιθαγένειας. Με το νομοσχέδιο αλλάζει η διαδικασία πολιτογράφησης. Με το σύστημα που ισχύει σήμερα οι αιτούντες που περνούν από συνέντευξη δύναται να είναι το πολύ περί τις τέσσερις χιλιάδες κατ' έτος, ενώ οι αιτήσεις ανέρχονται σε δεκάδες χιλιάδες. Ως αποτέλεσμα δημιουργείται μεγάλη καθυστέρηση στη διαδικασία πολιτογράφησης η οποία ενδέχεται να διαρκέσει έως και έξι χρόνια. Επίσης, με μόνη τη συνέντευξη ως μέρος της εξεταστικής διαδικασίας, όπως προβλέπεται σήμερα, υπάρχει έλλειμμα στην προετοιμασία τους και ενίοτε οδηγούνται σε αποτυχία χάνοντας χρήματα και πολύτιμο χρόνο. Συνεπώς η Γενική Γραμματεία Ιθαγένειας ορθώς έκρινε ότι το σύστημα πρέπει να μεταρρυθμιστεί και να αποκτήσει χαρακτηριστικά περισσότερης διαφάνειας, αντικειμενικότητας, ισονομίας και ταχύτητας. Το άρθρο 3 ορίζει τις ουσιαστικές προϋποθέσεις πολιτογράφησης πλέον ως εξής: Ο αλλοδαπός που επιθυμεί να γίνει Έλληνας πολίτης με πολιτογράφηση πρέπει: Να γνωρίζει επαρκώς την ελληνική γλώσσα, να γνωρίζει επαρκώς την ελληνική ιστορία και γεωγραφία, τον ελληνικό πολιτισμό και τις συνήθειες του ελληνικού λαού καθώς και τον τρόπο λειτουργίας των θεσμών του πολιτεύματος της χώρας, να έχει την ικανότητα να συμμετέχει ενεργά και ουσιαστικά στην πολιτική ζωή της χώρας σεβόμενος τις αρχές που τη διέπουν, να έχει ενταχθεί ομαλά στην οικονομική και κοινωνική ζωή της χώρας έχοντάς την καταστήσει συνεχές κέντρο των βιοτικών του δραστηριοτήτων, δηλαδή ισχύει ο ουσιώδης, ο πραγματικός σύνδεσμος μεταξύ του υποψηφίου προς πολιτογράφηση και της χώρας. Το άρθρο 5 ορίζει τα δικαιολογητικά που απαιτούνται για την πολιτογράφηση, δηλαδή: Το διαβατήριο ή την άδεια παραμονής, τον τίτλο νόμιμης διαμονής, το πιστοποιητικό επάρκειας γνώσεων για πολιτογράφηση, το πιστοποιητικό γέννησης, εκκαθαριστικό σημείωμα και το ΑΜΚΑ. Απαιτείται και η καταβολή ενός παραβόλου αξίας 550 ευρώ εκτός και αν πρόκειται για αίτηση από ομογενείς ή πολίτες της Ευρωπαϊκής Ένωσης ή πολιτικούς πρόσφυγες ή ανιθαγενείς οπότε και το παράβολο ανέρχεται μόλις στα 100 ευρώ. Με το παρόν νομοσχέδιο η όλη διαδικασία της εξέτασης του αιτούντος αναδιαμορφώνεται και στη θέση της μιας και εφ' όλης της ύλης συνέντευξης, με τις δυσκολίες που παρουσίαζε, θα διεξάγονται πλέον από το Υπουργείο Εξωτερικών εξετάσεις πανελλαδικού τύπου. Οι εξετάσεις αυτές, οι οποίες είναι οριζόντιες, αντικειμενικές και σύμφωνες με τις διεθνείς καλές πρακτικές, είναι ανοικτές προκειμένου να συμμετάσχουν όλοι οι ενδιαφερόμενοι χωρίς λίστες αναμονής. Έτσι, η διαδικασία επιταχύνεται ουσιαστικά. Θα διεξάγονται δύο φορές τον χρόνο με στόχο την απόκτηση ενός νέου πιστοποιητικού, το Πιστοποιητικό Επάρκειας Γνώσεων Πολιτογράφησης. Το πιστοποιητικό αυτό το λαμβάνει μετά την επιτυχία στις εξετάσεις ο αιτών πριν ακόμα καταθέσει την αίτηση πολιτογράφησης. Είναι δηλαδή προαπαιτούμενο της αιτήσεως, έτσι ώστε να γνωρίζει εγκαίρως αν οι γνώσεις του επαρκούν, ώστε να καταθέσει την αίτηση. Σημειωτέον, το απαιτούμενο επίπεδο γνώσεων της ελληνικής γλώσσας ορίζεται στο κοινώς αποδεκτό επίπεδο Β1 του Κοινού Ευρωπαϊκού Πλαισίου Αναφοράς για τις Ξένες Γλώσσες. Διαμορφώνεται επίσης τράπεζα θεμάτων η οποία θα είναι προσβάσιμη μέσω του ιστότοπου του Υπουργείου Εσωτερικών άνευ κόστους σε όλους τους ενδιαφερόμενους. Τα έσοδα από τα εξέταστρα διατίθενται για την κάλυψη δαπανών των υπηρεσιών της Γενικής Γραμματείας Ιθαγένειας έτσι ώστε να μην επιβαρύνεται ο κρατικός προϋπολογισμός από τη διενέργεια των εξετάσεων. Με απόφαση του Γενικού Γραμματέα Ιθαγένειας προβλέπεται η σύσταση οργανωτικής επιτροπής και η σύσταση επιστημονικής επιτροπής για να επικουρήσουν τις εξετάσεις. Μάλιστα, κατά τη διαλογική διαδικασία που ακολουθήθηκε κατά την επεξεργασία του νομοσχεδίου στην αρμόδια επιτροπή της Βουλής ετέθη το θέμα το εξέταστρο να μειωθεί έτσι ώστε όλοι οι ενδιαφερόμενοι να μπορέσουν να υποβάλουν άνευ δυσανάλογου οικονομικού βάρους την αίτηση, κάτι το οποίο έγινε αμέσως δεκτό από το Υπουργείο. Και ευχαριστούμε ιδιαιτέρως γι' αυτό. Ομοίως, προς την ίδια θετική κατεύθυνση κινείται και η νομοτεχνική βελτίωση του άρθρου 7 της εσωτερικής παραγράφου 2 η οποία κατατέθηκε σήμερα από τον Υπουργό Εσωτερικών περί της κρίσης της επαρκούς οικονομικής κατάστασης του αιτούντος πολιτογράφησης. Αποδεικνύεται για άλλη μια φορά το κοινωνικό πρόσωπο του ελληνικού κράτους. Περαιτέρω υπάρχει ιδιαίτερη πρόβλεψη για ειδικές πληθυσμιακές ομάδες όπως για άτομα με δυσλεξία, για άτομα με αναπηρία, για άτομα τρίτης ηλικίας τα οποία θα εξετάζονται προφορικά. Των εξετάσεων εξαιρούνται όσοι ήδη έχουν σπουδάσει στη δευτεροβάθμια ή τριτοβάθμια στα ελληνικά καθώς το επίπεδο γνώσεών τους είναι αυταπόδεικτο. Εξαιρούνται της διαδικασίας και οι ομογενείς, καθώς η αναγνώριση της ιθαγένειάς τους αποτελεί ένα δικαίωμα το οποίο διαθέτουν αυτοδικαίως λόγω του ότι οι ομογενείς μας αποτελούν αναπόσπαστο τμήμα του ελληνικού έθνους και δεν μπορούν να υπόκεινται σε άλλες διαδικασίες παρά μόνο σε μια αποδεικτική διαδικασία της καταγωγής τους. Επίσης, προβλέπεται ότι το τέκνο του αλλοδαπού που πολιτογραφείται Έλληνας αυτοδικαίως παίρνει την ελληνική ιθαγένεια αν συντρέχουν τρεις προϋποθέσεις, αν δηλαδή είναι ανήλικο, άγαμο και διαμένει στην Ελλάδα μόνιμα. Ακόμα προβλέπεται αναδρομικά αναγνώριση της ιθαγένειας σε τέκνα Ελλήνων των οποίων αναγνωρίστηκε η ιθαγένειά τους από τη γέννησή τους. Περαιτέρω εισάγονται νέες διοικητικές διαδικασίες όπως η δυνατότητα αίτησης επίλυσης της αμφισβήτησης περί ιθαγένειας, η οποία υποβάλλεται στον Γενικό Διευθυντή Ιθαγένειας σε περίπτωση που αμφισβητείται η συνδρομή των προϋποθέσεών της. Διευκρινίζει δε ο νόμος ότι αν σαφώς δεν συντρέχει κάποια από τις νόμιμες προϋποθέσεις κτήσης της ιθαγένειας δεν πρόκειται εδώ για περίπτωση αμφισβήτησής της, αλλά υποχρεωτικά πρέπει να προχωρήσει κανείς σε ανάκληση της απόφασης της κτήσης της. Το νομοσχέδιο περαιτέρω προβλέπει τη σύσταση Γενικής Διεύθυνσης στη Γενική Γραμματεία Ιθαγένειας του Υπουργείου Εσωτερικών. Η Γενική Διεύθυνση Ιθαγένειας συγκροτείται από την Κεντρική Διεύθυνση Ιθαγένειας και από τις Περιφερειακές Διευθύνσεις Ιθαγένειας και έχει στρατηγικό στόχο τον περαιτέρω σχεδιασμό της οργανωτικής διάρθρωσης των υπηρεσιακών μονάδων και την παροχή οδηγιών προς αυτές. Ιδρύονται δύο νέες διευθύνσεις ιθαγένειας σε Αττική και Μακεδονία οι οποίες θα εξετάσουν αιτήσεις πολιτογράφησης για τις οποίες δεν απαιτούνται εξετάσεις και αφορούν σε τέκνα που γεννήθηκαν στην Ελλάδα από αλλοδαπούς γονείς και φοίτησαν στην ελληνική εκπαίδευση ή εκείνων που ήρθαν στη χώρα και αποφοίτησαν από ελληνικό σχολείο ή πανεπιστήμιο. Η εστίαση των αρμοδιοτήτων των δύο νέων διευθύνσεων αποκλειστικά σε αυτές τις κατηγορίες υποθέσεων καθιστά τη λειτουργία τους αποτελεσματικότερη και την έκδοση των αποφάσεων ταχύτερη και αποσυμφορεί τις άλλες υφιστάμενες διευθύνσεις. Προς επιτάχυνση της όλης διαδικασίας σαράντα δύο νέες οργανικές θέσεις συστήνονται για την υποστήριξη των νέων δομών αντιμετωπίζοντας αποτελεσματικά το πρόβλημα της υποστελέχωσης των υπηρεσιών και επιτυγχάνοντας την επιτάχυνση της διαδικασίας εξέτασης των αιτημάτων κτήσης της ελληνικής ιθαγένειας. Το πρόβλημα όχι μόνο της υποστελέχωσης αλλά και της καλής, ορθής στελέχωσης έρχεται να λύσει το δεύτερο κεφάλαιο του νομοσχεδίου. Το δεύτερο κεφάλαιο συμπληρώνει τη νομοθετική πρωτοβουλία της Κυβέρνησης για το επιτελικό κράτος με στόχευση μια αξιοκρατική διαδικασία επιλογής των διοικήσεων των νομικών προσώπων δημοσίου και ιδιωτικού δικαίου. Η διαμόρφωση της διαδικασίας περί επιλογής διοίκησης στον δημόσιο τομέα έχει στηριχθεί στην επιτυχή διαδικασία επιλογής των υπηρεσιακών γραμματέων των Υπουργείων με τις διατάξεις του ν.4622/2019. Αναφέρεται στις προϋποθέσεις πρόσληψης διοικήσεων στον δημόσιο τομέα και συγκεκριμένα σε επιλογή προέδρων, αντιπροέδρων, διοικητών, αναπληρωτών διοικητών, υποδιοικητών, διευθυνόντων ή εντεταλμένων συμβούλων. Οι υποψήφιοι πρέπει να έχουν τουλάχιστον τα προσόντα διορισμού και να μη συντρέχουν στο πρόσωπό τους τα κωλύματα διορισμού των δημοσίων υπαλλήλων. Ορίζονται ακόμα τα ελάχιστα απαιτούμενα προσόντα συμμετοχής, όπως πτυχίο ΑΕΙ και η πολύ καλή γνώση ξένης γλώσσας της Ευρωπαϊκής Ένωσης και τουλάχιστον πενταετή εργασιακή εμπειρία. Ειδικές διατάξεις μπορούν να προσθέσουν επιπλέον προσόντα αναλόγως των αναγκών εκάστης θέσεως. Στον νόμο ορίζεται η διαδικασία επιλογής και τα μόρια των υποψηφίων. Προβλέπονται δύο στάδια, της προεπιλογής και της τελικής επιλογής μετά από τη σύνταξη λίστας επικρατέστερων υποψηφίων. Η προεπιλογή γίνεται από πενταμελή επιτροπή με τη συμμετοχή μεταξύ άλλων και εκπροσώπων του ΑΣΕΠ και επικεφαλής άλλων δημοσίων οργανισμών. Έχουν ίση βαρύτητα οι τρεις ομάδες κριτηρίων, δηλαδή τα τυπικά προσόντα, η προϋπηρεσία και η εμπειρία και η δομημένη συνέντευξη. Η δε θητεία τους προβλέπεται για τρία συν τρία το πολύ χρόνια. Στο τρίτο κεφάλαιο ρυθμίζονται ζητήματα της Γενικής Γραμματείας Ανθρωπίνου Δυναμικού Δημόσιας Διοίκησης αναφορικά με τη δυνατότητα σύναψης σύμβασης μέχρι το τέλος των αναπτυξιακών προγραμμάτων ακριβώς για το προσωπικό εκτέλεσης αυτών των προγραμμάτων. Παρέχεται στο προσωπικό δημοτικών επιχειρήσεων ύδρευσης και αποχέτευσης η δυνατότητα είτε αμοιβαίας μετάταξης είτε απόσπασης για λόγους υγείας ή συνυπηρέτησης με σύζυγο ή συμβιούντα δημόσιο υπάλληλο. Προβλέπεται η πρόσληψη έκτακτου προσωπικού Οργανισμών Τοπικής Αυτοδιοίκησης για χειριστές μηχανημάτων για τέσσερις μήνες η οποία μπορεί να ισχύει για Οργανισμούς Τοπικής Αυτοδιοίκησης τόσο του Α΄ όσο και του Β΄ βαθμού. Επιδιώκεται η διαλειτουργικότητα του πληροφοριακού συστήματος στο Υπουργείου Εσωτερικών με την ονομασία Μητρώο Ανθρώπινου Δυναμικού Ελληνικού Δημοσίου το οποίο μπορεί να λειτουργεί με το πληροφοριακό σύστημα «ΕΡΓΑΝΗ» του Υπουργείου Εργασίας για τη λήψη δεδομένων, για την απασχόληση των απογγεγραμμένων, ιδίως ως προς τις ώρες απασχόλησης των εργαζομένων που δεν έχουν πλήρες ωράριο. Η σπουδαιότητα αυτής της ρύθμισης έγκειται στο ότι με τη διασύνδεση των δύο πληροφοριακών συστημάτων και την επικαιροποίηση των στοιχείων του μητρώου ποσοτικά, αλλά και ποιοτικά, εξασφαλίζεται η δυνατότητα παρακολούθησης της εξέλιξης της απασχόλησης στο δημόσιο τομέα, χωρίς να αυξάνεται το διοικητικό βάρος των υπηρεσιών. Στο τέταρτο κεφάλαιο εισάγεται τροποποίηση διατάξεων του Κώδικα Δημοσίων Πολιτικών Διοικητικών Υπαλλήλων και Υπαλλήλων Νομικών Προσώπων Δημοσίου Δικαίου. Προβλέπεται αλλαγή της συγκρότησης των Συμβουλίων Επιλογής Προϊσταμένων των νοσοκομείων, αρμοδιότητας του Υπουργείου Υγείας, όπου δίνεται η δυνατότητα συμμετοχής στα αρμόδια Συμβούλια Επιλογής και σε Προϊστάμενο Γενικής Διεύθυνσης άλλων Υπουργείων, σε περίπτωση που δεν επαρκούν οι Προϊστάμενοι Γενικής Διεύθυνσης του Υπουργείου Υγείας. Στο πέμπτο κεφάλαιο διασφαλίζεται, μέσω παρατάσεως των συμβάσεων εργαζομένων, η συνέχιση του προγράμματος «Βοήθεια στο Σπίτι» έως την έκδοση οριστικών αποτελεσμάτων, δεδομένου ότι βρίσκεται σε εξέλιξη η διαγωνιστική διαδικασία για τη στελέχωση του προγράμματος με μόνιμο προσωπικό. Η διάταξη αυτή θα ισχύει αναδρομικά από την 1η Οκτωβρίου. Εξασφαλίζεται έτσι όχι μόνο η απρόσκοπτη εργασία των εργαζομένων αλλά και η δυνατότητα συνέχισης των παρεχομένων κοινωνικών υπηρεσιών σε ευάλωτες πληθυσμιακές ομάδες. Το έκτο κεφάλαιο προβλέπει ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης. Για πρώτη φορά κατά τα τελευταία χρόνια δίνεται η απαραίτητη ευελιξία, ώστε να επιτευχθεί ο μέγιστος δυνατός βαθμός απορρόφησης των ευρωπαϊκών κονδυλίων. Με πρόσθετη ευελιξία και απελευθερώνοντας τις δυνάμεις του ανθρωπίνου δυναμικού τους, οι Οργανισμοί Τοπικής Αυτοδιοίκησης θα μπορέσουν να προετοιμαστούν κατάλληλα, εν όψει της διάθεσης κατά τα αμέσως επόμενα χρόνια σειράς ευρωπαϊκών και εθνικών κονδυλίων, για τα οποία θα πρέπει να αναπτύξουν τεχνική ικανότητα ως προς την απορρόφηση και να αποτελέσουν πραγματικούς μοχλούς ανάπτυξης για τις τοπικές κοινωνίες. Επί παραδείγματι, δίνεται η δυνατότητα στους ειδικούς συμβούλους και τους επιστημονικούς συνεργάτες των δημάρχων να συντάσσουν χωρίς πρόσθετη αμοιβή μελέτες και τεύχη διαγωνισμών για έργα και υπηρεσίες των δήμων. Η ρύθμιση αυτή κρίνεται σκόπιμη για την υποβοήθηση των τεχνικών υπηρεσιών των δήμων που αντιμετωπίζουν πρόβλημα υποστελέχωσης και όσοι από μας προερχόμαστε από μικρούς δήμους, ξέρουμε πόσο σημαντική είναι η διάταξη αυτή. Αποτυπώνονται και διευκρινίζονται, για λόγους νομοτεχνικούς και αποτελεσματικότητας, τα άρθρα 72 και 17 του ν.3852 του 2010 για τις αρμοδιότητες της Οικονομικής Επιτροπής των Δήμων και των Περιφερειών για λόγους ασφαλείας δικαίου και εύρυθμης λειτουργίας τους. Ρυθμίζονται ζητήματα ωρίμανσης έργων για την επιτυχή επιτάχυνση απορρόφησης πόρων από τους Οργανισμούς Τοπικής Αυτοδιοίκησης Α΄ και Β΄ βαθμού. Περαιτέρω το τεχνικό προσωπικό που απασχολείται, με συμβάσεις μίσθωσης έργου, στους αναπτυξιακούς οργανισμούς και την Ελληνική Εταιρεία Τοπικής Ανάπτυξης και Αυτοδιοίκησης, μπορεί να συντάσσει μελέτες έργων και υπηρεσιών, καθώς και τεύχη δημοσίων διαγωνισμών. Θωρακίζεται θεσμικά η λειτουργία των αναπτυξιακών νομικών προσώπων της τοπικής αυτοδιοίκησης. Στους σκοπούς που μπορούν να επιδιώκουν προστίθεται κάθε είδους έργο ή δράση που εντάσσεται στους στόχους βιώσιμης ανάπτυξης του Οργανισμού Ηνωμένων Εθνών. Σειρά άλλων μερικότερων διατάξεων αναφέρονται ακόμα στο νομοσχέδιο, στις οποίες όμως, λόγω του χρόνου, θα μου επιτρέψετε να αναφερθώ στη δευτερολογία μου. Το πλέον σημαντικό είναι ότι οι διατάξεις αυτές μπορούν να λύσουν προβλήματα της καθημερινότητας του Έλληνα πολίτη και απελευθερώνουν δυνάμεις της δημόσιας διοίκησης. Κάνουν δε το κράτος μας λειτουργικότερο και αποτελεσματικότερο. Αποτελούν σαφή έκφραση της αρχής της καλής διακυβέρνησης. Συνεπώς πρόκειται για ένα νομοσχέδιο το οποίο και υπερψηφίζουμε. Ευχαριστώ πολύ.
Κι εμείς ευχαριστούμε και για την οικονομία του χρόνου. Τον λόγο έχει ο εισηγητής του ΣΥΡΙΖΑ κ. Μιλτιάδης Χατζηγιαννάκης για δεκαπέντε λεπτά.
Ευχαριστώ, κύριε Πρόεδρε. Θα ζητήσω σήμερα την ανοχή του Σώματος και τη δική σας και των ακροατών μας. Υπάρχει πιθανότητα να υπερβώ τον χρόνο για να μην αδικήσω το νομοσχέδιο για το οποίο συζητήσαμε στις επιτροπές και συζητάμε σήμερα στην Ολομέλεια, το οποίο ναι μεν είχαμε την ευκαιρία να αναπτύξουμε σε αρκετά ζητήματα, αλλά δεν θέλω να το αδικήσω γιατί θέλω να αναφερθώ σε συγκεκριμένα πράγματα που συνέβησαν χθες και το θεωρώ καθήκον και χρέος να αναφερθώ σε αυτά από το Βήμα της Βουλής. Αν δεν προλάβω, θα το συμπληρώσω με τη δευτερολογία μου, αλλά θα παρακαλούσα για μία ανοχή εκ των προτέρων. Χθες το βράδυ, όταν κατάφερα και γύρισα σπίτι, άνοιξα - με ένα τρόπο που θα περιγράψω μετά - διάφορα site να διαβάσω άρθρα, κυρίως σε σχέση με τη χθεσινή μεγάλη μέρα του αποτελέσματος της απόφασης για τη δίκη της Χρυσής Αυγής. Μεταξύ πολλών άλλων άρθρων διάβασα έναν αγαπημένο σε μένα, αν και δεν τον γνωρίζω προσωπικά, αθλητικό δημοσιογράφο, τον Νίκο Παπαδογιάννη, τον οποίο παρακολουθώ πάρα πολλά χρόνια, από μικρός και εκτιμώ πάρα πολλές φορές το πολιτικό του αισθητήριο και την πολιτική του άποψη. Έγραψε λοιπόν ότι κατά την άποψή του - πανηγυρίζοντας φυσικά για τη χθεσινή μέρα - η 7η Οκτωβρίου του 2020 θα έπρεπε να σκεφτούμε να κηρυχθεί εθνική εορτή και επίσημη αργία. Είναι μία πολύ μεγάλη ημέρα. Το έγραψε φυσικά με τη δημοσιογραφική αδεία, αλλά το έγραψε θέλοντας να τονίσει ότι η ιστορία απαγορεύεται να γίνει σιωπή. Μάλιστα έλεγε ότι η χθεσινή λαϊκή κινητοποίηση, η τεράστια λαϊκή κινητοποίηση ήταν γι' αυτόν μία ευχάριστη έκπληξη και ότι αν θέλουμε να αλλάξουμε πράγματα, πρέπει να μπουν πρόκες στους καναπέδες. Αν οι ίδιο δεν κινητοποιηθούμε, δεν μπορούμε να αλλάζουμε πράγματα. Φυσικά συνεχίζοντας - παραθέτω το ίδιο το κείμενό του - έγραψε «ο φασισμός - και συμφωνώ απόλυτα μαζί του γι' αυτό το λέω και από το Βήμα της Βουλής - είναι το μίσος για το διαφορετικό και η βία που πηγάζει από αυτό». Και ναι, φασισμός - για να μην το ξεχνάμε - είναι και η σιωπηρή συνενοχή του «ωχ, αδερφέ» που ακούγεται από πάρα πολλούς δυστυχώς και έχει ακουστεί όλα αυτά τα χρόνια. Είμαι πάρα πολύ χαρούμενος που βρέθηκα χθες εκεί, την ημέρα που η ελληνική κοινωνία και η τρωθείσα - και τον τελευταίο καιρό, αλλά αν μου επιτρέπετε και από την επαγγελματική μου ιδιότητα τα τελευταία χρόνια - ελληνική δικαιοσύνη, για άλλους λόγους βέβαια, στάθηκε στο ύψος των περιστάσεων. Διέσωσε την αξιοπρέπειά μας ως πολιτικό σύστημα. Είμαι πολύ περήφανος επειδή βρέθηκα εκεί με φίλους, με την οικογένειά μου και κυρίως με πάρα πολύ κόσμο, που μαζί με κοινωνικούς και πολιτικούς φορείς σαφώς βρέθηκε αυθόρμητα εκεί γιατί ακριβώς ήθελε να σταθεί δίπλα σε όλα τα θύματα αυτής της ναζιστικής εγκληματικής οργάνωσης. Το γνωρίζαμε βέβαια όλοι ότι ήταν ένοχοι. Δεν το γνωρίσαμε τώρα, τα τελευταία μόνο επτά χρόνια που, δυστυχώς, η συγκυρία είχε φέρει αυτό το μόρφωμα να υπάρξει ως κοινοβουλευτικό κόμμα, να εκφραστεί μέσα από αυτά τα έδρανα της σημοκρατίας. Το γνωρίζαμε από πολύ παλιότερα. Κάποια μέσα τους εμφάνιζαν ως ροκ σταρ, μην τα ξεχνάμε αυτά. Το γνωρίζαμε από πολύ παλιότερα. Εγώ προσωπικά επειδή έχω γεννηθεί και έχω μεγαλώσει στου Ζωγράφου, είχαμε θύλακες εκεί μέσα, δυστυχώς, από τότε που θυμάμαι τον εαυτό μου μικρό παιδί, από τότε που η Χρυσή Αυγή είχε 0,3% στις εκλογές. Πάντα ξέραμε, πάντα τους φοβόμασταν και πάντα ξέραμε ότι αυτοί οι άνθρωποι ήταν εγκληματίες. Το θυμόμαστε με όλες αυτές τις επιθέσεις που είπε πριν ο πρώην Πρόεδρος της Βουλής, ο σύντροφος Νίκος Βούτσης. Το θυμόμαστε στην επίθεση του Δημήτρη Κουσουρή έξω από τα δικαστήρια, που μας είχε συγκλονίσει τότε ως φοιτητές. Εγώ εργαζόμουν στα δικαστήρια. Ήμουν εκεί κάθε μέρα. Ήμουν αυτόπτης μάρτυρας. Με είχε συγκλονίσει εκείνο το γεγονός. Αν δεν το δει ο άνθρωπος μπροστά του, δεν μπορεί να καταλάβει τι σημαίνει επίθεση τάγματος εφόδου, δολοφονική επίθεση. Μαζί με όλους όσους βρεθήκαμε εκεί για να βροντοφωνάξουμε «όχι στο φασισμό», εγώ, αν και βρέθηκα με πολλούς συναδέλφους και από πολλά κόμματα και από πολλούς φορείς, όχι μόνο από τον ΣΥΡΙΖΑ και με πολλούς φίλους, επέλεξα να είμαι και να σταθώ με την οικογένειά μου και με φίλους μου εκτός οργανωμένων μπλοκ. Δυστυχώς μέσα σε αυτούς ήταν ο πατέρας μου. Ο πατέρας μου σε λιγότερο από έξι μήνες κλείνει τα ογδόντα. Τον ξέρετε, κύριε Πρόεδρε. Τον γνωρίζετε τον πατέρα μου. Μπορείτε να καταλάβετε, επομένως, σε τι κλίμα ήμασταν.
Να διευκρινίσετε πώς τον γνωρίζω. Από την εποχή που ήταν κάποτε νομάρχης.
Βεβαίως, βεβαίως. Εννοώ ότι τον γνωρίζετε προσωπικά και έχετε άποψη πώς είναι και πώς θα μπορούσαμε να ήμασταν μέσα σε όλο αυτό το πλήθος. Δυστυχώς, λοιπόν, αυτή η μεγάλη μέρα, η τεράστια ημέρα, για τη δημοκρατία της Ελλάδας, αμαυρώθηκε από μία αναίτια επίθεση, που έτυχε και υπέστην εγώ προσωπικά. Προφανώς, δεν ήμουν ο στόχος εγώ προσωπικά, αλλά έτυχε και την υπέστην προσωπικά από διμοιρία των ΜΑΤ. Δεν μπορώ να καταλάβω ποιες εντολές, ποιοι ιθύνοντες νόες εκείνη τη στιγμή έστειλαν μία διμοιρία των ΜΑΤ μέσα σε ανθρώπους που βρισκόντουσαν εκεί ειρηνικά και, μάλιστα, δύο λεπτά μετά την αναγγελία της απόφασης και τους αυθόρμητους πανηγυρισμούς που ακολούθησαν. Ήμασταν ο πατέρας μου, ο αδερφός μου, ο ξάδερφός μου, η κοπέλα μου και τρεις φίλοι μας και άλλος κόσμος που υπήρχε εκεί. Υπήρξε μία διμοιρία των ΜΑΤ, η οποία δεν ξέρω τι «στα κομμάτια» έκανε εκεί πέρα και αποφάσισε σε απόσταση μικρότερη των πέντε μέτρων να εκτοξεύσει, να μας πετάξει, χωρίς να υπάρχει καμμία πρόκληση από κανέναν προφανώς - δεν νομίζω να υπάρχει κανείς εδώ μέσα τους δεκατέσσερις μήνες που με γνωρίζετε όλοι που να πιστεύει ότι θα μπορούσα είτε εγώ είτε κάποιος από το οικογενειακό μου περιβάλλον να προκαλέσει κάποιο αντίθετο ένστικτο σε κάποιο αστυνομικό όργανο - μία βόμβα δακρυγόνου, η οποία, επειδή ακριβώς πήγα να την αποφύγω, έπεσε πάνω στην κοπέλα μου, έσκασε κάτω και στην έκρηξή της ήρθε όλη στο πρόσωπό μου. Όλη! Όταν λέω όλη, εννοώ όλη. Καταλαβαίνετε τι μπορεί να ακολουθήσει από μία τέτοια επίθεση. Εγώ δεν μπορούσα να δω για τα επόμενα είκοσι λεπτά. Μόνο άκουγα. Δεν μπορούσα καν να ανοίξω τα μάτια μου. Όλο το υλικό αυτού του πράγματος ήταν στα ρούχα μου, τα παπούτσια μου, την τσάντα μου και, δυστυχώς, στα μάτια μου, στα οποία έκανα το λάθος να προσπαθήσω να το απομακρύνω πριν σκάσει, λόγω του ότι ήταν όλο το περιβάλλον μου εκεί. Ευτυχώς, ο πατέρας μου είχε φύγει δέκα λεπτά νωρίτερα. Δεν ξέρω ποιο πνεύμα τον προστάτευσε, δεν ξέρω τι ακριβώς σκέφτηκε ο άνθρωπος αυτός και δέκα λεπτά νωρίτερα είχε αναχωρήσει. Διότι δεν ξέρω ποια θα ήταν η κατάσταση για έναν άνθρωπο ογδόντα χρονών, ο οποίος, όπως και τόσες χιλιάδες κόσμου, αποφάσισε ότι πρέπει να σταθεί δίπλα στη Μάγδα Φύσσα όταν θα έβγαινε από αυτή την αίθουσα. Στη μάνα όλων μας. Όλοι ανατριχιάσαμε. Εγώ την είδα το βράδυ, γιατί δεν μπορούσα λόγω αυτών που συνέβησαν να τη δω εκείνη τη στιγμή. Και δεν νομίζω να υπάρχει Έλληνας, σοβαρός πολίτης, εκτός των φασιστών, που δεν ανατρίχιασε με την εικόνα αυτής, της μητέρας όλων μας, της μητέρας της Ελλάδας - ιδίως για τη χθεσινή ημέρα - να σηκώνει τα χέρια και να βρίσκει εξιλέωση. Εκεί θέλησαν να βρεθούν όλοι αυτοί οι άνθρωποι. Υπάρχουν σαφώς πολιτικές ευθύνες. Υπάρχουν πολιτικές ευθύνες. Δεν μπορώ να καταλάβω γιατί δύο λεπτά αμέσως μετά την απόφαση. Δύο λεπτά, είναι χρονομετρημένα. Τα έχω σε βίντεο, γιατί δεν μπορούσα να φανταστώ ότι θα γίνει αυτό το πράγμα. Έχω σε βίντεο το πότε πανηγυρίζουν, το τράβαγαν οι σύντροφοί μου, και την ώρα που δέχομαι την επίθεση. Πραγματικά, δεν υπάρχει παραπάνω από δύο λεπτά απόσταση χρονική. Μην κρυβόμαστε τώρα, επειδή έχουν περάσει τόσα χρόνια, έξι χρόνια, από τη δολοφονία του Παύλου Φύσσα και προσπαθούμε όλοι μας να έχουμε επικοινωνιακά και πολιτικά οφέλη. Αν ο Παύλος Φύσσας δεν είχε χύσει το αίμα του εκείνη την ημέρα, όχι αυτή η απόφαση δεν θα υπήρχε, δεν θα υπήρχε καμμία ποινική δίωξη και, δυστυχώς, θα τους βλέπαμε ακόμα μέσα σε αυτά τα έδρανα. Αν ο Παύλος Φύσσας δεν είχε αντέξει με το θάρρος του και την παλικαριά του. Ήταν πολύ βαρύ το αίμα του για να μπορέσει και η τότε κυβέρνηση να το σηκώσει. Αυτό, όμως, δεν σημαίνει ότι θα ξεχάσουμε ότι ο Γενικός Γραμματέας της τότε κυβέρνησης, ο κ. Μπαλτάκος, παραιτήθηκε 2 Απριλίου 2014-2014! - επειδή αποκαλύφθηκε ότι συνομιλούσε υπόγεια με τους κυρίους αυτούς. Γιατί βλέπω πάρα πολλά δημοσιεύματα τώρα και προσπάθειες «ξεπλύματος» της τότε κυβέρνησης, ότι τότε ξεκίνησε ποινική δίωξη. Προφανώς! Ήταν τόσο βαρύ το αίμα του Παύλου Φύσσα, που δεν μπορούσε ούτε καν αυτή η κυβέρνηση, που συνομιλούσε κρυφά η ίδια ή μέλη της, Γενικός Γραμματέας της κυβέρνησης, επιμένω, ήταν τότε ο κ. Τάκης Μπαλτάκος, που συνομιλούσε κρυφά με αυτούς. Προφανώς, η μομφή αυτή δεν αφορά κανέναν από τους Βουλευτές, τουλάχιστον τους παρόντες. Κύριε Υπουργέ, δεν το είχα στον λόγο που ήθελα για την δική μου χθεσινή προσωπική εμπειρία, τη δυσάρεστη, πολύ δυσάρεστη, γιατί ήταν ευτύχημα ότι δεν μου άφησε κάποιο μόνιμο πρόβλημα. Στον οφθαλμίατρο απ' ό,τι μου είπαν, έχω μικρό έγκαυμα στο δεξί μάτι. Μου έχουν δώσει θεραπευτική αγωγή. Πιστεύω ότι μέχρι αύριο δεν θα υπάρχει σοβαρότερο πρόβλημα. Και το ελπίζω, προφανώς. Θα μπορούσε αυτό, όμως, να συμβεί στον οποιονδήποτε. Έτυχε και συνέβη σε μένα, που έχω σήμερα Βήμα εδώ, να το θέσω. Και ο λόγος που το θέτω δεν είναι ούτε επειδή έχω κάποια όρεξη να κυνηγήσω κάποιον ούτε θέλω να μπω σε δικαστικούς αγώνες. Θεωρώ, όμως, ότι έχω καθήκον απέναντι σε όλους αυτούς τους ανθρώπους που έχουν βρεθεί θύματα αστυνομικής βίας ή θα βρεθούν στο μέλλον. Και έχουμε όλοι καθήκον όλα αυτά, δυστυχώς, τα τμήματα που υπάρχουν μέσα στα Σώματα Ασφαλείας - δεν είναι πλειοψηφικά, αλλά υπάρχουν - και να τα διώξουμε από εκεί και να αντισταθούμε σε κάθε μορφή απρόκλητης αστυνομικής βίας. Το θεωρώ προσωπικό μου καθήκον. Το θεωρούσα πάντα, όχι τώρα που έχω αυτό το Βήμα. Το θεωρούσα και σαν δικηγόρος. Από τις πιο τιμητικές στιγμές της μικρής μου καριέρας σαν δικηγόρος στα ποινικά δικαστήρια ήταν κάθε φορά που έβλεπα ένα παιδάκι στο κτίριο 16, για όποιον ξέρει την Ευελπίδων, ένα κοριτσάκι - συνήθως τύχαινε και ήταν κοριτσάκια αυτά που έμεναν πίσω, συλλαμβάνονταν και έκαναν πάντα τις φασαρίες τις περισσότερες φορές και ήταν σαν φοβισμένα κουτάβια, τα οποία δεν ήξεραν γιατί είχαν βρεθεί εκεί - να το υπερασπιστώ. Και είχα την τιμή αρκετές φορές να υπερασπιστώ τέτοιου είδους παιδιά. Προφανώς, δεν ήταν από τους ταραξίες και, προφανώς, πέρναγαν τη βάσανο όλη αυτή, που κανείς άνθρωπος δεν μπορεί να αντιληφθεί, για να αθωωθούν. Γιατί δεν είχαν καμμία σχέση, φυσικά. Έχουμε όλοι καθήκον - το έχω ξαναπεί από αυτό το Βήμα - να εκλείψουν αυτές οι δράσεις αστυνομικής βίας. Κύριε Υπουργέ, μόνο μία παρατήρηση σε αυτά που είπατε, γιατί δεν θέλω να επεκταθώ, γιατί τα είπε ο Κοινοβουλευτικός μας Εκπρόσωπος. Τι ακριβώς έκανε η Κυβέρνηση του κ. Μητσοτάκη - για να καταλάβω - για την απόφαση της Χρυσής Αυγής; Γιατί το είπατε και το ξαναείπατε. Τι ακριβώς κάνατε; Ότι διαθέσατε χώρους στην ελληνική δικαιοσύνη, στα δικαστήρια; Μα, σε ποιους μιλάτε; Δεν ξέρουμε πώς γίνονται οι διαδικασίες; Εμείς δεν είπαμε ότι εμείς φέραμε ούτε μπορεί να το επικαλεστεί κάποια κυβέρνηση αυτό. Προφανώς, το πολιτικό σύστημα έπρεπε και όφειλε να αφήσει τη δικαιοσύνη να κάνει τη δουλειά της. Και προς τιμήν της η δικαιοσύνη διέσωσε, όπως είπα, όλων μας - όλων μας! - την αξιοπρέπεια. Επειδή μας το είπατε δύο φορές, τι ακριβώς έκανε η Κυβέρνηση Μητσοτάκη; Να μας τα πείτε λίγο λιανά, για να το καταλάβουμε και εμείς που δεν καταλαβαίνουμε. Έχουμε καθήκον να υπερασπιζόμαστε αυτούς που μας φέρνουν εδώ. Δεν πρέπει να επιτρέψουμε σε θύλακες φασισμού. Όπως πολύ σωστά είπε η Μάγδα Φύσσα, ήταν μια πολύ μικρή νίκη. Το είπε και ο Κοινοβουλευτικός Εκπρόσωπος της Νέας Δημοκρατίας προς τιμήν του. Προφανώς, το είπε και ο κ. Καμίνης. Το είπαν όλοι οι παρευρισκόμενοι εδώ. Ο αγώνας για τον φασισμό είναι διαρκής. Ο φασισμός δεν είναι μόνο τα υποκείμενα της Χρυσής Αυγής, τα καταδικασμένα σήμερα. Φασισμός υπάρχει και σε άλλες πτυχές και οφείλουμε εμείς, ως δημοκρατικοί πολίτες, να προστατεύσουμε την κοινωνία μας απέναντι σε κάθε είδους ρατσισμό, φασισμό και σε κάθε είδους μισαλλοδοξία. Θα προσπαθήσω μέσα σε τρία λεπτά να κάνω μία πρώτη τοποθέτηση για το νομοσχέδιο, γιατί είναι αδικία πραγματικά σε ένα τόσο σοβαρό νομοσχέδιο απλά έλαχε σ' εμένα αυτή η συγκυρία, ενώ είμαι εισηγητής. Προφανώς, κύριε Υπουργέ και κύριε Υπουργέ, έπρεπε να κάνετε τη σημερινή τροπολογία, γιατί κατά την προσωπική μου εκτίμηση το βασικότερο φάουλ του Κώδικα Ιθαγένειας που λέτε ότι φέρνατε είχε να κάνει με το εισοδηματικό κριτήριο. Ο κυριότερος λόγος αποκλεισμού ήταν αυτός και καλά κάνετε και το αλλάζετε και το φέρνετε διαφορετικά. Παρ' όλα αυτά, παραμένει ένα Κώδικας Ιθαγένειας ο οποίος επ' ουδενί δεν μπορεί να ανταποκριθεί στο ότι ορθά, κατά την άποψή μου, σε αυτό συμφώνησα με τον κ. Καμίνη πριν, η καλύτερη απάντηση στον φασισμό θα είναι να δούμε πολύ σοβαρά την ένταξη προφανώς των προσφύγων, αλλά και των μεταναστών στην ελληνική κοινωνία. Δεν βοηθάει, έτσι όπως φέρνετε τον Κώδικα Ιθαγένειας με τις διορθώσεις - οι οποίες είναι όλες καλοδεχούμενες και είναι προς θετική κατεύθυνση, να είμαι απόλυτα δίκαιος - προς αυτόν τον σκοπό που πρέπει όλοι να έχουμε. Για το ζήτημα της επιλογής των προέδρων και των διοικητικών συμβουλίων των νομικών προσώπων τα έχουμε πει και στις επιτροπές. Δεν έχετε αλλάξει και τίποτα, ούτως ή άλλως. Το θεωρούμε τουλάχιστον υποκριτικό, ενώ έχετε διορίσει σε όλο το δημόσιο όλα τα «γαλάζια» μικρά και μεγάλα παιδιά, να μας φέρνετε τώρα δήθεν αντικειμενικούς όρους με επιτροπές που προφανώς και τις ελέγχει η εκάστοτε κυβέρνηση, άρα τους ελέγχετε απόλυτα. Δεν υπάρχει μία θέση που να καταληφθεί για την επόμενη τριετία και τετραετία. Είναι με πλήρεις θητείες όλοι όσοι έχετε ήδη διορίσει με το συγκεκριμένο νομοσχέδιο. Για το «Βοήθεια στο σπίτι» τα έχουμε πει και το έχουμε δεχθεί, αν και πάλι λέμε για την καθυστέρηση με την οποία ενεργήσατε. Ένα - δυο λόγια για την τοπική αυτοδιοίκηση. Είναι σαφές ότι είναι πολιτική σας απόφαση να αχρηστεύσετε τελείως τα δημοτικά συμβούλια και τα περιφερειακά συμβούλια. Δεν σας αρέσουν, δεν αρέσουν στους δημάρχους, το καταλαβαίνουμε. Προφανώς ένας δήμαρχος - έχω κάνει δήμαρχος και το ξέρω - θέλει να έχει τον απόλυτο έλεγχο των πραγμάτων, να μη δίνει λογαριασμό στο δημοτικό συμβούλιο και προφανώς, να μην έχει τις συγκρούσεις αυτές που έχει μέσα στα δημοτικά συμβούλια. Είναι και αντισυνταγματικό και παράνομο, σας το έχουμε ξαναπεί, απέναντι στην Ευρωπαϊκή Χάρτα Τοπικής Αυτονομίας. Θα πέσουν στα δικαστήρια όλες αυτές οι αποφάσεις που έχετε για την πλήρη μεταφορά αρμοδιοτήτων στην Οικονομική Επιτροπή. Αν δεν πέσουν στο Συμβούλιο της Επικρατείας, είναι βέβαιο ότι το Ευρωπαϊκό Δικαστήριο, με τη νομολογία που έχει, θα καταδικάσει τη χώρα μας. Γιατί δεν μπορεί πλέον οι αιρετοί αντιπρόσωποι του λαού, τα δημοτικά συμβούλια, το ανώτατο όργανο των δήμων, σύμφωνα με όλους τους κώδικες και τους νόμους της τοπικής αυτοδιοίκησης, να μένει χωρίς αρμοδιότητες και όλα να γίνονται από την εκτελεστική εξουσία και από τα εκτελεστικά όργανα του δήμου, από το δήμαρχο και τις οικονομικές επιτροπές και τις επιτροπές ποιότητας ζωής. Όσον αφορά τους αναπτυξιακούς οργανισμούς, σας έχουμε τις ενστάσεις μας. Θεωρούμε ότι γίνεται μια μεταφορά αρμοδιοτήτων και είναι επικίνδυνη και όχι σύννομη.
Ολοκληρώστε παρακαλώ, σε ένα λεπτό, επιγραμματικά.
Ολοκληρώνω, κύριε Πρόεδρε. Το τελευταίο με το οποίο θα κλείσω, επειδή κάνατε εκτενή αναφορά στην επιτροπή, κύριε Υπουργέ, είναι για το πρόγραμμα «ΑΝΤΩΝΗΣ ΤΡΙΤΣΗΣ». Στην επιτροπή έκανα ένα μικρό λάθος. Γιατί έτσι πίστευα, όμως. Δεν το έκανα ηθελημένα. Νόμιζα ότι μετά από ενάμιση χρόνο καταλάβατε τον μηχανισμό του «ΦΙΛΟΔΗΜΟΥ», που ήταν το σημαντικότερο αναπτυξιακό εργαλείο της τοπικής αυτοδιοίκησης από τον «ΘΗΣΕΑ» και μετά και το μοναδικό που έφερε πρόγραμμα πολλών δισεκατομμυρίων στους δήμους, ιδίως μέσα σε περιόδους μνημονίων και κρίσης. Νόμιζα ότι το καταλάβατε και απλά αντιγράψατε - με λίγες προσθήκες θετικές, για να είμαι απόλυτα δίκαιος - όλο αυτό το σύστημα και απλά το μετονομάσατε. Πλέον, αμφιβάλλω αν το έχετε καταλάβει και αν προσπαθείτε να το λειτουργήσετε σωστά. Δεν έχω καταλάβει καν, γιατί μας είπατε ότι έχετε υπογράψει με την Ευρωπαϊκή Τράπεζα Επενδύσεων, αν πράγματι έχετε υπογράψει κι έχει δεχτεί η Ευρωπαϊκή Τράπεζα Επενδύσεων το πρόγραμμα «ΑΝΤΩΝΗΣ ΤΡΙΤΣΗΣ». Καλό θα ήταν, για να λυθεί και η δικιά μου η απορία και φαντάζομαι και πολλών ανθρώπων και στην τοπική αυτοδιοίκηση, αλλά και μέσα στο Κοινοβούλιο, να μας προσκομίσετε την σύμβαση που έχετε υπογράψει με την Ευρωπαϊκή Τράπεζα Επενδύσεων, για να είμαστε σίγουροι και να μην έχουμε κι εμείς το άγχος και όλοι οι δήμαρχοι αν τα έργα τα οποία θα υλοποιηθούν - ελπίζουμε - με τα προγράμματα που έχετε εξαγγείλει, με το «ΑΝΤΩΝΗΣ ΤΡΙΤΣΗΣ» ή αν είναι στον αέρα. Προφανώς και τα χρήματα υπάρχουν στο Ταμείο Παρακαταθηκών και Δανείων, αυτό είναι σαφές. Τουλάχιστον, όμως, επειδή υπάρχει πρόβλημα ως προς την αποπληρωμή δανείων - γιατί το Παρακαταθηκών και Δανείων δάνεια δίνει - αν δεν έχετε καταλάβει τον μηχανισμό και δεν μπορείτε να δεσμεύσετε το Πρόγραμμα Δημοσίων Επενδύσεων, όπως έκανε πολύ ορθά ο «ΦΙΛΟΔΗΜΟΣ», θα υπάρξει πολύ σοβαρό πρόβλημα τα επόμενα χρόνια στους δήμους. Να μας το λύσετε σας παρακαλώ πάρα πολύ, γιατί αν και προσπαθείτε να αντιγράψετε τον «ΦΙΛΟΔΗΜΟ» ως σύστημα, τουλάχιστον να τον αντιγράψετε σωστά γιατί θα είναι προς όφελος όλων των δήμων και προφανώς και της ελληνικής κοινωνίας. Ευχαριστώ.
Να καλέσω στο Βήμα την ειδική αγορήτρια του Κινήματος Αλλαγής, τη Βουλευτή Λάρισας κ. Ευαγγελία Λιακούλη. για δεκαπέντε λεπτά.
Ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι Βουλευτές, η δικαιοσύνη λειτούργησε και η δημοκρατία πανηγυρίζει. Αυτό είναι το συμπέρασμα της σημερινής ημέρας, μετά τα χθεσινά αποτελέσματα, μετά τη χθεσινή απόφαση. Κάθε δημοκράτης και κάθε δημοκράτισσα σήμερα μπορεί να μιλάει για μία πολύ μεγάλη ιστορική νίκη της δημοκρατίας. Η απόφαση καταδίκης του φασιστικού μορφώματος και της εγκληματικής του δράσης στη χώρα δικαίωσε όλους τους προοδευτικούς ανθρώπους και τη μνήμη του Παύλου Φύσσα, του αδικοχαμένου αυτού νέου ανθρώπου, που αποτέλεσε τη θρυαλλίδα για να ξυπνήσει το πολιτικό σύστημα, για να πάρει πρωτοβουλίες, προκειμένου να σταματήσει μια δράση που είχε ενδυθεί με το μανδύα ενός πολιτικού κόμματος. Μένουμε ενεργοί, μένουμε σε επιφυλακή και πάντοτε σε επαγρύπνηση, γιατί μόνο μαζί τελειώνουμε με τους νεοναζί. Κανείς μόνος, λοιπόν! Κι ενώ η χαρά μας ήταν μεγάλη κι ενώ πανηγυρίζαμε τη δημοκρατία, δεν αντέξατε της Αξιωματικής Αντιπολίτευσης, ήρθατε πάλι να το χαλάσετε! Δεν μπορέσατε. Προσπαθήσατε να καβαλήσετε το κύμα για άλλη μία φορά, να έρθετε να καλύψετε τα λάθη σας. Και προκύπτει, βεβαίως, κύριε Πρόεδρε, κύριοι Υπουργοί, και στην Κυβέρνησή σας και στα πολιτικά κόμματα, ένα μείζον πολιτικό και ηθικό ζήτημα σήμερα. Δεν έχει σχέση με την απόφαση μόνο, αλλά έχει με τις δηλώσεις του πρώην Υπουργού Δικαιοσύνης, του κ. Κοντονή, ο οποίος παραιτήθηκε από την Κεντρική Επιτροπή του ΣΥΡΙΖΑ, με τη δήλωση ότι «ο ΣΥΡΙΖΑ δεν ανταποκρίνεται πια στις ανάγκες της κοινωνίας» και καταγγέλλει φραξιονισμούς. Είναι εσωτερικές σας υποθέσεις, έχετε καινούργιο πειθαρχικό τώρα, θα τα βρείτε μεταξύ σας. Καλοτάξιδο. Όμως, καταγγέλλει ταυτόχρονα για τον Ποινικό Κώδικα, ότι είχε προειδοποιήσει. «Είχα στο μυαλό μου τη δίκη της Χρυσής Αυγής» δηλώνει ο κ. Κοντονής. Δυστυχώς, κυρίες και κύριοι Βουλευτές της Αξιωματικής Αντιπολίτευσης, δεν είχατε τη λεβεντιά και το θάρρος να έρθετε σήμερα στο Κοινοβούλιο και να αρθείτε στο ύψος των περιστάσεων, να πείτε «κάναμε λάθος», να αναλάβετε την πολιτική ευθύνη ότι ο ΣΥΡΙΖΑ κατήργησε από τον Ποινικό Κώδικα τη στέρηση των πολιτικών δικαιωμάτων. Αντί γι' αυτό έρχεστε σήμερα και υποτιμάτε τη νοημοσύνη του Κοινοβουλίου. Ντροπή! Αιδώς! Νομίζετε ότι το Κοινοβούλιο και το Βήμα αυτό κι εκείνο κι εκείνο είναι θεατρική σκηνή και ανεβαίνετε και παίζετε το ρολάκι σας. Σκηνοθεσία, παραγωγή. Σε ποιους νομίζετε ότι απευθύνεστε αλήθεια; Ποιους καταγγέλλετε; Τον εαυτό σας; Πού πτύετε, κυρίες και κύριοι; Στα γένια σας; Και, βεβαίως, επιτέλους, θεωρείτε ότι ο ελληνικός λαός έχει τόσο κοντή μνήμη, θεωρείτε ότι δεν βλέπει, δεν διαβάζει, δεν ενημερώνεται; Μη σας ξεγελούν οι συγκυρίες, οι φόβοι και οι ανασφάλειες μιας μεγάλης οικονομικής κρίσης της χώρας, που οδήγησε τον ελληνικό λαό να πιστέψει στην ελπίδα που του πουλήσατε και στα νταούλια που δεν κτύπησαν ποτέ και στους ζουρνάδες που δήθεν εσείς θα φέρνατε. Ποτέ δεν ξεχνά ούτε τις πολιτικές τούμπες σας ούτε τους πολιτικούς γυρολόγους που σήμερα κουνάνε το δάχτυλο στο Κοινοβούλιο λες και δεν έχουν προσωπικές διαδρομές και ιστορίες, ούτε τις ψευτομαγκιές και τους ψευτόμαγκες! Λοιπόν, είστε πιο παλιό και από το παλιό. Και ας αποφασίσουμε πια να ξεμπερδέψουμε με το παλιό. Έχετε απόλυτο δίκιο, πρέπει να ξεμπερδέψουμε με το παλιό. Την ιστορικότητα της απόφασης και το αποτέλεσμα της δίκης της Χρυσής Αυγής δεν αφήνουμε σε εσάς σήμερα να τα καπηλευτείτε, ούτε να τα χαλάσετε. Δεν επιτρέπουμε στον κ. Ραγκούση, τον Κοινοβουλευτικό σας Εκπρόσωπο, με αυτή την προσωπική διαδρομή, με αυτή την πολιτική διαδρομή, με όλα αυτά που τον χαρακτηρίζουν στην πολιτική του θητεία, να έχει αυτή την τοποθέτηση σε ρόλο θεατρικού παραγωγού μέσα στο Κοινοβούλιο. Είναι τουλάχιστον ντροπή για τη δημοκρατία και προσβάλλει το θεσμικό και αξιακό μας σύστημα. Κύριοι Υπουργοί και κύριοι Βουλευτές, το νομοσχέδιο, το οποίο έρχεται σήμερα στο Κοινοβούλιο μας, είναι πολύ σοβαρό. Είναι ένα πολυνομοσχέδιο στην πραγματικότητα, το οποίο έχει να κάνει με ένα κορυφαίο ζήτημα όπως είναι η απόδοση της ιθαγένειας, για την οποία, βέβαια, θα έπρεπε μεγαλύτερο σεβασμό να επιδείξει η Κυβέρνησή σας και να φέρει το συγκεκριμένο νομοσχέδιο μόνο του, αυτοτελές και με μία σοβαρή διαβούλευση. Δυστυχώς δώσατε δέκα μέρες στη διαβούλευση και «γεννήσατε» πάλι δεκαέξι άρθρα. Από σαράντα δύο τα κάνατε πενήντα οκτώ. Και, βεβαίως, δεν πρόκειται για τυχαία άρθρα. Είναι άρθρα από αυτά που θέλατε να κρύψετε, να μη γίνει ντόρος πολύς και θόρυβος μεγάλος, όπως, για παράδειγμα, με τα παγκάρια των ναών των κοιμητηρίων. Στα μουλωχτά το θέμα, στα χαμηλά η μπάλα. Όμως, στις δημοκρατίες η διαβούλευση έχει πολύ συγκεκριμένη έννοια, κύριε Υπουργέ, και διέπεται από στοιχειώδη σοβαρότητα, αλλά και οικοδόμηση σχέσης εμπιστοσύνης με τους πολίτες. Τα λέμε, τα ξαναλέμε, τα φωνάζουμε, τα διαλαλούμε, αλλά, δυστυχώς, μάταια. Δεν μπορείτε να μας καταλάβετε, δεν μπορείτε να αντιληφθείτε αυτό που λέμε. Νιώθουμε ότι είμαστε δύο διαφορετικοί κόσμοι, έχουμε άλλο ήλιο, άλλο φεγγάρι, άλλο πολιτικό οξυγόνο. Προφανώς αυτό συμβαίνει μεταξύ μας. Σε επίπεδο ρυθμίσεων, το νομοσχέδιο σας είναι ένα συνονθύλευμα τροποποιήσεων επί τροποποιήσεων και κυβιστήσεων επί κυβιστήσεων. Έχετε, πραγματικά, ξεπεράσει κάθε προηγούμενο. Φτάσατε να διορθώνετε τον εαυτό σας έξι φορές. Τρέχετε μόνοι σας στο κουλουάρ του στίβου και δεν μπορείτε να τερματίσετε. Βάζετε τρικλοποδιές στον ίδιο τον εαυτό σας. Και ενώ δείχνετε ότι προσπαθείτε να βάλετε δήθεν τάξη στα μικρά, στα απλά, στα καθημερινά, που είναι, όμως, και σπουδαία - που αν ξέρεις να βάζεις τάξη κι αν ξέρεις πού θέλεις να πας, πραγματικά εύκολα πας - κι εκεί μπερδεύεστε και συμπεριφέρεστε σαν την πυξίδα που χάλασε ο δείκτης και γυρίζει γύρω από τον εαυτό της τρελά. Αλήθεια, αναρωτηθήκατε αν η πυξίδα σας γυρίζει τρελά όταν τροποποιείτε νόμους της δικής σας Κυβέρνησης και, μάλιστα, νόμους του 2020; Αλλάζουν οι νόμοι 4662/2020, 4674, 4683, 4700, 4722. Ορισμένοι, μάλιστα, από αυτούς έχουν πολύ εκτεταμένες τροποποιήσεις. Μετρήσαμε δεκαπέντε διαφορετικές τροποποιήσεις για τον ν.4674/2020. Ένα παράδειγμα σας φέρνω. Δηλαδή, τροποποιείτε τον εαυτό σας. Νομοθετείτε, δεν σας αρέσει, αποτυγχάνετε, συνειδητοποιείτε ότι αποτύχατε και έρχεστε ξανά να το τροποποιήσετε. Θα μου πείτε, κακό είναι αυτό τελικά; Δηλαδή, αν δούμε ότι κάτι δεν είναι σωστό και δεν λειτουργεί, δεν πρέπει να το τροποποιήσουμε; Θα σας πω γιατί είναι πολιτικά τραγικό. Πολιτικά τραγικό είναι γιατί είστε ένα χρόνο κυβέρνηση, από τον Αύγουστο του 2019 μέχρι σήμερα νομοθετείτε επί των ιδίων και ίδιων θεμάτων και δεν μπορείτε να τα λύσετε - αυτό σημαίνει αυτονόητα πρόβλημα - και, βεβαίως, ότι δεν έχετε στην πολιτική σας ατζέντα οργανωμένα τα πράγματα. Το δεύτερο και πιο βασικό είναι ότι μας έχετε κουνήσει σε αυτή την Αίθουσα πολλές φορές το δάχτυλο για την κυβέρνηση των αρίστων. Και, βεβαίως, με τέτοιου είδους νομοθετήματα δεν μπορείτε να πάρετε άριστα. Βεβαίως, επενδύσατε, προωθήσατε το σύστημα των αρίστων κ.ο.κ. - έτσι το λέτε εσείς, όχι εμείς - επιμείνατε να μας δώσετε μαθήματα και λέτε, «κοιτάξτε προσεκτικά να δείτε πώς εμείς διοικούμε». Και, τελικά, σα να μην έφταναν όλα αυτά, φέρατε μία σειρά νομοθετημάτων, τα οποία όχι άριστα δεν είναι, αλλά δείχνουν ότι η κακή νομοθέτηση και τα γονατογραφήματα δυστυχώς είναι η συνεχής σας τακτική. Τώρα, για αυτό το νομοσχέδιο, κύριε Υπουργέ, τι να σας πω; Να σας εκμυστηρευτώ από το Βήμα της Βουλής ότι μέχρι και οι συνεργάτες, οι επιστημονικοί, της Βουλής, με πολύχρονη εμπειρία, πέταξαν τις πένες ψηλά σε ένδειξη διαμαρτυρίας, ότι φτάσατε να φέρνετε τροπολογίες ξημερώματα και κάτι χωρίς να προλάβουμε να τις διαβάσουμε; Και την τρίτη δέσμη των τροπολογιών δεν την έχουμε ακόμα στα χέρια! Μα, είναι σοβαρά πράγματα αυτά; Σε ποιους νομίζετε ότι απευθύνεστε; Στο Κοινοβούλιο, με την ύψιστη νομοθετική ιδιότητα, παρουσία και λειτούργημα ταυτόχρονα; Τι να πω; Το συμπέρασμα το πολιτικό, όμως, είναι ένα και είναι σοβαρό. Είναι ότι η θεσμική ουσία του πράγματος σημαίνει πως έχουμε αξιακά μία προσβολή του νομοθετικού σώματος και υποβάθμιση του κοινοβουλευτικού έργου. Τώρα, σε ό,τι αφορά τον τρόπο με τον οποίο φέρνετε την ιθαγένεια, θα ήθελα να πω το εξής: Κύριε Υπουργέ, υπάρχει από την αρχή μία συσκότιση τρομερή. Και, δυστυχώς, τα ζητήματα τα οποία βάζετε με το νομοσχέδιο σας, δημιουργούν πολύ μεγάλα προβλήματα και θα δημιουργήσουν ακόμη μεγαλύτερα τους επόμενους μήνες. Δυστυχώς δεν δώσατε στοιχεία στο Κοινοβούλιο, τα οποία σας ζητήσαμε, ακόμη και μέσα στις επιτροπές. Ζητήσαμε στατιστικά στοιχεία και δεν τα δώσατε. Ζητήσαμε την έκθεση της Αρχής Διαφάνειας, που την επικαλεστήκατε επανειλημμένα. Ξανά και ξανά μας λέγατε το τι λέει αυτή η έκθεση. Και εδώ δεν θα πω για την μικρή απάτη - γιατί υπάρχει και μεγαλύτερη - που κάνατε, λέγοντας ότι την έχετε αναρτήσει στην ιστοσελίδα σας, ενώ την αναρτήσατε μόλις μετά την ομιλία μου στις 2 Οκτωβρίου. Πάμε, όμως, παρακάτω, γι' αυτή την περιβόητη έκθεση που μας λέτε, «να, αυτά μας λέει αυτή η έκθεση». Δεν έχει ούτε ένα στατιστικό στοιχείο, δεν μιλάει για απολύτως τίποτα σε ό,τι αφορά τις διατάξεις τις οποίες εσείς υιοθετήσατε. Δυστυχώς αυτή τη στιγμή αυτό που φέρνετε για την ιθαγένεια είναι ένα μεικτό σύστημα, που περιλαμβάνει τις προηγούμενες προφορικές εξετάσεις - τη συνέντευξη ουσιαστικά - και βάζετε και τις πανελλαδικές. Επικαλείστε, μάλιστα, και τα παραδείγματα της Γαλλίας και της Γερμανίας και μας λέτε, «μα κοιτάξτε, αυτές οι ευρωπαϊκές χώρες έχουν υιοθετήσει αυτό το σύστημα». Ελάτε, όμως, που μας λέτε τη μισή αλήθεια και κρύβετε την άλλη μισή, που είναι, όμως, η πιο σπουδαία: Ποια κρύβετε; Κρύβετε την αλήθεια, κύριε Υπουργέ, ότι εκεί έχουν ένα εκπαιδευτικό σύστημα που μόνο από το 2015 μέχρι το 2019 στη Γερμανία πέρασαν ένα εκατομμύριο άνθρωποι εκπαιδευόμενοι με μαθήματα εξακοσίων ωρών που τους δίνονται δωρεάν και ελεύθερα. Έχετε εσείς μεριμνήσει για τέτοιου είδους μαθήματα στην Ελλάδα, προκειμένου να εισάγετε πανελλαδικές εξετάσεις; Έχετε οργανώσει κάτι στο άμεσο μέλλον; Σας ρωτήσαμε στις επιτροπές, αλλά απάντηση δεν πήραμε. Το μεγαλύτερο, όμως, πράγμα, το οποίο συμβαίνει, είναι, δυστυχώς, ότι έχουμε στο μητρώο τριάντα χιλιάδες ανθρώπους αιχμαλώτους, ομήρους με αίτηση ιθαγένειας. Πέρασαν από τον πάγκο της κρατικής μηχανής, πλήρωσαν το 700άρι και τώρα τι τους λέτε; Μηδενίζουμε το κοντέρ, ξαναπάτε από την αρχή, ξαναπληρώστε παράβολο, ξαναδώστε εξετάσεις προφορικές και πανελλαδικές, δεν σας δίνω ώρες μαθημάτων, ό,τι μάθατε - μάθατε, ό,τι θα μάθετε, θα μάθετε, δημιουργείτε και ένα παρακράτος δίπλα παραεκπαίδευσης στην πραγματικότητα, γιατί κανένας δεν μπορεί μόνος του να πάει να δώσει πανελλαδικές εξετάσεις. Και στην πραγματικότητα τι κάνετε; Στην πραγματικότητα, κύριε Υπουργέ, αφαιρείτε απ' αυτούς τους ανθρώπους τη δυνατότητα να επανέλθουν μετά από επτά και οκτώ χρόνια που περιμένουν στη σειρά τους, όπως πραγματικά θα ήταν το δημοκρατικό και το δίκαιο. Σήμερα δυστυχώς πρέπει να παραδεχτείτε ότι το σύστημα δεν μπορεί να σηκώσει αυτή τη διαδικασία. Τι μας λέτε; Μας είπατε ότι υπάρχει αυτή τη στιγμή η πρόνοια αρχές Απριλίου του 2021 να ενταχθούν και οι παλιοί και οι καινούργιοι και να τους εξυπηρετήσει το σύστημα. Και κάπου σε αυτή την περιβόητη έκθεση μέσα μας γράφεται μάλιστα ότι το σύστημα αυτό θα μπορέσει να το κάνει, γιατί συστήνουμε υπηρεσίες που η κάθε επιτροπή θα έχει τρία άτομα κ.λπ.. Ποια επιτροπή, κύριε Υπουργέ, και ποια τρία άτομα, όταν οι περισσότερες διευθύνσεις έχουν δύο άτομα; Στην πραγματικότητα γελάει το σύμπαν όταν τα λέμε αυτά τα πράγματα. Εμείς συζητάμε για την υποστελέχωση των υπηρεσιών όταν εσείς την βλέπετε καθημερινά και έχει μαζευτεί χιλιάδες κόσμος να περιμένει τα αυτονόητα; Τεράστιο ηθικό και νομικό ζήτημα για το πώς θα τακτοποιηθούν οι τριάντα χιλιάδες αυτοί άνθρωποι. Δεν υπάρχουν μεταβατικές διατάξεις. Θα έπρεπε να φροντίσετε γι' αυτό, το φωνάξαμε, το ζητήσαμε. Έχετε φέρει ένα σωρό νομοτεχνικές βελτιώσεις και τροπολογίες και δυστυχώς αυτό δεν το δέχεστε. Όμως ξέρετε τι κάνετε στην πραγματικότητα; Στην πραγματικότητα, κύριε Υπουργέ, αυτό που κάνετε είναι να διακόπτετε στην μέση ένα ματς ποδοσφαίρου και να λέτε ότι το δεύτερο ημίχρονο θα το παίξουμε τώρα με τους όρους του μπάσκετ και όχι του ποδοσφαίρου. Στην πραγματικότητα τους βάζετε δηλαδή ξανά να διαγωνιστούν σε κάτι που δεν γνωρίζουν. Είναι άδικο. Τους βάζετε με τους δικούς σας όρους και δεν το ρωτήσατε ποτέ. Και βεβαίως βάζετε και τα εισοδηματικά. Ήρθατε σήμερα και το διορθώσετε εν μέρει, λέγοντας ότι θα είναι το εισόδημα του ανειδίκευτου εργάτη. Δεν φτάνει αυτό όμως. Διότι στον καιρό COVID και ανεργίας και όταν δεν το βάζετε οικογενειακό το εισόδημα - αν κατάλαβα καλά - αλλά το βάζετε ατομικό, πάλι κόφτες εισάγετε. Αυτό εμένα μου δείχνει το μεγάλο κόλπο, ότι κατ' αυτόν τον τρόπο αφαιρείτε και αφαιρείτε και δημιουργείτε ένα σωρό ζητήματα, ένα σωρό προβλήματα. Ουσιαστικά υποβάλλετε στο μαρτύριο του Σίσυφου τριάντα χιλιάδες μετανάστες και τους υποβάλετε ξανά να πληρώσουν τα παράβολα, να μπουν στη διαδικασία χωρίς να έχουν απολύτως κανένα αποτέλεσμα μετά από καιρό. Και να επισημάνω και κάτι ακόμα που ίσως δεν ακούστηκε πολύ στις επιτροπές. Πότε αυτοί οι άνθρωποι, κύριε Υπουργέ, θα πάρουν την ιθαγένεια, όταν θα ξεκινήσετε εσείς τον Απρίλιο με στοκ τριάντα χιλιάδων αιτήσεων και όλες τις καινούργιες κι όταν δεν έχετε μηχανισμό και διοίκηση και θα φρακάρει το σύμπαν κι εσείς θα είστε εδώ που θα μας φέρνετε ξανά νόμους για να μπορέσετε να το αντιμετωπίσετε; Αλλά και όταν η συνέντευξη θα δοθεί μετά το διαγωνισμό, δηλαδή ένα χρόνο και βλέπουμε; Στην πραγματικότητα δηλαδή αυτό το οποίο λέτε σε όλους είναι ότι θα δούμε τι θα κάνουμε. «Βλέποντας και κάνοντας» αυτό είναι το δόγμα της Κυβέρνησής σας και δυστυχώς αυτό εφαρμόζετε και στη συγκεκριμένη περίπτωση. Κάνετε όμως και ένα μεγάλο κακό στο σύστημα το θεσμικό. Το κακό είναι ότι η καλή πολιτική λειτουργία επηρεάζει τους ανθρώπους, τους εκπαιδεύει τους ανθρώπους, είναι μια εκπαιδευτική διαδικασία. Ζητάτε λοιπόν από τους μετανάστες και από τους πρόσφυγες - οι οποίοι είναι αιτούντες την ιθαγένεια - να σεβαστούν τη χώρα που τους φιλοξενεί. Όμως, κύριε Υπουργέ, όταν δεν σέβεται το σύστημα τους ίδιους αυτούς ανθρώπους, οι άνθρωποι πώς θα το σεβαστούν; Οι σκέψεις αυτές δεν ανήκουν σε μένα. Ανήκουν σε ανθρώπους οι οποίοι έχουν ήδη αναπτύξει τη σκέψη τους από την αρχαία Ελλάδα ακόμα και έχουν μιλήσει για την καλή πολιτεία και για τα καλά νομοθετήματα. Δυστυχώς σκαρώνετε νομοθετήματα όπως σας προκύψει. Όπως ακριβώς κάνατε τα ΚΕΚ, έτσι και τώρα πάτε να φτιάξετε ένα ανάλογο σύστημα παραπαιδείας, παρακρατικό δήθεν δίπλα - θα το δούμε πώς - για να εξυπηρετήσετε τις ανάγκες. Κλείνετε ουσιαστικά το μάτι με κουτοπονηριά σε όλους εκείνους που τους τρέχουν ήδη τα σάλια έξω από την πόρτα και περιμένουν να εκπαιδεύσουν τους μετανάστες για να συμμετέχουν στις πανελλαδικές. Δίκαιο; Όχι. Ας διαβουλευόταν όμως ανοικτά και σωστά η Κυβέρνησή σας. Εμείς μιλούσαμε για την οργάνωση αυτών των μαθημάτων στα σχολεία δεύτερης ευκαιρίας, γιατί είναι δομές στις οποίες μπορούμε να χρηματοδοτηθούμε από την Ευρωπαϊκή Ένωση από ευρωπαϊκούς πόρους. Μάλλον όμως μετράει το κόλπο γκρόσο της δικής σας Κυβέρνησης, ότι δηλαδή μηδενίζετε τα χρόνια αναμονής, προσδοκάτε ότι από τους τριάντα χιλιάδες που είναι τώρα, με τα εισοδηματικά θα είναι δέκα χιλιάδες, μετά θα απελπιστούν και θα μείνουν πέντε χιλιάδες, και στο τέλος θα είναι τρεις χιλιάδες, δεν θα υπάρχουν οικογένειες και θα είναι δύο. Φτάσαμε στο ένα έφτασε και το μηδενίσαμε λοιπόν! Πολύ ωραίο, αλλά νομίζω ότι διά της εξαφανίσεως από το σύστημα θα επηρεαστείτε και εσείς εκλογικά. Τώρα σε ό,τι αφορά το θέμα των ΟΤΑ. Διάσπαρτες διατάξεις φέρατε, κύριε Υπουργέ, στις οποίες μας έχετε ξανά δημιουργήσει μια πολιτική και θεσμική ανατριχίλα. Τι είναι αυτό που σας έχει πιάσει με τους δήμους και τις περιφέρειες να μετακινείτε όλες τις αρμοδιότητες στις τεχνητές πλειοψηφίες; Τα είδαμε αυτά που έκανε ο ΣΥΡΙΖΑ με τον «ΚΛΕΙΣΘΕΝΗ», με τη δήθεν απλή αναλογική ως μανδύα ενός συστήματος το οποίο ήθελε ο ίδιος να περάσει σαν σύστημα εκλογικό. Η κυβερνησιμότητα ήταν δευτερεύον, αλλά και εκεί φοβήθηκε γι' αυτό έβαλε τους αντιδημάρχους. Σωστά ο κ. Λιβάνιος το είχε προχθές εντοπίσει. Είχε και εκείνη η φάκα τυράκι και στον νομό του του ΣΥΡΙΖΑ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Όμως εσείς τινάξατε την μπάνκα στον αέρα. Πάτε να κάνετε κυβερνησιμότητα με τις οικονομικές επιτροπές! Δεν παίζεστε, κατά το λαϊκόν! Δεν είναι δυνατόν να μετακινείτε διαρκώς αρμοδιότητες στις οικονομικές επιτροπές, φτιάχνοντας τα δημοτικά και τα περιφερειακά συμβούλια ως διακοσμητικά όργανα και βάζοντας την αυτοδιοίκηση στο γύψο. Γιατί την βάζετε στο γύψο; Γιατί τις παίρνετε την ανάσα, το οξυγόνο, τη διαβούλευση, τη συζήτηση, την αντιπαλότητα μέσα από μία συλλογικότητα όμως. Το παίρνετε, το αφαιρείτε. Δεν είναι αυτό σωστό θεσμικά και βεβαίως είναι βαθιά συντηρητικό. Μας γυρίζει δεκαετίες πίσω. Και ξέρετε, εμείς μπορούμε να σας μιλάμε. Μπορούμε, κύριε Υπουργέ. Διότι ούτε πολιτικοί γυρολόγοι είμαστε, το πολιτικό ανάστημα το έχουμε, τις θέσεις και τις απόψεις μας τις έχουμε προασπιστεί και το σύστημα το έχουμε υπηρετήσει με τα λάθη, με τις παραλείψεις αλλά και με τις μεγάλες μεταρρυθμίσεις τις οποίες έχει κάνει δική μας η παράταξη, όταν από εδώ μέσα κάποιοι έφευγαν, κάποιοι διαμαρτύρονταν, κάποιοι καταψήφισαν. Εμείς λοιπόν είμαστε αυτοί που γεννήσαμε, εμπνευστήκαμε, ιδρύσαμε και μεταρρυθμίσουμε την αυτοδιοίκηση. Γι' αυτό έχουμε έναν λόγο παραπάνω να σας λέμε.
Ολοκληρώστε σε ένα λεπτό επιγραμματικά.
Ναι, κύριε Πρόεδρε. Εμείς θέλουμε, κύριε Υπουργέ, να πούμε ότι η αυτοδιοίκηση δεν είναι όπως τύχει και όπως λάχει. Θέλει οραματικό στόχο. Πρέπει να προχωράμε μπροστά με ένα όραμα και με ένα νέο σχέδιο διακυβέρνησης της τοπικής αυτοδιοίκησης. Κάνατε τους αναπτυξιακούς οργανισμούς. Φαίνεται απ' αυτά που μας φέρατε σήμερα ότι δεν ξέρετε τι θέλετε να κάνετε. Και εμείς μασάμε ακόμα τα φύλλα της δάφνης για να καταλάβουμε πού θέλετε να το πάτε το πράγμα. Δίνετε αρμοδιότητες, παίρνετε αρμοδιότητες, αφήνετε εγκρίσεις, παίρνετε εγκρίσεις, δίνετε με υπουργικές αποφάσεις ζητήματα στους αναπτυξιακούς οργανισμούς, αλλά αλλάζετε το πλαίσιο το οποίο έχει! Πείτε μας τελικά πού θέλετε να το πάτε το πράγμα. Σε ό,τι αφορά το «Βοήθεια στο Σπίτι» θα πω δυο κουβέντες, κύριε Πρόεδρε, και θα ολοκληρώσω και θα το τονίσω μόνο για να καταδείξω την προχειρότητα της Κυβέρνησης. Εάν σήμερα οτιδήποτε συμβεί - κτυπώ ξύλο, ατυχία θα ήταν - οι εργαζόμενοι και η διοίκηση είναι στον αέρα. Νομικά δεν είστε καλυμμένοι από τέλη Σεπτεμβρίου μέχρι και σήμερα που δεν έχετε ψηφίσει τον συγκεκριμένο νόμο. Δεν προνοήσατε νωρίς. Εμείς έχουμε την εμπειρία, γιατί εμείς φτιάξαμε το πρόγραμμα. Είναι γέννημα θρέμμα του ΠΑΣΟΚ. Πιστώνεται μάλιστα προσωπικά στον νυν Γραμματέα της Κοινοβουλευτικής μας Ομάδας του Κινήματος Αλλαγής και τότε Υφυπουργό Εργασίας, Βασίλη Κεγκέρογλου, που στήριξε και έδωσε προοπτική στο πρόγραμμα, εγγυήθηκε τη συνέχειά του. Κυρίως όμως - το αναφέρω τιμής ένεκεν - διατήρησε, κύριε Υπουργέ, το δημόσιο χαρακτήρα του προγράμματος, όταν μάλιστα είχαν προηγηθεί αποφάσεις που θα οδηγούσαν με βεβαιότητα στην υποβάθμιση του. Τέλος αναφέρω για την τροπολογία την οποία φέρατε χθες το βράδυ, μεσάνυχτα και κάτι, ξημερώνοντας, κύριε Υπουργέ, ότι δεν ξέρω αν αυτό τιμά τη νομοθετική διαδικασία και το Σώμα μαζί. Να σας πούμε ότι διαβάζουμε ακόμη; Διαβάζουμε. Να σας πούμε ότι γράφουμε ακόμη; Γράφουμε. Να σας πούμε ότι το τρίτο πακέτο των νομοτεχνικών δεν έχουν παραδοθεί ακόμη; Το ξέρετε από τους συνεργάτες σας. Είναι αυτή νομοθέτηση, κύριε Υπουργέ, ενώ προχωράει η μέρα και ενώ φέρνετε τόσο σοβαρά θέματα στο Κοινοβούλιο;
Κλείστε, κυρία Λιακούλη.
Κλείνω λέγοντας το εξής. Υπάρχουν θετικές διατάξεις, τις οποίες φέρατε, και σε κάποια σημεία μας έχετε ακούσει. Υπάρχουν οι τροπολογίες του Κινήματος Αλλαγής. Στη δευτερολογία μου θα αναφερθώ σε αυτές. Τις καταθέσαμε και αφορούν ευαίσθητες ομάδες, αφορούν ΑΜΕΑ, αφορούν εγκυμονούσες γυναίκες αδειούχες, αφορούν ζητήματα που έχουν σχέση με μεταλλευτικές εκμεταλλεύσεις, αλλά κυρίως αυτό που εμείς τονίζουμε σε αυτό το νομοσχέδιο, κύριε Υπουργέ, είναι ότι κάθε νομοσχέδιο είναι μια πολιτική σφραγίδα, ειδικά τα νομοσχέδια που αφορούν κορυφαίους θεσμούς, όπως είναι η ιθαγένεια, όπως είναι η πολύπαθη δημόσια διοίκηση, όπως είναι η τοπική αυτοδιοίκηση. Είναι μονόδρομος πλέον να υπάρξει ένα νέο σχέδιο. Απαιτείται ένας νέος δρόμος. Απαιτείται μία νέα αλλαγή. Η δημόσια διοίκηση δεν μπορεί να υπηρετήσει το σύστημα αυτό, όταν είναι μία μετακλητή δημόσια διοίκηση. Δεν έχει κανένα όραμα. Απαιτείται νέα αλλαγή. Θα τη φέρουμε εμείς. Ευχαριστώ.
Τον λόγο έχει ο ειδικός αγορητής του ΚΚΕ κ. Μανώλης Συντυχάκης.
Ευχαριστώ, κύριε Πρόεδρε. Συζητάμε σήμερα ένα πολυνομοσχέδιο, που αφορά πολλαπλές ρυθμίσεις θεμάτων, ζητήματα ιθαγένειας, επιλογής στελεχών δημόσιας διοικήσεως στον δημόσιο τομέα, ρυθμίσεις που αφορούν το ανθρώπινο δυναμικό στη δημόσια διοίκηση, στους ΟΤΑ, στις ΔΕΥΑ, στο «Βοήθεια στο Σπίτι», ρυθμίσεις λειτουργίας των οργανισμών τοπικής αυτοδιοίκησης και άλλες διατάξεις. Είναι φανερό ότι, παρ' όλο που παρουσιάζουν διαφορετικό αντικείμενο και περιεχόμενο όλες αυτές οι διατάξεις, ομονοούν σε έναν κοινό στόχο και αυτός ο στόχος είναι η θωράκιση του αστικού πολιτικού συστήματος στη λογική του επιτελικού κράτους, του αστικού επιτελικού κράτους, όπως λέει η Κυβέρνηση, και τη μεγαλύτερη σύμφυση και προσαρμογή των διοικητικών κρατικών δομών, καθώς και των στελεχών δημόσιας διοίκησης στις ανάγκες της καπιταλιστικής ανάπτυξης, για την ενίσχυση της ανταγωνιστικότητας και της κερδοφορίας των επιχειρηματικών ομίλων. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Σε σχέση με το κεφάλαιο αναφορικά με τις διαδικασίες πολιτογράφησης αλλοδαπών ως Ελλήνων, κατά την άποψή μας, πρόκειται για μία ακόμη τροποποίηση διατάξεων του Κώδικα Ιθαγένειας, που γίνεται στο όνομα της διαφάνειας και αδιαβλητότητας των διαδικασιών, της επιτάχυνσης, αλλά στην πραγματικότητα αλλάζει προς το χειρότερο, δυσκολεύει περισσότερο την απόκτηση της ελληνικής ιθαγένειας. Συγχρόνως, αυξάνει προκλητικά τα ήδη υψηλότατα παράβολα ή εισάγει νέα παράβολα, σε μια περίοδο μάλιστα που η εργατική τάξη και ο λαός της χώρας μας στενάζει από τα βάρη που φορτώνονται στις πλάτες του στο όνομα της πανδημίας. Από τους φορείς, κατά την ακρόασή τους, έγιναν, κατά την άποψή μας, αξιόλογες και εύστοχες παρατηρήσεις. Όπως σωστά αναφέρεται στο υπόμνημα του Συνηγόρου του Πολίτη, από τη στιγμή που θα πρέπει να περάσουν και από την επιτροπή μετά τις εξετάσεις, άρθρο 6 παράγραφος 6 του εσωτερικού άρθρου 7, η καθυστέρηση και η υποκειμενικότητα παραμένουν. Βέβαια, δεν περιμέναμε τίποτα καλύτερο από την Κυβέρνηση, που με τον ίδιο νόμο του Μάρτη, χειροτέρεψε τη διαδικασία απόκτησης της ιθαγένειας από τα ανάπηρα παιδιά δεύτερης γενιάς, που πέταξε στον δρόμο μετά από χρόνια διαμονής και δουλειάς τις τόσο αναγκαίες καθαρίστριες των σχολείων, γιατί δεν είχαν είτε ιθαγένεια είτε πιστοποιητικό ελληνομάθειας, παρ' όλο που πολλές εξ αυτών είχαν κάνει αίτηση για ιθαγένεια ή για απόκτηση του πιστοποιητικού, που όμως καθυστερούν με ευθύνη του κράτους. Οι νομοτεχνικές που έφερε η Κυβέρνηση, κατά την άποψή μας, θέλουν να χρυσώσουν το χάπι, δεν αλλάζουν όμως ούτε κατ' ελάχιστον την ουσία των διατάξεων και την κατεύθυνση του νομοσχεδίου. Με το νομοσχέδιο η Κυβέρνηση προσθέτει ένα ταξικό κριτήριο, δηλαδή ότι το ετήσιο δηλωθέν εισόδημα δεν θα μπορεί να είναι κατώτερο από το ετήσιο συνολικό των μηνιαίων αποδοχών του ανειδίκευτου εργάτη, ενώ ο γενικός γραμματέας ιθαγένειας θα μπορεί να καθορίζει ακόμα και υψηλότερο εισόδημα. Ταξικό ζήτημα είναι και η αύξηση των παραβόλων ή εισαγωγή νέων παραβόλων, όπως για τους ομογενείς που διαμένουν στο εξωτερικό για τη διαπίστωση ή ύπαρξης της ελληνικής ιθαγένειας και πολλά άλλα. Λες και η πλειονότητα των μεταναστών που έχουν τις προϋποθέσεις και επιθυμούν να αποκτήσουν την ελληνική ιθαγένεια έχουν εκείνο το βαλάντιο, το πορτοφόλι, που έχουν οι μεγαλοεπενδυτές, που για να τους προσελκύσουν όλες οι κυβερνήσεις μοιράζουν αφειδώς χρυσές βίζες αλλά και χρυσά διαβατήρια. Λες και δεν υπάρχουν εκατοντάδες χιλιάδες Έλληνες που δεν πληρούν το συγκεκριμένο οικονομικό, ταξικό κριτήριο. Στο όνομα δήθεν της αντικειμενικότητας, διαχωρίζεται η διαδικασία σε ό,τι αφορά τη συνδρομή των λεγόμενων «ουσιαστικών» προϋποθέσεων για την απόκτηση της ελληνικής ιθαγένειας μέσω πολιτογράφησης. Στην πραγματικότητα όμως εισάγεται ένας ακόμη κόφτης. Έτσι, με βάση το σχέδιο νόμου, στα άρθρα 3, 5 και 6 πρέπει ο αιτών πρώτα να περάσει γραπτές εξετάσεις ελληνικής γλώσσας, ιστορίας, πολιτισμού, πολιτικών θεσμών και άλλα, επιπέδου απόφοιτου γυμνασίου, απαντώντας μάλιστα επιτυχώς στο 70% των ερωτήσεων - το μειώσετε από 80% στο 70%, δεν αλλάζει κάτι επί της ουσίας - με θέματα που θα προέρχονται από τράπεζα θεμάτων και αφού προηγουμένως καταβάλει παράβολο - χαράτσι 150 ευρώ, ώστε να αποκτήσει το λεγόμενο «πιστοποιητικό επάρκειας γνώσεων και πολιτογράφησης». Στην πράξη, όμως, τι θα συμβεί; Θα δούμε να φυτρώνουν φροντιστήρια και να επεκτείνεται η παραπαιδεία και σε αυτόν τον τομέα, αφού το ελληνικό κράτος ποτέ και με καμμία κυβέρνηση δεν φρόντισε να οργανώσει την εκμάθηση της ελληνικής γλώσσας στους χιλιάδες οικονομικούς μετανάστες, που ζουν και εργάζονται εδώ και δεκαετίες πλέον στη χώρα μας, πληρώνουν φόρους και είναι εντάξει με τις υποχρεώσεις τους στα ασφαλιστικά ταμεία. Το ίδιο κάνει και με τους αναγνωρισμένους πρόσφυγες, που τους πετάει στον δρόμο ή τους στοιβάζει στους υπερπλήρεις καταυλισμούς και μάλιστα σε συνθήκες πανδημίας. Καμμία μέριμνα για το πώς θα ζήσουν, για το πώς θα συνεννοηθούν αυτοί οι άνθρωποι, που το κράτος δεν φρόντισε ποτέ για να τους διδάξει την ελληνική γλώσσα. Μόνο αφού πάρει αυτό το πιστοποιητικό, θα μπορεί να κάνει αίτηση για να περάσει στο δεύτερο στάδιο, αυτό δηλαδή της συνέντευξης, όπου θα εξεταστεί για το αν συντρέχουν και οι λοιπές ουσιαστικές προϋποθέσεις, δηλαδή εξακρίβωση της οικονομικής και κοινωνικής ένταξης του αιτούντος, καταβάλλοντας άλλα 550 ευρώ, δηλαδή σύνολο 700 ευρώ χαράτσι. Με βάση λοιπόν τις παραπάνω αλλαγές η απόκτηση της ελληνικής ιθαγένειας γίνεται η υπόθεση για τους λίγους. Γίνεται ακόμα πιο δύσκολη και ακόμα πιο δαπανηρή για ανθρώπους που έχουν καταθέσει τον μόχθο τους για χρόνια στην Ελλάδα και φυσικά δεν αξίζουν μιας τέτοιας αντιμετώπισης από το ελληνικό κράτος. Ο ΣΥΡΙΖΑ βέβαια είχε ανοίξει τον δρόμο για την εισαγωγή της έννοιας των εξετάσεων στη διαδικασία πολιτογράφησης και τότε εμείς ως Κομμουνιστικό Κόμμα Ελλάδας είχαμε διαφωνήσει. Τώρα έρχεται η Νέα Δημοκρατία, και όπως γίνεται και με όλες τις άλλες πολιτικές περιπτώσεις, το απογειώνει και το φτάνει μέχρι τον πλήρη διαχωρισμό της διαδικασίας. Υπάρχει όμως κι άλλο ένα ζήτημα. Αφού βάζει τις εξετάσεις αλλά διατηρεί και τη συνέντευξη, η επίκληση του επιχειρήματος της δήθεν αντικειμενικότητας της διαδικασίας, κατά την άποψή μας, πάει περίπατο. Άρα επιβεβαιώνεται η κριτική μας ότι οι εξετάσεις, και μάλιστα με ποσοστό επιτυχίας 70%, είναι ένας επιπλέον κόφτης. Η υποκειμενικότητα της επιτροπής που θα παίρνει την συνέντευξη παραμένει και οι τραγικές καθυστερήσεις θα είναι ακόμη μεγαλύτερες. Άλλο ένα σημείο αρνητικό: θα περνάνε πλέον από εξετάσεις, έστω και προφορικές, και οι άνθρωποι που έχουν υπερβεί το εξηκοστό δεύτερο έτος της ηλικίας τους. Το όριο κατά τη γνώμη μας είναι πάρα πολύ υψηλό. Καταργείται η δυνατότητα υποβολής αντιρρήσεων κατά της εισήγησης που απορρίπτει την αίτηση απόκτησης ιθαγένειας, δηλαδή η απλή και προβλεπόμενη για όλους προσφυγή στη διοίκηση. Προβλέπεται πλέον μόνο αίτηση ακύρωσης ενώπιον του διοικητικού εφετείου: δικαστικά έξοδα, οι επιπλέον δυσκολίες οι οποίες προκύπτουν και άλλα πολλά. Χειροτερεύουν οι όροι απόκτησης ιθαγένειας για τους ομογενείς που μένουν στη χώρα, αλλά και για τα παιδιά γονιών που πολιτογραφήθηκαν Έλληνες και διαμένουν στο εξωτερικό. Γίνεται μια αδικία σε βάρος των ανθρώπων που πήραν την ελληνική ιθαγένεια εδώ και πολλά χρόνια, χωρίς να έχουν τις νόμιμες προϋποθέσεις, χωρίς να ευθύνονται όμως οι ίδιοι, αλλά αυτός που ευθυνόταν και ευθύνεται είναι το ελληνικό ή το αλλοδαπό δημόσιο. Τέτοιο πρόβλημα έχουν οι ομογενείς από χώρες της πρώην Σοβιετικής Ένωσης που σας έχουν στείλει και σχετικό έγγραφο. Τους στέλνουμε και αυτούς στα δικαστήρια για να δικαιωθούν, αφού η διοίκηση με βάση το νομοσχέδιο δεν θα επανεξετάσει αυτές τις περιπτώσεις. Τέλος, είναι απαράδεκτη, άδικη και αντισυνταγματική η ρύθμιση του άρθρου 19 για τις μεταβατικές διατάξεις, σύμφωνα με το οποίο οι εκκρεμείς εδώ και χρόνια τριάντα χιλιάδες αιτήσεις θα εξεταστούν με τη νέα διαδικασία. Αντιλαμβάνεστε ότι αυτό το κεφάλαιο το καταψηφίζουμε με κάποιες πολύ μικρές εξαιρέσεις. Σχετικά με τις διατάξεις για τις αποσπάσεις, αμοιβαίες μετατάξεις και λοιπά των ΔΕΥΑ, καθώς και ρυθμίσεις για έκτακτο προσωπικό των ΟΤΑ και το προσωπικό των ΔΕΥΑ, δεν θα διαφωνήσουμε, θα τις ψηφίσουμε, επισημαίνοντας όμως τα εξής. Πρέπει εδώ και τώρα να σταματήσει αυτό το αίσχος των συμβάσεων ιδιωτικού δικαίου ορισμένου χρόνου, όχι μόνο στην ειδικότητα των χειριστών μηχανημάτων που προβλέπει η διάταξη, αλλά στο σύνολο των εργαζομένων. Βέβαια, οι ανάγκες που προκύπτουν είναι πάρα πολύ μεγάλες τόσο με τις διανοίξεις αγροτικών δρόμων προς διευκόλυνση των παραγωγών που πηγαίνουν στα χωράφια τους όσο και με τις καταστροφές που έχουν υποστεί από πλημμύρες και φωτιές σε διάφορες περιοχές της χώρας, όπως πρόσφατα στη Θεσσαλία και τα Ιόνια Νησιά που επιβάλλεται μια πιο αυξημένη φροντίδα, στελέχωση των υπηρεσιών με περισσότερα σύγχρονα μηχανήματα και προσωπικό αντίστοιχων ειδικοτήτων, με μόνιμη σχέση εργασίας και όχι με εργολαβίες. Για τα κεφάλαια σχετικά με την επιλογή διοικήσεων στον δημόσιο τομέα, δεν είναι η πρώτη φορά που η Κυβέρνηση φέρνει τέτοιου είδους διατάξεις. Το έκαναν και οι προηγούμενες κυβερνήσεις. Η κάθε κυβέρνηση πάντα έκοβε και έραβε στα μέτρα της προκειμένου να εξυπηρετήσει τα δικά της επιτελεία, τους δικούς της ανθρώπους. Επιβάλλεται λοιπόν και εδώ ο «κόφτης» της συνέντευξης, άρα με κριτήρια υποκειμενισμού, με κύριο στόχο την επιλογή τέτοιων στελεχών που να υπηρετούν αντιλαϊκές πολιτικές και φυσικά, την καπιταλιστική ανάπτυξη. Προφανώς αν η διαμόρφωση γνώμης για την προσωπικότητα του εξεταζόμενου είναι έξω από το πλαίσιο της εφαρμοζόμενης πολιτικής και τις νόρμες που επιβάλλονται, ακόμα και αν υπερτερεί στα άλλα προσόντα, είναι φανερό ότι θα πετάγονται έξω. Η Κυβέρνηση προωθεί μέσα από το επιτελικό κράτος και τις ανάλογες προσαρμογές στον κρατικό μηχανισμό. Με την επιλογή μιας κρίσιμης μάζας στελεχών διοίκησης σε νομικά πρόσωπα είτε δημόσιου είτε ιδιωτικού δικαίου που είναι στην ευθύνη της Κυβέρνησης, με γενίκευση των ελαστικών μορφών απασχόλησης, διαιώνιση της ομηρίας εργαζομένων με συμβάσεις ορισμένου χρόνου, ικανοποιώντας και θωρακίζοντας την ανταγωνιστικότητα και την κερδοφορία των επιχειρηματικών ομίλων και μάλιστα, σε συνθήκες βαθιάς και παρατεταμένης καπιταλιστικής κρίσης, την όξυνση των αντιθέσεων του καπιταλιστικού συστήματος και την κλιμάκωση των ιμπεριαλιστικών ανταγωνισμών που τρέχουν στην περιοχή αυτό το διάστημα. Οι ρυθμίσεις αυτές υπηρετούν τη στρατηγική κατεύθυνση της πιο άμεσης υπαγωγής των στελεχών δημόσιας διοίκησης στην εξυπηρέτηση αναγκών του κεφαλαίου σε όλους τους κλάδους βέβαια της παραγωγής και των υπηρεσιών της οικονομίας, στη διευκόλυνση της κίνησης κεφαλαίων, στην εξυπηρέτηση της απελευθέρωσης της αγοράς. Και σε αυτή τη στρατηγική κατεύθυνση προσαρμόζεται και ο διοικητικός μηχανισμός, η λειτουργία δηλαδή των νομικών προσώπων δημοσίου και ιδιωτικού δικαίου. Η Κυβέρνηση ισχυρίζεται ότι οι αλλαγές που προωθεί έχουν στόχο την αποτελεσματικότερη λειτουργία των κρατικών υπηρεσιών, ενός πιο ευέλικτου και ικανότερου επιτελικού κράτους, για τη διαφάνεια, το νοικοκύρεμα της δημόσιας διοίκησης, τη βελτίωση της λειτουργίας των υπηρεσιών και της ποιότητας των παρεχόμενων κοινωνικών υπηρεσιών. Με αυτές τις κεντρικές στοχεύσεις δεν διαφωνούν τα υπόλοιπα κόμματα - δεν διαφωνεί ούτε ο ΣΥΡΙΖΑ - και στηρίζουν την καπιταλιστική ανάπτυξη, τη βαθύτερη ιμπεριαλιστική εμπλοκή της χώρας, ανεξάρτητα από τη στάση που θα κρατήσουν και σε αυτό το νομοσχέδιο κατά την ψήφισή του. Άλλωστε με οδηγό τις κατευθύνσεις του ΟΟΣΑ και της Ευρωπαϊκής Ένωσης, ανάλογες προσαρμογές στο κράτος είχε κάνει και ο ΣΥΡΙΖΑ ως κυβέρνηση, για να το καταστήσει ικανότερο στο ξεδίπλωμα της αντιλαϊκής πολιτικής και στη στήριξη της κερδοφορίας του κεφαλαίου. Για το Κομμουνιστικό Κόμμα Ελλάδας η ουσία του προβλήματος με τη δημόσια διοίκηση βρίσκεται στο γεγονός ότι αυτή υπηρετεί τις στοχεύσεις της αστικής τάξης, του αστικού κράτους, που βρίσκονται σε αντίθεση με τις αγωνίες της εργατικής τάξης, της πλειοψηφίας του ίδιου του λαού μας. Γι' αυτό και το πρώτο ζήτημα σε κάθε νομοθετική παρέμβαση τόσο των προηγούμενων κυβερνήσεων της Νέας Δημοκρατίας, του ΠΑΣΟΚ, του ΣΥΡΙΖΑ πριν όσο και της σημερινής της Νέας Δημοκρατίας, όπως επιβεβαιώνεται από τα άρθρα για τη διαδικασία επιλογής στελεχών διοίκησης, είναι η θωράκιση της συνέχειας του κράτους, η συνέχεια της λειτουργίας του κρατικού μηχανισμού ανεξαρτήτως αλλαγών στην κυβέρνηση των όποιων αντικειμενικών διαδικασιών επιλογής στη βάση των σχεδιασμών της αστικής τάξης και των δικών της προτεραιοτήτων. Σε σχέση με τη διάταξη για την παράταση της διάρκειας του προγράμματος «Βοήθεια στο Σπίτι», το ΚΚΕ θα την υπερψηφίσει αυτήν τη διάταξη, αλλά με μοναδικό κριτήριο να συνεχίσουν να έχουν δουλειά αυτοί οι εργαζόμενοι και όσοι εντάσσονται στο πρόγραμμα αυτό, ιδιαίτερα στις συνθήκες της πανδημίας. Υπενθυμίζουμε την πάγια και αταλάντευτη θέση μας για μονιμοποίηση όλων αυτών των εργαζομένων και μάλιστα, την πρόσληψη και άλλων για να καλυφθούν όλες οι ανάγκες πανελλαδικά. Εσείς τι κάνετε; Τους πάτε από παράταση σε παράταση εδώ και πάνω από έναν χρόνο να μην έχουν βγει οι οριστικοί πίνακες από τον ΑΣΕΠ και μάλιστα, ζητήσαμε εξηγήσεις και επαρκείς εξηγήσεις δεν πήραμε γι' αυτήν την απαράδεκτη καθυστέρηση. Οι συνθήκες, όμως, της πανδημίας επιβεβαίωσαν για μια ακόμη φορά τη σημασία του ρόλου που παίζουν οι εργαζόμενοι στο πρόγραμμα «Βοήθεια στο Σπίτι», οι οποίοι μετά από δεκαεπτά, δεκαοκτώ χρόνια δουλειάς εξακολουθούν να βρίσκονται σε κατάσταση εργασιακής ομηρίας με ευθύνη όλων των κυβερνήσεων. Στα λόγια περί δήθεν αναγνώρισης του σημαντικού έργου που επιτελούν οι εργαζόμενοι και περί ηρωικής στάσης, κατά την άποψή μας, περισσεύει η υποκρισία. Διαχρονικά από τη σύσταση αυτών των δομών, δημοτικές περιφερειακές αρχές, οι εκάστοτε κυβερνήσεις εκδήλωναν επιλεκτική μνήμη και αναγνώριση, παραμονές πάντα τοπικών περιφερειακών και βουλευτικών εκλογών, με εμφανείς σκοπιμότητες. Το θέμα με τις συμβάσεις ορισμένου χρόνου των εργαζομένων έρχεται και επανέρχεται διαρκώς με το επιχείρημα της προσεχούς μονιμοποίησης. Κι έχει γίνει κάτι σαν το «γιοφύρι της Άρτας». Βέβαια εδώ δεν υπάρχει καν πρόβλεψη, έστω σε κάποιο βάθος χρόνου, για προσλήψεις, προκειμένου να καλυφθούν αυτές οι τεράστιες ανάγκες για την ανάπτυξη, τη στελέχωση και τον εξοπλισμό δημόσιων κέντρων υγείας που να διαθέτουν περιφερειακά ιατρεία και κινητές μονάδες και να αντιμετωπίζουν δωρεάν όλες τις ανάγκες πρόληψης, θεραπείας και αποκατάστασης στο πλαίσιο της πρωτοβάθμιας φροντίδας υγείας όλο το εικοσιτετράωρο, τριακόσιες εξήντα πέντε ημέρες τον χρόνο, για όλο τον πληθυσμό και σύμφωνα με τις ιδιαίτερες ανάγκες για ηλικιωμένους, παιδιά, γυναίκες, άτομα με αναπηρία, χρόνια πάσχοντες και πάει λέγοντας. Ούτε κουβέντα για την ένταξη όλου αυτού του προσωπικού στο «Βοήθεια στο Σπίτι», στις δημόσιες μονάδες πρωτοβάθμιας φροντίδας υγείας. Σε κάθε περίπτωση, τόσο για τους εργαζόμενους στο «Βοήθεια στο Σπίτι» όσο και για τις καθαρίστριες δημοσίων κτηρίων, με βάση το άρθρο του παρόντος σχεδίου νόμου, η παράταση των συμβάσεών τους πρέπει να έχει ισχύ μέχρι την ανακοίνωση των οριστικών πινάκων, προκειμένου να είναι ομαλή η εργασιακή τους μετάβαση. Τέλος, σχετικά με τη λεγόμενη αναπτυξιακή προοπτική και την εύρυθμη λειτουργία των ΟΤΑ, εισάγονται και διατάξεις που αφορούν τους ΟΤΑ, ζητήματα εύρυθμης λειτουργίας, όπως αρέσκεται να λέει η Κυβέρνηση, όπως η προκλητική υποβάθμιση των δημοτικών και περιφερειακών συμβουλίων με τη μεταβίβαση πλήθους αρμοδιοτήτων τους στις οικονομικές επιτροπές, ενίσχυση των νομικών προσώπων αυτών των επιχειρηματικών εκτρωμάτων, όπως είναι οι αναπτυξιακοί οργανισμοί, οι ανώνυμες εταιρείες και της ΕΕΤΑΑ ανώνυμη εταιρεία και μάλιστα απαγορεύοντας τις ως ισότιμους φορείς της τοπικής αυτοδιοίκησης που μπορούν να ασκούν αρμοδιότητες των ΟΤΑ και υπηρεσίες προς τους πολίτες. Επίσης, προσαρμόζει τις υπηρεσίες δόμησης στις άμεσες επιχειρηματικές ανάγκες των αναπτυξιακών ανωνύμων εταιρειών, ενώ εισάγει και ρυθμίσεις που αφορούν τη συγκρότηση των διοικητικών συμβουλίων των ΔΕΥΑ της χώρας με κυρίαρχο ρόλο στη συγκρότηση και τον έλεγχο των διοικητικών τους συμβουλίων από τον δήμαρχο και της μειοψηφούσες δημοτικές αρχές. Δηλαδή, η Κυβέρνηση συνεχίζει τις απαράδεκτες αντιδραστικές ρυθμίσεις, προκειμένου το κράτος να περάσει στην επόμενη φάση των αντιδραστικών εκσυγχρονισμό του κατ' απαίτηση βέβαια των οδηγιών της Ευρωπαϊκής Ένωσης και του μεγάλου κεφαλαίου. Με βάση τον τελευταίο νόμο με τον οποίο θεσμοθετήθηκαν οι αναπτυξιακοί οργανισμοί και τις παρούσες διατάξεις που συνιστούν συμπλήρωμα αυτού του νόμου οι φορείς της τοπικής διοίκησης, δήμοι, περιφέρειες, δημοτικές επιχειρήσεις, αναπτυξιακές ανώνυμες εταιρείες, κάθε είδους διαδημοτικά δίκτυα και οι σύνδεσμοί τους εξοπλίζονται με νέο θεσμικό πλαίσιο, ώστε να συνδράμουν σε τοπικό και περιφερειακό επίπεδο πιο αποφασιστικά στις ανάγκες κερδοφορίας και ανταγωνιστικότητας του κεφαλαίου, για να έχουν πιο ενεργό ρόλο στην εξειδίκευση της αντιλαϊκής πολιτικής, να κάνουν πιο ελκυστικό τον χώρο για την προσέλκυση κεφαλαίων και επενδύσεων, για να υλοποιηθούν οι στρατηγικοί σχεδιασμοί για την απελευθέρωση της ενέργειας και την προώθηση των ανανεώσιμων πηγών ενέργειας, των μεταφορών, της αγροτικής παραγωγής, την παραπέρα ιδιωτικοποίηση λιμανιών, αεροδρομίων, αυτοκινητοδρόμων, τη διαχείριση των απορριμμάτων, την επιχειρηματική αξιοποίηση φυσικών πόρων και δημοτικής γης από το τουριστικό κεφάλαιο, καθώς επίσης και τη ληστρικά μακρόχρονη παραχώρηση σε επιχειρηματικούς ομίλους της δημοτικής ακίνητης περιουσίας και των υποδομών, με συνοδεία προκλητικών φοροαπαλλαγών και διευκολύνσεων.
Κύριε συνάδελφε, θα σας παρακαλέσω να κλείσετε σιγά σιγά.
Ολοκληρώνω, κυρία Πρόεδρε, σε ένα λεπτάκι. Αυτή η μορφή, λοιπόν, των αναπτυξιακών εταιρειών δεν είναι καινούργια και προφανώς δεν είναι καινοτόμα. Είναι πολύ παλιά, η οποία μάλιστα έχει αποτύχει. Απόδειξη είναι η χρεοκοπία πολλών αναπτυξιακών μέχρι σήμερα με διασπάθιση των χρημάτων του ελληνικού λαού. Αντί φυσικά για προσλήψεις μόνιμου προσωπικού, εξοπλισμό και στήριξη των υπηρεσιών των ΟΤΑ που απαιτούνται άμεσα, νομοθετήσατε μάλιστα ειδικές προσλήψεις στους αναπτυξιακούς οργανισμούς με εντελώς αδιαφανείς διαδικασίες που αν και είναι ανώνυμες εταιρείες θα διαχειρίζονται δημόσιες υποθέσεις. Είμαστε, λοιπόν, κατηγορηματικά αντίθετοι σε αυτόν το νέο ρόλο των Οργανισμών Τοπικής Αυτοδιοίκησης, κατηγορηματικά αντίθετοι στην ιδιωτικοποίηση των αρμοδιοτήτων τεχνικών υπηρεσιών τους, στη λειτουργία τους με ιδιωτικοοικονομικά κριτήρια και σε λογική του κόστους οφέλους. Όλες, λοιπόν, αυτές οι θεσμικές αλλαγές - κλείνοντας - αποτελούν συνέχεια των αντιδραστικών θεσμικών πλαισίων του «ΚΑΛΛΙΚΡΑΤΗ», του «ΚΛΕΙΣΘΕΝΗ Ι» που διαχρονικά θεσμοθέτησαν Νέα Δημοκρατία, ΠΑΣΟΚ και ΣΥΡΙΖΑ, ενώ συμπληρώνουν αυτόν τον τελευταίο νόμο του Υπουργείου Εσωτερικών και τη στρατηγική αναπτυξιακή προοπτική των Οργανισμών Τοπικής Αυτοδιοίκησης, που εκτός όλων των άλλων που αναφέραμε, μετατρέπει και τον δήμαρχο από εκτελεστικό όργανο σε αποφασιστικό, έχοντας το δικαίωμα να υπογράφει άδειες δόμησης, λες και είναι πολιτικός μηχανικός, τοπογράφος κ.λπ., κάνοντας απευθείας αναθέσεις, συνάπτοντας προγραμματικές συμβάσεις με την ΕΕΤΑΑ, τους αναπτυξιακούς οργανισμούς, ή τη ΜΟΔ. Για όλα αυτά, λοιπόν, το Κομμουνιστικό Κόμμα Ελλάδας καταψηφίζει το συγκεκριμένο σχέδιο νόμου με όποιες εξαιρέσεις, είτε με το «ναι», είτε με το «παρών» σε άρθρα του σχεδίου. Ευχαριστώ, κυρία Πρόεδρε για την ανοχή.
Και εγώ σας ευχαριστώ, κύριε συνάδελφε. Τον λόγο τώρα έχει ο ειδικός αγορητής της Ελληνικής Λύσης, κ. Μυλωνάκης.
Ευχαριστώ, κυρία Πρόεδρε. Κύριοι Υπουργοί, κυρίες και κύριοι συνάδελφοι, το παρόν νομοσχέδιο το οποίο εισάγεται σήμερα για να το ψηφίσει η Βουλή έχει σχέση με ορισμένες τροποποιήσεις του κώδικα της ελληνικής ιθαγένειας, αλλά και με ορισμένα άλλα θέματα τα οποία ασχολείται, όπως η αναπτυξιακή πορεία των Οργανισμών Τοπικής Αυτοδιοίκησης. Θα μου επιτρέψετε προτού ξεκινήσω για το νομοσχέδιο, να πω ότι σήμερα θα ήταν μια εξαιρετική ημέρα για την οποία όλοι θα έπρεπε να είμαστε χαρούμενοι. Διότι από τη μια πλευρά η δικαιοσύνη έκανε το αυτονόητο, στάθηκε στο ύψος της, έκανε το καθήκον της. Τιμωρεί και αυτήν τη στιγμή που μιλάμε είναι η διαδικασία στο Εφετείο Κακουργημάτων στον πρώτο βαθμό για τις ποινές τις οποίες θα εκδώσει μέσα στις επόμενες ώρες το δικαστήριο. Αλλά θα ήμασταν εξαιρετικά χαρούμενοι εάν θα έκλεινε σήμερα οριστικά το πολιτικό κεφάλαιο των ναζιστών της Χρυσής Αυγής. Και γιατί δεν κλείνει το πολιτικό κεφάλαιο, κυρίες και κύριοι, κύριοι Υπουργοί της Χρυσής Αυγής; Διότι ο ΣΥΡΙΖΑ, ο οποίος εντελώς ξαφνικά θυμήθηκε ξανά σήμερα ότι έπρεπε να μην είχε κάνει αυτό το εγκληματικό λάθος να αποσυνδέσει τις παρεχόμενες ποινές κακουργηματικών πράξεων, όταν άλλαξε τον Ποινικό Κώδικα το 2019 και βέβαια θα πω, κύριε Υπουργέ, ότι έχετε και εσείς ένα μερίδιο ευθύνης, διότι ενώ σας το είχαμε ζητήσει και είχαμε προτείνει - θυμάστε - στην επιτροπή να μπουν οι παρεπόμενες ποινές, δεν έγινε, μάλλον από ολιγωρία, μάλλον δεν θελήσατε ή μάλλον γι' αυτό που είπε ο κ. Λιβάνιος. Στο σημείο αυτό, κύριε Λιβάνιε, να σας πω ότι δεν θέλει πολύ χρόνο. Ο Κοινοβουλευτικός μας Εκπρόσωπος, ο κ. Χήτας, σας ζήτησε εν τέλει να καταλήξει η Βουλή σήμερα να νομοθετήσει. Εμείς έχουμε το πεπόνι, εμείς και το μαχαίρι. Μπορούμε, λοιπόν, να νομοθετήσουμε ότι οι παρεπόμενες ποινές πρέπει να μην αποσυνδεθούν από την ποινή της κακουργηματικής πράξης. Είπατε, κύριε Υπουργέ, κύριε Λιβάνιε είναι πολλές οι ποινές και πρέπει για την κάθε ποινή να έχουμε διαφορετικό αποτέλεσμα. Εμείς θα πούμε γι' αυτήν τη συγκεκριμένη ποινή της εγκληματικής οργάνωσης να έρθει η παρεπόμενη ποινή, ούτως ώστε να μην αποσυνδεθεί, δηλαδή να μην μπορούν να κατέβουν στις επόμενες εκλογές. Αυτό είναι ένα θέμα το οποίο νομίζω ότι πρέπει να το δείτε. Δεν είναι ούτε ο χρόνος πολύς ούτε τίποτα. Τα πολιτικά δικαιώματα πρέπει να μην συνεχίσουν να τα έχουν αυτοί οι άνθρωποι, οι οποίοι καπηλεύτηκαν τον πατριωτικό χώρο. Και επειδή θυμόσαστε τα περασμένα χρόνια, θα πω κάτι από την ψυχή μου. Το γνωρίζει και ο Πρόεδρος του Κόμματος, ο Κυριάκος Βελόπουλος, ο οποίος έχει πάρα πολλές χιλιάδες ώρες στην τηλεόραση εκπομπές. Όταν χτυπούσες τη Χρυσή Αυγή, προσπαθούσες να πείσεις τον κόσμο να μην παρασύρεται. Ποιον κόσμο; Τον νοικοκύρη, τον οικογενειάρχη, τον άνθρωπο ο οποίος δεινοπαθούσε για πάρα πολλά θέματα. Θυμίζω ένα από αυτά τα θέματα το οποίο άνδρωσε τη Χρυσή Αυγή: Ήταν η λαθρομετανάστευση, η παράνομη μετανάστευση, οι πρόσφυγες, όπως θέλει να το πει ο καθένας, δεν έχω κανένα πρόβλημα. Το άλλο θέμα ήταν τα μνημόνια. Το τρίτο θέμα, το μεγάλο, το οποίο απασχόλησε την ελληνική κοινωνία και την απασχολεί νομίζω και μπορεί να το ξεπεράσουμε κάποια στιγμή, ήταν η σήψη του πολιτικού συστήματος, η διαφθορά, η διαπλοκή. Όλα αυτά άνδρωσαν τη Χρυσή Αυγή. Προσπαθώντας, λοιπόν εμείς, να πούμε στους πατριώτες, στους Έλληνες οι οποίοι ανήκαν στον πατριωτικό χώρο ότι δεν πρέπει η Χρυσή Αυγή ένα ναζιστικό μόρφωμα στα χέρια ενός εθνοσοσιαλιστή, του Νίκου του Μιχαλολιάκου και της παρέας του, να γίνει χοάνη και να σε καταπιεί, τότε δεχθήκαμε και τις περισσότερες ύβρεις, τους περισσότερους προπηλακισμούς, από αυτούς τους ανθρώπους, γιατί φαίνεται τους χαλάγαμε αυτό το οποίο ήθελαν να φτιάξουν και να περάσουν στην κοινωνία. Σήμερα, λοιπόν, είμαι εξαιρετικά ευχαριστημένος - πάρα πολύ! - και νομίζω όλοι μας πρέπει να είμαστε ευχαριστημένοι, γιατί από τη μια μεριά η ελληνική δικαιοσύνη έκανε το καθήκον της, τιμωρεί παραδειγματικά τους ναζιστές της Χρυσής Αυγής - πιστεύω ότι θα οδηγηθούν και στη φυλακή σε λίγες ώρες - από την άλλη θέλω να πω ένα λυπηρό φαινόμενο, το οποίο σας το τόνισε το πρωί ο Κοινοβουλευτικός Εκπρόσωπος ο κ. Χήτας, αυτό της παρουσίας των πολιτικών κομμάτων εκεί έξω από το δικαστήριο. Από τη στιγμή που λέμε ότι η δικαιοσύνη είναι ανεξάρτητη - εσείς το λέτε κύριοι Υπουργοί, εσείς κύριοι της Νέας Δημοκρατίας, εσείς λέτε όλοι του ΣΥΡΙΖΑ που μέχρι χθες ήσασταν Κυβέρνηση - ότι η δικαιοσύνη κάνει το καθήκον της, γιατί προσπαθήσατε να βγείτε πριν από την έκδοση της απόφασης έξω από το δικαστήριο; Να κάνετε τι; Να πιεστεί το δικαστήριο να βγάλει την απόφαση τη σωστή; Μα την είχε βγάλει το δικαστήριο. Δεν χρειάζονται οι δικαστές πιέσεις από τα πολιτικά κόμματα. Έτσι τουλάχιστον φιλοσοφούμε εμείς στην Ελληνική Λύση. Γι' αυτό μπήκαμε εδώ, για να φέρουμε τη λογική. Για να καταλάβετε αυτό το οποίο καταλαβαίνει όλος ο ελληνικός λαός. Όταν βρίσκονται πολιτικά κόμματα έξω από ένα δικαστήριο και οι δικαστές από μέσα ακούν άρον άρον σταύρωσαν αυτόν, αλλά ήδη έχουν βγάλει την απόφαση τους, τι θέλετε να δείξετε ότι πιέζετε το δικαστήριο; Από τη μια μεριά αυτό, από την άλλη τι; Να πάρετε τα ψηφαλάκια; Να καπηλευτείτε τις ψήφους των Ελλήνων πολιτών; Είδατε τι έπαθε ο αρχηγός της Αξιωματικής Αντιπολίτευσης από την ΑΝΤΑΡΣΥΑ, έτσι τουλάχιστον μάθαμε, ότι του πέταξαν νερά, του πέταξαν καφέδες, ομπρέλες κράταγαν από πάνω κ.λπ.. Γιατί; Γιατί ορισμένοι τύποι οι οποίοι θέλουν να το παίξουν κι αυτοί ότι είναι μέσα στη νομιμότητα, να φύγουν οι ναζί, οι κακοί - ποιος δεν το θέλει - πέταγαν έτσι για πλάκα καφέδες και νερά. Υπήρχε κανένας λόγος να πάνε εκεί τα πολιτικά κόμματα, κύριε Υπουργέ; Σας ερωτώ: Εσείς κύριοι της Νέας Δημοκρατίας στείλατε αντιπροσώπους, γιατί να είστε εκεί; Πρέπει να πείτε στον ελληνικό λαό για ποιο λόγο ήσασταν εκεί. Κατ' αρχάς, κατακρίνεται από όλο τον νομικό κόσμο και από επιφανείς δικηγόρους, μεγάλους νομικούς, αυτό το οποίο έκαναν τα κόμματα χθες, που πήγαν έξω από το Εφετείο. Μάλιστα, φτάνουν σε σημείο να λένε ότι αυτό το οποίο έγινε μπορεί να υπάρξουν φυλακισμένοι της Χρυσής Αυγής οι οποίοι να πάνε στο Ευρωπαϊκό Δικαστήριο, διότι οι πολιτικές ηγεσίες των κομμάτων πίεσαν τη δικαστική εξουσία, ούτως ώστε να βγει ένα αποτέλεσμα το οποίο ήθελαν τα κόμματα. Κοιτάξτε να δείτε, αυτά τα ακούω κάθε μέρα στην τηλεόραση. Αν δείτε σήμερα από το πρωί αυτά λένε. Για ποιον λόγο, λοιπόν, να φτάσουμε σε αυτό το σημείο; Επίσης, θέλω να πω κάτι το οποίο πρέπει να το έχουμε κατά νου, να σταματήσουν ορισμένοι να καπηλεύονται το φαινόμενο της Χρυσής Αυγής . Οι μόνοι οι οποίοι μπορούν να πουν «έξω το τέρας», είναι οι μανάδες οι οποίες έχασαν τα παιδιά τους. Η μητέρα του Παύλου Φύσσα, μανάδες οι οποίες έχασαν τα παιδιά τους εξαιτίας της Χρυσής Αυγής, από τη Χρυσή Αυγή ή μελών της Χρυσής Αυγής, αλλά και των δύο παιδιών της Χρυσής Αυγής, οι οποίοι εκτελέστηκαν εν ψυχρώ στο Ηράκλειο, γιατί κι αυτά έχουν μάνα. Όλο αυτό, λοιπόν, όλες αυτές οι δολοφονίες έγιναν εξαιτίας της ιδεολογίας, της ιδεοληψίας, του ναζισμού και της μαύρης προπαγάνδας στον πατριωτικό χώρο. Παρασυρόμενα τα παιδιά, παρασυρμένοι οι άνθρωποι . Αλίμονο, αν πιστέψουμε, ότι στην Ελλάδα υπάρχουν πεντακόσιοι χιλιάδες ναζιστές. Αλίμονο. Είναι για να πηγαίνουμε όλοι στη θάλασσα να αυτοκτονούμε. Άρα, λοιπόν, για όλες αυτές τις μανάδες για όλα αυτά τα παιδιά που έχασαν τη ζωή τους, η χθεσινή απόφαση του δικαστηρίου ήταν μια μεγάλη νίκη για τη δημοκρατία και όλοι πρέπει να καταλάβουμε ότι πρέπει να μπαίνουμε στη Βουλή οι πολιτικοί και το πολιτικό σύστημα να δουλεύει για το λαό. Αυτοί μας επιλέγουν, αυτοί μας φέρνουν στη Βουλή, γι' αυτούς θα δουλέψουμε, για τον Έλληνα και την Ελληνίδα. Με αυτό το σκεπτικό, κυρίες και κύριοι, θα μπω στο νομοσχέδιο, με αυτό το σκεπτικό μπήκε η Ελληνική Λύση στη Βουλή, γιατί από την πρώτη στιγμή σας είπε ούτε μόνο καταγγέλλουμε ούτε «ούγκα» να είμαστε ούτε φωνάζουμε ούτε χτυπάμε ούτε κάνουμε τίποτα. Αυτό το οποίο θέλει το πολιτικό σύστημα είναι ηρεμία, προτάσεις και δόξα τω θεώ πιστεύω όλοι καταλάβατε ότι οι προτάσεις της Ελληνικής Λύσης στις πάμπολλες περιπτώσεις που η ίδια η κυβέρνηση τις υιοθέτησε, ήταν προς τη σωστή κατεύθυνση. Πάμε τώρα να δούμε τι γίνεται στο νομοσχέδιο. Κύριοι Υπουργοί, ο ελληνικός λαός ψήφισε τη Νέα Δημοκρατία, για να φύγει ο κακός ΣΥΡΙΖΑ, για να φύγουν οι άνθρωποι αυτοί οι οποίοι το 2015 άνοιξαν τις πύλες του παραδείσου και μπήκαν εκατοντάδες χιλιάδες παράνομοι μετανάστες. Θέλετε να τους πούμε πρόσφυγες, θέλετε να τους πούμε παράνομους μετανάστες, θέλετε να τους πούμε λαθρομετανάστες; Όπως θέλετε να τους πούμε. Λαθροεισβολείς, όπως θέλετε να τους πούμε. Η ελληνική γλώσσα είναι πλούσια. Αυτό, όμως, που έμεινε, είναι από αυτήν την κατάσταση πώς γεννήθηκε η Χρυσή Αυγή, το τέρας του ναζισμού και του φασισμού. Η βία απ' όπου κι αν προέρχεται, είναι βία, είτε από τα αριστερά είτε από τα δεξιά είτε από το κέντρο. Αυτή πρέπει να καταδικάσουμε, τη βία, κυρίες και κύριοι συνάδελφοι. Κι ερχόσαστε τώρα, κύριε Υπουργέ, να φέρετε ένα νομοσχέδιο για την τροποποίηση του Κώδικα Ελληνικής Ιθαγένειας. Κατ' αρχάς, είναι ένα πολυνομοσχέδιο, όπως και τα περισσότερα, κυρίες και κύριοι συνάδελφοι, του Υπουργείου Εσωτερικών, το οποίο σκιαγραφεί άριστα το μέλλον που υπόσχεται η Κυβέρνηση της Νέας Δημοκρατίας για τη χώρα μας και τους Έλληνες πολίτες. Από τη μια μεριά ένα ισχυρό επιτελικό κράτος με κομματικό στρατό στο δημόσιο, εκατοντάδες προσλήψεις προσώπων εγνωσμένων πολιτικών πεποιθήσεων. Από την άλλη μεριά, ένα μέλλον, κύριε Υπουργέ, μαζικών ελληνοποιήσεων αλλοδαπών, με σκοπό τη συμμετοχή τους προφανώς στις επόμενες εκλογές. Θα σας πω κάτι το οποίο να το θυμάστε. Εάν αυτήν τη στιγμή δώσουμε την ελληνική ιθαγένεια όπως λέτε εσείς - που για μας είναι ανεπίτρεπτο, η πολιτογράφηση πρέπει να αλλάξει όρο, ελληνική ιθαγένεια δεν υπάρχει - σε πεντακόσιες χιλιάδες, ένα εκατομμύριο, στα επόμενα τριάντα πέντε - σαράντα χρόνια τι θα γίνει; Εγώ δεν θα ζω, πολλοί από εδώ πέρα δεν θα ζούμε - έτσι δεν είναι; - αλλά θα ζουν τα παιδιά μας. Θα ζουν τα εγγόνια μας, τα οποία με την υπογεννητικότητα που υπάρχει κάθε χρόνο στη χώρα μας, θα είναι πέντε έξι εκατομμύρια και άλλα πέντε έξι εκατομμύρια θα είναι οι αλλοδαποί. Θέλετε να αλλάξει έτσι εύκολα η Ελλάδα μας; Θέλετε να μην υπάρχουν Έλληνες σε αυτό τον τόπο; Θέλετε να μην είναι η ζωή, όπως την παραλάβαμε από τους πατεράδες μας και τους παππούδες μας; Λέτε να την αφήσουμε στα παιδιά μας, στα εγγόνια μας διαφορετική; Και επειδή ξέρω ότι πολλοί περνάτε από την Αχαρνών - ήσασταν και δήμαρχος, κύριε Καμίνη - σας μιλάω ειλικρινά πιάνεται η ψυχή μου και νομίζω το ίδιο και σε σας. Εάν έρθετε οποιαδήποτε ώρα της ημέρας, εγώ σας λέω καλύτερα απογευματινές ώρες, βραδινές ώρες, από την Ομόνοια που είναι το γραφείο μου, μέχρι να πάω στο σπίτι μου στα Κάτω Πατήσια, περνάω την Αχαρνών και δεν βλέπω Έλληνα. Έλληνα! Έναν Έλληνα να δω. Λεφούσια, τριάντα, είκοσι μαζί. Πάνω στην όμορφη πλατεία Ομονοίας, όπως έχει γίνει πράγματι, ούτε ένας Έλληνας. Ένας! Όλους, λοιπόν, αυτούς τους ανθρώπους τους εκατοντάδες χιλιάδες, τα εκατομμύρια, θέλετε να τους δώσουμε την ελληνική ιθαγένεια; Πώς θα αντέξουν τα παιδιά μας; Τι πράγματα είναι αυτά; Τι πράγματα είναι αυτά και δεν κάνουμε τίποτα δυστυχώς! Καθόμαστε και βλέπουμε και παλεύουμε εμείς στην Ελληνική Λύση, αλλά είμαστε λίγοι. Είμαστε πολύ λίγοι! Προσπαθούμε να υψώσουμε τον τόνο της φωνής μας. Προσπαθούμε να φέρουμε τη φωνή του Έλληνα. Μαθαίνουμε τώρα ότι σε όλες τις περιοχές πάτε παράνομους μετανάστες, λαθρομετανάστες, λαθροεισβολείς. Τους πρόσφυγες, αν και είναι ελάχιστοι αυτοί οι πρόσφυγες, τους πηγαίνετε παντού. Έχετε κάνει μέχρι τώρα τριάντα δύο κωμοπόλεις ισλαμικές των χιλίων πεντακοσίων, δύο χιλιάδων, τριών χιλιάδων. Λέει η Κυβέρνηση: «Τους παίρνουμε από τα νησιά». Και πού τους φέρνετε; Τους διασπείρετε παντού, στην κάτω Κηφισιά, σε λίγο στη Γλυφάδα, στο Παπάγου, δίπλα από το στρατόπεδο, δίπλα από το Υπουργείο Άμυνας. Παντού, παντού τους διασπείρετε, για να κοροϊδέψετε τον ελληνικό λαό και να τους πείτε ότι σε λίγο θα φύγουν. Πότε θα φύγουν; Πρέπει, όμως να προχωρήσουμε, γιατί σε λίγο θα μιλήσει ο δικός μας Πρόεδρος, ο οποίος έχει σπάσει όλα τα ρεκόρ του Γκίνες, καθώς μιλάει σε όλα τα νομοσχέδια. Δεν νομίζω να έχει ξανασυμβεί Πρόεδρος κόμματος να μιλάει σε όλα τα νομοσχέδια. Αυτό όμως, είναι η αρχή του κόμματος, εφ' ω ετάχθη, κυρίες και κύριοι συνάδελφοι. Αυτά θέλαμε, αυτά υποσχεθήκαμε στον κόσμο, αυτά προσπαθούμε να κάνουμε. Και εδώ μέσα υπάρχουν πάρα πολλοί συνάδελφοι και προσωπικά εμένα, αλλά και τον Πρόεδρο, ο οποίος κάνει εκπομπές με γνωρίζετε πάρα πολύ καλά. Δεν αρνήθηκα σε κανέναν να πει την άποψή του. Ποτέ. Όμως, κύριε Υπουργέ, ιθαγένεια, ξεχάστε το. Δεν δίνετε ιθαγένεια και εξηγήσατε στις επιτροπές για ποιον λόγο. Νομίζω ότι ο όρος είναι άκυρος. Μπορείτε να δώσετε υπηκοότητα, μπορείτε να πείτε ότι «κάνω πολιτογράφηση, δίνω διαβατήρια», γιατί δεν είναι δυνατόν να δώσουμε ελληνική ιθαγένεια σε ανθρώπους, για τους οποίους δεν γνωρίζουμε τίποτα. Ήρθε ένα τσάρτερ, ένα αεροπλάνο την περασμένη εβδομάδα από την Ολλανδία, πτήση τσάρτερ να πάει να πάρει ορισμένους πρόσφυγες, λέει, από τη Μυτιλήνη, από τη Μόρια για την Ολλανδία. Μάλιστα. Δεν πήρε κανέναν. Και ξέρετε γιατί, κύριε Υπουργέ και κύριοι της Νέας Δημοκρατίας; Είστε και στην Κυβέρνηση. Δεν πήρε κανέναν, γιατί δεν είχε κανένας χαρτιά. Ό,τι δηλώσουν είναι. Τους δίνουμε ένα χαρτί, δεν έχουν ταυτότητα, δεν έχουν διαβατήριο, δεν έχουν τίποτα και τους δίνουμε ένα χαρτί ότι «λέγεται τάδε», «είναι τόσο χρονών». Πηγαίντε στα Καμένα Βούρλα, που είναι τα προσφυγόπουλα να δείτε προσφυγόπουλα που είναι κάτω από δεκαεννέα, είκοσι χρονών με μούσια και τσιγάρο στο στόμα, είκοσι, είκοσι δύο, είκοσι τριών χρονών. Τώρα θα φέρετε στην Αττική από 16 χρονών και πάνω ασυνόδευτα. Τι δεκαέξι και πάνω; Δηλαδή είκοσι, είκοσι δύο, είκοσι τριών χρονών άντρες, οι οποίοι μπορεί να έχουν συμμετάσχει και σε παράνομες πράξεις στη χώρα τους, χωρίς να ξέρουμε ποιοι είναι, τους δίνουμε χαρτιά με κάποιες διαδικασίες τις οποίες σωστά θεσπίζετε, εγώ δεν λέω ότι δεν θεσπίζετε σωστά. Δεν είναι μόνο αυτό, είναι και από άλλα κράτη. Αλλά δεν είναι δυνατόν όσο και να δυσκολέψουμε τις εξετάσεις, να δώσουμε την ελληνική ιθαγένεια. Για τους παλιννοστούντες ομογενείς μας, κύριε Υπουργέ, πρέπει να λάβετε μέριμνα. Έχω πάρα πολλά παράπονα. Κύριε Υπουργέ, προσέξτε σας παρακαλώ και εσείς και ο Γενικός Γραμματέας Ιθαγένειας, διότι ομογενείς από την Πρώην Σοβιετική Ένωση καθυστερούν επίτηδες. Ενώ έχουν αριθμό πρωτοκόλλου στα προξενεία και στην πρεσβεία, η διαδικασία παρακωλύεται. Δεν ξέρω τι προβλήματα υπάρχουν, εγώ προσπαθώ να δω τι γίνεται κάθε φορά, διότι πάρα πολύς κόσμος, κυρίως από την περιοχή της ανατολικής Αττικής, από το Μενίδι μου κάνει παράπονα. Προσπαθούμε ως κόμμα να δούμε τι συμβαίνει. Υπάρχουν όμως προβλήματα, τα οποία πρέπει να λύσετε. Αυτοί οι άνθρωποι δικαιούνται την ελληνική ιθαγένεια, γιατί είναι από Έλληνες γονείς. Είναι αποδεδειγμένα από Έλληνες γονείς, έχουν ελληνική συνείδηση. Άρα, λοιπόν, δικαιούνται την ελληνική ιθαγένεια και πρέπει να τους διευκολύνουμε να την πάρουν. Αυτή είναι η κατάσταση, την οποία θέλουμε να πούμε και ο όρος πολιτογράφηση πρέπει να αναφέρεται σε συγκεκριμένα πράγματα, όχι πολιτογραφούμε για να δώσουμε την ελληνική ιθαγένεια. Να πούμε δυο πραγματάκια, κύριε Υπουργέ, για το θέμα των ΟΤΑ. Φέρατε τον ν.4674 τον Μάρτιο του 2020, έναν νόμο για τους Οργανισμούς Τοπικής Αυτοδιοίκησης. Αναφέρομαι στο άρθρο 24 του παρόντος νομοσχεδίου. Μας λέγατε ότι «όταν γίνεται μια πρόσληψη ιδιωτικού δικαίου ορισμένου χρόνου για τέσσερις, οκτώ, δώδεκα μήνες, για να μην είναι όμηρος της Κυβέρνησης, εμείς καταργούμε το άρθρο αυτό». Έρχεστε τώρα και τι κάνετε; Δεν ξέρω για ποιον λόγο - ίσως επειδή ζοριστήκατε, ίσως επειδή εκβιαστήκατε από τους δικούς σας, ίσως επειδή υπήρχαν και άνθρωποι δικοί σας οι οποίοι είχαν προσληφθεί με διαδικασία ορισμένου χρόνου και έπρεπε να τους βοηθήσετε - και αλλάζετε αυτόν τον νόμο και επαναφέρετε τον παλιό, τον ν.2190/1994 που υπήρχε, που επιτρέπει την ανανέωση του δωδεκαμήνου της σύμβασης μέχρι το τέλος ενός προγράμματος. Άρα τι κάνετε πάλι; Κάνετε το ίδιο πράγμα. Δώδεκα μήνες συν δώδεκα μήνες συν δώδεκα μήνες, τρία δωδεκάμηνα, άρα μπορούμε να του δώσουμε και μονιμότητα. Αυτή η δουλειά γίνεται. Εσείς τον καταργήσατε, εσείς τον ξαναφέρνετε. Και θέλω να ρωτήσω για ποιον λόγο τον ξαναφέρατε, αφού τότε λέγατε ότι «εμείς δεν θέλουμε οι εργαζόμενοι να είναι όμηροι καμιάς κυβέρνησης, κανενός δήμου». Υπάρχουν στοιχεία, όπως η «Βοήθεια στο Σπίτι», τα οποία θα τα ψηφίσουμε. Όμως, για να μην τρώω άλλο τον χρόνο, θα αναφερθώ στο άρθρο 28. Σε κάθε Υπουργείο βάζετε μια αυτοτελή, γενική, ειδική γραμματεία, η οποία συνίσταται από πενταμελές συμβούλιο επιλογής προϊσταμένων. Σε αυτό το συμβούλιο επιλογής προϊσταμένων έρχονται άνθρωποι, οι οποίοι φοιτούν στο σχολείο της δημόσιας διοίκησης και σας λένε είναι άδικο αυτό το οποίο κάνετε. Πρέπει να το δείτε. Νομίζω ότι δεν πρέπει να το αφήσετε έτσι το άρθρο 28.
Κύριε συνάδελφε, πρέπει να κλείσετε.
Ολοκληρώνω, κυρία Πρόεδρε. Άλλη μια απόδειξη είναι το άρθρο 34, για να καταλάβετε το επιτελικό κράτος μέχρι ποιο σημείο έχει πάει. Με τη δικαιολογία της αναπτυξιακής πολιτικής και των νέων χωροταξικών διατάξεων, η Κυβέρνηση αντικαθιστά το άρθρο 376 του ν.4700/2020, του δικού σας δηλαδή, και δημιουργούνται υπηρεσίες δόμησης σε κάθε δήμο, που θα στελεχώνονται από αρχιτέκτονες, αγρονόμους - δεν ξέρω αν υπάρχουν αγρονόμοι - τοπογράφους, μηχανικούς, πολεοδόμους μηχανικούς, πολιτικούς μηχανικούς, δηλαδή άτυπα θα διορίζεται μια ομάδα ανθρώπων σε όλους τους δήμους της χώρας. Κυρίες και κύριοι συνάδελφοι, η Ελληνική Λύση το παρόν νομοσχέδιο, σας το είπαμε και από την πρώτη στιγμή στις επιτροπές, το καταψηφίζει. Επ' ουδενί δεν δέχεται αυτόν τον όρο, τον οποίο πάτε να εισάγετε στην ελληνική κοινωνία, την ελληνική ιθαγένεια. Έλληνας γεννιέσαι, Έλληνας δεν γίνεσαι, όπως Γερμανός γεννιέσαι, Γερμανός δεν γίνεσαι, Αυστριακός γεννιέσαι, Αυστριακός δεν γίνεσαι. Μην μπερδεύουμε τις λέξεις. Νομίζω ότι άμεσα πρέπει αυτό να αλλάξει. Επίσης, η πολιτογράφηση πρέπει να γίνει υπό ορισμένους όρους και προϋποθέσεις. Μόνο όσοι είναι νόμιμα εισερχόμενοι στη χώρα, πρώτον. Δεύτερον όσοι έχουν χαρτιά, διαβατήρια, ταυτότητες και έρχονται στην πατρίδα μας και μπορούν να διασταυρωθούν με τις χώρες τους, τις πρεσβείες και τις χώρες από τις οποίες έρχονται. Και επίσης, ορισμένα άρθρα τα οποία είναι προς σωστή κατεύθυνση θα ψηφιστούν. Τα υπόλοιπα άρθρα, τα οποία δεν συμφέρουν την Ελληνίδα και τον Έλληνα δεν θα τα ψηφίσει η Ελληνική Λύση. Ευχαριστώ πολύ για την ανοχή σας.
Κι εγώ σας ευχαριστώ, κύριε συνάδελφε. Μέχρι να απολυμανθεί το Βήμα και να έλθει η ειδική αγορήτρια του ΜέΡΑ25, κ. Μπακαδήμα, να δώσω τον λόγο στον Υφυπουργό Υγείας, κ. Κοντοζαμάνη να τοποθετηθεί επί της τροπολογίας.
Ευχαριστώ πολύ, κυρία Πρόεδρε. Θα ήθελα να υποστηρίξω την τροπολογία του Υπουργείου Υγείας στο σχέδιο νόμου του Υπουργείου Εσωτερικών, η οποία αποτελείται από δύο άρθρα. Το πρώτο αφορά τη σύντμηση προθεσμιών, για την προκήρυξη θέσεων ειδικευμένων γιατρών ΕΣΥ, η οποία ολοκληρώνεται τις επόμενες ημέρες και αφορά την κάλυψη κυρίως θέσεων στις νεοσύστατες Μονάδες Εντατικής Θεραπείας. Για τη συγκεκριμένη και μόνο προκήρυξη δρομολογούμε τη μείωση του χρονικού διαστήματος, που αφορά την κατάθεση ενστάσεων, την επιλογή της θέσης και την αποδοχή του διορισμού, έτσι ώστε οι γιατροί που θα επιλεγούν να βρεθούν νωρίτερα στις θέσεις αυτές. Επομένως, τονίζουμε ότι οι αλλαγές στα χρονικά αυτά διαστήματα των προθεσμιών δεν επηρεάζουν σε καμμία περίπτωση και σε κανένα σημείο το σύνολο των υπόλοιπων προκηρύξεων που βρίσκονται σε εξέλιξη. Επίσης, με το δεύτερο άρθρο ρυθμίζουμε ένα θέμα που αφορά την υπηρεσία ιατρών υπαίθρου και διασφαλίζει τη δυνατότητα της συμμετοχής στις εξετάσεις για ειδικότητα όλων ανεξαιρέτως των υποψηφίων που έχουν ολοκληρώσει την υποχρέωση υπηρεσίας υπαίθρου μέχρι και την ημέρα διεξαγωγής των εξετάσεων αυτών. Με τον τρόπο αυτό, λύνουμε ένα ζήτημα που απασχολεί μεγάλο αριθμό γιατρών οι οποίοι, παρ' όλο που έχουν ολοκληρώσει την υπηρεσία υπαίθρου, δεν έχουν λάβει τη σχετική βεβαίωση με αποτέλεσμα να μην μπορούν να δώσουν εξετάσεις. Επομένως, με την ψήφιση αυτού του άρθρου δίνουμε τη δυνατότητα να πάρουν μέρος αυτοί οι γιατροί στις εξετάσεις και να λάβουν την ειδικότητά τους πιο γρήγορα και να είναι στη διάθεση του Εθνικού Συστήματος Υγείας ακόμα πιο γρήγορα. Ευχαριστώ πολύ, κυρία Πρόεδρε.
Κι εμείς ευχαριστούμε, κύριε Υπουργέ. Τον λόγο τώρα έχει η ειδική αγορήτρια του ΜέΡΑ25 κ. Φωτεινή Μπακαδήμα.
Σας ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι συνάδελφοι, συζητάμε σήμερα ένα εκτενέστατο νομοσχέδιο του Υπουργείου Εσωτερικών με επτά κεφάλαια και πενήντα επτά άρθρα, το μεγαλύτερο κομμάτι του οποίου αφορά την ιθαγένεια. Στόχος του φέρεται να είναι η απλοποίηση των διαδικασιών πολιτογράφησης αλλοδαπών ως Ελλήνων πολιτών με σκοπό και τη μείωση του μεγάλου αριθμού εκκρεμών αιτήσεων πολιτογράφησης. Σύμφωνα με την αιτιολογική έκθεση η προτεινόμενη ρύθμιση παραθέτει εκ νέου τις προϋποθέσεις που πρέπει να πληροί ένας αλλοδαπός για να μπορέσει να πολιτογραφηθεί, έτσι ώστε η εξακρίβωση της γνώσης της ελληνικής ιστορίας, της γεωγραφίας, του πολιτισμού και των θεσμών του πολιτεύματος να έχει διακριτό χαρακτήρα με την απόκτηση πιστοποιητικού επάρκειας γνώσεων για πολιτογράφηση και να διαφοροποιηθεί από την οικονομική και κοινωνική του ένταξη. Εάν επιτύχουν στις εξετάσεις πιστοποίησης, αν δηλαδή συγκεντρώσουν το 70% που έχει τεθεί ως βάση, οι αιτούντες αποκτούν το πιστοποιητικό και το δικαίωμα να προχωρήσουν σε κατάθεση αίτησης πολιτογράφησης. Τα θέματα δε των εξετάσεων προκύπτουν μέσα από τράπεζα θεμάτων. Σχετικά με τους αιτούντες που έχουν περάσει το εξηκοστό δεύτερο έτος της ηλικίας τους ή αδυνατούν να λάβουν μέρος λόγω διαγνωσμένης δυσκολίας σε γραπτές εξετάσεις προβλέπεται προφορική διαδικασία, με αύξηση όμως του ορίου ηλικίας από τα πενήντα πέντε έτη, όπως και ισχύει σήμερα. Πρόκειται για αύξηση που θεωρούμε βέβαιο ότι θα οδηγήσει εκτός διαδικασίας μεγάλη μερίδα ανθρώπων που ζουν στη χώρα μας χρόνια και έχουν ενσωματωθεί πλήρως σ' αυτήν. Ταυτόχρονα, κρίνουμε πως για το θέμα της πιστοποίησης της γλώσσας θα πρέπει - το είπα και στην επιτροπή - να προστεθούν επιπλέον προβλέψεις για τους αλλοδαπούς εκείνους που είτε έχουν ένα άλλο κρατικό πιστοποιητικό γλωσσομάθειας, είτε έχουν αποδεδειγμένα εργαστεί για μεγάλο χρονικό διάστημα στη χώρα μας ή εργάζονται μόνιμα ή για άλλους που έχουν πιστοποιημένα παρακολουθήσει μαθήματα σε ένα Ανώτερο Εκπαιδευτικό Ίδρυμα της χώρας μας, ακόμη κι αν δεν έχουν αποφοιτήσει είτε γιατί επέλεξαν να εγκαταλείψουν τις σπουδές τους, είτε γιατί δεν τις έχουν ολοκληρώσει. Την ίδια στιγμή βλέπουμε - όπως επίσης επεσήμανα στην επιτροπή - πως δεν υπάρχει καμμία πρόβλεψη για τους αναλφάβητους αλλοδαπούς, όπως δεν βλέπουμε να υπάρχει, πέρα από την προφορική διαδικασία - και θα πρέπει να δούμε ποιες περιπτώσεις περιλαμβάνει αυτή - μέριμνα για αλλοδαπούς που είναι άτομα με ειδικές ανάγκες, αλλά επιθυμούν να λάβουν μέρος στις εξετάσεις και να πολιτογραφηθούν Έλληνες πολίτες. Θεωρητικά πάντα η μεταρρύθμιση του θεσμικού πλαισίου της απονομής ιθαγένειας και ο συνακόλουθος ανασχεδιασμός στις διαδικασίες πολιτογράφησης θα συμβάλει στην αντικειμενική, διαφανή και γρήγορη απόδοση της ιθαγένειας σε εκείνους που πληρούν τις νόμιμες προϋποθέσεις αλλά και θα εξαλείψει πηγές διαφθοράς και πελατειακές σχέσεις. Γιατί είπα θεωρητικά: Γιατί δυστυχώς στη θεωρία μένουν όλα αυτά αν δούμε πιο κοντά το νομοθέτημα της Νέας Δημοκρατίας. Ως ΜέΡΑ25 θεωρούμε ότι το υπό συζήτηση σχέδιο νόμου μετατρέπει τη διαδικασία απόκτησης ιθαγένειας από αλλοδαπούς που διαμένουν μόνιμα στη χώρα, εργάζονται σε αυτήν και εν ολίγοις πληρούν όλα τα κριτήρια σε ένα ζήτημα ταξικό και εισοδηματικό. Πάμε να δούμε όμως γιατί το λέμε αυτό. Κατ' αρχάς ας ξεκινήσουμε από τα παράβολα και το κόστος της συνολικής διαδικασίας. Πλέον το κόστος των παραβόλων, μετά από τη μείωση που έγινε, από τα 800 ευρώ πηγαίνει στα 700 ευρώ. Θεωρούμε πως είναι ένα ποσό που είναι εξαιρετικά υψηλό για πάρα πολλούς ακόμη. Βέβαια - ας είμαστε ειλικρινείς - το πραγματικό κόστος για κάποιον που θα θέλει να εκκινήσει τη διαδικασία πολιτογράφησης θα εκτιναχθεί. Μπορεί να φτάσει και κάποιες χιλιάδες ευρώ. Όταν θα πρέπει να δώσουν πανελλήνιες αυτοί οι άνθρωποι σίγουρα, και το θεωρώ δεδομένο και συμφωνούμε και το ανέφεραν πολλοί συνάδελφοι πριν από εμένα, κάποιοι που έχουν την οικονομική δυνατότητα θα απευθυνθούν σε επαγγελματίες για την προετοιμασία τους, σε φροντιστήρια, και καθηγητές ιδιαίτερων μαθημάτων. Πρόκειται για γεγονός που μετατρέπει την όλη διαδικασία σε μια διαδικασία εξόχως ταξική καθώς, πέρα από το ότι είναι βέβαιο ότι θα δούμε φροντιστήρια προετοιμασίας για τις εξετάσεις, άνθρωποι που έχουν την οικονομική δυνατότητα και μπορούν να παρακολουθήσουν τα μαθήματα, θα προχωρούν και θα ολοκληρώνουν τη διαδικασία δίνοντας εξετάσεις. Άλλοι που δεν θα μπορούν, θα προσπαθούν να διαβάζουν μόνοι τους, μόνοι τους να κατανοήσουν τα αντικείμενα και να προσπαθήσουν να πετύχουν μια τόσο υψηλή βάση με δυστυχώς αυξημένες τις πιθανότητες αποτυχίας. Έτσι ανοίγουμε το παράθυρο και την πόρτα για τη δημιουργία παραπαιδείας και στο πλαίσιο της προετοιμασίας για τις εξετάσεις ιθαγένειας. Όλοι έχουμε καταδικάσει την παραπαιδεία. Τώρα δυστυχώς βλέπουμε να δημιουργείται μια κερκόπορτα. Ειδικά, μάλιστα, με τη θέσπιση της υψηλότατης βάσης, 70% η Κυβέρνηση δείχνει να «σπρώχνει» τους αλλοδαπούς στα φροντιστήρια και να δημιουργεί συνειδητά μια νέα αγορά, τα φροντιστηριακά μαθήματα για τις εξετάσεις πιστοποιητικού επάρκειας για πολιτογράφηση, καθώς δεν έχει ληφθεί και δεν ξέρουμε αν είναι στις προθέσεις της Κυβέρνησης να ληφθεί κάποια πρόνοια για δωρεάν εκπαιδευτικά προγράμματα. Όμως είναι μαθηματικά βέβαιο, κυρίες και κύριοι συνάδελφοι, πως ο ιδιωτικός τομέας θα σπεύσει να καλύψει αυτό το κενό που έχει αφήσει ο δημόσιος, δίνοντας τη δυνατότητα και δημιουργώντας φροντιστηριακά μαθήματα και φροντιστηριακά πακέτα προετοιμασίας. Φυσικά ακόμη προσπαθούμε να καταλάβουμε πώς προέκυψε μια τόσο υψηλή βάση. Ήταν 80% και πήγε στο 70%. Σε άλλες χώρες, για παράδειγμα στη Γερμανία, είναι 50% στις αντίστοιχες εξετάσεις. Όμως και το παράβολο είναι εξαιρετικά υψηλό σε εμάς. Στη Γερμανία το αντίστοιχο παράβολο για την αίτηση πολιτογράφησης είναι 255 ευρώ για τους ενήλικες και 51 ευρώ για τους κάτω των δεκαέξι ετών. Ακόμη και το παράβολο για την εξέταση γνώσεων, το κόστος του οποίου είναι μηδενικό δεδομένου ότι η βάση είναι έτοιμη και είναι πολλαπλών επιλογών, είναι ξεκάθαρα ελληνική πρωτοτυπία. Στις αντίστοιχες εξετάσεις στη Γερμανία το κόστος είναι μόλις 25 ευρώ. Ταυτόχρονα, προβλέπεται η προφορική συνέντευξη από υπαλλήλους της Γενικής Γραμματείας Ιθαγένειας οι οποίοι αυθαίρετα θα μπορούν να απορρίψουν αιτήσεις ανθρώπων που πληρούν όλες τις προϋποθέσεις. Δεν υπάρχει καμμία πρόβλεψη - το είπαμε κι εμείς, το είπαν και οι φορείς, το είπε και ο Συνήγορος του Πολίτη - για προσθήκη ενός εξω - υπηρεσιακού μέλους που θα προσέδιδε στη συνολική διαδικασία, στην αξιοπιστία και την αμεροληψία της όλης διαδικασίας. Την ίδια στιγμή ο Γενικός Γραμματέας Ιθαγένειας αποκτά τη δυνατότητα με μία του απόφαση να απορρίψει μαζικά αιτήσεις πολιτογράφησης με καθαρά ταξικά και εισοδηματικά κριτήρια. Πιο συγκεκριμένα, μπορεί να καθορίζει το ύψος του απαιτούμενου ελάχιστου δηλωθέντος ετήσιου εισοδήματος καθώς και τα ειδικότερα στοιχεία που αποτελούν τεκμήρια οικονομικής ένταξης. Με άλλα λόγια, μπορεί να θέσει ένα τέτοιου ύψους ελάχιστο ετήσιο εισόδημα που μόνο ορισμένοι, πολύ λίγοι πλούσιοι αλλοδαποί θα συγκεντρώνουν. Άρα μόνο αυτοί θα έχουν και το δικαίωμα απόκτησης ελληνικής ιθαγένειας. Ακόμη υποχρεούται να θέσει το ελάχιστο ετήσιο εισοδηματικό κριτήριο που δεν μπορεί να είναι κατώτερο από το ετήσιο σύνολο των μηνιαίων αποδοχών ενός ανειδίκευτου εργάτη. Άρα πρακτικά αποκλείονται όλοι εκείνοι οι αλλοδαποί οι οποίοι, εργαζόμενοι στη χώρα μας, έχουν πέσει θύματα εκμετάλλευσης από τους εργοδότες τους, ιδίως όταν ζούμε σε μια τόσο κρίσιμη περίοδο, σε συνθήκες πλήρους ελαστικοποίησης των εργασιακών σχέσεων και αλματώδους αύξησης της αδήλωτης εργασίας. Και για να κλείσω το κεφάλαιο της ιθαγένειας θα ήθελα να πω τα εξής. Θεωρούμε ως ΜέΡΑ25 πως έχουμε χρέος να βοηθήσουμε όλους τους ανθρώπους που πληρούν τα κριτήρια να πολιτογραφηθούν ευκολότερα και όχι να θέτουμε επιπλέον εμπόδια με υπέρογκα παράβολα και άπιαστες βάσεις μετατρέποντας την προσπάθεια απόκτησης ιθαγένειας σε μια διαδικασία για λίγους και έχοντες. Δεύτερο κεφάλαιο, επιλογή διοικήσεων στο δημόσιο τομέα. Δεν μπορούμε παρά να αναρωτηθούμε αν και αυτή η νομοθετική πρωτοβουλία εντάσσεται στην αριστεία και στο επιτελικό κράτος. Γιατί ας είμαστε ειλικρινείς, κυρίες και κύριοι συνάδελφοι, μόνο αριστεία δεν έχουμε δει αυτούς τους μήνες διακυβέρνησης της Νέας Δημοκρατίας. Τι έχουμε δει; Έχουμε δει τοποθετήσεις στελεχών της κυβερνώσας παράταξης σε θέσεις ισχύος, σε δημόσιους φορείς, στελέχη που δεν κατάφεραν να εκλεγούν Βουλευτές, αλλά γίνονται γενικοί γραμματείς, τοποθετήσεις υμνητών της χούντας σε θέσεις γενικών γραμματέων, όταν τους παύουμε από γενικούς γραμματείς τους κάνουμε ειδικούς συμβούλους, τοποθετήσεις ναζιστών σε θέσεις υπευθύνων σε δομές προσφύγων, απευθείας αναθέσεις μασκών σε εταιρείες αμορτισέρ, μασκών σε εταιρείες εποχιακών ειδών. Πραγματικά θα μπορούσα να συνεχίσω, ο κατάλογος είναι ειλικρινά μεγάλος. Τώρα το να έρχεστε να προτείνετε ότι θα νομοθετήσετε για τη δημοκρατική τοποθέτηση των διοικήσεων στο δημόσιο είναι το λιγότερο οξύμωρο, κυρίες και κύριοι της Συγκυβέρνησης. Ειδικότερα προχωρώντας δεν μπορώ να μην σταθώ στα άρθρα 20 έως 23 με τα οποία εισάγεται μια σειρά ρυθμίσεων αναφορικά με την επιλογή των διοικήσεων στο δημόσιο τομέα, ρυθμίσεις που συνιστούν πρακτική άνισης μεταχείρισης, αλλά και διάκρισης σε βάρος των αποφοίτων της Εθνικής Σχολής Δημόσιας Διοίκησης, καταστρατηγώντας έτσι τις συνταγματικά κατοχυρωμένες αρχές και έννοιες της ισότητας και της αξιοκρατίας. Πιο συγκεκριμένα η σύνθεση της πενταμελούς επιτροπής επιλογής δείχνει να προωθεί ξεκάθαρα, αδιαφανή και κομματικά κριτήρια σε βάρος πάντα της αξιοκρατίας, καθώς τρία από τα πέντε μέλη θα πρέπει να είναι πολιτικές επιλογές του Υπουργού, ενώ στην ευχέρεια του αφήνεται και η τελική επιλογή του υποψηφίου που θα καλύψει μια θέση. Ταυτόχρονα φαίνεται να εξισώνεται η εμπειρία σε ιδιωτικό και δημόσιο και να ενισχύεται η τάση για στελέχωση του δημοσίου με μετακλητούς υπαλλήλους. Θα πρέπει θεωρούμε αντιθέτως όλων αυτών και αυτής της πρακτικής να φροντίσουμε για την αξιοποίηση με αξιοκρατικά πάντα και ορθά κριτήρια του ανθρώπινου δυναμικού που υπηρετεί σήμερα στο δημόσιο τομέα και φυσικά πάντα να μεριμνούμε για τη συνεχή κατάρτιση, επιμόρφωση και εξειδίκευση του. Το τέταρτο κεφάλαιο αφορά τη συγκρότηση των υπηρεσιακών συμβουλίων των νοσοκομειακών ιδρυμάτων της χώρας. Και φυσικά και αυτό το κεφάλαιο δεν μπορεί να εξετασθεί ανεξάρτητα από τα όσα έχουμε δει να συμβαίνουν στο χώρο της υγείας από τότε που ανέλαβε τη διακυβέρνηση η Νέα Δημοκρατία. Και εδώ ρητορική είναι η ερώτηση, αλλά θα τα υπενθυμίσω, τι είδαμε; Σε πολλά νοσηλευτικά ιδρύματα τοποθετήθηκαν διοικητές και αναπληρωτές διοικητές γαλάζια στελέχη, πολιτευτές της Νέας Δημοκρατίας που προσπάθησαν ή προετοιμάζονταν να κατέβουν στις εθνικές εκλογές, δεν εξελέγησαν οπότε ας είμαστε μεγαλόψυχοι κάπου θα έπρεπε να βολευτούν και αυτοί για τις υπηρεσίες τους στο κόμμα χωρίς φυσικά να έχει εξετάσει κανείς αν έχουν επαφή και αν μπορούν να διοικήσουν ένα νοσοκομείο. Και όχι μόνο τοποθετήθηκαν και όχι μόνο ξεπλήρωσε η Νέα Δημοκρατία το χρέος της προς αυτούς, αλλά σε πάρα πολλές περιπτώσεις με κορυφαία όλων - και δεν θα σταματήσω να το λέω όσο είμαι Βουλευτής Β΄ Πειραιά - το Γενικό Κρατικό Νίκαιας όπου ο αναπληρωτής διοικητής χαίρει πλήρους κάλυψης και έχει την πλήρη ευχέρεια δράσης, είναι πρακτικά σαν να καλύπτεται από έναν μανδύα προστασίας ό,τι και αν κάνει ακόμη κι αν γκρεμίζει κλινικές, ακόμη και αν κλείνει κλινικές κανείς δεν λογοδοτεί. Με τις διατάξεις τώρα του υπό συζήτηση νομοθετήματος επιχειρείτε να ρυθμίσετε τη συγκρότηση των υπηρεσιακών συμβουλίων των νοσοκομείων όταν εδώ και καιρό φωνάζουμε έχοντας καταγγελίες από την ΠΟΕΔΗΝ, την ΟΕΝΓΕ και άλλα σωματεία πως δεν υπάρχει εκπρόσωπος εργαζομένων σε πάρα πολλά υπηρεσιακά συμβούλια. Ας ελπίσουμε ότι αυτό θα λυθεί. Προχωράω τώρα στο κεφάλαιο πέντε και στο πρόγραμμα «Βοήθεια στο Σπίτι». Το έχουμε πει από την αρχή είναι ένα εξαιρετικά σημαντικό πρόγραμμα, συνδράμει και στηρίζει συμπολίτες μας που είναι σε δυσχερέστερη θέση ειδικά την περίοδο της πανδημίας, γι' αυτό και θα πρέπει και εμείς να το στηρίξουμε. Το έργο που επιτελούν οι εργαζόμενοι στο «Βοήθεια στο Σπίτι» είναι πραγματικά αξιοσημείωτο και πρέπει να μεριμνήσουμε και για την καλύτερη στελέχωση του προγράμματος, γιατί η υποστελέχωση είναι ένα τεράστιο θέμα, αλλά για τη μονιμοποίηση των εργαζομένων. Κεφάλαιο έκτο και διατάξεις για την λειτουργία των ΟΤΑ. Εδώ δεν μπορούμε να μην διαφωνήσουμε με την υπερβολική μεταφορά αρμοδιοτήτων στις οικονομικές επιτροπές των δήμων, αφήνοντας ουσιαστικά τα δημοτικά και περιφερειακά συμβούλια με ελάχιστες, κάτι που έρχεται να ολοκληρώσει αυτό που έγινε με ένα πρώτο βήμα τον Αύγουστο του 2019 με το τότε νομοθέτημά σας που σαν στόχο είχε τη διασφάλιση της κυβερνησιμότητας των δήμων. Προχωράτε, κυρίες και κύριοι της Νέας Δημοκρατίας, σε σταδιακή και σχεδιασμένη αποδυνάμωση των συλλογικών οργάνων και υπέρμετρη ενίσχυση των εκτελεστικών και όχι για να αυξηθεί η αποτελεσματικότητα της διοίκησης, αλλά για να υλοποιήσετε τις δικές σας στοχεύσεις. Παράλληλα πέρα από την αποδυνάμωση των δημοτικών συμβουλίων έχουμε και την αποψίλωση των ειδών. Η ελάχιστη στελέχωσή τους ορίζεται στο 40% των θέσεων κάθε κατηγορίας προσωπικού της οικείας διεύθυνσης. Δηλαδή, θεωρείται πως πέντε μηχανικοί επαρκούν για να λειτουργήσουν οι ΔΟΜ όταν μάλιστα δε γίνεται καμία αναφορά σε κλάδο ειδίκευσης ή επαγγελματικά δικαιώματα με το προβλεπόμενο στελεχιακό δυναμικό να μην είναι μείνει με τίποτε επαρκές. Μας το είπαν οι φορείς, μας το λένε άνθρωποι που μιλάμε καθημερινά καθώς αν σκεφτούμε ότι σε μικρότερους δήμους της χώρας ο δήμαρχος αναγκάζεται να υπογράφει χωρίς να έχει γνώσεις μηχανικού, γιατί δεν υπάρχει μηχανικός. Κυρίες και κύριοι συνάδελφοι, ως ΜέΡΑ25 έχουμε δηλώσει από την αρχή από την πρώτη συνεδρίαση της επιτροπής ότι θα καταψηφίσουμε το νομοθέτημα επί της αρχής, φυσικά στηρίζοντας τις όποιες θετικές επιμέρους διατάξεις. Ευχαριστώ.
Και εγώ σας ευχαριστώ, κυρία συνάδελφε.
Κυρία Πρόεδρε, θα ήθελα τον λόγο σας παρακαλώ.
Ορίστε, κύριε Υφυπουργέ, έχετε τον λόγο.
Στο σημείο αυτό θα ήθελα να καταθέσω τις ακόλουθες νομοτεχνικές βελτιώσεις. Ευχαριστώ.
Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης, κ. Κυριάκος Βελόπουλος.
Ευχαριστώ πολύ, κυρία Πρόεδρε. Θα ήθελα, κύριοι συνάδελφοι, να ξεκινήσω τελείως διαφορετικά. Σήμερα πέθανε ένα εικοσιπεντάχρονο παιδί, ένας αστυνομικός, ο οποίος είχε ένα τροχαίο δυστύχημα πριν μερικές μέρες, ο Αντώνης Νίκου. Κανένας δεν τον θυμήθηκε. Κανείς δεν είπε για αυτόν τίποτα. Είπαμε διάφορα εδώ μέσα, αλλά αυτούς που υπηρετούν την πατρίδα τους ξεχνάμε πολύ εύκολα όλοι μας είτε διαφωνούμε ιδεολογικά είτε συμφωνούμε ιδεολογικά. Σημασία έχει να αποτίσουμε φόρο τιμής σε καθέναν ξεχωριστά, σε καθέναν ο οποίος προστατεύει εμάς για να είμαστε σήμερα εδώ, προστατεύει την πατρίδα για να κοιμόμαστε ήσυχοι τα βράδια. Δυστυχώς τα ξεχνάμε. Προχωράω τώρα για λίγο στο νομοσχέδιο. Για τη Χρυσή Αυγή, τη ναζιστική αυτή εγκληματική οργάνωση θα μιλήσω σε λίγο. Ιθαγένεια, υπηκοότητα. Έχετε την τάση στα κόμματα, στο ΣΥΡΙΖΑ, στο ΠΑΣΟΚ, στο Κίνημα Αλλαγής, στη Νέα Δημοκρατία να βαφτίζετε, κύριε Υπουργέ το κρέας - ψάρι. Σας είχα πει και σε προηγούμενη ομιλία μου άλλο ιθαγένεια, άλλο πολιτογράφηση. Ουσιαστικά δίνετε υπόσταση σε κάτι που δεν υπάρχει. Βαφτίζετε το κρέας - ψάρι με ένα άκομψο τρόπο. Δεν είναι νομικίστικο θέμα το γένος, η γενιά, η ρίζα. Ο παππούς του κ. Θεοδωρικάκου δεν φαντάζονταν ποτέ ότι μετά από δυο ή τρεις δεκαετίες ή πενήντα ή εβδομήντα χρόνια ή εκατό χρόνια το γένος των Ελλήνων θα μεταφερόταν στον κάθε Πακιστανό, Μπαγκλαντεσιανό ή δεν ξέρω τι άλλο Αφγανό. Άλλο ιθαγένεια, άλλο υπηκοότητα και άλλο πολιτογράφηση. Και αν θέλετε να κάνουμε και λίγα μαθήματα ελληνικών για το τι σημαίνει ιθαγένεια. Ιθύς είναι ο ευθύς, ο κατ' ευθείαν βαίνων - ελληνική γλώσσα, δεν θα τρελαθούμε τελείως - και γένος είναι γενέσθαι, γίγνομαι, η γέννηση. Πώς μπορεί ένας Σουδανός έχει γένος ελληνικό; Δεν γίνεται, αυτό δεν καταλαβαίνετε και αφορά ουσιαστικά το γένος ως εντοπιότητα ως αυτοχθονία. Εγώ αντιλαμβάνομαι ότι ο Πρωθυπουργός έχει ένα θέμα με την αυτοχθονία. Είναι αντινατιβιστής, το έχει πει ο ίδιος, το έχει δημοσιοποιήσει, το αντιλαμβάνομαι. Δεν μπορώ, όμως, να δεχθώ ότι ο παππούς μου, ο Κυριάκος, θα πίστευε ότι κάποια στιγμή αν γινόταν Βουλευτής ο δικός του ο εγγονός θα έδινε γένος ελληνικό και σε άλλους, οι οποίοι δεν το δικαιούνται. Πολιτογράφηση, υπηκοότητα κάντε το. Δεν καταλαβαίνω γιατί επιμένετε στο γένος. Δεν το καταλαβαίνω. Είναι νομικός όρος και θα το πω έτσι για τους νομικούς, για τους έγκριτους νομικούς που κάθονται εδώ μπροστά, τον εισηγητή και τον Κοινοβουλευτικό Εκπρόσωπο. Είναι νομικός όρος η υπηκοότητα, η ιδιότητα του πολίτη ενός κράτους. Είναι νομικός όρος, χορηγείται με νόμους ανθρώπων. Το γένος δεν χορηγείται με νόμο ανθρώπων. Δεν δικαιούται ο άνθρωπος να νομοθετήσει γένος, δεν το καταλαβαίνουμε αυτό; Δεν το αντιλαμβανόμαστε; Υπάρχει μεγάλη σύγχυση εννοιών και το κάνετε συνολικά. Κάθε φορά βαφτίζετε το κρέας ψάρι. Θα δώσω ένα παράδειγμα για την επικινδυνότητα αυτής της συμπεριφοράς της Νέας Δημοκρατίας. Κτήση ιθαγένειας το 2018 είκοσι οκτώ ανά χίλιους κατοίκους, δηλαδή 2,8%, κύριε Υπουργέ, ανά εκατό. Πόσο είναι το εκλογικό όριο, όταν δίνεις εσύ αφειδώς ιθαγένειες, πολιτογραφήσεις, υπηκοότητες; Είναι 3%, δηλαδή αν πάμε με τη λογική σας, σε λίγο μπορεί να έχουμε και μουσουλμανικό κόμμα στην Ελλάδα. Ούτε τα προσχήματα δεν καταλαβαίνετε. Είναι όντως αντιφατικά τα στοιχεία - τα οποία έχω και θα καταθέσω στα Πρακτικά - για να καταλάβετε ότι κάνετε εγκλήματα. Το 2018 μόνο είχαμε 2,8% ιθαγένειες. Σε τι κινδύνους μπαίνουμε; Ακούστε. Για μένα νομοθετεί η Νέα Δημοκρατία χωρίς να σκέφτεται - και αυτό είναι το περίεργο - το αύριο. Ο πολιτικός κατά την τελολογική ερμηνεία - το έλεγαν οι πρόγονοί μας - πρέπει να προβλέπει τις εξελίξεις και όχι να τις καταστέλλει, όπως έγινε χθες έξω από τον Άρειο Πάγο. Θα τα πούμε σε λίγο αυτά. Προϋπόθεση κτήσης ιθαγένειας να μην αποτελεί, λέτε, κίνδυνο για τη δημόσια τάξη και ασφάλεια. Αυτός είναι ο «φερετζές», κύριε Υπουργέ, για να μην πω το υπόλοιπο. Γιατί το λέω «φερετζέ»; Βάζετε αυτό, αλλά ξέρετε πολύ καλύτερα από μένα ότι πετάνε τα νομιμοποιητικά τους έγγραφα αυτοί οι άνθρωποι. Έρχονται πράκτορες μαζί με τους λαθρομετανάστες, πρόσφυγες, μετανάστες, όπως θέλετε πείτε τους. Δεν με ενδιαφέρει στο κάτω - κάτω της γραφής. Όμως τα πετάνε, τα σκίζουν, τα καίνε. Πώς ξέρετε ότι είναι επικίνδυνος για τη δημόσια ασφάλεια; Εδώ, κύριε Υπουργέ μου, ο Χασάν Ασμάν Αμάν Οσλάν - έτσι λέγεται - ήρθε χωρίς έγγραφα. Θα το καταθέσω στα Πρακτικά. Ήρθε με πέντε επίθετα, έξι ονόματα, επτά διευθύνσεις κατοικίας και έξι χώρες προελεύσεως. Πώς ξέρετε ότι είναι επικίνδυνος ή ακίνδυνος; Ρωτώ εσάς. Πώς γίνεται τόσο εύκολα να νομοθετείτε στο πόδι; Είναι απίστευτα αυτά που κάνετε. Και επειδή μου λέτε πολλές φορές ότι έχω μία αντίληψη για τα ακατοίκητα νησιά, εγώ θα επιμείνω σε αυτό. Είναι η μόνη λογική πρόταση. Εγώ δεν μπορώ να καταλάβω πως η Αριστερά δέχεται συνθήκες Μόριας. Ειλικρινά δεν καταλαβαίνω πώς δέχεστε συνθήκες Σάμου και Χίου, εσείς, οι ανθρωπιστές της Αριστεράς. Πώς δέχονται οι ανθρωπιστές της Νέας Δημοκρατίας να ζουν άνθρωποι μέσα στις λάσπες, στα μικρόβια, χωρίς αποχετεύσεις; Τι λέει η Ελληνική Λύση; Στα ακατοίκητα νησιά, με δομές ανθρώπινες, με ψύξη, θέρμανση για να δούμε ποιοι είναι νόμιμοι και να απελαθούν οι άλλοι. Είναι το πιο απλό απ' όλα χωρίς να δημιουργείς εκρηκτικά μείγματα στις τοπικές κοινωνίες, χωρίς να δημιουργούνται ανακλαστικά ρατσιστικά, αν θέλετε. Αφήστε που οι μεγαλύτεροι ρατσιστές - θα σας το πω ευθέως - είναι οι Πακιστανοί με τους Αφγανούς. Σκοτώνονται μεταξύ τους, ο ένας μισεί τον άλλο. Ο ρατσισμός τους είναι απίστευτος για όσους ξέρετε τι σημαίνει να μένετε με ανθρώπους από το Πακιστάν ή το Αφγανιστάν. Οι μεγαλύτεροι ρατσιστές είναι αυτοί που κάνουν κλειτοριδεκτομή σε γυναίκες. Οι μεγαλύτεροι ρατσιστές είναι αυτοί που φοράνε μπούργκα σε γυναίκες. Οι μεγαλύτεροι ρατσιστές είναι αυτοί που κλειδώνουν τις γυναίκες σπίτι τους και παντρεύονται έξι. Αφήστε λοιπόν τα ευφυολογήματα περί ρατσισμού και δείτε τη λογική, την κοινή λογική. Χρειάζεται λίγο μυαλό, όχι πολύ μυαλό. Και επιμένω σε αυτό. Όσο για τις εξετάσεις, κύριε Υπουργέ, θα σας πω τι είπε ο Μπόρις Τζόνσον και η κυβέρνηση της Αγγλίας. Η κυβέρνηση, λοιπόν, της Αγγλίας νομοθετεί αυτό που λέμε εμείς, ακατοίκητα νησιά, κύριε Υπουργέ. Το ξέρετε; Μάλιστα μαλώνουν γιατί είναι πολύ μακριά. Είναι τέσσερις χιλιάδες εξακόσια μίλια μακριά από την Αγγλία, γιατί τα ακατοίκητα νησιά στην Αγγλία έχουν ιδιοκτησιακό καθεστώς και δεν μπορούν να τους πάνε εύκολα και γίνεται ο χαμός! Μάλιστα λένε ότι για όσους επιχειρούν να εισβάλουν παράνομα στη χώρα από τη θάλασσα - η Μεγάλη Βρετανία - αιτούντες άσυλο, κρατούνται σε κλειστά κέντρα, θαλάσσιες πλατφόρμες πετρελαίου που δεν χρησιμοποιούνται πλέον. Αν τολμούσα να το πω εγώ αυτό, θα μου λέγατε εδώ «Μα, τι λέει ο άνθρωπος; Θαλάσσιες πλατφόρμες;». Το κάνουν στην Ευρώπη. Η δε Δανία, κύριε Υπουργέ, έχει ένα συγκεκριμένο ακατοίκητο νησί, όπου εκεί οδηγούνται όλοι οι αιτούντες άσυλο, ελέγχονται υγειονομικώς, νομικώς και μετά μεταφέρονται, αν μεταφέρονται, όπου μεταφέρονται. Εσείς τους παίρνετε από τη Λέσβο, τους πάτε όπου θέλετε. Στο Πεντάγωνο; Πεντακόσια άτομα τα πάτε στο Πεντάγωνο από δεκαέξι ετών και πάνω; Είστε με τα καλά σας; Στο Πεντάγωνο; Τους πάτε στο Τυμπάκι, στην Αγχίαλο, που είναι η 116 Πτέρυγα Μάχης των αεροσκαφών μας; Καταλαβαίνετε τι κάνετε; Γιατί σας επαναλαμβάνω ότι δεν ξέρουμε ποιοι είναι. Δεν είναι ότι όλοι αυτοί οι άνθρωποι είναι κακοί, αλλά δεν ξέρουμε αν πραγματικά ο Χασάν, που δηλώνει Χασάν, είναι Χασάν ή δεν είναι πράκτορας της ΜΙΤ ή δεν ξέρω τι άλλο. Δεν το καταλαβαίνω ειλικρινά. Λέτε για εξετάσεις. Έχετε διαβάσει τις εξετάσεις που γίνονται στη Δανία και στη Γερμανία, κύριε Υπουργέ; Γιατί δεν αντιγράφετε αυτές; Να σας πω εγώ γιατί δεν τις αντιγράφετε. Γιατί όλοι αυτοί θα αποτύχουν. Γιατί εγώ που μεγάλωσα στη Γερμανία για να γίνω - στα δεκαοκτώ μου, παρακαλώ! - να πολιτογραφηθώ Γερμανός και να πάρω διαβατήριο - που δεν το πήρα ποτέ μου, δεν το επέλεξα - έπρεπε να περάσω από ιατρικές εξετάσεις και από τους εκατό που πηγαίνουν, οι ενενήντα κόβονται, γιατί είναι πολύ αυστηρές οι εξετάσεις. Τώρα θα μου πείτε, ο Πακιστανός θα ξέρει την ελληνική ιστορία και τον Κολοκοτρώνη ή θα ξέρει για την επανάσταση του ΄21 και τον Παλαιών Πατρών Γερμανό, το ρασοφόρο; Τώρα πλάκα κάνουμε; Κοροϊδεύουμε τον κόσμο; Έτσι όπως κάνει η Νέα Δημοκρατία, θα κάνει την Ελλάδα «Ελλαδιστάν». Καταλάβετέ το, κάνετε τη χώρα «Ελλαδιστάν». Ανεξέλεγκτη ιθαγένεια δίνετε στον οποιονδήποτε. Και αυτό, πέρα από επικίνδυνο, - θα σας το πω ευθέως - είναι και αλλοίωση και του εκλογικού σώματος και του πληθυσμού, αλλά κυρίως της ίδιας της υποστάσεως ενός ολόκληρου έθνους που υπάρχει δέκα χιλιάδες χρόνια. Μιλάμε για την ιθαγένεια. Πρέπει να το καταλάβετε. Πάμε τώρα στα υπόλοιπα. Την Κύπρο την αφήσατε μόνη. Σήμερα έχουμε έναν τρίτο Αττίλα στην Κύπρο, στα Βαρώσια. Ο Πρωθυπουργός αρχίζει τα λιβάνια και τα ευχολόγια. Εύχομαι, ελπίζω, έκανε και δήλωση. Λέει ότι αυτό που κάνουν οι Τούρκοι και μόνο αυτό είναι παραβίαση των αποφάσεων του ΟΗΕ. Σιγά τα ωά! Από το ΄74 ακούω ΟΗΕ. Όταν ο Έλληνας Πρωθυπουργός ακόμη ελπίζει στον ΟΗΕ, σημαίνει ότι οι φρούδες ελπίδες του θα γίνουν ακόμη μία εθνική ήττα για την Ελλάδα. Αυτό είπε σήμερα ο Πρωθυπουργός. Από την άλλη, αυτό που κάνει η Τουρκία σήμερα στα Βαρώσια, κύριοι συνάδελφοι, είναι κάτι πολύ απλό. Δεν τιμά καμμία υπογραφή της. Δεν σέβεται κανένα διεθνές δίκαιο, δεν σέβεται τίποτα από τη διεθνή νομιμότητα. Πώς λοιπόν πάμε σε διάλογο; Πώς σήμερα ο Δένδιας βλέπει τον Τσαβούσογλου, δίνουν τα χέρια και μιλάνε για διάλογο; Σήμερα πριν από λίγα λεπτά το έκανε ο κύριος Υπουργός των Εξωτερικών. Πώς είναι δυνατόν να το κάνει αυτό; Για να το συζητήσουμε σοβαρά. Με ποιον συζητάμε; Για μας υπάρχει μία λύση, διάλογος τέλος. Διάλογο με φασίστες ναζιστές δεν κάνει ποτέ η Ελλάδα, με κανέναν αυταρχικό σφαγέα πολιτών και εθνών! Τέλος, δεν συζητάμε! [[Χειροκροτήματα από την πτέρυγα της Ελληνικής Λύσης]] Δεν θα πω για την Αρμενία, που ακόμα περιμένω. Μπήκε στην Αίθουσα ο Πρόεδρος της Βουλής, αλλά έφυγε. Δεν ξέρω γιατί. Μάλλον είδε εμένα. Γιατί ακόμα φέρνει το θέμα της Μακεδονίας στη Βουλή και την εξεταστική που ζητήσαμε. Ζητήσαμε ένα ψήφισμα και για τους Αρμένιους, να βγάλει ελληνική Βουλή ένα ψήφισμα συμπαραστάσεως, όπως οι Αρμένιοι έβγαλαν όταν το «Ορούτς Ρέις» και το «Γιαβούζ» ήταν στα δικά μας χωρικά ύδατα και στη δική μας υφαλοκρηπίδα και στη δική μας ΑΟΖ. Γιατί δεν το κάνει η Νέα Δημοκρατία; Γιατί δεν το κάνετε, κύριε Υπουργέ; Τόσο πολύ φοβάστε μην σας τραβήξει το αυτί η Αμερική ή η Γερμανία, επειδή έχουν καλές σχέσεις με το Αζερμπαϊτζάν; Πάμε τώρα στους ναζιστές. Κύριοι συνάδελφοι, πολλοί από εσάς έχετε κοντή μνήμη. Και το λέω εγώ ο οποίος έχω υποστεί τεράστια ύβρη - ειλικρινά το λέω αυτό - σε βαθμό αισχίστου είδους και απειλές στην οικογένεια κ.λπ., από τους ναζιστές. Γιατί ήμουν αυτός που έλεγα ότι οι ναζί δε χωρούν στην Ελλάδα, ότι ο ναζισμός δεν έχει σχέση με τον ελληνισμό και την ελληνικότητα. Ήμουν το μαύρο πρόβατο για αυτούς. Εγώ δεν θα μείνω σε αυτό που είπε ο κ. Ραγκούσης, για το αν πρέπει να φέρουμε τροπολογία για να αφαιρεθούν τα πολιτικά δικαιώματα. Επειδή όμως είμαι ανάστροφο μυαλό, θα σκεφτώ κάτι άλλο. Μαζί με τους ναζί, κύριοι Υπουργοί, γιατί δεν τολμάτε να πείτε ποτέ ποιους βόλεψαν οι κύριοι; Γιατί δεν το λέτε, κύριε Θεοδωρικάκο; Να σας το πω εγώ. Διότι αυτή η καινούργια ποινική δικονομία που έφτιαξαν, κύριε συνάδελφε, βολεύει εκβιαστές, νονούς της νύχτας, συμμορίες, εγκληματικές ομάδες, ληστές εμπόρους ναρκωτικών, εμπόρους όπλων, σωματεμπόρους, δουλεμπόρους, απάτες ομαδικές και τρομοκρατικές οργανώσεις. Αυτό που έκανε το ΣΥΡΙΖΑ με τον νέο Ποινικό Κώδικα βόλεψε όλες αυτές οι συμμορίες, μαζί με την εγκληματική συμμορία της Χρυσής Αυγής. Όλοι μιλάνε για τη Χρυσή Αυγή. Αυτή δικάστηκε, θα τα πούμε σε λίγο. Οι υπόλοιποι που απαλλάχθηκαν με αυτή την ευεργετική διάταξη ψάξατε να βρείτε στη Νέα Δημοκρατία ποιοι είναι; Το ψάξατε καθόλου; Ποιοι είναι αυτοί; Ποιοι είναι οι σωματέμποροι, ποιοι είναι οι έμποροι όπλων, ποιοι είναι οι έμποροι ναρκωτικών, ποιες είναι οι ομάδες κρούσης, οι τρομοκρατικές που ήταν φυλακή; Εγώ πιστεύω, κύριοι συνάδελφοι, ότι κάνατε ένα λάθος. Πέσατε στην παγίδα των έξυπνων του ΣΥΡΙΖΑ. Δεν το έκαναν ειδικά για τη Χρυσή Αυγή οι κύριοι αυτοί. Όχι! Για κάποιους φίλους από τα παλιά, οι οποίοι εξυπηρετήθηκαν από την ιστορία αυτή. Και βγήκαν και τα ναζισταριά πάνω στον «αφρό» και το εκμεταλλεύτηκαν. Για να μιλάμε σοβαρά στο ελληνικό Κοινοβούλιο. Αυτή είναι η πραγματικότητα, την οποία δεν μπορείτε να την πείτε, δεν τη λέτε, για να μάθει ο Έλληνας ότι οι δουλέμποροι, οι σωματέμποροι, οι έμποροι ναρκωτικών, οι ληστές, οι εκβιαστές και οι νονοί της νύχτας είχαν απαλλακτικό με τη νέα ποινική δικονομία που έφερε ο ΣΥΡΙΖΑ. Απαλλακτικό με την έννοια ότι ήταν τρία - τέσσερα χρόνια φυλακή και έφευγαν. Το καταλάβαμε, κύριοι συνάδελφοι; Γιατί δεν τα λέμε εδώ μέσα; Μείναμε στη Χρυσή Αυγή. Θα τα πούμε για την Χρυσή Αυγή. Όμως, μαζί με αυτούς πέρασαν και άλλοι πίσω από την ιστορία της Χρυσής Αυγής και βγαίνουν και άλλοι με ευεργετικές διατάξεις. Ψάξτε λίγο ποιοι έμποροι ναρκωτικών έχουν βγει τελευταία. Έμποροι κανονικοί, δολοφόνοι των παιδιών μας, που μοιράζουν ηρωίνη. Πάνω από δεκαπέντε άνθρωποι βγήκαν έξω με αυτή τη διάταξη. Σωματέμποροι, εγκληματίες του κοινού ποινικού δικαίου χρησιμοποίησαν αυτό που έκανε ο ΣΥΡΙΖΑ. Και μένετε σήμερα στη Χρυσή Αυγή και μαλώνετε μεταξύ σας, για να μην ακούσει ο Έλληνας ποια είναι η ουσία του προβλήματος, ότι απαλλάξουμε εμπόρους ναρκωτικών. Απάλλαξαν, γιατί όχι εμείς. Προς Θεού! Πάμε, λοιπόν, στους όψιμους δημοκράτες τώρα και μιλώ για τη Χρυσή Αυγή. Και λέω όψιμους δημοκράτες, γιατί έχω μια σειρά δηλώσεων. Δεν θα εκθέσω ονόματα. Δεν θέλω. Όμως θα λέω τα αρχικά τους. Δ.Μ. από Νέα Δημοκρατία: «Πρόσωπο της χρονιάς ο Νίκος Μιχαλολιάκος», για να μην ξεχνιόμαστε. Κ.Μ. από Νέα Δημοκρατία: «Ο Ρουπακιάς πρέπει να είναι ράκος». Β.Π.: «Βεβαίως σε συνεργασία με τη Χρυσή Αυγή. Η Χρυσή Αυγή δεν είναι απειλή για τη δημοκρατία». Όταν εμένα οι χρυσαυγίτες ήθελαν να με «σκοτώσουν» - εντός εισαγωγικών - να με δολοφονήσουν πολιτικά, λειτουργικά, επαγγελματικά, αυτά τα λέγατε εσείς. Π.Ψ.: «Νέα Δημοκρατία και Χρυσή Αυγή είναι αδελφά κόμματα». Ντ.Μπ.: «Εμένα η Χρυσή Αυγή μου φέρεται με το σεις και με το σας». Επαναλαμβάνω ότι αυτοί είναι νεοδημοκράτες. Τα έλεγαν τότε. Μπ.Π.: «Μια σοβαρότερη Χρυσή Αυγή να τη δεχτούμε, να υποστηρίξει μια συντηρητική συμμαχία. Σε τελική ανάλυση, ο εθνικισμός δεν είναι ντροπή». Σαφώς και ο εθνικισμός δεν είναι ντροπή. Όμως, ο ναζισμός, ο φασισμός είναι ντροπή. Να το ξεκαθαρίσουμε εδώ μέσα. Αυτά τα λέγανε Βουλευτές της Νέας Δημοκρατίας τότε. Και άλλος. Έχουμε και από το ΠΑΣΟΚ, δυστυχώς. Τι να σας κάνω, κύριοι συνάδελφοι; Το 2013 ο κ. Α.Λ. είπε: «Η Χρυσή Αυγή είναι ένα αυθεντικό ακτιβιστικό κίνημα». Δημοσιογράφος Πορτοσάλτε, μεγάλη μορφή, ο κήνσορας της δημοσιογραφίας, ξιφουλκεί εναντίον όλων. Ρεπορτάζ μετά τη δολοφονία του Φύσσα: «Τον σκότωσε για το ποδόσφαιρο». Αυτό είχε πει. Είχε καλεσμένο, όμως, τον Κασιδιάρη. Αυτό είναι το σύστημα που εξέθρεψε τη Χρυσή Αυγή, κύριοι συνάδελφοι. Και από τον ΣΥΡΙΖΑ έγιναν δηλώσεις, ανεκτικές δηλώσεις, όχι, όμως, τέτοιες. Έγιναν δηλώσεις ανοχής, ανεκτικότητας, υπό τον φόβο γιατί ήταν οι περισσότεροι λίγο φουσκωτοί παραπάνω και φοβόντουσαν μερικοί εδώ μέσα. Μπορεί να φοβάστε, άνθρωποι είστε. Εγώ δεν φοβάμαι. Δεν έχει σημασία. Πάμε και σε άλλους, για να τα λέμε όλα. Φ.Κ.: «Η Χρυσή Αυγή στη χειρότερη περίπτωση κάνει αντιποίηση αρχής. Ενίοτε πέφτει και καμιά «ψιλή», ήτοι έργω εξύβριση και σωματικές βλάβες». Ο Χριστός και η Παναγία! Αυτά λέγονταν τότε, τα ξεχάσατε. Και σήμερα έρχεστε ως κήνσορες της δημοκρατίας όλοι να καταδικάσετε τον φασισμό και τον ναζισμό. Τι να πω; Εγώ ντρέπομαι με αυτά που διαβάζω. Υπάρχει και μία δήλωση σήμερα, την οποία, βέβαια, επεξήγησε ο κύριος Πρόεδρος, ο κ. Βρούτσης, ότι δεν την εννοούσε έτσι. Δεν θα τη διαβάσω. Είναι για τις ευπρόσδεκτες ψήφους και τις μη ευπρόσδεκτες ψήφους. Θεωρώ ότι η εξήγησή του με ικανοποίησε. Πάμε τώρα στον ΣΥΡΙΖΑ. Στο Καστελόριζο ο Κασιδιάρης με τον ΣΥΡΙΖΑ είχε πάει και με τον Πάνο Καμμένο, αν δεν κάνω λάθος. Μαζί πήγαν. Τον είχατε μαζί σας στην επίσημη επίσκεψη που πήγατε στο Καστελόριζο. Είχατε βγει φωτογραφίες. Υπάρχουν φωτογραφίες. Αυτά να μην τα ξεχνάμε. Η ανοχή δεν σημαίνει ότι είναι και συνενοχή άμεσα, αλλά το ανεχτήκατε το «αυγό του φιδιού», το τέρας του ναζισμού. Το ανεχτήκατε και δεν το πολεμήσατε από την αρχή όλοι. Μεγάλωσε, διογκώθηκε και όταν το εκθρέψατε και άρχισε να παρεκτρέπεται, γιατί ποτέ δεν ήταν δημοκράτες, τότε καταλάβατε τι συμβαίνει. Πάμε και στο τέλος, για να καταλάβουμε τα αυτονόητα. Δεν μιλώ για τη στέρηση πολιτικών δικαιωμάτων. Εγώ δεν μπαίνω στη διαδικασία αυτή. Να σας πω τι έγινε, τελικά; Θα μπορούν να είναι στη φυλακή και να κατεβαίνουν στις εκλογές. Αυτό πετύχαμε. Θα είναι στη φυλακή. Μπορεί αυτά τα «ούγκα», οι ακραίοι τύποι, οι ναζιστές να τους ηρωπoιήσουν κιόλας: «Και ο Κολοκοτρώνης» - λέει - «μπήκε φυλακή». Αυτό διαβάζω στο twitter. Εκεί φτάσαμε τον Έλληνα, αυτόν τον Έλληνα ο όποιος δεν καταλαβαίνει ότι ο ναζισμός δεν έχει σχέση με την Ελλάδα. Σφάχτηκαν συγγενείς μας. Εμένα το ΄41- ΄42 μου έλεγε παππούς μου ότι στα Γιαννιτσά οκτάχρονο παιδάκι συγγενής, πρώτος ξάδελφος του πατέρα μου, δολοφονήθηκε από τους ναζί, από τους χιτλερικούς. Πώς μπορώ εγώ, ακόμη και τώρα, να πιστεύω ότι πρέπει να υπάρχει έστω και ίχνος ναζιστικής ιδεολογίας στη χώρα μου; Δεν γίνεται. Δεν μιλάω για τον Χορτιάτη. Δεν μιλάω για το Δίστομο. Δεν λέω, κύριε Θεοδωρικάκο, ότι καμμία κυβέρνηση δεν ζήτησε ποτέ επανορθώσεις και αποζημιώσεις. Καμμιά! Κυνηγάτε τον ναζισμό όλοι σας, κύριοι. Καλά κάνετε. Εντός της Ελλάδας. Τον ναζισμό του ΄41- ΄45 και τις επανορθώσεις - αποζημιώσεις, όμως, δεν τις κυνηγάτε. Εδώ είναι το πρόβλημα. Και τα ακούει ο ελληνικός λαός και λέει ότι «αυτοί με κοροϊδεύουν, μου λένε ψέματα, δεν μου λένε την αλήθεια». Επίσης, θα σας πω και το εξής. Δεν είμαι δικηγόρος. Δικηγόροι είναι εδώ. Ο κ. Ραγκούσης τα ξέρει πολύ καλά τα νομικά. Αν υπάρχει τρόπος να απαλλαγούμε - το λέω ευθέως, για να το καταλάβατε - από ναζισμούς - φασισμούς, βρείτε τρόπο να τον απαλλάξουμε τον Έλληνα απ' αυτό το σκοτάδι. Τρόπος, νόμος υπάρχει; Μπορεί να γίνει τροπολογία; Μπορεί να γίνει ρύθμιση; Δεν ξέρω τι μπορεί να γίνει, όμως, βρείτε έναν τρόπο να το κάνετε, για να απαλλαγούμε από τους ναζισμούς και από τις σκιές πάνω από τη Βουλή. Επιτέλους, να δώσουμε πραγματικές λύσεις όλοι μαζί, όχι στο πλαίσιο της αντιπαραθέσεως για το ποιος έκανε περισσότερο καλό ή λιγότερο κακό. Αυτά είναι ανεπίτρεπτα πράγματα. Θα πω και το εξής. Για μένα τη Χρυσή Αυγή τη φέρατε, κύριοι συνάδελφοι, όλοι. Τη φέραμε όλοι, αν θέλετε. Όλο το πολιτικό σύστημα. Το είπα και προχθές. Γιατί όταν συνεχώς λένε ψέματα οι Έλληνες πολιτικοί, Υπουργοί και Πρωθυπουργοί, στον ελληνικό λαό, όταν η «ναζιστική» πολιτική της Νέας Δημοκρατίας και της ηγεσίας της - και δεν μιλώ για τον γερμανικό λαό - επέβαλε «ναζιστικά» μνημόνια, άθλια μνημόνια, αντιλαϊκά, φτωχοποίησε τον ελληνικό λαό, τον οδήγησε μέσα από τη φτώχεια στη «Δημοκρατία της Βαϊμάρης». Ευτυχώς, το προλάβαμε. Εκεί πηγαίναμε, παιδιά. Εκεί οδηγούμασταν με αυτές τις τακτικές. Δεν είναι μόνο. Έβγαιναν στα κανάλια ως κήνσορες αντιμνημονιακοί όλοι αυτοί, χωρίς προτάσεις, χωρίς σχέδιο. Δεν θα πω για τις πλατείες πάνω, κάτω, δεξιά ότι ήταν η Χρυσή Αυγή, ήταν ο ΣΥΡΙΖΑ, η ΑΝΤΑΡΣΥΑ. Δεν με απασχολούν αυτά. Ήταν λάθη που έγιναν και δεν πρέπει να επαναληφθούν. Η γερμανική καταπιεστική λογική των μνημονίων συνεχίζεται, σας λέω. Συνεχίζεται. Μας έχουν καταδυναστεύσει, έχουμε ξεπουλήσει τα πάντα: Λεωφορεία, αεροπλάνα, λιμάνια. Δεν υπάρχει τίποτα ελληνικό. Και, όμως, ψάχνουμε να βρούμε τις αιτίες της αντίδρασης ενός ολόκληρου λαού, που του ποδηγετήσαμε την αξιοπρέπεια, την εθνική του περηφάνια με το μακεδονικό και τώρα πάμε να κάνουμε ένα άλλο έγκλημα με την Τουρκία. Θέλω να είμαστε πολύ προσεκτικοί, γιατί είναι πολύ εύκολο να γεννηθεί ξανά ένα «αυγό φιδιού» και να μην προλαβαίνει κανένας από εμάς να λύσει τον «γόρδιο δεσμό». Θα σας πω τι έγινε χθες. Με τρόμο είδα αρχηγούς πολιτικών κομμάτων έξω από τον Άρειο Πάγο και το λέω δημοσίως. Με τρόμο, γιατί σημαίνει ότι τη δικαιοσύνη την ελληνική, που είναι για μένα το ύψιστο θεσμικό εργαλείο, δεν την εμπιστεύτηκαν οι πολιτικοί και, κυρίως, οι Έλληνες πολιτικοί αρχηγοί. Να βλέπω πολιτικούς αρχηγούς έξω από τον Άρειο Πάγο μαζί με πενήντα χιλιάδες κόσμο να φωνάζουν γιατί; Θα σας πω εγώ. Γιατί αυτοί οι ίδιοι - μαζί και ο διευθυντής του γραφείου του Πρωθυπουργού - μάλλον δεν εμπιστεύονταν τη δικαιοσύνη. Αλλιώς, γιατί να είναι εκεί; Πείτε μου έναν λόγο. Σε ποια ευνομούμενη δημοκρατία, σε ποια πολιτεία δημοκρατική, έξω από τις αίθουσες δικαστηρίων κράζουν, φωνάζουν, ουρλιάζουν είκοσι - τριάντα χιλιάδες άνθρωποι; Πείτε μου εσείς. Να μην εμπιστευόμαστε τη δικαιοσύνη; Θα το κάνουν από εδώ και πέρα όλοι. Μόλις γίνεται ένα δικαστήριο θα μαζεύονται χίλια άτομα απ' έξω, θα ουρλιάζουν και θα δέρνουν κόσμο. Σοβαρά μιλάμε τώρα; Είμαστε με τα καλά μας; Τη δικαιοσύνη να μην εμπιστεύεστε; Ευτυχώς, σας «ράπισε» όλα τα πολιτικά κόμματα η δικαιοσύνη με την ακριβοδίκαιη απόφασή της! Γιατί πήγατε να εκμεταλλευτείτε πολιτικά το θέμα, να εκμεταλλευτείτε πολιτικά την ιστορία αυτής της χαροκαμένης μάνας του Φύσσα, μόνο και μόνο για να κάνετε παιχνίδι σήμερα το πρωί στη Βουλή. [[Χειροκροτήματα από την πτέρυγα της Χρυσής Αυγής]] Αυτό είναι ανεπίτρεπτο για μένα, για τη δική μου λογική. Σας αφήνω μόνους σας σε αυτήν την κομματικοποιημένη μοναξιά σας. Αν βλέπατε, όμως, όλοι πενήντα χιλιάδες ανθρώπους μαζεμένους με σταυρούς, κύριε συνάδελφε, έξω από εκκλησία, τι θα λέγατε; «Συλλάβετέ τους όλους» θα λέγατε, όπως απαγορεύσατε τις εκκλησίες, την Ανάσταση, τον Δεκαπενταύγουστο. Πενήντα χιλιάδες άνθρωποι κινητές βόμβες! Κορωνοϊός δεν υπάρχει εδώ; Ενώ φωνάζουν όλοι και φωνάζουμε όλοι ότι «προσοχή, κορωνοϊός, μάσκες, επιβάλλετε αυτό, επιβάλλετε εκείνο», πενήντα χιλιάδες άνθρωποι μαζεύτηκαν κάπου. Αυτοί δεν είναι κινητές «βόμβες». Είναι δυνατόν να μας πιστεύει μετά ο πολίτης; Μετά οι αμφισβητίες του κορωνοϊού και της μάσκας θα λένε: «Εκεί πενήντα - εξήντα χιλιάδες άνθρωποι, σε εμάς τους πείραξε που είμαστε διακόσιοι - τριακόσιοι;». Καταλάβατε τι λάθη κάνετε και γιατί το «αυγό του φιδιού» εκκολάπτεται εύκολα; Γιατί με τα αντιφατικά που πράττετε, με τα ανακόλουθα που υλοποιείτε, οδηγείτε τον ελληνικό λαό στις ακρότητες. Αυτό είναι το δυστύχημα. Και βγαίνει εκείνη η παράνομη η ΑΝΤΑΡΣΥΑ και πετάει στον Αρχηγό της Αξιωματικής Αντιπολίτευσης καφέδες. Πού φτάσαμε! Η ΑΝΤΑΡΣΥΑ και ο Κωνσταντίνου, αυτή η ακροαριστερή ομάδα, που για μένα αυτοί είναι περισσότερο φασίστες από οποιονδήποτε, να πετάνε καφέ σε έναν Πρόεδρο κόμματος και δεν ντρεπόμαστε. Δεν ντρεπόμαστε όλοι μας! Να μην μπορεί να πάει κάπου ο Αρχηγός της Αξιωματικής Αντιπολίτευσης. Δεν θα γίνω συνήγορός τους, αλλά η ΑΝΤΑΡΣΥΑ έχει μια ιδιότυπη ασυλία. Κάνει έξω από τη Βουλή συγκεντρώσεις, μαζεύονται πεντακόσιοι - εξακόσιοι Πακιστανοί και λένε «να κρεμάσουμε τον Πρωθυπουργό». Αυτό έλεγε, κύριοι συνάδελφοι, και δεν διώχθηκε από κανέναν εισαγγελέα. Δεν είπε ο Υπουργός Δικαιοσύνης: Έλα εδώ, ρε μεγάλε. Ποιον θα κρεμάσεις; Ποιον θα εξοστρακίσεις; Ποιον θα διώξεις, που θα πας φυλακή; Ο Κωνσταντίνου, που εντελώς συμπτωματικά ήταν στη Marfin απ' έξω όταν καίγονταν άνθρωποι εκεί. Συμπτωματικό ήταν αυτό. Όποτε, όμως, έχει επεισόδια πάλι συμπτωματικά ο Κωνσταντίνου είναι εκεί. Και κανείς δεν τον πειράζει τον κύριο αυτόν. Αυτά σας τα λέω για ένα και μόνο πράγμα. Για να καταλάβετε ότι τώρα πλέον οι ναζιστές θα έχουν ένα επιχείρημα, το οποίο το άκουσα το πρωί από τον κ. Χειρδάρη, γνωστό ποινικολόγο, ο οποίος είπε: «Θα πάνε στο Δικαστήριο Ανθρωπίνων Δικαιωμάτων και θα πουν ότι παραβιάστηκε η ελευθερία της δικαιοσύνης απρόσκοπτα και χωρίς πίεση να αποφασίσει». Μπράβο! Το καταφέρατε κι αυτό! Αυτό καταφέρατε τώρα, να τους δώσετε και άλλοθι να πάνε στο Δικαστήριο Ανθρωπίνων Δικαιωμάτων επειδή πήγατε απ' έξω δεν εμπιστευόσασταν την ελληνική δικαιοσύνη, που σας ράπισε πραγματικά με την απόφασή της. Θα βγούμε και δαρμένοι και βρεγμένοι - και θα πω καμμία άλλη κουβέντα - από τους ναζιστές γιατί τους δώσαμε το δικαίωμα αυτό. Θα το χρησιμοποιήσουν, είμαι βέβαιος γι' αυτό. Βέβαια. Εγώ μόνο για τη μάνα στεναχωριέμαι. Δικαιώθηκε η γυναίκα. Το παιδί δεν γυρίζει πίσω, έτσι κι αλλιώς. Είναι δεδομένο. Σταματήστε, όμως, κάποιοι να εκμεταλλεύεστε τη μάνα του Φύσσα και την κάθε χαροκαμένη μάνα. Βέβαια, δεν είδα κανέναν από εσάς για την άλλη χαροκαμένη μάνα, τη μάνα του Κατσίφα στη Βόρειο Ήπειρο, να βγάζει ένα μικρό δάκρυ, μια στεναχώρια. Το αντίθετο άκουσα. [[Χειροκροτήματα από την πτέρυγα της Ελληνικής Λύσης]] Κανείς εδώ μέσα δεν μίλησε για τη μάνα του Κατσίφα! Κανείς δεν στεναχωρήθηκε! Όταν από ένα ελληνόπουλο, λοιπόν, παίρνουν τη ζωή οι φασίστες οι Αλβανοί, δεν πρέπει να κλαίμε, Δεν πρέπει να στεναχωριόμαστε. Διαφωνώ μαζί σας! Διαφωνώ μαζί σας και σε αυτό. Θα είστε ανθρώπινοι, φιλάνθρωποι, πάνω απ' όλα, με όλους και για όλα. Δεν γίνεται αλά καρτ φιλανθρωπία! Και παράκληση, για τελευταία φορά, θα το πω στον Υπουργό, στον κ. Θεοδωρικάκο. Κύριε Θεοδωρικάκο, γιατί να μη γίνουν παρελάσεις την 28η Οκτωβρίου; Μπορείτε να μου εξηγήσετε; Χθες πενήντα χιλιάδες κόσμος ήταν έξω από τον Άρειο Πάγο. Και το χειρότερο; Έπεσαν και τα χημικά. Πήγαν οι άνθρωποι ειρηνικά, δεν ξέρω τι έγινε, πάλι τα χημικά. Ε, τι θα γίνει; Αυτή τη δουλειά θα έχουμε κάθε φορά; Νόμπελ χημικών έχει πάρει η Ελλάδα, το ξέρετε; Νόμπελ χημικών έχει πάρει η Ελληνική Αστυνομία. Ό,τι σαβούρα υπάρχει από χημικά της δεκαετία του 1990 τα πετάμε όπου να ‘ναι. Ρωτώ, λοιπόν: Γιατί να μη γίνουν οι παρελάσεις; Σας ρωτώ εσάς. Πείτε μου εντίμως, γιατί να μη γίνουν παρελάσεις. Να σας το πω διαφορετικά. Βάλτε τα μηχανοκίνητα. Θα κολλήσει το Leopard κορωνοϊό στο τζιπ; Λέω εγώ. Θα κολλήσει το Μ90 κορωνοϊό στο ελικόπτερο Απάτσι που θα πετάξει από πάνω; Για ποιον λόγο να μη γίνει παρέλαση; Αφού σας είπα ότι χθες καταστρατηγήσατε με εντολή του Πρωθυπουργού το μέτρο του κορωνοϊού και των μη συναθροίσεων. Αν δεν κάνω λάθος, πήγε ο διευθυντής της Νέας Δημοκρατίας εκεί. Άρα το καταστρατηγήσατε μόνοι σας. Θα ήθελα να πω το εξής, για να κλείσω γιατί θέλω παραπάνω χρόνο. Δεν θα πω και για τον συνωστισμό, όχι. Θα πω, όμως, κάτι πολύ απλό που μου εστάλη από έναν ηλικιωμένο εβδομήντα εννιά - ογδόντα ετών με επιστολή. Μου την έστειλε σήμερα το πρωί και την έλαβα. Μου λέει: «Κύριε Βελόπουλε, κλειστήκαμε μέσα. Δεν πήγαμε σε εκκλησία. Δεν μεταλάβαμε. Δεν ανάψαμε κερί. Δεν πήγαμε σε τάφο των γονιών μας, σε κηδείες συγγενών και φίλων. Κλείσαμε σχολεία, πανεπιστήμια, μαγαζιά, εστιατόρια, τα περίπτερα τα μεσάνυχτα, το σπίτι όσων εργάζονται εκεί. Ελεύθεροι επαγγελματίες υπέστησαν τεράστιες ζημιές. Κλείσαμε ή κρατήσαμε αποστάσεις σε θέατρα, κινηματογράφους. Ακυρώθηκαν παραστάσεις, συναυλίες. Οι τραγουδιστές πεινάνε πλέον. Οι καλλιτέχνες πεινάνε, δεν έχουν να φάνε. Έχουν κλείσει θέατρα, μαγαζιά εστίασης. Πεινάει ο κόσμος. Ακυρώσαμε γάμους, βαφτίσεις, εκδηλώσεις, παρελάσεις για να δούμε την εικόνα των πολιτικών αρχηγών έξω από τον Άρειο Πάγο. Αυτό και μόνο είναι ντροπή!». Αυτό μου το έστειλε εβδομήντα εννιά χρονών άνθρωπος. Σας το διαβάζω για να καταλάβετε γιατί η ανακολουθία λόγων και έργων οδηγεί, δυστυχώς, στα άκρα τον κόσμο. Πείτε μου σε ποια σοβαρή χώρα Πρωθυπουργός θα έβγαζε διάγγελμα για τη Χρυσή Αυγή. Βγήκε και έκανε διάγγελμα. Μπανανία είναι η Ελλάδα, ρε παιδιά; Διάγγελμα ο Πρωθυπουργός; Τα διαγγέλματα τα έχετε ψωμοτύρι. Κάθε εβδομάδα κι ένα διάγγελμα κάνει η Νέα Δημοκρατία. Για ποιο λόγο, ρε παιδιά, κάνει διάγγελμα ο Πρωθυπουργός; Πήγε να μας πει τι; Δεν υπάρχει Υπουργός Δικαιοσύνης; Δεν υπάρχουν άλλοι Υπουργοί; Βγήκε ο Πρωθυπουργός περιχαρής να πει: «Δικάσαμε τη Χρυσή Αυγή». Αυτός την δίκασε; Θα τρελαθούμε τελείως; Τη δίκασε η Νέα Δημοκρατία τη Χρυσή Αυγή; Αυτό πιστεύετε εσείς; Δηλαδή, ακυρώνουμε τη δικαιοσύνη. Δεν έκανε τίποτα η δικαιοσύνη σε όλη αυτήν την ιστορία; Δεν καταλαβαίνω αυτά που γίνονται. Έχω ένα πρόβλημα αντίληψης σε σχέση με αυτά τα αντιφατικά που κάνει η Νέα Δημοκρατία. Και πάμε λίγο στον κορωνοϊό. Να σας διαβάσω τι λέει ο Διευθυντής του Παγκόσμιου Οργανισμού Υγείας στην Ευρώπη, ο Κλούγκε. Τον ξέρω προσωπικά τον άνθρωπο. Λέει: «Το 60% των πολιτών στην Ευρωπαϊκή Ένωση κατέρρευσαν ψυχολογικά από το lockdown. Τεράστια οικονομική καταστροφή!». Τα λέει ο Διευθυντής του Παγκοσμίου Οργανισμού Υγείας στην Ευρώπη. Το 60% των ανθρώπων έχουν ψυχολογικά προβλήματα. Σας το έλεγα εγώ εδώ ότι θα δημιουργήσει προβλήματα μεγάλα αυτή η ιστορία με το lockdown, ανοίγω - κλείνω. Δεν γίνεται δουλειά έτσι. Και την έχω εδώ όλη τη δήλωσή του. Υπάρχει και η δήλωση του μέλους της Γερμανικής Διερευνητικής Επιτροπής για την κρίση του κορωνοϊού που μιλάει για το «σκάνδαλο του κορωνοϊού». «Το μεγαλύτερο έγκλημα κατά της ανθρωπότητας που έχει διαπραχθεί τα τελευταία χρόνια». Αυτά λέει Γερμανός επιστήμονας. Θα το καταθέσω κι αυτό για τα Πρακτικά για να το διαβάσετε. Γιατί νομίζω ότι κάτι δεν κάνετε καλά και κάτι σωστά δεν πράττετε. Επίσης, επειδή αρέσκεστε σε ειδήσεις ωραίες, θα σας πω μια είδηση που με έκανε να χαμογελάσω. Τα παιδιά από τα Μουδανιά, μαθητές που κάνουν κατάληψη, σε ένα από τα αιτήματά τους στη Βόρεια Ελλάδα είναι να έχουν και την προσευχή. Αυτό είναι ευχάριστο νέο. Το δυσάρεστο είναι ότι οι καθηγητές τους κορόιδευαν. Αυτοί οι παιδαγωγοί - καθηγητές κοροϊδεύουν την προσεχή. Αν αύριο το πρωί ένα παιδάκι, μουσουλμανάκι θα θέλει να πάρει το χαλάκι του και να κάνει στον Μωάμεθ προσευχή, θα λένε ότι είναι δικαίωμά του. Όταν, όμως, το ζητάν οι ορθόδοξοι, τους ειρωνεύονται. Αν ήμουν εγώ Υπουργός Παιδείας, θα είχα ζητήσει την αποπομπή των καθηγητών αυτών. Γιατί δεν μπορείς ρατσιστικά να συμπεριφέρεσαι σε έναν άνθρωπο ο οποίος θέλει να προσευχηθεί. Στον Αλλάχ θέλει, στον Βούδα, στην Ορθοδοξία; Εγώ είμαι ορθόδοξος. Θέλω να προσεύχεται το παιδί μου. Αυτά είναι τα ευχάριστα μηνύματα. Τα ζήτησαν και μπράβο στα παιδιά. Είναι στο 1ο Γυμνάσιο, του ΓΕΛ και του ΕΠΑΛ των Νέων Μουδανιών. Τους ευχαριστώ ολόψυχα, από τα βάθη της ψυχής μου. Τους ευχαριστώ ολόψυχα όλους αυτούς. Και το λέω για τα παιδιά μας. Κλείνοντας, θα πω για τις ΜΚΟ. Κύριε Υπουργέ, ζήτησα πολλές φορές από τον κ. Μηταράκη να μου πει πόσες μη κυβερνητικές οργανώσεις εγγράφηκαν στο μητρώο. Επιχειρώ εδώ και περίπου ένα μήνα να μπω και δεν είναι ανοιχτό. Γιατί δεν είναι ανοιχτό, να δούμε τελικά πόσες μη κυβερνητικές οργανώσεις έχουν γραφτεί στο μητρώο το περίφημο; Γιατί δεν μας λέτε; Να σας πω εγώ. Το έχω μπροστά μου. Το αντέγραψα και θα το παραδώσω για τα Πρακτικά. Λέει: «Ελληνική Δημοκρατία. Μητρώο ΜΚΟ». Πατάς επάνω, μηδέν! Σημερινό είναι! Το βλέπετε; Αυτό σημαίνει ότι η Νέα Δημοκρατία πριν έξι μήνες νομοθέτησε κάτι, ήρθαν εδώ τα παπαγαλάκια της Νέας Δημοκρατίας μας είπαν «α, ελέγχουμε τις ΜΚΟ», αλλά στο μητρώο δεν γράφτηκε καμμία. Τι θα έκανα εγώ; Θα τις είχα κλείσει όλες. Γιατί; Είναι παράνομες. Όσες δεν εγράφησαν, είναι παράνομες με βάση τον νόμο. Γιατί δεν τις κλείνει η Νέα Δημοκρατία; Γιατί δεν τις κλείνετε; Αντ' αυτού, πάει και δίνει ο κύριος Υπουργός 900.000 στην κ. Λυμπεράκη. Εντάξει, είναι συγγενής του κυρίου Πρωθυπουργού, Solidarity Now, Σόρος. Δεν μπαίνω τις οικογενειακές ευθύνες, αλλά έτυχε να είναι συγγενείς. Δώσατε 900 χιλιάρικα. Γιατί; Για πείτε μου. Αντί να τους κλείσουμε, τους δίνουμε και λεφτά. Επίσης, θα σας το πω ευθέως, λέτε ψέματα στον ελληνικό λαό. Αυτό είναι το χειρότερο απ' όλα. Λέτε ψέματα συνεχώς κι αυτό είναι που με ενοχλεί. Σας έχουμε προειδοποιήσει. Σταματήστε τα ψέματα. Δεν σας επιτρέπει η Ευρωπαϊκή Ένωση για κλειστές δομές. Εδώ ήταν οι Υπουργοί σας και οι δύο δεσμεύτηκαν απέναντι μου ότι θα είναι κλειστές οι δομές. Η Ευρώπη, όμως, δεν επιτρέπει κλειστές δομές όταν παίρνεις λεφτά από κει. Και επειδή παίρνετε έστω και λίγα λεφτά από εκεί, είναι ανοιχτές οι δομές. Εμείς σας λέμε κλειστές δομές, σε ακατοίκητα νησιά, να ζουν σαν άνθρωποι. Δεν είναι κτήνη αυτοί οι άνθρωποι. Δεν είναι ζώα. Δεν είναι άτομα τα οποία είναι στο περιθώριο. Να τα βοηθήσουμε, να ελέγξουμε ποιοι είναι και να απελαθούν οι παράνομοι. Τελεία και παύλα. Αυτή είναι η μοναδική λύση. Όταν, όμως, ζεις στη χώρα που εισαγγελέας στον Έβρο ζητάει - ακούστε που φτάσαμε, κύριοι της Νέας Δημοκρατίας - τη δίωξη των πολιτών που βοήθησαν με την Εθνοφρουρά μαζί να μην μπαίνουν λαθρομετανάστες εντός της Ελλάδος. Ασκήθηκε δίωξη σε πολίτες. Ζητά ο εισαγγελέας περαιτέρω στοιχεία από κάθε πολίτη ξεχωριστά. Το καταλαβαίνετε που φτάσατε; Δηλαδή στον Έβρο, που είναι η γραμμή άμυνας μας, που είναι εκεί που λέμε οι Θερμοπύλες μας, να εγκαλείται ο κάτοικος που προστατεύει τις Θερμοπύλες. Τι ζητάει ο εισαγγελέας; Τραβήξτε του το αυτί. Δεν θα πω για τον κτηνοτρόφο που τον καταδίκασαν. Άλλος «ελληνάρας» κι αυτός. Την πάτησε με είκοσι έξι μήνες φυλακή. Τιμωρείτε, όμως, τον Έλληνα που προστατεύει τα σύνορά μας; Είστε με τα καλά σας; Πού ακριβώς είναι ο Υπουργός Δικαιοσύνης να ζητήσει εξηγήσεις; Έτσι κάνουν τα σοβαρά κράτη που προστατεύουν όχι την πατρίδα, αλλά τους πολίτες. Κλείνω με το εξής: Ακούστε λίγο. Χθες ο κ. Πέτσας έβγαλε μια λίστα στρατηγικών - όπως είπε - επενδύσεων, για να δείτε πόσο ψεύτες είστε. Ζητώ συγγνώμη που το λέω ωμά, αλλά είστε. Ζητώ συγγνώμη. Ψεύτες σε επίπεδο οικονομικό, έτσι; Μίλησε, λοιπόν, για στρατηγικές επενδύσεις. Σας διαβάζω τις «πολύ μεγάλες» επενδύσεις που ο ίδιος ο Πέτσας ανακοίνωσε. ΑΠΕ, φωτοβολταϊκά: Δεκαοκτώ αιολικοί σταθμοί στο Δήμο Καρύστου. Πάει η Εύβοια. Την έκαψαν και τη γεμίζουν ανεμογεννήτριες. Πέντε αιολικές επενδύσεις της εταιρείας «Kamaridis GlobalWire». Πάλι αιολική. Κοινοπραξία «NOTIAS» φωτοβολταϊκά. Εταιρεία «Consortium Solar Power» φωτοβολταϊκά. Τουριστικό και παραθεριστικό κέντρο Νομού Χανίων, τουριστικό κατάλυμα Δήμου Ιεράπετρας, τουριστικό κατάλυμα, ανέγερση τουριστικού καταλύματος boutique hotel στην Ίο, δύο τουριστικά καταλύματα στην Ίο. Αυτά είναι επενδύσεις; Είστε με τα καλά σας; Ξέρει οικονομία, το Υπουργείο Οικονομικών και ο κ. Πέτσας; Επένδυση σημαίνει θέσεις εργασίας, κύριοι, όχι στήνω είκοσι ανεμογεννήτριες, πενήντα, εκατό, διακόσιες και βάζω έναν υπάλληλο από κάτω να τις φυλάει. Επένδυση σημαίνει δίνω θέσεις εργασίας, παράγω πλούτο, κάνω εξαγωγή. Τι θα εξάγω; Αέρα; Πλάκα μου κάνετε τώρα; Είναι επένδυση ο τουρισμός; Δεν καταλάβατε τι έχουμε υποστεί με τον κορωνοϊό; Είναι υψηλού ρίσκου επιλογές. Καταλάβετέ το. Είναι ήσσονος σημασίας αναπτυξιακού χαρακτήρα αυτές οι επιλογές και αυτή είναι η στρατηγική σας για την οικονομία; Πού είναι ο πρωτογενής τομέας; Θα σας πω για τις ιχθυοκαλλιέργειες, για τους αλιείς, για την κτηνοτροφία, για τη γεωργία. Να παράγουμε προϊόντα, να τα μεταποιήσουμε, να κάνουμε εξαγωγές, να φέρουμε συνάλλαγμα, να φέρουμε χρήμα, να έχουμε θέσεις εργασίας. Κοροϊδεύετε τον κόσμο. Ειλικρινά λυπάμαι, γιατί δεν περίμενα από έναν Πρωθυπουργό που ειλικρινά τον εκτιμώ ως πρόσωπο, γιατί πίστευα ότι ήταν μεταρρυθμιστής, να έχει την παλαιοκομματική αντίληψη με τα ψέματα να χτίζει πολιτικές. Με τα ψέματα δεν χτίζεις πολιτικές, γιατί κάποια στιγμή έρχεται η ώρα που θα κληθείς να πληρώσεις το ψέμα σου. Εσύ θα φύγεις από την κυβέρνηση, εσείς μπορεί να μην κυβερνάτε, αλλά οι Έλληνες θα υποστούν τη βάσανο αυτών των επιλογών σας. Αν δεν κάνετε αυτονόητα πράγματα, αν δεν ακούσετε αυτό που σας λέμε για την παραγωγή του πλούτου, θα έχουμε, δυστυχώς, δυσάρεστα αποτελέσματα. Και ως επιχειρηματίας σας λέω ότι από 1 Ιανουαρίου χιλιάδες επιχειρήσεις θα κλείσουν. Σας το λέω από τώρα. Χιλιάδες επιχειρήσεις. Παρακαλώ τον κ. Σταϊκούρα, παρακαλώ τον κ. Βρούτση να κάνουν εκατόν είκοσι δόσεις, γιατί υπάρχει πρόβλημα στην οικονομία. Δεν μπορούν να πληρώσουν εφορία οι άνθρωποι, δεν μπορούν να πληρώσουν τα ασφαλιστικά ταμεία οι επιχειρηματίες. Κάντε κάτι να διατηρήσουμε τις θέσεις εργασίας, αλλιώς ούτε περίπτερο πλέον δεν θα ανοίγει στην Ελλάδα. Τα κλείνετε έτσι κι αλλιώς κι αυτά κάθε βράδυ στις 12 η ώρα.
Ευχαριστώ πολύ, κύριε Πρόεδρε. Τον λόγο τώρα έχει ζητήσει ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης. Κύριοι συνάδελφοι, θα σας παρακαλέσω πάρα πολύ, επειδή έχουμε ξεφύγει τελείως από τον χρόνο μας και επειδή έχουν εγγραφεί πάρα πολλοί συνάδελφοι - περίπου πενήντα - να είμαστε συνεπείς στον χρόνο ομιλίας μας. Ορίστε, κύριε Γρηγοριάδη, έχετε τον λόγο για δώδεκα λεπτά.
Σας ευχαριστώ πολύ, κυρία Πρόεδρε. Θα προσπαθήσω να είμαι ο πρώτος που θα τηρήσει απολύτως τον χρόνο του και αν δεν το κάνω, διακόψτε με εσείς παρακαλώ. Θυμίστε το μου. Γιατί καμιά φορά παρασύρομαι. Κυρίες και κύριοι Βουλευτές, κύριοι Υπουργοί, είναι νομίζω πανθομολογούμενο - συμφωνούμε όλοι σε αυτό ασφαλώς - ότι χθες συνέβη κάτι πολύ σημαντικό, κάτι ιστορικό για τον τόπο μας: Κρίθηκε οριστικά ένοχη ως μια συμμορία, ως μία εγκληματική οργάνωση, μία συμμορία, πράγματι, η οποία προφασιζόμενη το κόμμα και την οργάνωση - την αυθόρμητη οργάνωση μέρος του ελληνικού λαού - λυμαινόταν τον τόπο μας επί πολλά, πολλά χρόνια, παραπάνω από δέκα χρόνια. Είμαστε όλοι χαρούμενοι γι' αυτό. Και είμαστε όλοι χαρούμενοι που η δικαιοσύνη μας στάθηκε στο ύψος των περιστάσεων, προσέξτε, όχι επειδή η απόφαση της ικανοποιεί όλους εμάς τους αντιφασίστες, καθώς ενίοτε και οι αντιφασίστες στη δημοκρατία μπορούν να κάνουν λάθος, αλλά κυρίως γιατί χθες η δικαιοσύνη εφάρμοσε τον νόμο, τον κείμενο νόμο. Και αυτό είναι πολύ σημαντικό, είναι μια πολύ σημαντική εγγύηση για τη λειτουργία της δημοκρατίας μας. Ωστόσο, καθώς είναι χρήσιμο να εξάγουμε διδάγματα από τα διάφορα ιστορικά γεγονότα - ιδίως από τα πολύ επικίνδυνα για τον τόπο μας τέτοιου είδους γεγονότα - ώστε να μην επαναλαμβάνονται, θεωρούμε ως ΜέΡΑ25, ότι είναι πολύ χρήσιμο ευθύς εξαρχής να σταθούμε στο τι ακριβώς ήταν, τι επεδίωκε και κυρίως τι ήταν αυτό που δημιούργησε τη Χρυσή Αυγή. Θεωρούμε - και νομίζουμε ότι πολύ δύσκολα μπορεί να υπάρξει κάποιος αντίλογος πάνω σε αυτό - ότι η Χρυσή Αυγή είναι ένα καθαρότατο, πεντακάθαρο τέκνο, παιδί των μνημονίων και της εξαθλίωσης που αυτά επέφεραν σε τεράστιο μέρος, στην πλειοψηφία του ελληνικού λαού. Προσέξτε, η Χρυσή Αυγή είναι αλήθεια ότι προϋπήρχε των μνημονίων. Ξεκίνησε την «καριέρα» της ως εφημερίδα το 1981, αν δεν απατώμαι, και ήδη από τη δεκαετία του ΄80 συστήθηκε σε οργάνωση, σύλλογο και τελικά σε κόμμα, το οποίο, θυμίζω, έφτασε να πάρει παραπάνω από τετρακόσιες εξήντα χιλιάδες ψήφους Ελλήνων συμπολιτών μας, όχι, βεβαίως, επειδή όλοι αυτοί έγιναν ξαφνικά φασίστες, αλλά επειδή όλοι αυτοί παραπλανήθηκαν. Και ήταν εύκολο να παραπλανηθούν ακριβώς επειδή είχε μεσολαβήσει ένα διάστημα που είχαν εξαθλιωθεί. Ο άνθρωπος που δεν έχει πώς να περάσει τη μέρα του, γιατί όλη τη μέρα προσπαθεί να βρει κάτι να φάει, ο άνθρωπος που δεν έχει καμμία προοπτική αυτός, το παιδί του και το εγγόνι του, γίνεται πιο εύκολα παραπλανήσιμος, κυρίες και κύριοι Βουλευτές. Η Χρυσή Αυγή, λοιπόν, μπορεί να υπήρχε πολύ καιρό πριν τα μνημόνια, ωστόσο η ανταπόκρισή της, η αποδοχή της σε μεγάλες, ευρείες μάζες του ελληνικού λαού είναι σύγχρονη, ακριβώς με την αρχή των μνημονίων και κορυφώνεται το 2012-2013. Δεν ξέρουμε πού θα έφτανε αν δεν δολοφονούσαν τον Παύλο Φύσσα. Κορυφώνεται, πάντως, στην καρδιά των μνημονίων, στο «υπέροχο» αυτό μνημόνιο, το δεύτερο, του κ. Σαμαρά. Επίσης, η Χρυσή Αυγή - για να τα λέμε όλα εδώ πέρα και να μην ξεχνιόμαστε - είναι και τέκνο των καναλιών των παρασιτικών ολιγαρχών μας. Να μην ξαναλέω τα ονόματά τους. Τους ξέρετε. Είναι ο κ. Αλαφούζος, ο κ. Βαρδινογιάννης, ο κ. Μαρινάκης, ο κ. Κυριακού κ.ο.κ.. Όλοι αυτοί, σας θυμίζω αγαπητές και αγαπητοί συνάδελφοι, μας λάνσαραν, μας σέρβιραν - επανειλημμένως μάλιστα - ως κάτι το γοητευτικό, ως κάτι το μυστηριώδες ένα lifestyle που μας έρχεται από το έρεβος της σκοτεινιάς, με τις θαυμάσιες στολές, με τα θαυμάσια άρβυλα, με τα θαυμάσια ρόπαλα, με τις τελετές κυρίως. Αυτό - το θυμόμαστε όλοι φαντάζομαι και δεν φαντάζομαι κανείς να το αμφισβητεί - ερχόταν από δήθεν προοδευτικά κανάλια. Θυμάμαι παρουσιάσεις από δημοσιογράφους σαν τον κ. Τέλογλου ή σαν τον κ. Τσίμα, που να μας δείχνουν να κάνουν παρελάσεις σε ημίφως οι θαυμάσια φετιχιστικά ενδεδυμένοι αυτοί οι ας πούμε άρρενες, οι αριστουργηματικοί, της πατρίδας μας, οι εθνικόφρονες δήθεν τότε, οι φασίστες αυτοί. Επομένως, να θυμόμαστε όλοι σε αυτή την Αίθουσα, ότι το πολιτικό σύστημα είναι συνυπεύθυνο για τη δημιουργία της φασιστικής και τρομοκρατικής, κατά τη γνώμη μας, αυτής οργάνωσης. Λίγα λόγια για το ιστορικό των επιθέσεών της. Ξέρετε, ο Παύλος Φύσσας, ο τελευταίος ήρωας της Ελλάδας, δεν ήταν ούτε ο μόνος, ούτε ο πρώτος. Ήδη από τις 12 Ιουνίου του 2012 είχαν επιτεθεί σε τέσσερα άτομα. Είχαν την ατυχία να μην είναι Έλληνες αυτά τα τέσσερα άτομα, να είναι Αιγύπτιοι ψαράδες. Είχαν επιτεθεί, λοιπόν, σε αυτά τα τέσσερα άτομα. Δεν κατάφεραν να σκοτώσουν τους τρεις που ήταν μέσα - δεν μπόρεσαν να φτάσουν στο σπίτι - αλλά κατάφεραν σχεδόν να δολοφονήσουν τον τέταρτο, τον Αμπουζίντ Εμπάρακ, τον Αιγύπτιο 28χρονο και πατέρα τριών παιδιών. Είχε διπλό κάταγμα στο σαγόνι του. Έφυγε, αποκολλήθηκε η κάτω γνάθος από το κρανίο του. Τα λέω, για να τα ακούει και ο λαός που μας βλέπει από εκεί έξω και να καταλαβαίνει τι σημαίνει φασισμός. Ταυτοχρόνως, με τη δολοφονία του Παύλου Φύσσα επιτέθηκαν αυτοί οι λαμπροί φασίστες και στο ΠΑΜΕ, στο συνεργείο του Κομμουνιστικού Κόμματος Ελλάδας - των συνδικαλιστών τους εννοώ - στο Πέραμα στις 21 Σεπτεμβρίου του 2013. Το συνεργείο τι έκανε; Είχε το θράσος, τόλμησε να κάνει αφισοκόλληση λίγα μέτρα μακριά από την πύλη της Ναυπηγοεπισκευαστικής Ζώνης του Περάματος. Υπήρξαν τότε εννέα τραυματίες, όλοι στελέχη του Κομμουνιστικού Κόμματος Ελλάδας, μεταξύ αυτών ο συνδικαλιστής Μετάλλου Πειραιά Σωτήρης Πουλκόγιαννης. Ξέρετε γιατί τα λέω όλα αυτά; Γιατί δεν μπορούμε να κοροϊδευόμαστε άλλο εδώ μέσα, κυρίες και κύριοι Βουλευτές της Συμπολίτευσης. Η κυβέρνηση Σαμαρά είχε αρκετούς νεκρούς και παραλίγο νεκρούς εκπροσώπους κοινοβουλευτικών κομμάτων, αρχισυνδικαλιστές που πήγαν απλώς να εκτελέσουν τη συνδικαλιστική τους δράση. Και δεν έκανε τίποτα. Ένιπτε τας χείρας του. Έκανε τις δηλώσεις που ακούστηκαν πριν από λίγο από αυτό εδώ το Βήμα. Στελεχών σας ήταν αυτές οι δηλώσεις, κυβερνητικών, κορυφαίων, πρώην Υπουργών και διεκδικητών της ηγεσίας της παράταξής σας, όπως ήταν η κ. Μπακογιάννη της οποίας σχόλιο αναφέρθηκε ή άλλου δημοσιογράφου που έλεγε ότι «με μια σοβαρή Χρυσή Αυγή ενδεχομένως να συνεργαστούμε και να στηριχτούμε, για να αποφύγουμε αυτούς τους σιχαμένους που θέλουν να μας βγάλουν από τα μνημόνια». Τα λέω όλα αυτά, για να θυμόμαστε ότι επί μνημονιακής κυβέρνησης Νέας Δημοκρατίας - συγκυβέρνησης, δεν ήσασταν μόνοι σας στην αρχή, μετά έφυγαν οι άλλοι μισοί και μείνατε μόνοι σας - επί μνημονιακής κυβέρνησης Σαμαρά - γιατί αυτός ηγείτο το μεγαλύτερο διάστημά της - συνέβησαν και άλλες δολοφονικές επιθέσεις. Η Νέα Δημοκρατία δεν έκανε τίποτα. Ξέρετε τι έκανε; Έστειλε τον κ. Μπαλτάκο τον διευθυντή του πολιτικού του γραφείου να συζητάει για το τι θα ψηφίσει η Χρυσή Αυγή, το πώς θα βρει τρόπο να στηρίξει την μνημονιακή κυβέρνηση κάτω από το τραπέζι. Γιατί πάνω από το τραπέζι η Χρυσή Αυγή ήταν το πιο αντιμνημονιακό κόμμα που έχουμε δει ποτέ. Από κάτω; Παρατηρήστε να δείτε τι ψήφισε επί κυβέρνηση Σαμαρά και πόσο υποχθόνια στήριξε. Ο κ. Μπαλτάκος λοιπόν ήταν ο σύνδεσμος για να ψηφίζει αυτά που ψήφιζε η Χρυσή Αυγή. Ο κ. Μπαλτάκος δεν ήταν τυχαίος νεοδημοκράτης, ήταν γνωστός εθνικόφρονας και ήταν το δεξί χέρι του Πρωθυπουργού της χώρας μας. Ήταν ο διευθυντής του πολιτικού του γραφείου. Επομένως όχι απλώς δεν πήρατε - όπως είπε ο Πρωθυπουργός χτες - την πρωτοβουλία να ξεβρωμίσετε τον τόπο από τη χούντα και τον φασισμό. Αντιθέτως τον ανεχθήκατε - δεν θα πω ότι τον υποθάλψατε, είναι πολύ σκληρή έκφραση, την αποφεύγω - όμως ενώ είχε νεκρούς μπροστά στα μάτια σας, συστηματικά νεκρούς. Καλά, για τους ξένους δεν περιμέναμε καμμία ιδιαίτερη ευαισθησία από εσάς εμείς οι αριστεροί. Αλλά τουλάχιστον για τους παραλίγο νεκρούς Έλληνες το περιμέναμε, που ήταν οι συνδικαλιστές του Κομμουνιστικού Κόμματος Ελλάδας. Αναφέρω ειρήσθω εν παρόδω ότι η ομάδα ΔΙΑΣ έκανε το παγκόσμιο ρεκόρ αργύτητας να καλύψει εκατό μέτρα με μηχανές, με μοτοσικλέτες σε τέσσερα λεπτά και σαράντα οκτώ δευτερόλεπτα. Έτσι λένε τα στοιχεία της Αστυνομίας, έτσι λένε οι επίσημες αναφορές. Τόσο έκαναν να φτάσουν εκεί που μαχαίρωσαν τον Φύσσα. Ένας τον μαχαίρωνε, άλλα δεκαπέντε τον κράταγαν, τους οποίους ήδη είχε καταφέρει να καταβάλει με την ορμή της δίκαιης θέλησής του. Για να είναι λοιπόν όλα αυτά πολύ σαφή - σαφέστερα θέλω να μην γίνεται να γίνουν - να πούμε μερικά πράγματα για την ιστορία πολύ συγκεκριμένα. Κοιτάξτε να δείτε πώς έχουν τα πράγματα. Τα ξημερώματα της 18ης Σεπτεμβρίου του 2013 δολοφονήθηκε ο Παύλος Φύσσας. Την επομένη το πρωί 19 Σεπτεμβρίου ο τότε Υπουργός Προστασίας του Πολίτη - που σήμερα ο νυν Υπουργός δεν προστατεύει καθόλου τους πολίτες, θα σας πω τι πάθαμε εμείς χθες, εννοώ ο ελληνικός λαός όχι εμείς ως κόμμα - κ. Δένδιας αποστέλλει στην εισαγγελία τριάντα δύο δικογραφίες τις οποίες τόσο καιρό τις είχε στο συρτάρι του. Δεν θεωρούσε ως τότε ότι είναι μια τρομοκρατική οργάνωση εδώ πέρα. Θεωρούσε ότι καλώς κάνουν αυτοί και έχουν τριάντα δύο δικογραφίες συνταχθεί που αφορούσαν τη Χρυσή Αυγή και επιθέσεις της. Αυτή λοιπόν η συνοδευτική επιστολή δίνει τη γραμμή από τότε για το είδος της δίωξης που επιθυμεί η τότε κυβέρνηση Σαμαρά. Και η γραμμή είναι για σύσταση, διεύθυνση εγκληματικής οργάνωσης και όχι - όπως ασφαλώς θα όφειλε - για τρομοκρατική οργάνωση. Η εξέλιξη αυτή αποτελεί ειρωνεία της ιστορίας, γιατί πιστώνεται στην κυβέρνηση Σαμαρά η πρωτοβουλία της έναρξης δικαστικής δίωξης της ναζιστικής συμμορίας. Η ειρωνεία έγκειται βεβαίως στο ότι έχει καταγραφεί ποικιλοτρόπως - σας τα είπα πριν, μην τα επαναλαμβάνω - μια υπόγεια διασύνδεση της κυβέρνησης Σαμαρά με τους υπόλοιπους ναζί, η οποία εκτεινόταν από τις προσυνεννοήσεις για ψηφοφορίες - όπως σας είπα - μέχρι σχεδιασμούς - λυπάμαι που το λέω - για πιθανή συγκυβέρνηση αν τα πράγματα φτάσουν στο απροχώρητο και κινδυνέψουμε να κυβερνήσουν οι αριστεροί. Η δολοφονία Φύσσα ευτυχώς δεν άφησε περιθώρια. Τώρα θα περάσω, κυρία Πρόεδρε, σε όσα συνέβησαν χτες. Χτες πήγαμε όλοι υπερκομματικά και εσείς και εσείς και εσείς και εμείς να γιορτάσουμε την απόφαση της δημοκρατίας. Ειρήσθω εν παρόδω να απαντήσω στον Πρόεδρο της Ελληνικής Λύσης ότι ευλόγως κατά τη γνώμη μας ήταν οι πολιτικοί αρχηγοί, γιατί ευλόγως ήταν ο λαός του οποίου είναι οι ηγέτες. Ο λαός δεν πήγε γιατί αμφισβητεί την ελληνική δικαιοσύνη, παρ' ότι θα είχε δικαίωμα να το κάνει - επιτρέψτε μου να πω κυρίες και κύριοι συνάδελφοι - μετά την κατάπτυστη κατά την πολιτική μου γνώμη αγόρευση της εισαγγελέως. Είχε κάθε δικαίωμα να αμφιβάλλει για το αν θα αποδοθεί δικαιοσύνη. Εν τούτοις δεν πήγαμε εκεί ο ελληνικός λαός και εμείς - που σε έναν βαθμό τον εκπροσωπούμε - ως κάποιοι αμφισβητίες ελληνικής δικαιοσύνης. Πήγαμε για το πανηγύρι της δημοκρατίας, πήγαμε για να δούμε ότι επιτέλους λειτουργεί η δικαιοσύνη στη χώρα. Δεν πήγαμε να ασκήσουμε καμμία πίεση, να γιορτάσουμε πήγαμε και ήσασταν κι εσείς μαζί μας. Ήμασταν όλοι μαζί εκεί. Μέσα στη γιορτή υπήρχαν παιδιά, μαθητές σχολείων, λυκείων, φοιτητές, υπέργηροι άνθρωποι που είχαν έρθει σαν ζευγαράκια πολύ συγκινητικά. Έκλαιγα. Βάδιζα από την συμβολή Βασιλίσσης Σοφίας και Αλεξάνδρας και μέχρι να φτάσω έξω από το εφετείο έκλαιγα στα πενήντα πέντε μου. Σκέφτηκα ότι έχω πολλές δεκαετίες να δω - και πάλι θα κλάψω αν συνεχίσω - τον ελληνικό λαό αγκαλιασμένο να είναι εδώ πέρα. Και τότε στις 11.20΄ ανακοινώνεται η απόφαση. Και 11. 20΄ και είκοσι δευτερόλεπτα εμείς είχαμε την τύχη να είμαστε μπροστά ακριβώς από το εφετείο το ΜέΡΑ25 αλλά επίσης και το ΠΑΜΕ, επίσης και κομμάτια του ΣΥΡΙΖΑ, επίσης και η ΑΝΤΑΡΣΥΑ ο οποίος ειρήσθω εν παρόδω, κύριε Βελόπουλε, δεν είναι τίποτα παράνομο. Παίρνει μέρος στις ελληνικές εκλογές εδώ και πάρα πολλά χρόνια και έχει δικαίωμα να υφίσταται και να παίρνει μέρος σε συγκεντρώσεις. Έχει δικαίωμα να έχει τις απόψεις του που διαφωνούν με τις δικές μας. Τελειώνω αμέσως, κυρία Πρόεδρε. Άξαφνα λοιπόν στις 11.20΄ και κάτι δευτερόλεπτα δεχτήκαμε - προσωπικά δέχτηκα - ομοβροντία χημικών, τοξικών, ομοβροντία απ' αυτά - πώς λέγονται αυτά; - που σου στερούν την αναπνοή. Δεχθήκαμε μια κανονική επίθεση. Ο κ. Χρυσοχοΐδης απάντησε ότι είχαν ριχθεί εκατόν πενήντα μολότοφ. Δεν γίνεται! Κύριε Χρυσοχοΐδη, λυπάμαι, δεν βγαίνει ο χρόνος. Εκατόν πενήντα μολότοφ σε επτάμισι δευτερόλεπτα - τόσο πήρε από την αναγγελία και το πανηγύρι μέχρι να δεχτούμε την ομοβροντία - δεν γίνεται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτό όμως είναι εντελώς ασήμαντο, γιατί καμιά φορά η αστυνομία κάνει λάθη και μπορεί να χτυπάει διαδηλωτές. Δεν είναι κάτι που επιτρέπεται, αλλά μπορεί να συμβεί. Δεν είμαστε παράλογοι. Αυτό που δεν μπορεί να συμβαίνει είναι Βουλευτής, εσείς δηλαδή, εσείς, εγώ, ο οποιοσδήποτε Βουλευτής οποιουδήποτε κόμματος εκτός της Χρυσής Αυγής, οποιουδήποτε άλλου κανονικού, νόμιμου κόμματος, να πηγαίνει σε δύο άνδρες των ΜΑΤ και να λέει «Σταματήστε να χτυπάτε λίγο. Δεν βλέπετε ότι ο κόσμος αποχωρεί;». Και να του απαντάει αυτός ο άνδρας: «Αντε γα.. βρε αρχι..». Αυτό ξέρετε τι σημαίνει. Σημαίνει εκτροπή θεσμική. Και όταν του απαντάει: «Είμαι Βουλευτής» και του δείχνει την ταυτότητά του, του ανταπαντά ο άνδρας των ΜΑΤ, «Ένας λόγος παραπάνω για να σε γα… ρε». Αυτό αφορά κάποιους άνδρες των ΜΑΤ που ελπίζουμε και ξέρουμε ότι είναι εξαίρεση. Παρεμπιπτόντως τα παιδιά των ΜΑΤ είναι δικά μας παιδιά, είναι λαϊκά παιδιά λαϊκών οικογενειών, δεν σας τα χαρίζουμε. Υπάρχουν ωστόσο σταγονίδια ανάμεσά τους όπως το χθεσινό. Ούτε αυτό δεν είναι έγκλημα γιατί ένας άντρας των ΜΑΤ δικαιούται με τη φτωχή του μόρφωση, με τον σκοταδισμό που έχει γαλουχηθεί - ένας όχι όλοι, είναι η εξαίρεση - να παρασυρθεί, να πει βλακείες, να φερθεί φασιστικά σε έναν εκπρόσωπο από εμάς. Θα μπορούσε να είναι σε εσάς κύριε Υπουργέ. Μπορεί να ήσασταν εσείς και όχι ο κ. Βαρουφάκης. Αυτό που όμως είναι ανεκδιήγητο είναι ο Υπουργός Προστασίας του Πολίτη να μην διατάζει αμέσως την καθαίρεση του επικεφαλής που ήταν εκείνη τη στιγμή εκεί. Και από τη στιγμή που δεν τη διέταξε - και φεύγω κυρία Πρόεδρε - απαιτούμε βεβαίως ευλογότατα χθες, σήμερα το απόγευμα, αφού δεν έγινε μέχρι τώρα, αμέσως να παραιτηθεί και αν δεν παραιτηθεί ο κ. Χρυσοχοΐδης, να τον παραιτήσει - συγγνώμη για την αγοραία έκφραση - ο πολιτικός του προϊστάμενος, ο Πρωθυπουργός της χώρας μας. Ας το κάνει τώρα. Ποτέ δεν είναι αργά. Ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο τώρα έχει ο κ. Λιούπης από τη Νέα Δημοκρατία για επτά λεπτά.
Σας ευχαριστώ κυρία Πρόεδρε. Κυρίες και κύριοι συνάδελφοι, κύριε Υπουργέ, Σημαντική η σημερινή πρωτοβουλία σας με το νομοσχέδιο που φέρατε προς συζήτηση και ψήφιση. Το πρώτο μέρος αναμορφώνει τη διαδικασία της ελληνικής ιθαγένειας. Το μέχρι σήμερα ισχύον σύστημα είναι βραδυκίνητο, περιορισμένης αποτελεσματικότητας και κυρίως με έντονα στοιχεία υποκειμενικότητας. Καταργούνται οι επιτροπές πολιτογράφησης για τους αλλογενείς αλλοδαπούς και εισάγεται μια αντικειμενική διαδικασία σύμφωνα με την αρχή της ισότητας και με τα πρότυπα των ξένων χωρών. Δύο φορές ετησίως θα διεξάγονται εξετάσεις για την απόκτηση πιστοποιητικού γνώσεων πολιτογράφησης, το οποίο συνιστά πλέον προϋπόθεση για την κτήση της ελληνικής ιθαγένειας. Οι νέες αδιάβλητες εξετάσεις τύπου πανελλαδικών περιλαμβάνουν εξέταση ελληνικής γλώσσας επιπέδου Β1. Ταυτόχρονα εξετάζονται με ένα εύλογο παράβολο 150 ευρώ γνώσεις ιστορίας, γεωγραφίας, ελληνικού πολιτισμού και πολιτειακών θεσμών. Όλη η θεματολογία θα προκύπτει από τράπεζα θεμάτων αναρτημένη στο διαδίκτυο και προσβάσιμη σε όλους τους ενδιαφερόμενους. Στοιχεία όπως η ομαλή ένταξη του αιτούντα στην οικονομική και κοινωνική ζωή της χώρας προϋποθέτουν συνέντευξη με τον υποψήφιο ως τελευταίο στάδιο πριν την αποδοχή ή την απόρριψη της πολιτογράφησης. Το δεύτερο κεφάλαιο του νομοσχεδίου αφορά τη συνολική λειτουργία του ελληνικού δημοσίου και είναι αναχρονιστικός και συχνά μεροληπτικός ο τρόπος με τον οποίο εξακολουθεί να γίνεται η επιλογή διοικήσεων στο δημόσιο τομέα. Πραγματική τομή οι σημερινές αλλαγές. Γίνεται πράξη η αδιαπραγμάτευτη θέση του Πρωθυπουργού Κυριάκου Μητσοτάκη για αξιοκρατία στη στελέχωση του κρατικού μηχανισμού. Ορίζεται μια διαφανής διαδικασία για την επιλογή όλων των Προέδρων, Αντιπροέδρων, Διοικητών, Αναπληρωτών Διοικητών, Υποδιοικητών, Διευθυνόντων και εντεταλμένων συμβούλων των νομικών προσώπων δημοσίου και ιδιωτικού δικαίου. Τίθενται συγκεκριμένες προϋποθέσεις και προκρίνεται η ανάδειξη των ικανοτέρων, με βάση τα τυπικά και ουσιαστικά προσόντα τους. Προαπαιτούμενο είναι να είναι κάτοχοι πτυχίου ΑΕΙ, να γνωρίζουν πολύ καλά μια ξένη γλώσσα και να έχουν πενταετή εργασιακή εμπειρία. Προβλέπεται διαδικασία μοριοδότησης για τυπικά εκπαιδευτικά προσόντα, για τα προσόντα εμπειρίας και για τη συνολική τους καταλληλότητα με βάση δομημένη συνέντευξη. Η διαδικασία διεξάγεται μέσω του ΑΣΕΠ και η αρμόδια επιτροπή καταλήγει στους τρεις επικρατέστερους, ώστε ο εποπτεύων υπουργός να επιλέξει έναν εξ αυτών. Το υπόλοιπο νομοσχέδιο περιλαμβάνει επίσης πολύ χρήσιμες ρυθμίσεις. Ο υπηρεσιακός γραμματέας του Υπουργείου Υγείας είναι αρμόδιος για τη συγκρότηση των Συμβουλίων Επιλογής Προϊσταμένων στα νοσοκομεία και για τον ορισμό του Προέδρου τους. Οι γραμματείς των συμβουλίων και οι αναπληρωτές τους θα είναι υπάλληλοι που υπηρετούν σε υγειονομικές περιφέρειες και ορίζονται μετά από πρόταση του κάθε διοικητή της υγειονομικής περιφέρειας. Παρατείνονται - και σωστά - έως την ολοκλήρωση των διορισμών από την αντίστοιχη προκήρυξη, οι συμβάσεις των εργαζομένων στο πρόγραμμα «Βοήθεια στο Σπίτι». Το δημόσιο συνεχίζει να εκσυγχρονίζεται. Το Μητρώο Ανθρώπινου Δυναμικού Ελληνικού Δημοσίου του Υπουργείου Εσωτερικών αποκτά διαλειτουργικότητα με το «ΕΡΓΑΝΗ» του Υπουργείου Εργασίας και με αυτόν τον τρόπο αποκτάται πρόσβαση σε όλα τα δεδομένα, κυρίως αναφορικά με τις ώρες απασχόλησης των εργαζομένων. Στηρίζονται τα αναπτυξιακά προγράμματα της τοπικής αυτοδιοίκησης, με τη ρύθμιση που επιτρέπει στο τεχνικό προσωπικό με σύμβαση μίσθωσης έργου να συντάσσει και να θεωρεί μελέτες έργων και υπηρεσιών, χωρίς να απαιτείται πρόσληψη ατόμων με σύμβαση ορισμένου χρόνου. Δίνεται λύση στο πρόβλημα υποστελέχωσης των υπηρεσιών δόμησης των δήμων. Επιτρέπεται η διαδημοτική και διαβαθμική συνεργασία μεταξύ δήμων και περιφερειών για την άσκηση των αρμοδιοτήτων της πολεοδομίας. Σε συνέχεια των μέτρων στήριξης της οικονομίας από την πανδημία, επεκτείνονται οι ρυθμίσεις μείωσης ενοικίου για μισθώσεις κυλικείων εντός κοινοχρήστων χώρων, αθλητικών κέντρων και γυμναστηρίων τα οποία ανήκουν σε οργανισμούς τοπικής αυτοδιοίκησης αλλά και των σχολικών κυλικείων, όπως σωστά προσετέθη με υπουργική τροπολογία, γιατί και αυτοί οι άνθρωποι είναι θύματα του κορωνοϊού. Συνολικά, είναι σαφής η προσπάθεια από πλευράς Υπουργείου για αναβάθμιση του ρόλου της τοπικής αυτοδιοίκησης. Γίνεται ένα ακόμα βήμα ενίσχυσης των απομακρυσμένων και μικρών δήμων της χώρας. Οι ορεινοί δήμοι έως τριάντα χιλιάδες κατοίκους, καθώς και όλοι οι νησιωτικοί δήμοι μπορούν να παρέχουν δωρεάν σίτιση και διαμονή στους υπαλλήλους που αποσπώνται. Με αυτόν τον τρόπο διευκολύνεται η στελέχωση των τεχνικών και οικονομικών υπηρεσιών, καθώς και των υπηρεσιών δόμησης της τοπικής αυτοδιοίκησης, παρέχοντας ένα επιπλέον κίνητρο σε όσους υπαλλήλους επιθυμούν να εγκατασταθούν στους δήμους αυτούς. Τέλος, με την τροπολογία 495, μεταξύ άλλων, για πρώτη φορά εξομοιούνται οι μητέρες που ασχολούνται με σύμβαση εργασίας αορίστου χρόνου σε νομικά πρόσωπα της γενικής κυβέρνησης με τις υπαλλήλους του δημοσίου ως προς την ειδική παροχή μητρότητας του ΟΑΕΔ. Κλείνοντας, το σημερινό νομοσχέδιο πραγματοποιεί μια καθοριστική και απολύτως αναγκαία αλλαγή στον τρόπο απόδοσης της ελληνικής ιθαγένειας σε αλλογενείς αλλοδαπούς. Παύει οριστικά το διάτρητο σύστημα, που επέτρεπε την ανάπτυξη ακόμα και πελατειακών σχέσεων και προκαλούσε αδικίες. Οι νέες διαδικασίες διακρίνονται από τη διαφάνεια και την αμεροληψία τους και θα έπρεπε να τύχουν, κατά τη γνώμη μου, της στήριξης όλων των πολιτικών παρατάξεων. Ευχαριστώ.
Κι εγώ σας ευχαριστώ, κύριε συνάδελφε. Τον λόγο τώρα έχει η κ. Χρηστίδου από τον ΣΥΡΙΖΑ για επτά λεπτά.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, η ελληνική δικαιοσύνη χθες προσέφερε μια τεράστια υπηρεσία στην ελληνική κοινωνία, απαλλάσσοντάς την οριστικά από την εγκληματική, φασιστική οργάνωση της Χρυσής Αυγής. Τώρα, μένει στην συντεταγμένη πολιτεία και στους πολίτες η υποχρέωση αυτή η πληγή που άνοιξε η Χρυσή Αυγή στην κοινωνία, στα σπλάχνα της κοινωνίας, αυτή η πληγή να κλείσει οριστικά και να μην ανοίξει ποτέ ξανά. Το «ποτέ ξανά φασισμός» μένει να κερδηθεί στο κοινωνικό πεδίο με αγώνες, που όλες και όλοι θα δώσουμε γιατί η Χρυσή Αυγή δεν ήταν κάτι που έπεσε από τον ουρανό. Θύλακες θαυμαστών των φασιστικών και ρατσιστικών ιδεών υπάρχουν πολλοί τριγύρω μας και παραμένουν ανέγγιχτοι και το κυριότερο είναι ότι ακόμα και σήμερα παραμένουν προστατευμένοι. Οι θύλακες αυτοί είχαν και έχουν ακόμα και σήμερα διαύλους επικοινωνίας με την άκρα δεξιά εντός του κυβερνητικού κόμματος. Ο κ. Μπαλτάκος, βέβαια, θυμάστε πολύ καλά ότι δεν λειτουργούσε αυτοβούλως όταν συνομιλούσε με την ηγεσία της Χρυσής Αυγής. Μας συγχωρείτε πάρα πολύ, αλλά δεν μπορούμε να κλείνουμε τα μάτια στο γεγονός ότι αυτοί οι θύλακες έχουν επικοινωνία και με συγκεκριμένους μειοψηφικούς κύκλους εντός της ελληνικής αστυνομίας, η οποία αστυνομία έριξε και χθες χημικά διαλύοντας μία μεγαλειώδη συγκέντρωση, όταν υπήρχαν και υπάρχουν και άλλοι τρόποι αντιμετώπισης των ελάχιστων παρεκτραπόμενων. Τα δακρυγόνα ενάντια σε ειρηνικούς διαδηλωτές όπως ήταν ο Βουλευτής μας, ο Βουλευτής του ΣΥΡΙΖΑ, Μιλτιάδης Χατζηγιαννάκης, δεν είναι συμπεριφορές που πρέπει να περνούν απαρατήρητες ούτε είναι φυσικά δυνατόν να εκλαμβάνονται ως κανονικότητα. Οι θύλακες αυτοί, τέλος, έχουν επικοινωνία και με τμήμα των μέσων μαζικής ενημέρωσης, το τμήμα μέσων μαζικής ενημέρωσης που χθες χάιδευε τα ηγετικά μέλη της Χρυσής Αυγής και σήμερα, πονηρά, τα εξισώνει με λαϊκές διαμαρτυρίες, συγκεντρώσεις, πορείες και αυτή η εξίσωση έχει να κάνει με τις δράσεις των εγκληματιών, μιας εγκληματικής οργάνωσης, αναπαράγοντας κυβερνητικές δηλώσεις που επιχειρούν να εκμεταλλευθούν το αντιφασιστικό κλίμα για να προωθήσουν, πολύ απλά, μία ατζέντα αυταρχισμού και περιστολής των δημοκρατικών ελευθεριών. Ερχόμενη τώρα στη ρύθμιση του νομοσχεδίου περί των θεμάτων ιθαγένειας, έτσι όπως δίνεται ο τίτλος στο νομοσχέδιο. Βλέπουμε ότι ο υπερ - υποψήφιος για πολιτογράφηση, που έχει στον νου του ο νομοθέτης της Νέας Δημοκρατίας, μένοντας τα τελευταία δέκα με είκοσι χρόνια στην Ελλάδα και μέσα σε συνθήκες βαθιάς οικονομικής κρίσης, θα πρέπει να δουλεύει συνεχώς, θα πρέπει να βρίσκει τον χρόνο να μορφώνεται με ίδια μέσα, ώστε να γράφει τέλεια ελληνικά, και να γνωρίζει τέλεια την ελληνική γλώσσα, και την ελληνική ιστορία, και τους θεσμούς, και θα πρέπει να έχει ενταχθεί πλήρως στην ελληνική κοινωνία, και φυσικά θα πρέπει να διαθέτει ένα καθόλου ευκαταφρόνητο χρηματικό ποσό, προκειμένου να δοκιμάσει την τύχη του στην πολιτογράφηση. Κυρίες και κύριοι συνάδελφοι, το εισόδημα είναι ένα ταξικό κριτήριο, που καμμία απολύτως σχέση δεν έχει με την ιθαγένεια. Είναι απόλυτα σαφές ότι οι ρυθμίσεις αυτές δεν στοχεύουν στον εξορθολογισμό οιασδήποτε διαδικασίας, αλλά πολύ απλά στο να αποθαρρυνθούν οι ενδιαφερόμενοι να μην κάνουν καν αίτηση. Και όπως σε τόσα και τόσα άλλα θέματα, τα οποία η Νέα Δημοκρατία τα αντιμετωπίζει κάνοντας σαν να μην υπάρχουν, σαν να μην τα βλέπει, έτσι και σε αυτό προσποιείται πως δήθεν θα λύσει το θέμα των πολιτογραφήσεων, με ποιον τρόπο; Με το να τις ελαχιστοποιήσει. Στο δεύτερο κεφάλαιο τώρα, με την επιλογή διοικήσεων στον δημόσιο τομέα, συνιστά μνημείο υποκρισίας από την Κυβέρνηση της Νέας Δημοκρατίας με το νομοσχέδιο για το επιτελικό κράτος. Καταργήθηκε σχεδόν αμέσως μετά τις εκλογές η διαδικασία στελέχωσης των διοικήσεων των νομικών προσώπων του δημοσίου μέσω του μητρώου επιτελικών στελεχών, προκειμένου να ακολουθηθεί αυτό το όργιο διορισμών «ημετέρων», που είχαν ως βασικό και συχνά όχι ως μόνο προσόν την κομματική ιδιότητα. Συγγενείς της ισχυρής οικογένειας της Νέας Δημοκρατίας, υπερήλικοι πολιτευτές διορίστηκαν σε θέσεις τις πάγιας διοικητικής ιεραρχίας, ακόμη και σε θέσεις ευθύνης, τσακίζοντας ουσιαστικά την αποτελεσματικότητα του κρατικού μηχανισμού, το οποίο σταδιακά γίνεται ανίκανο να κάνει οτιδήποτε άλλο από το να αναπαράγει την κομματική επιτελική πρωθυπουργικοκεντρική εξουσία. Κι αφού οι γαλάζιοι μετακλητοί προσέγγισαν ήδη τους τρεις χιλιάδες, σπάζοντας κάθε μήνα νέο ρεκόρ δεκαετίας, τώρα στη Νέα Δημοκρατία επανέρχονται νομοθετώντας μια νέα διαδικασία και αυτή εκ των υστέρων. Κι αυτό γιατί παρά την επιρροή των μέσων μαζικής ενημέρωσης της γνωστής λίστας, η κοινωνία πλέον βοά για τις ποικίλες απευθείας αναθέσεις, τα «σκόιλ ελικικού», τις μάσκες «αντίσκηνα», τα άχρηστα πλωτά φράγματα και με τόσα και τόσα άλλα κατορθώματα του γαλάζιου κομματικού κράτους. Ακόμα όμως και εκ των υστέρων, κυρίες και κύριοι συνάδελφοι, η νέα νομοθέτηση είναι υπέρ της κομματικής αριστείας. Γι' αυτό έχει ελάχιστα απαιτούμενα προσόντα συμμετοχής. Δίνει μεγάλο βάρος στη μοριοδότηση στη συνέντευξη, ενώ σαφώς μικρότερη δίνεται σε αντικειμενικά στοιχεία του βιογραφικού του υποψηφίου, όπως είναι για παράδειγμα η αποφοίτηση από την Εθνική Σχολή Δημόσιας Διοίκησης. Είναι ποτέ δυνατόν; Και φυσικά η απέχθεια της Νέας Δημοκρατίας προς τους αιρετούς της τοπικής αυτοδιοίκησης εμπλουτίζεται με το Κεφάλαιο 6, με τις ρυθμίσεις για τους ΟΤΑ, όπου συνεχίζεται η μεταφορά αρμοδιοτήτων από το δημοτικό και περιφερειακό συμβούλιο στην οικονομική επιτροπή των δήμων και των περιφερειών αντίστοιχα, προκειμένου να αποδυναμωθεί ο ρόλος των δημοτικών και περιφερειακών συμβουλίων και έτσι προβλέπεται είτε η εκχώρηση των δράσεων των ΟΤΑ συνολικά στους αναπτυξιακούς οργανισμούς είτε η μετάβαση αποφασιστικών αρμοδιοτήτων σε συμβασιούχους ορισμένου χρόνου με τον τίτλο τού «ειδικού συνεργάτη». Στόχος όλων αυτών των παραπάνω πρωτοβουλιών, καθώς βάσει άρθρου 103 του Συντάγματος ορίζεται μια τέτοια αρμοδιότητα ότι είναι παράνομη και ότι δικαιώματα θεώρησης και έγκρισης μελετών έχουν μόνο τα μόνιμα στελέχη των ΟΤΑ, είναι η εξουδετέρωση του κρατικού ελέγχου σε κεντρικό επίπεδο, αλλά και η ακύρωση των μηχανισμών που έχει η αυτοδιοίκηση για να προφυλάσσεται. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κλείνω, κυρία Πρόεδρε. Για όλες αυτές τις μεθοδεύσεις που αναγκάζουν το κράτος να λειτουργεί υπό καθεστώς μόνιμης παρέκκλισης από τις αρχές της αξιοκρατίας και κάθε χρηστής διαδικασίας, οι πολίτες ανησυχούν και μάλιστα πολύ. Όσο και αν η Νέα Δημοκρατία και τα φιλικά μέσα μαζικής ενημέρωσης θα προβάλλουν το γεγονός ότι οι προϋποθέσεις πολιτογράφησης γίνονται πιο αυστηρές, για να τονίσουν το δήθεν νοικοκύρεμα, οι ατασθαλίες δυστυχώς, κυρίες και κύριοι συνάδελφοι, είναι αλλού και είναι πάρα πολύ σοβαρές και κοστίζουν όλο και περισσότερο κάθε μέρα που περνά. Και κάτι τελευταίο. Για τριάντα δευτερόλεπτα την ανοχή σας, κυρία Πρόεδρε. Επειδή από το πρωί ακούμε δριμεία κριτική στην Αξιωματική Αντιπολίτευση από τις κυρίες και τους κυρίους συναδέλφους της Κυβέρνησης και της Ελληνικής Λύσης και κυρίως του Κινήματος Αλλαγής, έχω να πω μόνο το εξής. Όσον αφορά τα κυβερνητικά στελέχη και τους κυβερνητικούς Βουλευτές, ακριβώς επειδή κυβερνάτε ήδη δεκαπέντε μήνες, πρέπει κάποια στιγμή να σταματήσετε να κάνετε αντιπολίτευση στην Αξιωματική Αντιπολίτευση. Έγιναν εκλογές, τις έχασε ο ΣΥΡΙΖΑ και είστε εσείς Κυβέρνηση.
Κυρία συνάδελφε, παρακαλώ.
Είναι υπόθεση της Αξιωματικής Αντιπολίτευσης να ασκεί κριτική. Δεν γίνεται το βασικό και κεντρικό σας επιχείρημα σε οποιαδήποτε κριτική σάς ασκείται να είναι «εσείς τι κάνατε;».
Κυρία συνάδελφε, σας παρακαλώ πολύ.
Κλείνω, κυρία Πρόεδρε.
Κοντεύουμε εννέα λεπτά. Σας παρακαλώ. Επτά λεπτά είναι ο χρόνος.
Τριάντα δευτερόλεπτα, κυρία Πρόεδρε.
Μου το είπατε πριν από λίγο.
Ένα πράγμα μόνο. Και με τον παλιό Ποινικό Κώδικα δεν μπορούσε να επιβληθεί στέρηση πολιτικών δικαιωμάτων, εάν δεν ήταν αμετάκλητη απόφαση. Δεύτερον, η Κυβέρνηση της Νέας Δημοκρατίας…
Κυρία συνάδελφε, σας παρακαλώ.
Σας παρακαλώ, κυρία Πρόεδρε!
Εγώ σας παρακαλώ, κύριε συνάδελφε!
Τριάντα δευτερόλεπτα ζητάω.
Κυρία συνάδελφε, έχετε μία ώρα που λέτε τριάντα δευτερόλεπτα. Είναι πενήντα συνάδελφοι ακόμη, σας παρακαλώ!
Μα, θα είχα ήδη τελειώσει.
Όχι, πρέπει να κλείσετε τώρα. Σας παρακαλώ!
Εντάξει, κυρία Πρόεδρε.
Σας παρακαλώ.
Η Κυβέρνηση της Νέας Δημοκρατίας έχει ήδη τροποποιήσει δύο φορές τον Ποινικό Κώδικα μέχρι στιγμής και τη συγκεκριμένη διάταξη δεν την έχει αλλάξει. Κατά συνέπεια, δεν καταλαβαίνουμε γιατί από το πρωί ασκείτε κριτική στον ΣΥΡΙΖΑ και δεν αναλαμβάνετε την ευθύνη. Ευχαριστώ θερμά.
Κι εγώ σας ευχαριστώ, κυρία συνάδελφε. Κύριοι συνάδελφοι, υπάρχει πάντα η ανοχή. Όμως όταν ξεπερνάμε τόσο πολύ τον χρόνο, νομίζω ότι προσβάλλουμε τους υπόλοιπους συναδέλφους που κατά πάσα πιθανότητα θα μιλήσουν από τρία λεπτά στο τέλος. Θεωρείτε ότι είναι σωστό αυτό; Είναι δίκαιο; Τον λόγο τώρα έχει ο κ. Φραγγίδης από τον Κίνημα Αλλαγής.
Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, θα ήθελα να ξεκινήσω και να πω ότι χθες ήταν ιστορική μέρα για τη δημοκρατία και την Ελλάδα. Η δημοκρατία νίκησε και τα θύματα δικαιώθηκαν. Η δικαιοσύνη στάθηκε στο ύψος της και καταδίκασε τη Χρυσή Αυγή. Ο φασισμός δεν έχει θέση στη χώρα μας και τη ζωή μας. Ο αγώνας για τη δημοκρατία είναι διαρκής ευθύνη όλων μας. Αυτό σημαίνει ότι απέναντι στους πολίτες όλες οι πολιτικές δυνάμεις πρέπει να μιλούν τη γλώσσα της αλήθειας υπεύθυνα, διαπαιδαγωγικά και να αναλαμβάνουν τις ευθύνες που τους αναλογούν, που δυστυχώς σήμερα το πρωί δεν είδαμε να γίνεται αυτό. Όπως αναφέρει ο Υπουργός Δικαιοσύνης του ΣΥΡΙΖΑ, ο κ. Κοντονής, οι αλλαγές στον Ποινικό Κώδικα που έγιναν τον Ιούνιο του 2019 ουσιαστικά μαλακώνουν τις ποινές στους χρυσαυγίτες και δεν τους στερούν τα πολιτικά δικαιώματα. Το μεγαλείο λοιπόν ψυχής στην πολιτική είναι απαραίτητο στοιχείο και η καπηλεία της χθεσινής απόφασης δεν τιμά κανέναν, όποιος και αν προσφεύγει σε αυτή. Ερχόμενος στο σχέδιο νόμου, είναι κοινή διαπίστωση ότι ο τρόπος που νομοθετεί η Κυβέρνηση δεν είναι ενδεδειγμένος. Φέρατε στη Βουλή, κύριε Υπουργέ, για άλλη μια φορά μεγάλο αριθμό άρθρων που δεν υπήρχαν στη διαβούλευση. Μάλιστα, φτάσατε στο σημείο να φέρετε χθες βράδυ τροπολογίες, η μια εκ των οποίων αποτελεί από μόνη της ένα μίνι νομοσχέδιο, χωρίς διαβούλευση. Το μέγιστο δημοκρατικό δηλαδή εργαλείο opengov που η δική μας παράταξη θεσμοθέτησε, το παρακάμπτετε συστηματικά κατά το δοκούν. Προσπαθείτε να χωρέσετε σε ένα μόνο νομοσχέδιο σημαντικά θέματα, όπως ιθαγένεια, δημόσια διοίκηση και τοπική αυτοδιοίκηση. Καθένα απ' αυτά θα έπρεπε να αποτελεί ξεχωριστό νομοθέτημα μεταρρυθμιστικού χαρακτήρα με όραμα, σχέδιο και στρατηγική. Αντ' αυτού, καταντούν μέρος ενός νομοσχεδίου διευθετήσεων και σκοπιμοτήτων που επιπλέον έχει συνταχθεί με επιπολαιότητα και προχειρότητα. Αντιμετωπίζετε το θέμα της ιθαγένειας εξ απαλών ονύχων, τη στιγμή που υπάρχει ανάγκη για μια ολοκληρωμένη νομοθέτηση και έναν νέο κώδικα που θα προκύψει από εκτεταμένο και σε βάθος διάλογο με την κοινωνία, τους ειδικούς και τους φορείς. Ακόμη όμως και αυτές οι διατάξεις που τις έχετε ρίξει ανάμεσα σε τόσες άλλες αποτυγχάνουν να εκπληρώσουν ζητούμενα, όπως η απλοποίηση των διαδικασιών και η επιτάχυνση εξέτασης εκκρεμών αιτήσεων. Διατηρείτε όλη την προηγούμενη διαδικασία και προσθέτετε τη γραπτή εξέταση με εξέταστρο μάλιστα που παραμένει υψηλό, παρά τη μείωση που κάνετε μετά από τις αντιδράσεις, σε 150 ευρώ από 250 ευρώ. Σε συνδυασμό με το παράβολο της αίτησης πολιτογράφησης, η διαδικασία γίνεται κοστοβόρα και αποτρεπτική. Επίσης, για να μπορέσει κανείς να ανταποκριθεί με επιτυχία σε αυτές τις απαιτητικές εξετάσεις, χρειάζεται σίγουρα υποστήριξη, την οποία εσείς δεν παρέχετε ούτε τώρα, αλλά ούτε αφήνετε να εννοηθεί κάτι για το μέλλον. Συνεπώς, δύο επιλογές υπάρχουν για τους υποψηφίους με περιορισμένη οικονομική δυνατότητα που εξάλλου αποτελούν την πλειοψηφία, είτε να μην προχωρήσουν στη διαδικασία είτε να απευθυνθούν σε παραπαιδεία. Επικαλεστήκατε το σύστημα που εφαρμόζουν χώρες όπως η Γερμανία και η Γαλλία, αλλά δεν παρέχετε υποχρεωτικά μαθήματα ένταξης με μικρό ή καθόλου κόστος, όπως κάνουν οι χώρες αυτές κι όπως οφείλει να κάνει ένα προοδευτικό και δημοκρατικό κράτος. Οι απαιτήσεις για σταθερή εργασία και τα συγκεκριμένα εισοδηματικά κριτήρια που βάζετε σε αυτή τη δύσκολη εποχή λειτουργούν επίσης αποτρεπτικά. Τι να πω για τον εμπαιγμό των περίπου τριάντα χιλιάδων ανθρώπων με εκκρεμείς υποθέσεις ιθαγένειας, αυτών που έχουν πληρώσει ήδη παράβολα; Βρίσκονται χρόνια στην αναμονή και τώρα τους λέτε ότι από τον Απρίλιο του 2021 θα πρέπει και αυτοί να ενταχθούν στη νέα διαδικασία. Με την τεράστια, όμως, υποστελέχωση που υπάρχει στις αρμόδιες δομές, εννοείται ότι δεν θα προλάβουν να εξεταστούν αυτές οι υποθέσεις μέχρι τέλος Μαρτίου, άρα πρόκειται για εξαπάτηση αυτών των ανθρώπων. Έτσι θα μηδενίσετε τις αναμονές και θα ξεκινήσετε από την αρχή, θυματοποιώντας δύστυχους ανθρώπους; Μην ξεχνάτε ότι το κράτος έχει και τον ρόλο του παιδαγωγού προς τους πολίτες. Μια τελευταία παρατήρηση για τις διατάξεις της ιθαγένειας είναι ότι δίνεται υπερεξουσία στον Γενικό Γραμματέα Ιθαγένειας. Διαμορφώνεται ένα συγκεντρωτικό σύστημα, χωρίς επιστημονικό και κοινωνικό έλεγχο, από όπου απουσιάζουν οι ανεξάρτητες αρχές και άλλα καθ' ύλην αρμόδια και αξιόλογα όργανα και φορείς. Σχετικά με τις διατάξεις για τη δημόσια διοίκηση, πιστεύω ότι είναι αποκαλυπτικές του πραγματικού πελατειακού κομματικού σας προσώπου. Η υπερθεμάτιση για την αριστεία, την οποία η Νέα Δημοκρατία έκανε σημαία επί διακυβέρνησης ΣΥΡΙΖΑ, φαίνεται ότι έχει πάει περίπατο για τα καλά. Η κατάληψη της διοίκησης του δημόσιου τομέα από γαλάζια παιδιά συνεχίζεται. Ο μεγάλος αριθμός μετακλητών και η απονομή σε αυτούς αυξημένων αρμοδιοτήτων χαρακτηρίζουν όλη τη δημόσια διοίκηση. Η αξία των αυξημένων τυπικών προσόντων υποβαθμίζεται. Προέχει, λοιπόν, η αποκατάσταση ημετέρων που διαθέτουν ένα απλό πτυχίο και τα μεταπτυχιακά διδακτορικά, κυρίως το πτυχίο της Εθνικής Σχολής Δημόσιας Διοίκησης, είναι πια ψιλά γράμματα. Θέλοντας να βάλετε μια επικάλυψη αξιοπιστίας και αξιοκρατίας στη συγκρότηση επιτροπών επιλογής οργάνου διοίκησης, οι οποίες ουσιαστικά είναι κομματικές επιτροπές, βάζετε τον Πρόεδρο του ΑΣΕΠ να υπογράφει τις σχετικές αποφάσεις, θέτοντας έτσι σε αμφισβήτηση την αξιοπιστία του θεσμού. Τέλος για την τοπική αυτοδιοίκηση έχετε φτάσει στο σημείο να νομοθετείτε για τα ίδια και τα ίδια από την εκλογή σας και μετά να τροποποιείτε διαρκώς τις ρυθμίσεις σας. Αυτό καταδεικνύει ότι νομοθετείτε με απίστευτη προχειρότητα, αλλά και με σκοπιμότητα. Καθιστάτε άνευρα και αδύναμα τα δημοτικά και περιφερειακά συμβούλια, τους αφαιρείτε αρμοδιότητες και αναγάγετε την οικονομική επιτροπή - που τεχνικοί στην πλειοψηφία της είναι - σε υπερδύναμη. Επιδιώκετε τη χειραγώγηση της τοπικής αυτοδιοίκησης και όχι τη χειραφέτηση της. Δεν καταφέρνετε, δυστυχώς, να ενδυναμώσετε, να την ανεξαρτητοποιήσετε και να της δώσετε αναπτυξιακή προοπτική. Τέλος, κυρία Πρόεδρε, για τις δύο τροπολογίες του Υπουργείο Υγείας, θέλω να πω ότι συμφωνούμε. Το μεν δεύτερο άρθρο για τη συμμετοχή στις εξετάσεις τίτλου ειδικότητας όσων έχουν ολοκληρώσει την υποχρεωτική αγροτική υπηρεσία με μια απλή αίτηση νομίζω ότι είναι στη σωστή κατεύθυνση. Όσον αφορά, δε, το άρθρο 1 σε σχέση με τις προθεσμίες προκήρυξης θέσεων ειδικευμένων γιατρών κλάδου ΕΣΥ και σε σχέση με covid -19 τώρα και με τις ενστάσεις κατά της μοριοδότησης που μειώθηκε ο χρόνος από επτά μέρες σε δύο μέρες νομίζω ότι μπορεί να γίνει τρεις, τέσσερις μέρες. Πρέπει βέβαια πρώτα αυτοί να ειδοποιηθούν και οπωσδήποτε να δείτε την αργοπορία της δημοσίευσης στα ΦΕΚ που εκεί είναι η μεγάλη καθυστέρηση. Σας ευχαριστώ πολύ.
Και εγώ σας ευχαριστώ, κύριε συνάδελφε. Τον λόγο τώρα έχει η κ. Αλεξοπούλου από την Ελληνική Λύση.
Κυρία Πρόεδρε, κυρίες και κύριοι συνάδελφοι, με την τροποποίηση του κώδικα ελληνικής ιθαγένειας που φέρνει αυτό το σχέδιο νόμου επιτρέψτε μου να πω ότι ανοίγει για την πατρίδα μας ο ασκός του Αιόλου και αυτό επειδή με τη μεταρρύθμιση που το νομοσχέδιο επιφέρει στο θεσμικό πλαίσιο της απονομής ιθαγένειας δημιουργούνται τρομερά επικίνδυνες παρενέργειες για το μέλλον του ελληνισμού. Ας πάρουμε μερικά παραδείγματα από αυτό το νομοσχέδιο που αποδεικνύεται Ηρώδης για το ελληνικό έθνος. Με το άρθρο 3 αντικαθίσταται το άρθρο 5α του κώδικα ελληνικής ιθαγένειας του 2004 και δείχνει η Κυβέρνηση τη διάθεση να διευκολύνει την πολιτογράφηση αλλοδαπών ίσως στο πνεύμα του να μπολιάσουμε τον πολιτισμό μας, όπως δηλαδή ακριβώς και ο ΣΥΡΙΖΑ. Γίνεται, όμως, αυτό το πράγμα, κυρίες και κύριοι; Δηλαδή, ο οποιοσδήποτε αλλοδαπός που απλά γνωρίζει την ελληνική γλώσσα και ξέρει κάποια βασικά σημεία από την ιστορία, τη γεωγραφία και τον πολιτισμό της Ελλάδος γίνεται αυτόματα Έλληνας. Τι λογική ανοιχτών συνόρων είναι αυτή που δείχνουν Νέα Δημοκρατία και ΣΥΡΙΖΑ σε μια χώρα, την Ελλάδα, που βρίσκεται στο πιο κρίσιμο γεωπολιτικά σημείο της Ευρώπης; Και για να σας δώσω να το καταλάβετε, ποια σοβαρή χώρα έχοντας υπ' όψιν τη νευραλγική θέση της Ελλάδος στον χάρτη θα μοίραζε έτσι απλόχερα ιθαγένεια και υπηκοότητα σε αλλοδαπούς; Σε άλλες χώρες που είναι σοβαρές και οργανωμένες οι προϋποθέσεις πολιτογράφησης ξένων είναι πολύ πιο συγκεκριμένες και αυστηρές και μάλιστα πρόκειται για χώρες που θεωρούνται ανεκτικές ως προς την αντιμετώπιση των λαθρομεταναστών ή των παράτυπων μεταναστών ή παράνομων μεταναστών, όπως θέλετε πείτε τους. Είναι μεγάλη ειρωνεία - πραγματικά - ένα έθνος, όπως το ελληνικό, που έμεινε επί χιλιετίες συμπαγές και ομοιογενές μέσα από ξένες κατοχές αιώνων, από πολυετείς και αιματηρές πολέμους, από χίλιες δυο συμφορές της μοίρας, να χαρίζει σήμερα την ελληνικότητα στον οποιοδήποτε αλλοδαπό. Γι' αυτό λέω ότι αυτό το σχέδιο νόμου είναι Κερκόπορτα για την Ελλάδα και τους Έλληνες. Πάμε όμως τώρα και σε ένα άλλο θέμα που πολλοί το υποτιμούν σ' αυτήν την Αίθουσα και έξω από αυτήν. Είναι μέγα λάθος, εγκληματικό σχεδόν, αυτή η ταύτιση που γίνεται στην Ελλάδα μεταξύ των εννοιών ιθαγένεια και υπηκοότητα. Επιτέλους, άλλο πράγμα πρέπει να είναι η ιθαγένεια, το να γεννιέσαι δηλαδή Έλληνας, να είσαι Έλληνας στο γένος και άλλο η υπηκοότητα, που σημαίνει νομικό δεσμό του πολίτη με το κράτος. Το λένε και οι λέξεις: Ιθαγένεια είναι η ισχύς του γένους, ενώ υπηκοότητα σημαίνει υπακοή στον νόμο της πολιτείας. Πώς, λοιπόν, ταυτίζουμε δύο έννοιες τελείως διαφορετικές μεταξύ τους; Γίνεται με δόλο, κυρίες και κύριοι συνάδελφοι, αυτό το πράγμα, ακριβώς για να διευκολύνονται νομοσχέδια, όπως το τωρινό, συγχέοντας νοήματα και ερμηνείες. Επιτέλους η ιθαγένεια ποτέ δεν αφαιρείται. Δεν γίνεται να αφαιρείται, γιατί το γένος είναι αναπόσπαστο στοιχείο της ψυχής, του αίματος, του πνεύματος του ανθρώπου, ενώ η υπηκοότητα ως καθαρά νομικός και πολιτειακός όρος δύναται ανά πάσα στιγμή να αφαιρεθεί. Καταλάβατε τώρα την τεράστια διαφορά; Πάει, όμως, τώρα το παρόν νομοσχέδιο να δώσει πλαγίως την ιθαγένεια σε αλλοδαπούς και μάλιστα σε κάθε λάθρα μετανάστη που εισήλθε παράνομα στην Ελλάδα. Πείτε μου, είναι λογικό αυτό να μπαίνει κάποιος στη χώρα μας με μη νόμιμα μέσα και ύστερα από καιρό να μπορεί όχι μόνο να πολιτογραφηθεί Έλληνας πολίτης, αλλά και να πάρει την ελληνική ιθαγένεια; Βάσει ποιας λογικής γίνεται αυτό; Θα σας πω εγώ. Βάσει της λογικής του πολυπολιτισμού και της παγκοσμιοποίησης που θέλει να τα ισοπεδώσει όλα και να εξαφανίσει ένα έθνος ιστορικό, όπως οι Έλληνες από τον χάρτη. Ίσως κάποιος μιλήσει για ρατσισμό και ξενοφοβία. Όχι βέβαια. Ρατσισμός και ξενοφοβία θα ήταν αν θέλαμε να εξαφανίσουμε από γης αυτούς τους ανθρώπους. Αν θέλαμε να πάρουμε τις δικές τους πατρίδες και να επιβάλουμε άλλα ήθη και έθιμα. Το αντίθετο είμαστε. Επειδή σεβόμαστε κάθε λαό και έθνος - θέλουμε να σεβόμαστε πρώτα από όλα, όμως, το δικό μας έθνος, αυτό τον ιερό τόπο για τον οποίο έδωσαν το αίμα τους οι πρόγονοί μας - γι' αυτό και λέμε όχι σε τέτοια νομοσχέδια. Γι' αυτό εμείς στην Ελληνική Λύση έχουμε ένα κεντρικό σύνθημα «πρώτα η Ελλάδα, πρώτα οι Έλληνες!». Γυρίζοντας στα άρθρα του νομοσχεδίου, δεν θα έπρεπε η χρονική προϋπόθεση για την απόκτηση υπηκοότητος και όχι ιθαγένειας να είναι πάνω για παράδειγμα τουλάχιστον δέκα χρόνια; Επίσης, λέτε να γνωρίζει ελληνική ιστορία κ.λπ., για να γίνει Έλληνας πολίτης. Εμένα αυτό δεν μου λέει κάτι, γιατί, ναι μεν, μπορεί να τα γνωρίζει όλα αυτά, αλλά αυτό δεν σημαίνει πως θα τα σέβεται κιόλας. Τι να το κάνω αν του δώσουμε υπηκοότητα, αλλά αυτός να θέλει να φέρει την άλλη μέρα εδώ στον τόπο μας τον νόμο της Σαρίας; Αυτό το σκεφθήκατε άραγε σε Νέα Δημοκρατία και ΣΥΡΙΖΑ; Ποια λογική υπαγορεύει να δίνουμε την ελληνική ιθαγένεια σε αλλοδαπούς των οποίων κανείς εκ των δυο γονέων δεν είναι Έλληνας; Ελλιπέστατα; Ελλιπέστατα είναι τα κριτήρια απόδοσης της ελληνικής υπηκοότητος, όπως τα διαβάζουμε στο άρθρο 3. Δεν θα έπρεπε τέλος πάντων να αποτελεί βασική προϋπόθεση για την απόδοση υπηκοότητος ο έλεγχος για το ποινικό παρελθόν του αλλοδαπού, τόσο στην Ελλάδα όσο και στη χώρα προέλευσής του; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Την ανοχή σας, κυρία Πρόεδρε, για ένα λεπτό ακόμη παρακαλώ. Αν έχει διαπράξει εγκλήματα είτε στην Ελλάδα είτε στη δική του πατρίδα πώς θα του δώσουμε έτσι ανεξέλεγκτα την ελληνική υπηκοότητα; Θα έπρεπε, λοιπόν, να προβλέπεται ένας φάκελος δεδομένων του αλλοδαπού, όπου μόνο μετά από πλήρη και εξονυχιστική έρευνα να κρινόταν αν πληροί τα κριτήρια για την υπηκοότητα. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Κλείνοντας, σας καλώ εκεί στην Κυβέρνηση να δείτε ξανά το θέμα της ιθαγένειας, είναι πολύ σοβαρό. Για παράδειγμα στη Γερμανία ή στη Γαλλία δεν χορηγούν τόσο απλά την ιθαγένεια. Γιατί η αλλαγή ιθαγένειας σημαίνει αλλαγή της πολιτισμικής ταυτότητας του ανθρώπου. Εμείς στην Ελληνική Λύση είμαστε ενάντια στην ταύτιση ιθαγένειας - υπηκοότητας και πιστεύουμε ότι ακόμη και η απόκτηση απλής υπηκοότητος σε αλλοδαπούς πρέπει να αυστηροποιηθεί και σε τελική ανάλυση, ας σκεφτούμε και τους Έλληνες που έχουν τόσα προβλήματα μετά από πολλαπλές κρίσεις που βιώνουμε και ας εστιάσουμε λίγο σε αυτούς. Γι' αυτό είμαστε στη Βουλή των Ελλήνων, για να υπηρετούμε τον Έλληνα. Σας ευχαριστώ πολύ.
Τον λόγο έχει τώρα ο κ. Πλεύρης από τη Νέα Δημοκρατία.
Κύριοι συνάδελφοι, ήταν λογικό ότι δεν θα μπορούσε να βρεθεί νομικός να έρθει να υποστηρίξει αυτά τα οποία ακούσαμε το πρωί από τον κ. Ραγκούση, αλλά και στη συνέχεια από τους συναδέλφους του ΣΥΡΙΖΑ που ανέβηκαν σε αυτό εδώ το Βήμα. Κύριοι του ΣΥΡΙΖΑ, καταλαβαίνω ότι έχετε μια δυσκολία από τη σημερινή μέρα, γιατί δεν είναι να απαντήστε σε αυτά που θα σας πω εγώ τώρα, είναι να απαντήστε σε αυτά που σας είπε το πρωί ο Σταύρος Κοντονής. Σε αυτόν πρέπει να απαντήσετε. Πάμε, λοιπόν, να δούμε τι έχει γίνει, για να τα καταλάβει απλά ο κόσμος αυτά τα πράγματα που δεν μπορούμε να διαφωνούμε. Στην Αριστερά υπάρχει μια ασυνέπεια, η οποία ασυνέπεια είναι να αναφέρεται θεωρητικά σε προσεγγίσεις που θέλει για το ποινικό δίκαιο και να φοβάται όταν έρθει η ώρα της κρίσης να αναλάβει την ευθύνη. Άρθρο 187, παράγραφος 3 του Ποινικού Κώδικα του προηγούμενου. Όποιος διευθύνει εγκληματική οργάνωση, τιμωρείται δέκα με είκοσι χρόνια. Αυτό ήταν το πλαίσιο ποινής της εγκληματικής οργάνωσης. Αυτοί που καταδικάστηκαν χθες, εάν ίσχυε ο προηγούμενος Ποινικός Κώδικας, θα είχαν πλαίσιο ποινής δέκα με είκοσι χρόνια. Μια βδομάδα πριν τις εκλογές αλλάζατε τον Ποινικό Κώδικα. Εσείς τον ψηφίσατε, κύριοι συνάδελφοι. Ήρθατε εδώ και τον ψηφίσατε. Εγκληματική οργάνωση 187, παράγραφος 2. Όποιος διευθύνει εγκληματική οργάνωση, τιμωρείται πέντε με δεκαπέντε χρόνια. Σ' αυτό δεν μπορούμε να διαφωνήσουμε. Εν μέσω της δίκης της Χρυσής Αυγής που ξέρατε ότι η αλλαγή αυτή θα επηρεάσει αυτούς που τυχόν τότε θα καταδικάζονταν ως αρχηγοί και διευθύνοντες την εγκληματική οργάνωση, ξέρατε ότι θα έχουν καλύτερο πλαίσιο, πέντε, δέκα, δεκαπέντε, είκοσι. Σ' αυτό πρέπει να απαντήσετε. Πρέπει να πείτε τι σας έκανε να θέλετε στην εγκληματική οργάνωση να υπάρχει μικρότερο πλαίσιο ποινής στον διευθυντή, τη στιγμή μάλιστα που ήταν ανοιχτή και εκκρεμούσε η υπόθεση της Χρυσής Αυγής. Φοβόσαστε, όμως, να έρθετε εδώ και να πείτε, ναι, πιστεύαμε ότι πρέπει να είναι μικρότερες οι ποινές. Δεν τολμάτε να ανέβετε και να το πείτε. Γιατί σήμερα οι ποινές που θα ακούσουμε για την εγκληματική οργάνωση στη χειρότερή τους έκταση θα είναι δεκαπέντε χρόνια, ενώ με το προηγούμενο νομικό πλαίσιο θα ήταν είκοσι χρόνια. Και άρα, οι νομικοί παραστάτες αυτών που έχουν καταδικαστεί ευχαριστούν έναν προς έναν τους Βουλευτές του ΣΥΡΙΖΑ, τον Παύλο τον Πολάκη που ήταν Βουλευτής, τον Κώστα τον Μπάρκα που ήταν Βουλευτής, που ήρθαν εδώ και ψήφισαν να αλλάξει το ποινικό πλαίσιο και να είναι μικρότερες οι ποινές του διευθυντή της εγκληματικής οργάνωσης. Δεύτερον, υπήρχε η ποινή που απευθείας έχανε κάποιος για δέκα χρόνια τα πολιτικά του δικαιώματα. Μην μπερδευόμαστε, αυτά είναι πάντα για αμετάκλητες αποφάσεις. Ο κ. Ραγκούσης ήρθε εδώ να μας πει το πρωί ότι θα φέρει τροπολογία. Από τώρα δεν γίνεται, από το Σύνταγμα απευθείας οτιδήποτε έχει να κάνει με τα εκλογικά δικαιώματα, άρα και με την αποστέρηση πολιτικών δικαιωμάτων, είναι για αμετάκλητες αποφάσεις. Προφανώς, ίσχυε για αμετάκλητη απόφαση ο προηγούμενος Ποινικός Κώδικας, αλλά ξέραμε ότι αυτοί όταν καταδικαστούν αμετάκλητα, στερούνται για δέκα χρόνια τα πολιτικά τους δικαιώματα. Ήρθατε και το αλλάξατε. Γιατί το αλλάξατε; Γιατί ήρθατε και είπατε ότι αυτές είναι αντιλήψεις της δεξιάς του παρελθόντος, δεν πρέπει να υπάρχει στέρηση πολιτικών δικαιωμάτων. Δεν έχετε το θάρρος να το παραδεχθείτε. Γιατί εγώ την ακούω αυτή την αριστερή προσέγγιση. Αυτή ήταν η αριστερή προσέγγιση. Λέγατε ότι δεν πρέπει να υπάρχει αποστέρηση πολιτικών δικαιωμάτων. Να έχετε το θάρρος να το υποστηρίξετε και σήμερα και να πείτε δεν πρέπει να υπάρχει αποστέρηση πολιτικών δικαιωμάτων. Γιατί αν πιστεύτε ότι πρέπει να υπάρχει, σημαίνει ότι κακώς το αλλάξατε τότε. Σ' αυτά τα απλά μπορούμε να συμφωνήσουμε ή να διαφωνήσουμε. Ή ισχύει η αρχή που λέγατε ότι δεν πρέπει να υπάρχει αποστέρηση πολιτικών δικαιωμάτων και την καταργούμε την αποστέρηση πολιτικών δικαιωμάτων και προφανώς ισχύει για όλους αυτή η αποστέρηση πολιτικών δικαιωμάτων ή έρχεστε και λέτε κάναμε λάθος και έπρεπε τελικά για κάποια αδικήματα να υπάρχει αποστέρηση πολιτικών δικαιωμάτων. Έρχεστε τώρα - ενώ εσείς δημιουργήσατε αυτό το πρόβλημα με την ψήφο σας τον Ιούνιο του 2019, όταν όλη η αντιπολίτευση είχε φύγει και σας έλεγε δεν νομιμοποιείστε, γιατί σε μια βδομάδα έχουμε εκλογές και μειώσατε το πλαίσιο των ποινών - να αντιμετωπίσουμε το πρόβλημα, από τον εκλογικό νόμο που πάλι προεκλογικά θα αντιμετωπιστεί όταν θα υπάρχει αμετάκλητη απόφαση. Και πώς θα αντιμετωπιστεί; Όχι με αποστέρηση πολιτικών δικαιωμάτων. Αυτή είναι ποινή που μπορεί να υπάρξει μόνο από τον Ποινικό Κώδικα και έχει καταργηθεί και αν ξαναμπεί τώρα στον Ποινικό Κώδικα δεν συμπεριλαμβάνει αυτούς που έχουν δικαστεί μέχρι να ξαναμπεί αυτή η διάταξη. Θα είναι μόνο ένα κώλυμα εκλογιμότητας. Αυτό θα είναι εκείνη τη στιγμή στην αμετάκλητη καταδίκη. Άρα μείωση ποινών. Οπότε οι ποινές που θα ακουστούν σήμερα να ξέρει η ελληνική κοινωνία ότι θα είναι μειωμένες, γιατί πολιτικά ο ΣΥΡΙΖΑ αποφάσισε να έχει άλλο πλαίσιο ποινής εγκληματικής οργάνωσης. Και γιατί το αποφάσισε, κύριοι συνάδελφοι; Εδώ θα λέμε αλήθειες. Γιατί ήθελαν να μειώσουν τις ποινές και στις τρομοκρατικές οργανώσεις. Είναι στο ίδιο κεφάλαιο. Δεν μπορούσε η τρομοκρατική οργάνωση που έχει μεγαλύτερη απαξία ως αδίκημα να έχει μικρότερες ποινές από τις εγκληματικές οργανώσεις. Έπρεπε να μειωθούν όλα. Άρα μείωση ποινής εγκληματικής οργάνωσης και άρα οι ποινές σήμερα θα είναι χαμηλότερες, γιατί το ψηφίσατε εσείς, και μη αποστέρηση δικαιωμάτων. Γιατί; Διότι, τότε πιστεύατε και το λέγατε ότι είναι απαρχαιωμένη η θέση των πολιτικών δικαιωμάτων, γιατί είναι τα κατάλοιπα του κράτους της Δεξιάς και τώρα καταλαβαίνετε ότι έχετε κάνει λάθος. Αναφορικώς τώρα με την καταγγελία του κ. Βαρουφάκη, που μου έκανε μεγάλη εντύπωση, να δείτε πώς πολλές φορές υπάρχει αναίδεια στην Αριστερά. Τι είπε ο κ. Βαρουφάκης; «Πρέπει να ξηλώσετε όλους τους αξιωματικούς των ΜΑΤ». Γιατί; Γιατί κατήγγειλε κάτι. Κάποιος που έχει έντονα μέσα του το κομμάτι της δικαιοσύνης, θα ζητούσε να ελεγχθεί η καταγγελία του, όχι να ξηλωθούν. Διότι το αν λέει αλήθεια ή ψέματα είναι θέμα προς απόδειξη. Όμως, εδώ βλέπετε ποια είναι η συνέπεια, κύριοι συνάδελφοι. Χθες ήταν η άρση ασυλίας του κ. Βαρουφάκη για την απείθεια, τότε με τους λιμενικούς. Και έχω ανεβάσει το βίντεο που ο κ. Βαρουφάκης έλεγε ότι το ΜέΡΑ25 είναι κατά της άρσης ασυλίας. Χθες ζήτησε από την επιτροπή να μην αρθεί η ασυλία του. Αυτό λοιπόν, είναι το πρόβλημα στην Αριστερά. Και τι θα μείνει στην ιστορία - και κλείνω - , κύριε Πρόεδρε; Ότι οι διώξεις στην Χρυσή Αυγή ξεκίνησαν επί Αντώνη Σαμαρά, η καταδίκη έγινε επί Κυριάκου Μητσοτάκη και εξαιτίας του Αλέξη Τσίπρα οι ποινές θα είναι μικρότερες.
Τον λόγο έχει η κ. Σακοράφα και αμέσως μετά ο Πρόεδρος της Κοινοβουλευτικής Ομάδας του ΜέΡΑ25, κ. Βαρουφάκης. Θερμή παράκληση στους συναδέλφους να τηρείται ο χρόνος των επτά λεπτών, διότι ο κατάλογος είναι μεγάλος όπως ξέρετε και λογικά θα οδηγηθεί η συνεδρίαση στο να ολοκληρωθεί τα μεσάνυχτα. Ελάτε, κυρία Σακοράφα.
Ευχαριστώ, κύριε Πρόεδρε. Είχα σκοπό στη σημερινή συνεδρίαση να μιλήσω για κρίσιμα σημεία του σημερινού νομοσχεδίου, ένα πλαίσιο απόδοσης ιθαγένειας, που χαρακτηρίζεται, θα έλεγα, από πολιτικό μικρομεγαλισμό. Μια άσκοπη και αλόγιστη αυστηροποίηση της διαδικασίας, αλλά και των προϋποθέσεων πολιτογράφησης. Δείχνετε σαν η πολιτεία να έχει κάποιο λόγο να φοβάται κάθε αλλοδαπό, ακόμα και αυτόν που έχει κατακτήσει τέτοιο βαθμό ενσωμάτωσης, ώστε να ζητά την ελληνική ιθαγένεια. Ο φόβος και η απώθηση του ξένου έχει συγκεκριμένο πολιτικό στίγμα, κύριοι της Συμπολίτευσης. Όσο για τις διοικήσεις στον δημόσιο τομέα, η αντίθετη κατεύθυνση. Όχι αυστηροποίηση, αλλά ελαστικοποίηση τόσο των προϋποθέσεων όσο και της διαδικασίας. Εδώ, ο σκοπός είναι η κομματική άλωση του κράτους και αυτό που φοβάστε είναι η δυναμική της δημόσιας διοίκησης. Φοβάστε για την ίδια τη στελέχωσή της και θέλετε να την υποκαταστήσετε με την επιστράτευση εξωγενών ημετέρων, με προσόντα απολύτως υποβαθμισμένα, μέχρι τα επίπεδα της δεδομένης ανεπάρκειας. Στα λόγια αξιοκρατία, στη νομοθέτηση και στην πράξη έωλες διαδικασίες για την άλωση της δημόσιας διοίκησης. Να, κύριοι της Κυβέρνησης, ο πιο ασφαλής τρόπος για να καλλιεργούνται οι αντιδημοκρατικές αντιλήψεις στη βάση της κοινωνίας. Έχουμε όλοι ευθύνη, κύριοι συνάδελφοι και αισθάνομαι το χρέος με βάση την κοινοβουλευτική μου παρουσία όλα αυτά τα χρόνια, να καταδείξω την κρισιμότητα των περιστάσεων, ιδιαίτερα στη σημερινή συγκυρία. Δεν έχω καμμία δήθεν καταγγελτική διάθεση, αλλά υπάρχει αίσθηση της ευθύνης που δεν μου επιτρέπει σιωπή. Όταν ο ίδιος ο Πρωθυπουργός της χώρας εκστομίζει ότι δεν θα επιτραπεί διαφωνία Βουλευτή, έχει άραγε συναίσθηση ότι αναιρεί την ίδια την ουσία του κοινοβουλευτισμού; Η κομματική απαγόρευση για την έκφραση της γνώμης του Βουλευτή αποτελεί ευθεία παράβαση, θα έλεγα, η βαριά καταστρατήγηση των επιταγών του Συντάγματος. Αναρωτιέμαι αν υπάρχει καλύτερο δώρο προς κάθε φασίστα, κρυφό ή φανερό, για την απαξίωση και υπονόμευση της Κοινοβουλευτικής Δημοκρατίας. Να, λοιπόν, ένα χαρακτηριστικό παράδειγμα. Η ιδιοτέλεια της κομματικής άσκησης εξουσίας αλλοιώνει τη λειτουργία των θεσμών και ανοίγει κερκόπορτες στις αντιδημοκρατικές ιδεολογίες του φασισμού. Στα λόγια είναι για όλους εύκολη η καταδίκη του φασισμού. Όμως ταυτόχρονα ο καθένας στον δημόσιο λόγο του μπορεί να αναζητά πιο σοβαρούς φασίστες, για να στηρίξουν μια συντηρητική Κυβέρνηση στην Ελλάδα. Δεν ακούσαμε μέχρι σήμερα ούτε ανασκευή ούτε συγνώμη για τον ζήλο να αναγνωριστούν οι όποιοι φασίστες ως θεσμικοί παράγοντες του δημοκρατικού πολιτεύματος και ρυθμιστές των εξελίξεων στη χώρα. Υπάρχουν ακόμα και Υπουργοί σας, που έχουν εκφράσει την πολιτική τους συνάφεια με τον Παπαδόπουλο ή και τον Πατακό. Ο άνθρωπος έχει βέβαια, δικαίωμα να αλλάζει, αλλά πρέπει να το πει ρητά και με απόλυτη σαφήνεια, αλλιώς πρέπει να μας πει με το θάρρος της γνώμης του, που στη δημοκρατία αποτελεί υποχρέωση, ότι βρίσκεται στη Νέα Δημοκρατία, θεωρώντας ότι αυτό είναι συμβατό με τις θέσεις του υπέρ της 21ης Απριλίου. Ούτε και απ' αυτούς ακούσαμε συγνώμη μέχρι και σήμερα. Στο άλλο μέρος, και η απάλειψη της παρεπόμενης ποινής της στέρησης πολιτικών δικαιωμάτων για την εγκληματική ναζιστική ιεραρχία, έχει και αυτή υπογραφή. Την υπογραφή δυστυχώς, του ΣΥΡΙΖΑ. Θα το πω όσο πιο ευγενικά μπορώ. Αυτό ήταν απλώς μια αβλεψία, μια πρόσκαιρη έλλειψη συναίσθησης για την εξέλιξη της ιστορικής δίκης της Χρυσής Αυγής; Η δημοκρατία, κυρίες και κύριοι συνάδελφοι, δεν είναι μια αφηρημένη έννοια, μια εύκολη λέξη για χρήση σε σχολικές εκθέσεις και πολιτικά λογύδρια, κενά περιεχομένου. Είναι η ουσία του πολιτεύματος, που απαιτεί καθημερινή και ακαταπόνητη προσπάθεια για την προστασία και τη θωράκιση της. Τα καθημερινά τραύματα σε αυτή για χάρη κοντόφθαλμων σκοπιμοτήτων ακόμα και αν φαίνονται μικρά προκαλούν ανήκεστες βλάβες και κυρίως, δίνουν πρόσφορο έδαφος στην ανάπτυξη δήθεν αντισυστημικών αντιλήψεων, που στρέφονται άμεσα κατά της δημοκρατίας και αποτελούν τη βάση για κάθε φασιστική πολιτική παρουσία. Συνεχίζοντας αυτό το θέμα, θα έλθω και στη χθεσινή μέρα. Χθες με απόλυτη κυβερνητική ευθύνη, αναδείχθηκε και πάλι αυτή η δυσάρεστη πλευρά της ελληνικής πραγματικότητας. Αυτή ήταν η ουσία της εντελώς απρόκλητης επίθεσης των δυνάμεων της Αστυνομίας - και το λέω μετά λόγου γνώσεως γιατί ήμουν εκεί - , για την αδικαιολόγητη διάλυση της απολύτως ειρηνικής λαϊκής συγκέντρωσης, έξω από το εφετείο και το λέω και αυτό μετά λόγου γνώσεως. Συγκεκριμένοι μηχανισμοί θέλησαν να δώσουν το ιστορικό τους παρόν με ένα συγκεκριμένο τρόπο, να μην επιτρέψουν στον λαό που συγκεντρώθηκε να γιορτάσει για τη χθεσινή απόφαση. Να γιορτάσει, κυρίες και κύριοι συνάδελφοι. Δεν αξίζουν καν διάψευσης οι ισχυρισμοί του κ. Χρυσοχοΐδη ότι δήθεν η συγκέντρωση διαλύθηκε εξαιτίας εκατοντάδων μολότοφ. Και αν διαλύθηκε, διαλύθηκε εξαιτίας τριών μπουκαλιών νερού. Όσο ήμασταν εκεί, κύριε Πρωθυπουργέ, γνωρίζουμε την πραγματικότητα και αυτή δεν έχει καμμία σχέση με την υπουργική ψευδολογία που αναίσχυντα απευθύνεται προς όλη την κοινωνία από τον κύριο Υπουργό. Ο Υπουργός Προστασίας του Πολίτη ενεργεί ως εντολοδόχος του κυρίου Πρωθυπουργού και για λόγους που δεν είναι η ώρα να αναλύσουμε, έχει κηρύξει έναν άτυπο πόλεμο κατά της κοινωνίας. Ένα απλό επεισόδιο αυτού του πολέμου ήταν και η χθεσινή επίθεση. Η δε στάση σύσσωμης της Συμπολίτευσης, δείχνει να αποδέχεται τους όρους πολέμου με την κοινωνία. Το είπα και χθες, κύριοι συνάδελφοι, ότι τα δικαστήρια δεν καταδικάζουν ιδεολογίες. Η δικαιοσύνη ανταποκρινόμενη στο θεσμικό της χρέος, καταδίκασε συγκεκριμένα ακραία εγκλήματα της οργανωμένης νεοναζιστικής δράσης στην Ελλάδα. Και αυτό έχει πραγματικά ιστορική αξία, γιατί επιβεβαίωσε και σε αυτόν τον θεσμικό τομέα μια δεδομένη αντικειμενική πραγματικότητα: ότι η πολιτική δράση του ναζισμού, εκφράζεται πάντοτε με εγκληματικές πρακτικές. Όμως, δεν τελειώσαμε με τον φασισμό. Το αυγό του φιδιού είναι ζωντανό, το υποθάλπουν οι πολιτικές που βιώνουμε καθημερινά όλα τα τελευταία χρόνια. Ο αγώνας δεν τελειώνει και οι μάχες συνεχίζονται. Το χρέος κάθε συνειδητού πολίτη είναι η συμμετοχή και προεξάρχουσα είναι η ευθύνη όλων μας εδώ στο Κοινοβούλιο. Θέλω να κλείσω με μια αλήθεια. Η Μάγδα Φύσσα στο άκουσμα της απόφασης ξέσπασε χθες φωνάζοντας «γιε μου, τα κατάφερες». Αυτή είναι η αλήθεια, κυρίες και κύριοι συνάδελφοι. Έπρεπε να θυσιαστεί με τόσο αδιανόητο τρόπο η ζωή ενός νέου ανθρώπου, για να δειχθεί η πραγματικότητα που έφερε το πολιτικό σύστημα σε πανικό. Τότε και μόνο τότε, ενεργοποιήθηκαν οι θεσμοί. Τότε ανασύρθηκαν οι παρακρατημένοι φάκελοι και άλλων εγκλημάτων. Αυτή είναι λοιπόν, η πραγματικότητα: Σε πείσμα του συστήματος, σε πείσμα της συνδιαλλαγής, της ανοχής ή και της υπόθαλψης των φασιστών, ο Παύλος Φύσσας τα κατάφερε τελικά. Ευχαριστώ πολύ.
Τον λόγο έχει ο Πρόεδρος της Κοινοβουλευτικής Ομάδας ΜέΡΑ25, κ. Γιάνης Βαρουφάκης.
Ευχαριστώ, κύριε Πρόεδρε. Κυρίες και κύριοι συνάδελφοι, χθες ήταν μια κορυφαία στιγμή για την ελληνική Πολιτεία. Από τη δίκη της χούντας έχουμε να ζήσουμε μια τέτοια στιγμή. Ας την γιορτάσουμε όλοι μαζί έστω και για μερικά δευτερόλεπτα. Ο λαός έδιωξε το αβγό του φιδιού από το Κοινοβούλιο στις προηγούμενες εκλογές και οι δικαστές, κάνοντας το καθήκον τους, το έκλεισαν στη φυλακή, όχι για τα πιστεύω τους, αλλά για τα εγκλήματά τους. Εμείς ως ΜέΡΑ25 είχαμε πει, βδομάδες πριν, ότι όταν θα έρθει η καταδίκη, που ελπίζαμε ότι θα έρθει όπως και ήρθε, θα γιορτάσουμε για πέντε λεπτά της ώρας μόνο γιατί αμέσως μετά θα ξαναρχίσουμε τον αγώνα εναντίον των δηλητηριωδών ιδεών του αβγού του φιδιού της Χρυσής Αυγής που δυστυχώς δεν καταδικάστηκαν, που δυστυχώς δεν εγκλείστηκαν, που δυστυχώς έχουν διαποτίσει όχι μόνο το Κοινοβούλιο, αλλά και την Κυβέρνηση και ένα μεγάλο κομμάτι της κοινωνίας. Τελικά δεν προλάβαμε να γιορτάσουμε ούτε αυτά τα πέντε λεπτά. Για την ακρίβεια, σαράντα δευτερόλεπτα κράτησε η γιορτή. Το μπλοκ του ΜέΡΑ25 στην περιοχή ήταν ακριβώς απέναντι από το εφετείο, στη διασταύρωση Λουκάρεως και Αλεξάνδρας, ακριβώς εκεί που ξεκίνησε - και το δηλώνω κατηγορηματικά - η απροσχημάτιστη και αναίτια διάλυση εκ μέρους της αστυνομίας. Δηλώνω κατηγορηματικά, κυρίες και κύριοι συνάδελφοι, ότι ήμασταν εκεί, στο σημείο εκείνο που ο λεγόμενος «Αίαντας», η «αύρα» και οι άνδρες των ΜΑΤ άρχισαν παράλληλα τη ρίψη πεπιεσμένου νερού και δακρυγόνων, κάτι που συνέβη σαράντα δευτερόλεπτα ακριβώς μετά την ανακοίνωση από τα μεγάφωνα της καταδίκης της Χρυσής Αυγής ως εγκληματική οργάνωση. Δεν είχε υπάρξει ούτε μία μολότοφ σε ολόκληρη την περιοχή. Το καταθέτω ενώπιον σας ως μάρτυρας. Δεν υπήρχε κανένας λόγος, καμμία ουσιαστική απειλή ούτε απέναντι στο κτήριο της δικαιοσύνης, ούτε στους αστυνομικούς, ούτε σε πολίτες, ούτε σε περιουσίες. Όταν καταφέραμε με τη σύζυγό μου να απεγκλωβιστούμε από εκείνο το δύσκολο σημείο και αρχίσαμε να ανηφορίζουμε τη Λουκάρεως προς τον Λυκαβηττό με τα ίδια μου τα μάτια είδα μια διμοιρία των ΜΑΤ να ρίχνει δακρυγόνα πισώπλατα στους διαδηλωτές - κάποιοι μεγάλης ηλικίας έκαναν εμετό και προσπαθούσαν να αναπνεύσουν - οι οποίοι προσπαθούσαν να απομακρυνθούν ανηφορίζοντας τη Λουκάρεως προς τον Λυκαβηττό. Βρισκόμουν στο ίδιο επίπεδο όχι με τον επικεφαλής, αλλά με τον πρώτο άνδρα που βρισκόταν μπροστά από την υπόλοιπη διμοιρία. Πολύ ήρεμα, παρά τα δικά μου αναπνευστικά προβλήματα εκείνη τη στιγμή, τον παρακάλεσα να σταματήσει να ρίχνει χημικά στους ανθρώπους που έφευγαν και δεν αποτελούσαν σε καμμία των περιπτώσεων απειλή για κανέναν, πόσω μάλιστα για την αστυνομία ή την περιουσία ανθρώπου. Αφού με εξύβρισε με τον χειρότερο τρόπο, πάλι ήρεμα και όσο μπορούσα πιο ψύχραιμα του κατέστησα γνωστό ότι είμαι Βουλευτής. Και τότε γύρισε και μου είπε: «Ένας ακόμα λόγος να ...» συμπληρώνοντας μια απειλή που δεν επιτρέπεται να κοινοποιήσω στο Κοινοβούλιό μας. Συνάδελφοι της Συμπολίτευσης, προσέξτε, παρακαλώ. Καμμία σημασία δεν έχει ο οποιοσδήποτε Βαρουφάκης, ο οποιοσδήποτε Βουλευτής. Δεν είναι προσωπικό το ζήτημα, δεν έχει καν σχέση με το κόμμα στο οποίο ανήκω. Δύο πράγματα έχουν σημασία, κυρίες και κύριοι της Συμπολίτευσης: Πρώτον - και σκεφτείτε το - αν αστυνομικός την ώρα που υπερβαίνει το καθήκον του νιώθει άνετα να απειλεί Βουλευτή, σε απλούς πολίτες πώς νομίζετε ότι θα συμπεριφερθεί αυτό το όργανο; Δεύτερο - για σκεφτείτε την πικρή ειρωνεία - την ώρα που οι ηγέτες της Χρυσής Αυγής καταδικάζονταν εντός του εφετείου, εντός του δικαστηρίου, οι ιδέες τους και το μίσος τους - όχι προς εμένα, για να μην σας πω ότι θεωρώ ότι δεν γνώρισε καν ποιος είμαι - αλλά το ίσος τους προς τους Βουλευτές, προς τον κοινοβουλευτισμό, προς την Κοινοβουλευτική Δημοκρατία εκφραζόταν χωρίς αναστολές εκείνη τη στιγμή, αυτό το χρυσαυγίτικο μίσος εναντίον του κοινοβουλευτισμού, απέναντι σε όλους τους Βουλευτές τόσο της Συμπολίτευσης, όσο και της Αντιπολίτευσης. Σκεφτείτε το αυτό. Επειδή εμείς στο ΜέΡΑ25 είμαστε καλοπροαίρετοι, ζήτησα να μιλήσω με τον Υπουργό Προστασίας του Πολίτη. Με κάλεσε ο κ. Χρυσοχοΐδης με τη γνωστή του ευγένεια και μιλήσαμε. Του εξήγησα με μεγαλύτερες λεπτομέρειες αυτά που σας είπα μόλις τώρα. Πραγματικά, προς τιμήν του, μού είπε ότι αυτό είναι απαράδεκτο και ότι θα επιληφθεί. Θέλει να διερευνήσει τι συνέβη. Ζήτησα, για να μπορεί να γίνει μια τέτοια διοικητική έρευνα, όχι την απόλυση, αλλά την παύση, το να τεθούν δηλαδή σε διαθεσιμότητα ο ένας ή περισσότεροι αξιωματικοί που ήταν υπεύθυνοι για τη συγκεκριμένη διμοιρία. Αλλιώς πώς θα γίνει η ΕΔΕ, κυρίες και κύριοι συνάδελφοι; Τότε ο κ. Χρυσοχοΐδης γύρισε και μου είπε: «Μα, αυτούς που κράτησαν όρθια την Αθήνα απέναντι σε αυτούς που ήθελαν να την κάψουν, μου ζητάτε να θέσω σε διαθεσιμότητα;» Με εκείνη τη φράση του, κυρίες και κύριοι, ο κύριος Υπουργός ακύρωσε την ευγένειά του. Ποιοι κράτησαν όρθια χθες την Αθήνα, κύριε Υπουργέ; Το όργανο του κράτους που δεν έφερε διακριτικά και που συμμετείχε σε διμοιρία που έριχνε πισώπλατα δακρυγόνα σε ειρηνικούς διαδηλωτές, τη στιγμή που αυτοί - κάποιοι από αυτούς με αναπνευστικά προβλήματα - πάσχιζαν να απομακρυνθούν; Ο αξιωματικός αυτής της διμοιρίας που τους διέταξε να κάνουν κάτι τέτοιο είναι ο άνθρωπος που κράτησε όρθια την Αθήνα χτες; Μετά από συνομιλία και με τον Αρχηγό της Αστυνομίας μου κατέστησε γνωστό ότι θα προχωρήσουν σε ένορκη διοικητική εξέταση. Μακάρι να προχωρήσει η απόδοση των ευθυνών. Πώς, όμως, θα γίνει αυτό, κυρίες και κύριοι της Συμπολίτευσης, όταν ο ίδιος ο Υπουργός ο κ. Χρυσοχοΐδης ακύρωσε την όλη αυτή διαδικασία διοικητικής εξέτασης μέσω Twitter αποφαίνοντας μόνος του ότι ήταν εκατόν πενήντα οι μολότοφ και εξακόσιοι οι «μπαχαλάκηδες»; Εμείς του ΜέΡΑ25 θα περιμένουμε την ΕΔΕ. Έως τότε ερωτώ τόσο τον κύριο Υπουργό Προστασίας του Πολίτη όσο και τον Πρωθυπουργό που τον διόρισε: Κύριε Υπουργέ και κύριε Πρωθυπουργέ ελέγχετε τα Σώματα Ασφαλείας ή σας ελέγχουν; Έγινε με εντολή σας η αδικαιολόγητη διάλυση της ειρηνικής γιορτής σαράντα δευτερόλεπτα μετά την ανάγνωση της καταδίκης της Χρυσής Αυγής ως εγκληματική οργάνωση ή παρά την εντολή σας; Πείτε μας. Βγήκατε να καλύψετε με ιστορίες φθινοπωρινής πρωίας αστυνόμους, που διέσυραν τον θεσμό της Ελληνικής Αστυνομίας και την πλειοψηφία των αστυνομικών και των ανθρώπων των ΜΑΤ που είναι δημοκράτες, που είναι ένστολα, εργαζόμενοι, φτωχά παιδιά του λαού μας ή είχατε σκοπό εξαρχής αυτή τη διάλυση και μετά τη συγκάλυψη όσων συνέβησαν; Δυστυχώς, κυρίες και κύριοι συνάδελφοι, δεν παραξενευόμαστε με αυτά που βλέπουμε. Άκουσα τον Πρωθυπουργό στο διάγγελμά του μετά την ανακοίνωση της απόφασης να πασχίζει άλλη μια φορά να επαναφέρει τη λογική των δύο άκρων που καταδικάζει παράλληλα τους χρυσαυγίτες και τους αντιμνημονιακούς. Κυρίες και κύριοι, ήταν ψεύδος το επιχείρημα των χρυσαυγιτών ότι έκαναν αντίσταση στα μνημόνια. Το ίδιο ψεύδος όμως είναι ή το ίδιο ψευδές είναι και το επιχείρημά σας ότι τη Χρυσή Αυγή τη γέννησαν οι λαϊκοί αγώνες εναντίον των μνημονίων σας, τα όποια μνημόνιά σας «γονάτισαν» την Ελλάδα, εξευτέλισαν τους Έλληνες και βάθυναν την πτώχευση που οι δικές σας κυβερνήσεις έφεραν το 2010. Κύριε Πρωθυπουργέ - ελπίζω να με ακούει - κάθε φορά που εξισώνετε τις ειρηνικές λαϊκές συνελεύσεις στις πλατείες, που στόχο είχαν τη δημοκρατική συμμετοχή στη συζήτηση για την έξοδο της χώρας μας από την κρίση, την κρίση που η ολιγαρχία έφερε όχι οι άνθρωποι στις πλατείες, με το αυγό του φιδιού γίνεστε υπόλογος στον λαό, γιατί έτσι, κυρίες και κύριοι της Συμπολίτευσης, με την παράλογη λογική των δύο άκρων ξεπλένετε τη Χρυσή Αυγή. Όχι, κυρίες και κύριοι του μνημονιακού τόξου, δεν θα σταματήσουμε να σας λέμε πως το αφήγημά σας των δύο άκρων είναι βάλσαμο στην ψυχή των ναζί. Δεν θα σταματήσουμε να σας λέμε ότι τους ξεπλένετε, κύριε Πρωθυπουργέ, όταν βάζετε τους εγκληματίες της Χρυσής Αυγής στον ίδιο κάδο με τους δημοκράτες που το μόνο τους έγκλημα ήταν να συζητούν με άψογες δημοκρατικές διαδικασίες, συμμετοχικές διαδικασίες στις πλατείες για το χρέος, για την ανεργία, για τη φτώχεια που επιδείνωναν τα δικά σας τα μνημόνια. Λογική δύο άκρων από ποιους; Από τον κ. Μητσοτάκη; Από εσάς που συμμετείχατε σε κυβέρνηση της οποίας ο γενικός γραμματέας, ο γνωστός και μη εξαιρετέος κ. Μπαλτάκος, αποδεδειγμένα συνεννοείτο μια χαρά με τους χρυσαυγίτες; Εσείς που παίζατε με την ιδέα - έτσι δεν είναι, αγαπητέ κύριε Μπάμπη Παπαδημητρίου που δεν βρίσκεστε εδώ σήμερα - συμμαχίας, μιας συμφωνίας με μια σοβαρή Χρυσή Αυγή; Ήμουνα στο στούντιο, τον άκουσα το συνάδελφό σας να το λέει. Τολμάτε εσείς να βάζετε στο ίδιο τσουβάλι αντιφασίστες, αντιμνημονιακούς, δημοκράτες με τα αυγά του φιδιού; Το τολμάτε βέβαια. Γι' αυτό είμαστε εμείς εδώ για να αποδομούμε την παράλογη μνημονιακή λογική των δύο άκρων. Όσο και να μην σας αρέσει, εμείς θα σας το θυμίζουμε. Τη Χρυσή Αυγή την εκκόλαψε η καταστροφική ύφεση που έφεραν τα μνημόνια σας, που με τη σειρά τους αυτά τα μνημόνια ένα στόχο είχαν όχι τη διάσωση της χώρας, αλλά τη διάσωση της ολιγαρχίας που έφερε το κραχ το 2010 αρχικά της ολιγαρχίας των γαλλογερμανικών τραπεζών, πρώτο μνημόνιο Καστελόριζο, αργότερα μέχρι σήμερα και το πέμπτο μνημόνιο που έρχεται του χρόνου τον ίδιο στόχο θα έχει την εξυπηρέτηση των συμφερόντων των παράσιτων εκπροσώπων της ξένης ολιγαρχίας που εσείς εκπροσωπείτε επάξια σ' αυτό το Κοινοβούλιο. Χθες καταδικάστηκε, επιτέλους, η Χρυσή Αυγή. Μπράβο, εδώ μπορούμε να γιορτάσουμε όλοι μαζί. Όμως, κυρίες και κύριοι συνάδελφοι, εδώ οι δρόμοι μας χωρίζουν. Αυτή η καταδίκη είναι και θα παραμείνει ημιτελής όσο οι ελληνικές κυβερνήσεις εξακολουθούν από τη μια μεριά να υποστηρίζουν τα μνημόνια που εκκόλαψαν τη Χρυσή Αυγή και από την άλλη να καταθέτουν νομοσχέδια διαποτισμένα πέρα για πέρα από τις δηλητηριώδεις ιδέες της Χρυσής Αυγής, παράδειγμα το σημερινό νομοσχέδιο. Κυρίες και κύριοι συνάδελφοι, όταν οι απανταχού ρατσιστές δεν μπορούν πια να απαγορεύσουν την πολιτογράφηση ξένων στις χώρες τους είτε μιλάμε για τη Βρετανία είτε για την Αυστραλία είτε για τις Ηνωμένες Πολιτείες κάποια στιγμή, όταν δεν μπορούν οι ρατσιστές να σταματήσουν την απόδοση ιθαγένειας σε μετανάστες που πλέον έχει έρθει το πλήρωμα του χρόνου να γίνουν πολίτες, τότε ξέρετε τι κάνουν οι απανταχού ρατσιστές; Επιστρατεύουν προϋποθέσεις με τις οποίες χτίζουν τείχη απροσπέλαστα ιδίως προς τους φτωχότερους των ξένων που ζουν στη χώρα και που δικαιούνται την ιθαγένεια. Αυτό κάνει το νομοσχέδιο «ντροπή» που φέρατε για ψήφιση σήμερα στην Ολομέλεια. Κατ' αρχάς, ας είμαστε ξεκάθαροι ιδίως για τους πολίτες που μας ακούν στο σπίτι τους, μιλάμε για μετανάστες που πληρούν σύμφωνα με την Κυβέρνηση όλα τα κριτήρια για να αποκτήσουν την ελληνική ιθαγένεια. Είναι οι νέοι Έλληνες, οι Έλληνες προ των πυλών, οι νέοι μας συμπολίτες, οι νέοι μας πρεσβευτές, πρεσβευτές της χώρας μας. Σκεφτείτε - και σας μιλάει κάποιος ο όποιος έχει περάσει αυτή τη διαδικασία σε άλλη χώρα - πώς μια χώρα, όπως η Αυστραλία, ενδυναμώνεται κάθε φορά που ένας Έλληνας της Αυστραλίας, που έχει περάσει τη διαδικασία πολιτογράφησης στην Αυστραλία, έρχεται στην Ελλάδα, πηγαίνει στην Ιταλία, πηγαίνει στις Ηνωμένες Πολιτείες και μιλάει με τα καλύτερα λόγια για την Αυστραλία. Ναι, αλλά αυτό, κυρίες και κύριοι της Συμπολίτευσης, προϋποθέτει μια διαδικασία πολιτογράφησης που να του αφήνει αυτού του ανθρώπου μια γλυκιά γεύση, όχι την κατάπικρη πικρία που εσείς σχεδιάζετε για να ικανοποιήσετε τη δική σας ακροδεξιά, η οποία απαιτεί νέα τείχη στο διάβα αυτών των ανθρώπων. Ενδεικτικά αναφέρω τα εξής, τα ξέρετε, γιατί συμφωνείτε δυστυχώς με αυτά: Το υπέρογκο ηλεκτρονικό παράβολο ύψους 550 ευρώ για την υποβολή αίτησης πολιτογράφησης, ενώ στη Γερμάνια είναι 255 ευρώ και για παιδιά κάτω των δεκαέξι ετών είναι μόνο 51 ευρώ. Ένα επιπλέον κόστος 150 ευρώ για απλή εξέταση γνώσεων που γίνεται αυτόματα ηλεκτρονικά χωρίς κανένα ουσιαστικό οριακό κόστος. Στη Γερμανία αυτό είναι 25 ευρώ. Ζητάτε στις εξετάσεις των πολλαπλών επιλογών η βαθμολογία τους να είναι 70%, ενώ στη Γερμανία αρκεί το 50%. Προβλέπεται προφορική συνέντευξη σε τρεις υπαλλήλους της Γενικής Γραμματείας Ιθαγένειας που αυθαίρετα και χωρίς καμμία απολύτως λογοδοσία μπορούν να απορρίψουν αιτήσεις κόστους 700 ευρώ για φτωχούς ανθρώπους, από ανθρώπους που πληρούν όλες τις προϋποθέσεις για να λάβουν την ελληνική ιθαγένεια. Μάλιστα διαβάζουμε στο νομοσχέδιο σας: «Ο γενικός γραμματέας ιθαγένειας αποκτά τη διακριτική ευχέρεια με μια μονοκονδυλιά να απορρίπτονται μαζικά αιτήσεις πολιτογράφησης εν δυνάμει Ελλήνων με καθαρά ταξικά, εισοδηματικά κριτήρια. Πιο συγκεκριμένα ο γενικός γραμματέας καθορίζει το ύψος του απαιτούμενου ελάχιστου δηλωθέντος ετήσιου εισοδήματος, καθώς και τα ειδικότερα στοιχεία που αποτελούν τεκμήρια οικονομικής ένταξης για την εξεταζόμενη ανά περίπτωση χρονική περίοδο». Με άλλα λόγια τίποτα δεν σταματά τον γενικό γραμματέα να θέσει ελάχιστο ετήσιο εισόδημα τέτοιο που μόνο οι πολύ πλούσιοι αλλοδαποί να έχουν το δικαίωμα στην ελληνική ιθαγένεια, μια άλλη μορφή golden visa. Αλλά ακόμη και o γενικός γραμματέας να είναι ένας καλός άνθρωπος και να θέλει να βοηθήσει ο νόμος του επιβάλλει να θέσει ελάχιστο ετήσιο εισοδηματικό κριτήριο που λέει ότι δεν μπορεί να είναι κατώτερο από το ετήσιο σύνολο των μηνιαίων αποδοχών του ανειδίκευτου εργάτη. Κατανοείτε τι πάτε να κάνετε; Πάτε να αποκλείσετε εκ προοιμίου όσους ξένους εργαζόμενους στη χώρα μας έχουν πέσει θύματα εκμετάλλευσης των εργοδοτών τους ιδίως μέσα σε συνθήκες ελαστικής εργασίας. Κύριοι και κυρίες της Συμπολίτευσης, ο κ. Μητσοτάκης, ο Πρωθυπουργός, σχολιάζοντας την απόφαση του δικαστηρίου για τη Χρυσή Αυγή είπε το εξής: «Ωστόσο, η δίκη του ρατσισμού, της μισαλλοδοξίας και της βίας μέσα στην κοινωνία παραμένει διαρκής». Συμφωνώ. Ο κ. Μητσοτάκης συμφωνεί με αυτά τα ωραία λόγια που είπε; Πώς τη μια μέρα, χθες, μιλάτε για διαρκή καταδίκη του ρατσισμού μέσα στην κοινωνία και την επομένη φέρνετε ένα τέτοιο νομοσχέδιο προς ψήφιση; Συνειδητοποιείτε τι πάτε να κάνετε; Συνειδητοποιείτε ότι κάνετε αδύνατη την απόκτηση ιθαγένειας σε πολλούς μετανάστες και στα παιδιά τους που άλλη πατρίδα πλην της Ελλάδας δεν γνωρίζουν; Συνειδητοποιείτε ότι σε αυτούς θα περιλαμβάνονταν και ο Σαχζάτ Λουκμάν και ίσως τα παιδιά του αν δεν είχε δολοφονηθεί από τη Χρυσή Αυγή; Συνειδητοποιείτε ότι η αποτρεπτική και εχθρική φύση των προϋποθέσεων που ορίζει ο νόμος σας για την απόδοση της ιθαγένειας θα δηλητηριάσει την ψυχή των επόμενων Ελλήνων; Συνειδητοποιείτε ότι αυτή η αποτρεπτική και εχθρική φύση των προϋποθέσεων που εισάγετε εντάσσουν την Κυβέρνησή σας στο ξενοφοβικό πολιτικό τόξο των συνοδοιπόρων της Χρυσής Αυγής σε όλη την Ευρώπη, της Λε Πεν, του Ορμπάν, του Τραμπ εκτός Ευρώπης, του Σαλβίνι για να γυρίσουμε πιο κοντά και όλων αυτών των συνοδοιπόρων της Χρυσής Αυγής; Διανοείστε τον καταστροφικό αντίκτυπο για την εικόνα της χώρας, για τα ερείσματα της χώρας σε μια δύσκολη για τα εθνικά μας θέματα περίοδο; Σκέφτεστε τι αντίκτυπο έχει αυτό το νομοσχέδιο στα μάτια, στην ψυχή, στην καρδιά των Ευρωπαίων δημοκρατών που ανησυχούν με τέτοια φαινόμενα συστημικής ξενοφοβίας και εξόφθαλμων ταξικών διακρίσεων; Κυρίες και κύριοι συνάδελφοι, κάποιοι που μας παρακολουθούν θα πουν: «Πολύ δεν κόπτεσαι, Βαρουφάκη, για τους ξένους; Για τους Έλληνες τίποτα;». Κυρίες και κύριοι συνάδελφοι, πρόκειται για το τοξικό αφήγημα που άφησε πίσω της η Χρυσή Αυγή, το αφήγημα που μαζί, όλοι μαζί θα ήθελα να δω να ξεριζώνουμε από αυτή την Αίθουσα, από αυτή την κοινωνία. Επειδή νοιάζομαι για τους Έλληνες, νοιάζομαι για τους μετανάστες. Ξέρετε γιατί, κυρίες και κύριοι συνάδελφοι; Επειδή βλέποντας πώς συμπεριφέρεται ένα κράτος στους ασθενέστερους μετανάστες, καταλαβαίνει κανείς τα σχέδια της ολιγαρχίας για τους φτωχότερους των Ελλήνων. Να γιατί ο αγώνας του ΜέΡΑ25 για τους μη προνομιούχους Έλληνες, για τις Ελληνίδες και τους Έλληνες που δεν τα βγάζουν πέρα, γίνεται ένας αγώνας με τον αγώνα μας για ανθρώπινη συμπεριφορά προς τους κατατρεγμένους ξένους. Ο αγώνας κατά του ρατσισμού και της ξενοφοβίας και βεβαίως του αυγού του φιδιού είναι ένας και είναι συνάμα αγώνας λαϊκός, διεθνικός, εθνικός και πατριωτικός. Ευχαριστώ.
Επόμενος ομιλητής είναι ο κ. Χρυσομάλλης Μιλτιάδης από τη Νέα Δημοκρατία. Θα ακολουθήσει ο κ. Μπάρκας από τον ΣΥΡΙΖΑ και μετά ο Κοινοβουλευτικός Εκπρόσωπος του Κινήματος Αλλαγής, κ. Καμίνης. Θερμή παράκληση να τηρηθεί το επτάλεπτο, κύριοι συνάδελφοι. Κύριε Χρυσομάλλη, έχετε τον λόγο.
Ευχαριστώ, κύριε Πρόεδρε. Θα ήθελα ξεκινώντας να θυμίσω στον κ. Βαρουφάκη, ο οποίος με τη ρητορική του συνηθίζει να λέει μισές αλήθειες, ότι ο κ. Μπαλτάκος αποπέμφθηκε από τον τότε πρωθυπουργό εντός δευτερολέπτων με το που βγήκε το βίντεο στον αέρα. Και όπως και ο ίδιος μέχρι σήμερα λέει, ενώ δεν συνεχίζει να έχει καμμία σχέση με τον τότε πρωθυπουργό, λειτουργούσε εν αγνοία του. Αυτά για την ιστορία, για να καταγραφούν. Από εκεί και πέρα, κυρίες και κύριοι Βουλευτές, ζήσαμε χθες μια πραγματικά ιστορική στιγμή για τη δημοκρατία. Ζήσαμε μια πραγματικά ιστορική δικαστική απόφαση, που αποδεικνύει περίτρανα το κύρος και την ανεξαρτησία της δικαιοσύνης μας, μια απόφαση με ειδικό βάρος για όλη την Ευρώπη. Είμαστε η πρώτη χώρα που καταδικάζει τον ναζισμό μετά τη δίκη της Νυρεμβέργης. Ήταν μια απόφαση που ξεσκέπασε το λύκο της Χρυσής Αυγής από την προβιά του δημοκρατικού πολιτικού κόμματος, με την οποία είχε δώσει υπόσταση στον εγκληματικό της χαρακτήρα, μια απόφαση που δεν αναγνωρίζει απλά την ενοχή των μελών της Χρυσής Αυγής για τα αποτρόπαια εγκλήματα που κατηγορούνται, αλλά διαλύει κάθε υποψία τυχαιότητας και δίνει ονοματεπώνυμα σε αυτούς που κινούσαν τα νήματα και έδιναν δολοφονικές εντολές στο όνομα της φασιστικής τους ιδεοληψίας. Πραγματικά ήταν μία σπουδαία μέρα για τη δημοκρατία. Παρ' όλα αυτά όμως δεν έλειψε η υποκρισία. Και αναφέρομαι σε εσάς, κυρίες και κύριοι Βουλευτές του ΣΥΡΙΖΑ. Γιατί, αν και όψιμα ήρθατε μαζί μας να ορθώσουμε αυτές τις μέρες ένα τείχος απέναντι στο φασισμό και το ναζιστικό μόρφωμα της Χρυσής Αυγής, αναμένοντας την απόφαση της δικαιοσύνης, δεν γίνεται κανείς να ξεχάσει τη στάση, τα λεκτικά και πολιτικά σας ατοπήματα όλα αυτά τα τελευταία χρόνια. Δεν γίνεται να ξεχάσουμε τη στάση σας απέναντι στον τότε πρωθυπουργό της Ελλάδας Αντώνη Σαμαρά, που έδινε μόνος τη μάχη απέναντι στο χρυσαυγίτικο λαϊκισμό, που είχε το πολιτικό θάρρος να αποστείλει στη δικαιοσύνη όλες τις υποθέσεις εκείνες που αποδείκνυαν τον εγκληματικό χαρακτήρα της Χρυσής Αυγής και να στηρίξει με κάθε τρόπο την έρευνα των δικαστών, των ίδιων αυτών δικαστών που εσείς, κύριοι του ΣΥΡΙΖΑ, ξεχάσατε να αναφέρετε και να ευχαριστήσετε στη χθεσινή σας ανακοίνωση, αυτών των δικαστών που ερεύνησαν, που συνέταξαν το πολυσέλιδο παραπεμπτικό βούλευμα και έδεσαν την υπόθεση πέραν αμφιβολίας. Τους οφείλετε ευχαριστίες, αλλά τους οφείλετε και μία συγνώμη. Πρώτιστα όμως όλοι σας οφείλετε μια συγνώμη στον Αντώνη Σαμαρά, γιατί τα δικά σας στελέχη και οι δικοί σας Βουλευτές φώναζαν ότι τέτοια δικογραφία δεν θα φτάσει ποτέ στα δικαστήρια - τα θυμάστε; Θα σας τα θυμίσουμε - που έλεγαν ευθαρσώς ότι η Χρυσή Αυγή δεν πρέπει να αντιμετωπιστεί με τον εισαγγελέα και το πως να τεθεί εκτός νόμου είναι μεθόδευση του Σαμαρά και της δικαιοσύνης, με μόνο στόχο τις ψήφους της. Εσείς τα λέγατε. Θυμηθείτε την εσωκομματική σας γκρίνια για το αν θα ψηφίζατε ή όχι την άρση της ασυλίας των χρυσαυγιτών Βουλευτών και τις συνεχείς σας καταγγελίες ότι η παραπομπή της Χρυσής Αυγής είναι πολιτική δίωξη. Εδώ - αν είναι δυνατόν! - θυμόμαστε τις προτάσεις σας για επιστολική ψήφο των προφυλακισμένων χρυσαυγιτών Βουλευτών! Τα ξεχάσατε; Εμείς όχι. Δεν γίνεται να ξεχάσουμε τη σύμπλευσή σας μαζί τους στο περιβόητο «όχι» του δημοψηφίσματος του 2015, ούτε την από κοινού βόλτα σας στο ακριτικό Καστελόριζο το 2016, που φωτογραφιζόσασταν μαζί τους. Πολύ περισσότερο δεν μπορούμε να ξεχάσουμε τη δήλωση ότι δεν υπάρχουν ευπρόσδεκτες και μη ευπρόσδεκτες ψήφοι, για την υπερψήφιση με 180 ψήφους του νομοσχεδίου σας για την απλή αναλογική, όσο και αν απολογητικά προσπαθούσε σήμερα ο κ. Βούτσης να το δικαιολογήσει. Επίσης, ήσασταν και βέβαιοι ότι σε αυτό το νομοσχέδιο είχατε εξασφαλίσει την υποστήριξη της Χρυσής Αυγής, γιατί για εσάς η ψήφος δεν «μυρίζει» και δεν διστάσατε να δεχτείτε τη στήριξη της Χρυσής Αυγής για να τοποθετήσετε την εκλεκτή σας κ. Θάνου στην Επιτροπή Ανταγωνισμού το 2018, γιατί για εσάς η στάση του Σταύρου Δήμα να αρνηθεί δημόσια την εκλογή του ως Πρόεδρος Δημοκρατίας με την ψήφο της Χρυσής Αυγής είναι ψιλά γράμματα. Και σήμερα πλέον όλοι κατανοούμε, όπως έχει κατανοήσει όλη η κοινωνία την πολιτική συναλλαγή που κρύβεται πίσω από αυτά που ακούμε. Γιατί κακά τα ψέματα! Είναι πολιτική συναλλαγή να ξεπληρώσετε την πολιτική επιταγή στη Χρυσή Αυγή, που μαζί ρίξατε την τότε κυβέρνηση Σαμαρά. Ήρθατε παραμονή των εκλογών, τον Ιούνιο, πριν τις εκλογές - και συγκεκριμένα ο τότε υπουργός Δικαιοσύνης και σημερινός διευθυντής του κ. Τσίπρα κ. Καλογήρου και ο αναπληρωτής υπουργός, γνωστός σε όλους, ο κ. Παπαγγελόπουλος - να αλλάξετε τον Ποινικό Κώδικα και οι ποινές να πέσουν στα «μαλακά». Τι ειρωνεία της τύχης! Με το ίδιο άρθρο για τη σύσταση παραπέμπεται και ο κ. Παπαγγελόπουλος. Ίσως κάτι να ήξερε, θα δείξει. Η συναλλαγή όμως φαίνεται και για να την ντύσετε με το μανδύα της Αριστεράς και να περάσει εύκολα στους δικούς σας, ισχυριστήκατε ότι αυτά γίνονται για τις τρομοκρατικές οργανώσεις, όπως είπε νωρίτερα και ο συνάδελφος, ο κ. Πλεύρης. Οι δικές σας όμως, αν θυμάστε, συνιστώσες, σας ξεφώνιζαν, λέγοντας ότι κωλυσιεργείτε τη δίκη, ότι ξεπλένετε τη Χρυσή Αυγή, ότι της χαρίζετε μία απλή ποινική μεταχείριση. Σήμερα σας το είπε ευθαρσώς ο κ. Κοντονής. Αυτή είναι η πραγματικότητα. Χορτάσαμε ψέμα και υποκρισία τα τεσσεράμισι χρόνια της διακυβέρνησης ΣΥΡΙΖΑ - ΑΝΕΛ. Χορτάσαμε ύβρεις και απειλές. Χορτάσαμε από το «ή εμείς ή αυτοί, να τους τελειώσουμε». Δεν πήρατε το μάθημά σας από τον κυρίαρχο λαό στις εκλογές του 2019 και συνεχίζετε στο ίδιο μονοπάτι της υποκρισίας, πιστεύοντας ότι ο λαός έχει κοντή μνήμη. Αρνείστε να αναγνωρίσετε ότι η χθεσινή ιστορική απόφαση για τη δημοκρατία μας οφείλεται σε αυτή την παράταξη, σε ανθρώπους όπως ο Αντώνης Σαμαράς, τον οποίον υβρίσατε, διασύρατε και προσπαθήσατε να «τελειώσετε» πολιτικά. Πλέον όμως ο λαός γνωρίζει και δεν χειραγωγείται από το ανύπαρκτο ηθικό σας πλεονέκτημα. Θα δανειστώ τον τίτλο ενός βιβλίου του Τάκη Λαζαρίδη, ο οποίος πολύ εύστοχα λέει πως δεν είστε ένα συνηθισμένο αριστερό κόμμα που σέβεται τους κανόνες της Κοινοβουλευτικής Δημοκρατίας και σας λέει: «Ευτυχώς για τη χώρα και όλους εμάς που ηττηθήκατε, σύντροφοι. Ευτυχώς για την Ελλάδα»!
Κυρίες και κύριοι συνάδελφοι, η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας «Ενσωμάτωση της Οδηγίας της Ευρωπαϊκής Ένωσης 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον». Επόμενος ομιλητής ο κ. Μπάρκας Κωνσταντίνος από τον ΣΥΡΙΖΑ. Κύριε Μπάρκα, έχετε τον λόγο.
Κύριε Πρόεδρε, σας ευχαριστώ πολύ. «Σάρκα από τη σάρκα μας» είχαν πει οι δύο πρώην Πρωθυπουργοί της Νέας Δημοκρατίας όταν αναφερόντουσαν στην ακροδεξιά της χώρας μας και τους φασίστες οι οποίοι δρούσαν όλα αυτά τα χρόνια. «Σάρκα από τη σάρκα μας» έλεγαν ότι είναι η Ακροδεξιά. Κύριε Πρόεδρε, σήμερα είναι μια όμορφη μέρα. Είναι μια όμορφη μέρα για τη δημοκρατία της Ελλάδας. Σήμερα, το αντιφασιστικό κίνημα της χώρας μπορεί να στέκεται όρθιο, με υψηλό το ανάστημα, μια και από σήμερα το νεοναζιστικό μόρφωμα Χρυσή Αυγή είναι και επίσημα εγκληματική οργάνωση. Είναι πολύ σημαντικό να μιλάμε για εγκληματική οργάνωση, μια και πριν την ιστορική αυτή απόφαση ο Κυριάκος Μητσοτάκης σε συνέντευξή του έλεγε πως η Χρυσή Αυγή είναι σαν να μην υπάρχει και ότι η βία στην Ελλάδα προέρχεται μόνο από την Αριστερά. Τον διέψευσαν οι ίδιοι οι δικαστές. Χαιρετίζουμε τη στροφή του Έλληνα Πρωθυπουργού προς τη δημοκρατία και το αντιφασιστικό κίνημα. Κύριε Πρόεδρε, εμείς αποφασίσαμε τις προηγούμενες μέρες να μην ασχοληθούμε με την μικροκομματική αντιπαράθεση στην οποία θέλησε να μας σύρει η Νέα Δημοκρατία μέσω των ανακοινώσεων και των τοποθετήσεων του Κυβερνητικού Εκπροσώπου. Εμείς, κύριε Πρόεδρε, αποφασίσαμε να στρέψουμε όλες μας τις δυνάμεις, και στην Αθήνα και στην επαρχία, στις χθεσινές κινητοποιήσεις, για να πούμε ένα ηχηρό «όχι» στον φασισμό. Ναι, λοιπόν. Αυτός ο γιος, αυτός ο αδελφός, αυτός ο φίλος, ο μέγας αντιφασίστας, ο Παύλος Φύσσας, τα κατάφερε και τα κατάφερε μόνος του. Τιμή και δόξα, λοιπόν, σε αυτό το παλικάρι. Αυτή τη νίκη την χρωστάμε στην οικογένεια του Παύλου Φύσσα, στη μάνα του, τη Μάγδα, στις οικογένειες των θυμάτων - που κουβέντα δεν είπατε - της εγκληματικής οργάνωσης Χρυσή Αυγή, που σήκωσαν όλο αυτό το βάρος. «Λαθρομετανάστες» τους λέτε. Στην πολιτική αγωγή, τους δικηγόρους των θυμάτων και των οικογενειών τους και τους δημοσιογράφους, οι οποίοι ορισμένοι δεν έκλεισαν τα μάτια και δεν άφησαν αυτή την υπόθεση στο σκοτάδι, ενημέρωναν τον κόσμο μέρα - μέρα, στιγμή τη στιγμή. Χρωστάμε ένα μεγάλο ευχαριστώ στον αγωνιστή της Αριστεράς Μανώλη Γλέζο. Είναι αυτός που μετά τη δολοφονία του Παύλου Φύσσα με αντιπροσωπεία Βουλευτών του ΣΥΡΙΖΑ - για τα υπόλοιπα λέτε ψέματα - μάζεψε όλες τις υποθέσεις, τις δικογραφίες και τις πηγές στον τότε Υπουργό Προστασίας του Πολίτη κ. Δένδια και του ζήτησε να κάνει κάτι. Ο κ. Δένδιας, με την ανακοίνωσή του εχθές, αναγνωρίζει την πράξη αυτή. Ο κ. Μητσοτάκης τόσο καιρό ξέπλενε τα εγκλήματα και τις δολοφονίες της Χρυσής Αυγής. Διότι πριν από δύο χρόνια με δηλώσεις του είχε πει πως «η Χρυσή Αυγή είναι σαν να μην υπάρχει, η βία προέρχεται σχεδόν μόνο από την Αριστερά». Ο Βουλευτής της Νέας Δημοκρατίας κ. Παπαδημητρίου ζητούσε μια σοβαρή Χρυσή Αυγή, για να συνεργαστεί η Νέα Δημοκρατία. Ο γενικός γραμματέας του Υπουργικού Συμβουλίου του Σαμαρά συνωμοτούσε με τα στελέχη της Χρυσής Αυγής. Δεν το λέμε εμείς ούτε το βίντεο το λέει. Το λένε τα μηνύματα που βρέθηκαν στα κινητά των χρυσαυγιτών, τα οποία αποδείκνυαν τη συνομιλία μεταξύ του Μπαλτάκου και των χρυσαυγιτών. Η Νέα Δημοκρατία χέρι - χέρι με τη Χρυσή Αυγή δίχασε τους Έλληνες με τις φασιστικές δηλώσεις για προδοσία στη Συμφωνία των Πρεσπών. Δεν θα βρείτε ούτε μία φωτογραφία χρυσαυγιτών, στελεχών της Χρυσής Αυγής, στις πλατείες, που τόσες μέρες αναφέρετε. Θα βρείτε, όμως, πολλές φωτογραφίες στελεχών της Χρυσής Αυγής μαζί σας στα συλλαλητήρια των μακεδονομάχων. Ο κ. Μητσοτάκης έχει κάνει τα παιδιά του Παττακού και του Παπαδόπουλου Υπουργούς της Κυβέρνησης. Σήμερα, έρχονται αυτοί να κουνήσουν το δάχτυλο στον ΣΥΡΙΖΑ - Προοδευτική Συμμαχία και την Αριστερά για σύμπλευση με τους νεοναζί. Για να τελειώνουν τα παραμύθια και τα χυδαία ψέματα της Νέας Δημοκρατίας, ως προς τη δίκη. Η δίκη της Χρυσής Αυγής ξεκίνησε το 2015 με την κυβέρνηση της Νέας Δημοκρατίας να μην έχει φροντίσει καν για την ύπαρξη αίθουσας, ώστε να διεξαχθεί μια τόσο μεγάλη δίκη. Εάν δεν είχε πάρει μια σειρά από θεσμικά μέτρα επίσπευσης της δίκης η κυβέρνηση του ΣΥΡΙΖΑ, αυτή θα τελείωνε το 2030 και αν. Ξεκίνησε η δημιουργία νέων αιθουσών στο εφετείο και απελευθερώθηκε η αίθουσα εκδηλώσεων του εφετείου, που ορίστηκε ως χώρος διενέργειας της δίκης της Χρυσής Αυγής. Κατά την εξάμηνη αποχή των δικηγόρων ο Δικηγορικός Σύλλογος Αθηνών αρνήθηκε αίτημα της πολιτικής αγωγής για εξαίρεση της δίκης της Χρυσής Αυγής ώστε να μην καθυστερήσει. Επί υπουργίας Καλογήρου προωθήθηκε η υλοποίηση των αυτονόητων αιτημάτων της πολιτικής αγωγής, αφού προβλέφθηκε απαλλαγή των μελών του δικαστηρίου απ' όλες τις υποχρεώσεις τους, για να έχουμε επίσπευση της δίκης. Επίσης, ορίστηκαν πάνω από δεκαπέντε δικάσιμες ανά μήνα για την επίσπευση της δίκης. Οι ίδιοι οι συνήγοροι πολιτικής αγωγής αναγνώρισαν πως αυτά τα μέτρα οδήγησαν τελικά στην επίσπευση της δίκης. Τόσα πολλά μαζεμένα ψέματα δεν έχουν υπάρξει ποτέ στον πολιτικό διάλογο. Καλά, από τη Νέα Δημοκρατία το περιμέναμε. Το καταλαβαίνω. Το Κίνημα Αλλαγής, όμως, τι λόγο έχει μέσω της εισηγήτριάς του να έρχεται να καταθέτει τέτοιου είδους ψέματα; Στα ψέματά σας, κύριοι του Κινήματος Αλλαγής, απαντάει ο ίδιος ο κ. Καστανίδης, ο οποίος λέει: «Και με τον παλιό Ποινικό Κώδικα δεν μπορεί να προβλεφθεί στέρηση των πολιτικών δικαιωμάτων». Προς τι, λοιπόν, τέτοιου είδους σπέκουλα; Όσον αφορά τον νέο Ποινικό Κώδικα, ο νέος Ποινικός Κώδικας, που ψηφίστηκε το 2019, καταρτίστηκε από ειδική νομοπαρασκευαστική επιτροπή μετά από εργασίες δέκα ετών και δεν ήταν δουλειά στελεχών του ΣΥΡΙΖΑ, αλλά κορυφαίων καθηγητών, δικαστών, δικηγόρων της χώρας. Προβλέπει μεγαλύτερη και πραγματική έκτιση ποινών σε σχέση με τον παλαιό Ποινικό Κώδικα. Με τον παλιό Ποινικό Κώδικα οι ποινές ήταν ονομαστικές και ψευδείς. Μπορεί να ήταν πολύ μεγάλες στα χαρτιά, αλλά, εν τέλει, εκτιόταν μικρότερο μέρος τους. Αντίθετα, με τον νέο Ποινικό Κώδικα οι ποινές είναι ειλικρινείς, αφού οι καταδικασθέντες εκτίουν μεγαλύτερο μέρος της ποινής που επιβάλλεται. Για παράδειγμα, για ποινές κάθειρξης αν κάποιος καταδικαζόταν με τον παλιό Ποινικό Κώδικα, θα έπρεπε να απολυθεί με καλή διαγωγή να εκτίσει το ένα τρίτο της ποινής του. Ενώ με τον νέο Ποινικό Κώδικα θα πρέπει για να απολυθεί με καλή διαγωγή να εκτίσει τα δύο πέμπτα της ποινής. Αντίστοιχα, για ισόβια κάθειρξη με τον Ποινικό Κώδικα έπρεπε να εκτίσει δεκαπέντε έτη, ενώ με βάση τον νέο Ποινικό Κώδικα δεκαέξι έτη. Εξάλλου, η Νέα Δημοκρατία ως Κυβέρνηση έκανε αναθεώρηση του νέου Ποινικού Κώδικα για επιμέρους διατάξεις, αλλά δεν άλλαξε τίποτα για όσα δήθεν την ενοχλούν σήμερα. Το μόνο που έσπευσε να νομοθετήσει αλλάζοντας τον Ποινικό Κώδικα ήταν να επιστρέψει τους δεσμευμένους λογαριασμούς όσων ελέγχονται για ξέπλυμα μαύρου χρήματος και να δώσει ασυλία στα τραπεζικά στελέχη. Κύριε Πρόεδρε, τα όσα λένε σήμερα οι Βουλευτές και τα στελέχη της Νέας Δημοκρατίας απλά φανερώνουν ένα μικροπολιτικό άγχος να επιτεθεί στον ΣΥΡΙΖΑ και όχι να παλέψει για να φτιαχτεί ένα δημοκρατικό τείχος απομόνωσης των λογικών της Χρυσής Αυγής. Ευχαριστώ πολύ.
Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Καμίνης.
Ευχαριστώ, κύριε Πρόεδρε. Νομίζω ότι, μεταξύ άλλων, επιβάλλεται να προσπαθήσουμε να καταλάβουμε και γιατί έφτασε η Χρυσή Αυγή να έχει αυτή την απήχηση που είχε στον ελληνικό λαό. Εμείς το ζήσαμε αυτό από κοντά στην Αθήνα. Θυμίζω ότι στις βουλευτικές εκλογές του 2009 η Χρυσή Αυγή πήρε λιγότερο από 0,3% σε εθνικό επίπεδο. Κι, όμως, έναν χρόνο αργότερα στην Αθήνα υπερέβη το 5% και εξέλεξε για πρώτη φορά δημοτικό σύμβουλο σε δήμο της χώρας τον αρχηγό της τότε, τον Νίκο Μιχαλολιάκο. Η Χρυσή Αυγή έκατσε και μελέτησε τα εθνικά αποτελέσματα και είδε ότι στην Αθήνα είχε ήδη το υψηλότερο ποσοστό της από τις βουλευτικές εκλογές του 2009. Γιατί; Γιατί εκείνη την εποχή στην Αθήνα υπήρχε υψηλή εγκληματικότητα, η Αθήνα είχε χτυπηθεί πιο βαριά απ' όλη τη χώρα από την οικονομική κρίση και επίσης, εκεί διοχετεύονταν και όλοι οι παράτυποι μετανάστες, που τότε θυμίζω έμπαιναν αθρόα από τον Έβρο, όχι από τα νησιά. Αυτό, λοιπόν, πρέπει να μας κάνει να σκεφτούμε πάρα πολύ σοβαρά ποια είναι τα αίτια. Ένα τουλάχιστον από τα αίτια που προανέφερα, που είναι το θέμα της έλλειψης ουσιαστικά μιας μεταναστευτικής πολιτικής στη χώρα, είναι ένα από αυτά που εξέθρεψε τη Χρυσή Αυγή. Το παρόν νομοσχέδιο έχει τρεις ενότητες. Θα αρχίσω από την Τρίτη, που αφορά την τοπική αυτοδιοίκηση και κέντρο βάρους στις ρυθμίσεις που έχουμε μπροστά μας είναι οι αρμοδιότητες της οικονομικής επιτροπής, που το νομοσχέδιο τις διευρύνει πια σε βαθμό τέτοιο που να επισφραγίζει τελεσίδικα την υποβάθμιση των δημοτικών συμβουλίων από κυρίαρχα όργανα αποφάσεων των δήμων, σε μια απλή λέσχη συζητήσεων μεταξύ τοπικών προυχόντων. Πρόκειται, κυρίες και κύριοι, για μία προαναγγελθείσα τραγωδία, απολύτως προβλέψιμη, από τη στιγμή που η κυβέρνηση του ΣΥΡΙΖΑ είχε αναγγείλει την πρόθεσή της να καθιερώσει την απλή αναλογική στις δημοτικές εκλογές. Το σύστημα της απλής αναλογικής για την ανάδειξη των δημοτικών συμβούλων, σε συνδυασμό με την εκλογή του δημάρχου σε δύο γύρους, θα κατέληγε, όπως και τελικά συνέβη, σε έναν θεσμικό τραγελαφικό, στη δημιουργία ενός γίγαντα - εννοώ του δημάρχου - με πήλινα πόδια, ενός δημάρχου με ισχυρότατη λαϊκή νομιμοποίηση που δεν διαθέτει πλειοψηφία για να εφαρμόσει το πρόγραμμά του. Ο ΣΥΡΙΖΑ έτρεφε την ανομολόγητη ελπίδα ότι μέσα από τον κατακερματισμό της πλειοψηφίας θα μπορούσε να δημιουργήσει συμμαχίες στα δημοτικά συμβούλια, με την προοπτική να προχωρήσει στην ανασυγκρότηση των διαλυμένων κομματικών του οργανώσεων κι έτσι να αλώσει την κεντροαριστερά. Το μόνο που κατάφερε τελικά, όμως, ήταν να δώσει την ευκαιρία στην Κυβέρνηση της Νέας Δημοκρατίας να παρακάμψει τα δημοτικά συμβούλια επικαλούμενη την ανάγκη να διακυβερνηθούν οι δήμοι, να δημιουργήσει εικονικές πλειοψηφίες στις οικονομικές επιτροπές και μέσω αυτών να παραχωρήσει στους δημάρχους της ανά την χώρα μία απόλυτη και ανεξέλεγκτη εξουσία. Στους περισσότερους δήμους της χώρας αυτή τη στιγμή κυβερνούν, για να είμαστε ειλικρινείς, ανέλεγκτες οι μειοψηφίες της Νέας Δημοκρατίας. Αυτό είναι ένα πρώτο δείγμα αλλοίωσης του δημοκρατικού πολιτεύματος και ειδικότερα της εκτελεστικής εξουσίας στο επίπεδο των τοπικών κοινωνιών, της τοπικής αυτοδιοίκησης. Η αλλοίωση του πολιτεύματος, όμως, δεν σταματά στην κατά τόπον αυτοδιοίκηση. Ολοκληρώνεται πλέον και στην καθ' ύλη αυτοδιοίκηση. Έρχομαι στο δεύτερο κεφάλαιο του νομοσχεδίου. Βλέπουμε στο ίδιο νομοσχέδιο να παραδίδεται πια στις ορέξεις της κυβερνητικής πλειοψηφίας και η στελέχωση των διοικήσεων των νομικών προσώπων του δημοσίου. Η επιλογή των διοικήσεων αυτών εκχωρείται σε ένα όργανο στο οποίο την πλειοψηφία κατέχουν στελέχη διορισμένα από την Κυβέρνηση. Η μειοψηφική συμμετοχή μελών του ΑΣΕΠ και του Νομικού Συμβουλίου του Κράτους επιβεβαιώνει τον σχεδιασμό της Νέας Δημοκρατίας να αλώσει τις διοικήσεις των νομικών προσώπων. Στα λόγια, δηλαδή, προτάσσουμε τη φενάκη του επιτελικού κράτους, στην πράξη, όμως, χτίζουμε και διευρύνουμε σταδιακά, αλλά μεθοδικά, κομματικούς θύλακες στους κόλπους της δημόσιας διοίκησης. Τι μας θυμίζουν όλα αυτά; Μα, την περίοδο 2004-2009 τη διαβόητη «επανίδρυση του κράτους» της Νέας Δημοκρατίας που στην πραγματικότητα, όπως όλοι γνωρίζουμε, κατέληξε όχι σε επανίδρυση, αλλά σε ανακατάληψη του κράτους. Ακριβώς το ίδιο φαινόμενο βιώνουμε πια σήμερα και στο πεδίο της νομοθετικής λειτουργίας. Γιατί, της πανδημίας βοηθούσης, έχουμε παραδώσει στην εκτελεστική εξουσία, δηλαδή στην Κυβέρνηση, και ένα σεβαστό τμήμα της νομοθεσίας μέσω της καταχρηστικής πρακτικής των πράξεων νομοθετικού περιεχομένου. Κυρίες και κύριοι συνάδελφοι, είμαστε μάρτυρες μιας σταδιακής διολίσθησης σε ένα κράτος όπου η αρχή της διάκρισης των εξουσιών διαρκώς αποδυναμώνεται. Ακόμη και στην πρόσφατη συνταγματική Αναθεώρηση, παρά τη θεωρητική ομοφωνία των κομμάτων, αφήσαμε ανέπαφη τη διάταξη που επιτρέπει στην κυβέρνηση να διορίζει την ηγεσία της δικαιοσύνης. Κι εδώ η ευθύνη βαρύνει πρωτίστως τη σημερινή κυβερνητική πλειοψηφία. Περνάω στα θέματα της ιθαγένειας. Το πεδίο της ιθαγένειας μας προσφέρει ένα προνομιακό πεδίο ανάγνωσης της ιστορίας μας ήδη από την Επανάσταση του 1821. Αν προσέξει κανείς, θα δει ότι οι εκάστοτε προϋποθέσεις, ουσιαστικές και διαδικαστικές, με τις οποίες αποδιδόταν, αναγνωριζόταν ή αφαιρείτο η ελληνική ιθαγένεια, αντιστοιχούν σε πολύ συγκεκριμένες περιόδους ιστορίας. Σε μία πρώτη περίοδο κυριαρχεί η Μεγάλη Ιδέα, όπου η ελληνική ιθαγένεια απονέμεται απλόχερα σε όλους εκείνους τους πληθυσμούς, ομογενείς ή αλλογενείς αδιακρίτως, που επιλέγουν να παραμείνουν στα εδάφη τα οποία διαρκώς προστίθενται στην επικράτεια της χώρας. Με τις διαδοχικές ανταλλαγές πληθυσμών αποκτούν μαζικά την ελληνική ιθαγένεια οι γηγενείς πληθυσμοί, που διαβιούσαν στα εδάφη που μέχρι τότε αποτελούσαν τμήμα άλλης επικράτειας, κατά κανόνα της Οθωμανικής Αυτοκρατορίας, πληθυσμοί ομόθρησκοι, αλλά ακόμη και αλλόθρησκοι, Έλληνες ως προς την εθνική συνείδηση ή ακόμα αλλογενείς, που είχαν προτιμήσει τότε να παραμείνουν στην Ελλάδα. Η αντίθετη ακριβώς πορεία αρχίζει με τη Μικρασιατική Καταστροφή, γιατί η Μεγάλη Ιδέα ολοκληρώνει τραγικά τον κύκλο της, και από την εξωστρέφεια και τη διαρκή μέριμνα ενσωμάτωσης ομογενών πληθυσμών, το ελληνικό κράτος επιλέγει την εσωστρέφεια και τον αποκλεισμό. Επικρατεί το δόγμα «Έλληνας γεννιέσαι», με πλήρη επικράτηση του δικαίου του αίματος. Όποιος μπορεί να αποδείξει ότι κατάγεται από πρόγονο που είχε την ελληνική ιθαγένεια μπορεί να αναγνωριστεί ως Έλληνας υπήκοος. Έτσι, βέβαια, το ελληνικό κράτος σε κάποιες στιγμές βρέθηκε αντιμέτωπο με τις αντιφάσεις του. Ας πάρουμε ένα παράδειγμα. Εμφανίζεται μια μέρα και απαιτεί την αναγνώριση της ελληνικής του ιθαγένειας γόνος μεταναστών στην Αυστραλία που αποδεικνύει με πιστοποιητικά ότι ο Σλαβομακεδόνας πατέρας του ήταν Έλληνας πολίτης που εγκατέλειψε τη χώρα κατά τη διάρκεια του εμφυλίου. Τι κάνει τότε το ελληνικό κράτος; Σιωπά, κυρίες και κύριοι συνάδελφοι. Οχυρώνεται πίσω από τη σιωπή, νομοθετώντας ότι τα θέματα ιθαγένειας εμπίπτουν στην κυριαρχία του κράτους και συνεπώς, εξαιρούνται από τις θεμελιώδεις διατάξεις που επιβάλλουν προθεσμίες απάντησης στην ελληνική διοίκηση. Ακόμη, όμως, κι αν υπάρχει αρνητική απάντηση, εξαιρείται της υποχρέωσης αιτιολογίας. Εν ολίγοις, στο πεδίο της ιθαγένειας δεν μπορούσε πια να υπάρξει ουσιαστική δικαστική προστασία. Η διοίκηση παρέμενε πλήρως ανέλεγκτη. Μιλάμε, συνεπώς, για έναν χώρο κυβερνητικής δράσης που κινείται εκτός της σφαίρας του κράτους δικαίου. Δεν θέλω βέβαια να αναφερθώ και στο περιώνυμο, στο διαβόητο άρθρο 19 του Κώδικα Ελληνικής Ιθαγένειας, που αφαιρούσε την ιθαγένεια από αλλογενείς, που μόνο και μόνο έφευγαν για να πάνε να σπουδάσουν αλλού. Αυτό καταργήθηκε από κυβέρνηση του ΠΑΣΟΚ, όπως και όλες οι καινοτομίες στις οποίες θα αναφερθώ στη συνέχεια. Σ' αυτή, λοιπόν, τη θλιβερή πραγματικότητα έβαλε τέλος η κυβέρνηση του Γιώργου Παπανδρέου με τον ν.3838/2010. Πρόκειται για πραγματική επανάσταση στο δίκαιο της ιθαγένειας, όχι μόνο γιατί επέβαλε στη διοίκηση προθεσμίες και υποχρέωση αιτιολογίας, άρα αποκατέστησε το κράτος δικαίου καθιστώντας πλέον δυνατό τον δικαστικό έλεγχο, αλλά και γιατί καθιέρωσε υπό προϋποθέσεις και το δικαίωμα των αλλογενών παιδιών που γεννιούνται στην Ελλάδα να αποκτούν την ελληνική ιθαγένεια. Πρόκειται για άλλη μία σημαντική μεταρρύθμιση της κυβέρνησης αυτής, μιας κυβέρνησης που αδικήθηκε, συκοφαντήθηκε και λοιδορήθηκε όσο καμμία άλλη, ενώ το καινοτόμο έργο της μόνο με αυτό των κυβερνήσεων Σημίτη μπορεί να συγκριθεί. Κυρίες και κύριοι συνάδελφοι, το σημερινό νομοσχέδιο αποτίει, κατά κάποιο τρόπο, φόρο τιμής σε αυτή τη μεταρρύθμιση, γιατί παρ' όλες τις εξαγγελίες της Νέας Δημοκρατίας την εποχή εκείνη, ότι, δηλαδή, επανερχόμενη στην εξουσία θα αποκαθιστούσε την παλαιά τάξη πραγμάτων, σήμερα δεν το τόλμησε. Απλώς περιορίζεται να δυσκολέψει περαιτέρω τη ζωή των τριάντα χιλιάδων ανθρώπων που περιμένουν στην ουρά χρόνια να πολιτογραφηθούν, προσθέτοντας επιπλέον ουσιαστικά και διαδικαστικά κωλύματα σε μια διαδικασία ούτως ή άλλως περίπλοκη και αργόσυρτη, σε μία βασανιστική περιπέτεια για όποιον έχει το κουράγιο να υποβληθεί στη δοκιμασία που ονομάζεται «θα πολιτογραφηθώ Έλληνας». Και εδώ ακριβώς έγκειται ο συμβιβασμός που έγινε στο εσωτερικό του κόμματος της Νέας Δημοκρατίας. Σε αντίθεση με τις παλαιότερες εξαγγελίες του, το κόμμα της Νέας Δημοκρατίας υιοθετεί τη μεγάλη μεταρρύθμιση του ΠΑΣΟΚ, αλλά δίκην παραχώρησης στα ακραία στοιχεία της, επιβαρύνει επιπλέον τη διαδικασία της πολιτογράφησης η Νέα Δημοκρατία. Και γιατί, άραγε, αυτή η υπαναχώρηση; Γιατί δεν τολμά να αγγίξει τον πυρήνα εκείνης της μεταρρύθμισης. Και γιατί δεν το τολμά; Μα, γιατί το επιβάλλει πια η κοινή λογική επιβίωσης του έθνους. Εδώ τον λόγο έχουν οι αριθμοί. Για τους υπερπατριώτες τουρκοφάγους, που μας διδάσκουν από καθέδρας ότι Έλληνας μόνο γεννιέσαι, αρκούμαι να αναφέρω πού μας οδηγεί αυτή η εθνική τύφλωση. Το 1970 Ελλάδα και Τουρκία είχαν πληθυσμό αντίστοιχα οκτώ εκατομμύρια οκτακτακόσιες χιλιάδες και τριάντα πέντε εκατομμύρια τριακόσιες χιλιάδες, αναλογία σχεδόν ένα προς τέσσερα. Προοπτικά οι εκτιμήσεις είναι ότι το 2050, δηλαδή σε τριάντα μόνο χρόνια, η σχέση αυτή θα έχει φτάσει το ένα προς δώδεκα. Αυτές είναι οι εκτιμήσεις του Τάσου Γιαννίτση, ο οποίος γνωρίζει πολύ καλά το δημογραφικό ως ειδήμων περί το ασφαλιστικό. Το δημογραφικό, όμως, δεν είναι ζήτημα μόνον κοινωνικής ασφάλισης. Αν το δούμε υπό το φως των γεωπολιτικών δεδομένων της χώρας μας, είναι πρωτίστως ζήτημα εθνικής επιβίωσης. Καλό είναι, λοιπόν, να συνειδητοποιήσουμε όλοι, ότι Έλληνας δεν γεννιέσαι μόνο, αλλά και γίνεσαι. Ο κ. Μυλωνάκης σήμερα το πρωί μας είπε ότι σε τριάντα, σαράντα χρόνια οι Έλληνες θα είναι πέντε, έξι εκατομμύρια και άλλοι τόσοι οι αλλοδαποί με ελληνική ιθαγένεια. Δεν σχολιάζω αυτή την ορολογία, αλλοδαποί με ελληνική ιθαγένεια, γιατί είναι contradictio in terminis. Όποιος έχει ελληνική ιθαγένεια και ελληνική παιδεία είναι Έλληνας. Όμως, τι ακριβώς μας προτείνει ο κ. Μυλωνάκης; Αν λάβουμε υπ' όψιν μας σοβαρά - και οφείλουμε να το κάνουμε - τους αριθμούς που προανέφερα, μας προτείνει το 2050 να έχουμε φτάσει σε τέτοιο σημείο πληθυσμιακού μαρασμού, ούτως ώστε να αποτελούμε εκ νέου τμήμα της οθωμανικής αυτοκρατορίας; Σας ευχαριστώ, κύριε Πρόεδρε.
Ευχαριστούμε τον κ. Καμίνη. Τον λόγο τώρα έχει ο κ. Ζεμπίλης Αθανάσιος από τη Νέα Δημοκρατία. Θα ακολουθήσει ο κ. Υψηλάντης και ο κ. Φόρτωμας. Ορίστε, κύριε Ζεμπίλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κύριοι συνάδελφοι, θα ήθελα και εγώ να εισφέρω κάποιες σκέψεις σε σχέση με την ιθαγένεια, καθώς για τα θέματα της αυτοδιοίκησης, που είμαι ειδικότερος, τοποθετήθηκα κατά την επεξεργασία του σχεδίου νόμου στην αρμόδια επιτροπή. Κατ' αρχάς, να επισημάνω ότι σήμερα σε μικρή απόσταση από το μέγαρο του Κοινοβουλίου, στο κτήριο του Εφετείου Αθηνών, ολοκληρώνεται η έκδοση μιας δικαστικής απόφασης που είναι σημαντική, γιατί ενδυναμώνει τις πανανθρώπινες αξίες, τις αξίες που με τόσο κόπο και αίμα κατέκτησαν οι λαοί της γης διαμέσου των αιώνων. Παράλληλα, αποτελεί δικαίωση για τους μαρτυρικούς τόπους που βίωσαν τη θηριωδία και το ολοκαύτωμα, αποτελεί δικαίωση για τους εθνικούς αγώνες πατριωτών που θυσιάστηκαν για την ελευθερία. Η πόλη της Χαλκίδας, την οποία υπηρέτησα και ως δήμαρχος, σεμνύνεται για το γεγονός ότι είναι γενέτειρα του μεγάλου ήρωα Μαρδοχαίου Φριζή. Ο Φριζής ήταν εβραϊκής καταγωγής και κατά μία εκδοχή δεν έγινε δεκτός από τη Σχολή Ευελπίδων εξαιτίας του ιουδαϊκού του θρησκεύματος. Όταν, μάλιστα, κατά την Μικρασιατική Εκστρατεία αιχμαλωτίστηκε με συμπολεμιστές του στη Σμύρνη, αρκετοί Εβραίοι συγκέντρωσαν μεγάλο ποσό για να τον απελευθερώσουν. Ο ίδιος αρνήθηκε. «Ό,τι είναι να γίνει, θα γίνει με όλους» απάντησε. Αργότερα, στον ελληνοϊταλικό πόλεμο, ο ατρόμητος αυτός πολεμιστής θυσιάστηκε για την πατρίδα. Ήταν ο πρώτος αξιωματικός σε αυτόν τον πόλεμο που έπεσε για την πατρίδα. Και, όμως, αυτός ο ανιδιοτελής πατριώτης κατά μία ακραία εθνικιστική προσέγγιση δεν ήταν Έλληνας ή, για την ακρίβεια, δεν ήταν τόσο Έλληνας όσο αυτοί που πληρούν το κριτήριο της καθαρόαιμης βιολογικής καταγωγής. Έτσι, είδαμε στη χώρα μας τους υμνητές του φασισμού και του ναζισμού - αυτά που πολέμησε, δηλαδή, ο Φριζής - να αυτοχαρακτηρίζονται ως Έλληνες εθνικιστές και υπερπατριώτες. Τα λέω αυτά για να καταδείξω ότι η ελληνική ταυτότητα και η εθνική συνείδηση δεν συνδέονται τόσο με τη σχέση αίματος, όσο κυρίως με τα υψηλά ιδανικά που πρεσβεύει η ελληνική παιδεία. Γενικότερα θα έλεγε κανείς, ότι η συζήτηση για την ιθαγένεια βρίσκεται στο σταυροδρόμι μεταξύ κοινωνιολογικών, πολιτικών και νομικών ζητημάτων. Ιστορικά στην Ευρώπη έχουν αναπτυχθεί δύο διαφορετικές πολιτικές για την πολιτογράφηση. Για να το θέσω κάπως σχηματικά, από τη μία το χαλαρό μοντέλο της απομείωσης και από την άλλη το αυστηρό της κοινωνικής ομοιογένειας. Μάλιστα, η ιστορία και η παράδοση κάθε έθνους καθορίζει σε μεγάλο βαθμό και τη στάση του απέναντι στο δίκαιο της ιθαγένειας. Ωστόσο, τα ζητήματα αυτά είναι δυναμικά και εξελίσσονται και μεταβάλλονται ανάλογα με τις συνθήκες που επικρατούν. Παραδείγματος χάριν, στην εποχή μας είναι σαφές ότι τα μεγάλα μεταναστευτικά ρεύματα, που ασκούν πίεση στις εθνικές κοινωνίες, όπως και τα ζητήματα ισλαμικού φονταμενταλισμού, διεθνής τρομοκρατίας και εθνικής ασφάλειας, μετατοπίζουν τη διεθνή κοινή γνώμη σε συντηρητικότερες απόψεις ως προς τη μετανάστευση και την πολιτογράφηση. Ειδικότερα στη χώρα μας δεν πρέπει να παραβλέψουμε το γεγονός, ότι ο αριθμός των μεταναστών που έχει εισρεύσει, είναι αναντίστοιχος σε σχέση με την ικανότητα της χώρας για απορρόφηση τόσο σε επίπεδο κοινωνικής ενσωμάτωσης, όσο και σε επίπεδο ανάπτυξης και κοινωνικής πρόνοιας. Με αυτά τα δεδομένα και σε αυτή τη συγκυρία έρχεται ο νομοθέτης με το παρόν σχέδιο νόμου να τροποποιήσει τον Κώδικα Ιθαγένειας και να ρυθμίσει θέματα πολιτογράφησης. Ως γνωστόν η διαδικασία της απονομής ιθαγένειας ανήκει στον σκληρό πυρήνα των κυριαρχικών δικαιωμάτων του κράτους και του κοινού νομοθέτη. Ωστόσο, ο δικαστικός έλεγχος της συνταγματικότητας των νόμων λειτουργεί και στην προκειμένη περίπτωση ως εγγύηση της τήρησης του Συντάγματος. Έτσι, το Συμβούλιο της Επικρατείας με την 460/2013 απόφασή του ακύρωσε το βασικό πυρήνα του ν.3838/2010- γιατί ο προηγούμενος ομιλητής έμεινε μέχρι τη μεταρρύθμιση, δεν συνέχισε ως προς τη δικαστική του μεταχείριση από το Συμβούλιο της Επικρατείας - με το σκεπτικό ότι η διατήρηση της εθνικής ομοιογένειας αποτελεί συνταγματική επιταγή που πηγάζει από πληθώρα άρθρων του Συντάγματος. Χαρακτηριστικά αναφέρει ότι εάν ο συντακτικός νομοθέτης με το άρθρο 1 δεν επιθυμούσε αυτή την ερμηνεία, θα όριζε ότι οι εξουσίες δεν ασκούνται υπέρ του έθνους, αλλά υπέρ ενός απρόσωπου λαού. Ουσιαστικά, οι συνταγματικές διατάξεις αποτυπώνουν ένα αναμφισβήτητο ιστορικό γεγονός, ότι η χώρα μας έχει μια μακρά παράδοση εθνοτικής και θρησκευτικής ομοιογένειας. Από την άλλη μεριά ωστόσο θα πρέπει να συνειδητοποιήσουμε ότι η υποχρεωτική επιστροφή στη χώρα τους όλων των μεταναστών είναι πρακτικά ανέφικτη. Και μια άτεγκτη πολιτική ιθαγένειας που θα καθιστούσε τη διαδικασία της πολιτογράφησης ουσιαστικά αδύνατη και ατελέσφορη, θα είχε ως αποτέλεσμα την γκετοποίηση των αλλογενών αλλοδαπών που βρίσκονται σήμερα στη χώρα μας με οδυνηρές συνέπειες για την κοινωνική συνοχή. Είναι προφανές λοιπόν ότι ο κοινός νομοθέτης πρέπει με σύνεση να σταθμίσει τόσο το διεθνές περιβάλλον όσο και τις ιδιάζουσες συνθήκες που επικρατούν στη χώρα. Πράγματι οι ρυθμίσεις που εισηγείται η Κυβέρνηση είναι σύμφωνες με την πολιτική μας ιστορία, τη νομική μας παράδοση και τις επιταγές του Συντάγματος. Παρά ταύτα το παρόν σχέδιο νόμου δέχθηκε κριτική με επιχειρήματα εκ διαμέτρου αντίθετα και μάλιστα από εντελώς διαφορετικές ιδεολογικές αφετηρίες. Υπό την έννοια αυτή θα μπορούσε κάποιος να ισχυριστεί ότι πρόκειται για ένα μετριοπαθές νομοθέτημα που κινείται στο μεσαίο χώρο και εμφορείται από φιλελεύθερες αντιλήψεις. Επίσης πρέπει να επισημάνουμε ότι η διαδικασία που επιλέγεται είναι δίκαιη, αδιάβλητη, αντικειμενική, διαφανής και κυρίως ταχύρρυθμη. Το νέο θεσμικό πλαίσιο νομοτεχνικά άρτιο αντιμετωπίζει περιπτώσεις διαφθοράς και πελατειακών σχέσεων. Διότι το να είναι μια διαδικασία τυπική, είναι κάτι θεμιτό. Αυτό που δεν μπορεί να γίνει δεκτό, είναι το αίσθημα αδικίας από τη δοκιμασία ενός φαύλου και αδιαφανούς συστήματος που αναπαράγει τις χειρότερες παθογένειες του ελληνικού δημοσίου. Δεν υπάρχει αμφιβολία ότι απαιτείται αναδιάρθρωση της οργανωτικής δομής των υπηρεσιών πολιτογράφησης, καθώς ο υφιστάμενος μηχανισμός έχει στομώσει με αποτέλεσμα να βρίσκονται στη διαδικασία εξέτασης περίπου πενήντα χιλιάδες αιτήματα. Ωστόσο και με τις αξιολογικές αυτές διαδικασίες να θεσπίζονται, είναι γεγονός ότι κάποιοι δεν θα τα καταφέρνουν. Σημασία έχει αυτοί να μην οδηγηθούν στο περιθώριο, αλλά αντίθετα να συμμετέχουν στον ευρωπαϊκό τρόπο ζωής, σε μια ανοιχτή, πλουραλιστική και ελεύθερη κοινωνία που εξασφαλίζει χωρίς αποκλεισμούς και εξαιρέσεις μια ειρηνική και αξιοπρεπή διαβίωση. Διότι όπως η προστασία της κουλτούρας της πλειοψηφίας είναι απαραίτητη για την κοινωνική συνοχή, είναι εξίσου σημαντική η αρμονική συνύπαρξη των πολιτισμών και η αποδοχή της διαφορετικότητας στο χρώμα, τη γλώσσα και τις παραδόσεις.
Ολοκληρώστε, παρακαλώ.
Τελειώνω με αυτό, κύριε Πρόεδρε. Αυτό θα πρέπει να μας γίνει βίωμα για να μην δώσουμε χώρο και πάλι ως κοινωνία στις μισάνθρωπες θεωρίες του ρατσισμού και της ξενοφοβίας. Ευχαριστώ.
Τον λόγο έχει ο κ. Υψηλάντης από τη Νέα Δημοκρατία.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, όσοι έζησαν στο ελληνικό Κοινοβούλιο τη θρασύτητα και το μένος κατά των δημοκρατικών θεσμών, των ελευθεριών και του κοινοβουλευτισμού από την ομάδα που απερίφραστα πλέον και με απόφαση της δικαιοσύνης, δεν ήταν τίποτα άλλο από μία εγκληματική συμμορία, που κατάφερε την δύσκολη ώρα της μεγάλης κρίσης να εξαπατήσει τον λαό μας και με φασιστικές μεθόδους σε βάρος της ανθρώπινης αξιοπρέπειας και της ζωής να κάνει αισθητή την παρουσία της. Πολύ δε περισσότερο όσοι από εμάς αντέδρασαν στη θλιβερή αυτή πραγματικότητα αλλά και αντιδρούν σε κάθε προσπάθεια σπίλωσης των ανθρώπινων αξιών και παραβιάσεις της ελευθερίας και της ανθρώπινης αξιοπρέπειας σήμερα αισθάνονται δικαιωμένοι και ανακουφισμένοι. Σε καμμία όμως περίπτωση εφησυχασμένοι, γιατί ο δρόμος για τον καθαρισμό των παρασίτων και των μισαλλόδοξων ακραίων είναι μακρύς και δύσβατος. Σε κάθε όμως περίπτωση οριστικά και αμετάκλητα πρέπει να καθαρίσει, αν θέλουμε πραγματικά στον τόπο μας να υπάρξει προοπτική και αληθινή προκοπή. Αναφορικά τώρα με το νομοθέτημα που εξετάζουμε στην ολομέλεια της Βουλής, υπήρξε από την πλευρά της Αξιωματικής Αντιπολίτευσης κριτική ότι παρά τις νομοτεχνικές βελτιώσεις, που έφερε ο κύριος Υπουργός, δημιουργούνται συνθήκες αποκλεισμού μεγάλου αριθμού αλλοδαπών με εισοδηματικά κριτήρια και απαιτήσεις εκτός πραγματικότητας ιδίως για την εποχή που ζούμε. Προβλήθηκε μάλιστα ο ισχυρισμός ότι η χώρα μας οφείλει να δίνει τον τόνο ότι είναι ένα φιλελεύθερο κράτος, ένα κράτος σύγχρονο ευρωπαϊκό με ανοικτούς ορίζοντες και ότι δεν μπορεί να δυσκολεύει διαδικασίες πολιτογράφησης, διαδικασίες ιθαγένειας. Οι διαδικασίες πολιτογράφησης σε κανένα σοβαρό κράτος δεν είναι ούτε ελαστικές ούτε ανέξοδες, αντιθέτως και σοβαρές είναι και κοστοβόρες. Το κράτος μας και φιλελεύθερο είναι και επιτέλους εκσυγχρονίζεται. Στο υπό ψήφιση νομοσχέδιο προβλέπονται ουσιαστικές βελτιώσεις στο νομοθετικό πλαίσιο κτήσης της ελληνικής ιθαγένειας με την εισαγωγή προβλέψεων που αίρουν αβεβαιότητες του παρελθόντος, ενώ ταυτόχρονα εκσυγχρονίζει τους συναφείς θεσμούς. Σημαντική στη διαμόρφωση του νομοθετήματος αυτού ήταν και η έκθεση αξιολόγησης κινδύνων διαφθοράς και απάτης στις λειτουργίες ενός κρίσιμου πεδίου δημόσιας πολιτικής, την πολιτογράφηση αλλογενών και ομογενών αλλοδαπών, που παρέδωσε ο Διοικητής της Εθνικής Αρχής Διαφάνειας, ο κ. Άγγελος Μπίνης, στον Υπουργό Εσωτερικών και στον γενικό γραμματέα ιθαγένειας. Η μελέτη αυτή αποτελεί μία σημαντική τομή για την ελληνική δημόσια διοίκηση, καθώς για πρώτη φορά γίνεται μία ολοκληρωμένη άσκηση εντοπισμού και αξιολόγησης κινδύνων ακεραιότητας και υποβολής στοχευμένων προτάσεων για την αντιμετώπιση αυτών των απειλών που θέτουν σε κίνδυνο τη διαφάνεια και την αποτελεσματικότητα της διαδικασίας πολιτογράφησης. Το αποτέλεσμα της συνεργασίας αυτής της Εθνικής Αρχής Διαφάνειας με το Υπουργείο Εσωτερικών βασίζεται προφανώς στις καλές πρακτικές και υιοθετεί μια καινοτόμο προσέγγιση για τον σχεδιασμό των δημοσίων πολιτικών στη βάση τεκμηριωμένων, evidence based policy choices, με τελικό στόχο την επιλογή των πλέον κατάλληλων δράσεων μεταρρύθμισης. Αντικαθίστανται οι προφορικές εξετάσεις με ένα πανελλαδικού τύπου σύστημα γραπτών εξετάσεων, ανοιχτή, μέσω του ισότοπου του ΥΠΕΣ, τράπεζα θεμάτων. Οι νομοθετικές βελτιώσεις, που κατατέθηκαν την Παρασκευή από τον κύριο Υφυπουργό κινούνται σε μία θετική κατεύθυνση. Και βασική καινοτομία είναι η θέσπιση γραπτών εξετάσεων γλώσσας και γνώσεων δύο φορές το χρόνο. Με τις προβλέψεις του δεύτερου κεφαλαίου του νομοθετήματος αυτού που έχουμε σήμερα, για ακόμα μία φορά διαπιστώνεται η προσήλωση αυτής της Κυβέρνησης στην αναβάθμιση και στον εκσυγχρονισμό του κράτους. Με γνώμονα τη διαφάνεια και την αξιοκρατία και με πολλαπλά ερείσματα στη συνταγματική επιταγή περί ισότητας εισάγεται ένα σύγχρονο πλαίσιο επιλογής των διοικήσεων του δημόσιου τομέα, το οποίο μάλιστα ανταποκρίνεται και σε καθιερωμένες διεθνείς πρακτικές. Αποτελεί μια συμπλήρωση της νομοθετικής πρωτοβουλίας της Κυβέρνησης για το επιτελικό κράτος. Η αποσύνδεση, κυρίες και κύριοι συνάδελφοι της Κυβέρνησης, από τη διοίκηση μέσω της αναγνώρισης καίριων αρμοδιοτήτων στους γενικούς διευθυντές και τους υπηρεσιακούς γραμματείς των Υπουργείων συμπληρώνεται με την πρόβλεψη μιας αξιοκρατική διαδικασίας επιλογής των διοικήσεων των νομικών προσώπων δημοσίου δικαίου και ιδιωτικού δικαίου. Ολοκληρώνονται έτσι οι προϋποθέσεις για τη θεσμική επανεκκίνηση της δημόσιας διοίκησης, που θα συντείνει τόσο στην εδραίωση μιας νέας σχέσης εμπιστοσύνης με τους πολίτες και τις επιχειρήσεις όσο και στην οικονομική ανάπτυξη της χώρας. Κλείνοντας θα ήθελα και εγώ να εκφράσω την ικανοποίησή μου για την αφαίρεση του πληθυσμιακού ορίου στους νησιωτικούς δήμους, για τη δυνατότητα παροχής δωρεάν σίτισης και στέγασης σε γιατρούς, εκπαιδευτικούς, στελέχη των σωμάτων ασφαλείας και σε άλλους υπαλλήλους, όπως επίσης κύριε Υπουργέ, για την αποδοχή των θέσεων του ελληνικού δικτύου ομάδων τοπικής αυτοδιοίκησης του CLLD/LEADER και της Αναπτυξιακής Εταιρείας Δωδεκάνησου. Με αυτές τις σκέψεις δηλώνω ότι υπερψηφίζω το νομοσχέδιο. Ευχαριστώ πολύ.
Ευχαριστούμε τον κ. Υψηλάντη και για τη συνέπεια στον χρόνο. Τον λόγο έχει ο κ. Φόρτωμας από τη Νέα Δημοκρατία. Θα ακολουθήσει ο κ. Πολάκης από τον ΣΥΡΙΖΑ, ο κ. Μπουτσικάκης από τη Νέα Δημοκρατία και ο κ. Γκίκας επίσης από τη Νέα Δημοκρατία.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κύριοι Υπουργοί, κυρίες και κύριοι συνάδελφοι, στον απόηχο της δικαστικής απόφασης, επιτρέψτε μου να αρχίσω λέγοντας πως η βία είναι καταδικαστέα από όπου και αν προέρχεται. Εμείς στην αστική δημοκρατία έχουμε το επιχείρημα σαν γροθιά και όχι τη συνολική γροθιά ως επιχείρημα. Η ουσιαστική απονομή δικαιοσύνης απέναντι στην εγκληματική, αλλά και ποινική δράση της Χρυσής Αυγής επιβεβαιώνει τη βαθιά πίστη της χώρας μας στη δημοκρατία και δίνει ένα οριστικό τέλος σε ένα από τα πιο τραυματικά κεφάλαια της δικής μας πολιτικής ιστορίας. Η δημοκρατία υπερασπίστηκε τον εαυτό της. Εξάλλου και ο σεβασμός στην αρχή της διάκρισης των εξουσιών συνιστά θεμελιώδη έννοια του όλου κράτους δικαίου, αλλά και της δημοκρατίας. Και μακάρι να βρεθούν, αλλά και να δικαστούν και οι δράστες και άλλων συναφών εγκλημάτων, όπως της Marfin. Με αυτόν τον τρόπο μόνο θα επανέλθει η κοινωνική γαλήνη απ' αυτή την πολύ θορυβώδη εποχή και θα έλεγα, πολύ σκοτεινή. Όταν όμως μιλάμε μόνο για το χθες και δεν μαθαίνουμε από τα λάθη, αυτό δυστυχώς δεν υπηρετεί το αύριο. Κυρίες και κύριοι συνάδελφοι, αναφορικά με το υπό ψήφιση νομοσχέδιο, θα ήθελα να συγχαρώ το Υπουργείο, αλλά και τους ανθρώπους οι οποίοι δούλεψαν για την προετοιμασία του, καθώς είναι ένα νομοσχέδιο το οποίο δίνει λύσεις ουσίας σε μακροχρόνια «γρανάζια» τα οποία καθιστούσαν δυσλειτουργική ολόκληρη τη μηχανή του κράτους. Ειδικότερα, όσον αφορά το κεφάλαιο πρώτο του νομοσχεδίου, αλλά και τις ρυθμίσεις θεμάτων ιθαγένειας, επέρχονται τροποποιήσεις στον ισχύοντα Κώδικα Ιθαγένειας, ενισχύεται η διαφάνεια, αλλά και η ταχύτητα των διαδικασιών απόκτησής της, ανασχεδιάζεται η όλη διαδικασία πολιτογράφησης των αλλοδαπών και εξαλείφεται πλέον κάθε πηγή διαφθοράς. Με το δεύτερο κεφάλαιο του παρόντος νομοσχεδίου θεσπίζεται ένα σύγχρονο, αλλά και αξιοκρατικό σύστημα επιλογής των διοικήσεων του δημοσίου τομέα από την Κυβέρνηση, προκειμένου να διασφαλιστεί η τήρηση των συνταγματικών αρχών της ισότητας, αλλά και της αξιοκρατίας σε εναρμόνιση με τις καλύτερες διεθνείς πρακτικές. Στέκομαι παραπάνω φυσικά στο έκτο κεφάλαιο το οποίο περιλαμβάνει διατάξεις για την αναπτυξιακή προοπτική και την εύρυθμη λειτουργία των ΟΤΑ. Συγκεκριμένα, η Κυβέρνηση κρίνει σκόπιμη την υποβοήθηση των τεχνικών υπηρεσιών των δήμων, οι οποίες αντιμετωπίζουν πρόβλημα υποστελέχωσης. Για τον λόγο αυτό, στο άρθρο 30 προστίθεται στο έργο το οποίο επιτελούν οι ειδικοί σύμβουλοι, αλλά και ειδικοί επιστημονικοί συνεργάτες των δημάρχων και η σύνταξη μελετών και τευχών δημοπράτησης και για τα έργα, αλλά και τις υπηρεσίες του δήμου. Έρχομαι τώρα στο άρθρο 33, το οποίο πολύ ορθά φέρνει ρυθμίσεις για τα νομικά πρόσωπα των ΟΤΑ, αλλά και για τους αναπτυξιακούς οργανισμούς. Όπως είπαμε και στην επιτροπή, σε συνέχεια της νομοθετικής πρόβλεψης του ν.4674/2020, η Κυβέρνηση της Νέας Δημοκρατίας συνεχίζει με αμείωτη δύναμη τη νομοθετική πρωτοβουλία. Έτσι λοιπόν ο καινοτόμος θεσμός των αναπτυξιακών των ΟΤΑ επιλύει το πρόβλημα υποστελέχωσής τους, λειτουργεί υπέρ του δημοσίου συμφέροντος, συμπράττει από κοινού με τους ΟΤΑ και τέλος, στοχεύει στην υλοποίηση της αναπτυξιακής πολιτικής σε δημοτικό, διαδημοτικό και περιφερειακό, αλλά και ευρύτερο χώρο, ανάλογα με τις καταστατικές του προβλέψεις. Στόχος λοιπόν είναι η συνολική ωρίμανση των έργων υποδομής, αλλά και η υλοποίηση πολιτικών κοινωνικής συνοχής, ψηφιακής σύγκλισης, αλλά και αειφόρου ανάπτυξης. Ίδια αποστολή εκτελούν εκ του νόμου πλέον και τα δίκτυα των ΟΤΑ, στα οποία δίνει αρμοδιότητα το άρθρο 3 του ν.4674/2020. Προκειμένου λοιπόν να επιτευχθεί ο κοινός αναπτυξιακός σκοπός, ζήτησα από το Υπουργείο και από την ηγεσία του να έχουν τις ίδιες αρμοδιότητες, αλλά και τις ίδιες προϋποθέσεις ΟΤΑ και δίκτυα. Ήταν απαραίτητο να ενισχύονται και οι δύο τύποι φορέων της αυτοδιοίκησης με τις ίδιες δυνατότητες, ώστε να μην υπονομεύεται και ο κοινός σκοπός. Για παράδειγμα λοιπόν, στο Αιγαίο, αλλά και στον Νομό Κυκλάδων λειτουργεί το δίκτυο «ΔΑΦΝΗ», το οποίο στηρίζει την τοπική αυτοδιοίκηση των νησιών, αλλά και ενισχύει ένα βιώσιμο μοντέλο ανάπτυξης στον νησιωτικό χώρο. Μέχρι σήμερα απαριθμεί πάνω από πενήντα μέλη, εκ των οποίων σαράντα είναι νησιωτικοί δήμοι. Συμβάλλει λοιπόν στην ισόρροπη περιβαλλοντική, οικονομική αλλά και κοινωνική ανάπτυξη του τόπου, προκειμένου να υλοποιηθούν οι αναπτυξιακοί σκοποί που έχει με δήμους και περιφέρειες. Για τον λόγο αυτό χαιρετίζω την επέκταση των δυνατοτήτων στελέχωσης των δικτύων αυτών με τις ίδιες με τους αναπτυξιακούς ΟΤΑ προϋποθέσεις. Χαιρετίζω επίσης το άρθρο 46 που δίνει τη δυνατότητα παροχής δωρεάν σίτισης και στέγασης και στους νησιωτικούς δήμους με γιατρούς, εκπαιδευτικούς, σώματα ασφαλείας και άλλους υπαλλήλους, προκειμένου να δουλέψουν, αλλά και να προσφέρουν τις πολύτιμες υπηρεσίες τους στα νησιά. Είναι εξαιρετικά ορθή η παρούσα πρόβλεψη, καθώς παρέχονται κίνητρα σε διάφορους εργαζόμενους και νησιωτικών περιοχών με κυρίως στοχευμένες πολιτικές για την προσέλκυση νέων κατοίκων, αλλά και τη διασφάλιση της βιωσιμότητας όσων διαβιούν και στα δικά μας νησιά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγο την ανοχή σας, κύριε Πρόεδρε. Συγκεκριμένα, παρέχεται η δυνατότητα δωρεάν σίτισης και καταλύματος διαμονής μέσω των κατά τόπους δήμων, ώστε να διευκολυνθεί η παραμονή αυτών στον τόπο της δικής τους υπηρεσίας. Για μια ακόμα φορά λοιπόν αποδεικνύεται έμπρακτα ότι η δική μας Κυβέρνηση, η Κυβέρνηση της Νέας Δημοκρατίας στέκεται δίπλα και στους νησιώτες. Με άλλα λόγια, στόχος μας είναι τα νησιά να φτάσουν σε ένα επίπεδο οικονομικής, εφοδιαστικής, ενεργειακής, εκπαιδευτικής, ιατροφαρμακευτικής, αλλά και πολιτιστικής επάρκειας, για να μπορέσουν να μπουν σε συνθήκες ανταγωνισμού. Κλείνοντας, κυρίες και κύριοι συνάδελφοι, επισημαίνω ότι βρισκόμαστε σε συνεχή εγρήγορση και καταβάλλουμε κάθε δυνατή προσπάθεια να αναβαθμίσουμε τις εσωτερικές διαδικασίες και να αξιοποιήσουμε τις τεράστιες παραγωγικές δυνατότητες της χώρας μας, αλλά και των ανθρώπων της. Η Κυβέρνηση της Νέας Δημοκρατίας χαράζει πολιτικές οι οποίες διευκολύνουν τη λειτουργία, αλλά και την αποτελεσματικότητα των ΟΤΑ και με το παρόν νομοσχέδιο. Ευχαριστώ πολύ, κύριε Πρόεδρε.
Τον λόγο έχει ο κ. Πολάκης από τον ΣΥΡΙΖΑ και θα ακολουθήσει ο κ. Μπουτσικάκης και ο κ. Γκίκας.
Ευχαριστώ, κύριε Πρόεδρε. Θα ζητήσω προκαταβολικά την ανοχή σας, γιατί υπάρχουν και μια - δυο τροπολογίες που κατατέθηκαν και θέλω να αναφερθώ. Είχα τοποθετηθεί προχθές στην επιτροπή και είχα πει ότι ελπίζω η δικαιοσύνη να σταθεί στο ύψος των ιστορικών στιγμών. Στάθηκε. Χτες ήταν μια μέρα χαράς, μια μέρα νίκης της δημοκρατίας, την οποία δεν μπόρεσαν να δηλητηριάσουν η διάλυση της συγκέντρωσης από τα συγκεκριμένα «χουντοσταγονίδια», τα υπολείμματα μέσα στα ΜΑΤ, του κ. Χρυσοχοΐδη, ο οποίος είπε αισχρά, αισχρότατα ψέματα σε σχέση με το πώς και γιατί διαλύθηκε η συγκέντρωση. Υπάρχει βίντεο, το οποίο δείχνει να ανακοινώνεται η απόφαση που χαρακτηρίζει τη Χρυσή Αυγή εγκληματική οργάνωση και στα σαράντα δευτερόλεπτα φεύγουν καπνογόνα και ρίψεις νερού από τη μεριά της αστυνομίας, χωρίς καμμία μολότοφ και τίποτα. Και τολμάει και βγαίνει ο ψεύτης Υπουργός Προστασίας του Πολίτη και λέει ότι ήταν εξακόσιοι μπάχαλοι και πέταξαν εκατόν πενήντα μολότοφ. Μπορείς να μας τα δείξει κι εμάς ή τα ονειρεύτηκε; Δεν δηλητηριάζεται από αυτό. Πριν από λίγο βγήκε ο κ. Πλεύρης, τον οποίο προκάλεσα να μείνει. Δεν έμεινε. Μπορεί και να έκανε καλύτερα γι' αυτόν. Και μίλησε για ιστορία, το πρώην μέλος της Χρυσής Αυγής, που συμμετείχε σε πορείες και στο κρέμασμα του αγκυλωτού σταυρού στην Ακρόπολη το 1996 και στις πορείες που ακολούθησαν μετά. Επαναλαμβάνω: το πρώην μέλος της χρυσής αυγής, ο Θανάσης Πλεύρης, πριν πάει στο ΛΑΟΣ και πριν τον πάρει μεταγραφή ο Σαμαράς μαζί με τον Βορίδη και τον Γεωργιάδη από το ΛΑΟΣ στη Νέα Δημοκρατία το 2012, θα τολμήσει να μιλήσει για ιστορία! Είναι δηλαδή να τραβάς τα μαλλιά της κεφαλής σου! Λοιπόν ακούστε. Ναι, χαρήκαμε όλοι. Κάποιοι χάρηκαν λιγότερο όμως. Και είναι αυτοί που έλεγαν, όσο κι αν υποκρίνονται σήμερα, ότι προτιμώ το παιδί μου να γίνει χρυσαυγίτης, αντί να γίνει συριζαίος και κομμουνιστής. Συνάδελφοί σας, για τον κ. Γεωργιάδη μιλάω. Είναι αυτοί που έλεγαν ότι είναι αυθεντικό κίνημα η Χρυσή Αυγή. Ο κ. Λοβέρδος, κύριε Καμίνη. Είναι κάτι δημοσιογράφοι, οι οποίοι, όπως ο κ. Παπαδημητρίου, που ήθελε τη «σοβαρή Χρυσή Αυγή», ή κάτι άλλοι πρώην δημοσιογράφοι και νυν μέλη του ελληνικού Κοινοβουλίου, που λέγανε ότι είναι «λυτή» η Μάγδα Φύσσα. Για τον Μπογδάνο μιλάω. Λοιπόν ακούστε. Η ιστορία έχει γράψει και δεν υπάρχει οικογενειακή ευθύνη βέβαια, αλλά υπάρχει η αναίσχυντη συνέχεια των εγκλημάτων από κάποιους σημερινούς εγκληματίες, που είναι απόγονοι κάποιων άλλων εγκληματιών. Γιατί η ιστορία, ναι, έχει γράψει ότι μέλος των γερμανοντυμένων ταγμάτων ασφαλείας ήταν ο Γιώργος Μιχαλολιάκος, πατέρας του Νίκου Μιχαλολιάκου. Εγκληματίας ήτανε το μέλος των SS και καταδότης των SS, ο κ. Βασίλειος Ζαρούλιας, πατέρας της κ. Ελένης Ζαρούλια, ο οποίος κατέδιδε εύπορους Αθηναίους την περίοδο της Κατοχής και τους ζητούσε λεφτά για να αποφυλακιστούν μετά, για να τους αποφυλακίσουν οι Γερμανοί. Πραξικοπηματίας με την κυβέρνηση των απριλιανών ήταν ο συνταγματάρχης Ηλίας Παππάς, πατέρας του Χρήστου Παππά, ο οποίος γι' αυτό αποτάχθηκε από τον ελληνικό στρατό το 1975. Εγκληματίες ήτανε, συγγενείς, ο ταγματασφαλίτης Ξηρομέρου Δημοσθένης Μπαρμπαρούσης, ο βασανιστής στα κατοχικά κρεματόρια της Μέρλιν Παναγιώταρος, ο ανθυπολοχαγός βασανιστής της Μακρονήσου Λαγός. Εγκληματίες ήταν και οι ασφαλίτες των Μανιάτικων του Πειραιά Λουκάς και Δημήτρης Κασιδιάρης, που μεταξύ των άλλων κατέδωσαν τον λοχαγό του ΕΛΑΣ και ποδοσφαιριστή του Ολυμπιακού Νίκο Γόδα, ο οποίος εκτελέστηκε το 1949. Αυτά, για να προσέχουμε ποιοι πιάνουν στο στόμα τους την ιστορία. Πάμε τώρα στο άλλο ζήτημα, το οποίο έχει γίνει ένα απερίγραπτο χαϊκού το πρωί, μετά και από τις δηλώσεις του Κοντονή. Λοιπόν ακούστε. Εδώ είπατε κάτι, κύριε Λιβάνιε, εσείς, στην τοποθέτησή σας, που ήταν διαφορετική από του κ. Θεοδωρικάκου, ο οποίος πέταξε την μπάλα ψηλά στην εξέδρα. Εδώ σας τα έχουμε - τα μαζέψαμε εμείς με την τροπολογία που καταθέσαμε - τα αδικήματα, τα οποία με βάση προσθήκη στον εκλογικό νόμο, όπως η διαπαραταξιακή νομοπαρασκευαστική επιτροπή αναμόρφωσης του Ποινικού Κώδικα πρότεινε και ψηφίσαμε, πρότεινε για πολλά χρόνια, μετά από πολλά χρόνια ετοιμασίας, και είπε ότι σε εγκλήματα, που ψάχνουμε την ενοχή, το θέμα της στέρησης των πολιτικών δικαιωμάτων είναι παρεπόμενο αποτέλεσμα, το οποίο μπορεί να περιγραφεί στη νομοθεσία την εκλογική και όχι σαν ποινή στον Ποινικό Κώδικα. Εδώ σας τα έχουμε τα αδικήματα, τα μαζέψαμε εμείς, την κάναμε τη δουλειά. Δείτε την, την τροπολογία, είναι προσθήκη στον εκλογικό κώδικα και αν σκεφτείτε κάτι άλλο, ότι μπορεί να συμπληρωθεί και έχετε δίκιο, βεβαίως να συμπληρωθεί και να αποτελέσει κώλυμα για την εκλογή, το εκλέγειν και το εκλέγεσθαι, ανθρώπων οι οποίοι συμμετείχαν σε εγκληματικές οργανώσεις και καταδικάστηκαν. Θα πω δυο κουβέντες για το νομοσχέδιο. Τα πολλά τα είπα και στην επιτροπή. Όμως προς επίρρωσιν αυτών που είπα, κύριε Λιβάνιε, γι' αυτό που ντράπηκε κι η ντροπή δηλαδή, ότι έχετε αλλάξει ό,τι διοικητή, ό,τι μέλος του ΔΣ υπήρχε σε όλους τους οργανισμούς, ότι έχετε διορίσει από συνταξιούχους, κομματάρχες, όπως τον πατέρα, μέχρι ανθρώπους χωρίς πτυχίο, μέχρι μουσικούς με πτυχίο βιολοντσέλο στην ΕΥΠ, τα είπα προχθές, απόστρατους, αποτυχόντες Βουλευτές δικούς σας κ.λπ., κι έρχεστε τώρα να πείτε ότι θα φτιάξουμε νόμο που θα επιλέξει τα στελέχη της δημόσιας διοίκησης, που τα καταργήσατε με τον πρώτο σας νόμο, τον νόμο που είχαμε φτιάξει εμείς και που ευλαβικά εφαρμόσαμε, για παράδειγμα, στα νοσοκομεία. Έμαθα ότι ο κ. Λούλης - τον θυμάστε τον κ. Λούλη; - ο γενικός γραμματέας τουρισμού, ταμίας και του Ιδρύματος «Μητσοτάκη» κ.λπ., αλευροβιομήχανος στον Βόλο, που είχε γράψει κι ένα βιβλίο που ευλογούσε τη χούντα κ.λπ., αυτόν που τον κάνατε γενικό γραμματέα τουρισμού και έφυγε, γιατί αποδείχτηκε ότι δεν είχε πτυχίο. Τώρα, λέει, ο άνθρωπος, έμαθα, διορίστηκε ως άμισθος μετακλητός του κ. Θεοχάρη για να προσφέρει, λέει, τις υπηρεσίες του - θέλει, ρε παιδί μου, ο άνθρωπος, έχει πάθος να προσφέρει - και άμισθα στον τουρισμό, για να εκπονήσει, λέει, προγράμματα τουρισμού. Να το, εδώ, αυτή είναι η πρόσληψη του Λούλη Κωνσταντίνου ως άμισθου μετακλητού ειδικού συμβούλου στο ιδιαίτερο γραφείο του Υπουργού Τουρισμού. Αυτό είναι το κράτος της «αριστοαχρηστίας» των κολλητών και αυτών να ξεπληρώσετε συναλλαγματικές. Τι θα κάνει δηλαδή ο κ. Λούλης τώρα ως άμισθος; Δεν μπορούσε να το κάνει σαν γενικός γραμματέας, τον φέρατε εκεί τώρα, για να κάνει τα «ντιλαρίσματα». Κι ένα δεύτερο, για τα υπηρεσιακά, παράδειγμα, απόδειξη αυτών που είπα στην επιτροπή προχτές. Με ενημέρωσαν ότι φτιάξατε ένα υπηρεσιακό για εκατόν τριάντα νοσοκομεία και για όλο τον δημόσιο τομέα, το οποίο είναι ψευδεπίγραφο τελείως. Δεν πρόκειται να λειτουργήσει ποτέ αυτό. Και σας είπα και προχθές στην επιτροπή ότι αυτό που θα κάνετε είναι με την τακτική που έκανε κι ο Κυριάκος Μητσοτάκης σαν Υφυπουργός Διοικητικής Ανασυγκρότησης, που όρισε τον Οκτώβρη του 2014 με αποφάσεις προσωρινούς προϊσταμένους, αυτό το παραμύθι θα συνεχίσετε κι εσείς τώρα, για να φτιάξετε τον μηχανισμό τον οποίο θέλετε. Για παράδειγμα, προχθές, ενώ ψηφίζεται ο νόμος σας για τα υπηρεσιακά συμβούλια κ.λπ., η κ. Μπουρμπουδάκη, η διοικήτρια της 7ης ΥΠΕ Κρήτης, έδιωξε τη διευθύντρια οικονομικών υπηρεσιών της 7ης ΥΠΕ και έβαλε στη θέση της μια υπάλληλο με πολύ λιγότερα προσόντα, πραγματικά πολύ λιγότερα προσόντα. Πώς δικαιολογείται αυτό; Αυτό είναι η εφαρμογή της «αριστοαχρηστίας»; Αυτό θα κάνετε. Δηλαδή αυτά που είπα προχθές τα κάνετε, αυτό κάνετε, έτσι λειτουργείτε και όλα τα υπόλοιπα τα οποία λέτε είναι φύκια για μεταξωτές κορδέλες, είναι μπούρδες. Φτιάχνετε έναν σκληρό πελατειακό μηχανισμό, νομίζοντας ότι θα διαιωνίσετε την κυριαρχία σας. Τίποτα δεν θα διαιωνίσετε, τίποτα.
Κλείστε παρακαλώ, κύριε Πολάκη.
Με αυτή τη φράση κλείνω. Είναι τόσο έντονη η τέλεια καταιγίδα που έρχεται τους επόμενους μήνες, για το οποίο συνειδητά δεν κάνετε τίποτα, γιατί έχετε επιλέξει ως Κυβέρνηση, από το προηγούμενο κοινωνικό συμβόλαιο της κοινωνίας των 2/3, δηλαδή 2/3 να ζουν ανεκτά κι 1/3 τρίτο να είναι στην πίεση και στη φτώχεια, να πάτε στην κοινωνία των 8/10 και 9/10, 8/10 ή 9/10 στη φτώχεια κι 1/10 στον πλούτο. Το έχετε επιλέξει, γι' αυτό δεν στηρίζετε και τους μικρομεσαίους που στο όνομά τους βγήκατε, γι' αυτό δεν στηρίζετε τα χαμηλά οικονομικά στρώματα και τα έχετε αφήσει στην πείνα και λέτε ότι έχετε δώσει 24 εκατομμύρια, ενώ έχετε δώσει μόνο 4,5 εκατομμύρια για τη στήριξη με την πανδημία, γι' αυτό δεν στηρίζετε το ΕΣΥ, γι' αυτό κάνετε τέτοια σκληρή ταξική πολιτική. Αλλά είναι τέτοια η καταιγίδα που έρχεται, που θα σαρώσει ό,τι προσπάθεια κάνετε αυτό το διάστημα για να φτιάξετε έναν μηχανισμό που νομίζετε ότι θα σας κρατήσει στην Κυβέρνηση.
Καλώς. Τον λόγο έχει ο κ. Μπουτσικάκης, από τη Νέα Δημοκρατία.
Κύριε Πρόεδρε, θα ήθελα τον λόγο επί προσωπικού.
Ποιο είναι το προσωπικό, κύριε Πλεύρη;
Δεν είναι επί προσωπικού το ότι με λέει μέλος της Χρυσής Αυγής;
Εσύ έλεγες πως είναι τίτλος τιμής να το λέμε.
Κύριε Πλεύρη, ακούστε με. Ζητάτε τον λόγο επί προσωπικού. Δεν σας το αρνήθηκα. Πρέπει να πείτε ποιο είναι το προσωπικό. Αυτό πρέπει να πείτε στην αρχή για να σας δώσω τον λόγο ξανά να τοποθετηθείτε επ' αυτού.
Το προσωπικό είναι ότι ψευδέστατα ο κ. Πολάκης είπε ότι είμαι μέλος της Χρυσής Αυγής.
Άρα, λοιπόν, έχετε τον λόγο για ένα λεπτό σας παρακαλώ, για να συνεχίσουμε τη διαδικασία.
Ο κ. Πολάκης ανέφερε ότι ήμουν μέλος της Χρυσής Αυγής, ότι σήκωσα στην Ακρόπολη σβάστικα και ότι συμμετείχα σε πορεία μαζί με χρυσαυγίτες. Το 1996, κύριε Πολάκη, σε ηλικία Γ΄ λυκείου, είναι όταν έγιναν τα Ίμια. Μέλος της Χρυσής Αυγής δεν έχω υπάρξει ποτέ στη ζωή μου. Σβάστικα δεν έχω σηκώσει ποτέ στη ζωή μου. Το 1996 η πορεία την οποία λέτε - και έχω απαντήσει ήδη στο «DOCUMENTO» ήταν η πορεία μετά τον θάνατο των ατόμων στα Ίμια και συμμετείχαν πάρα πολύ. Ήμουν και εγώ, αλλά δεν ήταν πορεία της Χρυσής Αυγής. Συμμετείχαν χρυσαυγίτες. Κύριε Πολάκη, στα κινητά που σας στέλνουν τα μηνύματα για το τι θα πείτε, θα τα πείτε. Άκουσέ με τώρα.
Τα είχα διαβάσει πριν. Μην ταράζεσαι.
Εγώ είμαι γιος του Κώστα Πλεύρη. Ο Κώστας Πλεύρης, όπως πολύ καλά ξέρετε, κύριε Πολάκη και οπαδός του εθνικοσοσιαλισμού είναι και έχει γράψει βιβλία για τον εθνικοσοσιαλισμό και έχει γράψει βιβλία για τον ναζισμό. Εάν ήθελα να γίνω εθνικοσοσιαλιστής ή ναζί δεν χρειαζόμουν διαβατήριο από κανέναν. Η διαφορά μας είναι ότι εμένα μου δόθηκε η δυνατότητα να επιλέξω τι θέλω να γίνω. Και ενώ ο εύκολος δρόμος για εμένα ήταν ο δρόμος του πατέρα του αναγνωρισμένου σε όλον τον ακροδεξιό εθνικοσοσιαλιστικό χώρο, να έχω την επιλογή - που μου την έδωσε αυτή ο πατέρας μου, δεν με πίεσε ποτέ στο τι θα γίνω - να είμαι δεξιός πολιτικός. Λες ψέματα. Είπες ότι έχω σηκώσει σβάστικα. Δείξε φωτογραφία να έχω σβάστικα. Είπες ότι είμαι μέλος της Χρυσής Αυγής. Φέρε εδώ πέρα κάτι που να αναφέρομαι μέλος της Χρυσής Αυγής. Θα δείξεις τη φωτογραφία του «DOCUMENTO» που ο κ. Βαξεβάνης - και προς τιμήν του το λέω - μόλις το ανήρτησε, με πήρε τηλέφωνο, έδωσα την απάντησή μου και την έχει βάλει συνολικά την απάντησή μου ο κ. Βαξεβάνης που δεν διάβασες. Άρα, πήγαινε στην Γ΄ λυκείου που είμαι και πες τι ήμουν, αλλά εγώ τις επιλογές μου τις έχω κάνει. Εσένα οι δικές σου επιλογές είναι μακριά από τον αστικό χώρο, είναι να συντηρείς μια κόντρα που υπάρχει και να καλείς μαυροσκούφηδες το 2020. Αυτή είναι η διαφορά μας, κύριε Πολάκη. Και οι ύβρεις σας είναι τιμή για εμένα. Κύριε Πολάκη - και κλείνω - πολλοί σας έχουν κάνει αγωγή και έχω κερδίσει αγωγές σας. Το ξέρετε. Και ο Γεωργιάδης κέρδισε αγωγές μαζί μου και ο Κουρτάκης σου έχει κάνει αγωγή που έχει κερδίσει μαζί μου. Αγωγή δεν θα σου κάνω ποτέ. Διότι από εσένα αγωγή θα κάνω μόνο σε μια περίπτωση: Αν μιλήσεις θετικά υπέρ μου. Αυτό θα είναι προσβολή για την τιμή μου. Όσο με βρίζεις, αυτές τις ύβρεις τις θεωρώ τιμή για αυτό το οποίο κάνω.
Καλώς. Εντάξει, κύριε Πλεύρη.
Κύριε Πρόεδρε, θα ήθελα και εγώ τον λόγο επί προσωπικού.
Επί προσωπικού για ποιόν λόγο, κύριε Πολάκη;
Γιατί με λέει ψεύτη.
Για να βάλουμε μια τάξη…
Με λέει ψεύτη!
Όχι, όχι, με συγχωρείτε, δεν θα γίνει ρινγκ. Υπάρχουν συνάδελφοι που περιμένουν να μιλήσουν. Αναφερθήκατε στο πρόσωπο του κ. Πλεύρη, βάζοντας τρία ζητήματα. Αυστηρά για αυτά τα τρία ζητήματα, για τα οποία τοποθετήθηκε και ο ίδιος, θα αναφερθείτε. Ή έχετε στοιχεία επ' αυτών ή αν δεν έχετε θα πρέπει να αναιρεθούν.
Προφανώς.
Έχετε τον λόγο αυστηρά για ένα λεπτό επ' αυτών των τριών ζητημάτων για να κλείσουμε την αντιπαράθεση και να προχωρήσουμε στη συζήτηση του νομοσχεδίου.
Επειδή τολμάει ο κ. Πλεύρης να λέει εμένα ψεύτη, υπάρχει το βίντεο στο οποίο σε πορεία της Χρυσής Αυγής στην οποία συμμετέχουν πενήντα άτομα - όχι χιλιάδες - βγαίνεις μπροστά - μπροστά σαν το κοκοράκι για να πεις «είμαι και εγώ εδώ». Πενήντα ήταν, όχι πενήντα χιλιάδες! Πόσα μέλη είχε η Χρυσή Αυγή τη δεκαετία του ΄90;
Έτσι είμαι μέλος; Είσαι ψεύτης!
Ήσουν και εσύ μέλος της Χρυσής Αυγής. Εσύ είσαι ο ψεύτης που προσπαθείς να πετάξεις από πάνω σου αυτά που έλεγες πριν.
Παρακαλώ, ας λείπουν οι χαρακτηρισμοί εκατέρωθεν. Σας παρακαλώ.
Υπάρχει το βίντεο και άμα θες έλα να στο δείξω εδώ, αν έχεις άντερα, που φαίνεται ότι βγαίνεις μπροστά σε αυτή την πορεία που είναι πενήντα. Δεύτερον, δεν είχε καμμία επιλογή. Ένας κολοτούμπας και μισός ήσουν. Πήγαν οι δύο άλλοι πρώτα, ο Βορίδης και ο Γεωργιάδης. Εσύ κατέβηκες στις εκλογές με το ΛΑΟΣ που εκεί σε έκρυψε ο πατέρας σου. Είχε πει ο Καρατζαφέρης ότι «ήμασταν σκληρή δεξιά, αλλά γίναμε λιγότερο δεξιοί, γι' αυτό βάλαμε τον γιο του Πλεύρη και όχι τον πατέρα, για να μην μας κατηγορεί το ισραηλιτικό συμβούλιο». Ο Καρατζαφέρης τα έχει πει αυτά. Ή λέω ψέματα; Δεν βγήκες στις εκλογές του 2012 και μετά κόλλησες και εσύ στον Σαμαρά. Που θα μου πεις ότι επέλεξες και έκανες και κολοκύθια με τη ρίγανη! Τρίτον, για τις ιδέες σου που λες - και είναι προς τιμήν σου - εσύ υπεράσπισες τον πατέρα σου γι' αυτό το εμετικό βιβλίο που είχε γράψει και τόλμησες και βγήκες και είπες δύο πράγματα μέσα στο δικαστήριο και τους δούλευες ψιλό γαζί λέγοντας το εξής: «Δεν ξέραμε ότι υπάρχει αντιρατσιστικός νόμος». Μέσα στο βιβλίο είχατε τον νόμο, αλλά δεν είχε διαβάσει κανείς από τους δικαστές το βιβλίο σου. Και επίσης βγαίνεις και τους λες: «Μα, τι λέει ο πατέρας μου; Να είναι ανοιχτό το Άουσβιτς μήπως βρεθεί στο μέλλον να ξαναβάλει και άλλους Εβραίους. Αυτό είναι πρόκληση και διέγερση ότι θέλει να σκοτώσει κάποιον»; Όχι, τους είχαν και τους δίνανε λουλούδια στο Άουσβιτς. Δεν τους κάνανε σαπούνι! Εσύ τα έλεγες αυτά! Αυτά τα κοκορακίστικα που και καλά προσβάλλεσαι όχι σε εμένα. Όχι σε εμένα! Γιατί εγώ ξέρω πολύ καλύτερη ιστορία από ό,τι ξέρεις εσύ και δεν ξεχνώ ότι είσαι και από τους δικηγόρους του Φρουζή.
Κύριε Πολάκη, σας παρακαλώ πολύ.
Κύριε Πρόεδρε, θα ήθελα τον λόγο για τριάντα δεύτερα.
Να το κλείσουμε εδώ, θερμή παράκληση. Δεν θα δώσω τον λόγο σε κανέναν από τους δυο σας. Θα συνεχίσουμε τη διαδικασία.
Για τριάντα δευτερόλεπτα, κύριε Πρόεδρε. Ο κ. Πολάκης από το «είσαι μέλος της Χρυσής Αυγής» εδώ πέρα δύο φορές, τώρα έρχεται και λέει «αφού είσαι στην πορεία, είσαι μέλος». Έτσι το πας!
Τι ήσουν τότε;
Δεν ήμουν μέλος. Τελείωσα το σχολείο, κύριε Πολάκη. Δεύτερον, δεν έχω υπάρξει ποτέ δικηγόρος του κ. Φρουζή. Έχει παρασύρει και τον κ. Τσίπρα, γιατί το έχει πει και ο κ. Τσίπρας.
Τον Μανιαδάκη εννοούσα.
Κύριε Πολάκη, εγώ μεγάλωσα σε μια πατρίδα που ναι, κύριε Πολάκη, διαφωνώντας με τον πατέρα μου, όταν θα είναι σε ποινικό ακροατήριο θα τον υπερασπιζόμουν. Αν φτάνετε στο σημείο να εγκαλείτε γιο…
Με ποια λόγια τον υπεράσπισες…
Ακούστε το ήθος σας ποιο είναι! Εγκαλείτε γιο δικηγόρο που υποστήριξε για ποινική πράξη τον πατέρα του. Αυτό είναι το ήθος σου.
Όχι, εγκαλώ τον δικηγόρο που υπερασπίζεται το Άουσβιτς.
Ξουραφισθήτω! Ξουραφισθήτω!
Καλώς, κύριε Πλεύρη. Δώσατε τις εξηγήσεις. Κύριε Μπουτσικάκη, έχετε τον λόγο.
Κύριε Πρόεδρε, πραγματικά βλέπουμε εδώ μια αντιπαράθεση η οποία έχει ξεκινήσει από μεριάς του κ. Πολάκη άνευ ουσίας, γιατί όλοι ξέρουμε εδώ στην Αίθουσα αυτή ότι μία παράταξη και μιας παράταξης Βουλευτές έκαναν μπουγάδα τα αδικήματα της Χρυσής Αυγής και των μελών της. Μιας παράταξης οι Βουλευτές είναι αυτοί που φωτογραφίζονταν μαζί τους δεξιά και αριστερά πηγαίνοντας στα ακριτικά νησιά. Μιας παράταξης Βουλευτές είναι αυτοί οι οποίοι ψήφισαν μαζί και άλλαξαν τον εκλογικό νόμο. Μιας παράταξης είναι αυτοί οι Βουλευτές οι οποίοι υπερασπίστηκαν την κ. Θάνου.
Πες τι ψήφισε.
Μη φωνάζετε, παρακαλώ. Μη διακόπτετε. Ηρεμήστε.
Μία παράταξη είναι αυτή η οποία δεν έβρισκε δύο χρόνια μία αίθουσα να γίνει η δίκη. Δεν ντρέπεστε λιγάκι; Δεν ντρέπεστε λιγάκι;
Μα τι λέτε; Στη Βουλή είστε. Δεν ντρέπεστε να λέτε παραμύθια;
Έχουμε τον κ. Κοντονή σήμερα να λέει ότι ο Τσίπρας ουσιαστικά το έκανε επίτηδες για να πέσει η Χρυσή Αυγή στα μαλακά. Δικός σας είναι. Θα το καταθέσω και στα Πρακτικά. [[Στο σημείο αυτό ο Βουλευτής, κ. Χριστόφορος - Εμμανουήλ Μπουτσικάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, η χθεσινή απόφαση της δικαιοσύνης για τη Χρυσή Αυγή είναι ίσως η πιο ιστορική στιγμή για την Ελληνική Δημοκρατία και για την ελληνική δικαιοσύνη. Η απόφαση αυτή αποδεικνύει ότι οι δημοκρατικοί θεσμοί έχουν τη δυνατότητα να αποτρέψουν οποιαδήποτε προσπάθεια υπονόμευσης τους. Κλείνει ένας κύκλος, μια τιτάνια προσπάθεια που ξεκίνησε η Κυβέρνηση της Νέας Δημοκρατίας το 2013 όταν ο τότε Υπουργός Δημόσιας Τάξης συγκέντρωσε πλήθος στοιχείων για την εγκληματική δράση του ναζιστικού αυτού μορφώματος. Ήταν χάρη σ' αυτές τις έρευνες που τελικά απαγγέλθηκαν κατηγορίες σε εξήντα εννιά άτομα και σε όλους τότε τους Βουλευτές της Χρυσής Αυγής. Μπορεί αυτή η ναζιστική οργάνωση να φόρεσε το μανδύα του πολιτικού κόμματος μπορεί να εκμεταλλεύτηκε και να υφάρπαξε την ψήφο του ελληνικού λαού για να μπορέσει να μπει εδώ στα έδρανα της Βουλής ποτέ όμως δεν κατάφερε να κρύψει τον εγκληματικό χαρακτήρα της. Γι' αυτό, ήδη πριν από την απόφαση της δικαιοσύνης, ο σοφός ελληνικός λαός εξοστρακίζοντάς τους από τις αίθουσες της Βουλής έδωσε την ετυμηγορία του. Στη μακρά δημοκρατική παράδοση της χώρας μας τα φαινόμενα ακραίας πολιτικής βίας ήταν πάντοτε καταδικαστέα από όπου και αν προέρχονταν. Το είδαμε και στην εγκληματική δράση των ακροαριστερών τρομοκρατικών οργανώσεων όπως η 17 Νοέμβρη, ο ΕΛΑ και λοιπά. Το είδαμε στις δολοφονίες της Marfin. Το είδαμε και στις επιθέσεις και τις δολοφονίες της Χρυσής Αυγής. Η δημοκρατία μας έχει ιστορία, έχει θεσμούς και έχει την δύναμη να αντιμετωπίσει κάθε απειλή. Πολεμάει και νικάει την τρομοκρατία από όπου και αν προέρχεται. Όλοι πλέον γνωρίζουν ότι εσείς κλείνατε, όπως είπα και πριν, το μάτι στη Χρυσή Αυγή. Έχετε το θράσος τώρα με απροκάλυπτη υποκρισία να ζητάτε τάχα τροπολογία για την στέρηση των πολιτικών δικαιωμάτων αυτών που εσείς οι ίδιοι καταργήσατε. Έρχομαι τώρα στο σημερινό νομοσχέδιο. Στη διαδικασία απονομής της ελληνικής ιθαγένειας η Νέα Δημοκρατία παρέλαβε πενήντα χιλιάδες αιτήματα πολιτογράφησης σε αναμονή. Υπάρχουν ακόμα αιτήματα από το 2011 για να καταλάβετε. Μεγάλες καθυστερήσεις κυρίως στην πολιτογράφηση των αλλογενών αλλοδαπών. Χιλιάδες αιτήματα από αλλοδαπούς, που γεννήθηκαν και φοίτησαν και στην Ελλάδα. Το υπάρχον σύστημα δεν μπορεί να λειτουργήσει. Το σημερινό νομοσχέδιο αποτελεί μία ακόμα μεταρρυθμιστική τομή. Με αυτό ενισχύουμε την Γενική Γραμματεία Ιθαγένειας. Συστήνουμε νέες περιφερειακές διευθύνσεις, απλοποιούμε ακόμα περισσότερο τη διαδικασία για τα ανήλικα τέκνα. Ανασχεδιάζουμε τη διαδικασία πολιτογράφησης για την ταχεία και διαφανή απονομή της ελληνικής ιθαγένειας, αποκλείουμε όσους αποτελούν απειλή για τη δημόσια τάξη και την εθνική ασφάλεια. Αντικαθιστούμε τις συνεντεύξεις ενώπιον των επιτροπών πολιτογράφησης με ενιαίο σύστημα γραπτών πανελλαδικών εξετάσεων. Οι υποψήφιοι δεν θα εξετάζονται μόνο στην ελληνική γλώσσα αλλά και στη γνώση της ελληνικής ιστορίας, γεωγραφίας καθώς και τους θεσμούς του ελληνικού πολιτεύματος με εξετάσεις δύο φορές τον χρόνο. Με το πιστοποιητικό επάρκειας γνώσεων θα μπορούν να υποβάλλουν την αίτηση πολιτογράφησης. Τέλος, η διαδικασία θα ολοκληρώνεται με την ολιγόλεπτη συνέντευξη από δύο στελέχη της υπηρεσίας για τη διαπίστωση της κοινωνικής και οικονομικής ένταξής τους. Δημιουργείται επιτέλους μια τράπεζα θεμάτων η οποία θα είναι ηλεκτρονικά προσβάσιμη σε όλους. Με τις τομές αυτές διασφαλίζουμε την αντικειμενικότητα, την ισοτιμία, τη διαφάνεια, αντιμετωπίζουμε τη γραφειοκρατία, μειώνουμε το κόστος, επιταχύνουμε και αποσυμφορίζουμε τις υπηρεσίες. Γι' αυτό προωθούμε και την ψηφιοποίηση όλων των διαδικασιών. Επιπλέον, με το σημερινό νομοσχέδιο αντιμετωπίζουμε μια σειρά από άλλα ζητήματα. Εισάγουμε αξιοκρατικό σύστημα επιλογής των διοικήσεων του δημοσίου τομέα. Δυναμώνουμε την αναπτυξιακή προοπτική των ΟΤΑ. Ενισχύουμε την κυβερνησιμότητα τους. Ρυθμίζουμε θέματα του προσωπικού. Παρατείνουμε τις συμβάσεις των εργαζομένων για το πρόγραμμα «Βοήθεια στο Σπίτι», έτσι ώστε να δώσουμε τη δυνατότητα σε εκατόν είκοσι χιλιάδες συμπολίτες μας να συνεχίσουν να απολαμβάνουν τις υπηρεσίες του προγράμματος. Στην Ελλάδα για δεκαετίες το κράτος ως γνωστόν ήταν ο μεγάλος ασθενής. Η δυσπιστία των πολιτών ήταν δικαιολογημένη τόσο απέναντι στις πολιτικές ηγεσίες όσο και στην ίδια τη δημόσια διοίκηση. Σήμερα εμείς το αλλάζουμε. Δημιουργούμε μια νέα δημόσια διοίκηση που θα λειτουργεί γρήγορα και αποτελεσματικά. Μια νέα Ελλάδα όπου η εύρυθμη λειτουργία του κράτους είναι προϋπόθεση της ευημερίας και της ανάπτυξης. Γιατί φτιάχνοντας το κράτος φτιάχνουμε την ίδια την Ελλάδα. Για ένα καλύτερο μέλλον για όλους τους Έλληνες. Σας ευχαριστώ.
Επόμενος ομιλητής ο κ. Γκίκας Στέφανος από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η σημερινή συζήτηση συμπίπτει με αυτήν την ιστορική απόφαση της ελληνικής δικαιοσύνης με την οποία καταδικάστηκαν ως εγκληματική οργάνωση τα στελέχη, πολιτικά και μη, της Χρυσής Αυγής. Η χθεσινή αυτή ιστορική απόφαση στέλνει ένα ξεκάθαρο μήνυμα πως στη δημοκρατία μας τέτοιες πρακτικές και τέτοιες συμπεριφορές δεν έχουν θέση. Οι λαϊκιστές, τα ακραία στοιχεία, οι φασίστες, οι ναζιστές δεν έχουν θέση, απομονώνονται και είναι ξένο σώμα. Βεβαίως, δεν μπορώ να μην σχολιάσω την προ ολίγου ομιλία του κ. Πολάκη ο οποίος αναφερόμενος σε στελέχη της Ελληνικής Αστυνομίας τα αποκάλεσε, αν άκουσα καλά, «χουντοσταγονίδια του Χρυσοχοΐδη». Νομίζω πως τέτοιες εκφράσεις αυτή την ημέρα, σε αυτή την Αίθουσα, δεν πρέπει να λέγονται. Περνάνε λάθος μηνύματα. Τα στελέχη αυτά, αν κάποιοι έκαναν λάθος ή προχώρησαν σε ενέργειες που δεν είναι σωστές, βεβαίως να τιμωρηθούν. Να γίνουν οι ένορκες διοικητικές εξετάσεις που προβλέπονταν οι διαδικασίες της Ελληνικής Αστυνομίας και να αποδοθούν ευθύνες. Αλλά δεν μπορούμε γενικώς και αορίστως να χαρακτηρίζουμε με αυτούς τους χαρακτηρισμούς στελέχη της Ελληνικής Αστυνομίας. Έρχομαι τώρα στο προκείμενο νομοσχέδιο. Είναι μια συνολική καλή μεταρρύθμιση αυτή διότι όλοι γνωρίζουμε όλα αυτά τα χρόνια, πόσο δύσκολη είναι η απόδοση της ελληνικής ιθαγένειας και τι ταλαιπωρία για τους αιτούντες υπήρχε. Φαινόμενα αδιαφάνειας, διαφθοράς, πελατειακών σχέσεων ήταν φαινόμενα τα οποία συναντούσαμε συχνά πυκνά. Με αυτή τη νέα νομοθετική πρωτοβουλία ο Υπουργός Εσωτερικών, το Υπουργείο Εσωτερικών, βοηθάει σημαντικά στην ταχύτερη απονομή της ιθαγένειας, της πολιτογράφησης. Με σωστό τρόπο, με καινοτόμα διαδικασία, της γραπτής εξέτασης, δίνει λύση σε ένα ζήτημα το οποίο ταλάνιζε τη χώρα μας. Τριάντα χιλιάδες εκκρεμείς υποθέσεις μόνον για συνέντευξη. Οκτώ χιλιάδες υποθέσεις καινούργιες κάθε χρόνο. Τώρα δύο φορές τον χρόνο θα δίδονται αυτές οι εξετάσεις με μορφή πανελληνίων εξετάσεων. Διότι, κακά τα ψέματα, φίλες και φίλοι, κυρίες και κύριοι συνάδελφοι, δεν είναι δυνατόν να θέλει κάποιος να αποκτήσει την ελληνική ιθαγένεια, αν δεν ξέρει στοιχεία της ελληνικής ιστορίας, αν δεν ξέρει τη γεωγραφία της χώρας, στοιχεία του πολιτισμού, αλλά βεβαίως και γνώση των θεσμών του πολιτεύματος. Νομίζω, λοιπόν, ότι πολύ σωστά δρομολογείται αυτή η τροποποίηση, η οποία θα μειώσει την ταλαιπωρία και θα βελτιώσει τη διαδικασία απονομής ιθαγένειας. Βεβαίως, στο νομοσχέδιο αυτό δεν περιλαμβάνεται μόνον ο τομέας της ιθαγένειας. Έχει πολλές χρήσιμες και κρίσιμες διατάξεις για τους Οργανισμούς Τοπικής Αυτοδιοίκησης, για τη βελτίωση των διαδικασιών στους αναπτυξιακούς οργανισμούς των δήμων. Μάλιστα, ειδικά για τους μικρούς δήμους, δίνεται η δυνατότητα με καινοτόμες διατάξεις να βελτιώσουν τις τεχνικές τους υπηρεσίες και τις διαδικασίες που οι τεχνικές υπηρεσίες ακολουθούν. Μένω σε αυτό, διότι η εκλογική μου περιφέρεια αποτελείται από τέσσερις δήμους, τρεις εκ των οποίων είναι μικροί δήμοι και δεν έχουν δυνατότητα σημαντική από τεχνικές υπηρεσίες. Δίνεται, λοιπόν, η δυνατότητα τώρα με τη διαδημοτική συνεργασία να μπορέσουν να υλοποιηθούν προγράμματα σημαντικά. Επίσης, δίνεται η δυνατότητα σε συνεργάτες των δημάρχων, που έχουν πτυχία ανάλογα, να εκπονούν μελέτες - τεύχη δημοπράτησης και να προχωρούν διαδικασίες, οι οποίες βρίσκονταν για πολύ καιρό στα συρτάρια. Άρα, λοιπόν, δίνεται μία ουσιαστική δυνατότητα και στους μικρούς δήμους να προχωρήσουν σε έργα σημαντικά. Επίσης, στο άρθρο 46 θεωρώ ότι εισάγεται το εξής: Οι μικροί δήμοι, ορεινοί και νησιωτικοί δήμοι, να δίνουν τη δυνατότητα σε ένστολο προσωπικό που υπηρετεί εκεί, σε αναπληρωτές εκπαιδευτικούς, σε επικουρικούς γιατρούς που υπηρετούν στα κέντρα υγείας, στα νοσοκομεία, σίτισης και στέγης. Αυτό είναι πολύ σημαντικό, αρκεί κύριε Υπουργέ - και αυτή είναι μία πρόταση την οποία, παρακαλώ να εξετάσετε - , ειδικά οι μικροί νησιωτικοί δήμοι, ίσως δεν έχουν και την οικονομική δυνατότητα να προσφέρουν δωρεάν τροφή και στέγη σε τόσα πολλά άτομα. Ίσως να εντάξετε μία επιπλέον βοήθεια ειδικά για τους μικρούς νησιωτικούς δήμους. Είναι απαραίτητη αυτή η οικονομική ενίσχυση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας, θέλω να πω ότι με το παρόν νομοσχέδιο μειώνεται η γραφειοκρατία. Περιέχει καίριες διατάξεις που βελτιώνει τη λειτουργία των Οργανισμών Τοπικής Αυτοδιοίκησης. Διευκολύνει τα μάλα τους νησιωτικούς δήμους, αλλά και τους ορεινούς μικρούς δήμους. Και βεβαίως, σας καλώ όλους να το υπερψηφίσουμε. Σας ευχαριστώ πολύ.
Ακολουθεί τώρα η κ. Καφαντάρη Χαρά από τον ΣΥΡΙΖΑ, μετά ο κ. Κεγκέρογλου και ο κ. Σιμόπουλος. Ανακοινώνω μία πρώτη τριάδα. Θερμή παράκληση σε όλους να τηρείτε το επτάλεπτο. Ελάτε, κυρία Καφαντάρη, έχετε τον λόγο.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Πραγματικά, όλοι αναφερθήκαμε - θα αναφερθώ και εγώ - στην ιστορική σημασία της χθεσινής απόφασης του δικαστηρίου για την καταδίκη της Χρυσής Αυγής ως εγκληματικής οργάνωσης. Θα αναφερθώ και θα πω ότι ήταν σαφώς μία νίκη της δημοκρατίας και άλλη μία φορά η δικαιοσύνη στάθηκε στο ύψος των περιστάσεων. Αυτό, όμως, το οποίο θα ήθελα να σημειώσω, αγαπητοί συνάδελφοι και συναδέλφισσες στην Αίθουσα, είναι ότι το τελευταίο διάστημα, δηλαδή από χθες μέχρι και σήμερα, βλέπουμε έναν διαγωνισμό δηλώσεων καταδίκης της Χρυσής Αυγής, χρήσης επιθέτων πολύ έντονων, για να καταδικάσουν το συγκεκριμένο πολιτικό μόρφωμα. Και μάλιστα, αυτό που παρατηρώ είναι ότι το βλέπω αυτό ιδιαίτερα ακόμα και σε εκείνους που ήταν συνομιλητές της Χρυσής Αυγής, ακόμα και από εκείνους που έλεγαν «θέλω μια σοβαρή Χρυσή Αυγή», αλλά βέβαια και από αυτούς που έβλεπαν τη Χρυσή Αυγή ότι είναι ένα αυθεντικό κίνημα. Πάνω σε αυτό θα έλεγα ακόμα και ο κύριος Πρωθυπουργός, ο κ. Μητσοτάκης το 2017 σε συνέντευξη στο «POLITIKO» είχε πει: «Είναι σαν να μην υπάρχει Χρυσή Αυγή. Η βία προέρχεται αποκλειστικά από την Αριστερά. Αυτά είναι πράγματα τα οποία δεν τα ξεχνάμε. Αλλά από εδώ και πέρα τι πρέπει να γίνει». Κυρίες και κύριοι Βουλευτές, θεωρώ ότι καταδικάστηκε η Χρυσή Αυγή, αλλά οι ναζιστικές, οι ρατσιστικές, οι πατριδοκάπηλες αντιλήψεις και ιδέες ακόμα κυκλοφορούν. Αυτός είναι ένας αγώνας που πρέπει όλοι να κάνουμε, μαζί με την κοινωνία και θα έλεγα, αρχής γενομένης από αυτή την Αίθουσα, από την Αίθουσα της Ολομέλειας της Βουλής. Να μην ξαναακουστούν από εδώ και πέρα πατριδοκάπηλες αντιλήψεις, ρητορικές ρατσιστικές και ξενοφοβικές. Έρχομαι τώρα στο σχέδιο νόμου το οποίο συζητάμε σήμερα. Πραγματικά, όλους τους μήνες της διακυβέρνησής σας εδώ και έναν χρόνο ξεδιπλώνετε μεθοδικά το σχέδιό σας, το όραμα σας, κύριοι της Κυβέρνησης, για την πατρίδα. Στην αρχή λέγαμε ότι θέλετε μόνο να εξυπηρετήσετε κάποιους δικούς σας, κολλητούς κ.λπ. ή είστε εκδικητικοί απέναντι στον ΣΥΡΙΖΑ. Αλλά, τελικά, το πλάνο σας ο στόχος σας καθημερινά αποκαλύπτεται. Είναι η λογική ανάδειξης και ξεδίπλωσης πλέον του γνωστού προσώπου της Δεξιάς. Κρύβεται πίσω από δήθεν ιδέες σε θέματα περιβαλλοντικά, για την ανάπτυξη κ.λπ.. Εδραιώνεται και μεθοδεύεται το κράτος της Δεξιάς. Διαλύετε ό,τι θετικό νομοθετήθηκε από τον ΣΥΡΙΖΑ. Εκμεταλλευτήκατε ακόμα και την πανδημία, που είναι κάτι πολύ σοβαρό, σε πάρα πολλούς τομείς. Πέραν του ότι σπέρνετε τον φόβο στον ελληνικό λαό, συγχρόνως δεν παίρνετε και τα μέτρα που απαιτούνται. Τους εκπαιδευτικούς, τους νοσηλευτές, τους γιατρούς που μας καλούσατε να χειροκροτούμε, βλέπουμε σήμερα ότι ακόμα και στις συγκεντρώσεις τους, τούς χτυπάτε. Να μην πω για το χθεσινό περιστατικό, γεγονός που έγινε στη μεγάλη συγκέντρωση έξω από το εφετείο, όπου οι πολίτες ειρηνικά διαδήλωσαν και εξέφρασαν την χαρά τους για το αποτέλεσμα και είχαμε αυτή την απρόκλητη επίθεση. Βέβαια, το νομοσχέδιο το οποίο φέρνετε είναι ένα νομοσχέδιο «σκούπα», θα έλεγα. Πέραν της ιθαγένειας, που οι συνάδελφοί μου από τον ΣΥΡΙΖΑ - Προοδευτική Συμμαχία πολύ τοποθετήθηκαν, εγώ θα σταθώ σε δύο θέματα: στην τοπική αυτοδιοίκηση και στη λειτουργία του κράτους, τη στελέχωση του δημοσίου, Στα είκοσι πέντε περίπου άρθρα που αφορούν την αυτοδιοίκηση συνεχίζεται η υποβάθμιση των περιφερειακών δημοτικών συμβουλίων. Οι οικονομικές επιτροπές αποφασίζουν για όλα τα κύρια θέματα και αν θέλουν, μπορούν να θέσουν αυτά στο περιφερειακό ή στο δημοτικό συμβούλιο, κάτι που από το 1974 μέχρι το 2019 τα συμβούλια αποφάσιζαν να είναι ένα θέμα αρμοδιότητας επιτροπών, έπρεπε να συζητηθεί στο συμβούλιο. Αυτά όλα και πολλά σχετικά παραβιάζουν την ευρωπαϊκή χάρτα τοπικής αυτονομίας και της αυτοδιοίκησης. Μια σειρά δράσεις των ΟΤΑ ιδιωτικοποιούνται. Υπάρχει εκχώρηση στους αναπτυξιακούς οργανισμούς προγραμμάτων τους, ανάθεση σε συμβασιούχος αποφασιστικών αρμοδιοτήτων, που σύμφωνα με το Σύνταγμα πρέπει να είναι μόνιμα στελέχη της αυτοδιοίκησης. Επιδιώκεται, δηλαδή, να υπάρξει ένας παράλληλος οργανισμός ιδιωτικού δικαίου με συμβασιούχους στη συντριπτική πλειοψηφία, ο οποίος θα ασχολείται με τα πάντα. Κύριοι της Κυβέρνησης, είναι θετικό το ότι αποσύρατε το άρθρο 47 για το τέλος ΑΠΕ που αφορούσε την απόδοση στις τοπικές κοινότητες αντισταθμιστικών. Κατ' αρχάς, να πούμε ότι είναι θετικό. Ελπίζουμε - και πιστεύουμε - να μην το επαναφέρετε. Αυτό είναι πάρα πολύ σοβαρό. Θα μπω, όμως, σε ένα άλλο θέμα που αφορά την τοπική αυτοδιοίκηση και έχει να κάνει με την τροπολογία 501, η οποία κατατέθηκε σήμερα και αφορά τους ΦΟΔΣΑ. Με το νόμο «ΚΛΕΙΣΘΕΝΗ» υπήρχαν κάποιες ρυθμίσεις, τον ν.4555/2018. Με τον πρόσφατο νόμο για το επιτελικό κράτος, με τον ν.4625/2019 κάνετε σχετική τροποποίηση. Εμείς τότε την είχαμε σχολιάσει ως διαδικασίες, κριτήρια για τον αριθμό των ΦΟΔΣΑ. Πέρυσι, με ΦΕΚ στις 30 Οκτωβρίου 2019, κάνετε νέα τροπολογία που διαγράφετε εδάφιο με αναδρομική ισχύ από την 1η Ιανουαρίου 2019. Και έρχεστε σήμερα για τρίτη φορά και κάνετε τροποποίηση και προσθέτετε την αναδρομική ισχύ 1η Ιανουαρίου 2019 για μη εφαρμογή διάταξης του άρθρου 245 που αφορά ανώτατο αριθμό ΦΟΔΣΑ ανά περιφέρεια. Εσείς, λοιπόν, ως Κυβέρνηση αυτοαναιρείστε συνεχώς. Νομοθετείτε. Έρχεστε μετά και ξανανομοθετείτε αυτά και διορθώνετε αυτά που έχετε ήδη νομοθετήσει. Όλα αυτά, όμως, πού παραπέμπουν; Η απλή λογική λέει ότι δεν εξυπηρετούν όλα τους δικούς μας, αυτούς που θέλουμε να εξυπηρετήσουμε, όποτε φωτογραφικά κάνουμε και κάποιες μεταρρυθμίσεις. Κύριε Πρόεδρε, έρχομαι στη στελέχωση του δημοσίου και λέω ότι η αποκομματικοποίηση που επιχειρήθηκε από τον ΣΥΡΙΖΑ και ψηφίστηκε ο νόμος για το Μητρώο Επιτελικών Στελεχών, εσείς το καταργήσατε με τον ν.4622/2019. Είστε η γνωστή Δεξιά. Επιχειρείτε επαναφορά στις παραδοσιακές και αναχρονιστικές πρακτικές ενός ευνοιοκρατικού και πελατειακού χαρακτήρα στη στελέχωση επιτελικών κεντρικών θέσεων στο δημόσιο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δώστε μου ένα λεπτό, κύριε Πρόεδρε. Στο σημείο αυτό θέλω να πω ότι στη σύνθεση πενταμελούς επιτροπής επιλογής στελεχών, από τα πέντε μέλη τα δύο είναι κυβερνητικά - γενικοί γραμματείς Υπουργείων, Πρόεδρος ΕΚΔΔΑ - και δεν προβλέπονται σχετικοί εμπειρογνώμονες. Και αυτή ακόμα η διάταξη για τη στελέχωση της πενταμελούς επιτροπής είναι χαρακτηριστική της κυριαρχίας του πολιτικού υποσυστήματος έναντι του διοικητικού που αποτελεί και μια από τις βασικές διαστάσεις της παθογένειας της ελληνικής δημόσιας διοίκησης. Μία κουβέντα θέλω να πω ακόμη. Υποτιμάτε την Εθνική Σχολή Δημόσιας Διοίκησης μέσα από τη διαδικασία μοριοδότησης στην επιλογή των στελεχών. Αυτό είναι κάτι πάρα πολύ σοβαρό. Κύριοι της Κυβέρνησης, αποκαλύπτεστε κάθε μέρα. Αποκαλύπτετε το επιτελικό κράτος των αρίστων, που μοιράζει θέσεις και λεφτά σε ημετέρους, ιδιωτικοποιεί υπηρεσίες προς τους πολίτες, αλλάζει θεσμούς, χτυπάει δικαιώματα, βάζει ανθρώπους του στο δημόσιο για τα επόμενα χρόνια.
Κυρία συνάδελφε, ολοκληρώστε.
Θα πω λοιπόν ότι έχουμε μία Κυβέρνηση που αυτοαναιρείται συνεχώς μέσα και από τη διαδικασία τη νομοθετική, όχι από άγνοια, αλλά με στόχο υλοποίησης συμφερόντων. Και θέλω επίσης να πω από αυτό το Βήμα ότι αυτά όλα εμείς θα τα αλλάξουμε. Θα τα καταργήσουμε. Ευχαριστώ, κύριε Πρόεδρε.
Τον λόγο έχει ο κ. Κεγκέρογλου από το Κίνημα Αλλαγής.
Ευχαριστώ, κύριε Πρόεδρε. Κυρίες και κύριοι συνάδελφοι, μετά τη χθεσινή μέρα και την εθνική ομοψυχία που εκφράστηκε με την τοποθέτηση όλων των πολιτικών κομμάτων, αλλά κυρίως με την ομόθυμη στάση του ελληνικού λαού ήρθε η επόμενη μέρα. Όπως είναι γνωστό, η νίκη είναι κάτι που διεκδικούν όλοι, ενώ η ήττα είναι ορφανή. Και για αυτό παρακολουθήσαμε όσα παρακολουθήσαμε το πρωί με τις αλληλοκατηγορίες και διάφορα άλλα. Ας θυμηθούμε, όμως, λίγο την ιστορία. Βεβαίως, πρέπει να έχουμε στο νου μας ότι ο αγώνας για τη δημοκρατία, ο αγώνας ενάντια στον φασισμό και τον ρατσισμό είναι συνεχής. Αφορά, βεβαίως, τη δικαιοσύνη, αλλά πρωτίστως την πολιτική για την παιδεία. Το 2001, η Κυβέρνηση του ΠΑΣΟΚ με Υπουργό Δικαιοσύνης τον κ. Σταθόπουλο εισήγαγε το αδίκημα της εγκληματικής οργάνωσης με το άρθρο 1 του ν.2928. Το είπε το πρωί σε συνέντευξή του ο Πρόεδρος της Βουλής, ο κ. Τασούλας και έψαξα τη συζήτηση και τα Πρακτικά. Είχε ενδιαφέρον. Ο νόμος ψηφίστηκε μόνο από το ΠΑΣΟΚ και τη Νέα Δημοκρατία. Το ΚΚΕ καταψήφισε. Ο Συνασπισμός αποχώρησε, καταγγέλλοντας. Αν επικρατούσαν οι απόψεις του Συνασπισμού από τότε, γίνεται κατανοητό ότι θα είχαμε πρόβλημα και κενό από τότε στο θέμα της εγκληματικής οργάνωσης. Η τροποποίηση του Ποινικού Κώδικα το 2019 από τον ΣΥΡΙΖΑ αναμφισβήτητα - το παραδέχονται και οι ίδιοι - αφαίρεσε τη δυνατότητα από το δικαστήριο να αποφασίσει τη στέρηση των πολιτικών δικαιωμάτων. Αυτό δεν το αρνείται κανείς ανεξαρτήτως αιτιολογίες και δικαιολογίες. Έχει επομένως τεράστιες ευθύνες ο ΣΥΡΙΖΑ. Οι δύο από τους τρεις Υπουργούς Δικαιοσύνης καταγγέλλουν τον κ. Τσίπρα για αυτή την επιλογή. Μόνο αυτός που προχώρησε σε αυτή τη ρύθμιση, ο κ. Καλογήρου δεν τον έχει καταγγείλει. Και βέβαια, έχει σημασία και ποιος βρέθηκε να τον υπερασπιστεί. Θα πω στο τέλος για τον υπερασπιστή. Αυτό, όμως, δεν αποτελεί άλλοθι για εσάς, κύριοι της Νέας Δημοκρατίας. Φέρατε τροποποιήσεις του Ποινικού Κώδικα το 2019 και θα μπορούσατε να έχετε επαναφέρει τη διάταξη. Βεβαίως και δεν θα μπορούσε να εφαρμοστεί για τη συγκεκριμένη περίπτωση της Χρυσής Αυγής, αλλά θα είχε αποκατασταθεί αυτό το οποίο έκανε ο ΣΥΡΙΖΑ και θα αφορούσε όλες τις άλλες περιπτώσεις που ενδέχεται να τύχουν. Για τη θεραπεία λοιπόν αυτού του κενού και ειδικότερα, για αυτό το οποίο απώλεσε η δικαιοσύνη, τη δυνατότητα δηλαδή να αφαιρέσει τα πολιτικά δικαιώματα, το Κίνημα Αλλαγής υπεύθυνα και τεκμηριωμένα τοποθετήθηκε το πρωί και είπε ότι χρειάζεται μια σοβαρή επεξεργασία για να δούμε, πώς αυτό θα το κάνουμε. Και αν δεν είμαστε σήμερα, να δούμε πότε θα το κάνουμε. Εμείς είμαστε έτοιμοι σήμερα. [[Χειροκροτήματα από την πτέρυγα του Κινήματος Αλλαγής]] Και είμαστε έτοιμοι όχι εκ του προχείρου, αλλά πραγματικά με μία τροπολογία που έχει δύο διατάξεις και αφορούν και τα πρόσωπα και τα κόμματα. Και τα πρόσωπα να μην έχουν δικαίωμα να συμμετάσχουν σε εκλογές με την επέκταση των κωλυμάτων στα άρθρα 32 και 34 του προεδρικού διατάγματος 26 του 2012, αλλά και στα άρθρα 34 και 35 για τα κόμματα και τους συνδυασμούς κομμάτων. Θα το διαβάσω αυτολεξεί: «Κόμματα, συνδυασμοί κομμάτων ή συνασπισμοί κομμάτων, στους οποίους συμμετέχουν πρόσωπα, που έχουν καταδικαστεί για κακούργημα κατά του δημοκρατικού πολιτεύματος ή της δημόσιας τάξης, καθώς και συνδυασμοί κομμάτων ή συνασπισμοί κομμάτων από το καταστατικό, τη διακήρυξη αρχών, τη λειτουργία και εν γένει τη δράση των οποίων προκύπτει ότι παραβιάζουν ή απειλούν την ελεύθερη λειτουργία του δημοκρατικού πολιτεύματος δεν ανακηρύσσονται. Η παρούσα διάταξη ως προς τις συνέπειές της ισχύει από την άσκηση ποινικής δίωξης σε βάρος αυτών, που καταδικάστηκαν και ανεξαρτήτως του χρόνου κατά τον οποίο εκδόθηκε η απόφαση». Αυτό σημαίνει πολύ απλά ότι όταν ασκήθηκε η ποινική δίωξη, στον χρόνο από την άσκηση της ποινικής δίωξης και μετά υπήρξαν εκλογές. Και με βάση αυτές τις εκλογές υπάρχει σήμερα κοινοβουλευτική εκπροσώπηση, που δεν αφορά η απόφαση η καταδικαστική μόνο το πρόσωπο και θα φύγει αυτός να πάει ο αναπληρωματικός, αλλά συνολικά το κόμμα. Και θέλουμε εδώ να τοποθετηθούν όλα τα κόμματα. Είδα και την τροπολογία του ΣΥΡΙΖΑ και δεν προβλέπει τίποτα για τα κόμματα. Λέει μόνο για τα πρόσωπα. Αυτό θεωρώ ότι είναι άλλο ένα «λάθος» στο πλαίσιο των «λαθών» που έχει διαπράξει το προηγούμενο διάστημα. Προσπάθησε το πρωί ο κ. Ραγκούσης να δικαιολογήσει τα αδικαιολόγητα. Τι να δικαιολογήσει; Αφού ο ίδιος δεν είχε αξιοπιστία. Είναι αναξιόπιστος πολιτικά. Έχει καταγγείλει πολλάκις τον κ. Τσίπρα για αναξιοπιστία, τυχοδιωκτισμό, για ωμές παρεμβάσεις και διαπλοκή και πολλά άλλα. Δεν θέλω να τα αναφέρω, θα τα καταθέσω, όμως, στα Πρακτικά γιατί είναι ντοκουμέντα από συνέντευξή του. Και θα ήθελα να διανεμηθεί κιόλας, για να λάβει γνώση ο ίδιος για το τι έλεγε. [[Στο σημείο αυτό ο Βουλευτής του Κινήματος Αλλαγής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κι έρχεται σήμερα να υπερασπιστεί κάτι το οποίο κατηγορούσε χθες. Αν είναι δυνατόν! Αναξιόπιστοι άνθρωποι δεν μπορούν να υποστηρίξουν, βεβαίως, αναξιόπιστες πολιτικές ή τελικά δεν βρέθηκε κανείς άλλος να το κάνει. Πρέπει να διαλέξει ο κ. Τσίπρας αν είναι με τη χθεσινή σοβαρή τοποθέτηση του κ. Τσακαλώτου, με τη σημερινή εικόνα που έδειξε ο κ. Ραγκούσης ή με αυτά που είπε ο κ. Κοντονής κι ο κ Παρασκευόπουλος. Ας διαλέξει και ας πάρει. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Κλείνω με μια τροπολογία που αφορά το «Βοήθεια στο Σπίτι». Κύριε Υπουργέ, δεν είναι ολοκληρωμένη η τροπολογία. Από το βασικό δίκαιο για τις προγραμματικές συμβάσεις, το γνωρίζετε πολύ καλά, πρέπει μια προγραμματική σύμβαση για να μπορεί να συναφθεί να έχει συγκεκριμένο χρονικό διάστημα ισχύος. Με τη διάταξη την οποία μας φέρνετε, δεν μας λέτε μέχρι ποιον χρόνο παρατείνεται το πρόγραμμα. Είναι απροσδιόριστης διάρκειας. Αυτό είναι λάθος. Δεν θα μπορέσει να συναφθεί η σύμβαση. Δεν θα εγκριθεί από το Ελεγκτικό Συνέδριο. Σας το λέω με βεβαιότητα. Αν θέλετε να σας καταθέσω μια εργασία γι' αυτά τα θέματα. Πρέπει να υπάρξει συγκεκριμένη προθεσμία. Κατέθεσα, λοιπόν, μια τροπολογία που λέω ότι η προγραμματική σύμβαση για την παράταση του προγράμματος συνολικά, όπως λειτουργεί σήμερα, είναι μέχρι 31-12-2021. Στο διάστημα αυτό παρατείνονται αυτοδικαίως όλες οι συμβάσεις των εργαζομένων πλην αυτών που με την εν εξελίξει διαδικασία του ΑΣΕΠ θα προσληφθούν, που αυτοδίκαια λύεται η σύμβασή τους την ημέρα διορισμού. Αυτό σημαίνει ότι με την τροπολογία αυτή διασφαλίζεται ότι το πρόγραμμα δεν θα μείνει στη μέση, δεν θα υπάρχει κενό. Και επιπλέον, όσους δεν προσληφθούν από αυτή την προκήρυξη που έχει γίνει, που μπορεί να είναι το 20% ή το 30%, δεν έχει σημασία, θα έχουν τη δυνατότητα οι δήμοι να τους χρησιμοποιήσουν μέχρι 31-12-2021 προκειμένου να υλοποιείται απρόσκοπτα το πρόγραμμα. Εάν δεν κάνετε αυτή την παράταση όπως σας λέω και λήξει η προγραμματική σύμβαση και στη συνέχεια έρθετε να πείτε: «Α, έχω και κάτι εργαζόμενους, που πρέπει να τους βάλω για ένα διάστημα», δεν θα μπορείτε νομίμως να το κάνετε διότι θα έχει λυθεί οριστικά η σχέση την οποία έχουν εδώ και δεκαπέντε χρόνια. Για δεκαπέντε χρόνια το «Βοήθεια στο Σπίτι» έχει παροχή υπηρεσιών για τους ανήμπορους, για τα άτομα με αναπηρία και τους χρόνια πάσχοντες με ένα συγκεκριμένο εργασιακό καθεστώς και εργαζόμενους. Μην σπάσετε αυτή την αλυσίδα μέχρι να ολοκληρωθεί το πρόγραμμα με τη νέα δομή, που είναι προφανώς μια εξέλιξη και αναβάθμιση του προγράμματος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου, κύριε Πρόεδρε. Σκεφτόμουν την ώρα που έγραφα την τροπολογία να μνημονεύσω το όνομα του Μανώλη Σκουλάκη, που είχε και την ιδέα και την πρώτη πρωτοβουλία για την δημιουργία του προγράμματος «Βοήθεια στο Σπίτι», που τόσο επιτυχημένο είναι με εργαζόμενους, που ξέρουν καλά τη δουλειά τους και μπορούν να στηρίξουν, ιδιαίτερα σε αυτές τις κρίσιμες περιπτώσεις, τους αδύναμους ανθρώπους. Ευχαριστώ.
Κι εμείς ευχαριστούμε, κύριε Κεγκέρογλου. Τον λόγο έχει ο Ευστράτιος Σιμόπουλος από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, χθες με έναν απόλυτα θεσμικό τρόπο με την απόφαση της δικαιοσύνης, η ελληνική πολιτεία σε πλήρη ταύτιση με τη συντριπτική πλειοψηφία του ελληνικού λαού απέδειξε ότι στη χώρα μας δεν μπορούν να ευδοκιμήσουν φαινόμενα σαν αυτά της Χρυσής Αυγής. Από χθες, όμως, έως σήμερα γινόμαστε μάρτυρες μιας πολύ μεγάλης προσπάθειας επικοινωνιακής διαχείρισης αυτής της απόφασης κυρίως εκ μέρους της Αξιωματικής Αντιπολίτευσης. Έφτασαν μάλιστα σήμερα στο σημείο, σε μια προσπάθεια να αποσείσουν τις καταφανείς ευθύνες τους για τις από ό,τι φαίνεται πιθανές μειωμένες ποινές, που θα υπάρχουν και για τη μη δυνατότητα να μην έχουν πολιτικά δικαιώματα οι πρωτεργάτες της Χρυσής Αυγής, να καταθέσουν και τροπολογία, μια τροπολογία η οποία απεδείχθη ότι δεν κινείται μέσα στο συνταγματικό πλαίσιο και είμαι σίγουρος ότι η ελληνική Κυβέρνηση θα εξετάσει το όλο πλαίσιο μέσα στη λογική η οποία διέπει την παρούσα Κυβέρνηση, μια λογική απολύτως δημοκρατική, μια λογική η οποία έφερε αυτή την παράταξη να έχει ξεκινήσει και να έχει ολοκληρώσει τη διαδικασία της δικαστικής διερεύνησης. Σήμερα είχα τη χαρά να ακούσω πολύ αναλυτικά την παρέμβαση του πρώην Προέδρου της Βουλής του κ. Βούτση με τον νηφάλιο τρόπο του, ουσιαστικά απολογήθηκε. Ουσιαστικά προχώρησε σε μια απολογία. Μου θύμισε την απολογία του Σωκράτη. Θα την ονόμαζα: Κατά Βούτση απολογία του ΣΥΡΙΖΑ για το φαινόμενο της Χρυσής Αυγής, ή μάλλον για τον τρόπο που αντιμετώπισε κοινοβουλευτικά το φαινόμενο της Χρυσής Αυγής. Λέξη - λέξη απολογείτο, νηφάλια και ουσιαστικά. Έρχομαι τώρα στην περίφημη θεωρία των δύο άκρων. Πάλι ο κ. Βούτσης μίλησε και αναφέρθηκε ότι καταδικάζει την ριζοσπαστικοποίηση της άκρας Δεξιάς. Ναι, δεν είπε, όμως, ότι υπάρχει αντίστοιχο φαινόμενο και από την άκρα Αριστερά. Υπάρχει. Το καταδικάζετε; Οι επόμενοι που θα μιλήσετε να πείτε: «Ναι, καταδικάζουμε τη ριζοσπαστικοποίηση της άκρας Αριστεράς». Αυτή η παράταξη από αυτό το φαινόμενο είχε θύματα. Πέστε το! Δεν το λέτε ή το λέτε με μισόλογα ή κάποιοι δεν το λένε καθόλου. Κάποιοι από εσάς μπορεί και να το λένε. Μέσα σε όλο αυτό το πλαίσιο έρχεται κι ένα νομοσχέδιο το οποίο ουσιαστικά πληροί αυτό που λέμε την αριστοτελική αμεσότητα. Άκουσα μια πλευρά της Βουλής να λέει ότι βάζει τεράστια εμπόδια. Άκουσα μια άλλη πλευρά να λέει ότι ουσιαστικά κάνει τη χώρα ξέφραγο αμπέλι στην απονομή της ιθαγένειας. Ποια είναι η αλήθεια; Πείστηκα από τις δύο αυτές διαφορετικές φωνές ότι το νομοσχέδιο, ναι είναι στη σωστή κατεύθυνση. Μιλάτε εσείς για αξιοκρατία; Ναι, είναι ένα βήμα αυτό το νομοσχέδιο. Το συγκεκριμένο άρθρο για τα διοικητικά συμβούλια των δημοσίων οργανισμών είναι στη σωστή κατεύθυνση. Και πού είναι το πρόβλημα, κύριε Πολάκη, να υπάρχει άμισθος σύμβουλος Υπουργού; Έχετε συνηθίσει μήπως στον ΣΥΡΙΖΑ να είναι όλα έμμισθα; Ας έρθει να απαντήσει. Είναι άμισθος σύμβουλος. Μακάρι να μπορούσαμε να έχουμε άμισθους συμβούλους στα Υπουργεία. Το κάνατε ποτέ; Μακάρι να το κάνατε. Έρχομαι τώρα σε ένα άλλο θέμα. Στο θέμα των αναπτυξιακών οργανισμών και στον τρόπο που το συγκεκριμένο νομοσχέδιο, όπως και άλλα, δίνει τη δυνατότητα ουσιαστικά να κάνουν έργα και μελέτες. Έρχεται το Ταμείο Ανάκαμψης. Έχουμε το πρόγραμμα «Αντώνης Τρίτσης». Θα χρειαστούν οι δήμοι μελέτες και δεν έχουν το προσωπικό. Διευκολύνει, λοιπόν, η Κυβέρνηση με έναν συγκεκριμένο τρόπο τους Οργανισμούς Τοπικής Αυτοδιοίκησης να μπορούν να κάνουν ουσιαστικά με έναν τρόπο outsourcing αυτών των υπηρεσιών, γιατί θα φτάσουμε σε ένα σημείο να υπάρχουν πόροι και να μην έχουν οι δήμοι έτοιμα τα κονδύλια. Ένα άλλο πολύ σημαντικό σημείο, στο παρόν νομοσχέδιο, είναι το άρθρο για τα κυλικεία. Ξέρετε ότι είναι χιλιάδες σε όλη την Ελλάδα τα σχολικά κυλικεία και, βέβαια, υπάρχουν και τα άλλα κυλικεία, τα οποία διαχειρίζονται οι δήμοι. Έρχεται, λοιπόν, μια ρύθμιση που τους δίνει τη δυνατότητα να πληρώνουν έως και 40% λιγότερο από ότι δίνουν τώρα, διότι πράγματι τους έχει χτυπήσει η πανδημία και με την αναστάτωση, η οποία υπάρχει στο πρόγραμμα, συνεχίζει να τους χτυπά. Προτείνω στους κυρίους Υπουργούς - βέβαια δεν αφορά μόνο τους ίδιους - και το πρόγραμμα των σχολικών γευμάτων να περάσει στις σχολικές επιτροπές και στα σχολικά κυλικεία. Δεν θα έχουμε έτσι το τεράστιο πρόβλημα των συνεχών εντάσεων. Είναι θέμα που αφορά και άλλα Υπουργεία. Είναι πρότασή μου, η οποία υπάρχει εδώ και καιρό. Τέλος, να κατανοήσουμε όλοι, ακόμη και οι κυβερνητικοί - όχι οι συγκεκριμένοι - ότι μεταρρύθμιση γίνεται όταν μεταρρυθμίζουμε σιγά - σιγά διάφορα σημεία. Οι οραματικές μεταρρυθμίσεις είναι καλές, αλλά πολλές φορές μένουν οράματα. Το συγκεκριμένο νομοσχέδιο σε συγκεκριμένα θέματα, τα οποία έχω θίξει, είναι μεταρρυθμιστικό. Τέτοιες πολλές μεταρρυθμίσεις θέλουμε, ώστε να έχουμε στο τέλος τη μεγάλη εικόνα και να προχωρήσουμε σε μεταρρυθμίσεις. Ευχαριστώ πολύ.
Κι εμείς ευχαριστούμε, κύριε Σιμόπουλε, και για την τήρηση του χρόνου. Έτσι θέλω να πάμε για να προλάβουμε όλοι. Θα δώσω τον λόγο στον κοινοβουλευτικό εκπρόσωπο από την Ελληνική Λύση, τον κ. Κωνσταντίνο Χήτα.
Κύριε Πρόεδρε, σας ευχαριστώ πολύ. Θα είμαι όσο πιο σύντομος μπορώ, σεβόμενος και τους συναδέλφους, γιατί είναι μια μακρά διαδικασία μέχρι το βράδυ. Σε ό,τι αφορά τα της Χρυσής Αυγής τα είπαμε και χθες και το πρωί. Τα είπε και ο Πρόεδρος. Δεν θέλω να πω κάτι παραπάνω, διότι κάναμε αναλυτικές τοποθετήσεις. Δύο μικρά σχόλια θα κάνω σε ό,τι αφορά στο νομοσχέδιο περί ιθαγένειας και όλα αυτά που ακούστηκαν. Το ένα σχόλιο είναι για τα όσα είπε ο κ. Βαρουφάκης. Κάποια στιγμή πραγματικά εκπλήσσομαι όταν ακούγονται κουβέντες του στυλ «αυτοί που έρχονται και θα πολιτογραφηθούν Έλληνες και θα τους δώσουμε την ιθαγένεια θα είναι οι νέοι Έλληνες, οι νέοι πρεσβευτές της Ελλάδος». Έλεος! Δεύτερον, κύριε Καμίνη - απευθύνομαι σε εσάς, διότι αναφερθήκατε στην Ελληνική Λύση και στον Αντώνη Μυλωνάκη - , αναρωτηθήκατε τι προτείνει ο κ. Μυλωνάκης και μάλλον υπήρξε μια παρανόηση στα όσα πρότεινε και είπε ο κ. Μυλωνάκης. Εμείς κάναμε και κάνουμε τα πάντα, κύριε Καμίνη, τα πάντα για να μην είμαστε τις επόμενες δεκαετίες, η Ελλάδα, ένα μειοψηφικό κομμάτι της νέας αυτής μουσουλμανικής αυτοκρατορίας.
Συγγνώμη, κύριε Χήτα. Παρακαλώ, να διαλύσουμε το «πηγαδάκι» γιατί μιλάει ο συνάδελφος. Θέλατε να κάνετε μια ερώτηση, αλλά μαζευτήκατε γύρω από τον Υπουργό και δεν είναι σωστό.
Δεν θέλουμε να είμαστε, λοιπόν, ένα μειοψηφικό κομμάτι της νέας μουσουλμανικής αυτοκρατορίας που απειλεί να επεκταθεί σ' όλη την Ευρώπη καταπίνοντας πρώτα - πρώτα την Ελλάδα. Ναι, κύριε Καμίνη. Ξέρετε τι προτείνουμε εμείς; Να στηρίξουμε τους Έλληνες, να κρατήσουμε τα παιδιά μας εδώ, να δώσουμε κίνητρα να γεννάει ο Έλληνας. Δεν είναι λύση να δώσουμε ιθαγένεια, όπως έτσι εύκολα δίνουμε σήμερα για να έχουμε νέους Έλληνες, όπως είναι οι νέοι Έλληνες που είπε ο κ. Βαρουφάκης. Δεν θέλω να αναφερθώ παραπάνω. Θέλω να «τρέξω» και θέλω να πω ότι πραγματικά σήμερα είδαμε θλιβερές εικόνες. Είναι μια μαύρη μέρα για την Ελλάδα, γιατί οι Τούρκοι, κύριοι συνάδελφοι, σήμερα - και οι εικόνες ήδη προχωράνε και τις βλέπουμε στο διαδίκτυο - άνοιξαν το παραλιακό μέτωπο της Αμμοχώστου. Και την ίδια ώρα που οι Τούρκοι ανοίγουν το παραλιακό μέτωπο της Αμμοχώστου, ο κ. Δένδιας κάθεται στο ίδιο τραπέζι και συνομιλεί με τον κ. Τσαβούσογλου για έναρξη συνομιλιών και λέει, μάλιστα, ότι ήταν και σε καλό κλίμα. Το τάιμινγκ είναι τελείως λάθος. Σήμερα οι Τούρκοι βολτάρουν - και έχω φωτογραφίες, τις οποίες θα καταθέσω στα Πρακτικά, είναι εικόνες άθλιες πραγματικά για τους Έλληνες και τις Ελληνίδες - και πανηγυρίζουν με τουρκικές σημαίες στην Αμμόχωστο σήμερα, τώρα, πριν από λίγο. Και εμείς τι κάνουμε; Κάνουμε διάλογο. Δεν γίνονται αυτά τα πράγματα. Είναι θλιβερές εικόνες. Είναι ντροπή για τους Κυπρίους που έζησαν τον πόνο του ξεριζωμού να νιώθουν αυτό εκ νέου σήμερα. Μετά από σαράντα έξι χρόνια οι Τούρκοι πληγώνουν, δυστυχώς, και πάλι την Κύπρο. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και η Σύνοδος Κορυφής της Ευρωπαϊκής Ένωσης πριν από τέσσερις ημέρες έκανε αναφορά στο ψήφισμα του 550 του Συμβουλίου Ασφαλείας των Ηνωμένων Εθνών που προβλέπει - λέει - την επέκταση της ειρηνευτικής δύναμης του ΟΗΕ στα Βαρώσια. Τέσσερις μέρες μετά τι κάνει ο Τούρκος; Εισβάλει στα Βαρώσια. Γράφει τους πάντες στα παλιά του τα παπούτσια. Τέσσερις μέρες μετά εισβάλει στα Βαρώσια και, δυστυχώς, είμαστε κατώτεροι των περιστάσεων. Προτείνουμε διακοπή κάθε επιμέρους διαλόγου τώρα, λήψη σκληρών μέτρων και μποϊκοτάζ σε όλα τα τουρκικά προϊόντα, κλείσιμο των συνόρων. Με ποια Τουρκία θα μιλήσουμε; Έχει εισβάλει στη Συρία, στο Ιράκ, στη Λιβύη, στηρίζει και εξοπλίζει τον ISIS, στηρίζει τη μουσουλμανική ιδιότητα, έχει εισβάλει στην Κύπρο, έχει εισβάλει στην ανατολική Μεσόγειο, απειλεί Ελλάδα, Κύπρο, Γαλλία, Αίγυπτο, Αρμενία, Ισραήλ. Με αυτούς θα πάμε να κάνουμε διάλογο και κουβέντα; Με αυτούς οι οποίοι στηρίζουν και βρίσκονται ουσιαστικά πίσω από την επίθεση στην Αρμενία μαζί με το Αζερμπαϊτζάν; Εμείς από την πρώτη στιγμή εκφράσαμε την αμέριστη στήριξή μας στους Αρμένιους. Ο Πρόεδρος μίλησε ανοιχτά για το θέμα αυτό. Εμείς ήμασταν αυτοί που μετά από πρωτοβουλία μας και υπόδειξη του Προέδρου μας ανατρέψαμε την κοινοβουλευτική διαδικασία που αφορούσε σε συνεργασία με το Αζερμπαϊτζάν. Σήμερα, δηλώνουμε και πάλι «παρών» στο θέμα αυτό και ζητάμε και έχουμε καταθέσει πρόταση για ψήφισμα από την Ολομέλεια του Σώματος, που θα εκφράζεται η συμπαράσταση και η αλληλεγγύη του ελληνικού λαού προς τον αδελφό αρμενικό λαό. Και μιας και είμαστε σε αυτό το κλίμα, θα ήθελα, κύριε Πρόεδρε, να το μεταφέρετε παρακαλώ στο Προεδρείο και το ανακοινώνω και στο Σώμα ότι την Τρίτη, μεθαύριο, 13 Οκτωβρίου - σας το λέμε από τώρα για να το αποσύρετε - έρχεται κύρωση μνημονίου στον τομέα αθλητισμού με το Κατάρ. Να αποσυρθεί τώρα, διότι το Κατάρ είναι εχθρός, όπως κάναμε και με την κύρωση της συμφωνίας με το Αζερμπαϊτζάν. Πρέπει να γίνει και τώρα. Η Τουρκία και το Κατάρ έχουν γίνει αδέρφια, προχωρούν σε κοινές επιχειρήσεις για παράνομη χρηματοδότηση, υποστηρίζουν τον φανατικό ισλαμισμό. Η Τουρκία τοποθέτησε τρεις χιλιάδες χερσαία στρατεύματα στη βάση της στο Κατάρ και εμείς πάμε να κάνουμε συμφωνία με αυτούς; Το Κατάρ δεσμεύτηκε - ακούστε και κλείνω με αυτό για το Κατάρ - να επενδύσει δισεκατομμύρια δολάρια σε τουρκικές τράπεζες, την ώρα που το εθνικό νόμισμα της Τουρκίας καταρρέει, και δίνει ένα «μαξιλάρι» στους Τούρκους. Δεν πρέπει επ' ουδενί λόγο να προχωρήσουμε στην κύρωση αυτή. Κύριε Πρόεδρε, παρακαλώ πολύ και το Σώμα και όλοι να το μεταφέρουμε και στον Πρόεδρο να το αποσύρει. Την Τρίτη δεν πρέπει να έρθει αυτή η συμφωνία προς κύρωση. Κύριοι Υπουργοί, κύριε Θεοδωρικάκο, κύριε Λιβάνιε, - θέλω ένα λεπτό, κύριε Πρόεδρε - θέλω να σας μιλήσω για ένα θέμα. Θα μου πείτε μπορεί να μην είναι θέμα συζήτησης σήμερα. Είναι, όμως, ένα πολύ σημαντικό θέμα και θέλω να το θέσω υπ' όψιν σας. Θα μιλήσω για την προσωπική μου εμπειρία, για τις δικές μου ευαισθησίες, με αφορμή γεγονότα που είδαν το φως της δημοσιότητας τα τελευταία εικοσιτετράωρα. Και αυτές οι ευαισθησίες πιθανόν να τις έχουν πάρα πολλοί εδώ μέσα, όπως είναι και ο Πρόεδρός μας πολύ φιλόζωος. Θα αναφερθώ σε αυτά τα κτήνη, λοιπόν, που προχωράνε σε κακοποιήσεις ζώων και θανατώσεις ζώων. Κύριοι Υπουργοί, οι κακοποιήσεις και οι θανατώσεις ζώων είναι ένα φαινόμενο που συνεχίζεται και παίρνει πλέον ανεξέλεγκτη μορφή. Δεν αρκεί ο νόμος. Πρέπει να γίνει πιο αυστηρός. Όταν προβαίνει κάποιος σε πράξεις που αφορούν στη σωματική ακεραιότητα ενός ζωντανού πλάσματος, ενός ζωντανού πλάσματος που χτυπά η καρδιά του, το λιγότερο αυτός ο άνθρωπος είναι κακούργος, για να μην πω ότι είναι κανίβαλος. Υπάρχουν πολλές καταγγελίες. Νομίζω ότι δέχεστε και εσείς τέτοιες καταγγελίες και εμείς που ασχολούμαστε συνεχόμενα, για τον υπάρχοντα νόμο. Δεν αρκεί. Όσο εύκολα, κύριοι Υπουργοί, ένα κτήνος κακοποιεί ένα ζώο ή θανατώνει ένα ζώο, του αφαιρεί τη ζωή, μπορεί να το κάνει και εναντίον ανθρώπων αυτό. Είναι κανίβαλοι, δεν είναι άνθρωποι. Ζητάμε, λοιπόν, σήμερα που είστε και δύο εδώ να αυστηροποιήσετε τον νόμο, να γίνει κακούργημα, αλλά και την ίδια ώρα να βοηθήσουμε όλους όσοι ασχολούνται με το τεράστιο και ευαίσθητο θέμα των αδέσποτων ζώων. Να μπει ένα κονδύλι στους δήμους, να ελέγχονται οι δήμοι, όμως, ότι τα χρήματα που δίνει το κράτος τα δίνουν για στειρώσεις, τα δίνουν για εμβολιασμούς, τα δίνουν για τροφή και δεν γίνονται οτιδήποτε άλλο. Πρέπει να μπει ένα αυστηρό πλαίσιο γιατί πρέπει αυτή η χώρα, επιτέλους, να εκπολιτιστεί και σε αυτό το επίπεδο. Παρακαλώ πολύ, κάνω έκκληση με αφορμή τον κανίβαλο του προχθεσινού γεγονότος να αυστηροποιηθεί ο νόμος και να το δείτε πάρα πολύ σοβαρά. Σας ευχαριστώ πάρα πολύ.
Και εμείς ευχαριστούμε, κύριε Χήτα. Έχετε απόλυτο δίκιο. Όσον αφορά στο τελευταίο θέμα, οι περισσότεροι δήμοι δεν εφαρμόζουν τον νόμο, κύριε Θεοδωρικάκο. Και πάμε από τη Θεσσαλονίκη στη Φθιώτιδα. Τον λόγο έχει ο κ. Θεμιστοκλής Χειμάρας από τη Νέα Δημοκρατία. Ορίστε, κύριε Χειμάρα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η χθεσινή μέρα ήταν η δεύτερη απάντηση της δημοκρατίας στον φασισμό. Η δεύτερη, διότι η πρώτη απάντηση ήταν πέρυσι τον Ιούλιο, η εκκωφαντική απάντηση του ελληνικού λαού που έθεσε εκτός Κοινοβουλίου αυτό το μόρφωμα, αυτούς τους φασίστες. Με το σημερινό νομοσχέδιο η Κυβέρνηση εκσυγχρονίζει τον Κώδικα Ελληνικής Ιθαγένειας. Μέσα από καινοτόμες διαδικασίες εισάγει σε ένα ακόμα πεδίο του δημόσιου βίου την αξιοκρατία και την ταχύτητα. Ειδικότερα, στο πρώτο κεφάλαιο του νομοσχεδίου θεσμοθετούνται οι διαδικασίες εξετάσεων για την απόδοση ιθαγένειας. Ερωτήματα: Υπήρχε πλαίσιο παροχής της ελληνικής ιθαγένειας; Υπήρχε. Ήταν μεγάλες οι καθυστερήσεις στις επιτροπές πολιτογράφησης; Ναι, με αποτέλεσμα να δημιουργούνται καθυστερήσεις από τρία έως έξι χρόνια…
Σας παρακαλώ, κύριε Παφίλη! Όταν μιλάτε εσείς, διορθώνετε. Μιλάει ο συνάδελφος.
Να την κάνετε πάντα αυτή την παρατήρηση και στους δικούς σας!
Σας παρακαλώ, πάντα την κάνω, όταν είμαι στην Έδρα, πάντα την κάνω. Το «πηγαδάκι», λοιπόν, τέλος! Να μιλήσει ο συνάδελφος!
Αντιμετωπίζονταν οι εξεταζόμενοι με κάποια υποκειμενικότητα στις επιτροπές των συνεντεύξεων; Ναι. Υπήρχαν και περιπτώσεις αλλοδαπών που πλήρωναν το παράβολο των 550 ευρώ, αν και στη συνέντευξη δεν έπειθαν ότι έχουν τις απαιτούμενες γνώσεις και βεβαίως, απορρίπτονταν. Συνεπώς, ήταν επιτακτική η ανάγκη μεταρρύθμισης του συστήματος, η ανάγκη να γίνει διαφανές, αντικειμενικό και αποτελεσματικά ταχύτερο. Αυτήν ακριβώς τη μεταρρύθμιση εισάγουμε σήμερα. Το νομοσχέδιο καταργεί τις επιτροπές πολιτογράφησης, θεσπίζει εξετάσεις τύπου πανελλαδικών δύο φορές τον χρόνο, ώστε οι αλλογενείς αλλοδαποί να λαμβάνουν το Πιστοποιητικό Γνώσεων Πολιτογράφησης. Μειώνει το διοικητικό βάρος των υπηρεσιών. Όλα αυτά καθιερώνουν μια νέα, σύγχρονη και δίκαιη διοικητική κουλτούρα στο δημόσιο. Έρχομαι στις διατάξεις των κεφαλαίων που αφορούν στον δημόσιο τομέα και την αυτοδιοίκηση και στοχεύουν στις ταχύτερες και πιο αποδοτικές λειτουργίες τους. Γνωρίζουμε όλοι πως οι ΟΤΑ έχουν επιφορτιστεί με δυσανάλογες υποχρεώσεις, χωρίς να διαθέτουν το προσωπικό που απαιτείται και την αντίστοιχη τεχνογνωσία. Έτσι, μετά από σειρά νομοθετημάτων για ένα εύρυθμο και επιτελικό κράτος η Κυβέρνηση της Νέας Δημοκρατίας συμπληρώνει σήμερα μερικά ακόμη κενά νομοθεσίας. Εισάγονται ευεργετικές και χρήσιμες διατάξεις που ρυθμίζουν θέματα οικονομικής και διοικητικής λειτουργίας των πολύπαθων ΟΤΑ. Αγαπητοί συνάδελφοι, είναι γνωστό σε όλους πως η χώρα μας μετά από σκληρή διαπραγμάτευση με την Ευρωπαϊκή Επιτροπή έχει τη δυνατότητα αξιοποίησης ευρωπαϊκών χρηματοδοτήσεων που ξεπερνούν τα 70 δισεκατομμύρια ευρώ. Σε λίγους μήνες ξεκινά η νέα προγραμματική περίοδος, το ΕΣΠΑ της περιόδου 2021-2027, δομημένο σε τομεακά και περιφερειακά προγράμματα. Από τις αρχές του 2021 θα είναι διαθέσιμοι επιπλέον πόροι άνω των 30 δισεκατομμυρίων ευρώ από το Ταμείο Ανάκαμψης. Αναμφίβολα, η αυτοδιοίκηση κατέχει τον πρωταγωνιστικό ρόλο στην αξιοποίηση και την απορρόφηση των ευρωπαϊκών πόρων. Το Υπουργείο Εσωτερικών έχει εδώ και καιρό αφουγκραστεί τα προβλήματα που εντοπίζονται στους ΟΤΑ, έχει εστιάσει στην ενίσχυση της διαχειριστικής επάρκειας της αυτοδιοίκησης. Ως πρώην αυτοδιοικητικός έχω ζήσει στο πετσί μου τι σημαίνει να πνίγεται ένα φιλόδοξο έργο μέσα στη θάλασσα της γραφειοκρατίας. Γνωρίζω από πρώτο χέρι τις τεράστιες καθυστερήσεις που παρατηρούνται διαχρονικά στην αξιοποίηση των ευρωπαϊκών πόρων. Γνωρίζω, βέβαια, από πρώτο χέρι και τα τερτίπια που χρησιμοποιούνται, τις αλχημείες που εφαρμόζονται διαχρονικά, σε σχέση με τις πλασματικές απορροφήσεις ευρωπαϊκών πόρων, το άγχος των διαχειριστικών αρχών να παρουσιάσουν έστω και πλασματικά υψηλό ποσοστό απορρόφησης, τη μεταφορά έργων που υλοποιήθηκαν με εθνικούς πόρους στο συγχρηματοδοτούμενο σκέλος του Προγράμματος Δημοσίων Επενδύσεων, για να είμαστε εντάξει με την Κομισιόν. Εκδίδονται προσκλήσεις υποβολής προτάσεων από τα μέτρα των τομεακών και των περιφερειακών επιχειρησιακών προγραμμάτων, μέσω των οποίων οι τελικοί δικαιούχοι καλούνται να υποβάλουν προτάσεις ένταξης και στις περισσότερες - σε πάρα πολλές - περιπτώσεις τα αποτελέσματα είναι πενιχρά, ιδιαιτέρως σε ό,τι αφορά στους μικρούς ΟΤΑ, οι οποίοι είναι υποστελεχωμένοι και δεν διαθέτουν επί της ουσίας διαχειριστική επάρκεια, δεν έχουν τη δυνατότητα να ωριμάσουν - και για να είμαστε ειλικρινείς - ούτε και για να υλοποιήσουν μεγάλα συγχρηματοδοτούμενα έργα. Δεν διαθέτουν τους πόρους ούτε και να αναθέσουν την εκπόνηση μελετών σε τρίτους, με αποτέλεσμα να αδυνατούν να αξιοποιήσουν τα διαθέσιμα χρηματοδοτικά εργαλεία. Αυτή είναι διαχρονικά η εικόνα. Είναι το ζήτημα που θέτω και εγώ, κύριε Υπουργέ, από την πρώτη μέρα σε όλους τους συναρμόδιους Υπουργούς. Και ευτυχώς φαίνεται πως το δικό σας Υπουργείο, εσείς, το έχετε αντιληφθεί από την πρώτη στιγμή και υιοθετείτε συγκεκριμένες πολιτικές προκειμένου να το αντιμετωπίσετε. Αξίζει να αναφέρω, κυρίες και κύριοι συνάδελφοι, τη σημαντική ενίσχυση που διασφαλίζει το Υπουργείο Εσωτερικών από τον περασμένο Ιούλιο μέσω της Ελληνικής Εταιρείας Τοπικής Ανάπτυξης και Αυτοδιοίκησης. Περισσότεροι από δύο χιλιάδες ιδιώτες μηχανικοί θα απασχοληθούν για την προετοιμασία μελετών και την ωρίμανση έργων δήμων και περιφερειών. Πρόκειται για μια πολιτική που συμβάλλει καθοριστικά στην ισόρροπη ανάπτυξη και κατά συνέπεια στην κοινωνική συνοχή της χώρας. Συμβάλλει, γιατί δίνει τη δυνατότητα ακόμη και στους πιο μικρούς δήμους να αξιοποιήσουν τους πόρους του ΕΣΠΑ, για να υλοποιήσουν σημαντικά αναπτυξιακά έργα. Στην ίδια κατεύθυνση το Υπουργείο Εσωτερικών σήμερα, μέσω των προβλέψεων του άρθρου 30, δίνει τη δυνατότητα στους ειδικούς επιστημονικούς συνεργάτες των ΟΤΑ να συντάσσουν μελέτες και τεύχη διαγωνισμών. Μέσω του άρθρου 32 δίνεται η ίδια δυνατότητα σε αναπτυξιακές των ΟΤΑ, για να ολοκληρώνονται γρήγορα δημοπρατήσεις και να συμβασιοποιούνται τα έργα. Κυρίες και κύριοι συνάδελφοι, απέναντι στις πρωτοφανείς κοινωνικές και οικονομικές προκλήσεις που δημιουργεί η πανδημία πρέπει να μάθουμε επιτέλους να προετοιμαζόμαστε κατάλληλα και έγκαιρα. Μπορούμε να κάνουμε αυτή την κρίση χρυσή ευκαιρία για πραγματική ανάπτυξη, αρκεί να αξιοποιήσουμε γρήγορα όλα τα διαθέσιμα χρηματοδοτικά εργαλεία. Το πρώτο στοίχημα, που ήταν η διεκδίκηση περισσότερων ευρωπαϊκών πόρων για την επόμενη περίοδο, η Κυβέρνηση και προσωπικά ο Κυριάκος Μητσοτάκης το κέρδισε. Το δεύτερο στοίχημα, που είναι οι πόροι αυτοί να μετασχηματίσουν το παραγωγικό μοντέλο της χώρας, είναι μπροστά μας. Σας καλώ να εργαστούμε όλοι μαζί για να το κερδίσουμε, γιατί αυτό είναι που έχει πραγματικά ανάγκη η κοινωνία. Σας ευχαριστώ.
Και εμείς ευχαριστούμε, κύριε Χειμάρα. Ερώτηση προς τους Κοινοβουλευτικούς: Να πάμε τον χρόνο στα πέντε λεπτά - να πηγαίνει στα επτά - γιατί είμαστε στον δέκατο ένατο ομιλητή και έχουν γραφτεί πενήντα;
Μην ξεκινήσετε με εμένα, κύριε Πρόεδρε!
Όχι, δεν θα αρχίσω από εσάς, μην στενοχωριέστε - εσείς θα μιλήσετε έξι λεπτά - θα αρχίσω από τον επόμενο, γιατί δεν έχει μιλήσει ακόμα ο Υπουργός, δεν έχουν μιλήσει αρκετοί Κοινοβουλευτικοί. Συμφωνούμε, κύριε Καμίνη;
Συμφωνούμε.
Ναι, κύριε Πρόεδρε.
Συμφωνούμε.
Ευχαριστώ πολύ. Επειδή έδωσα τον λόγο μου στον κ. Σαντορινιό, από τον επόμενο ομιλητή που είναι ο Δημήτρης Κούβελας. Τώρα θα μου πει…
Κάντε το από τον μεθεπόμενο.
Να, ορίστε. Και για να μην έχουμε το φαινόμενο να γίνομαι κακός, η μάσκα δεν μας βοηθάει και μιλάτε δυνατά, οπότε ενοχλείται αυτός που μιλάει από το Βήμα. Ο Υπουργός είναι αναγκασμένος να απαντήσει σε ό,τι πάτε να ρωτήσετε. Ορίστε, κύριε Σαντορινιέ, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ήταν πραγματικά η χθεσινή ημέρα μία ιστορική μέρα για τη δημοκρατία. Η ελληνική δικαιοσύνη στάθηκε στο ύψος των περιστάσεων, λειτούργησε ως ένας από τους πυλώνες της δημοκρατίας και ανέδειξε αυτή την αλήθεια που όλοι τη βλέπαμε, ότι αυτό το νεοναζιστικό μόρφωμα ενδύθηκε τη λεοντή του πολιτικού κόμματος για να έχει τα προνόμια του πολιτικού κόμματος, όμως, ήταν μία εγκληματική οργάνωση η οποία πρέπει να τιμωρηθεί. Μιλάμε γι' αυτήν την αλήθεια που κάποιοι δεν έβλεπαν, κάποιοι που ήθελαν μία Χρυσή Αυγή πιο σοβαρή, για να συμμετέχει σε έναν κυβερνητικό σχηματισμό, κάποιοι που ένιωθαν συμπόνια για τον Ρουπακιά, κάποιοι που τη θεωρούσαν αυθεντικό κίνημα. Αυτά ακούγαμε! Έτσι ξεπλένονταν η Χρυσή Αυγή. Ακόμα και σήμερα ακούμε θεωρίες οι οποίες ξεπλένουν τη Χρυσή Αυγή, ξεπλένουν τον νεοναζισμό, όπως είναι η ανιστόρητη θεωρία των δύο άκρων. Άκουσα και πριν τον κ. Σιμόπουλο. Μα, εδώ μιλάμε για ναζί, μιλάμε για εγκληματίες, μιλάμε για δολοφόνους. Δεν μπορεί να γίνεται κανένας συμψηφισμός και να ακούμε αυτές τις ανιστόρητες θεωρίες των δύο άκρων. Βέβαια, είχαμε ακούσει και τον Πρωθυπουργό στο «POLITICO», όπου είχε δώσει μία συνέντευξη και είχε πει ότι δεν υπάρχει βία από τη Χρυσή Αυγή, κυρίως η βία προέρχεται από την ακροαριστερά. Αυτό μας είχε πει τότε ο κ. Μητσοτάκης. Τώρα τι έχει να πει; Στημένα διαγγέλματα. Βέβαια, ακούμε και το άλλο, ότι η Χρυσή Αυγή ήταν στις πλατείες των «αγανακτισμένων». Η Χρυσή Αυγή δεν βρέθηκε ποτέ στις πλατείες των «αγανακτισμένων». Σταματήστε να τους ξεπλένετε. Οι πλατείες των «αγανακτισμένων» ήταν πλατείες οι οποίες ήταν ενάντια στα μνημόνια, ενάντια σε συγκεκριμένες πολιτικές και δεν είχαν χαρακτηριστικά βίας. Και ακριβώς γι' αυτόν τον λόγο, όπως είπε είχε πει και ο ίδιος ο Κασιδιάρης, δεν πήγαινε σ' αυτά, γιατί βόλευαν το σύστημα. Σταματήστε, λοιπόν, τα ψέματα! Όμως, ήταν εκεί και έκαναν φασαρίες δίπλα σας στις διαδηλώσεις για τις Πρέσπες. Και εκεί ήταν δίπλα σας και βγαίνατε μαζί φωτογραφίες. Και αυτές τις φωτογραφίες δεν μπορείτε να τις κρύψετε. Και μια που μιλάμε για ψέματα, ας σταματήσει πλέον αυτός ο Υπουργός, ο κ. Χρυσοχοΐδης, να δικαιολογεί τα πάντα. Ας πει την αλήθεια, ας πει ότι η επίθεση της Αστυνομίας ήταν απρόκλητη και ότι έγινε σαράντα δευτερόλεπτα από τη στιγμή που ανακοινώθηκε το αποτέλεσμα. Εάν πραγματικά υπήρχαν εκατόν πενήντα μολότοφ, τα site και τα κανάλια που έχετε «ταΐσει» με τη λίστα Πέτσα, δεν θα είχαν άλλο θέμα σήμερα από τις φωτογραφίες και τα βίντεο από αυτές τις επιθέσεις. Δεν υπάρχει ούτε μία! Σταματήστε τα ψέματα και πείτε την αλήθεια! Πείτε ότι θέλατε να διαλύσετε αυτό το πάρτι της δημοκρατίας. Δεν ξέρω για ποιον λόγο, αλλά το κάνατε. Όσο γι' αυτά που ακούγονται για τον παλιό και νέο Ποινικό Κώδικα, θα ήθελα να θυμίσουμε ότι ναι, στον παλιό Ποινικό Κώδικα ίσως οι ποινές να ήταν μεγαλύτερες, είκοσι χρόνια, ενώ τώρα είναι δεκαπέντε. Όμως, η πραγματικότητα είναι ότι οι ποινές ήταν ονομαστικές. Σήμερα, όμως, είναι μεγαλύτερος ο χρόνος που πρέπει να εκτίσει κάποιος την κάθειρξη, προκειμένου να αποφυλακιστεί. Άρα, ο χρόνος που θα μείνουν μέσα στη φυλακή είναι ίδιος, ίσως και περισσότερος με βάση τον νέο Ποινικό Κώδικα. Όσο για τη στέρηση των πολιτικών δικαιωμάτων…
Δηλαδή, μας λέτε πόσο θα μείνουν;
Δεν ξέρω, θα αποφασίσει το δικαστήριο. Πάντως, η ποινή ήταν το 1/3 και τώρα είναι 2/5. Έχει αυξηθεί, λοιπόν, ο χρόνος που πρέπει να εκτίσουν, κύριε Μπούγα.
Μην κάνετε διάλογο, κύριοι συνάδελφοι! Κύριε Σαντορινιέ, να πάμε και λίγο στο νομοσχέδιο, σας παρακαλώ.
Κύριε Μπούγα, δείτε το, σας παρακαλώ! Σε ό,τι αφορά στη στέρηση των πολιτικών δικαιωμάτων - για να πάμε και στο νομοσχέδιο και την τροπολογία που καταθέσαμε - , ήταν απόφαση της ειδικής νομοπαρασκευαστικής επιτροπής. Η ειδική νομοπαρασκευαστική επιτροπή θεώρησε ότι το θέμα είναι παρωχημένο και ότι τα δικαστήρια δεν πρέπει να ασχολούνται με αυτό, ότι θα πρέπει να είναι αυτοδίκαιη η επέλευση της στέρησης των πολιτικών δικαιωμάτων, του «εκλέγειν» και «εκλέγεσθαι» και ότι μάλιστα αυτό θα πρέπει να είναι στον ειδικό εκλογικό νόμο. Ακριβώς αυτό σας λέμε και με την τροπολογία που φέραμε. Η στέρηση των πολιτικών δικαιωμάτων θα ήταν για δέκα χρόνια, ενώ με την τροπολογία που φέρνουμε είναι για πάντα. Ψηφίστε τη, λοιπόν! Κάντε τις διορθώσεις, αλλά ψηφίστε την! Έχουμε σήμερα τη δυνατότητα να δώσουμε όλοι μαζί ένα σήμα προς την ελληνική κοινωνία ότι αυτοί δεν θα έχουν ποτέ ξανά τη δυνατότητα του «εκλέγειν» και «εκλέγεσθαι». Για να περάσω, λοιπόν, και στο νομοσχέδιο, θέλω να πω ότι είναι προφανές πως δεν θέλετε να διευκολύνετε, δεν θέλετε να επιταχύνετε την απόδοση της ιθαγένειας, αλλά να περιορίσετε τη δυνατότητα απόδοσης ιθαγένειας. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ ένα λεπτό ακόμα. Και αυτή η τροποποίηση που κάνατε, κύριε Υπουργέ, νομίζω ότι είναι ακόμα χειρότερη, διότι με υπουργική απόφαση θα αποφασίζεται πόσο θα είναι το ελάχιστο εισόδημα που θα πρέπει να μας δείξει αυτός που ζητά την ιθαγένεια, προκειμένου να έχει το δικαίωμα να την πάρει. Κι αν έρθει ένας άλλος Υπουργός - δεν λέω εσείς - και ζητήσει 100.000 ευρώ, τότε τι θα δώσουμε, golden visa; Δεν καταλαβαίνω. Είναι τελείως αόριστο αυτό που κάνετε. Όμως, αυτό που κυρίως ήθελα να πω είναι ότι τελικά έχετε τεράστια αλλεργία προς το εκλογικό αποτέλεσμα και τις συνθέσεις των περιφερειακών και δημοτικών συμβουλίων. Δεν εξηγείται αλλιώς. Ουσιαστικά έχετε καταργήσει και τα δημοτικά και τα περιφερειακά συμβούλια, τα έχετε κάνει γνωμοδοτικά όργανα και μεταφέρετε τα πάντα στην οικονομική επιτροπή και στην επιτροπή ποιότητας ζωής. Σταματήστε επιτέλους αυτήν την κατρακύλα, σταματήστε να καταργείτε τα δημοτικά και τα περιφερειακά συμβούλια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε ό,τι έχει να κάνει με τη στελέχωση των δήμων και το γεγονός ότι αναθέτετε σε ειδικούς συνεργάτες ή στους αναπτυξιακούς οργανισμούς των ΟΤΑ τη δυνατότητα να συντάσσουν και να θεωρούν μελέτες, θα ήθελα να σας πω ότι η σύνταξη και η θεώρηση μελετών είναι ένα πάρα πολύ σοβαρό ζήτημα το οποίο μπορεί να υλοποιήσει μόνο κάποιος ο οποίος είναι μόνιμος υπάλληλος και έχει δώσει όρκο κατά τη διάρκεια της πρόσληψής του. Δεν μπορεί ο οποιοσδήποτε να διαχειρίζεται το δημόσιο χρήμα και να κάνει μελέτες διαχείρισης του δημοσίου χρήματος. Υπάρχει προφανώς πρόβλημα με τη στελέχωση των δήμων και των περιφερειών. Όμως, σταματήστε και βοηθήστε τους δήμους και τις περιφέρειες να αποκτήσουν περισσότερο προσωπικό. Σταματήστε να μετατρέπετε τους αναπτυξιακούς οργανισμούς σε παράλληλους ιδιωτικούς οργανισμούς δημόσιας διοίκησης. Και έρχομαι σε κάτι τελευταίο και κλείνω με αυτό, κύριε Πρόεδρε. Αφού με τον νόμο για το επιτελικό κράτος καταργήσατε το μητρώο επιτελικών στελεχών που είχαμε νομοθετήσει, αφού γεμίσατε το κράτος και τους φορείς του δημοσίου με «γαλάζια» παιδιά, αφού προσλάβατε τρεις χιλιάδες μετακλητούς - αριθμός ρεκόρ! - στη δημόσια διοίκηση - και εγκαλούσατε εμάς - , έρχεστε σήμερα να ρυθμίσετε το τοπίο για τις επόμενες τοποθετήσεις, όχι για τα «γαλάζια» παιδιά που έχετε διορίσει - αυτά είναι όλα καλώς καμωμένα - αλλά για να μη γίνει κανένα λάθος και δεν μπορέσετε να βολέψετε κάποιον. Βάζετε, λοιπόν, τη συνέντευξη που μετράει το ίδιο με τα τυπικά προσόντα σε μια επιτροπή που τα 3/5 των μελών της τα ορίζετε εσείς.
Ολοκληρώστε, σας παρακαλώ πολύ, κύριε Σαντορινιέ.
Επίσης, για να μην γίνει πάλι κάποιο λάθος, βάζετε ελάχιστα προσόντα, όπως την πενταετή προϋπηρεσία χωρίς να διευκρινίζετε πού, την πολύ καλή γνώση ξένης γλώσσας - αλήθεια, πού πήγαν οι άριστοί σας; - και το πτυχίο ΑΕΙ ή ΤΕΙ χωρίς μεταπτυχιακά. Αλήθεια, τόσο χαμηλά προσόντα έχουν τα «γαλάζια» παιδιά που θέλετε να διορίσετε; Εκεί έχετε φτάσει; Σας ευχαριστώ πολύ, κύριε Πρόεδρε.
Κι εγώ σας ευχαριστώ. Τον λόγο έχει τώρα ο κ. Δημήτριος Κούβελας από τη Θεσσαλονίκη. Από την ώρα που ανέβηκα στην Έδρα, έχουν μιλήσει τρεις Θεσσαλονικείς! Ορίστε, κύριε Κούβελα, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, ένοχοι για μίσος, βία, μισαλλοδοξία, όπως κατηγορούνται, χωρίς κανένα ελαφρυντικό, αποφάσισε και η ελληνική δικαιοσύνη έναν χρόνο μετά την ετυμηγορία των Ελλήνων πολιτών στις κάλπες. Το σημερινό σχέδιο νόμου βάζει τις βάσεις σε ένα πιο αντικειμενικό σύστημα κτήσης της ελληνικής ιθαγένειας για όσους φυσικά το επιθυμούν. Επειδή έχει γίνει πολύ μεγάλη συζήτηση σχετικά, καλή νομοθέτηση σημαίνει ο εκάστοτε Υπουργός να συνδιαλέγεται εποικοδομητικά με τα κόμματα της Αντιπολίτευσης κατά τη συζήτηση νομοσχεδίων, αλλά κυρίως να έχει το πολιτικό θάρρος να κάνει δεκτές και τις παρατηρήσεις τους, όπου αυτό είναι χρήσιμο και κρίσιμο. Κάτι τέτοιο έγινε από την ηγεσία του Υπουργείου Εσωτερικών και σε αυτό το νομοσχέδιο και σας αξίζουν συγχαρητήρια, κύριε Υπουργέ, γι' αυτό. Σήμερα, λοιπόν, θέτουμε τους κανόνες που κάνουν τη διαδικασία πολιτογράφησης πιο αντικειμενική, πιο ισότιμη. Και επειδή άκουσα να λέγεται αρκετές φορές μέσα στην Αίθουσα αυτή ότι Έλληνας γεννιέσαι, δεν γίνεσαι, θα μου επιτρέψετε να πω ότι αυτό που έχει σημασία τελικά είναι να είσαι Έλληνας, δηλαδή να αποδεικνύεις στην πράξη την αγάπη σου για τη χώρα μας και όχι στα λόγια ή αποκλειστικά για λόγους οικονομικού συμφέροντος. Η ελληνική κοινωνία δεν μπορεί να ανεχθεί πειραματισμούς ως προς τους πολίτες που επιθυμούν να ενταχθούν σ' αυτήν και με μια λέξη να θεωρούνται Έλληνες. Οφείλουμε, επομένως, να οργανώσουμε καλύτερα ισχυρούς κανόνες πολιτογράφησης, οι οποίοι δεν θα απειλήσουν την κοινωνική συνοχή της πατρίδας μας, αλλά θα εντάξουν ανθρώπους οι οποίοι έχουν πραγματική γνώση και αγάπη για τον ελληνικό πολιτισμό, περηφάνια όταν τους αποκαλούν Έλληνες και δέος για τα ήθη και τα έθιμα της πατρίδας μας, της Ελλάδας. Δεν είναι, συνεπώς, μια απλή διαδικασία και γι' αυτό οφείλουμε να είμαστε εξαιρετικά προσεκτικοί και στο τι λέμε και στο τι ψηφίζουμε. Είπατε συνάδελφοι του ΣΥΡΙΖΑ στην αρμόδια επιτροπή - και διαβάζω από τα επίσημα Πρακτικά της Βουλής - «Επί δικής μας κυβέρνησης, επί κυβέρνησης ΣΥΡΙΖΑ, δημιουργήθηκε ένας νόμος, ένας σύγχρονος νόμος, ο οποίος ήρθε να αντιμετωπίσει με ένα πνεύμα φιλελευθερισμού και ανθρωπισμού το κομμάτι της ιθαγένειας». Τι καταπληκτικό για άλλη μια φορά! Γνωρίζουμε τη μεγάλη σας ιδεολογική κωλοτούμπα σε πολλά ζητήματα τα τελευταία χρόνια, αλλά ότι είστε και φιλελεύθεροι αυτό ομολογώ ότι δεν το ήξερα και, βέβαια, δεν θα το πίστευα, αν δεν το άκουγα με τα ίδια μου τα αυτιά. Λέτε, επίσης, ότι ο δικός σας νόμος έβαλε τάξη στο ζήτημα αυτό, το οποίο το είδατε ανθρωπιστικά και υπήρξε πρόοδος και όλα αυτά τα σπουδαία στα οποία μας συνηθίζετε. Για ποια τάξη μιλάτε, συνάδελφοι; Παραλάβαμε πάνω από πενήντα χιλιάδες αιτήματα σε διαδικασία εξέτασης. Η διοικητική δομή που ασχολείται με αυτά ήταν σχετικά ολιγομελής και περίπου τριάντα χιλιάδες ήταν οι αιτήσεις που περίμεναν να περάσουν συνέντευξη. Για ποια πρόοδο μιλάτε, όταν τα αιτήματα τα οποία είναι σε εκκρεμότητα είναι στα συρτάρια εδώ και πέντε χρόνια τουλάχιστον; Για ποιον ανθρωπισμό μιλάτε; Είναι οι ουρές στις αποκεντρωμένες διοικητικές υπηρεσίες; Είναι οι άνθρωποι που ταλαιπωρούνται με το κρύο ή τη ζέστη έξω από τα κτήρια; Τουλάχιστον ως δικηγόρος αυτήν την εμπειρία έχω από τη Θεσσαλονίκη και από την αρμόδια υπηρεσία. Μιλάτε, δηλαδή, για τον ανθρωπισμό της ταλαιπωρίας, καθώς η διαδικασία πολιτογράφησης μπορεί να διαρκέσει έως και έξι χρόνια; Είναι χαρακτηριστικό ότι αυτή τη στιγμή εκκρεμούν περίπου είκοσι χιλιάδες αιτήματα πολιτογράφησης αλλοδαπών οι οποίοι γεννήθηκαν στην Ελλάδα και φοίτησαν στο εκπαιδευτικό μας σύστημα. Αυτοί, αν και απαλλάσσονται από το στάδιο της συνέντευξης λόγω της υψηλής ενσωμάτωσης που έχουν ήδη στην κοινωνία μας, αλλά και των πιστοποιημένων γνώσεών τους, ακόμη παραμένουν σε εκκρεμότητα. Με την ίδρυση των δύο νέων θεματικών περιφερειακών διευθύνσεων σε Αθήνα και Θεσσαλονίκη επιλύεται οριστικά το μακροχρόνιο πρόβλημα αυτών των καθυστερήσεων. Είναι η Κυβέρνηση της Νέας Δημοκρατίας που δίνει λύση και σε αυτό το ζήτημα, ενώ η προηγούμενη κυβέρνηση έμεινε στα λόγια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σεβόμενος τον νεότερο περιορισμό χρόνου…
Συνεχίστε, κύριε Κούβελα.
…θα αναφερθώ πολύ γρήγορα στις προϋποθέσεις. Δεν νομίζω ότι διαφωνεί κάποιος από εμάς ότι θα πρέπει να γνωρίζουν επαρκώς την ελληνική γλώσσα, τον ελληνικό πολιτισμό, τη γεωγραφία, τον τρόπο λειτουργίας του ελληνικού πολιτεύματος, των θεσμών μας και να είναι σε θέση να συμμετάσχουν ενεργά στην πολιτική ζωή της χώρας μας, σεβόμενοι τις αρχές και τους θεσμούς που τη διέπουν. Αυτά είναι αυτονόητα. Πρέπει, βέβαια, να έχουν ενταχθεί ομαλά στην οικονομική και κοινωνική ζωή της Ελλάδας. Νομίζω ότι δεν υπάρχει καμμία διαφωνία. Επίσης, δεν πρέπει να υπάρχει διαφωνία και σε ένα άλλο εξαιρετικά κρίσιμο ζήτημα, κατά τη γνώμη μου, δηλαδή στο ότι δεν μπορεί οι ύποπτοι για να αποτελούν ενδεχομένως κίνδυνο για τη δημόσια τάξη και την εθνική μας ασφάλεια, ειδικά σε μια εποχή κρίσιμων γεωπολιτικών εξελίξεων στην περιοχή, να μην μπαίνουν σε ένα πολύ ισχυρό μικροσκόπιο. Έτσι, λοιπόν, πρέπει να υπάρχει διαφάνεια, ταχύτητα, αντικειμενικότητα, όπως με τις εξετάσεις που θα δίνονται με τον τύπο των πανελλαδικών εξετάσεων πλέον δύο φορές τον χρόνο και με την τράπεζα θεμάτων. Όλα αυτά εκσυγχρονίζουν το σύστημα και το κάνουν ταχύτερο και πιο διαφανές. Η οικονομική αυτοτέλεια των Οργανισμών Τοπικής Αυτοδιοίκησης, αλλά και η οικονομική ανεξαρτησία τους ενισχύονται, επίσης, με το παρόν σχέδιο νόμου. Βέβαια, το χρηματοδοτικό εργαλείο «Αντώνης Τρίτσης» έρχεται να δώσει μια ανάσα εκατοντάδων εκατομμυρίων ευρώ για τα επόμενα χρόνια στους Οργανισμούς Τοπικής Αυτοδιοίκησης. Τέλος, αξίζει να αναφερθούμε στην αναδρομική παράταση των συμβάσεων των εργαζομένων στο πρόγραμμα «Βοήθεια στο Σπίτι». Αφορά εκατόν είκοσι χιλιάδες εργαζόμενους σε έναν πολύ κρίσιμο τομέα της ελληνικής κοινωνίας. Οι υπηρεσίες που έχουν προσφέρει τα τελευταία χρόνια είναι πάρα πολύ σημαντικές και μέχρι το τέλος της χρονιάς συνεχίζουν να τις παρέχουν, δίνοντας έτσι ανάσα στον προβληματισμό και των δημοτικών αρχών. Κυρίες και κύριοι Βουλευτές, ψηφίζουμε σήμερα ένα νομοσχέδιο το οποίο έρχεται να κάνει τα αυτονόητα τόσο στο σύστημα πολιτογράφησης, όσο και στα άλλα θέματα τα οποία εισάγονται. Έρχεται να προσδώσει διαφάνεια, ισοτιμία, αξιοκρατία και, το κυριότερο, ταχύτητα. Αυτό, άλλωστε, ζητούν συνέχεια και οι Έλληνες πολίτες. Αυτοί μας κρίνουν κιόλας. Σας ευχαριστώ πολύ.
Κι εμείς ευχαριστούμε, κύριε Κούβελα. Καλείται στο Βήμα ο κ. Ιωάννης Μουζάλας από τον ΣΥΡΙΖΑ και τον Β3΄ Νότιο Τομέα Αθηνών. Ορίστε, κύριε Μουζάλα, έχετε τον λόγο για πέντε λεπτά.
Κυρίες και κύριοι συνάδελφοι, θέλω να ξεκινήσω λέγοντας γι' αυτήν την επιθετική κίνηση της Τουρκίας στην Κύπρο στα Βαρώσια. Δεν πρέπει να διαφύγει της προσοχής μας. Είναι ένα πάρα πολύ σημαντικό θέμα. Εμπλέκει και τους Κύπριους και εμάς σε καινούργια προβλήματα. Εμάς στον ΣΥΡΙΖΑ επιβεβαιώνει την τεράστια προσπάθεια που κάναμε να σας πείσουμε - ματαίως - να παρθούν μέτρα από την Ευρωπαϊκή Ένωση για κυρώσεις. Δεν το κάνατε. Ο τρόπος που βάζετε τα θέματα μας εγείρει αμφιβολίες για το πώς θα τα διεκδικήσουμε. Θα δούμε και θα κριθούμε και εμείς και εσείς στην πορεία. Εχθές πάρθηκε μία απόφαση δικαστηρίου, η οποία είναι μια ταύτιση του κοινού αισθήματος περί δικαίου με το κράτος δικαίου. Οι θεσμοί και το κοινό αίσθημα δικαίου συμφώνησαν ότι η Χρυσή Αυγή είναι εγκληματική οργάνωση. Είναι ναζιστές, είναι φασίστες. Σ' αυτό βρέθηκαν ενωμένα όλα τα κόμματα του δημοκρατικού τόξου. Υπάρχει, βέβαια, μια τεράστια προσπάθεια από την πλευρά της Νέας Δημοκρατίας να βοηθήσει να ξεχάσουμε ότι για πάρα πολύ καιρό, για πάρα πολλά χρόνια, σιωπούσε μπροστά στις ναζιστικές κινήσεις και ενέργειες της Χρυσής Αυγής. Ο κ. Σαμαράς έδωσε το σύνθημα στη Χρυσή Αυγή να επανακαταλάβουμε τις πόλεις και ξεκίνησαν τα εγκλήματα. Υπήρξε προσπάθεια να βοηθήσει να ξεχάσουμε ότι προηγήθηκαν δεκάδες εγκλήματα, αλλά και δολοφονίες, πριν δολοφονηθεί ο Φύσσας και ότι βρέθηκε η Νέα Δημοκρατία με εξήντα δύο δικογραφίες στο συρτάρι του Υπουργού και σιωπούσε. Λίγοι από τη Νέα Δημοκρατία ενεργά αντιστάθηκαν σε αυτό και υπήρξαν δυστυχώς αρκετοί - δεν έχει νόημα, ούτε έχω χρόνο να αναφερθώ - οι οποίοι υπέθαλψαν τις κινήσεις της Νέας Δημοκρατίας. Λέτε ψέματα, κύριοι. Λέτε ψέματα με έναν τρόπο ο οποίος τρομάζει και ο οποίος δεν έχει νόημα. Ξέρετε καμμιά φορά ακούω κάτι και λέω «μα, δεν ντρέπεστε;». Είναι σαφές. Δεν ντρέπεστε. Έχετε άποψη. Λέτε ψέματα και μετά σηκώνετε τα ψέματα μέσα από έναν Τύπο, ο οποίος μάλλον έχει υποκύψει στα μέτρα που έχετε πάρει και μεταδίδει ελεγμένα αυτά που θέλετε να μεταδώσει. Θα αναφερθώ σε τρία ψέματα. Κατ' αρχάς να σημειώσω ότι ιστορικά όλες οι ακροδεξιές, φασιστικές, ναζιστικές συμμορίες προέκυψαν μέσα από τους κόλπους της Δεξιάς παράταξης και ξανακρύφτηκαν μέσα στους κόλπους της Δεξιάς παράταξης, από τον Βενιζέλο ακόμα. Δεν λέω ότι η Δεξιά παράταξη είναι ναζιστική. Δεν λέω ότι η Δεξιά παράταξη πουλάει την πατρίδα μας. Λέω ότι μέσα στη Δεξιά παράταξη αυτές οι κινήσεις μπαίνουν, κρύβονται, βγαίνουν, κάνουν το έγκλημά τους και ξαναμπαίνουν μέσα. Και σε αυτήν τη φάση είμαστε τώρα. Λέτε ψέματα ότι η απώλεια των πολιτικών δικαιωμάτων ήταν κάτι που ψήφισε ο ΣΥΡΙΖΑ μαζί με τη Χρυσή Αυγή. Ήταν κώδικας, δουλευόταν δέκα 10 χρόνια, είχε ομόφωνα την αποδοχή των δικαστικών ενώσεων, των εισαγγελικών ενώσεων, των δικηγορικών συλλόγων όλης της χώρας, των πανεπιστημίων όλης της χώρας και ψηφίστηκε.
Κύριε Πρόεδρε…
Δεν θα σας μείνει χρόνος για το νομοσχέδιο. Γι' αυτό στενοχωριέμαι εγώ.
Υπήρξε μέσα από αυτό ένα κενό για τα πολιτικά δικαιώματα. Εμείς φέραμε μία πρόταση με τον κ. Ραγκούση. Θεωρώ ότι ήταν πολύ θετική κίνηση και θεωρώ ότι μπορεί αυτό να παντρευτεί με το tweet που έκανε ο κ. Καστανίδης, ο οποίος αποκαλύπτει τη δική μας αλήθεια - στην τιμιότητά του αξίζει κάποιος να αναφερθεί - , αλλά και αυτό που είπε ο κ. Λιβάνιος. Θα μπορούσε να υπάρξει μία οργανωμένη αντίδραση της Βουλής, ώστε αυτό το μειονέκτημα να καμφθεί. Εκεί θα δούμε αν θέλετε να καμφθεί ή αν απλά θέλετε να δούμε ποιος εκθέτει ποιον. Διάλυση της πορείας. Είχαμε μία εξαιρετική απόφαση του δικαστηρίου και είχαμε μία μεγαλειώδη αντιφασιστική πορεία. Είπατε πάλι ψέματα. Σε σαράντα δευτερόλεπτα διαλύσατε την πορεία. Ό,τι και να πείτε, ό,τι και να κάνετε, τα βίντεο υπάρχουν και υπάρχουν δύο ερωτήματα απέναντι στα οποία μέσω του κ. Χρυσοχοΐδη, βρίσκεται υπόλογος η Κυβέρνησή σας και ο Πρωθυπουργός: Ή στασίασαν οι αστυνομικοί ή υπήρξε πολιτική εντολή - ο κ. Χρυσοχοΐδης είναι ο πολιτικός προϊστάμενός τους - για να γίνει αυτό το πράγμα. Λύστε το εσείς ποιο από τα δύο ήταν. Δώστε, όμως, μία απάντηση. Σε σαράντα δευτερόλεπτα έγινε αυτό. Ερχόμαστε στο νομοσχέδιο. Θα μιλήσω μόνο για την ιθαγένεια. Η ιθαγένεια είναι ένας θεσμός που καθιερώνεται από την Αμερικανική Επανάσταση, το σύνταγμά τους αρχίζει με τη φράση «we, the people», «εμείς, ο λαός», καθιερώνεται πια επίσημα η λέξη «πολίτης» και «πολιτογράφηση» στη Γαλλική Επανάσταση και συνεχίζει από τότε. Αντανακλά την ιστορία κάθε κράτους το πώς χρησιμοποιείται και τη διαδικασία συγκρότησης του κράτους. Ο κ. Καμίνης έδωσε μία εξαιρετική ανάλυση - δεν θα αναφερθώ σε αυτό - για το πώς εξελίχθηκε αυτό στο ελληνικό κράτος. Έχουμε πάντα όλες τις πολιτικές δυνάμεις, όλα τα πολιτικά γεγονότα να πιέζουν πάνω στην ιθαγένεια είτε έτσι είτε αλλιώς. Έχουμε, όμως, και τις εξαιρέσεις τους. Οφείλω να αναφέρω ότι το 1978, μέσα σε ένα πολύ δύσκολο κλίμα, η Νέα Δημοκρατία πέρασε προωθητικές και εξαιρετικές διατάξεις, σε αντίθεση με ένα πολύ μεγάλο ποσοστό του ίδιου της του κόμματος και σε αντίθεση με τα αρμόδια Υπουργεία. Το 2010 το ΠΑΣΟΚ πέρασε τροποποιήσεις που αφορούσαν στα παιδιά και που ήταν εξαιρετικά θετικές τροποποιήσεις. Και τότε υπήρχαν πολύ έντονες αντιδράσεις, κυρίως από τη Νέα Δημοκρατία.
Ολοκληρώστε, σας παρακαλώ.
Το 2015 ο ΣΥΡΙΖΑ προέκτεινε αυτά τα πράγματα και θέλω να σας θυμίσω ότι υπήρχαν αντιδράσεις από τους ΑΝΕΛ μέσα στο δικό μας κυβερνητικό μπλοκ. Επομένως, η ιθαγένεια προχωράει και κάθε φορά έχει και τις εξαιρέσεις της. Το νομοσχέδιο που φέρνετε, είναι ένα αντιδραστικό νομοσχέδιο, είναι ένα νομοσχέδιο που πάει πίσω τους νόμους για την ιθαγένεια στο εξής: Κάνετε σκόπιμα κατά τη δική μου την άποψη - όχι μόνο εσείς, αλλά και συνάδελφοι από άλλα κόμματα και από το δικό μου το κόμμα - ένα λάθος ανάμεσα στην αυστηρότητα και στην επιείκεια. Το να είναι ένα κράτος αυστηρό στους όρους με τους οποίους χορηγεί την ιθαγένεια είναι κάτι θεμιτό, παρ' ότι η δική μου άποψη είναι υπέρ της επιείκειας, διότι μέσα από την ιθαγένεια στη σύγχρονη κοινωνία επωφελείται ένα κράτος, δίνει δικαιώματα, αλλά δίνει και υποχρεώσεις σε δεκάδες χιλιάδες άνθρωποι. Το πρόβλημα που έχει το νομοσχέδιό σας δεν είναι η αυστηρότητα. Είναι η έλλειψη διαφάνειας, η έλλειψη κράτους δικαίου, η έλλειψη κανόνων. Βάζετε συστήματα, απομακρύνεστε από το γαλλικό και το γερμανικό μοντέλο, που ξεκίνησε το ΠΑΣΟΚ να τα φέρνει στη χώρα μας - κάναμε και εμείς μία πολύ μεγάλη προσπάθεια και βοηθήσαμε - και απομακρύνεστε από αυτό το μοντέλο και το κάνετε έρμαιο της διοίκησης, της πολιτικής της άποψης και του πολιτικού συστήματος, χωρίς να είναι σαφείς οι κανόνες και όσοι είναι σαφείς είναι κανόνες οι οποίοι βοηθάνε όχι λόγω αυστηρότητας, αλλά λόγω έλλειψης διαφάνειας στην απονομή ιθαγένειας.
Ολοκληρώστε, κύριε συνάδελφε.
Τελειώνω, κύριε Πρόεδρε.
Μου το είπατε δύο φορές.
Θα τω πω άλλη μία.
Μην μου το πείτε άλλη μία. Σας παρακαλώ, μην με φέρνετε σε δύσκολη θέση.
Τελειώνω. Εντείνετε, λοιπόν, την αδιαφάνεια, εντείνετε την ασάφεια, παίρνετε πάνω σας υποκειμενικά και πολιτικά κριτήρια που απέχουν από το δίκαιο, απέχουν από το κράτος δικαίου και μ' αυτά προσπαθείτε να κουμαντάρετε την ιθαγένεια με έναν τρόπο που υποκειμενικά εσείς κρίνετε σωστό. Στην Ευρώπη, όμως, και στα κράτη δικαίου δεν συμβαίνει αυτό. Συγχρόνως έχετε υποστελεχώσει τον μηχανισμό. Τον βρήκαμε εμείς υποστελεχωμένο, σας τον παραδώσαμε υποστελεχωμένο. Είναι αλήθεια αυτό. Λέτε, όμως, ψέματα. Ειπώθηκε πριν «βρήκαμε 30.000 αιτήσεις». Πριν από αυτόν τον συνάδελφο που είπε αυτό, ένας άλλος δικός σας συνάδελφος είπε ότι «από το 2011 εκκρεμούν 30.000 αιτήσεις». Δεν χρειάζονται ψέματα. Είναι ένα πολύ σοβαρό ζήτημα. Δεν μπορούμε παρά να το καταψηφίσουμε, όχι επειδή είναι αυστηρό, αλλά επειδή είναι άδικο. Σας ευχαριστώ.
Και εμείς ευχαριστούμε, κύριε Μουζάλα. Θα το πω άλλη μία φορά και ας γίνομαι γκρινιάρης. Δεν τιμωρείτε εμένα με το να κλέψετε πέντε λεπτά παραπάνω ή οτιδήποτε. Οι περισσότεροι ομιλητές προς το τέλος είναι του ΣΥΡΙΖΑ και είναι κρίμα να μην μιλήσουν. Επίσης, τιμωρείτε όλους αυτούς ανθρώπους που είναι έξω από την Αίθουσα και στηρίζουν, τους αστυνομικούς, το κυλικείο, το ρεστοράν. Σκεφτείτε το. Είστε πολύ ικανοί και μπορείτε να τα πείτε και σε πέντε λεπτά. Δέχομαι ότι υπάρχει επικαιρότητα, δέχομαι ο Βουλευτής να μιλάει. Δεν μπορεί να καίγεται ο κόσμος έξω και να μην πει δυο λόγια ο Βουλευτής εδώ. Αφιερώσατε, όμως, πέντε λεπτά στην επικαιρότητα. Πείτε αυτό που θέλετε, πείτε και για το νομοσχέδιο. Εύκολο είναι, πανεύκολο. Τον λόγο έχει ο κ. Γεώργιος Αμανατίδης από την Κοζάνη.
Κύριε Πρόεδρε, κύριοι Υπουργοί, ενώνω και εγώ την ικανοποίησή μου και τη φωνή μου με τις φωνές όλων για την απόφαση του δικαστηρίου που χαρακτηρίζει τη Χρυσή Αυγή τρομοκρατική οργάνωση, με συστημική δράση σε βάρος της δημοκρατίας, της κοινωνίας και της εσωτερικής ασφάλειας της χώρας. Το σημερινό σχέδιο νόμου είναι ένα σημαντικό σχέδιο νόμου για το οποίο θα κάνω ανάλυση στα θέματα τα οποία γνωρίζω σε σημαντικό βαθμό. Θα πω μόνο ότι έχει τρεις πυλώνες. Ο πρώτος αφορά στην ελληνική ιθαγένεια, όπου λύνονται πάγια ζητήματα τα οποία δημιουργούσαν καθυστερήσεις και εφαρμόζονται καινοτόμες διαδικασίες απόδοσης της ιθαγένειας για την εφαρμογή με τον δεύτερο πυλώνα του αξιοκρατικού συστήματος επιλογής στις διοικήσεις των φορέων του δημόσιου τομέα και αυτό δεν μπορεί να αμφισβητηθεί από κανέναν. Θα αναφέρω - και θα το αναπτύξω στη συνέχεια - τον ν.4674. Με τον νόμο αυτόν ενδυναμώνεται η αναπτυξιακή προοπτική των ΟΤΑ με καινοτόμες πράγματι διατάξεις για τους αναπτυξιακούς οργανισμούς, όπου ρυθμίζονται θέματα για την οικονομική και διοικητική λειτουργία τους, αναδιατυπώνονται ορισμένες προβλέψεις νομοτεχνικά, αλλά και ζητήματα τα οποία αφορούν στις οικονομικές επιτροπές των δήμων και των περιφερειών. Αντιπαρέρχομαι, όπως είπα, τα προηγούμενα θέματα και ξεκινώ από το άρθρο 30 με το οποίο δίνεται μια δυνατότητα στους συμβούλους και ειδικούς συνεργάτες και επιστημονικούς συνεργάτες των δημάρχων, πέραν των υπηρεσιών που παρέχουν, που είναι αναγκαίες, γιατί όσο προχωρά ο χρόνος τα θέματα γίνονται συνθετότερα και απαιτούν διεπιστημονική προσέγγιση, επομένως εκεί η συμβολή αυτών των ειδικών συνεργατών, πέραν των κλασικών υπηρεσιών τους, είναι πάρα πολύ σημαντική, εφόσον αποτυπωθεί και με τη σύνταξη μελετών και τευχών δημοπράτησης για τους διαγωνισμούς. Με το άρθρο 31 αυξάνονται οι αρμοδιότητες της οικονομικής επιτροπής των δήμων και των περιφερειών. Επαναλαμβάνω στο σημείο αυτό για όσους δεν το πρόσεξαν ότι οι αρμοδιότητες της οικονομικής επιτροπής των δήμων είναι αποκλειστικές. Γιατί; Διότι είναι άκρως απαραίτητο οι δήμοι να αποκτήσουν ταχύτητα στη λήψη των αποφάσεων, καθόσον για πολλά ζητήματα, με πιο επίκαιρα τα θέματα των πλημμυρικών καταστροφών, ήταν ανάγκη - και το διαπιστώσαμε - να ληφθούν γρήγορα αποφάσεις. Βέβαια - και αυτό δεν έχει λεχθεί απ' αυτούς που κατέκριναν τη ρύθμιση αυτή - δίνεται η δυνατότητα μεταβίβασης αρμοδιοτήτων από την οικονομική επιτροπή στο δημοτικό συμβούλιο όποτε η οικονομική επιτροπή το κρίνει σκόπιμο, δηλαδή για σημαντικά ζητήματα και αντίστροφα υπάρχει δυνατότητα μεταβίβασης νέων αρμοδιοτήτων από το δημοτικό συμβούλιο στην οικονομική επιτροπή. Πού, λοιπόν, είναι το ζήτημα; Εγώ, αγαπητοί συνάδελφοι, φαντάζομαι το δημοτικό και το περιφερειακό συμβούλιο ως ένα όργανο που θα συζητάει τα θέματα της προοπτικής του δήμου ή της περιφέρειας, θα οραματίζεται για την περιοχή, θα βάζει στόχους, θα προσπαθεί να βρει διεξόδους προσέλκυσης επενδύσεων και όχι να εγκρίνει τους όρους υλοποίησης ενός έργου που από τη νομοθεσία ρητά προβλέπεται. Αυτός είναι ο ουσιαστικός ρόλος της τοπικής αυτοδιοίκησης και των οργάνων με τα οποία διοικείται και όχι σώνει και καλά αν κάποιες από τις αρμοδιότητες μεταφέρονται στην οικονομική επιτροπή, όπως είπα νωρίτερα. Στο άρθρο 32 ρυθμίζονται ζητήματα ωρίμανσης έργων και επιτάχυνσης της απορρόφησης των πόρων. Όλοι οι μηχανισμοί είναι τα μέσα για να πετύχουμε τον σκοπό. Όταν ο σκοπός είναι η προώθηση της περιφερειακής και τοπικής ανάπτυξης, είναι φυσικό ότι και τα μέσα τα οποία θα πρέπει να χρησιμοποιούνται θα πρέπει να εξυπηρετούν αυτόν τον στόχο. Επομένως, μπορούν οι αναπτυξιακοί οργανισμοί να συντάσσουν μελέτες, έτσι ώστε να βοηθήσουν την τοπική αυτοδιοίκηση στο αναπτυξιακό της έργο, γιατί η τοπική αυτοδιοίκηση πλέον είναι παραγωγός ανάπτυξης και όχι απλός διαχειριστής των καθημερινών ζητημάτων. Με το άρθρο 33 και με τη νέα προσθήκη των συλλογικών εκφραστών της κοινωνίας, της οικονομίας, του πολιτισμού και του περιβάλλοντος βελτιώνεται η εταιρική ολομέλεια, δηλαδή δίνεται αξία στους θεσμούς που υπάρχουν σε μια περιοχή, καθόσον τα ζητήματα της ανάπτυξης δεν είναι μόνο ζητήματα υποδομών, αλλά είναι ζητήματα αειφορίας και επομένως όλοι αυτοί οι φορείς που μετοχικά συμμετέχουν έχουν σημαντικό ρόλο και θα πρέπει να τον αποτυπώσουμε. Σε οποιαδήποτε περίπτωση, όπως φαίνεται και στην τροποποιητική προσθήκη που έγινε, υπάρχει το όριο της αρνησικυρίας. Οι φορείς αυτοί δεν μπορούν να ξεπεράσουν το 3%, επομένως είναι λογικό ότι δεν μπορούν να επηρεάσουν τις τύχες αυτού του οργανισμού και άρα είναι σύμφωνοι με τα προβλεπόμενα στις οδηγίες. Κλείνοντας - γιατί δεν έχω χρόνο - θα πω ότι οι ρυθμίσεις για τα μισθώματα των κυλικείων στα σχολεία είναι πολύ σημαντικές. Πολύ σημαντική επίσης είναι και η τελευταία νομοτεχνική ρύθμιση μείωσης κατά 40% των τελών στα κυλικεία των δημοτικών σχολείων και των γυμνασίων. Θα πω, όμως, εδώ με βάση αυτά που έχει πει και ο κύριος Υφυπουργός, αλλά και αυτά που στη συζήτησή μας έχουν ειπωθεί, ότι αυτό που κατάλαβα είναι ότι το ποσό τού 40% είναι επιπρόσθετο του ήδη ψηφισθέντος 40% με το άρθρο 1 του ν.4683, έτσι όπως ισχύει με το άρθρο 4 του ν.4690. Επομένως, επί του σημείου αυτού και προκειμένου να μην υπάρχουν παρερμηνείες, προτείνω μετά την έκφραση του 40%, όπως οριστικοποιήθηκε από τη νομοτεχνική ρύθμιση, να προστεθεί ότι αυτό ισχύει στο ήδη μειωμένο κατά 40% μίσθωμα, σύμφωνα με την παράγραφο 1 του άρθρου 1 του ν.4683. Η δεύτερη πρότασή μου αφορά κάτι που είναι σωστά διατυπωμένο, αλλά θα μπορούσε να είναι διατυπωμένο ακόμα σωστότερα. Ποιο; Το ότι οι συμβασιούχοι μίσθωσης έργου στους αναπτυξιακούς οργανισμούς ή στα δίκτυα δήμων τώρα μπορούν να επιτελούν και ελεύθερο επάγγελμα στην αγορά. Γιατί αυτό; Διότι - πρώτον - μέσω αυτού βελτιώνουν την ικανότητά τους, η οποία θα αποτυπωθεί στη συνδρομή στο έργο του αναπτυξιακού οργανισμού ή του δικτύου δήμων και - δεύτερον - με τον τρόπο αυτόν δεν θα μπορεί να υποστηρίξει κάποιος συμβασιούχος μίσθωσης έργου ότι η σχέση του με τον αναπτυξιακό οργανισμό ήταν μια σχέση εξάρτησης και επομένως δεν θα μπορεί να συνδέσει την ύπαρξή του με μια σχέση η οποία ήταν τόσο στενή που θα μπορούσε να διεκδικήσει την ένταξή του στο κανονικό οργανόγραμμα της εταιρείας. Με αυτές τις σκέψεις καταλήγω λέγοντας ότι φυσικά υπερψηφίζω το παρόν σχέδιο νόμου και καλώ πολλές πλευρές του Κοινοβουλίου, από τις οποίες ακούστηκαν διαφορετικές μεν απόψεις, αλλά όχι πολλές φορές στοιχειοθετημένες, να πράξουν το ίδιο.
Ευχαριστούμε τον κ. Αμανατίδη. Τον λόγο έχει ο Υπουργός Εσωτερικών κ. Παναγιώτης Θεοδωρικάκος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η χώρα, η κοινωνία μας, η Κυβέρνηση, το πολιτικό σύστημα, όλοι πορευόμαστε σε μια πολύ δύσκολη εποχή ανάμεσα στην πρωτοφανή απειλή και την κρίση της πανδημίας του κορωνοϊού και σε σημαίνουσες εξελίξεις στην περιοχή της Ανατολικής Μεσογείου. Οι επιπτώσεις και από τις δύο αυτές συνιστώσες είναι καθοριστικές, πολύ μεγάλες και οι προκλήσεις συνεχείς. Είναι υποχρέωση όλων μας να κάνουμε ό,τι μπορούμε με τη μέγιστη δυνατή ενότητα και μια συμπαγή και ουσιαστική στρατηγική. Μέσα σ' ένα τόσο δύσκολο και ιδιόμορφο τοπίο, η Κυβέρνηση του Κυριάκου Μητσοτάκη προχωρά το δικό της οργανωμένο σχέδιο και υλοποιεί σημαντικές μεταρρυθμίσεις, αυτονόητες μεταρρυθμίσεις που εκπροσωπούν την πλειοψηφία των πολιτών, την πλειοψηφία του μέτρου και της λογικής, υπερβαίνοντας παραδοσιακές διαχωριστικές γραμμές που έχουν κρατήσει πίσω τη χώρα για μεγάλο χρονικό διάστημα. Αυτή είναι η αναγκαιότητα και για τη χώρα και για τους πολίτες και δεν έχουμε δικαίωμα να μείνουμε πίσω. Όσο πιο συναινετικά γίνουν αυτές οι μεταρρυθμίσεις - και αυτό αφορά όλους μας - τόσο το καλύτερο για τη χώρα. Οφείλουμε, λοιπόν, να είμαστε ενωμένοι. Η χθεσινή ημέρα ήταν μια ημέρα δημοκρατικής γιορτής και ενότητας των Ελλήνων με την καταδίκη της Χρυσής Αυγής από την ανεξάρτητη ελληνική δικαιοσύνη. Είναι ευθύνη όλων μας να μην αποτελέσει παρένθεση αυτή η ημέρα, ιδίως γιατί διανύουμε αυτό το τόσο δύσκολο πολιτικό διάστημα. Τελικά, αυτό που έχει σημασία - για να μείνω λίγο παραπάνω - είναι ο ίδιος ο ελληνικός λαός σταθερά και μονίμως να αφήνει στο περιθώριο όσους εκπροσωπούν φασιστικές, ναζιστικές, ακραίες αντιλήψεις. Αυτό είναι το σπουδαίο και το καθοριστικό. Βεβαίως, σήμερα έγινε μια συζήτηση από την πλευρά της Αξιωματικής Αντιπολίτευσης την οποία θέλω να χαρακτηρίσω σημαντικά παρελκυστική. Αντιλαμβάνομαι ότι σας έχει φέρει σε δύσκολη θέση ο συνάδελφός σας, ο κ. Κοντονής με τις δηλώσεις του. Θα έλεγα ότι όσο περισσότερο ο ΣΥΡΙΖΑ κατηγορεί τη Νέα Δημοκρατία για σχέσεις με τη Χρυσή Αυγή ή όσο περισσότερο καταθέτετε, προφανώς, αντισυνταγματικές προτάσεις τόσο περισσότερο, αγαπητοί συνάδελφοι του ΣΥΡΙΖΑ, επιβεβαιώνετε την αναξιοπιστία που διαχρονικά χαρακτηρίζει το κόμμα που σήμερα βρίσκεται στην Αξιωματική Αντιπολίτευση. Πιστεύω, λοιπόν, ότι πρέπει να το ξανασκεφτείτε. Υπάρχει και η επόμενη μέρα και δεν παίζονται όλα στις εντυπώσεις του μισού λεπτού. Η επόμενη μέρα - επαναλαμβάνω - απαιτεί σοβαρές μεταρρυθμίσεις και απαιτεί και πέρα από την παρουσία της Κυβέρνησης με οργανωμένο μεταρρυθμιστικό σχέδιο, που αυτό υπάρχει και υλοποιείται, απαιτεί να υπάρχει και μια Αντιπολίτευση, ιδίως η Αξιωματική Αντιπολίτευση, η οποία με αξιόπιστο τρόπο θα επιλέγει να συμμετέχει και εκείνη με τον δικό της θετικό τρόπο στην υλοποίηση αυτής της πορείας. Το Υπουργείο Εσωτερικών πρωτοστατεί στην υλοποίηση σημαντικών μεταρρυθμίσεων. Ο σημερινός νόμος έρχεται σε συνέχεια σημαντικών αλλαγών, τομών και μεταρρυθμίσεων που έχουμε κάνει πράξη το προηγούμενο δεκαπεντάμηνο, την ψήφο των Ελλήνων του εξωτερικού, την υλοποίηση των αλλαγών κυβερνησιμότητας της αυτοδιοίκησης, τη δημιουργία και διασφάλιση του αναπτυξιακού προγράμματος έργων «Αντώνης Τρίτσης», με διασφαλισμένους πόρους 2,5 δισεκατομμυρίων ευρώ, υπογεγραμμένους στις 19 Μαρτίου από τον Υπουργό Εσωτερικών και τον Πρόεδρο του Ταμείου Παρακαταθηκών και Δανείων, τη συμβολή του Υπουργείου Εσωτερικών, μέσω του Μητρώου Πολιτών, στην ψηφιοποίηση του κράτους, στην υλοποίηση μιας μεγάλης ψηφιακής μεταρρύθμισης στην περίοδο του κορωνοϊού, την ενίσχυση των κοινωνικών θεσμών της αυτοδιοίκησης, με ιδιαίτερη αιχμή και προτεραιότητα το πρόγραμμα «Βοήθεια στο Σπίτι», που - ειρήσθω εν παρόδω - έχουμε πλήρως διασφαλίσει και από οικονομική άποψη, αλλά και από την άποψη των εργαζομένων με τις νομοθετικές παρεμβάσεις τις οποίες κάνουμε και σήμερα. Και ασφαλώς, θεωρώ ιδιαίτερης αξίας την κορυφαία ρύθμιση για τα αδήλωτα τετραγωνικά, η οποία έλυσε πολυετή εκκρεμότητα ανάμεσα σε εκατομμύρια νοικοκυριά, μεταβάλλοντας μια σχέση ενοχής, που υπήρχε μέχρι σήμερα, σε μια σχέση εμπιστοσύνης ανάμεσα στους πολίτες και στο κράτος. Και ασφαλώς, μπροστά μας έχουμε πολύ σύντομα τον εκσυγχρονισμό και την αναβάθμιση του ΑΣΕΠ, την υλοποίηση της αξιοκρατίας, την πολυεπίπεδη διακυβέρνηση, με την ενίσχυση της αυτοδιοίκησης και το ξεκαθάρισμα των αρμοδιοτήτων της και βεβαίως, τον νέο Κώδικα Αυτοδιοίκησης, που θα απλοποιεί τα πράγματα και θα εκσυγχρονίζει έτι περαιτέρω την εικόνα της τοπικής αυτοδιοίκησης. Στόχος μας είναι η δημιουργία ενός δημόσιου τομέα που να λειτουργεί, αξιοποιώντας κάθε δυνατότητα που δίνουν οι νέες τεχνολογίες, αλλά και οι ικανότητες του ανθρωπίνου δυναμικού. Ένας είναι ο βασικός στόχος: Η καλύτερη, ταχύτερη, αντικειμενικότερη και δικαιότερη εξυπηρέτηση των πολιτών. Θέλουμε το ελληνικό κράτος να είναι σύγχρονο, ευρωπαϊκό, παραγωγικό, χωρίς διαφθορά και πελατειακές σχέσεις, στήριγμα και όχι τροχοπέδη σε κάθε υγιή ιδιωτική πρωτοβουλία και επιχειρηματικότητα. Ένα κράτος που θα έχει ειλικρινή και ευαίσθητη αντιμετώπιση απέναντι στον πολίτη, ενισχύοντας τις σχέσεις εμπιστοσύνης με την κοινωνία και μια ισχυρή τοπική αυτοδιοίκηση, αυτοτελή πυλώνα ανάπτυξης και κοινωνικής συνοχής. Σε αυτό το πλαίσιο κινείται η σημαντική μεταρρύθμιση που σήμερα θα ψηφίσει η Βουλή των Ελλήνων και αφορά στη διαδικασία πολιτογράφησης. Η διαδικασία πολιτογράφησης, διεθνώς, αποτελεί κυρίαρχο προνόμιο ενός κράτους. Είναι, λοιπόν, σημαντικό για τη χώρα μας να εκπέμψει στο πεδίο αυτό την εικόνα ενός σύγχρονου, νοικοκυρεμένου δημοκρατικού κράτους. Η απόδοση αυτών των δικαιωμάτων οφείλει να γίνεται με όρους διαφάνειας, αντικειμενικότητας, καθολικότητας και εγκυρότητας. Κυρίες και κύριοι συνάδελφοι, η πολιτογράφηση αφορά τρεις κατηγορίες. Πρώτα, τους Έλληνες ομογενείς, για τους οποίους αυτή η Κυβέρνηση και αυτό το Υπουργείο από τον περασμένο Μάρτιο επανίδρυσε το τμήμα ομογενών στη Γενική Γραμματεία Ιθαγένειας, αυτό δηλαδή που είχε καταργηθεί επί ΣΥΡΙΖΑ, για να επιταχύνουμε τη διαδικασία των ομογενών. Σε συνέχεια, είναι τα παιδιά των μεταναστών που γεννήθηκαν στη χώρα μας και φοίτησαν στο δικό μας εκπαιδευτικό σύστημα, όλους αυτούς, δηλαδή, που νιώθουν τη χώρα μας ως πατρίδα τους και λαχταρούν να γίνουν Έλληνες πολίτες. Γι' αυτούς, στο παρόν νομοσχέδιο, αυτή η Κυβέρνηση και αυτό το Υπουργείο Εσωτερικών προβλέπει τη δημιουργία δύο νέων διευθύνσεων στην Αττική και στη Μακεδονία για να διεκπεραιώνονται πολύ - πολύ ταχύτερα αυτές οι υποθέσεις, με άμεσο και αποτελεσματικό τρόπο. Στο Κοινοβούλιο, αλλά και στην καθημερινή ζωή έχουν υπάρξει πάρα πολλές περιπτώσεις που κληθήκαμε να αντιμετωπίσουμε τεράστιες καθυστερήσεις στη διαδικασία πολιτογράφησης, καθώς και ζητήματα διαφθοράς. Από την πρώτη στιγμή που αναλάβαμε την ευθύνη αυτού του Υπουργείου το μέγεθος του προβλήματος ήταν σαφές και ήταν τεράστιο. Οι καθυστερήσεις εντοπίζονται στην τρίτη κατηγορία, κυρίως, στην πολιτογράφηση των αλλογενών αλλοδαπών, των ανθρώπων που ζητούν να γίνουν Έλληνες πολίτες βάσει του άρθρου 5 του Κώδικα Ιθαγένειας. Αυτή τη στιγμή που μιλάμε πρέπει να διεκπεραιώνονται τριάντα χιλιάδες περίπου αιτήματα αυτής της κατηγορίας, ορισμένα από τα οποία έχουν κατατεθεί πριν δέκα χρόνια. Σύμφωνα με την ως τώρα νομοθεσία οι αλλογενείς αλλοδαποί που έχουν αιτηθεί να γίνουν Έλληνες καλούνται στο τελικό στάδιο να δώσουν μια συνέντευξη σε επιτροπή που διαπιστώνει την καλή γνώση και χρήση της γλώσσας μας, αλλά και τις γνώσεις που διαθέτουν στην ελληνική ιστορία, τον πολιτισμό, τους πολιτικούς θεσμούς κ.λπ.. Οι επιτροπές αυτές - σήμερα λειτουργούν δεκαεννιά σε όλη τη χώρα - αποδεικνύονται εξαιρετικά δυσλειτουργικές, γιατί συνεδριάζουν, συνήθως, δύο φορές τον μήνα. Συχνά, μάλιστα, οι συνεδριάσεις αναβάλλονται, καθώς συμμετέχουν στελέχη από διάφορες υπηρεσίες και οι καθυστερήσεις αυτές συμπαρασύρουν το σύνολο των αιτημάτων, αφού οι ίδιοι οι υπάλληλοι καλούνται να αξιολογήσουν το σύνολο αυτών των αιτημάτων. Από την πρώτη στιγμή καλέσαμε την Εθνική Αρχή Διαφάνειας να μελετήσει το πρόβλημα και να καταθέσει τις δικές της προτάσεις. Υπήρξαμε ο πρώτος φορέας που συνεργάστηκε γι' αυτόν τον σκοπό με την Εθνική Αρχή Διαφάνειας από τον Νοέμβρη του 2019 και από τις αρχές Μαΐου του 2020 έχουμε στα χέρια μας το πόρισμά της, το οποίο υπεδείκνυε τις δυσλειτουργίες, αλλά και τους κινδύνους διαφθοράς στον τομέα που συζητάμε. Όπως είχαμε δεσμευτεί τότε, τα συμπεράσματα αυτής της έρευνας έχουν καθοδηγήσει τη νομοθετική μας πρωτοβουλία. Όπως επεσήμανε αυτό το πόρισμα, δημιουργούνται ευνοϊκές συνθήκες για την ανάπτυξη πελατειακών πρακτικών και εστίες αδιαφάνειας και διαφθοράς. Ταυτόχρονα, δεν μπορούμε να παραβλέψουμε το γεγονός της σχετικής ανομοιογένειας των ερωτημάτων που απευθύνουν, συνήθως, οι επιτροπές προς τους ανθρώπους που παίρνουν τις συνεντεύξεις. Δεν είναι τυχαίο το γεγονός ότι ένας στους πέντε εξετασθέντες από τις επιτροπές που απορρίπτονται εκφράζουν αντιρρήσεις για την ετυμηγορία της επιτροπής, προσφεύγοντας στο συμβούλιο ιθαγένειας του Υπουργείου, το δε μέγιστο μέγεθος συνεντεύξεων που έχει υπάρξει όλα αυτά τα χρόνια στην ανώτερη περίπτωση έφτασε τέσσερις χιλιάδες εκατό. Τις υπόλοιπες χρονιές οι συνεντεύξεις κινούνται γύρω στις τρεις χιλιάδες τριακόσιες, ενώ τα αντίστοιχα αιτήματα που κάθε χρόνο κατατίθενται είναι περίπου έξι ως οκτώ χιλιάδες. Είναι προφανές, λοιπόν, ότι υπάρχει τεράστιο πρόβλημα. Το σημερινό σύστημα με τις συνεντεύξεις από τις επιτροπές είναι αλυσιτελές, διαιωνίζει το πρόβλημα και δημιουργεί πρόσθετα τεράστια προβλήματα. Γι' αυτό, λοιπόν, προχωράμε στην παρούσα νομοθετική πρωτοβουλία, στοχεύοντας να κάνουμε την πολιτογράφηση των αλλογενών πολύ περισσότερο αντικειμενική, διαφανή. Αλήθεια, πού είναι ο συνάδελφος, ο κ. Μουζάλας; Με άφησε με την απορία: Σε τι έγκειται η αδιαφάνεια του συστήματος που προτείνουμε; Στοχεύουμε, επίσης, στη γρηγορότερη απόδοση της ελληνικής ιθαγένειας σε όσους πληρούν τις νόμιμες προϋποθέσεις και στην εξάλειψη των πελατειακών σχέσεων και των σχέσεων διαφθοράς. Αυτές φαντάζομαι ότι δεν μπορείτε να αρνηθείτε ότι υπάρχουν, κύριοι, επί δεκαετίες. Ερχόμαστε να βάλουμε ένα οριστικό τέλος στις πελατειακές σχέσεις και στη διαφθορά. Γι' αυτό θεσμοθετούμε την αντικατάσταση των συνεντεύξεων από τις επιτροπές με ένα ενιαίο, πανελλαδικού τύπου σύστημα εξετάσεων, όπως είναι οι πανελλαδικές εξετάσεις που δίνει κάθε παιδί, κάθε μαθητής λυκείου για να μπει στο πανεπιστήμιο, αντίστοιχου κύρους, με στόχο την απόκτηση πιστοποιητικού επάρκειας γνώσεων για πολιτογράφηση. Η εξέταση αφορά στη γνώση ελληνικής γλώσσας σε επίπεδο ανάλογο του Β1, γνώσεις στην ιστορία, στην γεωγραφία, στον πολιτισμό, στους πολιτικούς θεσμούς. Θα πιστοποιούνται, δηλαδή, με δίκαιο και άμεσο αντικειμενικό τρόπο οι γνώσεις που θεωρούνται απαραίτητες για την ισότιμη και ανεξάρτητη συμμετοχή στα κοινά. Δεν μπορεί κάποιος να συμμετέχει προφανώς στα κοινά της Ελλάδας εάν δεν έχει αποδείξει τις γνώσεις του σε όλα αυτά τα επίπεδα. Θέλω επίσης, να σημειώσω ότι σε ό,τι αφορά στα άτομα που ανήκουν στις ειδικές μαθησιακές κατηγορίες για παράδειγμα: δυσλεκτικοί, ηλικιωμένοι από τα 62 και πάνω, δίνεται η δυνατότητα προφορικής εξέτασης από ειδική επιτροπή. Φαντάζομαι ότι σε αυτό δεν μπορεί να έχει κάποιος καμία αντίρρηση. Η απόκτηση του πιστοποιητικού θα αποτελεί απαραίτητη προϋπόθεση για την υποβολή αίτησης πολιτογράφησης από δω και πέρα και στο τέλος της διαδικασίας θα ολοκληρώνεται μία πολύ - πολύ - πολύ σύντομη συνέντευξη σε τρία στελέχη της υπηρεσίας με ένα και μοναδικό στόχο την εξακρίβωση των στοιχείων της ταυτότητας και την οικονομική και κοινωνική του ένταξη. Θεωρώ, λοιπόν, ότι κανείς δεν μπορεί να αμφισβητήσει την αντικειμενικότητα, την ισοτιμία, την καθολικότητα και την διαφάνεια όλης αυτής της διαδικασίας. Θέλω, επίσης, να διευκρινίσω πλήρως ότι οι εξετάσεις αυτές θα διεξάγονται σταθερά δύο φορές το χρόνο για όσους θέλουν να γίνονται Έλληνες. Προβλέπεται η λειτουργία τράπεζας θεμάτων τόσο στο αντικείμενο της ελληνικής γλώσσας όσο και στα υπόλοιπα γνωστικά αντικείμενα. Αυτή η τράπεζα θα είναι προσβάσιμη ηλεκτρονικά στον οποιονδήποτε. Άρα υπάρχει απόλυτη διαφάνεια την οποία δεν μπορεί κάποιος να την υπερβεί. Και δώσαμε νομίζω τις αναγκαίες διευκρινίσεις σε ότι αφορά στο θέμα της εισοδηματικής κατάστασης, όπου προφανώς δεν ισχύουν οι αιτιάσεις που ειπώθηκαν νωρίτερα. Πρέπει να υπάρχει ένα minimum οικονομικής βάσης γιατί διαφορετικά πώς διαμένει ένας άνθρωπος στην πατρίδα μας; Αλλά αυτό πρέπει να ορίζεται με υπουργικές αποφάσεις γιατί πρέπει να παίρνουμε υπ' όψιν μας τις οικονομικές εξελίξεις στην οικονομική κατάσταση, τη λογική που υπάρχει στη ζωή κάθε ανθρώπου. Η λογική, λοιπόν, αυτή νομίζω ότι είναι πανίσχυρη. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Θέλω επίσης, να υπογραμμίσω ότι δημιουργείται η Γενική Διεύθυνση Ιθαγένειας του Υπουργείου Εσωτερικών για την πληρέστερη εποπτεία και αξιολόγηση των επιμέρους οργανικών μονάδων και σε συνδυασμό με το ανεξάρτητο τμήμα εποπτείας ελέγχου και αξιολόγησης που έχουμε ιδρύσει με προηγούμενη νομοθετική πρωτοβουλία διασφαλίζουμε το επίπεδο ελέγχου όλων των σταδίων της διαδικασίας. Εδώ δημιουργούνται σαράντα δύο νέες οργανικές θέσεις στην ιθαγένεια τις οποίες θα καλυφθούμε εξ ολοκλήρου μέσω του συστήματος κινητικότητας, απευθύνοντας κάλεσμα σε έμπειρους δημοσίους υπαλλήλους να συμμετάσχουν στην καινούργια αυτή προσπάθεια η οποία είναι μία πάρα πολύ σημαντική μεταρρύθμιση. Υπολογίζω σε πολύ μεγάλο βαθμό στη στήριξη που θα υπάρξει από τους δημοσίους υπάλληλους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ένα λεπτό, κύριε Πρόεδρε, και θα ολοκληρώσω.
Παρακαλώ.
Μπροστά μας έχουμε επίσης τις διαδικασίες ηλεκτρονικοποίησης, ψηφιοποίησης των υπηρεσιών και των διαδικασιών. Είναι άμεση προτεραιότητα, η οποία θα συμβάλλει στην αποτελεσματική υλοποίηση αυτής της μεταρρύθμισης. Εδώ θα μου επιτρέψετε, κλείνοντας την ομιλία μου, να πω ότι μέσα στο νόμο μας προβλέπονται μία σειρά ρυθμίσεις οι οποίες είναι χρήσιμες και ουσιαστικές. Επιλύουμε σημαντικά θέματα των εργαζομένων. Αναφέρθηκα πριν στο «Βοήθεια στο σπίτι». Ενισχύουμε περαιτέρω τη δυνατότητα των δήμων για ένα ποσοστό εργαζομένων με μισθώσεις έργου να είναι ακόμα πιο αποτελεσματική στην καθαριότητα των σχολείων, που αποτελεί βασική προτεραιότητα σε κάθε περίπτωση. Διευκολύνουμε τις μητέρες με άδεια ανατροφής των παιδιών στα νομικά πρόσωπα ιδιωτικού δικαίου. Πρόκειται για πολύ σημαντική παρέμβαση, καθώς και το σύστημα κινητικότητας τα επιμελητήρια μεταξύ τους και από το κράτος προς τα επιμελητήρια, πράξεις επί μέρους οι οποίες συμβάλλουν καθοριστικά στη βελτίωση των παρεχόμενων υπηρεσιών, αλλά και στη βελτίωση των δυνατοτήτων των ίδιων των πολιτών. Κυρίες και κύριοι συνάδελφοι, πιστεύω ότι όλοι οφείλουμε να κρίνουμε την αλήθεια και την πραγματικότητα. Και οφείλουμε και όταν κάνουμε αντιπολίτευση να είμαστε μετρημένοι στα λόγια μας. Άκουσα εδώ πέρα στη διάρκεια αυτής της συζήτησης δύο - τρεις απόψεις οι οποίες ειλικρινά με ξεπερνούν. Ειπώθηκε από συναδέλφους που είχαν γράψει την ομιλία πριν από τη σημερινή μου πρωινή παρέμβαση ότι είναι πολύ μεγάλο το όριο που βάζουμε το εισοδηματικό για να μπορούν οι άνθρωποι να γίνονται Έλληνες, αναφέρομαι στο οκτώ χιλιάδες. Αν μη τι άλλο πρέπει να διορθώνει κάποιος την ομιλία που έχει ετοιμάσει πριν κάποιες ημέρες για να εκφράσει την κομματική γραμμή. Εδώ πρέπει να έχουμε ανοιχτό και ουσιαστικό διάλογο. Επίσης, αγαπημένη συνάδελφε του Κινήματος Αλλαγής, κυρία Λιακούλη, δεν πιστεύω ότι είμαστε άλλοι κόσμοι. Και πιστεύω ότι κάνεις εδώ μέσα δεν είναι με κανέναν άλλο «άλλος κόσμος». Είμαστε όλοι Ελληνίδες και Έλληνες πολίτες, εκπροσωπούμε τον ελληνικό λαό και με τη φωνή του μέτρου και της λογικής μπορούμε να πάμε την πατρίδα μας πολύ μπροστά. Σας ευχαριστώ πολύ.
Και εμείς ευχαριστούμε, κύριε Υπουργέ. Τι γλίτωσα; Μισό λεπτό. Μάζευε και ας είναι και ρώγες, κύριε Ραγκούση, σήμερα. Τον λόγο έχει ο κ. Ιωάννης Ραγκούσης, ο κοινοβουλευτικός εκπρόσωπος του ΣΥΡΙΖΑ.
Ευχαριστώ, κύριε Πρόεδρε.
Παρακαλώ.
Κυρίες και κύριοι συνάδελφοι, θα ξεκινήσω την ομιλία αυτή λέγοντας… Δώστε λίγο προσοχή σας παρακαλώ, κύριε Θεοδωρικάκο, γιατί θα απευθυνθώ σε εσάς.
Συγγνώμη λίγο. Συνεχίστε, κύριε Ραγκούση.
Επρόκειτο να ξεκινήσω την ομιλία με μια ερώτηση, μολονότι βέβαια, έμμεσα πλην σαφώς πήρα την απάντηση με κάτι που είπατε προηγουμένως. Θα την υποβάλλω για να είναι πολύ σαφές και σε μένα και στους συναδέλφους το τι ακριβώς σκοπεύει να κάνει η Κυβέρνηση, με ποιο θέμα; Με το θέμα της απόδοσης ιθαγένειας σε παιδιά μεταναστών που είτε γεννήθηκαν στην Ελλάδα είτε πήγαν σχολείο στην Ελλάδα. Το ερώτημα που έχω προς εσάς και σας παρακαλώ αν θέλετε μου το απαντάτε τώρα: Υπάρχει βούληση, πρόθεση από την Κυβέρνηση να τροποποιήσει διατάξεις που αφορούν στις διαδικασίες απόδοσης της ελληνικής ιθαγένειας σε αυτά τα παιδιά νόμιμων μεταναστών που γεννήθηκαν ή φοίτησαν στα ελληνικά σχολεία; Θέλετε να μου απαντήσετε, κύριε Θεοδωρικάκο;
Να ακούσω όλη την ομιλία σας και θα σας απαντήσω.
Συνεχίστε.
Όχι, στο συγκεκριμένο ερώτημα.
Θα σας απαντήσω μετά.
Συνεχίστε, κύριε Ραγκούση, συνεχίστε.
Όχι, η ομιλία μου στο σκέλος αυτό συνδυάζεται με ποια θα είναι η απάντηση σας. Άλλο θα πω εάν πείτε πως έχετε σκοπό να το αλλάξετε.
Ναι, αλλά, κύριε Ραγκούση μην κάνετε διάλογο. Σας είπε ότι θα σας απαντήσει μετά, στην ομιλία του.
Δεν είναι κακό, κύριε Πρόεδρε, αν θέλει να απαντήσει.
Θα τον σηκώσουμε τώρα;
Θα απαντήσω μετά.
Αυτό τώρα με προβληματίζει περισσότερο. Δηλαδή, δεν ξέρετε ή δεν θέλετε να πείτε τι θα κάνετε με τα παιδιά;
Κύριε Πρόεδρε, δεν θα γίνει εδώ διάλογος! Μειώσατε τον χρόνο των Βουλευτών για να μιλήσουν όλοι. Όχι, για να κάνουμε διάλογο.
Σας παρακαλώ. Αυτό είπαμε. Και του κ. Ραγκούση, δύο λεπτά τον έχω. Μην στεναχωριέστε.
Κύριε Θεοδωρικάκο, είπατε προηγουμένως και είμαι υποχρεωμένος, λοιπόν, αφού αρνείστε να απαντήσετε, το οποίο μπορεί να σημαίνει διάφορα…
Μα, θα σας απαντήσω, κύριε Ραγκούση.
Εντάξει. Ωραία, γιατί δεν απαντάτε τώρα;
Κύριε Ραγκούση, έχουμε ένα δίλεπτο που αυτό θέλουμε να λύσουμε. Σας παρακαλώ! Δεν μπορούμε να τον υποχρεώσουμε να σηκωθεί.
Καλά προφανώς δεν μπορούμε να τον υποχρεώσουμε. Αλλά το ότι προηγουμένως ο κ. Θεοδωρικάκος εδώ υπερηφανεύτηκε ότι μέσα στο νομοσχέδιο υπάρχουν διατάξεις…
Από το πρωί ο κ. Ραγκούσης, όλο… (δεν ακούστηκε)
Μα, τώρα σας παρακαλώ! Καθίστε! Καθίστε! Καθίστε κάτω!
Είστε βέβαιος ότι σας θέλει ως συνήγορο ο κ. Θεοδωρικάκος; Αν είναι ελάτε επάνω.
Έλεος! Διάλογο θέλετε, κύριε Ραγκούση; Αφήστε τα τερτίπια!
Σας παρακαλώ, κύριε Ραγκούση. Συνεχίστε.
Κύριε Θεοδωρικάκο, λοιπόν, προηγουμένως είπατε με υπερηφάνεια ότι θεσπίζετε δύο διευθύνσεις που θα κάνουν ταχύτερη την απόδοση της ιθαγένειας στα παιδιά που γεννήθηκαν ή πήγαν σχολείο εδώ. Από αυτό συνάγεται - μπορεί να κάνω λάθος αφού αρνείστε να απαντήσετε - ότι δεν έχετε σκοπό να αλλάξετε τις διατάξεις αυτές και ότι εάν είχατε σκοπό θα τις είχατε ήδη φέρει ή θα τις είχατε εισηγηθεί σε αυτό το νομοσχέδιο. Όμως, ξέρετε ποιες είναι αυτές οι διατάξεις, αγαπητές και αγαπητοί συνάδελφοι; Είναι ακριβώς αυτές οι διατάξεις που όταν θεσμοθετήθηκαν το 2010 προκάλεσαν αυτό το αδιανόητο και απαράδεκτο ακροδεξιό κύμα οργής με βάση το σύνθημα ότι Έλληνας γεννιέσαι και δεν γίνεσαι, το οποίο υιοθέτησε η παράταξη της Νέας Δημοκρατίας, το έκανε κεντρική της πολιτική αναφορά και στρατηγική λέγοντας ότι δεν θα παραδώσουμε την Ελλάδα στους λαθρομετανάστες του ν.3838 και τότε ήταν που μπήκαν τα θεμέλια για την ενδυνάμωση αυτού του εγκληματικού μορφώματος της Χρυσής Αυγής. Αυτή είναι η ιστορική αλήθεια για το πώς ενδυναμώθηκε και πώς πορεύτηκε με γεωμετρική πρόοδο τα πρώτα χρόνια η εκλογική δύναμη της Χρυσής Αυγής. Σήμερα, η Νέα Δημοκρατία έρχεται εδώ σαν μια άλλη Συμφωνία των Πρεσπών ουσιαστικά να πει στον ελληνικό λαό ότι, αυτή που έλεγε ότι είναι καταστροφή για το ελληνικό έθνος η απόδοση της ιθαγένειας σε αυτά τα παιδιά, αφήνει τις διατάξεις αυτές ανέγγιχτες. Όχι μόνο αυτό, αλλά περηφανεύεται ότι με νέες διευθύνσεις που θα δημιουργήσει θα αποδίδεται πιο γρήγορα σ' αυτά τα παιδιά. Δηλαδή, σήμερα, η Νέα Δημοκρατία λέει και εκείνη, αφού έκανε τόσο μεγάλο κακό εξαπατώντας τους Έλληνες πολίτες και τροφοδοτώντας τη δυναμική της Χρυσής Αυγής που ξεκίνησε από τον ν.3838 και όχι από τις πλατείες, ότι Έλληνας και γεννιέσαι και γίνεσαι. Αλλά έτσι είπε και με τη Συμφωνία των Πρεσπών. Ότι είναι τελικά μια ιστορική συμφωνία. Στις συνεδριάσεις της επιτροπής, αλλά και σήμερα εδώ από τον εισηγητή μας τον κ. Χατζηγιαννάκη, έχει ξεκαθαρίσει πολύ καλά η εικόνα του νομοσχεδίου που εισηγείστε. Άρα, δεν θα επαναλάβω πως τεκμηριώνεται η άποψή μας ότι έχετε βαλθεί να κάνετε τη διαδικασία της πολιτογράφησης ουσιαστικά ένα ανυπέρβλητο εμπόδιο για νόμιμους μετανάστες που δουλεύουν, προσφέρουν σ' αυτόν τον τόπο εδώ και χρόνια, για δεκαετίες κάποιοι από αυτούς. Σκοπός, βεβαίως, είναι να ικανοποιήσετε τα επιμέρους ακροδεξιά αντανακλαστικά αυτών που σας ακούν να λέτε και να ακούνε οι πολίτες αυτοί ότι επιτέλους αυστηροποιείτε το καθεστώς. Η συζήτηση όμως για την ελληνική ιθαγένεια και την απόδοσή της δεν είναι μια συζήτηση για τους μετανάστες. Είναι μια συζήτηση για το κράτος δικαίου στην Ελλάδα. Δεν είναι η συζήτηση για την απόδοση της ιθαγένειας, μία συζήτηση που γίνεται με όρους μιας εντελώς ευκαιριακής - και πολλές φορές ακροδεξιάς αντίληψης - προσέγγισης. Πού πάει σήμερα το κράτος δικαίου, λοιπόν, μετά από αυτές τις ρυθμίσεις, από την ώρα που θα γίνουν νόμος του κράτους; Πού ήταν - γιατί πρέπει να το πούμε κι αυτό - πριν από τον ν.3838 και τον νόμο του 2015 που θεράπευσε την αντισυνταγματικότητα κατά την πλειοψηφία του Συμβουλίου της Επικρατείας του ν.3838; Πού ήταν το ελληνικό κράτος στα χέρια της δικής σας παράταξης; Ήταν εκεί που επικρατούσε στο θέμα αυτό - το τόσο πολύτιμο που είναι το θέμα της ιθαγένειας - ένα κράτος απέραντο ρουσφέτι. Ένα κράτος στο οποίο μεσουρανούσε η φαυλότητα. Θέλετε ένα μόνο παράδειγμα; Το 2008 έγραφε η επιτροπή πολιτογράφησης για κάποιον ο όποιος ήθελε να πάρει την ιθαγένεια. «Παντρεύτηκε Ελληνίδα υπήκοο. Δεν απέκτησε τέκνα. Έχει μουσουλμανικό θρήσκευμα. Ομιλεί μέτρια την ελληνική γλώσσα. Δεν απάντησε σε καμμία από τις ερωτήσεις γεωγραφίας και ελληνικής ιστορίας που του τέθηκαν. Δεν γνωρίζει γεωγραφικά διαμερίσματα της χώρας, εθνικές επετείους, θρησκευτικές εορτές. Δεν ανέφερε τον αριθμό των αιρετών αντιπροσώπων του εκλογικού σώματος του ελληνικού κοινοβουλίου. Δεν ξέρει το πολίτευμα της χώρας. Δεν μπόρεσε να μιλήσει για τους τύπους των εκλογών και δεν γνωρίζει τον εθνικό μας ύμνο. Γενικότερα» διεπίστωνε η επιτροπή πολιτογράφησης «δεν διαπιστώθηκε η επαφή του με τη σημερινή ελληνική πολιτική και κοινωνική πραγματικότητα». Η επιτροπή όπως είναι φυσιολογικό μετά από αυτά εισηγείται αρνητικά για την πολιτογράφηση του. Μετά από λίγες ημέρες απόφαση του Υφυπουργού Εσωτερικών: «αποδεχόμαστε την αίτηση πολιτογράφησης του αλλογενούς αλλοδαπού για την απόκτηση της ελληνικής ιθαγένειας». Τέτοιες περιπτώσεις δεν μπορείτε να φανταστείτε πόσες υπάρχουν. Εκεί ήταν η Ελλάδα. Πήγε στον ν.3838. Πήγε στον νόμο του 2015. Σήμερα πού πάει; Πάει ένα βήμα μπροστά; Η απάντηση είναι όχι. Δεν πάει ένα βήμα μπροστά και ας μιλάτε με βαρύγδουπους όρους: μεγάλη μεταρρύθμιση, αλήθεια, διαφάνεια, αξιοκρατία. Τι, ουσιαστικά, επανέρχεται σήμερα στη χώρα; Επανέρχεται η φαυλότητα, η αναξιοκρατία, η μη αντικειμενικότητα και στο τέλος, βεβαίως, η διαφθορά που πηγάζει από την αδιαφάνεια σε όλα τα όργανα που θεσμοθετείτε με αυτόν τον νόμο. Σε όλα τα όργανα. Επιτροπή για τη συνέντευξη. Επιτροπή για τις εξετάσεις. Επιτροπή για την οργάνωση της διαδικασίας πολιτογράφησης. Ορίζονται αποκλειστικά από τον γενικό γραμματέα ιθαγένειας τα μέλη που πλειοψηφούν σε όλα αυτά τα όργανα. Είναι δε το μεγαλύτερο ανέκδοτο που υπάρχει μέσα σε αυτό το νομοσχέδιο η αναφορά που έγινε περί δήθεν καθιέρωσης πανελληνίων εξετάσεων. Σήμερα δεν έγινε τόσο συχνά. Μα, είναι έτσι οι πανελλήνιες εξετάσεις; Εδώ εσείς φτιάχνετε μια τράπεζα θεμάτων. Ουσιαστικά βάζετε τον αμόρφωτο - που και Έλληνας να είναι δεν μπορεί να περάσει αυτές τις εξετάσεις - και ξέρετε τι του λέτε; «Βρες έναν πλάγιο τρόπο να μάθεις τα θέματα από την επιτροπή». Αυτό είναι στην πραγματικότητα το σύστημα το οποίο οργανώνετε. Ένα σύστημα αδιαφάνειας που οδηγεί με μαθηματική ακρίβεια στη διαφθορά. Έτσι είναι οι πανελλήνιες; Φτιάχνουμε μια επιτροπή και κάνουμε γραπτές εξετάσεις; Ενημερωθείτε, κύριε Θεοδωρικάκο, πώς γίνονται οι πανελλήνιες εξετάσεις. Μήπως θα κρύβετε τα επώνυμα αυτών που θα απαντούν στις γραπτές εξετάσεις; Βεβαίως δεν είναι μόνο αυτό. Υπάρχει και μία άλλη πλευρά που είναι ακόμη ίσως πιο σοβαρή. Σύμφωνα με τη διεθνή σύμβαση για την εξάλειψη όλων των μορφών φυλετικών διακρίσεων «κάθε διάκριση αποκλεισμός, περιορισμός ή προτίμηση με βάση τη φυλή, το χρώμα, την καταγωγή ή την εθνική ή εθνοτική προέλευση που έχει σκοπό ή αποτέλεσμα να εξαλείψει ή περιορίσει την αναγνώριση, την απόλαυση ή την άσκηση σε ισότιμη βάση των ανθρωπίνων δικαιωμάτων και των θεμελιωδών ελευθεριών στο πολιτικό, οικονομικό, κοινωνικό, πολιτιστικό ή οποιονδήποτε άλλον τομέα της ζωής» τι είναι; Είναι φυλετική διάκριση. Ξέρετε, λοιπόν, ότι είναι φυλετική διάκριση καραμπινάτη, εξ ορισμού, η πρόβλεψη του νομοσχεδίου σας ότι αυτοί οι μετανάστες για να περάσουν στις εξετάσεις θα πρέπει να πιάσουν το 70%. Το 70%; Σε ποια σχολική μονάδα, ποιος Έλληνας πολίτης χρειάζεται το 70% για να προβιβαστεί και όχι το 50%; Αν δεν είναι ρατσιστικό το 70% τότε τι είναι; Όταν στο πανεπιστήμιο μπορεί κάποιος και μπαίνει ακόμη κι αν γράψει δύο, έρχεστε εσείς και λέτε ότι για να πάρεις το «ναι», να προχωρήσεις από τις γραπτές εξετάσεις πρέπει να πετύχεις το 70%; Και δεν είναι φυλετική διάκριση βασισμένη σε αυτήν την αντίληψη την Ακροδεξιά; Αλλά βεβαίως τέτοιοι είστε, τέτοια νομοθετήματα εισηγείστε. Θα κλείσω, κύριε Πρόεδρε, με δύο αναφορές. Υπάρχουν κάποιες διατάξεις για την αυτοδιοίκηση. Μεγάλες, λέει, μεταρρυθμίσεις. Ποιες να θυμηθούμε; Τις μεταρρυθμίσεις για τις μάσκες μήπως; Τις μάσκες - κασκόλ που μοιράσατε και πήρατε στο λαιμό σας την ΚΕΔΕ; Διασύρατε την ΚΕΔΕ και την αυτοδιοίκηση για να μοιράσετε μάσκες - κασκόλ στα παιδιά. Αλλά πέραν αυτού, το είχε πει ο συνάδελφος στις επιτροπές, αλλά νομίζω και ο κ. Ζαχαριάδης επίσης, έχει έρθει το προσχέδιο προϋπολογισμού. Τι να συζητάει κάποιος για την αυτοδιοίκηση που την οδηγείτε στη χρεοκοπία; Τα έσοδα της αυτοδιοίκησης, όπως και τα έσοδα του κράτους, λόγω της ύφεσης εξαιτίας των πολιτικών σας πρώτα και μετά και της πανδημίας, έχουν καταρρεύσει. Κι εσείς εδώ έρχεστε και εξηγείτε αυτές τις διατάξεις την ίδια μέρα, τις ίδιες μέρες που το προσχέδιο του προϋπολογισμού αφαιρεί πόρους από την αυτοδιοίκηση. Όσο μικρή και περιορισμένη να είναι η δική σας συμβολή σ' αυτήν την καθοδική προσπάθεια της αυτοδιοίκησης προς τη χρεοκοπία και εσείς το ίδιο κάνετε όταν τους παίρνετε τα έσοδα από τις εκκλησίες. Θέλετε να τα πάρετε γιατί το υποσχεθήκατε στον Αρχιεπίσκοπο ή στην Ιερά Σύνοδο; Αποζημιώστε τους. Δώστε το ισόποσο από αυτό που χάνουν οι δήμοι. Κάνατε μία διόρθωση σήμερα για τα κυλικεία. Να κάνω μια μικρή επισήμανση. Πρέπει να δείτε την περίπτωση των περιπτέρων και των περιπτερούχων. Δεν μπορεί εκείνοι που νοικιάζουν περίπτερα από τους δήμους να είναι εκτός τέτοιων πολιτικών που αυτήν τη στιγμή ασκούνται οριζόντια, σε όλη την ελληνική κοινωνία και σε όλη την ελληνική πραγματική οικονομία. Και βέβαια, πάλι χωρίς απώλεια εσόδων από τους δήμους. Πριν από λίγο είδα έχει βγει μία καταγγελία σήμερα από την ΚΕΔΕ, γιατί πήγατε, λέει, και τους πήρατε κάποια εκατομμύρια, τα δώσατε στην ΕΕΤΑΑ, χωρίς εκείνοι να έχουν συμφωνήσει και σας καταγγέλλουν. Λοιπόν, τελευταία αναφορά είναι για το σύνολο εκείνων των διατάξεων που σχετίζονται με τον ορισμό διοικήσεων. Εκεί και αν είναι η φαυλότητα σε όλο της το μεγαλείο. Και καλά, αφού θέλετε να κάνετε κομματικές, ρουσφετολογικές επιλογές στις διοικήσεις των δημοσίων οργανισμών, γιατί πάτε τώρα εδώ και προκαλείτε όποιον διαβάζει ότι οι επιλογές των διοικήσεων θα γίνονται από όργανο, στο οποίο την πλειοψηφία, τα τρία μέλη θα τα ορίζει η Κυβέρνηση; Ποιον κοροϊδεύετε; Ποιος μπορεί να πειστεί; Και μιλάτε στο όνομα της αξιοκρατίας και δεν συμμαζεύεται.
Να σας δώσω και τα έξι λεπτά της δευτερολογίας σας;
Ναι, να μου τα δώσετε, κύριε Πρόεδρε. Και το χειρότερο από όλα, κύριε Θεοδωρικάκο, είναι ότι όχι μόνο οργανώνετε αυτή τη μέθοδο, την οποία έχετε κάνει επιστήμη της αναξιοκρατίας και της φαυλότητας στην επιλογή των διοικήσεων, αλλά ευτελίζετε και το ΑΣΕΠ. Το μετατρέπετε σε ένα «κερασάκι στην τούρτα», σε ένα διακοσμητικό στοιχείο. Βάζετε επικεφαλής αυτής της επιτροπής που θα ορίζετε εσείς - με κομματικά κριτήρια - , λέει, τον Πρόεδρο ή τον Αντιπρόεδρο του ΑΣΕΠ. Υπάρχει μεγαλύτερος ευτελισμός από αυτόν για αυτήν την ανεξάρτητη αρχή; Έχετε πάρει φόρα και δεν έχετε αφήσει τίποτα όρθιο. Όλα τα ευτελίζετε. Μεταρρυθμίσεις λέτε, αξιοκρατία λέτε, ΑΣΕΠ λέτε, πανελλήνιες λέτε. Μα οι πανελλήνιες, σας το είπα και προηγουμένως, μόνο ανέκδοτο είναι.
Ολοκληρώσατε;
Όχι, έχω να πω και κάτι για την τροπολογία, κύριε Πρόεδρε. Λοιπόν, εμείς, όπως είχαμε πει το πρωί, σας δώσαμε την ευκαιρία να αποδείξετε αν έχετε πραγματικά μια ειλικρινή βούληση σε τέτοια θέματα όπως είναι αυτά που σχετίζονται με την καταδίκη της Χρυσής Αυγής, να υπάρξει ένα άλλο πολιτικό ήθος, ένας άλλος πολιτικός πολιτισμός, μία άλλη πολιτική κουλτούρα στη διαχείριση αυτών των θεμάτων. Και μάλιστα, ήρθαμε εδώ και δεν σας φέραμε έτοιμη τροπολογία. Σας είπαμε φτιάξτε την εσείς. Φτιάξτε την εσείς, να συνεννοηθούμε, να συναποφασίσουμε. Και εσείς τι κάνατε; Ουσιαστικά, πήρατε την ευθύνη να αρνηθείτε αυτό το οποίο εμείς σας προτείναμε. Αποδείχτηκε ότι είναι αρμοδιότητα αποκλειστικά πλέον του Υπουργείου Εσωτερικών να πάρει αυτή τη νομοθετική πρωτοβουλία. Και όσο και αν σήμερα προσπαθήσατε να αποφύγετε, για λόγους πολιτικού εγωισμού, ο οποίος όμως δεν συμβαδίζει με την πολιτική σοβαρότητα ούτε την πολιτική υπευθυνότητα, να εγκρίνετε μια τέτοια τροπολογία, τι θα γίνει; Ποιο θα είναι το αποτέλεσμα; Εδώ θα έρθετε. Θα φέρετε διάταξη στον εκλογικό νόμο, όπου θα συμπεριλάβετε τα αδικήματα, τα όσα αδικήματα, που σίγουρα μέσα σε αυτά θα περιλαμβάνεται και το αδίκημα της σύστασης και διεύθυνσης και συμμετοχής σε εγκληματική οργάνωση, και μέσω αυτού θα προχωρήσει η στέρηση των πολιτικών δικαιωμάτων στα μέλη της εγκληματικής οργάνωσης Χρυσής Αυγής. Αυτό θα γίνει μια μέρα. Εκτός πια αν εσείς αποφασίσετε ούτε καν αυτό να καθιερώσετε.
Ολοκληρώστε, παρακαλώ.
Τελείωσα, κύριε Πρόεδρε. Έχουμε καταθέσει μία συγκεκριμένη τροπολογία. Και όσοι το πρωί αντιδρούσαν, κάποιοι από αυτούς που αντιδρούσαν, τέτοια τροπολογία, τέτοιας κατεύθυνσης και τέτοιας νομοθετικής συλλογιστικής τροπολογία κατέθεσαν μόνο για τη Χρυσή Αυγή. Μία τροπολογία που όποιος θέλει ειλικρινά να σταθεί στο πρόβλημα που υπάρχει αυτή τη στιγμή, καταλαβαίνει ένα πράγμα: Ότι με την τροπολογία που εμείς έχουμε καταθέσει, επιτυγχάνεται ο πολιτικός θάνατος αυτής της εγκληματικής οργάνωσης, γιατί στερείται και θα στερηθεί διά βίου τα πολιτικά δικαιώματα, την οποία, βεβαίως, εμείς την έχουμε θέσει στην κρίση - τώρα πια δεν μπορούμε να κάνουμε διαφορετικά - του Υπουργού. Βεβαίως, έχει ήδη τεθεί και στην κρίση της ελληνικής κοινωνίας, που είμαστε βέβαιοι ότι θα υποδεχθεί με πολύ θετικό τρόπο αυτή την πρωτοβουλία. Σας ευχαριστώ.
Και εμείς σας ευχαριστούμε. Κύριε Υπουργέ, έχετε τον λόγο για ένα λεπτό.
Είναι απολύτως συνειδητή επιλογή όχι μόνο του κ. Ραγκούση, αλλά απ' ό,τι φαίνεται της ηγεσίας του κόμματος της Αξιωματικής Αντιπολίτευσης η συνεχής πόλωση, η επιχείρηση τεχνιτών διαχωριστικών γραμμών. Και σ' αυτόν τον αγώνα προφανώς ο κ. Ραγκούσης πρωτοστατεί, κατασκευάζοντας έναν δικό του παράλληλο κόσμο. Ζει με τις αναμνήσεις του, ζει με το παρελθόν του. Θυμήθηκε το 2008, για να μας πει κάτι για την ιθαγένεια και για να μας πει στο τέλος της ημέρας ότι δεν μπορεί να γίνουν πανελλήνιες εξετάσεις για τους αλλοδαπούς, προκειμένου με δίκαιο, αντικειμενικό και ισότιμο τρόπο το 2021 να μπορούν να γίνουν Έλληνες αυτοί που το αξίζουν. Καταπληκτική επιχειρηματολογία, κύριε Ραγκούση. Συγχαρητήρια.
Ξέρετε τι σημαίνει πανελλήνιες εξετάσεις.
Δεν σας διέκοψε.
Νομίζω ότι έχετε καταφέρει να γίνετε δίδυμος του κ. Πολάκη. Ειλικρινά, πάτε καλά. Σε ό,τι αφορά στην ερώτηση που μου κάνατε, θέλω να σας πω ότι, όπως γνωρίζετε, ο νόμος που ισχύει σήμερα για τα παιδιά των αλλοδαπών είναι ο 4332/2015. Αν θυμάμαι καλά, Υπουργός Εσωτερικών ήταν ο κ. Βούτσης. Δεν σκοπεύουμε να αλλάξουμε τα κριτήρια. Έχω μία απορία: Η κυβέρνηση του ΣΥΡΙΖΑ τέσσερα χρόνια γιατί δεν έφτιαξε διευθύνσεις στην Γενική Γραμματεία Ιθαγένειας, προκειμένου να διευκολύνει τα παιδιά των μεταναστών να περνούν πιο γρήγορα και κανονικά την πολιτογράφηση τους; [[Χειροκροτήματα από την πτέρυγα της Νέας Δημοκρατίας]] Η ευαισθησία σας δεν ήταν όση έπρεπε τεσσεράμισι χρόνια; Δεν προλάβατε, κύριε Ραγκούση; Όχι εσείς προσωπικά, το κόμμα του ΣΥΡΙΖΑ, το οποίο κυβερνούσε τη χώρα. Αυτά σε ό,τι αφορά στο συγκεκριμένο θέμα που με ρωτήσατε. Και επειδή σας βλέπω ότι επιμένετε τόσο πολύ για τη Χρυσή Αυγή, κατ' αρχάς στην ομιλία μου σας είπα ότι αυτό που έχει σημασία είναι ο ελληνικός λαός να απομονώσει συστηματικά και για πάντα οποιονδήποτε εκφράζει και εκπροσωπεί ακραίες φασιστικές, ναζιστικές αντιλήψεις και συμπεριφορές. Οποιονδήποτε, κύριε. Δεν μπορούμε να επαναπαυόμαστε. Μετά από τον θάνατο, μετά από τη δολοφονία αυτού του παλικαριού, του Παύλου Φύσσα, η Χρυσή Αυγή πήρε πεντακόσιες χιλιάδες ψήφους, κύριε. Αυτό θα έπρεπε να μας απασχολεί όλους και να μην καθαρίζουμε με εύκολες αλληλοκατηγορίες. Εάν, λοιπόν, κάποιος αφήνει, για παράδειγμα, μια εγκληματική οργάνωση εκτός, όλους τους υπόλοιπους φασίστες ποιος θα τους αφήνει εκτός Κοινοβουλίου; Ο ελληνικός λαός με την ψήφο του. Και αυτή είναι μία δουλειά όλων μας, κύριοι. Γι' αυτό σας λέω: Εσείς μιλάτε για μια άλλη Νέα Δημοκρατία. Αυτή περιγράφατε και αμφιβάλλω αν υπήρχε και ποτέ έτσι όπως την περιγράψατε. Δεν μιλάτε για τη Νέα Δημοκρατία του Κυριάκου Μητσοτάκη. Και θέλω να σας πω κάτι. Εγώ θέλω να σας το πω αυτό, κύριε. Εγώ θέλω να σας το πω. Αυτή η παράταξη έχει πολύ στέρεες ρίζες, γιατί στις εποχές που πάρα πολλοί έλεγαν όχι στο να μπει η χώρα στην Ευρώπη, ο ηγέτης της, ο Κωνσταντίνος Καραμανλής, πήρε μια σοφή, όπως αποδείχθηκε, απόφαση και οδήγησε τη χώρα σε ασφαλή ύδατα και σε μια βιώσιμη και σοβαρή προοπτική. Αυτή που σήμερα την αναγνωρίζουμε όλοι μας.
Κλείστε, κύριε Υπουργέ, σας παρακαλώ.
Κλείνω, κύριε Πρόεδρε. Χρησιμοποιώ και εγώ τον επόμενο χρόνο μου.
…(Δεν ακούστηκε)
Θα ολοκληρώσει.
Ένα λεπτό, κύριε Πρόεδρε. Αυτή η παράταξη, λοιπόν, έχει στέρεες ρίζες, γιατί στα στρατηγικά θέματα έκανε πολύ νωρίς τις σωστές επιλογές. Έχει και άλλο ένα πλεονέκτημα. Ξέρει να πορεύεται όντας ενωμένη, να διευρύνει τις δυνάμεις της, να ανανεώνει τις ιδέες της και να προσαρμόζεται στις εξελίξεις. Αυτό δεν βλέπω να το έχουν και πολλοί άλλοι μέσα σε αυτήν την Αίθουσα και αυτό είναι το μυστικό της επιτυχίας της Νέας Δημοκρατίας του Κυριάκου Μητσοτάκη.
Έχει ζητήσει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας ο κ. Παφίλης. Ωστόσο, για να προχωράει η διαδικασία, δέχθηκε να δώσουμε τον λόγο πρώτα στον κ. Ζήση Τζηκαλάγια από τη Νέα Δημοκρατία και την όμορφη Καστοριά, η οποία αυτή την εποχή είναι πολύ όμορφη για όποιον την επισκεφθεί.
Ευχαριστώ, κύριε Πρόεδρε. Κυρίες και κύριοι συνάδελφοι, σκόπευα να το αποφύγω, αλλά δεν μπορώ μετά και τον προλαλήσαντα Κοινοβουλευτικό Εκπρόσωπο του ΣΥΡΙΖΑ να μην αναφερθώ στην πρωινή συνεδρίαση που την παρακολουθούσα από το πρωί και να κάνω δύο επισημάνσεις. Σήμερα, ο ΣΥΡΙΖΑ διά του Κοινοβουλευτικού του Εκπροσώπου χαρακτηρίστηκε από υποκριτική και παρελκυστική τακτική, όπως σωστά είπε ο κύριος Υπουργός Εσωτερικών. Δεν είναι δυνατόν να χάσουμε μιάμιση ώρα κοινοβουλευτικού χρόνου που θα μιλούσαν οι Βουλευτές. Ειπώθηκαν περίεργα πράγματα. Εμείς ως Νέα Δημοκρατία αισθανόμαστε θεματοφύλακες της συνταγματικής επιταγής για τη διάκριση των εξουσιών. Η δικαιοσύνη είναι ελεύθερη και ανεξάρτητη. Και χθες, απονεμήθηκε δίκαια. Δεν μπορώ όμως να μην καταθέσω την περηφάνια που αισθανόμαστε, γιατί Πρωθυπουργός κυβέρνησης που τον πρώτο λόγο είχε η Νέα Δημοκρατία προφυλάκισε τους εγκληματίες, όπως αποδείχθηκε από τη χθεσινή τελική απόφαση και επίσης, με Πρωθυπουργό και επί Κυβέρνησης Νέας Δημοκρατίας οδηγηθήκαμε στην τελεσίδικη απόφαση της καταδίκης των εγκληματιών. Δεύτερον, δεν μπορώ να μην επισημάνω ότι το πρωί στη συνέχεια, ο εισηγητής της Αξιωματικής Αντιπολίτευσης ζήτησε, ουσιαστικά, η χθεσινή ημέρα, η σπουδαία μέρα να θεωρηθεί εθνική γιορτή. Νομίζω, όμως, ο ορισμός της εθνικής γιορτής είναι μια γιορτή, η οποία ενώνει όλο το ελληνικό έθνος. Ωραία, λοιπόν, ας περιμένουμε ακόμα λίγο καιρό να προχωρήσουν και οι δίκες που αφορούν στους εγκληματίες που σκότωσαν τρεις ανθρώπους - και μία από τους τρεις ήταν έγκυος - στην Τράπεζα Marfin πριν από δέκα χρόνια και τότε ίσως να συζητήσουμε για κάποια καθιέρωση γιορτής. Έλεγα, κύριε Υπουργέ, από τα φοιτητικά μου χρόνια ότι εμείς ως φιλελεύθερη Κεντροδεξιά παράταξη αισθανόμαστε ότι ισαπέχουμε από τον μαύρο και τον κόκκινο φασισμό. Θέλω να πω σε αυτό ότι και σήμερα ώριμα λέω ότι αισθάνομαι απέχθεια από τις εκτροπές που προκαλεί το φάσμα εκείνο που είναι στο μαύρο από τη μια μεριά, αλλά και από την άλλη, το φάσμα εκείνο το ολοκληρωτικό, το φασιστικό που έχει κάποιες αποχρώσεις του κόκκινου. Έρχομαι στη σημερινή ημερήσια διάταξη που είναι πραγματικά ένα πολύ σημαντικό νομοσχέδιο. Ασχολείται με πάρα πολλά θέματα. Δεν μπορούμε, όμως, να μην εστιάσουμε στο ότι το κύριο θέμα του, κύριε γενικέ γραμματέα της ιθαγένειας, είναι η τροποποίηση του Κώδικα της Ελληνικής Ιθαγένειας. Ασχολείται το νομοσχέδιο με την αξιοκρατική επιλογή στελεχών στον δημόσιο τομέα, όπως και με ρυθμίσεις που οδηγούν στην εύρυθμη λειτουργία των οργανισμών τοπικής αυτοδιοίκησης. Αν θέλουμε να δώσουμε μια λέξη, εκσυγχρονισμός πλέον θα χαρακτηρίζει τον Κώδικα της Ελληνικής Ιθαγένειας και τη διαδικασία από εδώ και πέρα, αξιοκρατία περισσότερη στην επιλογή των διοικήσεων και ενίσχυση στην τοπική αυτοδιοίκηση. Ειπώθηκαν για τον Κώδικα Ιθαγένειας οι τρεις κατηγορίες αυτών που αφορούν. Εγώ εστιάζω περισσότερο στα παιδιά εκείνα των μεταναστών που είτε ήρθαν πολύ μικρά είτε γεννήθηκαν στην Ελλάδα και φοίτησαν στο εκπαιδευτικό σύστημα. Να θυμίσω ότι όλα αυτά τα χρόνια υπήρχε πολύ μεγάλη ταλαιπωρία. Κάθε χρόνο είχαμε πάνω από τέσσερις χιλιάδες αιτήσεις. Είχαμε έξι χρόνια καθυστερήσεις, παράβολο και μετά από καιρό έπαιρναν την απάντηση από τις δεκαεννέα επιτροπές που λειτουργούσαν σε όλη τη χώρα ότι δεν μπορούν να προχωρήσουν. Η Γενική Γραμματεία Ιθαγένειας αυτής της Κυβέρνησης αξιοποίησε τη μελέτη της Εθνικής Αρχής Διαφάνειας και κατέληξε σε ένα νομοθέτημα που χαρακτηρίζεται από διαφάνεια, αντικειμενικότητα, ισονομία και ταχύτητα. Κύριο χαρακτηριστικό είναι η κατάργηση των επιτροπών πολιτογράφησης και η καθιέρωση στη θέση αυτών δύο φορές τον χρόνο πανελλαδικών εξετάσεων με πιστοποιητικό γνώσεων πολιτογράφησης. Εννοείται να γνωρίζουν ελληνικά Β΄ Γυμνασίου, γεωγραφία, ιστορία και πολιτισμό της χώρας. Εξυπακούεται ότι θα γίνεται έλεγχος - και το τονίζω - να έχουν όλοι αυτοί λευκό ποινικό μητρώο. Γίνεται ιδιαίτερη μέριμνα για ειδικές πληθυσμιακές ομάδες, ηλικιωμένους, ανάπηρους, δυσλεκτικούς. Να πω ότι για τα παιδιά των μεταναστών εξυπακούεται ότι από τη στιγμή που φοίτησαν στο ελληνικό εκπαιδευτικό σύστημα δεν χρειάζεται αυτό το πιστοποιητικό ότι μπορούν να είναι Έλληνες πολίτες, αφού μετείχαν της ελληνικής παιδείας όλα τα χρόνια στο εκπαιδευτικό σύστημα, όπως λέει και ο Ισοκράτης. Άρα, λοιπόν, έχουμε έναν ανασχεδιασμό της διαδικασίας πολιτογράφησης για να έχουμε εξάλειψη των πηγών της διαφθοράς και των πελατειακών πολιτικών. Αυτά που θεσπίζουμε στο δεύτερο κεφάλαιο, με τα κριτήρια και τη μοριοδότηση στην επιλογή στελεχών της διοίκησης, αποτελούν μια καίρια συμπλήρωση στη νομοθετική πρωτοβουλία που έχει η Κυβέρνησή μας - και ήταν από τις πρώτες - για το επιτελικό κράτος. Διότι πολλοί μας λένε: «Το ψηφίσατε». Το λοιδορούσαν αυτό το σπουδαίο νομοθέτημα που είχαμε φέρει τότε. Ξέραμε ότι δεν είναι τόσο εύκολο να ξεπεράσει κάποιος τις αγκυλώσεις και τις γραφειοκρατικές διαδικασίες. Αυτό το νομοθέτημα είναι μια πορεία μπροστά και σε αυτό. Έχουμε μια θεσμική επανεκκίνηση της δημόσιας διοίκησης. Εξασφαλίζουμε την κινητικότητα στο έκτακτο προσωπικό των ΟΤΑ. Αντιμετωπίζουμε τη διασφάλιση της επαρκούς στελέχωσης, τις επείγουσες, εποχικές και πρόσκαιρες ανάγκες. Είναι σημαντικό, κύριε Υπουργέ, που κάνετε τη θεσμοθέτηση της διαλειτουργικότητας του πληροφοριακού συστήματος του Υπουργείου Εσωτερικών με το Μητρώο Ανθρώπινου Δυναμικού Ελληνικού Δημοσίου από τη μία μεριά και από την άλλη, με την «ΕΡΓΑΝΗ» του Υπουργείου Εργασίας. Είναι σημαντικό που πρέπει να έχουμε επικαιροποίηση των στοιχείων των μητρώων ανθρώπινου δυναμικού στο δημόσιο. Ξέρουμε πολύ καλά από την πορεία μας την πολιτική ότι πάρα πολλές υπηρεσίες, προϊστάμενοι υπηρεσιών, πολλές φορές δεν γνώριζαν πόσους υπάλληλος είχαν και πού βρισκόταν ο καθένας. Αυτό, λοιπόν, θα πάρει ένα τέλος. Έχουμε και άλλα θέματα, όπως ρυθμίσεις υπηρεσιακών συμβουλίων…
Ολοκληρώστε, σας παρακαλώ.
Ολοκληρώνω, κύριε Πρόεδρε. Αντιλαμβάνομαι ότι ο χρόνος είναι λίγος. Είναι πολύ σημαντικό το ότι δίνουμε λύση με την παράταση των συμβάσεων στο «Βοήθεια στο Σπίτι». Πριν από λίγο καιρό, υπήρχε ο διαφανής διαγωνισμός μέσω ΑΣΕΠ για την πρόσληψη μόνιμου προσωπικού. Μέχρι, όμως, να τελειώσουν οι διαδικασίες παρατείνουμε τις συμβάσεις αυτών που είναι ήδη μέσα. Άρα, λοιπόν, αυτό το νομοθέτημα συνιστά μια σημαντική τομή, γιατί μέσω αυτού προβάλλεται επικαιροποιημένη και ανανεωμένη η εικόνα του σύγχρονου ελληνικού κράτους, μια εικόνα που ενώνει το χθες με το σήμερα, σεβόμενοι καθετί ιστορικό που παραδίδεται και κληροδοτείται σε εμάς. Από την άλλη μεριά, εμείς ενστερνιζόμαστε καθετί νεωτεριστικό, αφού πρώτα το φιλτράρουμε και το αξιολογήσουμε. Θέλω να πω, λοιπόν, ότι σε αυτόν τον εκσυγχρονισμό και στην πρόοδο δίνουμε το παρόν σήμερα, αναπροσαρμόζουμε στα νέα δεδομένα που οι καιροί επιτάσσουν. Είμαστε περήφανοι ως εκπρόσωποι αυτού του τόπου και αυτής της παράταξης που ψηφίζοντας αυτό το νομοσχέδιο επικροτούμε τη διαφάνεια και προσθέτουμε μια ακόμη σφραγίδα ώθησης στον εξυγιαντικό εκσυγχρονισμό της κοινωνίας μας και της δημόσιας διοίκησης. Σας ευχαριστώ.
Κι εμείς ευχαριστούμε, κύριε Τζηκαλάγια. Τον λόγο έχει ο κ. Θεοδωρικάκος για να καταθέσει κάποιες νομοτεχνικές βελτιώσεις.
Ευχαριστώ, κύριε Πρόεδρε. Κυρίες και κύριοι συνάδελφοι, καταθέτουμε δύο νομοτεχνικές βελτιώσεις. Να γραφτεί στα Πρακτικά, παρακαλώ πολύ, κύριε Πρόεδρε.
Φυσικά, θα μοιραστούν.
Γίνονται δεκτές οι κάτωθι Βουλευτικές τροπολογίες: Η με γενικό αριθμό 499 και ειδικό 55, η με γενικό αριθμό 489 και ειδικό 48, όπως τροποποιείται για νομοτεχνικούς λόγους. Η με γενικό αριθμό 507 και ειδικό 63, ειδικότερα το δεύτερο και το τρίτο άρθρο. Το πρώτο άρθρο κατατίθεται ως νομοτεχνική, όπως είπα πριν και γενικό αριθμό 510 και ειδικό 66. Ευχαριστώ πολύ.
Ευχαριστούμε, κύριε Υπουργέ. Κύριε Παφίλη, θα κάνετε άλλη μία παραχώρηση για τον κ. Κωνσταντινόπουλο από το Κίνημα Αλλαγής, διότι μετά πρέπει να με αντικαταστήσει. Τον λόγο έχει ο κ. Οδυσσέας Κωνσταντινόπουλος.
Ευχαριστώ, κύριε Πρόεδρε.
Παρακαλώ.
Κυρίες και κύριοι συνάδελφοι, σήμερα είμαστε εδώ για να συζητήσουμε το νομοσχέδιο του Υπουργείου Εσωτερικών. Θα ήθελα να ξεκινήσω με ένα θέμα που αφορά, κύριε Υπουργέ, στη σύσταση των αναπτυξιακών οργανισμών, δηλαδή στη δυνατότητα μετεξέλιξης του θεσμού των αναπτυξιακών εταιρειών που είχαν τοπική συμβολή σε αναπτυξιακούς οργανισμούς. Μετά από πολλά, αλλάξατε πάρα πολλά ζητήματα, θέλω να θέσω, όμως, δύο ζητήματα, τα οποία κατά την άποψή μου είναι πάρα πολύ σημαντικά. Πρώτο είναι: Πώς γίνεται ένας δήμος να είναι μέτοχος σε δέκα αναπτυξιακές και να έχουν όλες έδρα στην Αθήνα; Δεν το καταλαβαίνω αυτό. Κι αν δεν θέλετε να ακούσετε εμάς, ακούστε τους δικούς σας περιφερειάρχες. Δηλαδή, θα είναι δήμοι οι οποίοι θα είναι σε δεκαπέντε αναπτυξιακές μαζί και θα έχουν έδρα και την Αθήνα; Εντάξει, τότε τι την θέλουμε την περιφέρεια; Κύριε Υπουργέ; Μην κάνουμε από την πίσω πόρτα διαδικασίες που νομίζω ότι δεν θέλετε να τις επιτρέψετε να γίνουν και το κατανοείτε ότι δεν πρέπει να γίνουν. Ακούστε τον κ. Αμανατίδη, αν δεν θέλετε εμένα, ο όποιος είναι εξπέρ σε αυτά. Και εν πάση περιπτώσει να σας πω κάτι. Εδώ υπάρχει το εξής: Ο ΣΥΡΙΖΑ έφτασε σ' αυτήν την κατάντια να μιλήσει για συγκεκριμένες αναπτυξιακές, που μία από αυτές είναι και στην Πελοπόννησο, στις οποίες έχουν συμβάλλει τα πάντα. Πριν λίγο καιρό έτρεχαν από πίσω τους τα προγράμματα για τους μετανάστες, για τους πρόσφυγες. Τώρα εκδίκηση! Να τους στοχοποιήσουμε! Ό,τι δεν ελέγχεται από εμάς το στοχοποιούμε είτε είμαστε στην αντιπολίτευση είτε είμαστε στην κυβέρνηση. Μην το επιτρέψετε. Μην επιτρέψετε να υπάρξει διαπλοκή όπου ένας δήμος θα είναι μέτοχος σε δέκα εταιρείες, όπως δεν το επιτρέψατε για τον ΦΟΔΣΑ. Κυρίες και κύριοι συνάδελφοι, δεν θα μπορούσα, όμως, να μείνω μόνο σε αυτή τη διαδικασία. Σήμερα είναι μια ιστορική μέρα για όλους εμάς που ξεκινήσαμε στην πολύ δύσκολη πορεία του 2009, αλλά και για δεκάδες συναδέλφους που δεν επέλεξαν την εύκολη λύση, να πάρουν την καρέκλα τους και να την πάνε αλλού. Έχουμε πολλές εμπειρίες να μοιραστούμε για το δικαστικό αποτέλεσμα, αλλά και τι συνέβη τα τελευταία χρόνια. Τα βιώσαμε όλα εμείς και οι οικογένειές μας. Βιώσαμε τη βία. Βιώσαμε τι συνέβη τα προηγούμενα χρόνια. Ναι, υπήρξαν αντιδράσεις και υπήρξαν αυθόρμητες αντιδράσεις από κόσμο ο οποίος σε μια πρωτόγνωρη κατάσταση έβλεπε δυσκολίες στη ζωή του. Όμως, κύριοι, δεν ήταν όλα αυθόρμητα. Ήταν οργανωμένα και δεν θέλω σε καμμία περίπτωση να τσουβαλιάσω πολιτικά κόμματα, αλλά θα τσουβαλιάσω πολιτικές τις οποίες χρησιμοποίησαν με τον ίδιο τρόπο. Και εξηγούμαι. Γιατί η βία και η Χρυσή Αυγή; Γιατί η κοινωνία μας και οι πολιτικές ομάδες, τα κόμματα, έπαιξαν σημαντικό ρόλο. Σταμάτησαν να θεωρούν παράνομο το πέταγμα του μπουκαλιού στον πολιτικό, το γιαούρτωμα, το να χτυπάνε τον πανεπιστημιακό, τον μετανάστη. Θεωρούσαν ότι ο πιο δυνατός μπορεί να κάνει το κέφι του. Κι έτσι ήρθε η Χρυσή Αυγή στον Άγιο Παντελεήμονα να παίρνει τις γιαγιάδες. Και μετά ήρθαν τα μνημόνια. Κι εκεί, αγαπητοί συνάδελφοι, κάποιοι που είναι σήμερα στη Βουλή, μαζί με τους χρυσαυγίτες έφτιαχναν κρεμάλες για τους Βουλευτές και έλεγαν: «Να καεί, να καεί η Βουλή». Και τότε στην πλατεία ήταν πάρα πολλοί μαζί. Το καταθέτω για τα Πρακτικά. [[Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αλλά δεν έμειναν εκεί. Μία από τις στιγμές που αμαύρωσαν την ιστορία της χώρας είναι τα γεγονότα που συνέβησαν στη Θεσσαλονίκη, όταν σταμάτησε η παρέλαση. Και τότε ήταν δύο ομάδες αυτές που σταμάτησαν την παρέλαση. Από τη μια ήταν η ομάδα των χρυσαυγιτών και από την άλλη η ομάδα του κ. Καρανίκα, μετέπειτα στρατηγικού συμβούλου, ο οποίος πιάστηκε από την Αστυνομία γιατί συμμετείχε με στελέχη του ΣΥΡΙΖΑ. Τι απάντησε ο κ. Κατρούγκαλος στον κ. Πάγκαλο στην ερώτηση: «Έχω δικαίωμα εγώ να έρθω στο πανεπιστήμιο σας και να εκφράσω τις απόψεις μου υπέρ της υφιστάμενης πολιτικής που ασκείται από την κυβέρνηση της χώρας;»; «Βεβαίως έχετε το δικαίωμα. Μπορεί να σας γιουχαΐσουν καθώς θα έρχεστε, άλλωστε όποιος εκτίθεται στην πολιτική θα πρέπει να απολαμβάνει του επαίνου, όταν του χρειάζεται, του ψόγου, ακόμη και της καζούρας, όπως σας αξίζει εσάς, κύριε Πάγκαλε.». Μετά από δύο χρόνια δεν μπόρεσε να πάει να μιλήσει στην Καλαμάτα. Και όπως έλεγε ο Χαρίλαος Φλωράκης: «Όποιος ουρεί στη θάλασσα, το βρίσκει στο αλάτι». Κυρίες και κύριοι συνάδελφοι, αυτά που συνέβησαν τα τελευταία χρόνια είναι για να μην ξανασυμβούν, αλλά οι πολιτικές δυνάμεις της χώρας, οι οποίες συμμετείχαν με διάφορους τρόπους, πρέπει να ζητήσουν δημόσια συγγνώμη - όχι από εμάς - για το μίσος και το εμφυλιοπολεμικό κλίμα που δημιούργησαν τα τελευταία χρόνια. Κυρίες και κύριοι συνάδελφοι, θέλω να σας πω κάτι που δεν έχει σχέση με τον ποινικό κώδικα. Τα είπαν όσοι ήταν να τα πούνε. Κάποιοι έχουν μια συνέχεια και μια πορεία. Το 2001 προστέθηκε στον Ποινικό Κώδικα το άρθρο 187 που δικάστηκε σήμερα η εγκληματική οργάνωση Χρυσή Αυγή. Το έφερε η κυβέρνηση του ΠΑΣΟΚ. Το ψήφισε το ΠΑΣΟΚ και η Νέα Δημοκρατία. Η Νέα Δημοκρατία τις τελευταίες μέρες ξεχνά να μιλήσει για το 2013 αυτοί που μίλησαν πρώτοι για τη Χρυσή Αυγή ήταν οι Βαγγέλης Βενιζέλος και το ΠΑΣΟΚ. Κατανοώ ότι θέλουν να πάρουν το τίμημα. Δεν γίνεται, όμως, έτσι, αγαπητοί συνάδελφοι. Πρέπει να γνωρίζετε ότι πρώτοι μιλήσαμε γι' αυτό και τα τότε δημοσιεύματα έλεγαν ότι ήμασταν πολύ επιθετικοί. Κατανοώ τους συναδέλφους του ΣΥΡΙΖΑ που μιλάνε πολλές φορές γι' αυτά που συνέβησαν στο συλλαλητήριο για το σκοπιανό και όλα αυτά. Εμείς τα έχουμε καταγγείλει και δεν πρόκειται να μπούμε σε αυτή τη διαδικασία. Εμείς δεν ήμασταν ούτε με τους «αγανακτισμένους» και με τα νερά και με όταν έστειλαν τον Δημήτρη Κωνσταντόπουλο στο νοσοκομείο οι «αγανακτισμένοι» ΣΥΡΙΖΑ - ΑΝΕΛ, ούτε όταν τα έκαναν με το συλλαλητήριο οι υπόλοιπες ομάδες. Τελειώνω με κάτι που νομίζω είναι προφητικό. Θα έρθει μια μέρα που ο κ. Τσίπρας θα ξυπνήσει και δεν θα μπορέσει να αντέξει τα αποτελέσματα της αθλιότητας με την οποία πολιτεύτηκε όλα αυτά τα χρόνια. Όπου και να τον «πιάσεις», δεν μπορείς να τον δικαιολογήσεις. «Καλός ο καιροσκοπισμός, καλός ο τυχοδιωκτισμός, καλή η ιδιοτελής προσέγγιση της πολιτικής, αλλά τα αποτελέσματα έρχονται στο τέλος και το τέλος θα είναι κακό». Δεν το είπα εγώ, το είπε σήμερα ο άνθρωπος που εκπροσωπεί τον κ. Τσίπρα στην Αίθουσα, ο κ. Γιάννης Ραγκούσης. Σας ευχαριστώ πάρα πολύ.
Κι εμείς ευχαριστούμε, κύριε Αντιπρόεδρε. Τον λόγο ο Κοινοβουλευτικός Εκπρόσωπος από το Κομμουνιστικό Κόμμα Ελλάδας κ. Αθανάσιος Παφίλης. Κύριε Παφίλη, να σας ενημερώσω ότι κάναμε ένα μικρό «κούρεμα» του χρόνου και πιστεύω να το σεβαστείτε.
Όλοι μίλησαν από δεκαοκτώ λεπτά.
Δώδεκα έχετε, αλλά θα βάλω και τη δευτερολογία σας.
Τώρα βρήκατε την ώρα να το πείτε; Αν θέλετε, διακόψτε με. Δεν είναι η πρώτη φορά που θα το κάνετε.
Σε μένα δεν έχετε δείξει ποτέ σεβασμό και το έχω παράπονο, αλλά δεν πειράζει. Εγώ σας εκτιμώ.
Λέω, λοιπόν, ότι είναι αδύνατον σήμερα να μην ξεκινήσουμε, παρ' ότι έγινε η συζήτηση το πρωί, με το θέμα της Χρυσής Αυγής. Θα επαναλάβω ορισμένα πράγματα, γιατί η επανάληψη είναι η μήτηρ της μαθήσεως, όχι για την Αίθουσα, αλλά κυρίως για έξω και όσους μπορεί να μας βλέπουν. Θα λέγαμε πρώτα απ' όλα να σταματήσει η προσπάθεια - ας το πω όπως το λέτε, παρότι εμείς δεν συμφωνούμε - κεφαλαιοποίησης της σωστής απόφασης του δικαστηρίου που χαρακτηρίζει εγκληματική οργάνωση τη Χρυσή Αυγή, πολύ περισσότερο που δεν ακούστηκε ίχνος, κύριε Υπουργέ, αυτοκριτικής από τα άλλα κόμματα. Κανένας δεν βγήκε, δεν είχε το μπόι και το θάρρος να πει: «Ναι, κάναμε λάθος. Υποτιμήσαμε» ή οτιδήποτε τέλος πάντων. Κανένας δεν το είπε αυτό, για τη στάση που είχαν τα άλλα κόμματα απέναντι στη Χρυσή Αυγή. Σε ό,τι μας αφορά, γιατί αλήθεια δίκασε το δικαστήριο, αλήθειες λέμε κι εμείς, από την πρώτη στιγμή, από θέσεις αρχών τοποθετηθήκαμε χαρακτηρίζοντας ναζιστική, φασιστική, εγκληματική οργάνωση τη Χρυσή Αυγή και μέσα στη Βουλή και έξω από τη Βουλή. Και πρέπει να θυμηθείτε όλοι σας, όσοι ήσασταν και όσοι δεν ήσασταν, την αντιμετώπιση που είχαμε και από τον Προεδρεύοντα της Βουλής. Και επειδή έτυχε εκ μέρους του ΚΚΕ να είμαι αυτός που έκανε αυτήν την αναφορά μέσα στη Βουλή, με επανέφερε να σταματήσω τους χαρακτηρισμούς. Φυσικά συνέβη το αντίθετο. Τα είπα πιο δυνατά. Θα πρέπει να θυμηθούν όλοι τις μεγάλες αντιπαραθέσεις και συγκρούσεις του ΚΚΕ να μην προσκαλούνται τα φασιστικά τέρατα σε εκδηλώσεις, πράγμα που στελέχη άλλων κομμάτων - με εξαιρέσεις, βέβαια - , δεν το έκαναν και δεν το κάνουν, όπως και όλες οι κυβερνήσεις. Απευθύνομαι και στον ΣΥΡΙΖΑ που σήκωσε τη σημαία ψηλά. Όταν είπα στον κ. Βίτσα: «Γιατί καλείς τους χρυσαυγίτες στο Καστελόριζο;», είπε: «Γιατί είναι θεσμικό κόμμα». Αυτή ήταν η απάντηση. Και πήγατε εσείς και οι χρυσαυγίτες. Τα ίδια συνέβησαν και σε δήμους, σε μαζικούς φορείς, παντού. Τα ίδια συνέβησαν και στον δήμο τώρα αυτές τις μέρες - και θα τα πω έτσι δυνατά αυτές τις μέρες - όταν ο Δήμαρχος του Περάματος - ΣΥΡΙΖΑ λέει ότι είναι και έτσι είναι - έβαλε και έσβησαν συνθήματα κατά της Χρυσής Αυγής. Συνελήφθηκε δημοτικός σύμβουλος δικός μας στην Αρτέμιδα. Φυσικά παρενέβη και το Υπουργείο, για να είμαι ειλικρινής, και απελευθερώθηκε αμέσως, γιατί πήγε και έσβησε εμετικά χρυσαυγίτικα συνθήματα έξω από το σχολείο. Επομένως, δεν είναι μικρής σημασίας αυτά που λέω ούτε τα λέμε για να δικαιωθούμε. Δεν έχουμε και ανάγκη άλλωστε. Όμως, έχουν σημασία οι αντιπαραθέσεις οι ιδεολογικές από την πλευρά του ΚΚΕ, που από θέσεις αρχής και χωρίς να παίζει πολιτικά παιχνίδια, που έπαιξαν όλα μηδενός εξαιρουμένου τα αστικά κόμματα, αντιπαρατέθηκε και σκληρά, μάλιστα, με τη Χρυσή Αυγή όχι μόνο μέσα στη Βουλή, αλλά κυρίως έξω - και μέσα στη Βουλή, αλλά κυρίως έξω από τη Βουλή - όταν οι άλλοι σιωπούσαν, όταν στελέχη σας καμάρωναν και τους καλούσαν σε όλες τις εκδηλώσεις. Θα πω παρακάτω. Ρωτάμε, λοιπόν: Αλήθεια, εσείς που βγαίνετε στα κεραμίδια δεν γνωρίζατε τι είναι και τι πρεσβεύει η Χρυσή Αυγή ανεξάρτητα αν την ψήφισε ο ελληνικός λαός; Δεν διαβάσατε τα έντυπά τους; Ποτέ δεν διαβάσατε που είχαν τον Χίτλερ πρωτοσέλιδο, που είχαν όλους τους φασίστες δολοφόνους και τους υμνούσαν στην επέτειο του θανάτου τους και λοιπά; Δεν γνωρίζατε την ιδεολογία τους; Δεν βλέπατε, δεν ακούγατε τις ομιλίες των στελεχών τους; Σε όλους σας απευθύνομαι, σε εσάς. Δεν ακούγατε τον Μιχαλολιάκο που τροχούσε τη λόγχη στο πεζοδρόμιο, που έλεγε ότι «είμαστε η γενιά των ηττημένων του 1945»; Δεν τα ξέρατε όλα αυτά; Δεν ξέρατε το ξεσάλωμα κυριολεκτικά; Δεν βλέπατε πώς λειτουργούσαν; Έμπαιναν σε λαϊκές αγορές, έκαναν μπλόκα στον Άγιο Παντελεήμονα, εκβίαζαν τους Πακιστανούς και με νταβατζιλίκι τους έπαιρναν λεφτά, αλλιώς «θα σε κάψουμε», τους έδερναν, τους μαχαίρωναν. Οι τηλεοράσεις τα έδειχναν όλα. Εσείς τι κάνατε αλήθεια και τώρα βγαίνετε στα κεραμίδια; Εννοώ και εσείς. Αφήστε τα αυτά. Λέω, λοιπόν, ότι όλα αυτά τα ξέρατε. Γνωρίζατε το τι έκαναν και στην Αθήνα και σε όλη την Ελλάδα; Γιατί αυτή η ολιγωρία; Δεν θα ζητήσετε ένα συγγνώμη; Δεν θα πείτε ότι κάνατε λάθος; Όλες οι κυβερνήσεις. Μείναμε εμείς να είμαστε το μαύρο πρόβατο, όπως λέγατε. Ευτυχώς, που είχαμε σηκώσει σημαία και λέγαμε ότι είναι υπόθεση μεγάλη και δεν πρέπει να υποτιμηθεί. Θέλετε, λοιπόν, επειδή ξύνεστε στην γκλίτσα του τσοπάνη, με αυτήν την έπαρση - κατεβείτε λίγο από το καλάμι - να σας διαβάσω δηλώσεις στελεχών όλων των κομμάτων σχεδόν για τη Χρυσή Αυγή - και Βουλευτών και κορυφαίων, μάλιστα, δημοσιογράφων που είναι στην παράταξή σας - τι έλεγαν τότε για τη Χρυσή Αυγή; Να σας διαβάσω ή να σας πω ή να μπείτε στο Youtube και να τα βρείτε, γιατί υπάρχουν ευτυχώς οι διάφοροι επιφανείς δημοσιογράφοι, κορυφαίοι, που καλούσαν τους χρυσαυγίτες σε συνεντεύξεις; Και γιατί σταμάτησε αυτή η ιστορία; Θα τα πούμε για να τα ξέρει ο ελληνικός λαός. Γιατί εμείς αρνηθήκαμε να πάρουμε μέρος σε συζήτηση που θα συμμετέχει εκπρόσωπος της Χρυσής Αυγής και μας ακολούθησαν - αυτό είναι θετικό - και τα άλλα κόμματα μετά και γι' αυτό εξαφανίστηκαν. Μόνο η κρατική ΕΡΤ, κύριε Ραγκούση και κύριοι του ΣΥΡΙΖΑ και κύριοι της Νέας Δημοκρατίας, έλεγε: «Δεν μπορώ. Πρέπει να τους βάλω τις ομιλίες, πρέπει να τους παρουσιάσω, γιατί είναι θεσμικό κόμμα, εκλεγμένο στη Βουλή». Ναι ή όχι; Είναι αλήθεια αυτά που λέμε; Είναι αλήθεια, κύριε Τσιάρα, ή όχι; Κι, όμως, δεν βρίσκει κανένας να πει καμμία κουβέντα σήμερα για όλα αυτά. Και σήμερα εμφανιστήκατε όλοι να οικειοποιηθείτε την πάλη κατά του φασισμού. Δεν θα πω ντροπή. Θα πω: «Κρείττον το σιγάν». Και καλύτερο είναι η αυτοκριτική απέναντι στον ελληνικό λαό. Θα μπορούσα να μιλάω πολλή ώρα. Δεν μας αρέσει να αρχίσουμε την ονοματολογία, ποιος είπε τι, πού, ούτε κάνουμε κουτσομπολιό, πολιτική κριτική κάνουμε. Είναι σκληρή μεν, αληθινή δε. Άλλα ζητήματα, κύριε Υπουργέ, θα αναφέρω. Η μεγάλη επιτυχία της Νέας Δημοκρατίας και των άλλων κομμάτων στην πορεία είναι η ένταξη στην Ευρωπαϊκή Ένωση. Αλήθεια, σας ρωτάω και εσάς και όλους σας: Δεν γνωρίζετε ποια είναι η στάση της Ευρωπαϊκής Ένωσης, όχι στα λόγια, αλλά και στην πράξη, απέναντι στον φασισμό; Δεν γνωρίζετε - και μην πείτε όχι - τη διαστρέβλωση, την πλαστογραφία της ιστορίας που κάνει στον Β΄ Παγκόσμιο Πόλεμο αθωώνοντας στην πραγματικότητα τους φασίστες; Θα πω κάτι θετικό. Όταν ήρθε το πρώτο ψήφισμα το 2005, σχεδόν όλοι οι Έλληνες Ευρωβουλευτές πλην δύο υπέγραψαν ένα κείμενο που φτιάξαμε εμείς, που καταδίκαζε αυτήν την προσπάθεια. Φτάνει αυτό; Δεν γνωρίζετε ότι η Γερμανία, - η Ευρωπαϊκή Ένωση, δημοκρατία έτσι; - αυτή που έχει και νόμο, που κυνηγάει τους ναζί, έδωσε συντάξεις σε SSίτες καταδικασμένους για εγκλήματα; Αν δεν το ξέρετε, τότε ο καθένας πάει σπίτι του. Δεν γνωρίζετε ότι στη Λετονία τα Waffen SS τους βάφτισαν ήρωες, αυτούς που ένα ακραίο πράγμα ήταν ότι έπαιρναν αίμα κάθε πρωί από επτά χιλιάδες παιδιά, τα οποία πέθαναν και τα έστελναν στα γερμανικά στρατόπεδα; Δεν γνωρίζετε; Εμείς κάναμε ερωτήσεις μέσα στο Ευρωκοινοβούλιο εκείνη την περίοδο. Η απάντηση της Ευρωπαϊκής Ένωσης ήταν: «Δεν ανακατευόμαστε». Δεν γνωρίζετε ότι διακόσιοι Γερμανοί στρατηγοί των SS και της Βέρμαχτ υπηρετούσαν στο ΝΑΤΟ μετά το 1960, που ήταν καταδικασμένοι για εγκλήματα πολέμου; Δεν γνωρίζετε τη Συμφωνία του Μονάχου - κανένας δεν μίλησε - που έδωσαν στον Χίτλερ την Τσεχοσλοβακία και τον αμόλησαν για να χτυπήσει τη Σοβιετική Ένωση; Δεν τα γνωρίζετε; Δεν γνωρίζετε την πλαστογραφία του Κατίν; Δεν γνωρίζετε τόσα που έγιναν μετά το 1990 σε σημείο χυδαίο, πρόστυχο, ασέβειας; Είκοσι εκατομμύρια νεκρούς στη Σοβιετική Ένωση, αυτή που νίκησε τον φασισμό και πάνε να τους ταυτίσουν με τους χιτλερικούς των SS; Πλήρης αποσιώπηση, διαστρέβλωση για την άνοδο του Χίτλερ. Δεν γνωρίζετε ποιος ανέβασε τον Χίτλερ - και μιλάτε για λαϊκισμούς και τέτοια πράγματα - στην εξουσία; Δεν γνωρίζετε τη σύσκεψη - τα έχουμε πει - και την απόφαση των Γερμανών βιομηχάνων - θα τα πω ξανά να τα ακούει η νεολαία, γιατί δεν μπορεί να τα βρει αλλού. «KRUPP», «THYSSEN», «BOSCH» και άλλες γιγάντιες γερμανικές εταιρείες έκαναν σύσκεψη την προηγούμενη μέρα και αποφάσισαν παράδοση της εξουσίας στον Χίτλερ. Την επομένη, οι τραπεζίτες, όλοι, Deutsche Bank και λοιπά της Γερμανίας αποφάσισαν να παραδοθεί η εξουσία στον Χίτλερ. Γιατί; Γιατί πίστευαν ότι μπορεί να διεξάγει αυτόν το δολοφονικό, τον απάνθρωπο πόλεμο που κόστισε πενήντα εκατομμύρια νεκρούς για να μοιράσουν ξανά την πίτα και η Γερμανία που είχε χάσει στον Α΄ Παγκόσμιο Πόλεμο να επανέλθει. Δεν τα ξέρετε όλα αυτά; Δεν ξέρετε για τη δεύτερη Δίκη της Νυρεμβέργης; Η πρώτη ήταν για τους εγκληματίες πολέμου. Η δεύτερη ήταν γι' αυτούς που στήριξαν οικονομικά τον Χίτλερ. Δεν ξέρετε ή δεν διαβάσατε ποτέ ότι αυτή η δίκη σταμάτησε με απαίτηση των Αμερικανών, γιατί ο Ford είχε παρασημοφορήσει τον Χίτλερ γιατί οι Αμερικανοί βιομήχανοι τροφοδοτούσαν με ατσάλι και άλλα μέταλλα τον Χίτλερ μέχρι το 1944, αρχές του 1945, μεσούντος, δηλαδή, και σε κρίσιμο σημείο του πολέμου. Δεν τα ξέρετε όλα αυτά, αλήθεια και μιλάτε για το τι είναι ο φασισμός; Πού διδάσκονται αυτά, κύριε Θεοδωρικάκο και κύριοι της Κυβέρνησης και του ΣΥΡΙΖΑ; Τα λένε σε κανένα σχολείο ποτέ; Ποτέ δεν τα λένε αυτά. Τίποτα! Δεν διδάσκεται η ιστορία του φασισμού και αναρωτιέστε γιατί η νεολαία παρασύρθηκε. Γιατί η νεολαία είναι άλλη γενιά, δεν έχει τις ζωντανές εμπειρίες, τις οποίες είμαστε υπερήφανοι που τις έχουμε εμείς. Γιατί όλα αυτά δεν γίνονται; Γιατί ο φασισμός είναι γνήσιο και πολιτογραφημένο, δηλωμένο τέκνο του καπιταλιστικού συστήματος, του ίδιου του καπιταλιστικού συστήματος. Αφήστε τώρα αυτά, κάτι θεωρίες! Ακούμε πράγματα, για μαύρο, κόκκινο φασισμό και λοιπά, μιλάμε για τρελά πράγματα, για αμόρφωτους ανθρώπους. Άλλο η κριτική που μπορεί να κάνεις. Ακούμε πράγματα που είναι ανιστόρητα. Γιατί; Πείραξε το φασιστικό καθεστώς το μεγάλο κεφάλαιο; Μα, αφού αυτά τα συμφέροντα υπηρέτησε. Δεν μπορούσαν με την αστική δημοκρατία και κατέφυγαν στον φασισμό. Αυτό γίνεται και αυτό δεν συμφέρει. Και έρχεστε τώρα εδώ και κάνετε διαγωνισμό - για να μην πω καλλιστεία - αντιφασισμού. Ποιος νίκησε τη Χρυσή Αυγή; Ο λαϊκός ξεσηκωμός, αυτό τη νίκησε, το ότι ο κόσμος ξεσηκώθηκε με πρωτοπόρους τους κομμουνιστές και άλλους αντιφασίστες. Δεν λέμε ότι ήμασταν μόνοι μας. Δημιουργήθηκε ένα ρεύμα αντιφασιστικό και η δολοφονία του Παύλου Φύσσα ήταν η σταγόνα που έκανε το ποτήρι να ξεχειλίσει. Εμείς, όμως, έχουμε ιστορία. Είναι η ιστορία - δεύτερον - που έφερε τη συντριβή της Χρυσής Αυγής, η αντιφασιστική ιστορία που γράφτηκε, όταν οι πρόγονοί τους - αλλά όχι μόνο αυτών, αλλά και άλλων - ήταν συνεργάτες του Χίτλερ, όταν ήταν αυτοί που εκτελούσαν πατριώτες, όταν ήταν αυτοί που είχαν κουκούλες, όταν ήταν αυτοί που δικαιώθηκαν και πριν, αλλά και μετά τον Εμφύλιο και κυβέρνησαν ορισμένοι και την Ελλάδα και πήραν και εύσημα σαν ήρωες, αυτοί που παρέδιδαν κεφάλια ανταρτών που πολεμούσαν τους φασίστες. Ναι, αυτά νίκησαν και δεν εφησυχάζουμε. Συνεχίζουμε, γιατί δεν ψόφησε το φίδι, ίσα ίσα έχει πολλά αυγά και σε πολλούς τομείς. Αυτό το σύστημα, λοιπόν, αν δεν ανατραπεί, θα ξαναγεννήσει και φασισμό και τέτοια καθεστώτα γιατί είναι άδικο, γιατί είναι απάνθρωπο, γιατί το 1% έχει το 90% του παγκόσμιου πλούτου, 60%, 70%, γιατί πεθαίνουν εκατομμύρια άνθρωποι από την πείνα, όταν οι άλλοι ξοδεύουν όσα οι άλλοι δεν βγάζουν σε δέκα ζωές μέσα σε μία νύχτα, γιατί αυτό το σύστημα εμποδίζει την πρόοδο της ανθρωπότητας. Και θα επανέλθει ο σοσιαλισμός - κομμουνισμός, βγάζοντας συμπεράσματα από τα θετικά και τα αρνητικά που είχε στην πορεία. Τώρα να μιλήσω για την τροπολογία.
Και με αυτή κλείστε, σας παρακαλώ.
Εδώ άρχισε ένας καυγάς. Ξέρετε, χρειάζεται και λίγο - δεν θα πω ντροπή, γιατί είναι και βαριά λέξη - αυτοσυγκράτηση. Είστε εσείς του ΣΥΡΙΖΑ που τροποποιήσατε τον Ποινικό Κώδικα, ναι ή όχι; Ναι. Βγήκατε να πείτε «κάναμε λάθος»; Όχι. Είστε εσείς της Νέας Δημοκρατίας που βγήκατε στα κεραμίδια; Και καλά κάνατε. Και εμείς είχαμε βγει τότε και προειδοποιήσαμε μάλιστα. Εμείς μιλήσαμε και πιο καθαρά από όλους σας ότι θα πέσουν στα μαλακά οι χρυσαυγίτες. Είστε εσείς που δεν τον αλλάξατε όταν ήρθατε τόσο καιρό; Τον αλλάξατε;
Τον αλλάξαμε!
Τι αλλάξατε; Τίποτα δεν αλλάξατε!
Όχι διάλογο, σας παρακαλώ!
Όχι, τον διατηρήσατε. Άρα, λοιπόν, χαμηλή πτήση και όχι πολύ ψηλά γιατί έχει και κεραυνούς πολλούς και κάποιοι πέφτουν μετά και τα καλάμια όταν σπάνε, ξέρετε τι συμβαίνει, για να μιλήσω και λίγο πιο λαϊκά. Επομένως, έχετε ευθύνες και οι δύο. Εμείς τα επισημάναμε αυτά και επειδή μας έκαναν και κριτική για τον 187 που δεν τον ψηφίσαμε, ο 187 δεν είναι μόνο αυτό. Ο 187 είναι ο περιβόητος «τρομονόμος» που και εσείς, όταν είχατε κάποιες άλλες αρχές, ήσασταν αντίθετοι και ο ΣΥΡΙΖΑ τον είχε καταψηφίσει και ήταν αντίθετος και όταν έγινε κυβέρνηση, όχι μόνο τον εφάρμοσε, αλλά έφερε και άλλον, περισσότερο γιατί είναι οι επιταγές της Ευρωπαϊκής Ένωσης. Και ξέρετε, τώρα εμείς δεν έχουμε αυταπάτες για το πού στοχεύουν αυτοί οι νόμοι, αλλά να ξέρετε ότι με τους νόμους δεν εμποδίζονται οι κοινωνικές επαναστάσεις, όσους και να φτιάξετε. Όταν φουντώσει το ποτάμι, όταν ο λαός αποφασίσει, δεν σταματά. Ωστόσο, όμως, για τον συγκεκριμένο εμείς καταθέτουμε μία τροπολογία και καλούμε και την Κυβέρνηση και τα άλλα κόμματα να την αποδεχτούν. Δεν συμφωνούμε με την τροπολογία του ΣΥΡΙΖΑ, γιατί έχει βάλει τον μισό Ποινικό Κώδικα και ο μισός Ποινικός Κώδικας μπορεί να μας τυλίξει όλους σε χαρτί αύριο, γιατί θα μας στερήσει το δικαίωμα του εκλέγειν και εκλέγεσθαι. Έχετε βάλει μέσα δεκαπέντε, είκοσι άρθρα. Μου επιτρέπετε να τη διαβάσω; Έχω δύο λεπτά. Η τροπολογία λέει τα εξής: «Τροποποίηση του άρθρου 5, ώστε να στερούνται το δικαίωμα του εκλέγειν και εκλέγεσθαι σε όλες τις εκλογές, στις εθνικές και τοπικές και ευρωεκλογές, όσοι έχουν καταδικαστεί ακόμα και με πρωτόδικη απόφαση, αφού δεν αναφέρεται στην τελεσίδικη ή αμετάκλητη απόφαση για τα εγκλήματα των παραγράφων 1» - στον εκλογικό νόμο λέμε - «”Συγκρότηση και ένταξη σε εγκληματική οργάνωση” και 2 “Διεύθυνση”. Δεύτερον, α. αυτοδίκαιη έκπτωση από το αξίωμα δημοτικού άρχοντα με άμεση εφαρμογή όποιου έχει καταδικαστεί για εγκλήματα 1 και 2 του Ποινικού Κώδικα, β. αντίστοιχα, αυτοδίκαιη έκπτωση από το αξίωμα αιρετού οργάνου περιφερειακής διοίκησης με άμεση εφαρμογή και αυτοδίκαιη έκπτωση Ευρωβουλευτή από το αξίωμά του, αν καταδικάστηκε ακόμα και πρωτόδικα για εγκλήματα 1 και 2». Νομίζουμε ότι είναι κατακάθαρη. Ιδού η Ρόδος! Και καθένας ας πάρει τις ευθύνες του! Ήδη έχουμε θέσει θέμα και στα δημοτικά και στα περιφερειακά και παντού να φύγουν οι φασίστες που έχουν εκλεγεί, γιατί ήταν και είναι εγκληματίες. Αναμένουμε απάντηση. Τέλος, για το νομοσχέδιο δύο λέξεις: Ελληνική ιθαγένεια. Η γνώμη μας είναι ότι η Κυβέρνηση προσπαθεί να ισορροπήσει ανάμεσα σε πιέσεις και στο ονομαζόμενο «δίκαιο του αίματος» που μας είπε ο κ. Βελόπουλος σήμερα, λες και αυτοί που συνεργάστηκαν με τον Χίτλερ, αυτοί που πρόδωσαν την Ελλάδα δεν είχαν ελληνικό αίμα. Ελληνικό αίμα είχαν! Ενώ ήταν άλλοι που δεν είχαν - αίμα εννοώ - και πολέμησαν και σκοτώθηκαν και στην πρώτη γραμμή και στην Αλβανία και στην Αντίσταση και παντού. Αυτά τώρα τα περί δικαίου αίματος και λοιπά είναι για να μαζεύουμε ψήφους και είναι και σκοταδισμός. Η Κυβέρνηση προσπαθεί να ισορροπήσει ανάμεσα σε αυτό και σε πιέσεις που μπορεί να δέχεται και σε μία πιο σύγχρονη αντίληψη και θετική γενικά, ότι πρέπει να αποδίδεται ιθαγένεια σε ανθρώπους που ζουν χρόνια στην Ελλάδα. Τώρα, έχουμε παιδιά στο σχολείο, κάνουν παρέα με Αλβανούς, κάνουν παρέα με Ιρακινούς, κάνουν παρέα με άλλους και έρχονται στο σπίτι και δεν καταλαβαίνεις από πού είναι, κυριολεκτικά έχουν αυτήν την αντίληψη. Η γνώμη μας - όχι η γνώμη μας, έτσι είναι - είναι ότι αλλάζει προς το χειρότερο, κύριε Υπουργέ. Δεν διευκολύνει να δοθεί ιθαγένεια, δυσκολεύει ακόμα περισσότερο. Πώς δυσκολεύει; Πρώτον, οικονομικά. Τα κριτήρια που βάζετε για το πόσο εισόδημα πρέπει να έχουν δεν τα έχουν ούτε Έλληνες. Δεύτερον, τα παράβολα. Επτακόσια; Πόσα είναι; Τα είπε αναλυτικά ο Συντυχάκης. Και τρίτον, είναι οι εξετάσεις. Ξέρετε, θα το πω και ας το πάρει το ποτάμι. Δεν κάνετε τέτοιου είδους εξετάσεις στους Έλληνες; Κάντε μια τέτοια δειγματοληπτική και να τους φέρετε να δώσουν τέτοιες εξετάσεις, για να πάνε στο 70% στα μαθήματα που λέτε, ιστορία, θεσμούς και λοιπά και λοιπά. Πόσοι θα περάσουν; Θυμάστε τι έγραφαν; «Ποιος κατέβασε τη σημαία από την Ακρόπολη;», «Ο Γκλέτσος». Τα θυμάστε; «Τι έγινε στις 28 Οκτωβρίου;», «Η επανάσταση του 1821». Αυτή την παιδεία έχετε, αυτή την παιδεία - αγραμματοσύνη! Αν βάζετε τέτοια κριτήρια εδώ με πανελλαδικές κ.λπ., εντάξει, σε άλλη κατάσταση που θα υπήρχε ιδιαίτερη φροντίδα για τους μετανάστες, για τα παιδιά τους κ.λπ., να μαθαίνουν να ενσωματώνονται κ.λπ, θα μπορούσε κάποιος να το δει, φυσικά, σε πιο χαλαρή μορφή. Με αυτά, όμως, τώρα τι θα κάνετε δηλαδή; Μα, αν είναι δυνατόν να ζητάτε 70%! Βγείτε έξω και κάντε ένα γκάλοπ με ερωτήσεις. Βγάλτε δυο, τρία συνεργεία να ρωτάνε τον κόσμο, Έλληνες εννοώ «αναντάμ παπαντάμ». Γι' αυτό το λέμε. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Και τέλος - τελείωσα, κύριε Πρόεδρε και ευχαριστώ πολύ - θα πω μία λέξη: Ποιος είναι ο στόχος για τα στελέχη της δημόσιας διοίκησης κ.λπ., ο οποίος επιτυγχάνεται πρώτα από όλα με την εκτίναξη της συνέντευξης; Εμείς το καταλαβαίνουμε. Θέλει η Κυβέρνηση - και όχι μόνο αυτή, τα ίδια έκαναν και οι προηγούμενοι - με βάση τις γενικότερες κατευθύνσεις να φτιάξει έναν κρατικό μηχανισμό όχι κομματικό - αυτά είναι κόλπα που λέτε, κρύβουν την πραγματικότητα - θέλει να φτιάξει στελέχη όχι που θα υπηρετούν μόνο τη δημόσια διοίκηση, που θα πιστεύουν σε αυτή την πολιτική, δηλαδή των ιδιωτικοποιήσεων, της ιδιωτικής πρωτοβουλίας, αυτά των προνομίων στο κεφάλαιο, για να είναι ενσωματωμένα. Γι' αυτό καλά κάνει η οποιαδήποτε κυβέρνηση και τα κάνει αυτά. Το θέμα είναι ποιον υπηρετούν, ποιο κράτος θέλουν να φτιάξουν: Το κράτος που υπηρετεί τον πολίτη ή το κράτος που υπηρετεί τα συμφέροντα του κεφαλαίου; Σας ευχαριστώ πολύ.
Ευχαριστούμε, κύριε Παφίλη. Τον λόγο έχει ζητήσει ο κ. Τσιάρας. Ορίστε, κύριε Υπουργέ, έχετε τον λόγο.
Κυρίες και κύριοι συνάδελφοι, ζήτησα τον λόγο γιατί έχουν κατατεθεί τρεις τροπολογίες τριών κομμάτων, σχετικά με παρεμβάσεις είτε στην εκλογική νομοθεσία είτε με κωλύματα εκλογιμότητας. Νομίζω ότι σε μία τόσο κρίσιμη στιγμή, ουσιαστικά την επόμενη μέρα μιας εξέλιξης που λίγο ή πολύ όλο το πολιτικό σύστημα, όλα τα πολιτικά κόμματα χαιρέτισαν ως νίκη της δημοκρατίας, θα έπρεπε να είμαστε τουλάχιστον αρκούντως σοβαροί και να μην επιχειρούμε απλά και μόνο για λόγους εντυπωσιασμού να καταθέτουμε προτεινόμενες τροπολογίες, οι οποίες όχι μόνο δεν έχουν έδαφος, όχι μόνο δεν ρυθμίζουν πραγματικά το συγκεκριμένο ζήτημα, αλλά δυστυχώς βρίθουν και πολλών, θα έλεγα, προβλημάτων μιας και υπάρχουν και νομοτεχνικές, αλλά και νοηματικές, προβληματικές θα έλεγα, διατάξεις. Η μεν τροπολογία του ΣΥΡΙΖΑ είναι πραγματικά εκπληκτική. Κύριοι συνάδελφοι του ΣΥΡΙΖΑ, υποκλίνομαι μπροστά στη δυνατότητά σας να αλλάζετε τον εαυτό σας με τέτοια ταχύτητα και να μεταφέρεστε σε μια πραγματικότητα την οποία εσείς οι ίδιοι είχατε αλλάξει. Δεν ξέρω αν ήταν οι πρωινές παραινέσεις του κ. Κοντονή και του κ. Παρασκευόπουλου, δύο πρώην Υπουργών Δικαιοσύνης της προηγούμενης κυβέρνησης, αλλά θα σας πω ότι τουλάχιστον όσοι από εσάς είχαν τη δυνατότητα να δουν, παρά το ότι μιλάμε ουσιαστικά για παρέμβαση στην εκλογική νομοθεσία και όχι στον Ποινικό Κώδικα, θα μπορούσαν εύκολα να διαπιστώσουν - κύριε Ξανθόπουλε, γιατί δεν την υπογράψατε; - ότι με βάση το άρθρο 51 παράγραφος 3 του Συντάγματος, όταν δεν υπάρχει αμετάκλητη ποινική καταδίκη, δεν τίθεται τέτοιο ζήτημα. Άρα, για να καταλάβουμε, τι τροπολογία καταθέσατε; Όσον αφορά τώρα στο ΚΙΝΑΛ, φαντάζομαι ότι προσπάθησε να παρακολουθήσει την εξέλιξη και κατέθεσε μια άλλη τροπολογία, η οποία μιλά για αποκλεισμό των κομμάτων και των υποψηφίων και αυτό να κρίνεται από τον Άρειο Πάγο. Κύριοι συνάδελφοι του Κινήματος Αλλαγής, ξέρετε ότι δεν είμαστε στη συζήτηση του να κρίνει ο Άρειος Πάγος τη δυνατότητα υποψηφιοτήτων, είτε κομμάτων είτε ακόμη και προσώπων. Και εν πάση περιπτώσει, θέλω να έχετε υπόψη σας ότι δεν πρόκειται να γίνουν εκλογές αύριο. Υπάρχει μια δέσμευση του Πρωθυπουργού ότι οι εκλογές θα γίνουν με την ολοκλήρωση της κυβερνητικής θητείας. Άρα δεν υπάρχει τέτοιο ζήτημα. Κύριε Παφίλη, όσον αφορά βεβαίως τη δική σας τροπολογία, ουσιαστικά υπάρχει το ίδιο θέμα με το άρθρο 51 του Συντάγματος, σύμφωνα με το οποίο, επαναλαμβάνω για άλλη μια φορά, αν δεν υπάρχει αμετάκλητη ποινική καταδίκη, δεν μπορεί να υπάρχει το κώλυμα. Κύριοι συνάδελφοι του ΣΥΡΙΖΑ, γυρίζω σε εσάς. Είναι πραγματικά εντυπωσιακό ότι ακόμη και στην προτεινόμενη τροπολογία - και πραγματικά αυτό είναι κάτι που δεν μπορώ να καταλάβω - ρίχνετε το βάρος στην παράλειψη για την ολοκλήρωση του αναγκαίου έργου και του πλαισίου που θα επέτρεπε τη συνέχεια του θεσμού υπό την καινούργια μορφή. Καλά, όντως εσείς τα γράφετε αυτά; Εμείς δεν ήμασταν αυτοί που σας καταγγέλλαμε, γιατί μια μέρα πριν κλείσει το ελληνικό Κοινοβούλιο ψηφίσατε έναν Ποινικό Κώδικα που θα έπρεπε να έχει τη συναίνεση όλων των πολιτικών κομμάτων; Εμείς δεν σας τα λέγαμε όλα αυτά, ότι δημιουργούνται συνέπειες και βεβαίως υπάρχει επίκληση του ευμενέστερου νόμου που θα ισχύει ό,τι και να γίνει; Καταλάβατε γιατί σας μιλώ για προσχηματικές και όχι για πραγματικές τροπολογίες; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Όμως, αυτό που θέλω να σας πω είναι ότι για μας ήταν ένα πολύ σημαντικό ζήτημα που μας απασχόλησε από την πρώτη στιγμή. Και θα απαντήσω και στον κ. Παφίλη που ρώτησε γιατί δεν το κάναμε, όταν κάναμε κάποιες αλλαγές στον Ποινικό Κώδικα. Εκείνες ήταν επείγουσες αλλαγές με τις οποίες έπρεπε να ρυθμίσουμε και να αντιμετωπίσουμε τα θέματα της τρομοκρατίας, τα θέματα των ποινών για τους ανθρώπους οι οποίοι πρέπει να παραμείνουν για μεγάλο χρονικό διάστημα μέσα στις φυλακές. Από εκεί και πέρα, όμως, θα έπρεπε να θυμάστε ότι συστήσαμε την Επιτροπή Παρακολούθησης του Ποινικού Κώδικα και ένα από τα πρώτα θέματα τα οποία θέσαμε ήταν το αν θα έπρεπε για βαριές ποινές ή για σύσταση εγκληματικής οργάνωσης να συνεχίσουμε να έχουμε ως παρεπόμενο τη στέρηση των πολιτικών δικαιωμάτων. Και σας διαβεβαιώνω ότι σε επικοινωνία που είχα με αρκετά από τα μέλη της επιτροπής, με εξαιρετικούς επιστήμονες κοινής αποδοχής, όλοι μου είπαν ότι στις συζητήσεις που έκαναν είναι υπέρ της επαναφοράς αυτών των ρυθμίσεων, με βάση το τι ίσχυε στον προηγούμενο Ποινικό Κώδικα. Το ποιος, λοιπόν, βιάστηκε και το ποιος δημιούργησε δεδομένα στην ελληνική κοινωνία ψηφίζοντας με έναν αδικαιολόγητα εσπευσμένο τρόπο και εφαρμόζοντας, επίσης, με μια αδικαιολόγητη ταχύτητα έναν νέο Ποινικό Κώδικα, νομίζω ότι είναι στην κρίση των Ελλήνων πολιτών, κύριοι συνάδελφοι του ΣΥΡΙΖΑ. Θα περίμενε τουλάχιστον κανείς με σοβαρότητα και ευθύνη σε ένα κρίσιμο θέμα το οποίο μας απασχόλησε όλους, όλο το πολιτικό σύστημα, όλο το δημοκρατικό τόξο του ελληνικού Κοινοβουλίου, να μπορούμε να στεκόμαστε με την ίδια σοβαρότητα και με την ίδια ευθύνη. Όμως, φαίνεται ότι αυτό παραμένει απλά και μόνο ευχή. Προφανώς, όπως αντιλαμβάνεστε, αυτές οι τροπολογίες δεν μπορούν να ενταχθούν σε μια τέτοια λογική. Θα έρθει ολοκληρωμένη, άρτια ρύθμιση μέσα από την πρόταση που θα κάνει η Επιτροπή Παρακολούθησης του Ποινικού Κώδικα, μαζί με άλλες ρυθμίσεις σε σχετικά σύντομο χρονικό διάστημα.
Κύριε Πρόεδρε, θα ήθελα τον λόγο.
Κύριε Ραγκούση, εγώ θα σας δώσω τον λόγο, αλλά θα πρέπει να ξέρετε ότι έχετε πάρει και τον χρόνο της τριτολογίας σας. Ορίστε, έχετε τον λόγο για ένα λεπτό.
Για ένα, δύο λεπτά, κύριε Πρόεδρε. Πρώτον, κύριε Υπουργέ της Δικαιοσύνης, δεν ξέρετε τι διαβάζετε. Την επόμενη φορά, λοιπόν, που θα αναφερθείτε σε γραπτά κείμενα, σας παρακαλώ, να είστε πολύ πιο προσεκτικός. Η τροπολογία που έχουμε καταθέσει προφανώς είναι κατατεθειμένη συνδυαστικά με το άρθρο 51, παράγραφος 3 του Συντάγματος και προφανώς κάθε διάταξη που επιλέγεται και ψηφίζεται από το ελληνικό Κοινοβούλιο δεν αναφέρει και τη διάταξη του Συντάγματος στην οποία υπάγεται κάθε φορά. Αυτό είναι το ένα. Άρα όλο αυτό το σκεπτικό που είπατε, τουλάχιστον όσον αφορά τη δική μας τροπολογία, δεν εδράζεται πουθενά. Δεύτερον, μην τα λέτε εσείς αυτά. Καταλάβαμε ότι από το πρωί έχει γίνει άνω κάτω η Κυβέρνηση, άλλη τοποθέτηση ο Υπουργός, άλλη τοποθέτηση ο Υφυπουργός, άλλη τοποθέτηση εσείς απόψε το βράδυ. Έχετε γίνει άνω κάτω. Μη συνεχίζετε, λοιπόν, σε κάποια απαράδεκτα επιχειρήματα. Είστε Υπουργός Δικαιοσύνης. Έχετε βάλλει κατά αυτού του νέου Ποινικού Κώδικα άπειρες φορές και εσείς προσωπικά. Φέρατε εδώ δύο αλλαγές αυτού του Ποινικού Κώδικα και δεν φέρατε για το συγκεκριμένο θέμα. Όμως, για να πάρει πίσω τα περιουσιακά του στοιχεία ο Φρουζής, κύριε Υπουργέ της Δικαιοσύνης, φέρατε αλλαγή στον νέο Ποινικό Κώδικα. Γι' αυτό και για τη Χρυσή Αυγή δεν ξέρατε να φέρετε!
Ευχαριστούμε, κύριε Ραγκούση.
Τελειώνω, κύριε Πρόεδρε. Και έρχομαι και σε κάτι τελευταίο και ίσως και πιο σοβαρό. Προσέξτε τι ανήγγειλε, αγαπητές και αγαπητοί συνάδελφοι, πριν από λίγο ο Υπουργός Δικαιοσύνης. Ανήγγειλε ότι η θέσπιση της στέρησης των πολιτικών δικαιωμάτων για τους εγκληματίες της Χρυσής Αυγής, σύμφωνα με την ετυμηγορία του ελληνικού δικαστηρίου, θα γίνει μέσω τροποποίησης του Ποινικού Κώδικα. Αυτό είπε πριν από λίγο. Αν γίνει αυτό, κύριε Υπουργέ, τότε αυτό θα συνεπάγεται ότι δεν θα περιλαμβάνει τους εγκληματίες χρυσαυγίτες, γιατί δεν μπορεί να υπάρξει στο Ποινικό Δίκαιο αναδρομική ισχύ σε αυτό θα πάτε να κάνετε.
Ευτυχώς το καταλάβατε!
Γι' αυτό τρία κόμματα, με πρώτους εμάς, όταν φώναζαν και οι υπόλοιποι, είπαμε ότι πια ένας είναι ο δρόμος, ο δρόμος της τροποποίησης της εκλογικής νομοθεσίας.
Σας παρακαλώ, κύριε Ραγκούση, ολοκληρώσατε.
Τέλος, επειδή βλέπω ότι έχετε πάρει φόρα να μιλήσετε, σας προειδοποιώ για ένα πράγμα: Μην εκτεθείτε κι άλλο, διότι με τροποποίηση του Ποινικού Κώδικα και επαναφορά της προηγούμενης διάταξης, οι χρυσαυγίτες δεν θα στερηθούν τα πολιτικά τους δικαιώματα. Αυτό μπορεί να συμβεί μόνο με τέτοιες τροπολογίες που αλλάζουν τον εκλογικό νόμο.
Σας ευχαριστούμε, κύριε Ραγκούση.
Κύριε Πρόεδρε, θα ήθελα τον λόγο.
Εσείς, κύριε Κεγκέρογλου, ως τι θέλετε να μιλήσετε;
Ως Κίνημα Αλλαγής, κύριε Πρόεδρε. Θα σας φέρω το χαρτί της αντικατάστασης, αν θέλετε.
Ορίστε, έχετε τον λόγο.
Είναι η πρώτη φορά, βέβαια, που έρχεται η Κυβέρνηση να επιχειρηματολογήσει εναντίον τροπολογιών τις οποίες δεν κάνει αποδεκτές. Αυτό πρώτη φορά συμβαίνει στους δεκαπέντε μήνες. Θα είναι καλό, λοιπόν, να το βλέπουμε αυτό και για όλες τις τροπολογίες που κατατίθενται τουλάχιστον από εδώ και πέρα, να ακούμε δηλαδή την αιτιολογία της απόρριψης. Κύριε Υπουργέ, είναι γεγονός ότι η τροποποίηση του Ποινικού Κώδικα - σ' αυτό δεν έχει καμμία αμφιβολία, ούτε και ο ΣΥΡΙΖΑ - είναι η αιτία που το δικαστήριο δεν μπορούσε να αποφασίσει για την αφαίρεση των πολιτικών δικαιωμάτων. Αυτό είναι δεδομένο και το παραδέχονται και οι ίδιοι. Το ζήτημα είναι ότι στην τροποποίηση που φέρατε του Ποινικού Κώδικα και από τη στιγμή που λέτε ότι δεν αφορά εκλογικό νόμο, έπρεπε ήδη να το έχετε αποκαταστήσει, ανεξάρτητα από το γεγονός ότι δεν θα μπορούσε να έχει εφαρμογή στην περίπτωση της Χρυσής Αυγής διότι, όπως πολύ σωστά είπε ο κ. Θεοδωρικάκος, το φαινόμενο του φασισμού, του ναζισμού, του ρατσισμού και όλων των εγκληματικών ενεργειών δεν είναι αποκλειστικά η Χρυσή Αυγή. Μπορεί και ενδέχεται να έχουμε κι άλλα φαινόμενα. Μην πούμε, λοιπόν, πάλι ότι δεν προλάβαμε.
Ευχαριστούμε, κύριε Κεγκέρογλου.
Και κλείνω με το εξής, κύριε Πρόεδρε. Η δική μας η τροπολογία έχει μία ουσιώδη διαφορά σε σχέση με τις τροπολογίες που κατέθεσαν τα άλλα κόμματα.
Εγώ την ξέρω.
Στον πυρήνα σε σχέση με τα πρόσωπα, λίγο πολύ όλοι είναι μία γενική πρόνοια. Δεν αναφέρουν πουθενά τα κόμματα! Τα κόμματα, τα οποία, κύριοι, εμπλέκονται με εγκληματικές οργανώσεις, που έχουν υποθάλψει εγκληματικές οργανώσεις, θα μπορούν να συμμετάσχουν σε εκλογές; Δεν είδα να λέτε τίποτα γι' αυτά. Τοποθετηθείτε, παρακαλώ.
Ευχαριστούμε, κύριε Κεγκέρογλου. Να μου φέρετε, παρακαλώ, το χαρτί της αντικατάστασης. Τον λόγο έχει τώρα ο κύριος Υπουργός.
Είναι πραγματικά απορίας άξιο πώς εξακολουθεί ειδικά η παράταξη του ΣΥΡΙΖΑ να υποστηρίζει μια τέτοια επιχειρηματολογία. Κύριε Ραγκούση, δεν ξέρετε ότι ακόμη και αν αλλάζαμε τη συγκεκριμένη διάταξη με τις αλλαγές που κάναμε τον Νοέμβριο στον Ποινικό Κώδικα, πάλι θα ίσχυε ο ευμενέστερος νόμος; Δεν το ξέρετε; Ποιον κοροϊδεύετε; Όταν λέω ότι είναι υποκριτική η στάση σας και με αναγκάζετε να ανεβάσω τους τόνους, αυτό αποδεικνύεται όχι από την κοινή λογική, αλλά από οποιονδήποτε γνωρίζει τη διαδικασία. Άρα για ποιο μιλάμε, για να καταλάβω κι εγώ;
Αν την αλλάξετε τώρα;
Ακούστε. Αν κάποια στιγμή δεν γίνουμε σοβαροί σ' αυτή την Αίθουσα, για να μπορούμε να υποστηρίζουμε την πραγματικότητα που υπάρχει στην πλήρη της διάσταση και κοροϊδεύουμε τον εαυτό μας απλά και μόνο για να δείξουμε εκ των υστέρων την ευαισθησία μας, προφανώς δεν έχουμε ούτε ευθύνη ούτε υπηρετούμε τους Έλληνες πολίτες.
Αυτή είναι η απάντηση σ' αυτά που είπατε προηγουμένως. Είπατε ότι θα αλλάξετε τον Ποινικό Κώδικα.
Δεν σας διέκοψα. Άκουσα με μεγάλη υπομονή όλα αυτά που λέγατε, παρά το ότι είχα απόλυτη αντίθεση. Έχω την εντύπωση ότι τουλάχιστον η σωστή κοινοβουλευτική λειτουργία πρέπει να επιβάλει την ίδια ακριβώς στάση από εσάς.
Σας παρακαλώ, κύριε Ραγκούση.
Για να τελειώνουμε, όμως, μ' αυτό, εσείς είστε αυτοί που με την αλλαγή του Ποινικού Κώδικα δώσατε αυτό το «παράθυρο». Εσείς είστε αυτοί που παρά το ότι βρεθήκατε στη θέση του εγκαλούμενου από το σύνολο των πολιτικών κομμάτων εκείνη την περίοδο, δεν κάνατε τίποτα για να ακούσετε τις προειδοποιήσεις μας και εσείς είστε αυτοί οι οποίοι πάλι έρχεστε υποκριτικά υποτίθεται για να προτείνετε κάτι που ξέρετε ότι ακόμη και τώρα να γίνει, δεν ισχύει γιατί ισχύει ο ευμενέστερος νόμος και υπάρχει σύγκρουση με το άρθρο 51 του Συντάγματος. Άρα, λοιπόν, ξέρετε καλά πως ό,τι και να συζητάμε αυτή τη στιγμή είναι για τις εντυπώσεις και όχι για την ουσία. Και το λέω αυτό, διότι σας επαναλαμβάνω ότι με σοβαρότητα και ευθύνη έχουμε σταθεί από την πρώτη στιγμή πάνω στο συγκεκριμένο ζήτημα με τη σύσταση της Επιτροπής Παρακολούθησης του Ποινικού Κώδικα. Κοιτάξτε, όλες αυτές οι δικαιολογίες ότι ουσιαστικά αφορά στην εκλογική νομοθεσία θα έπρεπε να καταρρίπτονται, διότι ξέρετε πάρα πολύ καλά - τουλάχιστον οι νομικοί που βρίσκονται σε αυτή την Αίθουσα το ξέρουν πάρα πολύ καλά - ότι είναι συναπτόμενες με πολλές ποινικές διατάξεις. [[Θόρυβος - διαμαρτυρίες από την πτέρυγα του ΣΥΡΙΖΑ]] Άρα, λοιπόν, πρέπει να ξέρουμε για τι μιλάμε. Δεν είναι κάτι αποκομμένο το οποίο μπορεί να σταθεί μόνο του. Και το λέω, διότι επαναλαμβάνω για άλλη μια φορά πως είναι πολύ εύκολο οι εκπρόσωποι των κομμάτων να βρίσκονται στην Αίθουσα του Κοινοβουλίου και με έναν πολύ απλό τρόπο να έρχονται να προτείνουν οποιαδήποτε ρύθμιση. Αν αυτή η ρύθμιση στην πραγματικότητα συγκρούεται με άρθρο του Συντάγματος ή με τη λογική του ευμενέστερου νόμου, αντιλαμβάνεστε ότι είναι μόνο για τις εντυπώσεις και όχι για την ουσία. Σας ευχαριστώ.
Έχει ζητήσει και ο κ. Συντυχάκης τον λόγο και θα μου φέρει το χαρτί της αντικατάστασης. Παρακαλώ, κύριε Συντυχάκη, έχετε τον λόγο. Θα αναλάβετε και εσείς μάλλον για λίγο Κοινοβουλευτικός Εκπρόσωπος.
Κύριε Πρόεδρε, καταθέσαμε μία τροπολογία η οποία είναι πολύ συγκεκριμένη και σαφής. Εμείς να δεχτούμε αυτό το οποίο είπατε σε σχέση με το άρθρο 51 του Συντάγματος για το αμετάκλητο. Όμως, άλλο ζήτημα θέλω να σας θέσω. Ως προς την έκπτωση, δεν υπάρχει κανένα συνταγματικό κώλυμα. Κατά συνέπεια, ποιος είναι ο λόγος για να μην δεχθείτε αυτό που θέσαμε και στη δεύτερη και στην τρίτη παράγραφο; Και ζητάμε να τοποθετηθείτε επ' αυτού. Εάν, λοιπόν, δεν συντρέχει κανένα συνταγματικό κώλυμα, τότε δεν συντρέχει και λόγος για να μην το κάνετε δεκτό. Πάρτε θέση, λοιπόν, γι' αυτό.
Ορίστε, κύριε Υπουργέ, έχετε τον λόγο για να απαντήσετε.
Κύριε Συντυχάκη, είπα νωρίτερα κάτι το οποίο δεν ξέρω κατά πόσο έγινε αντιληπτό. Μάλλον χρειάζεται να το πω πολλές φορές, γιατί η επανάληψη βοηθάει. Το ένα είναι ότι έχουμε μια σύγκρουση με το άρθρο 51 του Συντάγματος, παράγραφος 3, το οποίο αφορά και στη δική σας τροπολογία. Το δεύτερο είναι ότι ακόμη και αν θεωρήσουμε ότι πάμε να κάνουμε μία παρέμβαση στην εκλογική νομοθεσία στο «Διοικητικό» - εντός εισαγωγικών - Δίκαιο, αυτή η παρέμβαση να ξέρετε ότι συμπαρασύρει και πολλά άρθρα του Ποινικού Κώδικα, τα οποία πρέπει να αλλάξουν. Δεν είναι τόσο απλό. Υπάρχει εργασία η οποία γίνεται συστηματικά και επίμονα εδώ και μήνες και για το συγκεκριμένο ζήτημα. Επαναλαμβάνω ότι δεν είναι τόσο απλό. Γι' αυτό, θα έλεγα ότι πρέπει να δείξουμε τουλάχιστον για μια φορά σοβαρότητα και ευθύνη στη συνέχεια μιας ημέρας η οποία απέδειξε πολλά. Νομίζω ότι θα έπρεπε να μας κρατάει ενωμένους το δημοκρατικό τόξο των κομμάτων που είναι στο ελληνικό Κοινοβούλιο, ώστε αυτό να μπορεί να χτίζει την επόμενη μέρα με όρους και κανόνες πραγματικής ασφάλειας, πραγματικής διαφάνειας. Έχουμε τις ιδεολογικές μας διαφορές, οι οποίες νομίζω ότι είναι σεβαστές, αλλά από κει και πέρα υπάρχουν κάποια πράγματα στα οποία θα έπρεπε αυτονόητα να συμφωνούμε όλοι. Η χθεσινή μέρα ήταν ένα μεγάλο δίδαγμα για όλους μας.
Ο κ. Ιωάννης Μπούγας από τη Νέα Δημοκρατία έχει τον λόγο.
Θα ήθελα να πω δυο λόγια μόνο. Θα ήθελα, συνεχίζοντας από εκεί που τελείωσε ο Υπουργός, να πω τα εξής: Κατ' αρχάς, η τροπολογία του Κινήματος Αλλαγής με την τροπολογία του ΣΥΡΙΖΑ δεν μπορούν να κριθούν με τον ίδιο τρόπο από άποψη συνταγματική. Έχουν διαφορές. Νομίζω ότι αυτό το οποίο πρέπει να κρατήσουμε είναι η βούληση της Κυβέρνησης, όπως διατυπώθηκε από τον αρμόδιο Υπουργό πριν από λίγο, να δώσει λύση σε αυτό το ζήτημα. Πρόκειται για μία στρέβλωση, αλλά δεν θα επαναλάβω πώς και με τίνος ευθύνη δημιουργήθηκε. Πάντως, βούληση της Κυβέρνησης είναι να δοθεί λύση. Και θα δοθεί λύση, αλλά με μελέτη και με μία νομοθετική παρέμβαση, η οποία θα στέκει συνταγματικά.
Αρμόδιος Υπουργός είναι ο κ. Τσιάρας.
Κύριε Ραγκούση, ή δεν αντιληφθήκατε ή αντιληφθήκατε και κάνετε πως δεν καταλαβαίνετε. Η τροπολογία που φέρνετε δεν είναι μια απλή συμπλήρωση στην εκλογική νομοθεσία. Είναι μια τροπολογία προφανώς και προδήλως αντισυνταγματική, διότι είναι αντίθετη προς το πνεύμα, κυρίως όμως προς το γράμμα του άρθρου 51, παράγραφος 3. Και το ερώτημα που τίθεται είναι το εξής: Το ξέρατε και τη φέρατε ή αγνοούσατε τη συνταγματική ρύθμιση και για να δημιουργήσετε εντυπώσεις, την καταθέσατε σήμερα και ενώ σας έχουν πείσει - γιατί νομίζω ότι έχετε πειστεί - για την αντισυνταγματικότητα της παρέμβασής σας - συνεχίζετε να την υποστηρίζετε; Το να διορθώνετε το λάθος με μια εμμονή στο λάθος, αυτό, με συγχωρείτε, είναι αντικοινοβουλευτικό.
Ολοκληρώθηκε η διαδικασία. Τον λόγο έχει τώρα ο κ. Αθανάσιος Καββαδάς. Δυστυχώς, θα έχουμε υπομονή και με τους Βουλευτές τώρα. Οι Κοινοβουλευτικοί Εκπρόσωποι και οι Υπουργοί θα κάνουν υπομονή και για τους Βουλευτές. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Θα ήθελα την ανοχή σας για δύο λεπτά για να αναφερθώ στην τροπολογία που κατέθεσα. Κύριοι Υπουργοί, κυρίες και κύριοι συνάδελφοι, το 2013 η Κυβέρνηση της Νέας Δημοκρατίας, με Πρωθυπουργό τον Αντώνη Σαμαρά και με τη συμβολή του τότε Υπουργού Προστασίας του Πολίτη Νίκου Δένδια, συγκέντρωσαν και έστειλαν στον εισαγγελέα τις δικογραφίες που κίνησαν τα γρανάζια και οδήγησαν εν τέλει, πάλι επί Κυβερνήσεως της Νέας Δημοκρατίας με Πρωθυπουργό τον Κυριάκο Μητσοτάκη, στη χθεσινή ιστορική απόφαση της δικαιοσύνης, μία απόφαση - νίκη ολόκληρου του συνταγματικού τόξου. Χαιρετίζω αυτήν την απόφαση και αισιοδοξώ ότι η δημοκρατία θα έχει πάντα τους τρόπους να απομονώνει και να αποβάλλει ό,τι την απειλεί. Καλό είναι σήμερα να είμαστε ενωμένοι και ας προσπαθεί ο ΣΥΡΙΖΑ να διχάσει και να θολώσει τα νερά, γιατί ξέρει καλά ότι με δική του ευθύνη σήμερα δεν μπορούν να εφαρμοστούν στους καταδικασθέντες της Χρυσής Αυγής οι διατάξεις περί στέρησης πολιτικών κομμάτων και αυστηρότερες ποινές. Σε ό,τι αφορά το νομοσχέδιο που συζητούμε σήμερα, εισάγει διαδικασίες διαφάνειας, αντικειμενικότητας, ισονομίας και ισοπολιτείας στις διαδικασίες πολιτογράφησης. Η απόδοση της ελληνικής ιθαγένειας δεν μπορεί να γίνεται ελαφρά τη καρδία. Πρέπει να διασφαλίζεται ότι όποιος θέλει να ονομάζεται «Έλληνας» πρέπει να αποδείξει έμπρακτα ότι το επιθυμεί και ότι το αξίζει. Πρέπει να ενστερνίζεται τις αρχές και τις αξίες που έχτισαν το ελληνικό έθνος, να υιοθετεί τον πολιτικό και νομικό πολιτισμό, την κουλτούρα, τα ήθη και τα έθιμά του. Όλες αυτές οι προϋποθέσεις τίθενται και ελέγχονται με το παρόν νομοσχέδιο μέσω γραπτών εξετάσεων τύπου Πανελλαδικών στη γλώσσα, την ιστορία, τη γεωγραφία και άλλες βασικές αρχές που στοιχειοθετούν την ελληνικότητα. Παράλληλα, ελέγχεται αν ο υποψήφιος μετέχει ομαλά και τακτικά στην πολιτική, κοινωνική και οικονομική ζωή. Βεβαίως, όλα αυτά προϋποθέτουν ότι ο υποψήφιος διαθέτει όλα τα απαραίτητα δικαιολογητικά, που ούτως ή άλλως ζητάει η πολιτεία. Έτσι έχουμε διπλό κέρδος. Υπάρχουν δικλείδες ασφαλείας ως προς το ποιος δικαιούται να λέγεται Έλληνας, παράλληλα, όμως, βελτιώνονται και βασικές λειτουργίες του κράτους, ώστε να μπει τέλος σε πολυετείς καθυστερήσεις. Μέχρι σήμερα δεκαεννιά επιτροπές εξέταζαν - στην καλύτερη περίπτωση - τρεισήμισι έως τέσσερις χιλιάδες τον χρόνο. Κάπως έτσι φτάσαμε το 2019 να παραλάβουμε πενήντα χιλιάδες αιτήσεις συνολικά σε εκκρεμότητα και στις τρεις κατηγορίες που ανέφερε προηγουμένως και ο κύριος Υπουργός. Μεταξύ αυτών των αιτήσεων υπάρχουν αιτήσεις ανθρώπων που δικαιούνται την ελληνική ιθαγένεια μένοντας στην Ελλάδα και έχοντας αφοσιωθεί στην ελληνική κοινωνία. Γι' αυτές τις περιπτώσεις που περιλαμβάνουν και παιδιά που γεννήθηκαν εδώ και φοιτούν σε ελληνικό σχολείο, συστήνονται δύο νέες διευθύνσεις, μία στην Αττική και μία στη Μακεδονία, και ειδικά για τα παιδιά αυτά απλοποιούνται ακόμα περισσότερο οι διαδικασίες πολιτογράφησης. Κυρίες και κύριοι συνάδελφοι, ιδιαίτερη αναφορά θα ήθελα να κάνω στην πρόβλεψη του άρθρου 29 για παράταση των συμβάσεων των τριών χιλιάδων, περίπου, εργαζομένων στο πρόγραμμα «Βοήθεια στο Σπίτι». Αυτοί οι άνθρωποι εξυπηρετούν εδώ και δεκαεπτά με δεκαοκτώ χρόνια εκατόν είκοσι χιλιάδες συνανθρώπους μας και οι υπηρεσίες τους απεδείχθησαν υπερπολύτιμες μέσα στην πανδημία. Η Κυβέρνησή μας διασφαλίζοντας τη συνέχιση του προγράμματος «Βοήθεια στο Σπίτι» δίνει οριστικά τέλος στην αγωνία αυτών των εργαζομένων, αλλά και των χιλιάδων ωφελουμένων. Δίνει παράταση και μάλιστα με αναδρομική ισχύ από την 1η Οκτωβρίου στις συμβάσεις τους μέχρι τη δημοσίευση του διορισμού των επιτυχόντων στους οριστικούς πίνακες διοριστέων της προκήρυξης 4Κ/2020. Το σημαντικότερο, όμως, είναι αυτή καθαυτή η προκήρυξη για την κανονική, οριστική πρόσληψη των εργαζομένων στις θέσεις που επί τόσα χρόνια υπηρετούν. Θα ήθελα, επίσης, να αναφερθώ στην τροπολογία του Υπουργείου Υγείας, που συμπιέζει τους χρόνους της τελευταίας προκήρυξης για πρόσληψη μόνιμων γιατρών. Με αυτόν τον τρόπο θα πάρει και η Λευκάδα πολύ νωρίτερα τους γιατρούς που έχουν προκηρυχθεί, ώστε να αρχίσουν σταδιακά να καλύπτονται οι πολλές και μεγάλες ανάγκες που υπάρχουν στο Γενικό Νοσοκομείο Λευκάδας. Επίσης θέλω να αναφερθώ σε ορισμένες από τις διατάξεις που αφορούν τους Οργανισμούς Τοπικής Αυτοδιοίκησης. Οι διατάξεις που κωδικοποιούν τις αρμοδιότητες των οικονομικών επιτροπών των δήμων επαναφέρουν την κυβερνησιμότητα στους δήμους. Η ασυλλόγιστη εφαρμογή της απλής αναλογικής απείλησε με διάλυση πολλούς δήμους και περιφέρειες. Αυτό το διορθώνουμε. Ξεκαθαρίζουμε τον ρόλο της οικονομικής επιτροπής και της επιτροπής ποιότητας ζωής και επί της ουσίας αποκαθιστούμε τη λειτουργικότητα και την αποτελεσματικότητα της τοπικής αυτοδιοίκησης. Ουσιαστική στήριξη στους δήμους αποτελεί και η παροχή δυνατότητας σε συμβούλους και επιστημονικούς συνεργάτες των δημάρχων να συντάσσουν μελέτες ή τεύχη δημοπράτησης για έργα των δήμων. Αυτό θα είναι ευεργετικό, ιδίως σε μικρούς δήμους που δεν έχουν τεχνικές υπηρεσίες. Επίσης, θα ήθελα να σταθώ στο άρθρο 46, το οποίο δίνει τη δυνατότητα, μεταξύ άλλων, σε περιφέρειες και νησιωτικούς δήμους να παρέχουν δωρεάν στέγη και σίτιση στο ιατρικό, παραϊατρικό και νοσηλευτικό προσωπικό, στα σώματα ασφαλείας και στους αναπληρωτές δασκάλους και καθηγητές, οι οποίοι παρέχουν υπηρεσία στις περιοχές δικαιοδοσίας τους. Θα ήθελα να ευχαριστήσω και να συγχαρώ τον Υπουργό τον κ. Θεοδωρικάκο, αλλά και τον κ. Λιβάνιο διότι αποδέχθηκαν το αίτημά μου να αποσύρουν τον αρχικό πληθυσμιακό περιορισμό των δεκαοκτώ χιλιάδων κατοίκων και να ανοίξουν αυτή τη δυνατότητα και για τη Λευκάδα, αλλά και για άλλα νησιά. Θα ήθελα να πω δυο λόγια για την τροπολογία που κατέθεσα με ειδικό αριθμό 63 και γενικό αριθμό 507. Αφορά αναπτυξιακούς οργανισμούς και δίκτυα δήμων και περιφερειών, των οποίων ο ρόλος στην προώθηση της ανάπτυξης αναβαθμίζεται, ώστε να δοθεί η δυνατότητα συμμετοχής τους σε αναπτυξιακές πολιτικές και προγράμματα του Προγράμματος Δημοσίων Επενδύσεων, κρατικών ενισχύσεων, καθώς και συγχρηματοδοτούμενων προγραμμάτων. Πλέον τα δίκτυα πόλεων μπορούν να αποτελέσουν εταίρους των ΟΤΑ, με στόχο την υποβοήθηση του έργου της τοπικής αυτοδιοίκησης, αλλά και τη βελτίωση της απορροφητικότητας όλων των πόρων που θα συρρεύσουν τα επόμενα χρόνια στη χώρα μας. Προϋπόθεση θα είναι βεβαίως να είναι εγγεγραμμένα στα μητρώα. Εν όψει των 72 δισεκατομμυρίων του Ταμείου Ανάκαμψης και του νέου ΕΣΠΑ θέλουμε την κινητοποίηση όσο το δυνατόν περισσότερων δυνάμεων για να μην πάνε χαμένα αυτά τα χρήματα. Γνωρίζουμε όλοι πάρα πολύ καλά τις δυσκολίες στην απορρόφηση των προηγούμενων ΕΣΠΑ. Μεγάλο μέρος αυτών των δυσκολιών οφείλονται σε αγκυλώσεις που δεν επιτρέπουν σε φορείς, όπως τα δίκτυα δήμων και περιφερειών, να συμμετέχουν στην εκπόνηση μελετών και εν γένει την υλοποίηση έργων. Κλείνοντας, θα ήθελα να πω ότι αυτό το εμπόδιο αίρεται με την τροπολογία που κατέθεσα και ανοίγει ο δρόμος για να προχωρήσουν μεγάλα έργα στην ελληνική περιφέρεια, που τόσο μεγάλη ανάγκη έχει από υποδομές, ανάπτυξη και θέσεις εργασίας. Σας παρακαλώ, κύριε Υπουργέ, να την κάνετε αποδεκτή. Σας ευχαριστώ πολύ.
Ευχαριστούμε τον κ. Καββαδά. Τον λόγο έχει τώρα ο κ. Δημήτριος Κωνσταντόπουλος από το Κίνημα Αλλαγής.
Κύριε Πρόεδρε, κυρίες και κύριοι συνάδελφοι, κύριε Υπουργέ, ζήσαμε χθες μια ιστορική στιγμή, τη θεσμική καταδίκη του νεοναζισμού, τη νίκη της δημοκρατίας, τον σεβασμό της δικαιοσύνης. Αποδείχθηκε, λοιπόν, ότι οι θεσμοί είναι θεματοφύλακες της δημοκρατίας. Ο φασισμός, όμως, αγαπητοί συνάδελφοι, δεν τελειώνει. Η ιστορία έχει δείξει ότι μπορεί και αναγεννάται. Η Ακροδεξιά θα υπάρχει. Και ας μην γελιόμαστε, οι ακραίες φωνές, τα υπερεθνικιστικά φρονήματα, που μάχονται το διαφορετικό, θα συνεχίσουν να υπάρχουν με ή χωρίς τη Χρυσή Αυγή. Και δυστυχώς, αγαπητοί συνάδελφοι, για την παγκόσμια κοινότητα, ο Όρμπαν και ο Μπολσονάρου αναπτύσσουν νέες ρητορικές μίσους στις κοινωνίες μας. Απέναντι σε όλους αυτούς χθες όρθωσε το ανάστημά της η ελληνική δημοκρατία. Εχθές όλοι οι πολίτες του δημοκρατικού τόξου σαν μια γροθιά περιμέναμε την ετυμηγορία της δικαιοσύνης, ώστε να έχει νικήσει η δημοκρατία. Και αυτό συνέβη. Σήμερα, αγαπητοί συνάδελφοι, σε εμάς απομένει και είναι χρέος όλων μας, θα έλεγα, στο ελληνικό Κοινοβούλιο να διασφαλίσουμε θεσμικά ότι ο ναός της δημοκρατίας, η ελληνική Βουλή, δεν θα ξαναζήσει πια τέτοιες περιπτώσεις και δεν θα ξαναδούμε πεδίο δράσης μιας εγκληματικής οργάνωσης μέσα στο ελληνικό Κοινοβούλιο. Ωστόσο, αγαπητοί συνάδελφοι, να θυμίσω ότι το Κίνημα Αλλαγής, το ΠΑΣΟΚ, δεν ήμασταν ούτε στις πλατείες ούτε στους δρόμους με τη Χρυσή Αυγή. Εμείς την περίοδο 2009-2011 δίναμε τη μάχη για τη δημοκρατία εντός της Βουλής, για να κρατηθεί η χώρα όρθια, για να μην χρεοκοπήσει η Ελλάδα και να υπάρχει σήμερα η Ελλάδα, όταν τα άλλα πολιτικά κόμματα βρίσκονταν στο Σύνταγμα ως αντιμνημονιακές φωνές. Βέβαια στη συνέχεια βρήκαν τον δρόμο του ρεαλισμού και ακολούθησαν εμάς. Να θυμίσω, αγαπητοί συνάδελφοι, γιατί θα πρέπει να λέγονται όλες οι αλήθειες, ότι η κυβέρνηση ΣΥΡΙΖΑ - ΑΝΕΛ το 2019, όταν ψήφισε τους Ποινικούς Κώδικες, ήταν η κυβέρνηση που άλλαξε τις ποινές σε ό,τι αφορούσε τη συγκρότηση και σύσταση εγκληματικής οργάνωσης. Μετέτρεψε τις ποινές από δέκα έως είκοσι χρόνια σε πέντε έως δεκαπέντε, καταργώντας ταυτόχρονα την πρόβλεψη για στέρηση των πολιτικών δικαιωμάτων. Η Κυβέρνηση ΣΥΡΙΖΑ - ΑΝΕΛ είχε την ευκαιρία να ξεριζώσει τους θύλακες του φασισμού. Δεν το έπραξε. Άφησε, θα έλεγα, το αυγό του φασισμού να επωάζεται. Αυτά για να μην ξεχνιόμαστε. Μάλιστα σήμερα ο κ. Κοντονής, πρώην Υπουργός Δικαιοσύνης, αποχωρεί από την Κεντρική Επιτροπή του ΣΥΡΙΖΑ καταγγέλλοντας. Τα συμπεράσματα, λοιπόν, αγαπητοί συνάδελφοι του ΣΥΡΙΖΑ, δικά σας. Έρχομαι επί του νομοσχεδίου. Ο ν. 4604/2019 εν τοις πράγμασι δεν εφαρμόστηκε ποτέ. Με την αλλαγή Κυβέρνησης συνεχίστηκε η εφαρμογή του νόμου του ΠΑΣΟΚ 3838/2010, όπως ίσχυε και πριν τον νόμο του ΣΥΡΙΖΑ. Παρά ταύτα οι επιτροπές πολιτογράφησης υπολειτουργούσαν. Η Κυβέρνηση, αντί να αντιμετωπίσει τις αδυναμίες αυτές, προτίμησε να φέρει προς ψήφιση ένα νέο σύστημα πολιτογράφησης, που θα ισχύει μάλιστα από τον Απρίλιο του 2021, έχοντας βέβαια στην πλάτη του τριάντα χιλιάδες εκκρεμείς αιτήσεις. Είναι ένα σύστημα που ούτε απλοποιεί ούτε φυσικά καταπολεμά τη γραφειοκρατία. Στο πλαίσιο αυτό, εμείς, το Κίνημα Αλλαγής, καταθέσαμε μία δέσμη δεκαπέντε σημείων με στόχο την επιτάχυνση της διεκπεραίωσης των εκκρεμών αιτήσεων. Στόχος, αγαπητοί συνάδελφοι, είναι να διαμορφωθεί ένα νομικό πλαίσιο στο πνεύμα του ν.3838/2010 και μάλιστα πιο λειτουργικό και σύγχρονο, αλλά με πραγματικές εγγυήσεις ποιότητας και διαφάνειας. Αγαπητοί συνάδελφοι, θα πρέπει να ξεκαθαρίσουμε ότι με το νομοσχέδιο, η επιτάχυνση της διαδικασίας πολιτογράφησης παραπέμπεται στις καλένδες, αφού οι υπηρεσίες μετά την 1η Απριλίου του 2021 αναστέλλονται μέχρι νεωτέρας. Ταυτόχρονα, εισάγονται εισοδηματικά κριτήρια και κάθε υποψήφιος πρέπει να έχει ετήσιο εισόδημα τουλάχιστον ίσο με τις ετήσιες αποδοχές του ανειδίκευτου εργάτη. Τα κριτήρια αυτά, κύριε Υπουργέ, αποκλείουν μεγάλο αριθμό υποψηφίων και πλήττουν πολλούς που έχουν ήδη κάνει αίτηση. Να σημειώσω ότι τριάντα χιλιάδες αιτήσεις θα κριθούν με το νέο σύστημα που θα ισχύσει από τον Απρίλιο του 2021. Έρχομαι στο δεύτερο κεφάλαιο του νομοσχεδίου για την επιλογή διοικήσεων στον δημόσιο τομέα. Μειώνονται διαρκώς, κύριε Υπουργέ, τα απαιτούμενα προσόντα για να μπορεί κάποιος να επιλεγεί σε θέση ευθύνης στον δημόσιο τομέα. Κατεβάζετε διαρκώς τον πήχη, θα έλεγα. Καταργήθηκε η προϋπόθεση να είναι κάποιος πτυχιούχος για να μπορεί ένας μετακλητός να γίνει διευθυντής γραφείου Υπουργού. Να θυμίσω ότι μειώθηκαν τα απαιτούμενα προσόντα για τον διοικητή της ΕΥΠ, ώστε να περνάει εύκολα, θα έλεγα, η κομματική πρόταση. Και τώρα μειώνετε τα προσόντα που πρέπει να έχει κάποιος για να επιλεγεί σε θέση διοίκησης δημόσιου φορέα. Βάζετε, λοιπόν, προϋπόθεση την πενταετή εμπειρία στον δημόσιο ή στον ιδιωτικό τομέα. Εδώ, κύριε Υπουργέ, θα έπρεπε να προβλέπεται να κατέχει βαθμό Α΄ ή Β΄, δηλαδή να προηγηθεί το βαθμολόγιο και όχι η προϋπηρεσία. Εμείς λέμε: Διαφάνεια, διαύγεια, αξιοκρατία παντού. Διαφωνούμε επίσης με τις νέες δυνατότητες που δίνετε στους μετακλητούς. Δεν είναι δυνατόν, κύριε Υπουργέ, οι μετακλητοί υπάλληλοι να υποκαθιστούν δημόσιες υπηρεσίες. Έρχομαι στην τροπολογία για τα αθλητικά σωματεία. Δίνετε κατ' αρχάς τη δυνατότητα στους δήμους να επιχορηγούν και να αναλαμβάνουν τα έξοδα μετακίνησης αθλητικών συλλόγων και σωματείων, με ορίζοντα όμως έως 30 Ιουνίου του 2021. Εδώ μπαίνει ένα ερώτημα: Γιατί τόσο στενά χρονικά περιθώρια και μάλιστα εν μέσω κρίσης; Επίσης, σε συνέχεια του τελευταίου νομοσχεδίου για τον αθλητισμό προβλέπεται ότι τα αθλητικά σωματεία που δεν έχουν ειδική αθλητική αναγνώριση και δεν είναι εγγεγραμμένα στο μητρώο της Γενικής Γραμματείας Αθλητισμού, δεν θα μπορούν να χρησιμοποιούν αθλητικές εγκαταστάσεις της τοπικής αυτοδιοίκησης. Επίσης, δεν θα μπορούν να συνάπτουν προγραμματικές συμβάσεις αθλητικής ανάπτυξης με δημόσιους φορείς. Η θέση μας είναι σαφής. Το μητρώο των αθλητικών φορέων πρέπει να είναι ανοικτό και να μη χρησιμοποιείται ως κριτήριο αποκλεισμού από αρχαιρεσίες, καθώς και χρήση των αθλητικών εγκαταστάσεων. Άλλωστε, εύλογο ερώτημα θα έλεγα ότι είναι το εξής: Πώς θα αναπτύξουν δραστηριότητα τα σωματεία, ώστε να λάβουν την ειδική αθλητική αναγνώριση, αν δεν έχουν χρόνο να προπονηθούν; Τα αθλητικά σωματεία χρειάζονται στήριξη και άμεσα την επιδότηση και την επιχορήγησή τους. Ολοκληρώνοντας, θα πω ότι καταθέσαμε μια τροπολογία που αφορά συγκεκριμένα την παράταση του προγράμματος «Βοήθεια στο Σπίτι» και των συμβάσεων των εργαζομένων μέχρι 31 Δεκεμβρίου του 2021, με εξαίρεση όσους προσληφθούν ως τότε μέσω του ΑΣΕΠ. Κύριε Υπουργέ, θα πρέπει να την κάνετε αποδεκτή. Κλείνω με την τροπολογία που καταθέσαμε για τον αποκλεισμό από εκλογικές διαδικασίες όσων καταδικάστηκαν ως μέλη εγκληματικής οργάνωσης και για εγκλήματα κατά του δημοκρατικού πολιτεύματος. Εμείς, αγαπητοί συνάδελφοι, δεν μιλάμε φυσικά μόνο για πρόσωπα, αλλά και για κόμματα που σχετίζονται με εγκληματικές οργανώσεις. Δεν είναι δυνατόν κόμματα που υποθάλπουν εγκληματίες να κατέρχονται σε εκλογική ετυμηγορία. Μιας και είδαμε την αντιπαράθεση ΣΥΡΙΖΑ και Νέας Δημοκρατίας, καλό θα είναι, κύριοι Υπουργοί που απουσιάζετε αυτή τη στιγμή, να υιοθετήσετε την τροπολογία μας. Θα πρέπει η τροπολογία μας να υιοθετηθεί γιατί είναι και κοινή πεποίθηση όλων. Ας μάθουμε, λοιπόν, από τα λάθη του παρελθόντος και ας αφήσουμε οριστικά στο περιθώριο τους εχθρούς της δημοκρατίας. Αγαπητοί συνάδελφοι, θα μου επιτρέψετε κλείνοντας, μιας και στο κόμμα του ΠΑΣΟΚ είμαι από ιδεολογικό αίτιο και έχω υπηρετήσει αυτόν τον χώρο με συνέπεια και σταθερότητα, να πω τα εξής: Δεν μπορώ να βλέπω, κύριε Ραγκούση, τον κυνισμό σας, όπως τον είδα το πρωί, γι' αυτό θα ήθελα να σας θυμίσω τα εξής και τούτο περί αξιοπιστίας: «STAR» Κεντρικής Ελλάδος, Σεπτέμβριος του 2017, Γιάννης Ραγκούσης: «Ο Τσίπρας και ο ΣΥΡΙΖΑ ευθύνονται που καθίσαμε στα μνημόνια». «Ο Τσίπρας έκανε, όμως, παρεμβάσεις υπέρ της διαπλοκής». «Ο Τσίπρας δεν μπορεί να κάνει διαπραγμάτευση. Χρειάζεται άλλη ηγεσία». «Όσοι πηγαίνουν από το ΠΑΣΟΚ στον ΣΥΡΙΖΑ το κάνουν για επτά χιλιάδες». «Αν ο Τσίπρας είχε αξίες, δεν θα έκανε συνέταιρο τον ακροδεξιό Καμμένο». «Ο Τσίπρας είναι καιροσκόπος, τυχοδιώκτης και ιδιοτελής». Αγαπητοί συνάδελφοι, βγάλτε τα συμπεράσματά σας περί αξιοπιστίας και αξιοκρατίας. Σας ευχαριστώ.
Ευχαριστούμε. Τον λόγο έχει η κ. Άννα Μάνη - Παπαδημητρίου από τη Νέα Δημοκρατία.
Ευχαριστώ, κύριε Πρόεδρε. Είναι πολύ σημαντικό το ότι ο κύριος Υπουργός Δικαιοσύνης έδωσε επαρκείς απαντήσεις επί της τροπολογίας της Αξιωματικής Αντιπολίτευσης. Αυτό, όμως, που θα μπορούσε εύλογα να αναρωτηθεί κανείς είναι γιατί ενώ τους τελευταίους μήνες συζητήθηκαν στη Βουλή δύο σχετικά νομοσχέδια, ένα αυτό για τον Ποινικό Κώδικα και ένα για τον εκλογικό νόμο, γιατί δεν κατέθεσε τότε ο ΣΥΡΙΖΑ μια σχετική πρόταση, μια σχετική τροπολογία, ούτως ώστε να ακολουθήσει και μια προσεκτική, μια σοβαρή διαβούλευση. Οι απαντήσεις αυτονόητες. Κύριοι Υπουργοί, κυρίες και κύριοι συνάδελφοι, συζητάμε σήμερα ένα ιδιαίτερα σημαντικό νομοσχέδιο του Υπουργείου Εσωτερικών, το οποίο περιλαμβάνει μια σειρά από παρεμβάσεις που αποσκοπούν αφ' ενός στην ενίσχυση της αποτελεσματικότητας και της αμεροληψίας στη διαδικασία πολιτογράφησης και αφ' ετέρου στοχεύει στην ενδυνάμωση της αναπτυξιακής προοπτικής των τοπικών κοινωνιών και στην ανακούφιση των πολιτών από τις δυσμενείς επιπτώσεις της πανδημίας του κορωνοϊού. Εστιάζω σε συγκεκριμένες θεματικές. Με το προτεινόμενο νομοσχέδιο η Κυβέρνηση τολμά να θεσπίσει καίριες αλλαγές στην κορυφαία διαδικασία της πολιτογράφησης, έχοντας ως κύριο μέλημα τη διασφάλιση της διαφάνειας, της ποιότητας και της αποτελεσματικότητας, ακόμη και αν η Αξιωματική Αντιπολίτευση προσπαθεί να προκαλέσει εντυπώσεις. Αυτό που θέλω να επισημάνω είναι ότι οι ρυθμίσεις βασίστηκαν στην έκθεση της Εθνικής Αρχής Διαφάνειας. Βασική καινοτομία είναι ότι αντικαθίστανται οι συνεντεύξεις και στη θέση τους θεσπίζονται πανελλαδικού τύπου γραπτές εξετάσεις. Οι υποψήφιοι θα εξετάζονται στην ελληνική γλώσσα, στην ελληνική ιστορία, τη γεωγραφία, τον πολιτισμό και τους θεσμούς του πολιτεύματός μας, προκειμένου να αποκτήσουν το σχετικό πιστοποιητικό επάρκειας γνώσεων, το οποίο και θα αποτελεί προαπαιτούμενο για την υποβολή της αίτησης πολιτογράφησης. Υιοθετείται, δηλαδή, με απλά λόγια ένα αντικειμενικό και αδιάβλητο σύστημα αξιολόγησης, το οποίο είναι βέβαιο ότι θα επιταχύνει τους χρόνους εξέτασης των αιτήσεων πολιτογράφησης που μέχρι σήμερα μπορεί να έφταναν έως και τα έξι χρόνια. Στη συνέχεια θα εστιάσω στην κεφαλαιώδους σημασίας διάταξη του άρθρου 29 του πέμπτου κεφαλαίου, που παρατείνει τη διάρκεια του προγράμματος «Βοήθεια στο Σπίτι». Η κατάθεση δε από το Υπουργείο της σχετικής νομοτεχνικής βελτίωσης, η οποία παρατείνει τη διάρκεια των συμβάσεων έως την έκδοση των οριστικών πινάκων της σχετικής προκήρυξης, αλλά και η αναδρομική ισχύς της διάταξης από την 1η Οκτωβρίου του 2020, διασφαλίζουν ότι οι εργαζόμενοι θα συνεχίσουν κανονικά να προσφέρουν τις υπηρεσίες τους στους συμπολίτες μας που τις έχουν ανάγκη, στους συμπολίτες μας στις απομακρυσμένες περιοχές, καθώς και ότι δεν θα υπάρξει κανένα κενό ούτε για μία ημέρα. Επίσης, πολύ σημαντική για την ενίσχυση της ελληνικής περιφέρειας είναι η διάταξη του άρθρου 46, η οποία δίνει τη δυνατότητα στους ορεινούς και νησιωτικούς δήμους, στα νομικά πρόσωπα αυτών, αλλά και στις περιφέρειες να παρέχουν δωρεάν σίτιση και στέγαση στο ιατρικό, παραϊατρικό και νοσηλευτικό προσωπικό των κέντρων υγείας των δημόσιων νοσοκομείων, στο προσωπικό του ΕΚΑΒ, στο προσωπικό της Ελληνικής Αστυνομίας, του Λιμενικού Σώματος, του Πυροσβεστικού Σώματος, στους αναπληρωτές εκπαιδευτικούς πρωτοβάθμιας και δευτεροβάθμιας εκπαίδευσης, αλλά και στους υπαλλήλους που αποσπώνται στις υπηρεσίες αυτές. Η διάταξη αυτή δίνει αφ' ενός στους εργαζόμενους ένα σημαντικό κίνητρο, κυρίως αυτό της δωρεάν στέγης, προκειμένου να επιλέξουν να εργαστούν σε περιοχές απομακρυσμένες και αφ' ετέρου δίνει τη δυνατότητα στους δήμους αυτούς να στελεχώσουν τις βασικές υπηρεσίες τους που δεν είναι άλλες από την εκπαίδευση, την υγεία, τη δημόσια τάξη και ασφάλεια. Εδώ η κατάθεση της σχετικής νομοτεχνικής βελτίωσης είναι καίρια, καθώς κατήργησε το πληθυσμιακό όριο των νησιωτικών δήμων και συμπεριέλαβε τις περιφέρειες, ούτως ώστε να ωφεληθούν ακόμα περισσότερο περιοχές της χώρας που το έχουν ανάγκη. Τέτοιου είδους νομοθετικές πρωτοβουλίες είναι πραγματικά κεφαλαιώδους σημασίας, καθώς δίνουν λύσεις σ' ένα από τα σημαντικότερα προβλήματα που αντιμετωπίζει η πατρίδα μας, αυτό της ερήμωσης της ελληνικής περιφέρειας και πρέπει να αποτελέσουν οδηγό για ανάλογες νομοθετικές ρυθμίσεις, ώστε να επιστρέψουν κυρίως οι νέοι μας, το πιο δυναμικό κομμάτι της κοινωνίας μας, στην επαρχία, στην ελληνική περιφέρεια. Κλείνοντας, θα ήθελα, κύριοι Υπουργοί, να συγχαρώ την ηγεσία του Υπουργείου για την τροπολογία που αφορά στα μισθώματα των ακινήτων των Οργανισμών Τοπικής Αυτοδιοίκησης και των σχολικών κυλικείων. Η ένταξη των συγκεκριμένων επιχειρήσεων στις διατάξεις για καταβολή μειωμένων μισθωμάτων απαντά σε ένα δίκαιο αίτημα των πληττομένων. Επίσης, στην ίδια θετική κατεύθυνση είναι και η ρύθμιση για τη δυνατότητα τμηματικής καταβολής τυχόν οφειλομένων μισθωμάτων. Οι εν λόγω διατάξεις θα δώσουν μια σημαντική ανάσα στους ιδιοκτήτες των κυλικείων που υπέστησαν τεράστιες ζημιές από την πανδημία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό, κύριε Πρόεδρε. Στο σημείο, όμως, αυτό, κύριοι Υπουργοί, επιτρέψτε μου να παρατηρήσω ότι δεν διευκρινίζεται ρητά στη δεύτερη παράγραφο της τροπολογίας αν η μείωση του 40% για τα μισθώματα των σχολικών κυλικείων είναι επιπλέον του αρχικού 40% της πρώτης παραγράφου. Δεν διευκρινίζεται ρητά στη διάταξη. Επίσης, με τη διάταξη δίνετε τη διακριτική ευχέρεια στα δημοτικά συμβούλια να αποφασίσουν για τη μείωση του 40%. Ναι, μεν αντιλαμβανόμαστε ότι πρέπει να ληφθεί υπ' όψιν και το αυτοδιοίκητο των δήμων, αλλά από την άλλη, μπορεί να εμφανιστεί το οξύμωρο φαινόμενο ο ένας δήμος σε έναν νομό, σε μια περιφερειακή ενότητα, να εγκρίνει μείωση 40% και ο άλλος να μην εγκρίνει. Ίσως θα ήταν ορθό να προβλεφθεί ότι, αν υπάρχει αρνητική απόφαση δημοτικού συμβουλίου, αυτή θα πρέπει να φέρει ειδική αιτιολογία. Επιπλέον, η ρύθμιση για παράταση των μισθώσεων ως σύλληψη, ως σκέψη είναι δίκαιη. Πλην, όμως, όπως έχει η διάταξη, ευνοεί τις περιπτώσεις των μισθώσεων σχολικών κυλικείων που έληξαν στις 30-6-2020. Δεν αντιμετωπίζονται όλες οι περιπτώσεις έτσι επί ίσοις όροις. Για λόγους ισονομίας θα έπρεπε να εξετάσετε ίσως την παράταση όλων των συμβάσεων, ανεξαρτήτως του χρόνου λήξης της καθεμίας εξ αυτών. Και τέλος, κύριοι Υπουργοί και επειδή ξέρω ότι θα το δείτε με την ίδια ευαισθησία και στο ίδιο πλαίσιο και με δεδομένο ότι τα ΚΑΠΗ είναι ίσως οι μοναδικές επιχειρήσεις σε όλη τη χώρα που παρέμειναν και παραμένουν ακόμη και σήμερα παντελώς κλειστές εξαιτίας της πανδημίας, θα είναι δίκαιο να υπάρξει μια σχετική νομοθετική μέριμνα, ούτως ώστε να απαλλαχθούν από την υποχρέωση καταβολής των μισθωμάτων. Αγαπητοί συνάδελφοι, η Κυβέρνηση της Νέας Δημοκρατίας, ο ίδιος ο Πρωθυπουργός Κυριάκος Μητσοτάκης, η ηγεσία του Υπουργείου Εσωτερικών, είναι σε διαρκή διάλογο με την κοινωνία και τους θεσμικούς εκπροσώπους της τοπικής αυτοδιοίκησης, ιδίως εν όψει των πρωτοφανών συνθηκών λόγω της πανδημίας και αναζητούν συνεχώς αποτελεσματικές λύσεις, λύσεις που αποβλέπουν, αφ' ενός, στην αναπτυξιακή προοπτική της τοπικής αυτοδιοίκησης, που είναι το κλειδί για την αναζωογόνηση των τοπικών κοινωνιών, αλλά και λύσεις στα καθημερινά προβλήματα των συμπολιτών μας και σε αυτή την κατεύθυνση κινείται και το σημερινό νομοσχέδιο, το οποίο και υπερψηφίζω. Σας ευχαριστώ.
Τον λόγο τώρα έχει η κ. Νάντια Γιαννακοπούλου από το Κίνημα Αλλαγής.
Κύριοι Υπουργοί, κυρίες και κύριοι συνάδελφοι, συζητάμε σήμερα ένα σχέδιο νόμου που κανονικά θα έπρεπε να έχει συγκεντρώσει τα φώτα της δημοσιότητας, ειδικά μετά τη χθεσινή ιστορική απόφαση καταδίκης της Χρυσής Αυγής, έναν χρόνο μετά την ετυμηγορία του ελληνικού λαού, που πέταξε τους νεοναζιστές εκτός Βουλής. Η ελληνική δικαιοσύνη, η ελληνική δημοκρατία έδειξαν τη δύναμή τους. Η Χρυσή Αυγή πετάχτηκε στο καλάθι της ιστορίας και οι πρωταγωνιστές της θα βρεθούν εκεί που τους αρμόζει, στη φυλακή. Όμως, ο αγώνας κατά του φασισμού και του νεοναζισμού είναι διαρκής, δεν τελειώνει ποτέ και αυτό που πρέπει όλοι να καταλάβουμε είναι ότι όπου ανθεί ο λαϊκισμός, ο διχασμός, η ρητορική του μίσους, όπου το πολιτικό σύστημα αδυνατεί να δώσει λύσεις, τότε αυτές οι ακραίες φωνές οξυγονώνονται. Περνώντας τώρα στο σημερινό, στο παρόν σχέδιο νόμου, κυρίες και κύριοι συνάδελφοι, ο τρόπος απονομής ελληνικής ιθαγένειας σε αλλοδαπούς είναι ένα πάρα πολύ σοβαρό, ένα πάρα πολύ σημαντικό ζήτημα. Ζούμε μαζί με μετανάστες συμπολίτες μας, που είναι αναπόσπαστο τμήμα, αναπόσπαστο κομμάτι της κοινωνίας μας. Στο τέλος του 2009, σε δύσκολες εποχές για τη χώρα, το ΠΑΣΟΚ τόλμησε. Άλλαξε άρδην τη φιλοσοφία του συστήματος απονομής ιθαγένειας. Το έβαλε στο φως, έφερε κανόνες. Ο συγκεντρωτισμός, η αδιαφάνεια που υπήρχαν πιο πριν υποχώρησαν μπροστά στο κράτος δικαίου. Νομίζω ότι θυμόμαστε όλοι πολύ καλά. Ήταν τότε η εποχή που τα συνθήματα «δεν θα γίνεις Έλληνας ποτέ» ή «Έλληνας γεννιέσαι, δεν γίνεσαι» κυριαρχούσαν στη δεξιά παράταξη. Ακραίες λογικές, ρητορική από όλη την τότε «δεξιά πολυκατοικία» υπήρχαν πολύ έντονες. Όμως, τότε αντέξαμε και σήμερα μπορώ να πω ότι κερδίσαμε. Πολλά από όσα τότε λέγαμε εμείς σήμερα θεωρούνται αυτονόητα και αυτό είναι ένα πολύ μεγάλο κέρδος. Κανείς δεν τολμά να πειράξει πια τα παιδιά δεύτερης γενιάς. Όλοι θεωρούν και λένε ότι απαιτείται ένα σύστημα οργανωμένο, πάνω στις αρχές του κράτους δικαίου για την απόδοση ιθαγένειας σε όσους το επιθυμούν και θέλουν να προσπαθήσουν για αυτό. Όμως, δυστυχώς, με το σημερινό νομοσχέδιο έχουμε ένα πισωγύρισμα. Η ρητορική, βέβαια και η λογική της Νέας Δημοκρατίας σε τίποτα δεν θυμίζει το 2010, αλλά το σχέδιο νόμου το οποίο συζητούμε σήμερα διά της πλαγίας οδού, διά της διοικητικής οδού, γκρεμίζει ουσιαστικά όσα χτίσαμε με κόπο. Και βεβαίως, άξιο αναφοράς είναι το γεγονός ότι σε αυτό συνέβαλε και ο ΣΥΡΙΖΑ. Εξηγούμαι. Το σχέδιο της σημερινής ηγεσίας του Υπουργείου είναι μια διαφορετική εκδοχή του ν.4604 που ψήφισε ο ΣΥΡΙΖΑ το 2019. Είχαμε διαφωνήσει σε αυτό. Το είχαμε καταψηφίσει, θέτοντας δύο βασικές αντιρρήσεις. Η μία αφορούσε στην αποδόμηση της αρχιτεκτονικής του πνεύματος του ν.3838/2010, που ουσιαστικά μετέτρεπε το όλο σύστημα σε μια διαδικασία εξετάσεων ΑΣΕΠ και η δεύτερη αφορούσε στη διοικητική ετοιμότητα του Υπουργείου για να εφαρμόσει το νέο σύστημα. Λέγαμε πως όλα αυτά τα οποία προβλέφθηκαν δεν θα μπορούσαν να εφαρμοστούν γρήγορα, αφού η μετάβαση από μια διοικητική διαδικασία σε μια άλλη σε καμμία περίπτωση δεν είναι εύκολη. Ο ΣΥΡΙΖΑ πίστευε τότε πως αρκεί η νομοθέτηση ενός νόμου για να εφαρμοστεί. Το ερώτημα, όμως, είναι πώς να εφαρμόσεις έναν νόμο, όταν δεν έχεις επαρκώς στελεχωμένες υπηρεσίες. Πώς μπορείς να περιμένεις κάτι τέτοιο, όταν αντί να απλουστεύεις τις διαδικασίες, αυξάνεις το διοικητικό φόρτο; Η Νέα Δημοκρατία τότε, βέβαια, άσκησε χαλαρή Αντιπολίτευση, δεν διαφώνησε εντόνως και έδειξε ότι ουσιαστικά συμφωνεί. Για ποιον λόγο; Διότι πολύ απλά οι αλλαγές αυτές ήταν σε συντηρητική κατεύθυνση. Το βασικό ζήτημα το οποίο θα έπρεπε να απασχολεί τις κυβερνήσεις που διαχειρίστηκαν την ιθαγένεια είναι ένα και μόνο, κυρίες και κύριοι συνάδελφοι και είναι οι καθυστερήσεις. Είπε ο Υπουργός στην επιτροπή πως υπάρχουν αιτήματα πολιτών μέσω της πελατειακής οδού στα υπουργικά γραφεία, στα βουλευτικά γραφεία για την απονομή ιθαγένειας. Όλοι το ξέρουμε αυτό και συμφωνούμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό χρειάζομαι, κύριε Πρόεδρε. Αυτό, όμως, που δεν μας είπε ο κύριος Υπουργός είναι το ποιο είναι συνήθως το αίτημα αυτών των ανθρώπων. Μας είπε ο Υπουργός πως υπάρχει διαφθορά γύρω από την ιθαγένεια. Πάνω σε τι ακριβώς, όμως; Λοιπόν, για να λέμε τα πράγματα όπως είναι, η βασική πηγή πελατειακών λογικών και διαφθοράς είναι οι καθυστερήσεις της διοίκησης. Το αδιανόητο είναι ότι η πολιτική ηγεσία σφυρίζει αδιάφορα και χρεώνει τις καθυστερήσεις και τη διαφθορά στους υπαλλήλους, οι οποίοι κυριολεκτικά φτύνουν αίμα για να κρατήσουν όρθιες τις υπηρεσίες και κρύβει, από την άλλη, τις δικές της ευθύνες. Χαρακτηριστικό παράδειγμα καθυστέρησης θα σας πω από τη δική μου εκλογική περιφέρεια, τη δυτική Αθήνα, αλλά και συνολικά, αν θέλετε, την παλιά Β΄ Περιφέρεια Αθήνας. Αυτή τη στιγμή, το 2019 ξέρετε ποιας ημερομηνίας αιτήματα εξετάζονταν; Του 2014. Αναρωτιέμαι, κύριε Υπουργέ, σήμερα που έχει φτάσει διαδικασία; Έχετε μπει στο 2015; Χρειάζεται μία απλή ερώτηση - απάντηση για να μπορέσουμε να καταλάβουμε που ακριβώς βρισκόμαστε. Ο νόμος, κυρίες και κύριοι, ουσιαστικά αφορά ανθρώπους οι οποίοι διαμένουν κατά μέσο όρο δεκαπέντε χρόνια στη χώρα και αυτοί οι άνθρωποι παρά το γεγονός ότι πληρώνουν ανταποδοτικά παράβολα ότι ουσιαστικά προσπαθούν να συμμετέχουν σε αυτή τη διαδικασία, δεν έχουν κανένα σεβασμό και καμμιά ανταπόδοση υπηρεσιών. Η λύση, λοιπόν, είναι απλή, είναι πάρα πολύ απλή, ουσιαστικά περισσότερες επιτροπές πολιτογράφησης ώστε να αντιστοιχούν στον αριθμό των υποψηφίων. Αυτό, το οποίο όμως μόνο κάνετε, κύριε Υπουργέ, ουσιαστικά είναι να αλλάζετε την ίδια διαδικασία όσον αφορά απλά και μόνο το ποιος θα κάνει τη δουλειά, το μεταφέρετε τα ουσιαστικά στους υπαλλήλους της Γενικής Γραμματείας την οποία συστήνεται και θέλετε να μας παρουσιάζεται πως αυτό είναι δήθεν τομή ή αυτό είναι δήθεν διαφάνεια. Τα χαρτάκια όμως, θα συνεχίσουν να πηγαινοέρχονται στα υπουργικά και στα βουλευτικά γραφεία και δυστυχώς για ανθρώπους οι οποίοι θα συμπληρώνουν μια δεκαετία αναμονής. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κλείνοντας, κύριε Υπουργέ, έχετε ακόμη χρόνο για να αλλάξετε κρίσιμα στοιχεία της πρότασης σας και να την κάνετε πιο αποτελεσματική και βιώσιμη. Φέρτε ένα σύστημα ουσιαστικό, οποίο σύστημα θέλετε, εκτός εάν η πολιτική σας στρατηγική είναι η κατάρρευση της διαδικασίας για την ιθαγένεια για να ανασταλεί αυτή η λειτουργία για πολύ καιρό και να ξαναγυρίσουμε διά της πλαγίας οδού σε λογικές του «δεν θα γίνεις Έλληνας ποτέ». Σας ευχαριστώ θερμά.
Τον λόγο τώρα έχει ο κ. Βερναρδάκης από τον ΣΥΡΙΖΑ.
Λοιπόν, επειδή έχει περάσει και η ώρα και νομίζω ότι πια κουραστήκαμε όλοι παρακολουθώντας αυτή την ενδιαφέρουσα κατά τα άλλα συνεδρίαση θα θέσω τρία σημεία για τη συζήτηση. Δυστυχώς, άπτονται της παρουσίας των δύο Υπουργών. Έχω την αίσθηση ότι δεν τους ακουμπούν πάρα πολύ αν και υπάρχουν στο νομοσχέδιο αυτό. Ας ξεκινήσω από το πρώτο. Διάβασα μία φράση που μου άρεσε πάρα πολύ πριν από λίγο: «Σε σύγκριση με τις αόρατες εκατόν πενήντα μολότοφ το σαμποτάζ στον Έβρο του ̓65 ήταν μεγαλοφυής ανακάλυψη». Αυτό αναφέρεται βεβαίως, στον αγαπητό Υπουργό Προστασίας του Πολίτη, ο οποίος χθες, παρά το γεγονός ότι έχουμε μία απρόκλητη επίθεση - σαράντα δευτερόλεπτα μετά την ανακοίνωση της απόφασης της Χρυσής Αυγής ως εγκληματικής οργάνωσης - των ΜΑΤ στην αντιφασιστική συγκέντρωση που βρίσκεται έξω από τα δικαστήρια. Ή υπάρχει πολιτική εντολή, πράγμα το οποίο αδυνατώ να το πιστέψω ειλικρινά, ή ο Υπουργός δεν ελέγχει το βαθύ κράτος το οποίο υπάρχει μέσα στην Αστυνομία. Αλλά και στις δύο περιπτώσεις υπάρχει τεράστια πολιτική ευθύνη. Και βεβαίως, αυτή τη στιγμή το αίτημα το οποίο υπάρχει, το οποίο αναπτύσσεται και ακούγεται, είναι το αίτημα της παραίτησης του. Ακραίο ίσως, αλλά έτσι είναι αυτή τη στιγμή. Αλλά αυτό που το κάνει ακόμα χειρότερο είναι το γεγονός ότι επινοεί την απάντηση περί εκατόν πενήντα μολότοφ οι οποίοι προκαλούν υποτίθεται την επίθεση των ΜΑΤ. Νομίζω ότι είμαστε χαμένοι στη μετάφραση του επιτελικού κράτους. Όπως χαμένοι στη μετάφραση του επιτελικού κράτους είναι το δεύτερο σημείο που θέλω να σας πω. Θα σας διαβάσω κάτι και να μου πείτε πώς συνδέεται, κύριε Υπουργέ και κύριε Υφυπουργέ αγαπητέ, με το νομοσχέδιο σας. «Η οργάνωση και λειτουργία των φορέων της κεντρικής δημόσιας διοίκησης καθώς και των εποπτευόμενων απ' αυτούς νομικών προσώπων δημοσίου δικαίου, πλην των ανεξαρτήτων αρχών, καθορίζονται με οργανισμούς οι οποίοι καταρτίζονται, αντικαθίστανται ή τροποποιούνται με Υπουργικό Διάταγμα, κ.λπ.». Σας θυμίζει κάτι αυτό; Είναι το άρθρο 20 του νόμου για το επιτελικό κράτος. Και για πολλοστή φορά βρισκόμαστε εδώ στη δύσκολη διαδικασία να νομοθετείτε, όχι εσείς μόνο, αυτό πρέπει να το αναγνωρίσουμε και άλλα Υπουργεία, το Υπουργείο Μετανάστευσης, το Υπουργείο Πολιτισμού, όλα τα Υπουργεία και το Υπουργείο Εσωτερικών βεβαίως, για πολλοστή φορά, νομοθετεί για: Σύσταση Γενικής Διεύθυνσης Ιθαγένειας και υποκείμενες οργανικές Μονάδες. Διάρθρωση Γενικής Γραμματείας Ιθαγένειας και αυτοτελή Τμήματα Εποπτείας και Αξιολόγησης των οργανικών Μονάδων. Σύσταση νέων Περιφερειακών Διευθύνσεων και ούτω καθεξής. Γιατί όλα αυτά δεν περνάνε, λοιπόν, από έναν εκσυγχρονισμό του οργανισμού και από τον συνταγματικό έλεγχο που είναι απαραίτητος και που τον ορίζει πολύ σωστά ο νόμος για το επιτελικό κράτος; Είμαστε και εδώ χαμένοι στη μετάφραση του επιτελικού κράτους είναι προφανές. Και κάποια στιγμή, το έχουμε πει επανειλημμένως, ελπίζουμε να έρθει και ο κ. Γεραπετρίτης να μας εξηγήσει τι ακριβώς συμβαίνει με αυτό το επιτελικό κράτος. Και να φτάσω στην τρίτη παρατήρηση και θα τελειώσω. Το ζήτημα της επιλογής στελεχών της δημόσιας διοίκησης. Δεν ξέρω αν και εδώ, εσείς ως Υπουργοί και ως Υπουργός και Υφυπουργός έχετε την πρωτογενή νομοθετική πρωτοβουλία ή την έχει ο Υπουργός Επικρατείας. Δεν το ξέρω αυτό. Αλλά πάντως, θέλω να σας επισημάνω ότι είπαμε πολλά βήματα πίσω από το στόχο του εκσυγχρονισμού και της αποκομματικοποίησης της δημόσιας διοίκησης. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κατ' αρχάς, επιλογή μόνον των επικεφαλής των νομικών προσώπων δημοσίου δικαίου και των οργανισμών ή όλων των διοικητικών συμβουλίων; Ο ν.4369, ο δικός μας, ο νόμος της αποκομματικοποίησης της δημόσιας διοίκησης έλεγε «όλου του διοικητικού συμβουλίου», για αυτό και είχε συστήσει το Μητρώο Επιτελικών Στελεχών ως δεξαμενή στελεχών του δημοσίου τομέα καταρχήν για να μπορεί να αντλεί εκεί τους υψηλά προσοντούχους δημοσίους υπαλλήλους για να επιλέξει την επιλογή της διάρθρωσης αυτής. Εδώ τώρα τι έχουμε; Έχουμε μόνο επιλογή των επικεφαλής. Τα υπόλοιπα μέλη των διοικητικών συμβουλίων που πολλές φορές είναι και με μια μικρή μισθοδοσία, επιλέγονται χωρίς προϋποθέσεις, χωρίς προσόντα και χωρίς διαδικασίες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεύτερο ζήτημα πολύ σοβαρό, για το οποίο πάμε πίσω. Σύγκρουση συμφερόντων. Ανοίγετε την επιλογή και στους εργαζόμενους του ιδιωτικού τομέα. Μα, εδώ όμως πιθανόν να έχουμε πρόβλημα σύγκρουσης συμφερόντων. Ρητορικό το ερώτημα που θα σας θέσω. Γιατί ένα στέλεχος μιας φαρμακευτικής πολυεθνικής εταιρείας θα ενδιαφερόταν να διοικήσει τον Οργανισμό Φαρμάκου, παραδείγματος χάριν; Και εάν ενδιαφερόταν δεν θα έπρεπε το δημόσιο συμφέρον να φτιάξει αυτά τα φίλτρα και πριν και μετά, όπως γίνεται σε όλο τον κόσμο; Νομοθεσία «περί σύγκρουσης συμφερόντων» την καταργήσατε πλήρως με το νόμο του επιτελικού κράτους. Και ενώ σήμερα επαναφέρετε αυτή την διαδικασία επιλογής από τον ιδιωτικό τομέα, αυτή την διάσταση την έχετε ξεχάσει. Τρίτο ζήτημα. Κατά την ανάληψη των θέσεων έλεγε ο ν.4369: «υπάρχει συμφωνία δεσμεύσεις επί του καταρτηθέντος προγράμματος δράσης με ποσοτικούς και ποιοτικούς στόχους, με απολογισμό μετά την λήξη της θητείας, με οικονομικό και κοινωνικό και περιβαλλοντικό απολογισμό και ούτω καθεξής». Δηλαδή γινόταν ένα είδος συμβολαίου μεταξύ του δημοσίου και της διοίκησης, η οποία αναλάμβανε να διοικήσει αυτή τη δημόσια επιχείρηση, το δημόσιο οργανισμό. Αυτό ξεπερνιέται εδώ. Δεν υπάρχει καμμία πρόβλεψη, καμμία δέσμευση για το ζήτημα αυτό. Νομίζω ότι πηγαίνουμε πίσω, επομένως. Δεν ξέρω αν σας αφορά αυτό το ζήτημα ή αν είναι πάλι ο κ. Γεραπετρίτης, ο οποίος είναι υπεύθυνος για αυτή την νομοθέτηση, η οποία κατά τη γνώμη μας είναι κακή νομοθέτηση. Και βεβαίως, ελπίζω όταν - όπως έχει εξαγγείλει και όταν θα έρθει εδώ στη Βουλή για να μας φέρει το νέο νόμο για το επιτελικό κράτος - να έχουμε την ευκαιρία να τα συζητήσουμε και πιο αναλυτικά. Σας ευχαριστώ.
Σας ευχαριστούμε. Τον λόγο τον έχει ο κ. Μουλκιώτης από το Κίνημα Αλλαγής.
Κύριε Πρόεδρε, θα παρακαλούσα να λάβω τον λόγο.
Ορίστε, έχετε τον λόγο, κύριε Υφυπουργέ.
Ένα δευτερόλεπτο μόνο, κύριε Μουλκιώτη. Επειδή έκανε μια παρατήρηση η κ. Λιακούλη στην τροπολογία του Κινήματος Αλλαγής, η οποία έγινε αποδεκτή από τον Υπουργό, διορθώνεται το λεκτικό «Άτομα με Ειδικές Ανάγκες» σε «Άτομα με Αναπηρία», για το τυπικό. Είναι η τροπολογία η οποία έγινε δεκτή από τον Υπουργό για ακριβές σύμφωνα και με το αίτημα. Σας ευχαριστώ.
Τον λόγο έχει ο κ. Γεώργιος Μουλκιώτης.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η χθεσινή μέρα ήταν μια ιδιαίτερη μέρα για τη χώρα μας. Ήταν μια μέρα που η ελληνική δικαιοσύνη έδωσε ένα σαφές μήνυμα όχι μόνο στη χώρα, όχι μόνο στην Ευρώπη, αλλά και σε όλη την υφήλιο. Διατυπώθηκε ξεκάθαρα η δικανική κρίση για τον χαρακτήρα της Χρυσής Αυγής. Οι θεσμοί αποδείχθηκε ότι έχουν πάντα τη δυνατότητα να στηρίζουν τη δημοκρατία. Κυρίες και κύριοι συνάδελφοι, το σημερινό νομοσχέδιο αποτελεί άλλη μια συγκεκριμένη απόδειξη για τον τρόπο με τον οποίον πολιτεύεται η Νέα Δημοκρατία με μόνη και σαφή κατεύθυνση τη συντήρηση. Αν κάποιο στοιχείο λείπει παντελώς από τις διατάξεις του νομοσχεδίου για την ιθαγένεια έχω τη γνώμη ότι είναι η ενσυναίσθηση. Δεν ξέρω αν υπάρχει κάποιο σχέδιο στο μυαλό των νομοθετούντων το οποίο δεν μπορώ να καταλάβω πλήρως. Ή καλύτερα δεν θέλω να πιστέψω. Με τις διατάξεις που φέρνετε δημιουργείτε προβλήματα που κατά βάση είναι προβλήματα αξιοπιστίας της ελληνικής πολιτείας. Συζητάμε κάτι πολύ σημαντικό που έχει περάσει στα πολύ ψηλά των μέσων μαζικής ενημέρωσης. Δεν είδαμε μια ιδιαίτερη αρθρογραφία και δεν είδαμε και ιδιαίτερες δημόσιες συζητήσεις. Δε συζητήθηκε καν στην κοινωνία. Δεν δημιουργήθηκαν εντάσεις όπως στο παρελθόν, όταν στο ελληνικό Κοινοβούλιο συζητούσαμε για την ιθαγένεια. Αυτό το νομοσχέδιο, κύριε Υπουργέ, πατά σ' αυτό που ψήφισε την άνοιξη του 2019 η κυβέρνηση ΣΥΡΙΖΑ - ΑΝΕΛ. Εσείς συνεχίζετε στον ίδιο δρόμο. Με το σύστημα που προτείνετε κλείνετε τον δρόμο σε πολλούς μετανάστες συμπολίτες μας που θα επιθυμούσαν να γίνουν Έλληνες πολίτες. Θα μειωθεί ο αριθμός όσων θα υποβάλουν αιτήσεις από δω και μπρος. Θα μειωθεί αρχικά γιατί κανείς δεν ξέρει σήμερα τι θα πρέπει να κάνει κάποιος για να αποκτήσει την ελληνική ιθαγένεια. Αλλά αυτό είναι το μεταβατικό στάδιο. Το χειρότερο που συμβαίνει με τις προτεινόμενες διατάξεις είναι ότι ξαναγράφονται οι προϋποθέσεις απόκτησης της ελληνικής ιθαγένειας για δεκάδες χιλιάδες ανθρώπους που εδώ και χρόνια έχουν καταθέσει τις αιτήσεις τους και αποκλειστικά με ευθύνη της πολιτείας δεν έχουν ακόμα εξεταστεί. Εργαζόμενοι που τα τελευταία χρόνια βρίσκουν λιγότερη δουλειά. Που απολύονται για διάφορους λόγους, που τους χτύπησε όπως όλους η πανδημία. Εργαζόμενες με εργόσημο, άνθρωποι που βγήκαν στη σύνταξη. Αυτοί όλοι δεν θα πάρουν ιθαγένεια με τις εισοδηματικές και εργασιακές προϋποθέσεις που βάζει η πρόταση του Υπουργείου, εκ των υστέρων βεβαίως. Αλλάζετε τους κανόνες στη μέση του παιχνιδιού. Αφού το ελληνικό δημόσιο εισέπραξε παράβολο 550 ή 700 ευρώ τους οδηγείτε σε αυτόματη απόρριψη με νόμο τριών γραμμών. Αυτό πώς μπορούμε να το πούμε, κύριε Υπουργέ; Γιατί σίγουρα υπάρχει συνέχεια της διήγησης. Δεν είστε εσείς. Κάποιοι άλλοι. Δεν νομοθετείτε στο κενό. Υπάρχει συνέχεια για τον διοικούμενο και ο διοικούμενος πρέπει να εμπιστεύεται το κράτος. Δυστυχώς στην περίπτωσή μας δεν συμβαίνει κάτι τέτοιο. Καταλαβαίνετε τα θέματα που δημιουργείτε. Θα έρθει η ώρα που οι μετανάστες που έχουν υποβάλει αιτήσεις θα καταλάβουν καλά στο πετσί τους την αδικία η οποία δημιουργείται τώρα. Τι θα πείτε, κύριε Υπουργέ, σ' έναν εργαζόμενο από τις πληγείσες περιοχές του «Ιανού» που έχει να αντιπαλέψει τις καταστροφικές συνέπειες; Τι θα πείτε, κύριε Υπουργέ, εν μέσω πανδημίας σ' αυτούς που έχασαν τη δουλειά τους; Τι θα πείτε, κύριε Υπουργέ, στις γυναίκες που μεγαλώνουν παιδιά; Κάποιες απ' αυτές είναι και σύζυγοι Ελλήνων πολιτών. Πάνω από σαράντα χιλιάδες αλλοδαπές είναι σύζυγοι Ελλήνων. Μεγαλώνουν παιδιά που είναι Έλληνες από τη γέννηση. Στον νομό μου, τη Βοιωτία, υπάρχουν πάνω από τριακόσιες πενήντα τέτοιες περιπτώσεις. Υπάρχει πολύ σοβαρό ζήτημα. Πώς γίνεται και γιατί νομοθετείτε; Τι γίνεται σ' αυτή τη διαδικασία; Γιατί υπάρχει αυτό το κενό; Συζητάμε σήμερα για την ιθαγένεια που είναι το τέλος μιας μακράς πορείας ένταξης ανθρώπων που ζουν στη χώρα μας για μεγάλο χρονικό διάστημα, για δεκαετίες. Από τη μεριά της Κυβέρνησης φαίνεται πως δεν έχει γίνει κατανοητό αυτό. Έχει στον νου της μάλλον αυτούς τους πρόσφατα εισερχομένους στη χώρα μας που αιτούνται άσυλο. Μάλιστα ο κύριος Υπουργός, με τυμπανοκρουσίες πριν λίγο καιρό έσπευσε να αλλάξει τη νομοθεσία που αφορούσε τον ελάχιστο χρόνο προηγούμενης διαμονής που απαιτείτο για να καταθέσουν αίτηση οι αναγνωρισμένοι πρόσφυγες. Ήταν τρία χρόνια και πήγαμε στα επτά. Συνάντησαν αντιδράσεις από διεθνείς οργανισμούς. Αλλά αυτό δεν πείραξε κανέναν γιατί προφανώς απευθύνεται η άποψη της νομοθετικής πρότασης σε συντηρητικά ακροατήρια. Απ' αυτά δηλαδή, που κάθε τρεις και λίγο μιλούν για ελληνοποιήσεις των κομμάτων, για αλλοδαπούς που αλλοιώνουν το εκλογικό σώμα και άλλα τέτοια που γνωρίζουμε όλοι και όλες πάρα πολύ καλά. Είναι ξεκάθαρη προπαγάνδα όλα αυτά που επώασαν και το αυγό του φιδιού. Το επισημαίνω. Πρέπει να προσέχουμε μ' αυτά τα πράγματα πάρα πολύ. Όχι δεύτερη φορά το ίδιο λάθος. Ένα ερώτημα που υπάρχει, κύριε Υπουργέ, είναι τα στατιστικά στοιχεία τα οποία υπάρχουν στις υπηρεσίες σας. Πριν αλλάξετε τα τρία χρόνια σε επτά χρόνια, πόσοι αναγνωρισμένοι πρόσφυγες είχαν καταθέσει αίτηση πολιτογράφησης; Και ποιος ήταν ο μέσος όρος διαμονής τους στη χώρα μας; Ξέρω ότι παρότι εσείς αναφέρεστε στη διαφάνεια συνεχώς τα στατιστικά της ιθαγένειας είναι επτασφράγιστο μυστικό για όλους μας. Αν δίνατε αυτά τα στοιχεία θα αποδεικνυόταν ότι τον έναν χρόνο διακυβέρνησης αφήσατε το ετοιμόρροπο σύστημα ιθαγένειας που παρέδωσε η προηγούμενη Κυβέρνηση να καταρρεύσει, μάλλον. Να σας πω λοιπόν, εγώ πώς είναι; Κανένας νέος πρόσφυγας δεν είναι απ' αυτούς που μπήκαν στη χώρα μας το 2014 και 2015. Κανένας δεν έχει κάνει αίτηση. Κανένας δεν έχει πάρει ιθαγένεια. Εν τω μεταξύ να ξέρουμε ότι ένα εκατομμύριο αλλοδαποί στη Γερμανία πέρασαν από πρόγραμμα ένταξης διάρκειας εξακοσίων ωρών για τα τελευταία πέντε χρόνια. Για πολλούς απ' αυτούς τα μαθήματα ήταν δωρεάν. Για τους υπόλοιπους στοίχισαν 2 ευρώ. Γιατί το έκανε η Γερμανία αυτό, κυρίες και κύριοι συνάδελφοι; Όλοι καταλαβαίνουμε τους λόγους. Το συμφέρον είναι αμφίπλευρο. Γιατί δεν το κάνει η ελληνική Κυβέρνηση; Γιατί δεν το κάνετε εσείς, κυρίες και κύριοι συνάδελφοι, του ΣΥΡΙΖΑ όταν έτρεχαν λεφτά από την Ευρωπαϊκή Ένωση για το προσφυγικό; Γιατί δεν το κάνει όμως και σήμερα η Κυβέρνησή σας, κύριε Υπουργέ; Γιατί και η προηγούμενη κυβέρνηση και εσείς νομοθετείτε την παγκόσμια πρωτοτυπία εξετάσεων σε αντικείμενο στο οποίο δεν υπάρχει αντίστοιχο πρόγραμμα εκπαίδευσης. Πρέπει να μιλάμε σοβαρά γι' αυτό το θέμα. Μαθήματα γλώσσας σε αλλοδαπούς στη χώρα μας έχουν να γίνουν από το 2014. Κι εμείς νομοθετούμε άλλα. Για το κοντινό μέλλον δεν έχει ανακοινωθεί τίποτα ακόμα. Εμείς το θέτουμε σαν προϋπόθεση. Δεν είναι βέβαια και καμμία επανάσταση αυτό που ζητάμε. Είναι αυτό που κάνουν όλα τα σοβαρά ευρωπαϊκά κράτη ανεξάρτητα από το τι κυβέρνηση έχουν. Προς αυτή την κατεύθυνση ελπίζω να βοηθήσετε για να επανέλθουμε πραγματικά στις ράγες της σοβαρότητας που όλοι θέλουμε. Σ' αυτό το πλαίσιο, λοιπόν, κύριε Υπουργέ, ζητάμε να κάνετε ένα πρώτο βήμα στην τροπολογία που καταθέσαμε για το «Βοήθεια στο Σπίτι». Ο κ. Κεγκέρογλου αναφέρθηκε λεπτομερέστατα στο ζήτημα. Ολοκληρώστε το βήμα που κάνατε. Δεχθείτε απόλυτα την τροπολογία του Κινήματος Αλλαγής για το συγκεκριμένο ζήτημα. Επίσης, κύριε Πρόεδρε και καταλήγω, αναφέρομαι στην τροπολογία με γενικό αριθμό 508 και ειδικό 64 που αναφέρεται στα κωλύματα εκλογιμότητας.
Κύριε Μουλκιώτη, συντομεύετε παρακαλώ.
Τελειώνω. Λέω συγκεκριμένα και επισημαίνω, κύριε Πρόεδρε, ότι η τροπολογία του Κινήματος Αλλαγής δεν έχει καμμία σχέση με τις άλλες τροπολογίες. Είναι τροπολογία που αναφέρεται στον εκλογικό νόμο. Δεν έχει καμμία σχέση με τον Ποινικό Κώδικα. Να γίνει δεκτή αυτή η τροπολογία που αφορά στον εκλογικό νόμο σε σχέση με τα κωλύματα εκλογιμότητας προσώπων που έχουν καταδικαστεί για συμμετοχή ή διεύθυνση εγκληματικής οργάνωσης και απαγόρευσης ανακήρυξης συνδυασμού κόμματος όπου συμμετέχουν πρόσωπα που έχουν καταδικαστεί για κακούργημα κατά του δημοκρατικού πολιτεύματος και της δημόσιας τάξης. Ας κάνουμε αυτό, λοιπόν, δεκτό, κύριε Υπουργέ και μετά να τροποποιήσουμε και τον Ποινικό Κώδικα. Δεν είναι απαραίτητη προϋπόθεση να δεχθούμε και να τροποποιήσουμε την εκλογική νομοθεσία επειδή πρέπει να τροποποιήσουμε σώνει και καλά τον Ποινικό Κώδικα. Να τον τροποποιήσουμε μετά. Όμως σήμερα θα είναι κι ένα δείγμα γραφής να κάνετε δεκτή κι αυτή την τροπολογία. Ευχαριστώ πολύ, κύριε Πρόεδρε, για την ανοχή σας.
Έχω την τιμή να σας ανακοινώσω την υπ' αριθμ. πρωτ. 11426/7810, από 8 Οκτωβρίου 2020, απόφαση του Προέδρου της Βουλής για τη Συγκρότηση των Διαρκώς Επιτροπών της Βουλής. Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωρισθεί στα Πρακτικά της σημερινής συνεδρίασης.
Τον λόγο έχει ο κ. Παπαηλιού από τον ΣΥΡΙΖΑ.
Κύριε Πρόεδρε, κυρίες και κύριοι συνάδελφοι, η καταδικαστική απόφαση του δικαστηρίου για υποθέσεις που συνδέονται με την εγκληματική δράση της Χρυσής Αυγής είναι ιστορική. Πρόκειται για την καταδίκη μιας εγκληματικής οργάνωσης, που με τον μανδύα πολιτικού κόμματος, ενός φασιστικού κόμματος, διέπραττε εγκληματικές πράξεις. Αυτή η καταδίκη έγινε βάσει συγκεκριμένων αποδειχθέντων πραγματικών περιστατικών. Η απόφαση αυτή δεν αφορά μόνον παρελθόντα χρόνο, αλλά και το παρόν και το μέλλον. Συνιστά μήνυμα για την ενεργοποίηση ολόκληρης της κοινωνίας, ώστε να αντιμετωπιστούν οι ιδέες και οι πρακτικές του καθημερινού φασισμού και δεύτερον, για τη διαμόρφωση αντιφασιστικής συνείδησης και την ενίσχυση του αντιφασιστικού ρεύματος που υπάρχει, όπως αποδείχτηκε και με τη χθεσινή πολύ μεγάλη συγκέντρωση έξω από το Εφετείο που εξέδωσε την απόφαση. Διότι ο αγώνας κατά του φασισμού είναι διαρκής. Ας έρθουμε τώρα στο νομοσχέδιο. Πρόκειται για ένα πολυνομοσχέδιο. Το ότι δεν υπάρχει κεντρική ιδέα - αρχή στο νομοσχέδιο προκύπτει από το γεγονός ότι δεν υπάρχει εισηγητική έκθεση επί της αρχής. Άλλο ένα δείγμα κακής νομοθέτησης από την επιτελική Κυβέρνηση της αριστείας. Επιπρόσθετα, στη διαβούλευση εισήχθη με πολύ λιγότερα άρθρα από αυτά που τελικά κατατέθηκαν στη Βουλή. Υπάρχει ένα σημαντικό κενό στο θέμα της παράτασης των συμβάσεων των εργαζομένων στο πρόγραμμα «Βοήθεια στο Σπίτι» που είχαν λήξει στις 30 Σεπτεμβρίου. Καθυστερήσατε, κύριοι της Κυβέρνησης, παρά το γεγονός ότι υπήρχε έτοιμο πλήρες θεσμικό πλαίσιο, έτοιμη και η προκήρυξη από την κυβέρνηση ΣΥΡΙΖΑ, ώστε να γίνει η πρόσληψη μόνιμου προσωπικού τριών χιλιάδων τριακοσίων εργαζομένων, κατά παρέκκλιση του μνημονιακού κανόνα προσλήψεων - αποχωρήσεων, με πρόνοια για αυξημένη μοριοδότηση της προϋπηρεσίας, ώστε να διασφαλιστεί το προσωπικό που εργάζεται ήδη στο συγκεκριμένο πρόγραμμα. Θα αναφερθώ ενδεικτικά και τηλεγραφικά σε τέσσερα θέματα που αφορούν το νομοσχέδιο. Τροποποιείται η διαδικασία απόδοσης της ιθαγένειας, δυστυχώς, χωρίς διάλογο με την κοινωνία των πολιτών, ακόμη και με οργανώσεις που ασχολούνται σοβαρά με το θέμα στο συγκεκριμένο πεδίο εδώ και πολλά χρόνια και οι οποίες δεν περιελήφθησαν στους φορείς που εκλήθησαν για ακρόαση. Εν πάση περιπτώσει, παρατηρείται μία στροφή στην απόδοση της ελληνικής ιθαγένειας, αφού αυτή μετατρέπεται σε προνόμιο για λίγους και αποκλείονται άνθρωποι ενταγμένοι στη κοινωνικό - οικονομική ζωή της χώρας, αφού δημιουργούνται περαιτέρω εμπόδια στη διαδικασία της πολιτογράφησης και αυστηροποιούνται ορισμένες από τις ουσιαστικές προϋποθέσεις που πρέπει να πληρούν οι αλλογενείς για να πολιτογραφηθούν. Ένα από τα κριτήρια είναι και το εισοδηματικό. Το διορθώσατε, το τροποποιήσατε, κύριε Υπουργέ. Καθιερώνεται ως τεκμήριο το εισοδηματικό κριτήριο. Όμως το ύψος καθορίζεται με απόφαση του αρμόδιου γενικού γραμματέα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το ίδιο ισχύει, δηλαδή αυτή η ενίσχυση των κριτηρίων, προς όφελος ολίγων και για την αύξηση του εξέταστρου, που προστιθέμενο στο παράβολο πολιτογράφησης καθιστά ακόμα δαπανηρότερη τη σχετική διαδικασία και συνεπώς, προβληματική για αυτούς τους μη έχοντες. Τώρα σχετικά με τις αλλαγές που προβλέπονται στη διαδικασία επιλογής διοικήσεων στον δημόσιο τομέα, θα έλεγα ότι είναι η επιτομή της υποκρισίας από πλευράς Κυβέρνησης. Φέρνετε διατάξεις δήθεν για να υπάρξει αξιοκρατία, ενώ έχετε καταργήσει το Μητρώο Επιτελικών Στελεχών και αφού με αυθαίρετο τρόπο και απόλυτα κομματικό τρόπο τοποθετήσατε διοικήσεις σε πολλούς φορείς του δημοσίου τομέα, πρόσωπα τα οποία δεν είχαν καν στοιχειώδεις προϋποθέσεις. Μέσα σε έναν χρόνο έχουμε την πλήρη κομματικοποίηση του κράτους και την επαναφορά των χειρότερων πελατειακών λογικών στη λειτουργία της δημόσιας διοίκησης. Ενώ, λοιπόν, προβλέπεται η ολοκλήρωση, η πλήρης θητεία για όλους όσοι έχετε διορίσει, εισάγετε με το υπό κρίση νομοσχέδιο μια διαδικασία επιλογής, η οποία βέβαια θα εφαρμοστεί σε μέλλοντα χρόνο. Θα δούμε πότε. Οποία υποκρισία! Επειδή ο χρόνος είναι περιορισμένος, θα ήθελα να αναφερθώ και σε θέματα που αφορούν την αυτοδιοίκηση. Στις ρυθμίσεις για την αυτοδιοίκηση συνεχίζετε, συστηματοποιείτε και ολοκληρώνετε το θεσμικό πραξικόπημα που ξεκίνησε με την ακύρωση της ψήφου των πολιτών και συνακόλουθα του αποτελέσματος των περιφερειακών και δημοτικών εκλογών στις 26 Μαΐου του 2019, επειδή η βούλησή τους, η βούληση του εκλογικού σώματος δεν συνέπιπτε με τη βούληση της Νέας Δημοκρατίας, με το πρόσχημα πάντα της κυβερνησιμότητας.
Κύριε συνάδελφε, κλείστε, παρακαλώ.
Τελειώνω, κύριε Πρόεδρε. Δίνετε, λοιπόν, απόλυτη πλειοψηφία στην παράταξη του περιφερειάρχη και του δημάρχου στην οικονομική επιτροπή, την οποία ενισχύεται με επιπλέον αρμοδιότητες. Η πολιτική της Κυβέρνησης της Νέας Δημοκρατίας οδηγεί σε ακραία υποβάθμιση τα περιφερειακά και δημοτικά συμβούλια, υπέρ των οικονομικών επιτροπών και στην ιδιωτικοποίηση των δράσεων των ΟΤΑ, είτε με την εκχώρηση στους αναπτυξιακούς οργανισμούς του συνόλου των προγραμμάτων τους είτε με την ανάθεση σε συμβασιούχους αποφασιστικών αρμοδιοτήτων, που κατά το Σύνταγμα πρέπει να είναι μόνιμα στελέχη της αυτοδιοίκησης. Ακόμα και η Επιστημονική Υπηρεσία της Βουλής ζητεί συμπλήρωση της διάταξης, παρότι η προτεινόμενη διατύπωση, κατά τη γνώμη μου, δεν διευκρινίζει απολύτως τα πράγματα.
Σας παρακαλώ, κύριε συνάδελφε. Έχετε φτάσει τα οκτώμισι λεπτά.
Τελειώνω, κύριε Πρόεδρε. Ό,τι ακριβώς και οι προηγούμενοι.
Όχι, δεν έχει περάσει κανένας τα οκτώ λεπτά.
Ειδικότερα, λοιπόν, παραχωρείται στις οικονομικές επιτροπές των δήμων και των περιφερειών ο προγραμματισμός των προσλήψεων προσωπικού, βασική αρμοδιότητα των δημοτικών και περιφερειακών συμβουλίων και στους μέχρι τώρα σκοπούς των αναπτυξιακών οργανισμών που ιδρύθηκαν το Φεβρουάριο του 2020 ως νομικά πρόσωπα ιδιωτικού δικαίου, για να βοηθήσουν τους ΟΤΑ στις αναπτυξιακές δράσεις τους και στα τεχνικά έργα, προστίθεται και η εν γένει υποστήριξη των ΟΤΑ στην υλοποίηση αυτοδιοικητικών αρμοδιοτήτων. Τέλος, υπάρχει η πρόβλεψη για μεταβίβαση αποφασιστικών αρμοδιοτήτων σε συμβασιούχους - το είπα και προηγουμένως - ορισμένου χρόνου, ειδικούς συνεργάτες μετακλητούς κ.λπ., παρ' ότι αποφάσεις του Συμβουλίου της Επικρατείας κρίνουν παράνομες τέτοιες αρμοδιότητες ως αντιτιθέμενες στο άρθρο 103 του Συντάγματος. Καταργείτε, δηλαδή, τα περιφερειακά και δημοτικά συμβούλια, διότι φαίνεται, κύριοι συνάδελφοι της Κυβέρνησης, ότι έχετε απέχθεια προς τη δημοκρατία και την αντιπροσωπευτικότητα. Σας ευχαριστώ.
Απλώς, κύριοι συνάδελφοι, ο επόμενος θα επικαλείται τον προηγούμενο ως προς τον χρόνο, όπως καταλαβαίνετε τώρα, δυστυχώς.
Δεν έχει τόσους πολλούς ομιλητές, κύριε Πρόεδρε.
Σήμερα θα τελειώσουμε. Ό,τι και να γίνει, θα τελειώσουμε σήμερα. Η κ. Ζέττα Μακρή από τη Νέα Δημοκρατία έχει τον λόγο.
Σας ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πριν ξεκινήσω τη σημερινή μου τοποθέτηση για το υπό συζήτηση νομοσχέδιο, θα ήθελα και εγώ με τη σειρά μου να προσυπογράψω όσα ο Πρωθυπουργός Κυριάκος Μητσοτάκης δήλωσε στη χθεσινή δημόσια τοποθέτησή του για τη δικαστική απόφαση ορόσημο για τη Χρυσή Αυγή. Με καλύπτουν απολύτως όσα είπε. Και νιώθω ιδιαίτερα περήφανη που η δίωξη ξεκίνησε επί Κυβερνήσεως Σαμαρά με Υπουργό τον κ. Δένδια και ολοκληρώθηκε με Κυβέρνηση Μητσοτάκη, παρ' ότι στο ενδιάμεσο χρονικό διάστημα κάποιες πολιτικές παρατάξεις έπαιζαν καθυστέρηση για τα δικά τους πολιτικά συμφέροντα, προσπαθούσαν να αναβάλουν συνεδριάσεις για να ψηφίσουν οι προφυλακισμένοι Βουλευτές της Χρυσής Αυγής. Αργότερα, δήλωσαν ότι όλες οι ψήφοι είναι ίδιες και δεν έχουν μυρωδιά. Θα τονίσω επίσης ότι είναι ο νόμος του Παρασκευόπουλου που επιτρέπει την ευνοϊκότερη ποινική μεταχείριση των καταδικασθέντων. Δεν θα τους επιβληθεί καν ως παρεπόμενη ποινή η στέρηση των πολιτικών δικαιωμάτων, ούτε καν η στέρηση του αξιώματος - για έναν πρόκειται βέβαια - παρά μόνο όταν καταστεί αμετάκλητη η απόφαση. Η ηχηρή παραίτηση Κοντονή με λόγο και εξηγήσεις είναι η καλύτερη απάντηση στους όψιμους δημοκράτες. Η παραδοχή Παρασκευόπουλου ότι οι ρυθμίσεις είναι προβληματικές και άστοχες αποστομώνει όσους θρασύτατα επιτίθενται σήμερα στη Νέα Δημοκρατία και τα στελέχη της. Κυρίες και κύριοι συνάδελφοι, το παρόν σχέδιο νόμου του Υπουργείου Εσωτερικών θέτει στην κρίση μας ένα θέμα εξαιρετικά σοβαρό και σημαντικό που αφορά στον σκληρό πυρήνα της κρατικής μας υπόστασης: το θέμα της μεταρρύθμισης του θεσμικού πλαισίου για την απονομή της ιθαγένειας κυρίως στους αλλογενείς αλλοδαπούς, αλλά και το θέμα του απαραίτητου ανασχεδιασμού της διαδικασίας της πολιτογράφησης. Η μεταρρύθμιση αυτή έχει ως στόχο να βάλει τάξη και λογική, όπως εύστοχα τόνισε ο κ. Θεοδωρικάκος κατά τη συζήτηση του νομοσχεδίου στην αρμόδια επιτροπή, να εκσυγχρονίσει το υφιστάμενο θεσμικό πλαίσιο, να συμβάλλει στην αντικειμενική, διαφανή και ταχεία απονομή της ελληνικής ιθαγένειας σε εκείνους που πληρούν τις νόμιμες προϋποθέσεις, να εξαλείψει τις όποιες πηγές διαφθοράς, αλλά και να μηδενίσει τις πελατειακές σχέσεις. Πριν τοποθετηθώ για τις βασικές ρυθμίσεις του νομοσχεδίου, θα επαινέσω το Υπουργείο για την εισαγωγή διατάξεων που ολοκληρώνουν τις προϋποθέσεις για τη θεσμική επανεκκίνηση της δημόσιας διοίκησης, καθώς και για την αναπτυξιακή προοπτική και την εύρυθμη λειτουργία της τοπικής αυτοδιοίκησης, ώστε τα έργα του τομέα ευθύνης του να ολοκληρώνονται επιτέλους και να ενισχύεται η απορρόφηση των αναπτυξιακών κονδυλίων. Εξίσου σημαντική είναι και η μέριμνα για διάφορες επαγγελματικές ομάδες, για παράδειγμα, τους ιδιοκτήτες και τους εργαζόμενους στα κυλικεία, κυρίως, τα σχολεία, που επλήγησαν εξαιρετικά από τις επιπτώσεις της υγειονομικής κρίσης. Έπαινοι αξίζουν επίσης και για το ενδιαφέρον για τους εργαζόμενους του προγράμματος «Βοήθεια στο Σπίτι», οι οποίοι κατά τη διάρκεια του εγκλεισμού με αυταπάρνηση παρείχαν τις υπηρεσίες τους. Η αποδοχή του συνόλου σχεδόν των αιτημάτων των ιδιοκτητών των σχολικών κυλικείων που ζητούσαν ρυθμίσεις για να περιορίσουν τις επιπτώσεις της πανδημίας στις δραστηριότητές τους τιμά ιδιαιτέρως το Υπουργείο Εσωτερικών. Αποδεικνύει επίσης πως ό,τι είναι δικαιολογημένο και τεκμηριωμένο η Κυβέρνηση Μητσοτάκη και το επεξεργάζεται και το ικανοποιεί. Κυρίες και κύριοι συνάδελφοι, η ιδιότητα ενός ατόμου ως πολίτη προσδιορίζεται από την ιθαγένεια, δηλαδή από τον νομικό δεσμό του πολίτη με το κράτος στο οποίο ανήκει. Είναι μια έννοια άκρως δυναμική και ταυτοχρόνως διαπραγμάτευση. Είναι ξεκάθαρο ότι δεν είναι δικαίωμα του αλλοδαπού που ενδιαφέρεται να πολιτογραφηθεί, αλλά κυριαρχική αρμοδιότητα του κράτους. Κατά συνέπεια, αποτελεί προνόμιο του. Είναι αποκλειστική δικαιοδοσία του και ρυθμίζεται από το εσωτερικό δίκαιο του. Η διαμόρφωση, δηλαδή, της νομοθεσίας για την ιθαγένεια επαφίεται στην κυριακάτικη βούληση του κάθε κράτους. Στο κυρίαρχο κράτος εναπόκειται να αποφασίσει πότε και υπό ποιες προϋποθέσεις οι αλλογενείς αλλοδαποί που διαβιούν στη συγκεκριμένη χώρα θα αποκτήσουν και την ιθαγένεια της. Η ελληνική πολιτεία ασχολήθηκε με τα θέματα απονομής ιθαγένειας λόγω του μεταναστευτικού φαινομένου, κυρίως, τα τελευταία χρόνια. Γι' αυτό, κύριοι Υπουργοί, ορθά, συνετά και δίκαια ενσωματώνετε στη νέα σας νομοθετική πρωτοβουλία επιβεβλημένες ρυθμίσεις, λαμβάνοντας υπ' όψιν την κρίσιμη στιγμή που διάγουμε, τη γεωγραφική περιοχή στην οποία διαβιούμε, αλλά και τις υποδείξεις του πορίσματος της Εθνικής Αρχής Διαφάνειας. Συγκεκριμένα, θεσμοθετείται ένα ενιαίο πανελλαδικού τύπου σύστημα γραπτών εξετάσεων με τράπεζα θεμάτων. Απαιτείται η απόκτηση του πιστοποιητικού επάρκειας γνώσεων για πολιτογράφηση. Δίνεται η δυνατότητα επιλογής συνέντευξης ή γραπτών εξετάσεων για τις εκκρεμείς αιτήσεις. Απλοποιούνται και ψηφιοποιούνται οι διαδικασίες της ιθαγένειας. Ιδρύονται δύο νέες θεματικές περιφερειακές διευθύνσεις. Αναδιαρθρώνεται η Γενική Γραμματεία Ιθαγένειας. Όπως όλοι λοιπόν οι πολιτισμένοι λαοί, έτσι κι εμείς οι Έλληνες έχουμε παραδόσεις, ιστορία, θεσμούς, δομές, πολιτισμό και ενωτικό δεσμό ανάμεσα στα άτομα και την πολιτεία. Αυτός ο ενωτικός δεσμός πρέπει να υπάρχει και σε όσους το κράτος απονέμει ιθαγένεια. Είναι, δηλαδή, ο δεσμός του προσώπου με ένα συγκεκριμένο κράτος και η ιδιότητα ενός προσώπου να είναι μέλος του λαού ενός συγκεκριμένου κράτους. Το πνεύμα της νομοθετικής πρωτοβουλίας που σήμερα εξετάζουμε είναι να αντιμετωπιστεί το σοβαρότατο πρόβλημα της λαθρομετανάστευσης, αλλά και να ρυθμιστούν τα δικαιώματα ενός σημαντικού αριθμού μεταναστών που ήδη διαβιούν στη χώρα. Τα ανθρώπινα δικαιώματα, η δημογραφική στασιμότητα, η κοινωνική σταθερότητα και η ασφάλεια επιβάλλουν την πρωτοβουλία αυτή ώστε στη χώρα να υπάρχει κοινωνική ισορροπία. Το νομοσχέδιο κινείται αναμφίβολα προς την κατεύθυνση αυτή, εξυπηρετώντας τα συμφέροντα του συνόλου της κοινωνίας και χτίζοντας αξιόπιστες σχέσεις εμπιστοσύνης ανάμεσα στο κράτος και τους πολίτες. Σας ευχαριστώ πολύ.
Ευχαριστούμε και για τον χρόνο. Πρέπει να διατηρηθεί ο χρόνος, όπως καταλαβαίνετε. Να προσπαθήσετε να είστε όλοι εντός του χρόνου. Δίνουμε μία μικρή παράταση ενός λεπτού. Τον λόγο έχει ο κ. Ψυχογιός από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, πράγματι ήταν μία πολύ σημαντική μέρα για τη δημοκρατία με την ιστορική απόφαση του Εφετείου που ξεσκεπάζει την εγκληματική οργάνωση, τη ναζιστική συμμορία που είχε ενδυθεί τον μανδύα πολιτικού κόμματος, μια απόφαση που έρχεται και στέκεται στο μπόι της ιστορίας του ελληνικού λαού με την εθνική αντίσταση, με τον αντιδικτατορικό αγώνα, με το αντιφασιστικό κίνημα και τη μεγαλειώδη παρουσία του χθες, παρά το γεγονός ότι αμαυρώθηκε και σκιάστηκε και διαλύθηκε σκόπιμα τελικά με τη δυσανάλογη και μαζική χρήση βίας, στο μπόι της Μάγδας Φύσσα και των δικηγόρων πολιτικής αγωγής και όλων όσων τους στήριξαν, στο μπόι της δημοκρατίας και των θεσμών που στη χώρα μας έχει βαθιές ρίζες, στο μπόι όλων αυτών που πήραν δημόσια θέση και δεν κρύφτηκαν ή δεν κάλυψαν ή δεν ξέπλυναν τη Χρυσή Αυγή, στο μπόι των ανθρώπων απέναντι στη βαρβαρότητα, στο μπόι του ίδιου του Παύλου Φύσσα που στάθηκε όρθιος απέναντι στους δολοφόνους του και δεν δείλιασε. Όμως, όπως είπαν και άλλοι συνάδελφοι, ο αγώνας απέναντι στον φασισμό είναι καθημερινός και συνεχίζεται εντός και εκτός Βουλής για την επικράτηση της κοινωνικής δικαιοσύνης, της αλληλεγγύης και της ανθρώπινης χειραφέτησης απέναντι σε κηρύγματα μίσους, φόβου ή και στοχοποίησης κοινωνικών ομάδων που δυστυχώς, ακόμα και σήμερα ακούγονται από κάποια κόμματα και ορισμένους Βουλευτές και μέσα στην Αίθουσα της Εθνικής Αντιπροσωπείας. Επειδή, όμως, ακούγονται διάφορα από το πρωί, θέλω να πάρω θέση και να απαντήσω σε αυτή τη χυδαία προσπάθεια διαστρέβλωσης της πραγματικότητας από τη Νέα Δημοκρατία και να της αφιερώσω τους στίχους του ποιητή, του Μανώλη Αναγνωστάκη από το ποίημα του «φοβάμαι» που δημοσιεύτηκε το 1983: «Φοβάμαι τους ανθρώπους που με καταλερωμένη τη φωλιά πασχίζουν τώρα να βρουν λεκέδες στη δική σου». Κυρίες και κύριοι συνάδελφοι, όταν απευθύνεστε γι' αυτά τα θέματα στην Αριστερά και τον ΣΥΡΙΖΑ πρέπει να είστε πιο προσεκτικοί και όταν κουνάτε το δάχτυλο. Διότι τα στελέχη μας και οι Βουλευτές μας έχουν δώσει δεκαετίες φοβερές μάχες εντός και εκτός Βουλής απέναντι στον φασισμό και στον ναζισμό με επιθέσεις που έχουν δεχτεί, με καθημερινό αγώνα για την υπεράσπιση των πιο αδύναμων, με παρουσία και ως μάρτυρες στη δίκη της Χρυσής Αυγής. Δεν είδα κανέναν από εσάς. Εμείς ήμασταν σταθερά εκεί. Και βέβαια, με μια ιστορία να είναι γεμάτη από εξορίες, βασανιστήρια και εκτελέσεις απέναντι στο τέρας του φασισμού και του ναζισμού. Λίγο φειδώ, λοιπόν, όταν αναφέρεστε στον ΣΥΡΙΖΑ την Αριστερά για αυτά τα θέματα. Και βέβαια, ένα κόμμα το οποίο - να μην αναφέρω παραδείγματα - ο ίδιος του ο Αρχηγός έλεγε πως η Χρυσή Αυγή είναι σαν να μην υπάρχει και η βία προέρχεται σχεδόν αποκλειστικά την Αριστερά τα τελευταία χρόνια ή Βουλευτές που μιλούσαν για σοβαρή Χρυσή Αυγή ή αυτοί που ήταν χέρι, χέρι στις πορείες εναντίον της Συμφωνίας των Πρεσπών με τους ναζί ή σε ξενοφοβικές συγκεντρώσεις κατά προσφύγων δεν πρέπει να κάνουν μεγάλες επιθέσεις - νομίζω - στον ΣΥΡΙΖΑ. Και βέβαια, να κλείσω αυτή την αναφορά και να σας θυμίσω κάτι που ο συνήγορος πολιτικής αγωγής ο Θανάσης Καμπαγιάννης είπε σήμερα δημόσια σε τηλεοπτική εκπομπή: «Βρήκαμε μηνύματα των ηγετικών στελεχών της Χρυσής Αυγής όπου προέκυπτε συστηματική συνεργασία με τον Γενικό Γραμματέα της τότε κυβέρνησης της Νέας Δημοκρατίας μέχρι την ανθρωποκτονία Φύσσα, όταν η Κυβέρνηση έκοψε τον ομφάλιο λώρο που της συνέδεε». Ογδόντα δύο δικογραφίες είχαν έρθει στη Βουλή και δεν είχατε ασχοληθεί με καμμία και κάνετε τώρα πλειοδοσία ότι εσείς τους φέρατε ενώπιον της δικαιοσύνης; Έπρεπε να σκοτωθεί ο Φύσσας για να γίνει; Η δίκη επιταχύνθηκε με δικές μας παρεμβάσεις. Δεν υπήρχε αίθουσα το 2015. Δόθηκε η αίθουσα εκδηλώσεων του Εφετείου για να επιταχυνθεί η διαδικασία. Τα αιτήματα της πολιτικής αγωγής έγιναν δεκτά και υλοποιήθηκαν από την κυβέρνηση του ΣΥΡΙΖΑ για να υπάρχει αποκλειστική ενασχόληση των δικαστών με την υπόθεση αυτή. Δεκαπέντε δικάσιμες ανά μήνα και οι ίδιοι οι συνήγοροι το έχουν αναγνωρίσει. Επίσης, στον νέο Ποινικό Κώδικα ρυθμίζονται ποινές οι οποίες εκτείνονται και όχι ονομαστικές και μεγάλες οι οποίες δεν υλοποιούνται ποτέ. Είναι ένας Ποινικός Κώδικας τον οποίον αλλάξατε. Δεν κάνατε καμμία παρέμβαση εκτός από την κατάργηση της κοινωφελούς εργασίας ή το ξέπλυμα των τραπεζικών στελεχών και αρκεί η παρέμβαση στην εκλογική νομοθεσία, γιατί υπάρχει συνταγματικό δεδομένο για την αμετάκλητη απόφαση για τη στέρηση των πολιτικών δικαιωμάτων, για το οποίο εδώ και ενάμιση χρόνο δεν έχετε κάνει τίποτα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πάω στο νομοσχέδιο πάρα πολύ σύντομα, κύριε Πρόεδρε. Κύριε Υπουργέ, νομίζω ότι απαξιώσατε το νομοσχέδιο διότι δεν είχατε την παρουσία που πρέπει στις επιτροπές. Κάνατε μια αρχική παρέμβαση - τοποθέτηση νουθεσίας στους Βουλευτές και μετά δεν σας ξαναείδαμε. Πράγματι είναι θετικό ότι πάμε στη διαδικασία των ερωτήσεων και γίνεται αντικειμενικό το σύστημα, όμως κάτι το οποίο εμείς είχαμε φτιάξει, αντί να το εφαρμόζετε με επάρκεια και αποτελεσματικότητα, το ξηλώνετε αποκλείοντας χιλιάδες ανθρώπους και σας το είπαν και οι φορείς, όποιοι προσκλήθηκαν, διότι κρίσιμοι παράγοντες δεν πήραν τον λόγο. Θέτετε πολύ σημαντικά ανυπέρβλητα εμπόδια στο να απολαύσει ένας άνθρωπος που βρίσκεται δεκαετίες στη χώρα το δικαίωμα στην ιθαγένεια είτε με το παράβολο το οποίο αυξάνετε δυσανάλογα, είτε με τα κοινωνικά και οικονομικά κριτήρια που επαφίονται στην αρμοδιότητα του κάθε Υπουργού εντελώς αυθαίρετα, είτε με το 70% σε εξετάσεις στις οποίες δεν θα υπάρχει καμμία προετοιμασία. Και αυτό βέβαια δεν απαντά στις πολλές ανάγκες και καταδικάζει όλους αυτούς στο να πάνε στην αφάνεια, στο περιθώριο, σε γκρίζες ζώνες και να γίνονται αντικείμενο εκμετάλλευσης και πάλι. Και δεν ευθυγραμμίζεται και με το πνεύμα αυτού που και η χθεσινή απόφαση λέει, ότι πάμε σε ανοιχτές και δημοκρατικές κοινωνίες με δικαιώματα και υποχρεώσεις για όλους. Κλείνω, λοιπόν, και λέω ότι είναι μια κλειστή και φοβική μεταρρύθμιση που αποκλείει ανθρώπους που νιώθουν την Ελλάδα ως τη μοναδική τους πατρίδα. Θυμίζει αυτά που πέρασαν οι συμπατριώτες μας στην Αυστραλία, τον Καναδά, την Αμερική και αλλού. Και συμβαδίζει με τη γενικότερη πολιτική σας που είναι δήθεν νόμος και τάξη, δήθεν τάξη και λογική, δήθεν σοβαρότητα, αλλά στην ουσία είναι συντηρητικοποίηση, στερεότυπα, χάιδεμα ακροδεξιών αντανακλαστικών και πισωγύρισμα που η ελληνική κοινωνία και ιδίως η ελληνική νεολαία δεν θα αποδεχτεί. Ευχαριστώ.
Τον λόγο τώρα ο κ. Σπανάκης από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση του Κυριάκου Μητσοτάκη αποδεικνύει στην πράξη ότι συνεχίζει ένα εύστοχο και πλούσιο νομοθετικό έργο με συγκεκριμένες και ξεκάθαρες κατευθύνσεις. Κατεύθυνση πρώτη: η επιτάχυνση των διαδικασιών. Κατεύθυνση δεύτερη: η διαφάνεια στις διαδικασίες. Κατεύθυνση τρίτη: ο σεβασμός στον απλό πολίτη. Κατεύθυνση τέταρτη: ο σεβασμός στον απλό υπάλληλο. Κατεύθυνση Πέμπτη: η δημιουργία μιας σύγχρονης, ευρωπαϊκής δημόσιας διοίκησης. Αυτά υποσχεθήκαμε, αυτά πράττουμε και σήμερα με τις υπό ψήφιση διατάξεις το βλέπουμε ξεκάθαρα. Σήμερα, όμως, πέρα από τις κύριες διατάξεις του νομοσχεδίου που αφορούν κυρίως την τροποποίηση του Κώδικα Ελληνικής Ιθαγένειας και το νέο πλαίσιο επιλογής διοικήσεων στον δημόσιο τομέα, αλλά και θέματα που αφορούν την καρδιά τοπικής αυτοδιοίκησης, έχουμε και σημαντικότατες τροπολογίες που νομίζω, κύριοι Υπουργοί, ότι πρέπει να κάνετε δεκτές, όπως την τροπολογία για τα αθλητικά σωματεία, την άδεια ειδικού σκοπού σε γονείς ατόμων με ειδικές ανάγκες και αρκετές άλλες. Όπως με τη διάταξη του άρθρου 3 της τροπολογίας του Υπουργείου Εσωτερικών λαμβάνονται μέτρα για όλους τους υπαλλήλους του δημοσίου σε περίπτωση πρόκλησης βλάβης από επίθεση εναντίον κάποιου υπαλλήλου κατά την άσκηση των καθηκόντων του. Ως υπάλληλος που υπήρξα κι εγώ στο Υπουργείο Οικονομικών και μάλιστα στον χώρο των εφοριακών που μπαίνουν πολλές φορές στο στόχαστρο και δεν είναι λίγες οι φορές που έχουν πέσει θύματα επιθέσεων, έχω ιδιαίτερη ευαισθησία στο θέμα αυτό. Οπότε δεν μπορώ παρά να εκφράσω την ικανοποίησή μου, γιατί συχνά τείνουμε να ξεχνάμε εύκολα. Η σημερινή ρύθμιση έρχεται σε συνέχεια αντίστοιχης τροπολογίας που είχε κατατεθεί το καλοκαίρι μετά την άγρια επίθεση σε υπαλλήλους της ΔΟΥ Κοζάνης και με την οποία θεσμοθετήθηκαν άμεσα μέτρα για τα θύματα και αυστηρότερες κυρώσεις για τους παραβάτες και σε συνέχεια της απάντησης του Υπουργού στη σχετική ερώτηση που είχα καταθέσει, στην όποια ανέφερε την πρόθεση της Κυβέρνησης να φέρει αντίστοιχες ρυθμίσεις για το σύνολο των υπηρεσιών και υπαλλήλων του δημοσίου. Σήμερα αυτό γίνεται πράξη. Επί της μεταρρύθμισης του Κώδικα Ελληνικής Ιθαγένειας που επιχειρείται με το σημερινό σχέδιο νόμου πρέπει να συμφωνήσουμε, κυρίες και κύριοι συνάδελφοι, όλοι πως η διαδικασία απονομής ελληνικής ιθαγένειας έχει πολλά περιθώρια βελτίωσης τόσο ως προς την ίδια τη διαδικασία και τα διάφορα επιμέρους στάδια αυτής, αλλά πρέπει να βελτιώσουμε κυρίως και πρωτίστως τους χρόνους διεκπεραίωσης. Οι υποθέσεις χρονίζουν στα συρτάρια των αρμοδίων υπηρεσιών. Μάλιστα πολλές από αυτές, είκοσι χιλιάδες και πλέον τη στιγμή που συζητάμε, αφορούν αιτήματα ανθρώπων που γεννήθηκαν ή και φοίτησαν στο ελληνικό εκπαιδευτικό σύστημα. Οι άνθρωποι αυτοί έχουν αποδεδειγμένα υψηλή ενσωμάτωση στην ελληνική κοινωνία. Αυτό δεν γίνεται να συνεχιστεί. Είναι εύκολο να καταλάβουμε όλοι πόσα προβλήματα δημιουργούνται και για τους ίδιους τους αιτούντες της ελληνικής ιθαγένειας και για την ελληνική κοινωνία και την ελληνική οικονομία κατ' επέκταση και φυσικά χρειάζεται να κάνουμε σημαντικά βήματα για να επικρατήσει η διαφάνεια και η ταχύτητα στη διαδικασία. Το σχέδιο νόμου που συζητάμε σήμερα που στο πρώτο μέρος του περιλαμβάνει τις ρυθμίσεις θεμάτων ιθαγένειας, είναι προϊόν πολύ σοβαρής δουλειάς που για πρώτη φορά γίνεται. Το Υπουργείο Εσωτερικών σε εξαιρετική συνεργασία με την Εθνική Αρχή Διαφάνειας, η οποία παρέδωσε στον Υπουργό την έκθεση αξιολόγησης, έφερε στη Βουλή τις απαραίτητες μεταρρυθμίσεις. Αγαπητοί συνάδελφοι, το πόρισμα της Αρχής έδειξε πως η παρούσα διαδικασία δημιουργεί σοβαρά περιθώρια για την ανάπτυξη πρακτικών διαφθοράς και αδιαφάνειας. Δηλαδή τι μας είπε η έκθεση αυτή, κύριε Πρόεδρε; Ότι οι διαδικασίες αυτές είναι άκρως επικίνδυνες. Θα μου επιτρέψετε στο σημείο αυτό να δώσω τα συγχαρητήριά στον Διοικητή της Εθνικής Αρχής Διαφάνειας τον κ. Άγγελο Μπίνη για τον τρόπο λειτουργίας της Εθνικής Αρχής Διαφάνειας που προσεγγίζει και ξεπερνά τα ευρωπαϊκά δεδομένα. Και μακάρι όλες οι νομοθετικές βελτιώσεις και οι νομοθετικές πρωτοβουλίες να στηρίζονται σε τέτοιες εκθέσεις όπως αυτή που συντάχθηκε από την Εθνική Αρχή Διαφάνειας, που συντάχθηκε από Έλληνες δημοσίους υπαλλήλους και αυτή είναι η αλήθεια. Τα σοβαρότερα προβλήματα και οι καθυστερήσεις εντοπίζονται κατά τη διαδικασία της συνέντευξης. Γι' αυτό η Κυβέρνησή μας προχωρά σε μια σημαντική τομή. Αντικαθιστούμε τις προφορικές εξετάσεις που δημιουργούν αίσθημα υποκειμενικότητας και αδιαφάνειας με ένα σύστημα γραπτών εξετάσεων πανελλαδικού τύπου. Και ξέρετε πολύ καλά ότι εξετάσεις όπως είναι οι πανελλαδικές, κανείς ποτέ δεν τις αμφισβήτησε. Μπαίνουμε επιτέλους σε μια διαδικασία για να φέρουμε διαφάνεια. Οι εξετάσεις θα διενεργούνται σταθερά δύο φορές τον χρόνο. Η διόρθωση των γραπτών θα γίνεται όπως και στις πανελλαδικές. Θα δημιουργηθεί τράπεζα θεμάτων. Ενώ υπάρχει ειδική μέριμνα για τους ανθρώπους με μαθησιακές δυσκολίες. Υπάρχει, λοιπόν, κάποιος που να διαφωνεί με τα παραπάνω; Υπάρχει κάτι στις παραπάνω ρυθμίσεις που δεν διασφαλίζει τη διαφάνεια στη διαδικασία; Κυρίες και κύριοι συνάδελφοι του ΣΥΡΙΖΑ, εμείς δεν διστάζουμε να ρίξουμε φως στην απονομή της ιθαγένειας, στη λειτουργία των ΜΚΟ, παντού φως, με σεβασμό ακόμα και στο τελευταίο ευρώ του Έλληνα φορολογούμενου, γιατί είμαστε μεταρρυθμιστές, γιατί πιστεύουμε στα προσόντα των δημοσίων υπαλλήλων, γιατί θέλουμε την πραγματική αναβάθμιση της δημόσιας διοίκησης, γιατί θέλουμε να πετάξουμε στον σκουπιδοτενεκέ φαινόμενα στη δημόσια διοίκηση που μας γυρίζουν δεκαετίες πίσω. Με όχημα το επιτελικό κράτος φέρνουμε ουσιαστικές βελτιώσεις στην καθημερινή λειτουργία του κράτους. Κύριε Πρόεδρε - και ευχαριστώ για την ανοχή σας - , θα σπαταλήσω λίγο χρόνο από το σχέδιο νόμου, γιατί θέλω να αναφερθώ και σε μία ακόμη ρύθμιση που αφορά την άδεια ανατροφής τέκνου υπαλλήλων νομικών προσώπων ιδιωτικού δικαίου με σχέση ΙΔΑΧ. Αποκαθίσταται μια ανισότητα και για πρώτη φορά χορηγείται η ειδική παροχή προστασίας μητρότητας του ΟΑΕΔ και στις υπαλλήλους μητέρες των νομικών προσώπων ιδιωτικού δικαίου που έχουν σχέση εργασίας ιδιωτικού δικαίου αορίστου χρόνου. Να σημειωθεί, μάλιστα, πως η παραπάνω κατηγορία υπαλλήλων δεν δικαιούνταν ούτε την παροχή του ΟΑΕΔ ούτε και τις ειδικές διευκολύνσεις που ισχύουν για τις υπαλλήλους του δημοσίου. Και δύο λόγια θέλω να πω για το δεύτερο κεφάλαιο του νομοσχεδίου που αφορά την επιλογή διοικήσεων του δημόσιου τομέα.
Κύριε Σπανάκη, παρακαλώ συντομεύετε.
Μισό λεπτό, κύριε Πρόεδρε. Φέρνουμε εδώ μια καίρια μεταρρύθμιση, με την οποία πετυχαίνουμε την αποσύνδεση της Κυβέρνησης από τη διοίκηση. Η προεπιλογή των στελεχών γίνεται από πενταμελή επιτροπή, τα μέλη της οποίας ορίζονται με απόφαση του Προέδρου του ΑΣΕΠ. Η σύνθεση της επιτροπής διασφαλίζει πως θα υπάρχει πλουραλισμός στις απόψεις, ενώ η διαδικασία της προεπιλογής και μοριοδότησης συγκλίνουν στη βέλτιστη τελική επιλογή στελεχών, που πραγματικά θα δώσουν αξία στο έργο τους. Η διασύνδεση του Μητρώου Ανθρώπινου Δυναμικού Ελληνικού Δημοσίου με το σύστημα «ΕΡΓΑΝΗ» εξασφαλίζει την καλύτερη παρακολούθηση θεμάτων διαχείρισης προσωπικού και εξέλιξης απασχόλησης χωρίς επιπλέον διοικητικό βάρος. Και κλείνοντας θέλω να πω ότι από τις πολύ σημαντικές διατάξεις του νομοσχεδίου είναι και η παράταση των συμβάσεων των εργαζομένων του προγράμματος «Βοήθεια στο Σπίτι», εξασφαλίζοντας έτσι πως πάνω από εκατόν είκοσι χιλιάδες ωφελούμενοι δεν θα μείνουν στον αέρα μέχρι να ολοκληρωθεί η διαγωνιστική διαδικασία για τη στελέχωση του προγράμματος με μόνιμο πια προσωπικό, ενώ οι ρυθμίσεις για τους Οργανισμούς Τοπικής Αυτοδιοίκησης θα συμβάλλουν στην αύξηση στον μεγαλύτερο δυνατό βαθμό της απορρόφησης των ευρωπαϊκών κονδυλίων, κάτι που σημαίνει πραγματική προοπτική ανάπτυξης και θα φέρει επενδύσεις και έργα ουσίας στις τοπικές μας κοινωνίες. Γι' αυτό, λοιπόν, καλώ όλες τις πτέρυγες να υπερψηφίσουμε αυτό το νομοσχέδιο, ένα νομοσχέδιο που φέρνει μεταρρύθμιση στη δημόσια διοίκηση με σεβασμό στον πολίτη, στον υπάλληλο, στα χρήματα του Έλληνα φορολογούμενου. Ευχαριστώ πολύ.
Η κ. Κατερίνα Παπακώστα - Παλιούρα από τη Νέα Δημοκρατία έχει τον λόγο.
Κύριε Πρόεδρε, κύριε Υπουργέ, κυρίες και κύριοι συνάδελφοι, η 7η Οκτωβρίου του 2020 θα αποτελεί στο εξής για τη δημοκρατία μια ιστορική στιγμή και συνάμα έναν ιστορικό σταθμό για την ελληνική δικαιοσύνη, καθώς το νεοναζιστικό μόρφωμα της Χρυσής Αυγής καταδικάστηκε ως εγκληματική οργάνωση. Σύσσωμος ο διεθνής Τύπος χθες ανέγραφε στα πρωτοσέλιδά του πως η ελληνική δικαιοσύνη έσπευσε να κλείσει τις πληγές που είχε ανοίξει η Χρυσή Αυγή στην ελληνική κοινωνία, καταδικάζοντας τον φασισμό σε κάθε του εκδοχή. Όμως, αναρωτιέται κανείς: Γιατί εδώ και δύο εβδομάδες η ίδια η διεθνής κοινότητα, ενώ ζητά την κατάπαυση του πυρός στο Ναγκόρνο Καραμπάχ, ταυτόχρονα παρακολουθεί άνευ αντιδράσεων και κυρώσεων την προκλητικότητα της Τουρκίας και του προέδρου της κ. Ερντογάν, ο οποίος δηλώνει ευθαρσώς ότι θα στηρίξει τους Αζέρους κατά των Αρμενίων με κάθε δυνατό τρόπο, ενός προέδρου, ο οποίος δεν αναγνωρίζει ούτε καν το έγκλημα της γενοκτονίας των Αρμενίων, ένα έγκλημα κατά της ανθρωπότητας, όπως έχει δηλώσει και ο ίδιος μας ο Πρωθυπουργός πριν μερικούς μήνες, ένα έγκλημα το οποίο θα αποτελεί παντοτινό δίδαγμα απόρριψης του μίσους, του ρατσισμού και της τυφλής βίας, γιατί η λύση του κακού είναι η άδεια για την επανάληψή του. Ένα είναι βέβαιο πάντως: Η ανοχή στις εγκληματικές ενέργειες που προωθεί και στηρίζει η Τουρκία, όπως και στις παραβιάσεις του Διεθνούς Δικαίου, δεν αποτελεί σίγουρα ανάχωμα για την αναθεωρητική και επεκτατική της δράση. Εισέρχομαι τώρα στα του παρόντος νομοσχεδίου θέματα. Κατά τη διάρκεια των συζητήσεων ακούστηκε μια ρητορική που δεν συνάδει καθόλου με την ιδιότητά μας μέσα σε αυτή εδώ την Αίθουσα, μια ρητορική του τύπου: «Έλληνας γεννιέσαι, δεν γίνεσαι, άρα γιατί να αποκτήσεις την ελληνική ιθαγένεια». Κυρίες και κύριοι συνάδελφοι, υπάρχουν γεννημένοι Έλληνες, που παρά το γεγονός αυτό, κατάφεραν να προδώσουν στο παρελθόν τα εθνικά ιδεώδη, στήριζαν και στηρίζουν ρητορικές μίσους και ξενοφοβίας, είναι ανιστόρητοι, αγεωγράφητοι και πολλές φορές απαξιώνουν την ελληνική κλασική παιδεία και τις ρίζες μας. Υπάρχουν, βεβαίως, και άνθρωποι σε ολόκληρο το φάσμα της ιστορίας που αγάπησαν την Ελλάδα, έδωσαν προσωπικούς αγώνες για τη στήριξή της σε δύσκολες ιστορικές στιγμές, που μετανάστευσαν εδώ με τις οικογένειές τους και δημιούργησαν άρρηκτους δεσμούς με τη χώρα μας, διέπρεψαν, σπούδασαν, αρίστευσαν. Αυτοί οι άνθρωποι αγκάλιασαν την πατρίδα μας, όπως τους αγκάλιασε και αυτή και δεν πρέπει να είναι ή να νιώθουν λιγότερο Έλληνες από ότι εμείς. Όπως ξέρετε, στον «Πανηγυρικό» του ο Ισοκράτης αναφέρει πως ο όρος «Έλληνας» κατόρθωσε να μη συμβολίζει πια την καταγωγή, αλλά την καλλιέργεια του πνεύματος και Έλληνες να ονομάζονται πιο πολύ όσοι δέχθηκαν τον τρόπο της δικιάς μας αγωγής και μόρφωσης παρά αυτοί που έχουν την ίδια με εμάς καταγωγή. Μια φιλελεύθερη, λοιπόν, και δημοκρατική κοινωνία δεν θα μπορούσε να νομοθετήσει διαφορετικά από το παρόν νομοθέτημα, το οποίο βασίζεται στην ύπαρξη της ελληνικής παιδείας και ενσωμάτωσης στους κοινωνικούς και παραγωγικούς ιστούς της χώρας μας όλων των αιτούντων ελληνικής ιθαγένειας. Και θα το λέμε αυτό μέχρι να εμπεδωθεί από όλους: Κάθε νομοθέτημα της Κυβέρνησης του Κυριάκου Μητσοτάκη αποβλέπει στη διαφάνεια, την αξιοκρατία και τη χρηστή δημόσια διοίκηση. Επομένως, τροποποιείται η διαδικασία συνεντεύξεων των αιτούντων πολιτογράφησης αλλογενών, αλλοεθνών, η οποία ελλόχευε μεροληψίας ή μη αξιοκρατικών πρακτικών και αντικαθίσταται με το σύστημα των πανελλαδικών γραπτών εξετάσεων. Οι βασικές προϋποθέσεις για την απόκτηση της ελληνικής ιθαγένειας δεν αλλάζουν. Αυτό, όμως, που επιδιώκουμε είναι οι πιο σύντομες, αξιοκρατικές και διαφανείς διαδικασίες για όλους τους αιτούντες ειδική μέριμνα, όπως ανέφερε και ο κύριος Πρωθυπουργός. Λαμβάνεται, βεβαίως, μέριμνα για άτομα που ανήκουν σε ειδικές μαθησιακές κατηγορίες - δυσλεκτικοί, ανάπηροι, ηλικιωμένοι - , στους οποίους δίνεται η δυνατότητα προφορικής εξέτασης από ειδική επιτροπή. Μετά από τις πρόσφατες νομοτεχνικές βελτιώσεις, που ανακοινώθηκαν, επίσης, από τον αρμόδιο Υπουργό, οι άνθρωποι που είναι εξήντα δύο ετών και άνω θα εξετάζονται προφορικώς και στόχος όλων των εξεταζομένων θα είναι η απόκτηση του ποσοστού επιτυχίας 70% σε αντικατάσταση του αρχικού 80%. Τέλος, με μια ολιγόλεπτη συνέντευξη κατόπιν της εξέτασης από τρία μέλη της επιτροπής θα διαπιστώνεται η κοινωνική και η οικονομική ένταξη του αλλογενούς στη χώρα. Οι εξετάσεις θα πραγματοποιούνται δύο φορές τον χρόνο και προβλέπεται ακόμα η δημιουργία τράπεζας θεμάτων για τα προς εξέταση γνωστικά αντικείμενα. Σημειώνω ξανά, ωστόσο, τους τρεις χαρακτηριστικούς άξονες του παρόντος νομοσχεδίου: Αξιοκρατία, ισοτιμία, διαφάνεια. Προχωρώντας τώρα στο δεύτερο σκέλος του νομοσχεδίου σχετικά με τις ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης, θα ήθελα να εστιάσω σε δύο σημαντικές νομοθετικές πρωτοβουλίες. Αρχικώς, αναφέρω το γεγονός ότι παρατείνονται οι συμβάσεις εργασίας του προγράμματος «Βοήθεια στο Σπίτι» μέχρι την έκδοση των οριστικών πινάκων του διαγωνισμού του ΑΣΕΠ. Πολλοί συνάδελφοι ήδη έχουν τοποθετηθεί πάνω σε αυτό το θέμα και δεν θα ήθελα να γίνω κουραστική. Η Κυβέρνηση σαφώς, λοιπόν, ως προς αυτό το ζήτημα κινήθηκε προς τη σωστή κατεύθυνση για ακόμη μια φορά με την εν λόγω παράταση αίροντας τις δυσχέρειες που θα ανέκυπταν έτσι και αλλιώς. Εν συνεχεία, όσον αφορά την εύρυθμη λειτουργία των ΟΤΑ, προβλέπονται πλέον οι μελέτες και τα τεύχη διαγωνισμού των δήμων να ανατίθενται χωρίς πρόσθετη αμοιβή στους ειδικούς επιστημονικούς συνεργάτες των δημάρχων. Έτσι το γαϊτανάκι της ανάθεσης εκπόνησης μελετών με χρηματική επιβάρυνση ή χρονοβόρες διαδικασίες για τα έργα των δήμων σταματά. Κυρίες και κύριοι συνάδελφοι, πρώτιστος στόχος της παρούσας Κυβέρνησης είναι η εξυγίανση των διαδικασιών στον δημόσιο τομέα, η απλούστευσή τους και η σε μέγιστο βαθμό ψηφιοποίησή τους, προκειμένου με διαφανή και αξιοκρατικά κριτήρια και συνεπώς με την επιβεβλημένη για την εποχή μας συννομία να παρέχονται οι πρέπουσες υπηρεσίες προς τους πολίτες. Δυστυχώς, η προηγούμενη κυβέρνηση μάς κληροδότησε πάνω από πενήντα χιλιάδες αιτήματα σε διαδικασία εξέτασης - ολιγομελή δομή και συνεδριάσεις - που τις περισσότερες φορές αναβάλλονταν. Ωστόσο, δεν σκοπεύουμε σε καμμία περίπτωση να συνεχίσουμε και εμείς την πολιτική της αναξιοκρατίας, της αδιαφάνειας και της μη χρηστής διοίκησης των προηγούμενων ετών. Με γνώμονα πάντα την ταχεία εξυπηρέτηση όσων αγαπούν την πατρίδα μας και επιθυμούν να αποκτήσουν την ελληνική ιθαγένεια εξυγιαίνουμε το υφιστάμενο νομοθετικό πλαίσιο, δημιουργώντας αξιοκρατικές συνθήκες και ισονομία. Έτσι, λοιπόν, δεν θα αφήσουμε ποτέ ξανά στην τύχη και στο περιθώριο τη βούληση όσων ανθρώπων έμαθαν τη γλώσσα και την ιστορία μας, εργάστηκαν, μόχθησαν να ενσωματωθούν στην κοινωνία, να γίνουν Έλληνες πολίτες. Σας ευχαριστώ πολύ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Υγείας, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Επικρατείας και ο Αναπληρωτής Υπουργός Οικονομικών κατέθεσαν σήμερα, 8-10-2020, σχέδιο νόμου: «Κύρωση της από 24-9-2020 τροποποίησης της από 26-7-2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)», που εδρεύει στο VADUZ του LIECHTENSTEIN και του Ωνάσειου Καρδιοχειρουργικού Κέντρου (ΝΠΙΔ), επείγουσες ρυθμίσεις για την αντιμετώπιση του κινδύνου διασποράς του κορωνοϊού COVID -19 και άλλες διατάξεις». Παραπέμπεται στην αρμόδια Διαρκή Επιτροπή. Ο κ. Ζαχαριάδης από τον ΣΥΡΙΖΑ έχει τον λόγο.
Από τη σημερινή συζήτηση, δυστυχώς, αποδεικνύεται ότι η Νέα Δημοκρατία δεν έχει το πολιτικό εκτόπισμα και το πολιτικό βάθος να γιορτάσει αυτή τη μεγάλη νίκη της δημοκρατίας, του αντιφασισμού και της δικαιοσύνης. Από τα πρώτα λεπτά επιτέθηκε σε μια μαζική, ειρηνική, δημοκρατική συγκέντρωση που γιόρταζε και πανηγύριζε το αποτέλεσμα. Και αμέσως μετά, μετά από λίγα λεπτά ξεκίνησε η χολή και η πολιτική εμπάθεια. Σε ρόλο Μωυσή αυτή τη φορά ο Αντώνης Σαμαράς, σε αυτόν τα χρωστάμε όλα, οι άλλοι όχι μόνο δεν έκαναν τίποτα - κατά τη Νέα Δημοκρατία - αλλά ταυτόχρονα διευκόλυναν πολιτικά τη Χρυσή Αυγή, δυσκόλευαν την απονομή της δικαιοσύνης, ή ακόμα χειρότερα προετοίμαζαν τη διαδικασία για να πέσει η Χρυσή Αυγή στα μαλακά. Τα λέτε αυτά εδώ και μία μέρα στον δημόσιο λόγο και στο Κοινοβούλιο και δεν ντρέπεστε. Και από σήμερα έχετε ξεκινήσει με ψέματα, ψέματα και ψέματα. Πρώτο ψέμα ότι οι ναζί ήταν στους «Αγανακτισμένους». Δυστυχώς, σχεδόν δέκα χρόνια μετά, φαίνεται ότι τόσα καταλάβατε από τη διαμαρτυρία ενός κόσμου που υπέφερε, έμενε άνεργος, φτωχοποιούταν, όταν έχανε τη ζωή του. Δεν θα χωνέψετε ποτέ τη δημοκρατική διαμαρτυρία του 2011-2012. Όμως, μια χαρά χωνέψατε τις Πρέσπες. Εκεί δεν σας πείραζε που ο κ. Σαμαράς, ο κ . Βορίδης, ο κ. Γεωργιάδης, ο κ. Πλεύρης και άλλοι πάρα πολλοί ήταν στην ίδια πλατεία με τη Χρυσή Αυγή. Αυτή είναι η αλήθεια. Δεύτερο ψέμα: Ο νέος Ποινικός Κώδικας ρίχνει τους ναζί στα μαλακά. Ισχύει ή δεν ισχύει με βάση το Σύνταγμα ότι η στέρηση πολιτικών δικαιωμάτων μπορεί να γίνει μόνο με αμετάκλητη απόφαση; Τι λέει ο κ. Καστανίδης, που μεταξύ άλλων είναι και διαπρεπής νομικός και εν πάση περιπτώσει δεν είναι και ΣΥΡΙΖΑ; «Και με τον παλιό Ποινικό Κώδικα δεν μπορεί να επιβληθεί στέρηση πολιτικών δικαιωμάτων, αν δεν είναι αμετάκλητη η απόφαση». Η Κυβέρνηση δύο φορές τροποποίησε τον Ποινικό Κώδικα και δεν άλλαξε τη ρύθμιση του 2019. Οι σχετικές προβλέψεις πρέπει να γίνουν στην εκλογική νομοθεσία και όχι στον Ποινικό Κώδικα. Ψηφίστε, λοιπόν, την τροπολογία που καταθέσαμε και αφήστε τη μιζέρια, τη μυωπία και τα ψέματα! Επόμενο ψέμα: Ο ΣΥΡΙΖΑ - λέει - καθυστέρησε τη δίκη. Μα, η δική μας κυβέρνηση είναι αυτή η οποία διαμόρφωσε τις συνθήκες για να υπάρξει πιο μεγάλη αίθουσα, ο Υπουργός Καλογήρου υλοποίησε τα αυτονόητα αιτήματα των δικηγόρων της πολιτικής αγωγής, ώστε να απαλλαγούν από άλλες υποχρεώσεις και να μπορέσει να επιταχυνθεί η δίκη. Όμως, εν πάση περιπτώσει - για να είμαστε συνεπείς και ιστορικά - ο ΣΥΡΙΖΑ μαζί με άλλες δυνάμεις και στη σημερινή Βουλή είναι η πολιτική συνέχεια των δημοκρατικών, αντιφασιστικών και ρατσιστικών αγώνων. Οι δικοί μας πολιτικοί πρόγονοι ήταν εξορία στη χούντα, ήταν εξορία πριν από τη χούντα στο μονοκομματικό κράτος της Δεξιάς, ήταν στην αντίσταση, στο ΕΑΜ, στον ΕΛΑΣ, στην ΕΠΟΝ. Οι δικοί μας πολιτικοί πρόγονοι κυνηγήθηκαν και φυλακίστηκαν από το καθεστώς Μεταξά και τη δικτατορία της 4ης Αυγούστου. Και ξέρουμε πάρα πολύ καλά και από πού ερχόμαστε και πού θέλουμε να πάμε. Μας ξέρουν στις γειτονιές, μας ξέρουν στις πόλεις, μας ξέρουν στα χωριά, μας ξέρουν όσοι ξέρουν ιστορία και ξέρουν φυσικά και εσάς. Χτες, λοιπόν, είχαμε μια μεγάλη νίκη και σας αφήνουμε να τρώγεστε με τη μιζέρια σας, σας αφήνουμε με τη θεωρία των δύο άκρων. Εμείς θα είμαστε πάντα στην πλευρά των δημοκρατικών αγώνων. Και βλέπω μια μεγάλη βιασύνη μετά την απόφαση να πουν όλοι «και εμείς ήμασταν εκεί, αγωνιστήκαμε στη σωστή πλευρά της ιστορίας». Ευκαιρία, λοιπόν, να ξανασυστηθούμε και να θυμίσουμε ορισμένα θέματα. Ο φασισμός και ο ναζισμός είναι γνήσιο τέκνο ιστορικά των αδιεξόδων του καπιταλισμού, του εθνικισμού και του ρατσισμού. Δημιουργήθηκε και γιγαντώθηκε στην Ιταλία από τους αριστοκράτες μεγαλοαγρότες και βιομήχανους ενάντια στους εργάτες, στους εργάτες γης και στους συνεταιρισμούς τους. Στη Γερμανία ο ναζισμός επικράτησε σε πλήρη συμφωνία με τους μεγαλοβιομήχανους και τους μεγαλοτραπεζίτες. Επικράτησε στην Ισπανία στρατιωτικά και παρέμεινε χαϊδεμένο παιδί του δυτικού καπιταλισμού για πενήντα χρόνια. Έζησε πολύ μεγάλο πολιτικό βίο στη Λατινική Αμερική μέσα από συνεχή πραξικοπήματα με την πλήρη υποστήριξη του αμερικάνικου ιμπεριαλισμού. Σήκωσε κεφάλι στην Ευρώπη μετά το 1990, όταν ήρθε δήθεν το τέλος της ιστορίας, όταν εμφανίστηκαν πρώτα στις Βαλτικές Χώρες και μετά στην Κεντρική και Ανατολική Ευρώπη και ζητούσαν δικαίωση οι απόγονοι των Ες - Ες, όταν τα συντηρητικά κόμματα της Δεξιάς υιοθετούσαν τη ρητορική και τις θέσεις και την επιχειρηματολογία της Ακροδεξιάς, για να απαντήσουν στη λιτότητα και στις ανισότητες. Αυτό έγινε και στη Γαλλία με τον μπαμπά της κ. Λεπέν, με την ίδια την κ. Λεπέν, σήμερα στην Αυστρία, σήμερα στην Ουγγαρία. Τι γινόταν στην Ελλάδα; Δρούσαν περιθωριακά ως υπολειμματικά σταγονίδια της στρατιωτικής χούντας, ως υπόκοσμος της νύχτας και συμμοριών εκβιαστών, ως μικροί ακραίοι σύμμαχοι για την αντιμετώπιση διαδηλώσεων, απεργιών, λαϊκών κινητοποιήσεων. Ήταν συγκάτοικοι στη «δεξιά πολυκατοικία», για να θυμηθούμε τον κ. Καρατζαφέρη, έστω και αν ζούσαν στο υπόγειο, δίπλα στους υπόνομους. Άλλωστε, με θαλπωρή τούς αντιμετώπισαν κάποια από τα ακραία συντηρητικά μέσα μαζικής ενημέρωσης και κάποιοι από τη συντηρητική παράταξη. Παρεμπιπτόντως, μετά την απόφαση του δικαστηρίου ζητήθηκε η παραίτηση του πρώην Βουλευτή της Χρυσής Αυγής, του κ. Κουκούτση, από την προεδρία του Συνδέσμου Ύδρευσης του Δήμου Καλαμάτας, θέση στην οποία τον είχε διορίσει ο δήμαρχος κ. Βασιλόπουλος, άξιο πολιτικό τέκνο του κ. Σαμαρά. Σε ποια, λοιπόν, παράταξη και για ποιους λόγους και σε ποιους πολιτικούς έχουν παρεισφρήσει οι λέξεις «λαθρομετανάστες», «γυφτοσκοπιανοί»; Προφανώς, εμείς χαιρόμαστε μετά τη σημερινή απόφαση που βρίσκονται τόσο πολύ και τόσο κοντά στη σωστή πλευρά της ιστορίας, τους θέλουμε. Η δημοκρατία τούς έχει ανάγκη, αλλά οφείλουμε να θυμόμαστε - γιατί έρχονται και άλλες κρίσιμες στιγμές στη χώρα - ότι έχουμε να αντιμετωπίσουμε πολλά και σύντομα θα μαζευτεί πάλι κρίσιμη καύσιμη κοινωνική ύλη. Μια αναφορά στη σημερινή ανακοίνωση που έβγαλε η ΚΕΔΕ για την εν κρυπτώ απόφαση που εκχωρεί 2 εκατομμύρια ευρώ από την τακτική χρηματοδότηση των δήμων στην ΕΕΤΑΑ, χωρίς σύμφωνη γνώμη της ΚΕΔΕ: Μίλησαν για πραξικόπημα και ρωτάω, κύριε Θεοδωρικάκο και κύριε Λιβάνιε, αυτοί στην ΚΕΔΕ που μιλάνε με αυτό τον τρόπο για τις δικές σας ενέργειες είναι συριζαίοι; Τους διαβουλευτήκατε; Τους ακούσατε; Λένε ότι θα προσφύγουν απέναντι σε αυτά τα οποία κάνετε και θα κινηθούν και νομικά. Και αυτός ο τρόπος με τον οποίον πολιτεύεστε και πολλές από τις ρυθμίσεις τις οποίες έχετε φέρει στο νομοσχέδιο δείχνουν ότι έχετε πάρει απόσταση από τον κόσμο της αυτοδιοίκησης και από τις πραγματικές του ανάγκες, που μέσα σε δύσκολες στιγμές πανδημίας στέκεται δίπλα στους πολίτες. Σας ευχαριστώ, κύριε Πρόεδρε και για την ανοχή σας.
Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Μπούγας Γιάννης.
Σας ευχαριστώ, κύριε Πρόεδρε. Κυρίες και κύριοι συνάδελφοι, όσοι βλέπουν τον φασισμό να έχει μόνο ένα χρώμα δεν θα μπορέσουν να απαλλαγούν από τις ιδεοληψίες τους. Και ας ξεκινήσουμε με αυτά που συμφωνούμε.
Δηλαδή; Για πες μας το λίγο πιο καθαρά!
Συγγνώμη, θα πρέπει να τον ακούσετε. Θα σας πει την άποψή του, θα πει αυτό που θέλει, όπως το είπε και πριν ο κ. Ζαχαριάδης.
Συμφωνούμε στο ότι η ελληνική κοινωνία δεν ανέχεται ιδεολογίες μίσους, ρατσισμού και ολοκληρωτισμού, όποιο χρώμα κι αν έχουν αυτές οι ιδεολογίες, ανεξάρτητα από πού προέρχονται, αν προέρχονται από την άκρα Δεξιά ή από την άκρα Αριστερά. Πρέπει να πούμε ότι η δίωξη των μελών της Χρυσής Αυγής δοκίμασε την δημοκρατία και τη δικαιοσύνη. Όμως, η δημοκρατία απέδειξε ότι είναι ισχυρή. Τιμώρησε αυτούς που τόλμησαν να υποτιμήσουν την ισχύ της και όσους αποπειράθηκαν να την τραυματίσουν. Οι λογικές των άκρων - και αυτό είναι ό,τι πρέπει να συγκρατήσουμε - καταδικάστηκαν. Καταδικάστηκαν αμετάκλητα στη συνείδηση του ελληνικού λαού. Η ανακοίνωση της απόφασης του δικαστηρίου έκλεισε και τυπικά, κυρίες και κύριοι συνάδελφοι, μια περίοδο σοβαρών κοινωνικών εντάσεων που τροφοδοτήθηκαν από κινήματα «αγανακτισμένων», τα οποία δυστυχώς ενθαρρύνονταν ή και υποστηρίζονταν από κόμματα που είτε απέκτησαν κοινοβουλευτική παρουσία είτε την ενίσχυσαν, επενδύοντας στην κρίση και στον λαϊκισμό, προκαλώντας διχασμό στην κοινωνία μας και πλήγμα στη δημοκρατία μας, η οποία δημοκρατία για πρώτη φορά μεταπολιτευτικά, υπενθυμίζω, βρέθηκε σε κίνδυνο. Όμως, οι πολίτες διαφύλαξαν τους δημοκρατικούς θεσμούς. Η παράταξή μας, η Νέα Δημοκρατία, δικαιούται να είναι περήφανη γι' αυτή τη νίκη της δικαιοσύνης και της δημοκρατίας. Η ιστορία, είτε το θέλετε είτε όχι, γράφει ότι η δίκη, η δίωξη ξεκίνησε με κυβέρνηση Νέας Δημοκρατίας και Κινήματος Αλλαγής, ΠΑΣΟΚ τότε, και περατώθηκε επίσης με Κυβέρνηση Νέας Δημοκρατίας. Ο τότε Πρωθυπουργός, ο Υπουργός Προστασίας του Πολίτη, αλλά και οι εισαγγελείς, κυρίως η εισαγγελέας του Αρείου Πάγου, και όσοι ανέλαβαν την ευθύνη της αρχικής δίωξης υπό τις τότε αντίξοες κοινωνικές συνθήκες δικαιούνται σήμερα να νιώθουν δικαιωμένοι. Όσοι στο μεταξύ δεν έπραξαν ό,τι όφειλαν να πράξουν, σύμφωνα με τον νόμο και τις αρχές του δημοκρατικού πολιτεύματος, πρέπει να προβληματιστούν. Όσοι φρόντισαν η ποινική μεταχείριση της εγκληματικής οργάνωσης και των μελών της, ιδίως των ηγετών της, να είναι ευμενέστερη από αυτή που προβλεπόταν κατά την εκτέλεση των άδικων, των εγκληματικών πράξεων, οφείλουν να εξηγήσουν γιατί το έκαναν. Το έκαναν από αμέλεια ή από πρόθεση; Σήμερα οι δηλώσεις των πρώην Υπουργών Δικαιοσύνης του ΣΥΡΙΖΑ, κ.κ. Κοντονή και Παρασκευόπουλου, είναι χαρακτηριστικές. Ο κ. Παρασκευόπουλος υπερθεματίζοντας, θα έλεγα, για όσα είχε πει λίγο πριν ο διάδοχος του, είπε ότι πράγματι βιαστήκαμε να φέρουμε τον Ποινικό Κώδικα. Θα μπορούσε να είχε έρθει αργότερα ο Ποινικός Κώδικας. Εσείς, κύριοι συνάδελφοι του ΣΥΡΙΖΑ, νιώθετε ότι βιαστήκατε να φέρετε προς ψήφιση τον Ποινικό Κώδικα την τελευταία κυριολεκτικά ημέρα του κοινοβουλευτικού βίου της προηγούμενης περιόδου; Η Κυβέρνηση του Κυριάκου Μητσοτάκη διασφάλισε - και αυτό νομίζω ότι είναι κάτι που πρέπει να δηλώνουμε - συνθήκες δίκαιης και απροσωπόληπτης δικανικής κρίσης, όπως αρμόζει σε μια δικαιοκρατούμενη πολιτεία και εμπέδωσε την εμπιστοσύνη των πολιτών στη δικαιοσύνη. Θέλω να κάνω μια αναφορά στα όσα ελέχθησαν από τον Αρχηγό του Κόμματος του ΜέΡΑ25, κ. Βαρουφάκη. Είπε ότι η Χρυσή Αυγή είναι προϊόν των μνημονίων. Πράγματι! Όμως, είπε τη μισή αλήθεια. Η άλλη μισή είναι ότι και ο ίδιος, αλλά και οι τότε συνεργάτες και σύντροφοί του είναι επίσης προϊόντα των μνημονίων. Είναι εκείνοι, οι οποίοι αμφισβήτησαν τους ευρωπαϊκούς θεσμούς. Επίσης, θα ήθελα να κάνω μια αναφορά στα όσα ελέχθησαν για τα επεισόδια που ακολούθησαν την ανακοίνωση της απόφασης. Κανείς στην Αίθουσα αυτή δεν ανέχεται υπέρβαση ή κατάχρηση εξουσίας. Όταν, όμως, μιλάτε για δακρυγόνα και χημικά, κύριοι του ΣΥΡΙΖΑ, θα πρέπει να έχετε υπ' όψιν σας ότι στο πρώτο επτάμηνο του 2019, σε σχέση με τους δεκατέσσερις μήνες που κυβερνά η Νέα Δημοκρατία, είχε πέσει τριπλάσιος αριθμός χημικών και δακρυγόνων. Εσείς, δηλαδή, μέσα σε επτά μήνες είχατε ρίξει τρεις φορές περισσότερα δακρυγόνα και χημικά στους διαδηλωτές απ' ό,τι σήμερα η Κυβέρνηση της Νέας Δημοκρατίας στους δεκατέσσερις μήνες που κυβερνά. Έρχομαι τώρα στο σχέδιο νόμου που συζητάμε σήμερα. Το συζητούμενο σχέδιο νόμου είναι σημαντικό, ιδιαίτερα κατά τις διατάξεις του Κεφαλαίου Α΄. Και για να βάζουμε τα πράγματα, επιτρέψτε μου να πω, σε μια λογική και νομική τάξη, η ιθαγένεια είναι ο κυρίαρχος νομικά δεσμός του φυσικού προσώπου με το κράτος. Ο προσδιορισμός της ελληνικής ιθαγένειας, δηλαδή ποια φυσικά πρόσωπα συνδέονται νομικά με την Ελλάδα, γίνεται, κυρίες και κύριοι συνάδελφοι, κατά το ιδιωτικό Διεθνές Δίκαιο με κυριαρχικό τρόπο από το κράτος που θέτει τους κανόνες του εσωτερικού δικαίου. Και επειδή προέκυψε διαφωνία στην επιτροπή, αλλά και στην Ολομέλεια, το ελληνικό δίκαιο της ιθαγένειας ακολουθεί κατά βάση την αρχή του δεσμού του αίματος, κατά την οποία Έλληνες είναι όσοι γεννήθηκαν από Έλληνα πατέρα ή μητέρα και μόνο κατ' εξαίρεση υιοθετεί το δίκαιο του εδάφους, ως απόρροια ενσωμάτωσης αλλοδαπών μεταναστών που γεννήθηκαν, ζουν και εκπαιδεύονται στη χώρα μας. Αυτό είναι μία λογική, επιστημονική προσέγγιση, χωρίς να δραματοποιούμε ή και να δαιμονοποιούμε νομικούς όρους. Επίσης, είναι χρήσιμο να τονίσουμε και να εξάρουμε το υψηλό επίπεδο προστασίας που απολαμβάνουν στη χώρα μας όσοι διαβιούν υπό καθεστώς αλλοδαπότητας. Διότι από τα κόμματα της Αντιπολίτευσης δόθηκε η εντύπωση ότι οι αλλοδαποί είναι τάχα πολίτες δεύτερης κατηγορίας όσο ζουν στη χώρα μας και ότι για να απολαύσουν δικαιώματα, πρέπει να πάρουν την ελληνική ιθαγένεια. Αυτό είναι λάθος και νομίζω πως είναι λάθος να δίδεται αυτή η εικόνα για την Ελλάδα. Υπενθυμίζω, κυρίες και κύριοι συνάδελφοι, ότι το ίδιο το Σύνταγμά μας, και συγκεκριμένα το άρθρο 5 παράγραφος 2, λέει τα εξής: «Όλοι όσοι βρίσκονται στην ελληνική επικράτεια απολαμβάνουν την απόλυτη προστασία της ζωής, της τιμής και της ελευθερίας τους, χωρίς διάκριση εθνικότητας, φυλής, γλώσσας και θρησκευτικών ή πολιτικών πεποιθήσεων». Θεμελιώδης, εξάλλου, είναι και η διάταξη του άρθρου 4 του Αστικού μας Κώδικα, η οποία ορίζει ότι ο αλλοδαπός απολαμβάνει των αστικών δικαιωμάτων του ημεδαπού, διάταξη με ιδιαίτερο ιστορικό βάρος και συμβολισμό που καταμαρτυρεί ότι η ελληνική πολιτεία ανέκαθεν σεβόταν και βέβαια εξακολουθεί να σέβεται χωρίς διακρίσεις τα δικαιώματα όλων ανεξαιρέτως των αλλοδαπών, που βρίσκονται στην ελληνική Επικράτεια. Επομένως, οι αλλοδαποί που βρίσκονται στην χώρα μας απολαμβάνουν πλήρη κοινωνικά, ατομικά και αστικού δικαίου δικαιώματα. Όσοι, όμως, επιθυμούν να αξιωθούν την ελληνική ιθαγένεια, πρέπει να αποδείξουν ότι τιμούν τη χώρα που τους φιλοξενεί και τους παρέχει, όπως προείπα, απόλυτη προστασία των ατομικών και κοινωνικών δικαιωμάτων και ελευθεριών τους με την τήρηση των προϋποθέσεων και της διαδικασίας, την οποία ορίζει ο νόμος για να λάβουν την ελληνική ιθαγένεια. Τη διαδικασία και τις προϋποθέσεις απόκτησής της προσδιορίζει το συζητούμενο σχέδιο νόμου, το οποίο είναι σημαντικό και για έναν επιπλέον λόγο, που θέλω να τονίσω ιδιαιτέρως. Διότι ως παράγωγη της εθνικής ιθαγένειας αποκτάται και η ευρωπαϊκή ιθαγένεια, η οποία παρέχει στους πολίτες που λαμβάνουν την ελληνική επιπρόσθετα την ιδιότητα να είναι απευθείας φορείς ενωσιακών ελευθεριών και δικαιωμάτων. Κυρίες και κύριοι συνάδελφοι, στόχος της νομοθετικής πρωτοβουλίας της Κυβέρνησης είναι η απλοποίηση και επιτάχυνση των διαδικασιών πολιτογράφησης αλλοδαπών ως Ελλήνων πολιτών και η ενίσχυση της δυνατότητας ουσιαστικής συμμετοχής των πολιτογραφημένων πλέον Ελλήνων στην πολιτική ζωή της χώρας. Το μέσο για την επίτευξη αυτού του στόχου είναι η μείωση των εκκρεμών αιτήσεων πολιτογράφησης, καθώς και η διασφάλιση της αντικειμενικότητας, της διαφάνειας, της ισοτιμίας και ισονομίας στη διαδικασία πολιτογράφησης των αλλογενών αλλοδαπών πολιτών. Οι Έλληνες αντιμετωπίζουμε ανέκαθεν όχι σαν απειλή, αλλά ως πρόκληση, την ενσωμάτωση αλλογενών στη χώρα μας και νοιώθουμε περήφανοι που θέλουν να μετέχουν της ημετέρας παιδείας. Η κοινωνία μας είναι και θα παραμείνει κοινωνία ανοιχτή και φιλόξενη προς όλους όσοι σέβονται τους κανόνες και τις παραδόσεις της. Για τους Έλληνες ανέκαθεν πατριωτισμός είναι όταν η αγάπη για τους δικούς σου ανθρώπους έρχεται πρώτη. Φασισμός για τους Έλληνες είναι όταν το μίσος για τους άλλους έρχεται πρώτο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, επειδή έχω κάνει αρκετές παρεμβάσεις σήμερα και δεν θέλω να υπερβώ τον χρόνο, τελειώνοντας, θέλω να πω ότι σήμερα καλούμαστε να ψηφίσουμε ένα νομοθετικό κείμενο, από το οποίο εμφαίνεται η αποτελεσματικότητα και ο σωστός σχεδιασμός του Υπουργείου. Αναδιοργανώνει εύστοχα μία σειρά δημόσιων διοικητικών Υπηρεσιών, επιλύει λειτουργικά ζητήματα των Οργανισμών Τοπικής Αυτοδιοίκησης και αναθεωρεί, επιτέλους, σοβαρότατα ζητήματα που εμπίπτουν στις αρμοδιότητες της Γενικής Γραμματείας Ιθαγένειας. Εν τέλει, καθιστά την κρατική λειτουργία πιο λειτουργική. Θα ήθελα να πω και μία λέξη για τη νομοθετική πρωτοβουλία που ζητήθηκε να λάβει η Κυβέρνηση, προκειμένου να μην μπορούν να είναι ξανά υποψήφιοι οι καταδικασθέντες της Χρυσής Αυγής. Αυτό θα γίνει, κυρίες και κύριοι συνάδελφοι, και πρέπει να γίνει με τη συνεισφορά όλων σε μία προσπάθεια να βρούμε μία λύση, η οποία θα είναι συνταγματικά στέρεη, θα υπακούει στους κανόνες τόσο του κοινού, όσο και του Συνταγματικού Δικαίου. Νομίζω ότι θα τη βρούμε. Δεν χρειάζονται πυροτεχνήματα. Δεν χρειάζονται σήμερα προσπάθειες εντυπωσιασμού. Χρειάζεται νηφαλιότητα, έτσι ώστε να μην επαναληφθούν όσα ζήσαμε τα προηγούμενα χρόνια. Πρέπει να θωρακίσουμε τη δημοκρατία και τους θεσμούς μας. Σας ευχαριστώ πολύ.
Ευχαριστούμε. Η κ. Πούλου από τον ΣΥΡΙΖΑ έχει τον λόγο.
Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, ξεκινώ κι εγώ με τη χθεσινή ιστορική νίκη της δημοκρατίας. Χθες, οι νεοναζί της Χρυσής Αυγής αντιμετώπισαν, επιτέλους, την ετυμηγορία της δικαιοσύνης. Τα βλέμματα όλης της προοδευτικής ανθρωπότητας είναι στραμμένα επάνω μας και η ελληνική δικαιοσύνη δεν την απογοήτευσε. Οι άνθρωποι που πάλεψαν γι' αυτή τη νίκη μέσα στην αίθουσα του δικαστηρίου, το αντιφασιστικό κίνημα και όλοι οι δημοκρατικοί πολίτες βίωσαν μία ιστορική δικαίωση. Ωστόσο, την ειρηνική γιορτή της δημοκρατίας η Κυβέρνηση της Νέας Δημοκρατίας, συνεχίζοντας στον ολισθηρό δρόμο του αυταρχισμού και της καταστολής, επέλεξε να τη διαλύσει βίαια. Ήμασταν αυτόπτες μάρτυρες αυτής της αναίτιας επίθεσης. Χρησιμοποιήθηκαν χημικά, δακρυγόνα, άντρες εναντίον των πολιτών, παραβιάζοντας τη συνταγματική αρχή της αναλογικότητας. Κάποιοι τραυματίστηκαν, μεταξύ των οποίων και ο συνάδελφος Μιλτιάδης Χατζηγιαννάκης. Χρωστάτε εξηγήσεις, κύριοι της Κυβέρνησης! Χρωστάτε ακόμα μία συγγνώμη, κύριε Χρυσοχοΐδη και αφήστε τις φθηνές δικαιολογίες! Έχετε ευθύνη να μας προστατεύετε, αντί να μας επιτίθεστε. Αν δεν μπορείτε, παραιτηθείτε. Κυρίες και κύριοι συνάδελφοι, ας περάσουμε τώρα στο νομοσχέδιο. Διερωτώμαι γιατί η αυτοδιοίκηση αποτελεί μία από τις πιο ισχυρές εμμονές της Κυβέρνησης και πεδίο πειραματισμού. Θα δώσω μερικά παραδείγματα από τα πεπραγμένα σας, κύριε Υπουργέ: βίαιη κατάργηση του αναλογικού συστήματος και της εκπροσώπησης στη σύνθεση των οργάνων της αυτοδιοίκησης, ιδιοποίηση και εργαλειοποίηση του προγράμματος «ΦΙΛΟΔΗΜΟΣ» που χαρακτηρίζατε «φούσκα» μέχρι να καταλάβετε πώς λειτουργεί και που στη συνέχεια το αντιγράψατε ευλαβικά, ξαναβαφτίζοντάς το. Να σημειώσουμε εδώ ότι κάνατε πράγματι μία σημαντική αλλαγή στον τρόπο ένταξης των έργων, που γίνεται πλέον αποκλειστικά από σας, ενώ επί διακυβέρνησης ΣΥΡΙΖΑ που σχεδίασε αυτό το σημαντικό αναπτυξιακό πρόγραμμα για τους δήμους, η ένταξη γινόταν οριζόντια με ενιαία διαφανή κριτήρια από υπηρεσιακά στελέχη. Επιπλέον, έχουμε τις πράξεις νομοθετικού περιεχομένου στο όνομα των επειγουσών αναγκών της πανδημίας - φυσικά, χωρίς διαβούλευση - που επηρέασαν, όμως, τη λειτουργία και συρρίκνωσαν τα έσοδα των ΟΤΑ. Τελευταίο παράδειγμα αποτελεί το νομοσχέδιό σας σήμερα. Σε όλες τις νομοθετήσεις σας υπάρχει ένας κοινός τίτλος, θα έλεγα, δηλαδή: «Η αυτοδιοίκηση πεδίο άσκησης στον παραγοντισμό, στον συγκεντρωτισμό, στην αδιαφάνεια, στη χειραγώγηση, στην άνευ όρων, αλλά σταθερή, παράδοση στα ιδιωτικά συμφέροντα». Είναι πεδίο εφαρμογής των ιδεοληψιών της νέας Δεξιάς που είναι νεοφιλελεύθερης κοπής στα οικονομικά και νεοσυντηρητικής στα θεσμικά θέματα. Και όλα αυτά πώς δικαιολογούνται; Δικαιολογούνται χάριν της αποτελεσματικότητας, η οποία εκ του πονηρού διαχωρίζεται από τη διαφάνεια, τη συλλογικότητα, την επικουρικότητα, τη δημοκρατία. Σας ερωτώ, κύριοι της Κυβέρνησης, το εξής: Δεν μπορούμε να έχουμε και δημοκρατία και αποτελεσματικότητα; Με τις νομοθετήσεις σας απαντάτε: «Όχι. Ή δημοκρατία θα έχουμε ή αποτελεσματικότητα». Προϊόν αυτής της στρεβλής λογικής είναι και το παρόν νομοσχέδιο. Κυρίες και κύριοι συνάδελφοι, ο Υπουργός Εσωτερικών ξεκίνησε στη δημόσια διοίκηση με κατάργηση του Μητρώου Επιτελικών Στελεχών, συνεχείς με αδιαφανείς τοποθετήσεις των ημετέρων και καταλήγει σήμερα στη θεσμοθέτηση όλων αυτών. Στην αυτοδιοίκηση συνεχίζει με την περαιτέρω θεσμική κατεδάφιση των δημοτικών και περιφερειακών συμβουλίων. Κύριε Υπουργέ, αφού δημιουργήσατε πρώτα τις πλαστές φυτευτές πλειοψηφίες στις οικονομικές επιτροπές, τώρα συνεχίζετε τις αντιδημοκρατικές παρεμβάσεις σας, παραχωρώντας σε αυτές επιπλέον αρμοδιότητες που αφαιρείτε από τα αιρετά συλλογικά όργανα. Δημιουργείτε δημάρχους και περιφερειάρχες μικρούς «Μωυσήδες» κατ' εικόνα και καθ' ομοίωση του μεγάλου Μωυσή. Το κρατικοδίαιτο μιντιακό κατεστημένο δοξολογεί καθημερινά. Βέβαια, προβαίνετε σε όλες αυτές τις νομοθετήσεις, χωρίς να μπείτε στον κόπο της διαβούλευσης με τις ενώσεις αυτοδιοίκησης ΚΕΔΕ και ΕΝΠΕ. Γιατί; Τι φοβάστε; Ενώ πολιτικά τις ελέγχετε, γιατί τις απαξιώνετε; Ή μήπως γνωρίζατε ότι θα αντιδράσουν; Η ΚΕΔΕ ζήτησε την απόσυρση του σχετικού άρθρου. Την αγνοείτε; Ωστόσο, ο πλέον ηχηρός κόλαφος ήρθε από την Τρίπολη. Φυσικά, γνωρίζετε ότι το Περιφερειακό Συμβούλιο Πελοποννήσου συγκρότησε συντονιστική επιτροπή, προκειμένου να υπερασπιστεί τις αρμοδιότητες του αυτοδιοικητικού οργάνου που είναι ο άμεσος φορέας δημοκρατικής νομιμοποίησης. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Να είστε βέβαιοι ότι αυτό το παράδειγμα θα το μιμηθούν σύντομα και άλλοι. Δεν θα σας αφήσουν να παίζετε με το Σύνταγμα και τον Ευρωπαϊκό Χάρτη Τοπικής Αυτονομίας. Συνεχίζετε, μάλιστα, τους πειραματισμούς σας, κύριε Υπουργέ, με κόστος την αξιοπιστία σας, θα έλεγα, από τις συνεχείς αυταναιρέσεις. [[Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού]] Κύριε Πρόεδρε, σας παρακαλώ, θα χρειαστώ ένα λεπτό ακόμα. Σας επισημαίνω τις προτεινόμενες διατάξεις για τις αναπτυξιακές εταιρείες, τους αναπτυξιακούς οργανισμούς στους οποίους αναθέτετε τώρα την υλοποίηση γενικών αυτοδιοικητικών αρμοδιοτήτων, υπονομεύοντας τον δημόσιο χαρακτήρα της αυτοδιοίκησης. Σωστά σας επισημαίνει η ΚΕΔΕ ότι τείνουν να υποκαθιστούν την αυτοδιοίκηση. Κυρίες και κύριοι συνάδελφοι, παραλείπω μερικά πράγματα από την ομιλία μου, για να επισπεύσω. Η Κυβέρνηση σχεδιάζει το μέλλον της αυτοδιοίκησης, χωρίς προσωπικό και χωρίς οικονομικούς πόρους. Στο προσχέδιο του κρατικού προϋπολογισμού, το έλλειμμα για την αυτοδιοίκηση ανέρχεται στο σεβαστό ποσό των 100 εκατομμυρίων ευρώ. Την ίδια στιγμή με την τροπολογία του άρθρου 3 που φέρατε μόλις χθες, της φορτώνετε 18,5 εκατομμύρια ευρώ δαπάνη, με βάση τη δική σας εκτίμηση, για τις συμβάσεις μίσθωσης έργου καθαριότητας. Επιπλέον, ζητάτε από την ΚΕΔΕ να συναινέσει στη χρηματοδότηση της ΕΕΤΑ με 2 εκατομμύρια ευρώ από τους ΚΑΠ. Η ΚΕΔΕ αντιδρά. Νομίζω ότι και ο συνάδελφος κ. Ζαχαριάδης το ανέφερε προηγουμένως. Αν και γνωρίζετε ότι είναι κύριος μέτοχος της ΕΕΤΑ με 34%, την παρακάμψατε. Διορίσατε εσείς το διοικητικό συμβούλιο. Μαθαίνω τώρα, κύριε Υπουργέ, ότι ήδη το υπογράψατε αυτό για τα 2 εκατομμύρια ευρώ. Βεβαίως, ξέρουμε όλοι ότι αυτά θα λείψουν από τους προϋπολογισμούς των δήμων. Η ΚΕΔΕ κατ' επανάληψη σας έχει εγκαλέσει για μεταφορά αρμοδιοτήτων, χωρίς τη μεταβίβαση αντίστοιχων πόρων. Το πάθημα με τις μάσκες που της φορτώσατε δεξιοτεχνικά, γίνεται μάλλον μάθημα πια. Με τη συστηματική υποχρηματοδότηση, λοιπόν, της αυτοδιοίκησης στερείτε μέσα άσκησης κοινωνικής πολιτικής στις ολοένα αυξανόμενες με την πολιτική σας ευάλωτες ομάδες του πληθυσμού, αλλά και μέσα αντιμετώπισης της υγειονομικής κρίσης. Κυρίες και κύριοι συνάδελφοι, η προχειρότητα στις νομοθετήσεις της Κυβέρνησης που χαρακτηρίζεται «τραγέλαφος» και «γράψε - σβήσε διατάξεις» από αυτοδιοικητικά μέσα ενημέρωσης, φίλα προσκείμενα σε αυτήν, αποδεικνύεται τόσο από τη ρύθμιση που έβαζε σε επισφάλεια τα προγράμματα «LEADER», όσο και από εκείνη για το ανταποδοτικό τέλος των ΑΠΕ, όπου επιχείρησε λαθροχειρία σε βάρος των τοπικών κοινοτήτων, ενισχύοντας δήθεν τα έσοδα των ΟΤΑ. Kάνετε πίσω. Έχουν αναφερθεί και άλλοι σε αυτά. Σημασία έχει ότι αυτοαναιρείστε, καταθέτετε νομοτεχνικές βελτιώσεις την Παρασκευή και την Τρίτη τις αλλάζετε εσείς οι ίδιοι.
Ολοκληρώστε, σας παρακαλώ.
Τελειώνω, κύριε Πρόεδρε. Ευχαριστώ για την ανοχή σας. Τέλος, κύριε Υπουργέ, θέλω να αναφερθώ στην πολυβασανισμένη μεταρρύθμιση περί αρμοδιοτήτων, που ετοιμάζετε με την επιτροπή τεχνοκρατών, με τον πρόεδρο τον κ. Ξενοφώντα Φωτιάδη, χωρίς να έχει καταθέσει κανένα πόρισμα στην ΚΕΔΕ. Παρουσιάσατε μαζί ένα πλαίσιο προτάσεων ήπιας μεταρρύθμισης, με τομές, στο οποίο οι «καυτές πατάτες», τα αδιέξοδά σας σχετικά με την πρωτοβάθμια υγεία και την πρωτοβάθμια εκπαίδευση διαφαίνεται ότι σχεδιάζετε να τις μετακυλίσετε στους δήμους χωρίς αντίστοιχους πόρους. Κύριε Υπουργέ, οι παρεμβάσεις στην αυτοδιοίκηση δημιουργούν μέτωπα αντιδράσεων. Αφήστε τους δημάρχους να διαβουλεύονται με τις δημοτικές παρατάξεις και με τους δημότες. Η αυτοδιοίκηση βρίσκει πάντα τον βηματισμό της κάτω από την πίεση των καθημερινών προβλημάτων, αλλά και της καθημερινής λογοδοσίας. Σας ευχαριστώ πάρα πολύ.
Και εμείς ευχαριστούμε.
Κύριε Πρόεδρε, θα ήθελα τον λόγο.
Ορίστε, κύριε Υπουργέ.
Έχει γίνει, κύριε Πρόεδρε, αρκετή συζήτηση σήμερα γύρω από το θέμα της αυτοδιοίκησης. Δεν πρόλαβα, όμως, να αναφερθώ στην κανονική ομιλία μου. Δεν έχει υπάρξει πιο ισχυρή στήριξη του θεσμού της αυτοδιοίκησης από άλλη κυβέρνηση, από αυτή που κάνει η σημερινή Κυβέρνηση του Κυριάκου Μητσοτάκη και αυτό το Υπουργείο Εσωτερικών. Αναφέρομαι κατ' αρχάς στο οικονομικό τμήμα της υπόθεσης. Πράγματι η αυτοδιοίκηση έχει μειωμένα έσοδα εξαιτίας της κρίσης, της πανδημίας του κορωνοϊού, αλλά έχει ήδη εισπράξει μέχρι στιγμής, κύριε Υφυπουργέ, τουλάχιστον 130 εκατομμύρια ευρώ έκτακτη ενίσχυση;
Και παραπάνω.
Τουλάχιστον 130 εκατομμύρια ευρώ. Δεν ξέρω αν πρέπει να υπολογίσετε ότι με το…
Πόσα έχει χάσει;
Μισό λεπτό. Με το μέτρο των αδήλωτων τετραγωνικών διασφαλίσαμε για την αυτοδιοίκηση πάνω από 120 εκατομμύρια ευρώ σταθερά τον χρόνο περισσότερα έσοδα. Αυτά δεν σας βλέπω να τα υπολογίζετε. Δεν ξέρω αν σας φαίνεται μικρό το ποσό, δεν ξέρω αν εσείς έχετε κάποιες δυνατότητες για περισσότερα χρήματα και για άλλες προοπτικές, αλλά η πραγματικότητα είναι ότι αυτά τα τουλάχιστον 120 εκατομμύρια ευρώ είναι διασφαλισμένα για την αυτοδιοίκηση και θα πρέπει κανείς να τα μετρήσει στην πορεία και στη διαδρομή της. Επίσης, διασφαλίσαμε τα 2,5 δισεκατομμύρια ευρώ χρηματοδότηση του προγράμματος «Αντώνης Τρίτσης», με το μνημόνιο συνεργασίας του Υπουργείου Εσωτερικών με το Ταμείο Παρακαταθηκών και Δανείων. Δεν ξέρω αν χαμογελάτε από χαρά ή για άλλο λόγο, αλλά η πραγματικότητα είναι αυτή.
(δεν ακούστηκε).
Μην τον διακόπτετε. Δεν είναι ώρα.
Εντάσσονται έργα στο πρόγραμμα «Αντώνης Τρίτσης», δρομολογείται η εκτέλεση έργων, συμβασιοποιούνται έργα, οι δήμαρχοι το αγκαλιάζουν, διαμορφώνονται αιτήματα, έχουν ήδη δημοσιευθεί δώδεκα προσκλήσεις, υπάρχει μία ολόκληρη κατάσταση σε ολόκληρη τη χώρα. Θα πρέπει να τα αναγνωρίσετε όλα αυτά όταν συζητάτε και να μάθετε να είστε πιο αντικειμενική παρακαλώ πολύ.
(δεν ακούστηκε).
Σας παρακαλώ, ήσασταν στο Βήμα πριν. Τα είπατε.
Κύριε Πρόεδρε, όταν γίνονται τοποθετήσεις, πρέπει και εμείς μετά να τοποθετηθούμε.
Ο Κοινοβουλευτικός Εκπρόσωπος. Δεν βλέπω τον Κοινοβουλευτικό σας Εκπρόσωπο.
Ερώτηση στον Υπουργό θέλουμε να κάνουμε. Προβλέπεται από τον Κανονισμό.
Κύριε Σπίρτζη, στο τέλος ο Κοινοβουλευτικός σας Εκπρόσωπος, όταν έρθει η ώρα σας.
Κύριε Πρόεδρε, εγώ ως Κοινοβουλευτικός…
Τον λόγο έχει ο κ. Μανούσος Βολουδάκης από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, περίσσεψε η ικανοποίηση και χαρά όλων μας χθες για το γεγονός ότι το νεοναζιστικό μόρφωμα πήρε τη θέση που του αξίζει. Περίσσεψε, όμως, και η υποκρισία φοβάμαι. Η αλήθεια είναι πάντα απλή. Τα βασικά πρέπει να τα θυμηθούμε. Η εγκληματική οργάνωση εξαρθρώθηκε στις μέρες της συγκυβέρνησης Νέας Δημοκρατίας - ΠΑΣΟΚ, με Πρωθυπουργό τον Αντώνη Σαμαρά και Αντιπρόεδρο τον Βαγγέλη Βενιζέλο, με υπουργό Δημοσίας Τάξεως τον Νίκο Δένδια. Αυτό το έγραψε η Ιστορία. Ήρθαν έτσι τα πράγματα που η απόφαση βγήκε σε Κυβέρνηση πάλι της Νέας Δημοκρατίας με Πρωθυπουργό τον Κυριάκο Μητσοτάκη. Γιατί ήρθαν έτσι τα πράγματα; Γιατί επί τεσσεράμισι χρόνια ψάχνατε να βρείτε κατάλληλη αίθουσα. Επαναλαμβάνω, λοιπόν: Η αλήθεια είναι πάντα απλή. Έρχομαι τώρα στο σχέδιο νόμου. Θα εστιάσω λόγω του περιορισμένου χρόνου στο ζήτημα του Κώδικα Ιθαγένειας, που είναι και πολύ σημαντικό. Η κύρια αλλαγή που έρχεται με το νομοσχέδιο αυτό, είναι η καθιέρωση ενός συστήματος εξετάσεων για την ιθαγένεια, ενός αδιάβλητου συστήματος, το οποίο θα ξεπεράσει και τη γραφειοκρατία και την αδιαφάνεια στη διαδικασία της απονομής ιθαγένειας. Θα το βάλει σε μία νέα βάση. Και αυτό είναι πολύ σωστό. Ακούω την κριτική της Αντιπολίτευσης στο νομοσχέδιο αυτό και ομολογώ ότι εκπλήσσομαι. Μιλάτε όλοι, κυρίες και κύριοι συνάδελφοι, ειδικά της Αριστεράς, σαν να μην έχει αλλάξει τίποτα τα τελευταία δέκα, είκοσι χρόνια στον τόπο μας και στην περιοχή του πλανήτη όπου βρίσκεται ο τόπος μας. Έχει αλλάξει, όμως, και πρέπει να πούμε τα πράγματα με το όνομά τους. Αυτό που έχει αλλάξει είναι ότι έχουμε πια μία πλημμυρίδα μετανάστευσης, έχουμε τεράστιες ροές μετανάστευσης που πάνε προς την Ευρώπη σε πολύ μεγάλο βαθμό από την Ελλάδα, περνώντας δηλαδή μέσα από την Ελλάδα. Αυτό είναι ένα δεδομένο που δεν μπορεί να μη ληφθεί υπ' όψιν και στον Κώδικα της Ιθαγένειας. Ο Κώδικας της Ιθαγένειας δεν αφορά μόνο το πώς αντιμετωπίζουμε τους ανθρώπους που σήμερα βρίσκονται στον τόπο μας - έχει βέβαια και αυτό τη σημασία του - , αλλά είναι και ένα μήνυμα για το μέλλον, που το λαμβάνουν υπ' όψιν και αυτοί που σκοπεύουν να φύγουν από την πατρίδα τους για να πάνε κάπου να βρουν καλύτερη μοίρα. Μπορεί η Ελλάδα να σηκώσει πολύ μεγαλύτερους πληθυσμούς που έρχονται από άλλους τόπους για να κατοικήσουν σήμερα εδώ; Η δική μου άποψη είναι πως όχι. Η Ελλάδα πρέπει να έχει ένα αυστηρό σύστημα απονομής της υπηκοότητας πολιτογράφησης, το οποίο, όπως πολύ σωστά ανέφερε προ ολίγου και ο Κοινοβουλευτικός μας Εκπρόσωπος, ο κ. Μπούγας, δεν σημαίνει σε καμμία περίπτωση μειωμένα ανθρώπινα και κοινωνικά δικαιώματα των αλλοδαπών που ζουν στη χώρα μας. Άλλο, όμως, αυτά τα δικαιώματα και άλλο το δικαίωμα της πολιτογράφησης του Έλληνα πολίτη. Και ξέρετε εδώ τίθεται και ένα θέμα δημοκρατίας, το οποίο η ιδιαιτέρως - υποτίθεται - ευαίσθητη σε αυτά Αριστερά - το αντίθετο είναι στην πραγματικότητα, αλλά δεν θέλω να μπω σε αυτό τώρα - κάνει ότι δεν το βλέπει. Η δημοκρατία, κυρίες και κύριοι συνάδελφοι, για να λειτουργήσει προϋποθέτει ότι η κοινωνία στην οποία λειτουργεί έχει ένα μίνιμουμ κοινών αρχών και αξιών. Αυτό κάνεις με ένα αυστηρό πλαίσιο απονομής ιθαγένειας. Διασφαλίζεις ότι αυτοί που είναι πολίτες της χώρας έχουν το μίνιμουμ κοινών αρχών και αξιών, που είναι προϋπόθεση λειτουργίας της δημοκρατίας, ειδικά - σας είπα ότι θα λέω τα πράγματα με το όνομά τους - όταν έχεις μία τεράστια ροή ανθρώπων που έρχονται για διάφορους λόγους στη χώρα και θέλουν τελικά πολλοί από αυτούς και να μείνουν και να γίνουν και πολίτες, οι οποίοι προέρχονται από περιβάλλοντα πολιτιστικά και άλλα που δεν διευκολύνουν εν πάση περιπτώσει την ενσωμάτωση σε μία δημοκρατική κοινωνία και πιστεύω ότι καταλαβαίνετε πάρα πολύ καλά τι εννοώ. Γι' αυτόν τον λόγο, λοιπόν, θα ήθελα να έχουμε έναν αυστηρό σχεδιασμό πάνω σε αυτό και έναν αυστηρό Κώδικα Ιθαγένειας. Είναι προς τη σωστή κατεύθυνση γενικά το νομοσχέδιο που σήμερα καλούμαστε να ψηφίσουμε. Γι' αυτό και εγώ το υποστηρίζω. Υπάρχουν ορισμένα σημεία στα οποία πιστεύω, κύριε Υπουργέ, ότι θα πρέπει να κάνετε κάποιες αλλαγές. Στο άρθρο 6 όπου περιγράφετε τη διαδικασία των εξετάσεων για το πιστοποιητικό, που πολύ σωστά θα γίνεται, αφήνετε στον Γενικό Γραμματέα της Ιθαγένειας την επιλογή του πότε θα γίνονται οι εξετάσεις αυτές. Αυτό δεν είναι σωστό. Μία συντεταγμένη πολιτεία που θέλει να προγραμματίζει και αυτό, και τις ροές δηλαδή της πολιτογράφησης, έχει υποχρέωση και προς τους πολίτες που είναι σήμερα Έλληνες πολίτες, αλλά και σε αυτούς που φιλοδοξούν να γίνουν Έλληνες πολίτες, να ορίζει κάθε πότε θα έχουν αυτό το δικαίωμα. Δεν πρέπει να είναι ούτε πάρα πολύ αργά, για να μη σωρεύονται αιτήσεις, για να μην έχουμε τα κρούσματα της γραφειοκρατίας που έχουμε, αλλά ούτε μπορεί να είναι κάθε τρεις και λίγο. Όταν μένει ανοικτό, μπορεί ο καθένας να υποθέσει οτιδήποτε. Στο ίδιο ζήτημα ουσιαστικά ορίζεται ότι όποιος αποτυγχάνει στις εξετάσεις, μπορεί να ξαναδώσει. Μάλιστα. Πότε μπορεί να ξαναδώσει; Για να έχεις αποτύχει σ' αυτές τις εξετάσεις, σημαίνει ότι κρίθηκες ότι δεν πληροίς τα κριτήρια της ενσωμάτωσης στην ελληνική κοινωνία, ότι δεν συμμερίζεσαι τις αρχές και τις αξίες της ελληνικής κοινωνίας. Δεν μπορεί αυτές να τις αποκτήσεις, ας πούμε, σε τρεις μήνες. Μετά θα έχεις απλώς «παπαγαλίσει» καλύτερα κάποιες ερωτήσεις έτοιμες από τη βάση των θεμάτων. Θα πρέπει, λοιπόν, και αυτό να προσδιοριστεί. Προσωπικά πιστεύω ότι δεν μπορεί σε λιγότερο από τουλάχιστον έναν χρόνο να ξαναδώσει κανείς εξετάσεις. Ένα αντίστοιχο θέμα είναι αυτό της γλώσσας. Ορίζεται ως ελάχιστο επίπεδο το Β1 με την ευρωπαϊκή κατηγοριοποίηση. Έτσι ισχύει σήμερα σε πολλές ευρωπαϊκές χώρες. Λέω ξανά ότι η Ελλάδα πρέπει να έχει ένα αυστηρότερο από πολλές χώρες πλαίσιο. Το Β1 τι σημαίνει, για να καταλαβαίνει και ο κόσμος; Αυτό που ξέρει η ελληνική κοινωνία ως Lower στα αγγλικά, που είναι η χαμηλότερη πιστοποίηση, είναι Β2. Ζητάμε κάτι ακόμα παρακάτω απ' αυτό. Γιατί; Κάποιος άνθρωπος που τα ελληνικά του είναι κατώτερα από τα αγγλικά ενός παιδιού που παίρνει Lower, μπορεί να παρακολουθήσει πραγματικά τη λειτουργία της ελληνικής πολιτείας και να έχει άποψη γι' αυτά που καλείται να απαντήσει στις εξετάσεις; Πιστεύω πως όχι. Κυρίες και κύριοι συνάδελφοι, η Ελλάδα έχει εθνική ταυτότητα. Η δημοκρατία στην Ελλάδα αναπτύχθηκε στο πλαίσιο της πολιτείας που είχε και έχει αυτή την εθνική ταυτότητα. Οι Έλληνες πολίτες στη συντριπτική τους πλειοψηφία είναι περήφανοι γι' αυτή την ταυτότητα και θέλουμε να τη διατηρήσουμε όχι ως μουσειακό έκθεμα, παρά το ρήμα «διατηρώ», γιατί η ταυτότητά μας είναι ζωντανή και η ιστορία της ταυτότητάς μας δείχνει ότι ανθεί και μας δίνει τη δυνατότητα να αναπτυχθούμε στην ανοικτή διεθνή κοινωνία. Έτσι συνέβαινε πάντα με τους Έλληνες και με το όνομα «Έλληνες» και με το όνομα «Ρωμιοί» για όσο διάστημα επικρατούσε αυτό το όνομα και αναφερόταν στην ίδια ακριβώς εθνότητα. Αυτή, λοιπόν, την εθνική ταυτότητα ο Κώδικας Ιθαγένειας πρέπει να την προστατεύει. Σας ευχαριστώ.
Σας ευχαριστούμε. Από τον κ. Βολουδάκη και τα Χανιά θα πάμε στη Δράμα, στον κ. Θεόφιλο Ξανθόπουλο από τον ΣΥΡΙΖΑ. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, η χθεσινή ήταν μια μέρα δημοκρατικής ανάτασης, ήταν μια μέρα αισιοδοξίας και μια μέρα ελπίδας ότι όταν η κοινωνία οργανώνεται και διεκδικεί και οι θεσμοί λειτουργούν, μπορούμε να αισθανόμαστε πιο σίγουροι για την ποιότητα της δημοκρατίας μας. Η δικαιοσύνη μίλησε. Μίλησε η έννοια της δικαιοσύνης, μίλησαν τα θεσμικά όργανα της δικαιοσύνης διά της Προέδρου κ. Λεπενιώτη. Και όμως σ' αυτή την πανηγυρική ατμόσφαιρα, σ' αυτή την ατμόσφαιρα ευεξίας που επικράτησε φανήκατε μεμψίμοιροι, κύριοι της Πλειοψηφίας, δηλητηριάσατε τη συζήτηση της σημερινής ημέρας και εγκαταστήσατε στο επίκεντρο της πολιτικής αντιπαράθεσης ήσσονος σημασίας ζητήματα. Το μείζον είναι η καταδίκη της Χρυσής Αυγής ως εγκληματικής οργάνωσης. Αυτό που διεκδικούσαμε ως κοινωνία και ως πολιτικό σύστημα το αφήνετε στην άκρη και ασχολείστε με το ποια είναι η επαπειλούμενη ποινή και αν τυχόν η στέρηση των πολιτικών δικαιωμάτων ισχύει ή δεν ισχύει και πότε θα ισχύσει, δηλαδή πράγματα τα οποία δεν «πατάνε» στην πραγματικότητα. Η ιδιότητα της Χρυσής Αυγής ως εγκληματικής οργάνωσης δεν θα εξαρτηθεί από το αν οι πρωταγωνιστές της μείνουν στη φυλακή έξι, επτά, οκτώ ή δέκα χρόνια. Αυτό είναι το μείζον και αυτό πρέπει να κρατήσουμε ως σημείο κρίσιμο. Το ζήτημα των Ποινικών Κωδίκων, του Κώδικα Ποινικής Δικονομίας και των ποινών, είναι ένα θέμα που αφορά εμάς τους νομικούς. Δεν έχει νόημα τώρα να αναφέρουμε στην Αίθουσα για το ένα τρίτο της ποινής με τον παλιό Ποινικό Κώδικα ή για τα δύο πέμπτα της ποινής με τον νυν Ποινικό Κώδικα ότι τα κακουργήματα πλέον εκτίονται κατ' ελάχιστο κατά δεκαέξι χρόνια με τον καινούργιο αντί για δεκαπέντε από τον παλιό. Πρέπει να πούμε την ουσία της υπόθεσης. Η ουσία της υπόθεσης είναι ότι η Χρυσή Αυγή είναι μια εγκληματική οργάνωση η οποία πια, μετά την ψήφο του ελληνικού λαού που την έβγαλε από το Κοινοβούλιο, οδηγείται πλέον και στις φυλακές ως εγκληματική οργάνωση. Μιλήσατε για την καθυστέρηση της δίκης και ακούω ότι εκμεταλλεύεστε τη συγκυρία ότι ξεκίνησε με την κυβέρνηση Σαμαρά και τελείωσε η πρώτη φάση με την Κυβέρνηση Μητσοτάκη. Θυμίζω ότι ξεκίνησε με την κυβέρνηση Σαμαρά όταν ο κ. Δένδιας αναγκάστηκε να ενώσει με αφορμή τον θάνατο του Φύσσα είκοσι, τριάντα - δεν θυμάμαι πόσες - δικογραφίες που εκκρεμούσαν αποσπασματικά και οι οποίες λίμναζαν, ενώ όλο το προηγούμενο διάστημα η Χρυσή Αυγή ήταν κυρίαρχη στους δρόμους και κανείς δεν έβλεπε τον εγκληματικό της χαρακτήρα. Ενώ οι αντιφασίστες φωνάζαμε, διαδηλώναμε και συγκρουόμασταν, η κυβέρνηση του Σαμαρά εποιούσε την νήσσαν. Μόνο όταν σκοτώθηκε ο Φύσσας καταλάβατε ότι το αβγό του φιδιού έσκασε και βγήκε το φίδι στον δρόμο και θα μας δαγκώσει όλους. Προηγουμένως με τους Πακιστανούς, με τους αλιεργάτες ή με τα μέλη του ΠΑΜΕ δεν είδα καμμιά ανάλογη ευαισθησία. Άρα ξέρουμε πάρα πολύ καλά το τι συνέβη και ποιες διαδικασίες όρισαν την έναρξη καθώς και τη λήξη της ποινικής δίκης.
Δεν θα σας μείνει χρόνος για το νομοσχέδιο, κύριε συνάδελφε.
Θα τοποθετηθώ μόνο για την τροπολογία που έχω εισηγηθεί, κύριε Πρόεδρε. Θα πω κάτι τελευταίο για τη διάρκεια της δίκης. Η δίκη αυτή ήταν μια δίκη η οποία ταλαιπωρήθηκε αρχικά από αίθουσα, διότι κανείς δεν είχε προβλέψει να υπάρχει μια κατάλληλη αίθουσα για μια δίκη τόσων παραγόντων. Το έκανε η κυβέρνηση του ΣΥΡΙΖΑ. Κανείς δεν είχε προβλέψει η έδρα να αποτελείται από δικαστές οι οποίοι δικάζουν αποκλειστικά αυτή την υπόθεση. Το έκανε η κυβέρνηση του ΣΥΡΙΖΑ. Πρέπει να ληφθεί υπ'όψιν η παρελκυστική τακτική των κατηγορουμένων. Κατέθεσαν χιλιάδες έγγραφα τα οποία απαίτησαν να αναγνωστούν στο ακροατήριο. Εμείς που είμαστε δικηγόροι ξέρουμε τη διαδικασία της ανάγνωσης των εγγράφων. Επέτεινε αυτή την καθυστέρηση η αποχή των δικηγόρων για τον ασφαλιστικό νόμο του Κατρούγκαλου, απ' όσο θυμάμαι. Όλες αυτές είναι παράμετροι τις οποίες πρέπει να αξιολογήσουμε και να μη μιλάμε ελαφρά τη καρδία για την καθυστέρηση της δίκης. Τέλος, κύριε Υπουργέ, θέλω λίγο την προσοχή σας, διότι έχουμε καταθέσει εγώ και οι εισηγητές - που μου έκαναν την τιμή - μια τροπολογία, διότι υπάρχει το εξής πολύ σημαντικό πρόβλημα με τις καθαρίστριες των δήμων, οι οποίες προσελήφθησαν και υπήρξε ανάγκη επαύξησης των ωρών εργασίας τους. Με απόφαση του δημοτικού συμβουλίου - μιλάω για τη Δράμα που είμαι ενήμερος - οι καθαριστές και οι καθαρίστριες περιμένουν τη δημοσίευση στο ΦΕΚ για να μπορούν νομίμως να εισπράξουν. Αργεί ο έλεγχος από την αποκεντρωμένη, αργεί φυσικά και η δημοσίευση στο ΦΕΚ. Θα χαθούν δύο πολύτιμοι μήνες. Οι εργαζόμενες και οι εργαζόμενοι δεν θα μπορέσουν να εισπράξουν χρήματα. Στην πράξη δεν καθαρίζουν τα σχολεία. Υπάρχει πολύ σοβαρός κίνδυνος λόγω κορωνοϊού. Νομίζω ότι αυτή η τροπολογία που καταθέσαμε ως ΣΥΡΙΖΑ μπορεί να εκτονώσει την κατάσταση, ώστε να αμειφθούν αυτοί οι άνθρωποι με βάση την απόφαση του δημοτικού συμβουλίου, τη βεβαίωση τη διευθυντή του οικείου σχολείου, καθώς και τη δημοσίευση στο ΦΕΚ αναδρομικά από την απόφαση του δημοτικού συμβουλίου. Περιμένουμε να κάνετε αποδεκτή την πρόταση. Σας ευχαριστώ πολύ, κύριε Πρόεδρε.
Ευχαριστώ κι εγώ, κύριε Ξανθόπουλε. Τον λόγο έχει ο κ. Μπούγας που έχει ζητήσει τον λόγο για ένα λεπτό και μετά ο κ. Συρμαλένιος. Ορίστε, κύριε Μπούγα.
Ζήτησα τον λόγο μόνο για ένα λεπτό - ενδεχομένως, να μη χρειαστώ ούτε ένα λεπτό - για το εξής ζήτημα. Στην προσπάθειά τους οι αγορητές του ΣΥΡΙΖΑ να αποκρούσουν τη μομφή ότι άμβλυναν τις κυρώσεις οι οποίες προβλέπονταν, με βάση το προγενέστερο ποινικό δίκαιο, για τα μέλη και για τους επικεφαλής εγκληματικής οργάνωσης, ανέπτυξαν ένα άλλο επιχείρημα, ότι μπορεί μεν να μειώθηκε η προβλεπόμενη ποινή, πλην όμως αυξήθηκε ο πραγματικός χρόνος έκτισης. Αυτό δεν είναι αληθές, κύριοι συνάδελφοι, και δεν θα το διόρθωνα, αν δεν το έλεγε ο κ. Ξανθόπουλος, τον οποίο ιδιαιτέρως εκτιμώ. Και η προηγούμενη διάταξη του άρθρου 105 του Ποινικού Κώδικα και η ισχύουσα διάταξη - αν δεν κάνω λάθος, φέρει τον αριθμό 105Β - για μεν τα πλημμελήματα προβλέπει πραγματικό χρόνο έκτισης τα δύο πέμπτα της ποινής, για τα κακουργήματα προβλέπει τα τρία πέμπτα και για τα κακουργήματα που τιμωρούνται με ισόβια κάθειρξη προέβλεπε είκοσι πριν, προβλέπει δεκαεννέα τώρα. Κατά συνέπεια ο ίδιος χρόνος στην περίπτωση των μελών της Χρυσής Αυγής είναι ο προβλεπόμενος χρόνος της υφ' όρον απόλυσης. Μειώσατε - και αυτό θα πρέπει να δεχθείτε - κατά πέντε έτη το προβλεπόμενο όριο ποινής. Αυτό δεν αλλάζει. Είναι μια πραγματικότητα, πρέπει να την αποδεχθείτε. Κύριε Πρόεδρε, δεν εξήντλησα τον χρόνο. Ήθελα απλώς να αποκαταστήσω τη νομική τάξη, για να μην εκκινούμε από εσφαλμένα πραγματικά περιστατικά προκειμένου να αναπτύσσουμε και να θεμελιώνουμε τα επιχειρήματά μας.
Ωραία, κύριε Μπούγα. Να είστε καλά.
Αυτό είναι δεδομένο. Δεν αμφισβητείται. Το «είκοσι» έγινε «δεκαπέντε». Δεν μιλάμε για αυτό.
Ορίστε, κύριε Συρμαλένιε, έχετε τον λόγο και ζητώ συγγνώμη.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, πράγματι, η χθεσινή μέρα υπήρξε μια ιστορική μέρα, με μια ιστορική απόφαση του τριμελούς εφετείου. Μετά από πεντέμισι χρόνια και μετά από επτά χρόνια από τη δολοφονία του Παύλου Φύσσα, κατέληξε σε αυτή την απόφαση, η οποία δικαιώνει το αντιφασιστικό κίνημα, δικαιώνει τη Μάγδα Φύσσα, δικαιώνει τη θυσία του Παύλου Φύσσα και μας βάζει μπροστά σε καθήκοντα να συνεχίσουμε τον αγώνα κατά του φασισμού και του ναζισμού μέχρι τέλους, να εξαλειφθούν από παντού οι εστίες που αναπαράγουν αυτό το αυγό του φιδιού. Και εδώ θέλω να πω μια κουβέντα, ότι όλοι πρέπει να αναστοχαστούμε και ιδιαίτερα τα κόμματα του παλαιού πολιτικού συστήματος, η Νέα Δημοκρατία και το τότε ΠΑΣΟΚ, που το 2010 έφεραν τη χώρα στη χρεοκοπία, που δημιούργησαν μια τεράστια φτωχοποίηση στον ελληνικό λαό, που δημιούργησαν μια ανεργία της τάξης του 27-28%, που δημιούργησαν απελπισμένους ανθρώπους και τους εξώθησαν, όπως και σε άλλες χώρες της Ευρώπης, όπως το ομογάλακτό τους κόμμα, οι ομόλογοί τους, το Ευρωπαϊκό Λαϊκό Κόμμα εξώθησε τις χώρες του Νότου και ιδιαίτερα την Ελλάδα, ως πειραματόζωο, μέσα στα μνημόνια. Μέσα από εκεί δημιουργήθηκε η μήτρα για να αναπαραχθούν οι εστίες του φασισμού και του ναζισμού. Σταματάω εδώ. Ο αγώνας συνεχίζεται. Δεύτερο ζήτημα, για το νομοσχέδιο. Δεν θα ασχοληθώ με το πρώτο κεφάλαιο για την ιθαγένεια. θεωρώ ότι αυστηροποιεί τους όρους απόδοσης της ιθαγένειας και τους αυστηροποιεί, διότι συνάδει με την ιδεολογία της Νέας Δημοκρατίας: Ξενοφοβία και υποβόσκων ρατσισμός. Διότι αυτό ακριβώς χαϊδεύει τα αντανακλαστικά του συντηρητικού κόσμου στον οποίον απευθύνεται. Γι' αυτό ακριβώς αυστηροποιεί τα κριτήρια. Τρίτο θέμα: Ασφυκτικός έλεγχος και κομματικό κράτος. Και στις διοικήσεις των νομικών προσώπων - πρόεδροι, αντιπρόεδροι, σύμβουλοι κ.λπ. - και στην τοπική αυτοδιοίκηση, που θα πω μετά, σε όλο του το μεγαλείο το επιτελικό κομματικό κράτος θέλει να ασκήσει παντού τον ασφυκτικό έλεγχο. Τι κάνει; Αφού έχει καταργήσει το μητρώο των στελεχών, μας κατηγορήσατε επί πολλά χρόνια ότι δημιουργήσαμε εμείς κομματικό κράτος. Σας θυμίζω μόνο ότι ο τότε Υπουργός Εσωτερικών, ο Νίκος Βούτσης, για να μην κατηγορηθούμε, διόρισε συντονιστές των αποκεντρωμένων τους παλαιότερους σε υπηρεσία υπαλλήλους και ακόμα σήμερα έχουν διατηρηθεί στις θέσεις τους κατά 80% με 90% οι γενικοί διευθυντές που διόρισε η κυβέρνηση Σαμαρά τον Νοέμβριο του 2014. Για ποιο κομματικό κράτος μας κατηγορείτε, λοιπόν; Θα διορίσετε αυτούς με μια πενταμελή επιτροπή, την οποία ελέγχετε με τρία μέλη και με μοριοδότηση που αποτελεί το 50% των κριτηρίων μέσα από συνέντευξη, δηλαδή μέσα από αυτούς που θα συνεντευξιαστούν με δικούς σας ανθρώπους. Τέταρτο ζήτημα: Στην τοπική αυτοδιοίκηση έγκλημα μεγάλο η κατάργηση του νόμου «ΚΛΕΙΣΘΕΝΗ». [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Λίγη ανοχή, κύριε Πρόεδρε, αφού ήρθαμε και από τα νησιά! Είναι, λοιπόν, έγκλημα μεγάλο, διότι ακυρώνει πλήρως τις λειτουργίες των δημοτικών και των περιφερειακών συμβουλίων και απαξιώνει ουσιαστικά τις τοπικές κοινωνίες, οι οποίες ήθελαν να εκλέξουν τους δικούς τους ανθρώπους μέσα από τοπικές πρωτοβουλίες, που δεν ταυτίζονται κατ' ανάγκη με κόμματα. Σκεφτείτε το πολύ καλά. Δημιουργήσατε ξανά το δημαρχοκεντρικό, περιφερειαρχοκεντρικό κράτος μέσα από τη λογική αυτή και ακυρώνετε την όποια πρωτοβουλία υπάρχει στην τοπική κοινωνία. Ενισχύετε την οικονομική επιτροπή - για τον εκάστοτε δήμαρχο και ειδικά τώρα που έχετε την τεράστια πλειοψηφία των πολιτικά προσκείμενων προς εσάς - ακόμα και στον προγραμματισμό των ετήσιων προσλήψεων. Αναπτυξιακοί οργανισμοί, ανώνυμες εταιρίες: Τι φτιάχνετε, κύριε Υπουργέ; Τι φτιάχνετε; Φτιάχνετε ένα υποκατάστατο της τοπικής αυτοδιοίκησης. Γιατί δεν ενισχύετε την τοπική αυτοδιοίκηση ευθέως; Προκηρύξτε διαγωνισμούς. Δεν έχετε τώρα ούτε μνημόνια, ούτε σύμφωνα δημοσιονομικής σταθερότητας, ούτε πλεονάσματα, ούτε καμμιά υποχρέωση, ούτε το 2020, ούτε το 2021. Προκηρύξτε, λοιπόν, κάποιες χιλιάδες θέσεις στην τοπική αυτοδιοίκηση, να πάνε μηχανικοί, να πάνε γεωπόνοι, να πάνε τεχνικοί, να πάνε διοικητικοί υπάλληλοι, να πάνε κτηνίατροι, να πάνε οι πάντες και αφήστε το να φτιάχνουμε ανώνυμες εταιρείες, οργανισμούς τοπικής αυτοδιοίκησης. Γιατί τους φτιάχνετε αυτούς; Για να βοηθήσουν, λέει, την τοπική αυτοδιοίκηση. Και γιατί δεν τη βοηθάτε ευθέως, άμεσα την τοπική αυτοδιοίκηση; Θέλει υποκατάστατο η τοπική αυτοδιοίκηση; Υπηρεσίες δόμησης, πολεοδομίες. Μιλάτε - και το βλέπουμε εμείς θετικά στα νησιά - για δημιουργία τμημάτων με πέντε μηχανικούς, κατ' αρχάς. Μιλάω για τα νησιά, δεν μιλάω για τους μεγάλους δήμους, όπου εκεί υπάρχει άλλο πρόβλημα. Εμείς, στις Κυκλάδες, στα περισσότερα νησιά δεν έχουμε κανέναν ή έναν που είναι στην πολεοδομία και έχει και τέσσερα νησιά, έχει και πέντε νησιά. Επομένως, ως «Μάννα εξ ουρανού» θα δούμε, αν δημιουργηθεί ομάδα πέντε ανθρώπων. Όμως, στην πραγματικότητα εδώ τα λέτε όλα. Λέτε ότι φτιάχνουμε αυτά σαν τμήμα, αλλά, αν δεν υπάρχουν υπάλληλοι, φτιάχνουμε διαδημοτικές συνεργασίες. Δηλαδή, καταλήγουμε στο σημερινό μοντέλο, όπου επειδή δεν υπάρχει πολεοδόμος, παραδείγματος χάριν, στη Μύκονο, βάζουμε της Σύρου να ελέγχει τη Μύκονο. Λοιπόν, αποφασίστε: Θα τις στελεχώσετε, ναι ή όχι, τις πολεοδομίες; Αυτό είναι το ερώτημα.
Ολοκληρώστε.
Και δύο ακόμα θέματα και τελειώνω. Δαπάνες μετακίνησης του προσωπικού της Περιφέρειας Νοτίου Αιγαίου στις Κυκλάδες. Ξέρετε ότι τους πληρώνετε τις δαπάνες τους τουλάχιστον μετά από έξι μήνες; Ξέρετε ότι εκεί η μετακίνηση δεν σημαίνει υποχρεωτικά μια διανυκτέρευση; Διότι για να πάει από τη Σύρο στην Κέα, θα περιμένει δυο ή τρεις μέρες να έρθει το επόμενο πλοίο να γυρίσει στη Σύρο. Το ξέρετε αυτό; Και πώς πληρώνονται αυτοί οι άνθρωποι με τα ίδια κριτήρια με αυτούς που πληρώνονται στην ηπειρωτική χώρα; Να μας απαντήσετε. Το ζητάει επανειλημμένως ο Σύλλογος των Υπαλλήλων της Περιφέρειας Νοτίου Αιγαίου στις Κυκλάδες. Τέλος, το άρθρο 46 μας το παρουσιάζετε σαν κανένα μεγάλο επίτευγμα, ότι οι ΟΤΑ μπορούν να δίνουν σίτιση και στέγαση στους δημόσιους υπαλλήλους. Σας πληροφορώ ότι αυτό έχει ψηφιστεί με τον ν.4483 του 2017 και με τον ν.4512 του 2018. Τι προσθέτετε; Τους αποσπασμένους στους δήμους και σε κάποιους υπηρεσίες.
Και κλείστε με αυτό, κύριε Συρμαλένιο, σας παρακαλώ.
Κλείνω, κύριε Πρόεδρε. Τελείωσα τώρα. Κάνετε καλά, αλλά όχι να μας το παρουσιάσετε και ως το επίτευγμα των επιτευγμάτων ότι δίνεται στήριξη τα νησιά μέσα από αυτή τη διαδικασία. Ευχαριστώ πολύ.
Και εμείς ευχαριστούμε. Ας έρθει ο κ. Αλέξανδρος - Χρήστος Αυλωνίτης από τον ΣΥΡΙΖΑ.
Κύριε Πρόεδρε, θα παρακαλούσα να λάβω τον λόγο, μόνο για απάντηση προς τον κ. Μπούγα μιας και λείπει ο Κοινοβουλευτικός Εκπρόσωπος.
Ναι, αλλά ο Κοινοβουλευτικός και…
Για το συγκεκριμένο θέμα μόνο.
Ο κ. Ραγκούσης πρέπει να το πει τώρα.
Ναι, αλλά λείπει ο κ. Ραγκούσης.
Επειδή λείπει ο κ. Ραγκούσης εγώ δεν φταίω. Ο ΣΥΡΙΖΑ φταίει. Ελάτε, κύριε Αυλωνίτη.
Κύριε Πρόεδρε, θα μας αναγκάσετε στη δευτερολογία να κάνουμε το ίδιο.
Πείτε ότι θέλετε. Δεν έχω πρόβλημα. Θα σας δώσω όλο τον χρόνο. Το δίκιο σας δεν σας το κόβω. Να είναι ο κ. Ραγκούσης, να μιλήσει ο κ. Ραγκούσης.
Πάντως το πρωί έδωσε ο άλλος Πρόεδρος τον λόγο στον κ. Συντυχάκη.
Δεν ξέρω τι έκανε.
Και καλά έκανε, εννοείται! Ενώ έλειπε ο Κοινοβουλευτικός Εκπρόσωπος δόθηκε ο λόγος στον κ. Συντυχάκη. Και νομίζω ότι δεν είναι η ίση αντιμετώπιση αυτή.
Είναι, είναι.
Πώς είναι; Αφού δόθηκε ο λόγος το πρωί …
Είστε άδικος. Άμα πιάσουμε τα λεπτά που έχει μιλήσει ο ΣΥΡΙΖΑ.
Θα μπορούσατε να μου δώσετε ένα λεπτό για να διαβάσουμε τον νόμο. Εγώ δεν θα έκανα κάτι άλλο.
Θα το διαβάσετε. Δεν υπάρχει θέμα. Να έρθει ο κ. Ραγκούσης να το διαβάσει.
Δεν νομίζω ότι το έκανε επίτηδες.
Ελάτε, κύριε Αυλωνίτη, σας παρακαλώ.
Ο κ. Μπουγάς ως εισηγητής της πλειοψηφίας είπε μία φράση κλειδί για τη νομική τάξη. Προφανώς είναι δικηγόρος. Αλλά όλη του η τοποθέτηση αγνοεί τη νομική τάξη. Τετρακόσια πενήντα άρθρα έχει ο Ποινικός Κώδικας, κάπου τόσα εάν δεν κάνω λάθος. Επιλέγετε εσείς ως Κυβέρνηση, ως κόμμα, το άρθρο 187. Επιλέγεται το θέμα της κατάργησης της διάτάξης «περί επιβολής της παρεπόμενης ποινής που αφορά την άσκηση των πολιτικών δικαιωμάτων» και μιλάμε για νομική τάξη. Ένα νομοθέτημα, ένας Ποινικός Κώδικας ο όποιος προσαρμόστηκε στα σημερινά νομικά, επιστημονικά δεδομένα, στα διεθνή δεδομένα και τον πετάτε στην άκρη. Και παίρνετε, αν έχετε πληροφόρηση οποιοδήποτε λάθος το γαντζώνεται, Και οι δεκαπέντε μήνες που πέρασαν τι κάνετε; Ποια τροποποίηση κάνετε στον Ποινικό Κώδικα; Μόνο για τα ζητήματα που αφορούν των τραπεζιτών. Τα θυμάστε; Γιατί δεν κάνετε όλες αυτές τις τροποποιήσεις εσείς; Αλλάξατε την ατζέντα, κυρίες και κύριοι της Νέας Δημοκρατίας, και νομίζετε ότι το πετύχατε σήμερα, μετά από μία τέτοια δικαστική νίκη. Και τι δεν κάνατε από χθες για να επιρρίψετε ευθύνες στον ΣΥΡΙΖΑ. Και τι δεν κάνετε ως κόμμα σήμερα για να πείσετε ότι ο ΣΥΡΙΖΑ ήθελε ψηφίζοντας νέο Ποινικό Κώδικα να μην επιβληθεί η παρεπόμενη ποινή της στέρησης των πολιτικών δικαιωμάτων. Δεν σκεφτόταν τίποτα άλλο η κυβέρνηση του ΣΥΡΙΖΑ, όταν ψήφισε το Ποινικό Κώδικα για τη στέρηση των πολιτικών δικαιωμάτων. Ενώ το άρθρο 51, παράγραφος 3, του Συντάγματος που προβλέπει πότε στηρίζει το δικαίωμα του εκλέγεσθαι αναφέρεται στην ηλικία του ψηφοφόρου, αν έχει δικαίωμα δικαιοπραξίας και εάν έχει καταδικαστεί αμετάκλητα από ποινικό δικαστήριο, που σημαίνει ότι το εκλογικό δικαίωμα προσδιορίζεται σε σχέση με τη σχέση που δομείται μεταξύ πολιτείας και πολίτη. Αυτά τα αγνοείτε. Και βρίσκετε κάποιον νομικό, κάποιο συνταγματολόγο ο όποιος υποστηρίζει την άποψη ότι δεν μπορεί να γίνει δεκτή η τροπολογία που καταθέσαμε έτσι ώστε μέσα στα πλαίσια του εκλογικού νόμου να απαγορευτεί εφόσον καταδικαστεί, που θα καταδικαστεί αμετάκλητα, όταν φτάσει στον Άρειο Πάγο η Χρυσή Αυγή, να μην έχει το δικαίωμα κανένα μέλος της να συμμετέχει στην εκλογική διαδικασία. Σε ποιον τα πουλάτε αυτά; Δεν είναι δικηγόροι εδώ; Δεν είναι νομικοί; Δεν ξέρουνε; Σε ποιον τα πουλάτε; Ποιόν κοροϊδεύετε; Μιλάτε εσείς για το ΣΥΡΙΖΑ και για τη Χρυσή Αυγή; Μιλάτε εσείς που ότι πιο ακροδεξιό υπάρχει αυτή την στιγμή στην κοινωνία είναι μέσα στους κόλπους σας μετά τη διάλυση της Χρυσής Αυγής, που μπαινοβγαίνουν; Μιλάτε εσείς που ο Αρχηγός σας, ο Πρωθυπουργός, πριν από δύο χρόνια έλεγε ότι η Χρυσή Αυγή είναι τελειωμένη υπόθεση και ότι η βία προέρχεται σχεδόν αποκλειστικά από την Αριστερά τα τελευταία χρόνια; Να σας θυμίσω το Βουλευτής σας τον κ. Παπαδημητρίου - το είπαν και άλλοι συνάδελφοι - που έλεγε ότι εμείς θέλουμε μία σοβαρή Χρυσή Αυγή για να συνεργαστούμε; Να σας θυμίσω τον κ. Μπαλτάκο; Θυμάστε εκείνες τις μαγνητοφωνημένες συνομιλίες με χρυσαυγίτες; Να σας θυμίσω τότε που πηγαίνατε μαζί - το είπαν διάφοροι συνάδελφοι - για το θέμα της Συμφωνίας των Πρεσπών; Μιλάτε εσείς που στην Κυβέρνησή σας έχετε ανθρώπους, οι οποίοι είναι παιδιά ή εγγόνια του Παττακού; Κάνετε ότι δεν τα ξέρει αυτά ο ελληνικός λαός; Τόσο κοντή μνήμη έχουμε; Και μιλάτε για τον ΣΥΡΙΖΑ ότι έκανε τέτοιους σχεδιασμούς μέσα από την ψήφιση του Ποινικού Κώδικα για να υποστηρίξει τη Χρυσή Αυγή; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Ξέρετε η Αριστερά, κομμάτι της οποίας είναι ο ΣΥΡΙΖΑ, τι ποταμούς αίματος έχει χύσει στην σύγχρονη ιστορία αυτού του τόπου; Και έρχεστε εσείς, εσείς, κύριε Θεοδωρικάκο, που ήσασταν Γραμματέας της ΚΝΕ; Εσείς!
Τι σημασία έχει αυτό, κύριε;
Έχει σημασία. Έχει σημασία γιατί πουλήσατε ότι ξέρατε. Ό,τι ζήσατε, ό,τι βιώσατε.
Εσείς ζήσατε το αίμα;
Σας παρακαλώ!
Το πρωί, όμως, χτυπάγατε τον Ραγκούση.
Δεν ντρέπεστε λίγο;
Εγώ ντρέπομαι; Που μιλάτε από το πρωί και χτυπάτε τον ΣΥΡΙΖΑ;
Σας παρακαλώ, κύριε Αυλωνίτη! Στο Προεδρείο, κύριε Αυλωνίτη, όχι διάλογο. Κύριε Θεοδωρικάκο, σας παρακαλώ! Δεν σας διέκοψε κανείς.
Για πείτε μου σας παρακαλώ. Εχθές που μιλάτε που ήταν η μεγαλειώδης συγκέντρωση από πού ακούσατε και είδατε την απόφαση του δικαστηρίου; Από την τηλεόραση. Ποιοι ήταν έξω από το εφετείο; Εσείς που πανηγυρίζετε. Είδατε ιδίοις όμμασι πώς διαλύθηκε μετά από σαράντα δευτερόλεπτα η μεγαλειώδης αυτή συγκέντρωση και μιλάτε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το βλέμμα της παγκόσμιας κοινότητας ήταν στραμμένο χθες. Είναι στραμμένο σήμερα στην Ελλάδα. Εγώ ίσως βερμπαλιστικά, αλλά νομίζω ότι έχω δίκιο, παρομοίασα τη δίκη αυτή με τη «Δίκη της Νυρεμβέργης». Και άλλοι συνάδελφοι το έκαναν. Και εσείς πού ήσασταν; Σήμερα όμως, λέτε διάφορα πράγματα για τη Χρυσή Αυγή και κομπορρημονείτε ότι εσείς - προσέξτε - αρχίσατε τη δίκη και εσείς την τελειώσατε. Μα, οι δίκες απ' ότι γνωρίζω, κύριε Υπουργέ, αρχίζουν από τη δικαιοσύνη και τελειώνουν από τη δικαιοσύνη. Παρεμβήκατε στη δικαιοσύνη όπως παρεμβήκατε με την υπόθεση του κ. Παρασκευοπούλου; Και μας λέτε τώρα ότι δεν κάναμε τίποτα ούτε για τη δίκη και για την αίθουσα. Ξέρει ο ελληνικός λαός - το είπε προηγουμένως ο Φίλης, ο Ξανθόπουλος, ο τομεάρχης μας στη δικαιοσύνη - η δίκη άρχισε επί των ημερών Σαμαρά. Τότε εσείς γιατί δεν φροντίσατε να βρείτε την αίθουσα, για πέστε μου;
Ολοκληρώστε σας παρακαλώ. Και δεν έχετε αναφερθεί καθόλου στο νομοσχέδιο. Σας παρακαλώ. Με φέρνετε σε δύσκολη θέση.
Τελειώνω. Κύριε Πρόεδρε, εγώ είμαι εκείνος ο οποίος επιλέγω το τι θα πω, αλλά σε κάθε περίπτωση, έχετε δίκιο.
Όχι, υπάρχει ένας Κανονισμός. Σας παρακαλώ.
Απλώς λέω, λοιπόν, ότι όλα αυτά τα οποία λέτε σήμερα είναι για να αλλάξετε την ατζέντα. Η ατζέντα δεν αλλάζει με τίποτα. Και να πω και δυο πράγματα που πολύ σωστά θα επισήμανε ο κύριος Πρόεδρος. Ρυθμίσεις για το νομοσχέδιο μιλάμε, ρυθμίσεις για ΟΤΑ. Αυτά, τα οποία συμβαίνουν στον οργανισμούς τοπικής αυτοδιοίκησης χτυπούν εδώ και καιρό με το επιτελικό σας κράτος τον πυρήνα της αυτοδιοίκησης. Και το λέω εγώ που έχω χρηματίσει. Και έχουμε παλέψει μέσα από την τοπική αυτοδιοίκηση. Και υπάρχουν και εδώ στην Αίθουσα πρώην δήμαρχοι. Στον πυρήνα έχετε δει πόσες φορές έχετε παρέμβει; Εξαφανίζεται το δημοτικό συμβούλιο και το περιφερειακό συμβούλιο και τα δώσατε όλα στις οικονομικές επιτροπές και μιλάτε για δημοκρατία; Πετσοκόψατε την απλή αναλογική που θέσπισε ο ΣΥΡΙΖΑ, γιατί; Τι δείχνει αυτό; Δεν έχετε εμπιστοσύνη στο λαό που επιλέγει αυτούς τους δημοτικούς και περιφερειακούς συμβούλους; Πόσους έχετε διορίσει; Και φαίνεται μέσα από το νομοσχέδιο το οποίο συζητάμε. Πόσους έχετε διορίσει; Τέλος πάντων. Πολλά θα ήθελα να πω. Νομίζω ότι το πρώτο θέμα, κύριε Πρόεδρε, ήταν εκείνο που ήθελα περισσότερο να αναφερθώ. Υπ' αυτή μόνο την έννοια μόνο θέλω να τελειώσω με τη φράση ότι ο φασισμός, ο ναζισμός δεν τελείωσε με την απόφαση που εκδόθηκε χθες από το δικαστήριο. Ο ναζισμός και φασισμός είναι κάθε μέρα μπροστά μας. Και πρέπει να τον πολεμήσουμε όλοι και όλες οι δυνάμεις του δημοκρατικού τόξου. Ευχαριστώ πολύ.
Μην με φέρνετε σε δύσκολη θέση. Να το ξαναπώ. Βέβαια η επικαιρότητα πρέπει να έχει γνώμη ο Βουλευτής να μιλάει για την επικαιρότητα. Είναι εδώ μέσα. Πρέπει να πει όχι μόνο για το νομοσχέδιο, αλλά όχι όλον τον χρόνο για την επικαιρότητα, πείτε και για το νομοσχέδιο. Γιατί υπάρχει και Κανονισμός, υπάρχει και ένα άρθρο 66 που κάποια στιγμή πρέπει να εφαρμοστεί. Δέχομαι ότι πρέπει να λέτε τη γνώμη σας. Δεν είναι μουγκός ή δεν ξέρει τι γίνεται έξω ο Βουλευτής. Ξέρει και παραξέρει και πρέπει να λέει. Λοιπόν, να πάμε στη Φθιώτιδα στον κ. Γεώργιο Κοτρωνιά από τη Νέα Δημοκρατία. Ορίστε, έχετε τον λόγο.
Κύριε Πρόεδρε, κυρίες και κύριοι συνάδελφοι, κύριε Υπουργέ, την ώρα αυτή την περασμένη είναι προφανές ότι ένας ομιλητής δεν έχει να προσθέσει κάτι που με τον ένα και τον άλλο τρόπο δεν έχει ήδη ακουστεί. Γι' αυτό θα περιοριστώ σε μερικές επισημάνσεις που θεωρώ ότι διευκολύνουν και ξεμπλοκάρουν τη δημόσια διοίκηση, άρα διευκολύνουν τους πολίτες, άρα διευκολύνουν την παραγωγή έργου, άρα και την ανάπτυξη της πατρίδας. Επιτρέψτε μου όμως πριν ξεκινήσω να αναφερθώ στο κορδελάκι αυτό, που έχω στο πουκάμισό μου. Αυτό συμβολίζει την Ημέρα των Ατόμων με Δυσλεξία. Είναι μια ομάδα συμπολιτών μας και παιδιών που αριθμούν περί τα σαράντα εκατομμύρια στην Ευρώπη που, ενώ είναι πανέξυπνα, παρουσιάζουν προβλήματα στη γραφή, την εκφορά και τη σύνταξη του λόγου και χρήζουν της προσοχής της κοινωνίας μας, ώστε γρήγορα να ξεπεράσουν αυτά τα ιδιαίτερα προβλήματά τους και να προοδεύσουν χωρίς να νιώθουν μειονεκτικά. Άλλωστε, δεν ξέρω αν το καταλάβατε, η Βουλή των Ελλήνων πριν λίγη ώρα φωτίστηκε στα χρώματα αυτά για να εκπέμψει εδώ, από την καρδιά του κοινοβουλευτισμού, το μήνυμα για τα παιδιά με δυσλεξία. Δεν μπορώ, όμως, επίσης να μην απευθυνθώ και στους συναδέλφους του ΣΥΡΙΖΑ. Και η ιστορία της Αριστεράς και η ρητορική σας είναι αντιφασιστική. Όμως είναι γεγονός ότι η πολιτική σας πρακτική τα περασμένα χρόνια είτε με το Καστελόριζο, είτε με το κλείσιμο του ματιού για την ψήφιση της απλής αναλογικής, είτε με τις αστοχίες του ποινικού κώδικα σας έφερε μόνους σας σήμερα σε μια θέση που όσο και να θέλω να μην το επισημάνω είναι μια θέση απολογητική και αγωνιώδης. Σαν κάτι να σας βαραίνει. Μόνοι σας το κάνετε αυτό. Δεν σας το επέβαλε κανένας. Μια προσπάθεια να πείτε ίσως ότι μόνο εσείς εκφράζετε τον αντιναζιστικό και αντιφασιστικό αγώνα. Δεν θα πω τίποτα άλλο. Θα θυμίσω όμως ότι τελικά η ιστορία θα γράψει ότι σήμερα μετά από πέντε χρόνια, δικάστηκε η Χρυσή Αυγή επί Νέας Δημοκρατίας και ότι πριν πέντε χρόνια επί Νέας Δημοκρατίας ο Σαμαράς και ο Δένδιας τους τύλιξε κυριολεκτικά σε μια κόλλα χαρτί. Έρχομαι τώρα στο νομοσχέδιο. Στο πρώτο μέρος του εκσυγχρονίζει τον Κώδικα της Ελληνικής Ιθαγένειας με πιστοποίηση της ελληνομάθειας με εξετάσεις, βελτιώνει τον διοικητικό μηχανισμό αίροντας τις καθυστερήσεις δημιουργώντας Γενική Διεύθυνση Ιθαγένειας στο Υπουργείου Εσωτερικών που θα εποπτεύει τις δεκαπέντε διευθύνσεις, ενώ ιδρύονται δύο νέες θεματικές περιφερειακές διευθύνσεις σε Αθήνα και Θεσσαλονίκη. Το νομοσχέδιο αναδιατυπώνει με το άρθρο 7, το άρθρο 7β του Κώδικα Ελληνικής Ιθαγένειας και καταργεί την παράγραφο 1 με την περίπλοκη και χρονοβόρα διαδικασία που πρέπει οι υπηρεσίες να ακολουθήσουν για να διαπιστώσουν αν ο αλλοδαπός διαμένει συνεχώς στη χώρα μας μιας και πλέον είναι ουσιώδης προϋπόθεση πολιτογράφησης η μόνιμη παραμονή στη χώρα μας. Επίσης με το άρθρο 10 απλοποιείται η διαδικασία υποβολής αιτήσεων διαπίστωσης ιθαγένειας προσώπων που κατάγονται από Έλληνα πολίτη. Τέλος με το άρθρο 17 αντιμετωπίζει το θέμα της υποστελέχωσης των υπηρεσιών με τη σύσταση νέων οργανικών θέσεων. Για να δούμε τώρα πώς μέσα από το νομοσχέδιο διευκολύνεται η παραγωγή έργου στους οργανισμούς τοπικής αυτοδιοίκησης. Επιτρέψτε μου ως παλιός δήμαρχος να σας πω μετά λόγου γνώσεως ότι οι αταξίες και οι παρανομίες που κατά καιρούς φορτώνονται στους δημάρχους στη συντριπτική πλειοψηφία τους οφείλονται στην προσπάθεια των δημάρχων να παράξουν γρήγορα έργο για τους πολίτες τους, παρακάμπτοντας πολλές φορές τους κανόνες και ισορροπώντας επί ξηρού ακμής, μεταξύ νομιμότητας και παρατυπίες. Το νομοσχέδιο, λοιπόν, εξισώνει τη ΔΕΥΑ με τους δήμους σε ό,τι αφορά τις μετατάξεις των υπαλλήλων. Με το άρθρο 24 λύνει το πρόβλημα της ανανέωσης των συμβάσεων που έχουν γίνει για να εκτελεστούν έργα ευρωπαϊκών προγραμμάτων. Με το άρθρο 30 διευκολύνονται κυρίως οι μικροί δήμοι και μπορούν πλέον ειδικοί σύμβουλοι να συντάσσουν μελέτες και τεύχη διαγωνισμών. Επίσης, με το άρθρο 32 μπορεί το τεχνικό προσωπικό που υπηρετεί με σύμβαση μίσθωσης έργου να συντάσσει και να θεωρεί μελέτες, όπως μέχρι σήμερα μπορούσαν οι συμβασιούχοι ορισμένου χρόνου. Με το άρθρο 33 επεκτείνει το πεδίο εφαρμογής της λειτουργίας των αναπτυξιακών οργανισμών των δήμων κάνοντας τους παραγωγικά και αναπτυξιακά εργαλεία προς όφελος της ανάπτυξης κοινωνίας. Με το άρθρο 34, δέκα χρόνια μετά την ίδρυση και την υπολειτουργία των υπηρεσιών δόμησης των δήμων ρυθμίζονται θέματα στελέχωσης αλλά και κατ' έτος πιστοποίησή τους. Και βέβαια με το 45 ολοκληρώνει το υφιστάμενο θεσμικό πλαίσιο για τις υφιστάμενες διαφημίσεις. Να μην πω περισσότερα. Τέλος, θεωρώ ότι ήταν αναγκαία η προβλεπόμενη παράταση συμβάσεων των εργαζομένων στο «Βοήθεια στο Σπίτι» μέχρι να ολοκληρωθεί η διαδικασία του ΑΣΕΠ. Κλείνω με αυτές τις παρατηρήσεις για ένα νομοσχέδιο που διευκολύνει τη λειτουργία του δημόσιου τομέα και της τοπικής αυτοδιοίκησης και είμαι βέβαιος ότι θα συμβάλλει στην καλύτερη απόδοση έργου. Γι' αυτό πιστεύω ότι το νομοσχέδιο αυτό πρέπει να τύχει της ψήφισης ολόκληρου του Σώματος της Βουλής. Ευχαριστώ, κύριε Πρόεδρε.
Κι εγώ ευχαριστώ, κύριε Κοτρωνιά και για τον χρόνο που τηρήσατε. Τώρα θα σας δείξει η Θεσσαλονικιά, κ. Νοτοπούλου, πως τα λένε όλα σε πέντε λεπτά. Τον λόγο έχει η κ. Αικατερίνη Νοτοπούλου.
Κύριε Πρόεδρε, κυρίες και κύριοι συνάδελφοι, αναπόδραστα όλοι σήμερα μιλούμε για τη χθεσινή μεγάλη ιστορική απόφαση της δικαιοσύνης, για τη δικαίωση του Παύλου, των θυμάτων, των οικογενειών. Εγκληματική οργάνωση η Χρυσή Αυγή με απόφαση δικαστηρίου. Μεγάλη νίκη για τη δημοκρατία για το αντιφασιστικό κίνημα. Όλος ο προοδευτικός κόσμος εχθές έκλαιγε όχι από τα δακρυγόνα, αλλά από δάκρυα πηγαία χαράς συγκίνησης, ενσυναίσθησης, πόνου, λύτρωσης, ελευθερίας. Δεν χρειάζονταν τα δακρυγόνα σας. Αυτά τα επιστρατεύσατε διότι φοβηθήκατε την παλλαϊκή κινητοποίηση για την γιορτή, για τη νίκη της δημοκρατίας. Μπορείτε όμως και πρέπει πια να το βάλετε πάρα πολύ καλά στο μυαλό σας πως κανενός είδους καταστολή, κανένα δακρυγόνο δεν μπορεί να αμαυρώσει ούτε αυτή τη χαρά. Αντίθετα πεισμώνει περισσότερο και ενισχύει την πίστη μας στον αγώνα για τη δημοκρατία. Η αριστερά, ο ελληνικός λαός, πάντα έδινε μάχες. Δεν φοβήθηκε ποτέ την καταστολή. Θα πρέπει σήμερα να μιλήσουμε και να πούμε τα πράγματα ως έχουν. Το σύστημα για πάρα πολλά χρόνια ενίσχυε, έδινε χώρο, προσπαθούσε να νομιμοποιήσει στη συλλογική συνείδηση του κοινωνικού σώματος τη Χρυσή Αυγή, τους νεοναζί, τις φασιστικές οργανώσεις και δράσεις. Σήμερα όμως κανένας δεν έχει το δικαίωμα πια να συνεχίζει να δίνει χώρο σε κανενός είδους φασιστικές νοοτροπίες και πρακτικές. Κανένας δεν μπορεί να θεσμοθετεί φασιστικές πολιτικές. Κανένας δεν μπορεί να αγκαλιάζει, να χαϊδεύει τον φιλικό φασισμό. Κανένας δεν έχει δικαίωμα πια να συνεχίσει να προωθεί την κουλτούρα του φασισμού, ούτε μέσα από τον life style, ούτε μέσα από τα μέσα κοινωνικής δικτύωσης, ούτε από τη ειδησεογραφία. Κανένας δεν μπορεί να ανέχεται το φιλικό φασισμό. Ερχόμαστε, λοιπόν, να συζητήσουμε σήμερα - για να περάσω στο υπό συζήτηση και ψήφιση νομοσχέδιο - μετά τη χθεσινή γιορτή, μετά τη χθεσινή νίκη της δημοκρατίας, την αλλαγή για την απόκτηση της ιθαγένειας. Συνεχείς οι αλλαγές στα νομοσχέδιά σας. Το Υπουργείου Εσωτερικών έχει κατεβάσει πάρα πολλά, αν δεν κάνω λάθος. Είναι νομοσχέδια αχταρμάς που μέσα σε αυτά προσπαθείτε να επιλύσετε, μάταια φυσικά, μια σειρά από καίρια ζητήματα. Εν προκειμένω δεν έχω καταλάβει γιατί επαναφέρετε αυτό το ζήτημα. Από το 2010 και μετά, από τον νόμο Ραγκούση, πόσο μάλλον με μαζί και με τον νόμο που ψήφισε ο ΣΥΡΙΖΑ, μια σειρά από ζητήματα, προβληματικά σημεία που αφορούσαν την απόδοση της ιθαγένειας, είχαν επιλυθεί. Έρχεστε, λοιπόν, σήμερα να κάνετε μια στροφή στο παρελθόν ξεφεύγοντας πάλι από τις αρχές του Διαφωτισμού. Για ποιο λόγο επανέρχεστε και μας πηγαίνετε τόσο πίσω; Για τον ίδιο λόγο προφανώς που διχάσατε με την ιστορική Συμφωνία των Πρεσπών. Ιστορική τη λέτε κι εσείς πια και δίνετε μάχες. Και πολύ σωστά, ως οφείλετε. Να σας θυμίσω ότι είχατε γεμίσει τη Βόρεια Ελλάδα με περικεφαλαίες, με άλογα, δεν θυμάμαι τι άλλο είχατε επιστρατεύσει. Για να χαϊδέψετε αυτό ακριβώς το ακροδεξιό ακροατήριο. Δυσκολεύετε υπέρμετρα τις προϋποθέσεις για την απόκτηση της ελληνικής ιθαγένειας, παρά κάποιες νομοτεχνικές βελτιώσεις που φέρατε κατόπιν των επανειλημμένων εισηγήσεων - προτάσεων της Αντιπολίτευσης και όλων των φορέων που πήραν μέρος. Εισάγετε κριτήρια εκτός της σημερινής πραγματικότητας, από τα εισοδηματικά μέχρι την απόδειξη των γνωστικών ικανοτήτων. Και πραγματικά, αναρωτιέμαι πώς έχετε ξεχάσει να ζητήσετε να περάσουν και σεμινάρια «Σκοιλ Ελικικού» για να μάθουν και τα σωστά ελληνικά. Αντί να αφουγκράστηκε τις ανάγκες της κοινωνίας, παίζετε ξανά με τις αγωνίες των ανθρώπων που ζουν στη χώρα μας τόσα χρόνια. Και παίζεται όχι για κανέναν άλλο λόγο, αλλά για να κρύψετε κάτω από το χαλί τις πολιτικές φτώχειας που εσείς φέρνετε στον ελληνικό λαό. Πραγματικά, αναρωτιέμαι, δεν έχετε καταλάβει τίποτα από τη χθεσινή μέρα; Και το λέω αυτό, γιατί σήμερα θα έπρεπε να έχει ξεκινήσει μία συλλογική μάχη όλων για τον εκδημοκρατισμό του κράτους και της πολιτείας, για βαθύ εκδημοκρατισμό. Και εσείς, αντί για αυτό, επιλέγετε να επιστρατεύετε δυνάμεις καταστολής και να νομοθετείτε διακρίσεις. Πορεύεστε προς το μέλλον με την οπισθοδρόμηση. Ο Υπουργός αναφέρθηκε στην εικόνα ενός σύγχρονου δημοκρατικού νοικοκυρεμένου κράτους. Πίσω από αυτόν τον δήθεν εκσυγχρονισμού αυτό που κρύψατε δεν είναι άλλο από την ύφεση, τη φτώχεια και τις πολιτικές λιτότητας που εσείς φέρνετε. Στην πραγματικότητα, δεν κάνετε τίποτα άλλο από το να εργαλειοποιήσετε ανθρώπους, θεσμούς και διαδικασίες. Δεν θα το καταφέρετε. Συνεχίζω με το δεύτερο κεφάλαιο. Οποία υποκρισία. Μιλάτε εσείς ξανά για αριστεία και για αξιοκρατία. Η πρώτη σας κίνηση ήταν να καταργήσετε τη στελέχωση των οργανισμών και των διοικητικών συμβουλίων του δημοσίου από το Μητρώο Επιτελικών Στελεχών. Μην δείτε, λοιπόν, αξιοκρατική διαδικασία, διαρκώς προσπαθείτε να τις καταργήσετε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό, κύριε Πρόεδρε. Δεν ξέρω ποιο παράδειγμα να πρωτοαναφέρω, από την επιλογή των διευθυντών πρωτοβάθμιας και δευτεροβάθμιας εκπαίδευσης, τις διοικήσεις των νοσοκομείων ή να αναφέρω τον δεύτερο παράνομο διορισμό του κ. Λούλη; Στον πρώτο δεν είχε πτυχίο. Στον δεύτερο, με βάση τον δικό σας νόμο του επιτελικού κράτους, ο νόμος σας ορίζει ότι για τη θέση αυτή απαιτείται διακεκριμένος επιστήμονας ή ειδικός εμπειρογνώμονας για τα ζητήματα του τουρισμού. Ο κ. Λούλης ασχολείται με τα άλευρα. Δεύτερο παράνομο διορισμό. Ρεκόρ μετακλητών: τους φέρνετε τώρα και τους δίνετε και πλήρη θητεία. Τρεις χιλιάδες και πάνω έχετε φέρει. Θα κλείσω την τοποθέτησή μου με το φλέγον ζήτημα των οργανισμών τοπικής αυτοδιοίκησης. Από την πρώτη στιγμή της εκλογής σας, αυτό που κάνατε ήταν να αποδείξετε την απόλυτη υποτίμηση που θρέφετε για τους οργανισμούς τοπικής αυτοδιοίκησης. Επιχειρείτε να μετατρέψετε δημάρχους και περιφερειάρχες κυριολεκτικά σε ζητιάνους. Ευτυχώς, πάρα πολλοί περιφερειάρχες και πάρα πολλοί δήμαρχοι σε όλη την Ελλάδα αρνούνται να αποδεχτούν αυτόν τον ρόλο και εκφράζουν με αξιοπρέπεια τις τοπικές κοινωνίες και δεν λειτουργούν ως γραφείο Τύπου σας. Υπάρχουν, βέβαια, και αρκετοί τέτοιοι. Από την πρώτη, λοιπόν, στιγμή της εκλογής σας παρατηρούμε μια αφαίμαξη των αρμοδιοτήτων από το δημοτικό συμβούλιο και απόδοση υπερεξουσιών στην οικονομική επιτροπή. Ουδέν μονιμότερο του προσωρινού. Χρησιμοποιήσατε τον κορωνοϊό για να νομιμοποιήσετε απευθείας αναθέσεις άσχετες: Ο μεγάλος περίπατος του κ. Μπακογιάννη, ο επικίνδυνος ποδηλατόδρομος του κακέκτυπού του στη Θεσσαλονίκη, μεταχειρισμένα λεωφορεία, τρία χωρίς κλιματισμό. Αυτά φέρατε με τον κορωνοϊό. Και τώρα τι σχέση έχει ο κορωνοϊός με τον μεγάλο περίπατο, τον επικίνδυνο ποδηλατόδρομο μόνο η Νέα Δημοκρατία μπορεί να μας το εξηγήσει. Δεν μπορεί κανένας άλλος να το καταλάβει. Προχωράω, λοιπόν, λέγοντας το εξής: Είναι προφανές σε κάθε διάταξη νομοσχεδίου που φέρνετε ότι ο φόβος σας είναι προφανής. Τίποτα άλλο δεν κρύβεται πίσω από αυτές τις διατάξεις. Έχετε ξεχάσει πως οι οργανισμοί τοπικής αυτοδιοίκησης έχουν πραγματικές ανάγκες και αντί να τις καλύψετε, αντί να τους δώσετε επιπλέον πόρους, αντί να τους δώσετε δυνατότητα για πρόσληψη προσωπικού, αντί να μονιμοποιήσετε το «Βοήθεια στο Σπίτι» επιμένετε να κοροϊδεύετε τους αυτοδιοικητικούς και να στερείτε τις πραγματικές δημοκρατικές νομιμοποιήσεις που έχει ο θεσμός του δημοτικού συμβουλίου.
Κλείστε, παρακαλώ.
Κατεβαίνω, κύριε Πρόεδρε. Όσες λίστες Πέτσα και αν φέρετε, κυρίες και κύριοι Υπουργοί της Κυβέρνησης, δεν μπορείτε να κρύψετε ούτε τον ρατσισμό ούτε τις διακρίσεις που είναι η βάση της πολιτικής σας. Δεν μπορείτε να κρύψετε τη δυσανεξία που έχετε για την αξιοκρατία, τη διαφάνεια και την αυτοδιοίκηση. Δεν μπορείτε να κρύψετε την ανεπάρκειά σας για τη διαχείριση κάθε κρίσης. Και φυσικά, δεν μπορείτε να κρύψετε τη βουλιμία για τις απευθείας αναθέσεις, την εξυπηρέτηση λίγων συμφερόντων πάρα πολύ συγκεκριμένων. Όμως οι πολλοί θα δίνουν μονίμως την απάντησή τους. Θα προχωράνε μαζί στον δρόμο της αξιοπρέπειας, στον δρόμο της προκοπής, της ανάπτυξης και της δημοκρατίας. Σας ευχαριστώ.
Και εμείς ευχαριστούμε, κυρία Νοτοπούλου. Θα πάμε δίπλα, στο όμορφο Κιλκίς και στην κ. Ειρήνη - Ελένη Αγαθοπούλου από τον ΣΥΡΙΖΑ.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, πριν ξεκινήσω θα ήθελα και εγώ να κάνω μία αναφορά στη δίκη της Χρυσής Αυγής και στη χθεσινή ημέρα, γιατί εχθές ο κόσμος που μαζεύτηκε έξω από το εφετείο παρέδωσε μαθήματα. Και κυρίως μας έδειξε ότι απέναντι στον φασισμό οφείλουμε όλοι και όλες να είμαστε ενωμένοι. Γιατί μόνο ενωμένοι μπορούμε να τσακίσουμε αυτό το μόρφωμα. Το πολιτικό μας σύστημα, όμως, από χθες στέκεται πολύ κατώτερο των περιστάσεων. Διότι από χθες τα κόμματα αντιδικούν για το ποιος τόσα χρόνια χάιδευε τη Χρυσή Αυγή και ποιος τελικά έβαλε πλάτη στην εξάρθρωση της. Και αυτοί που σήμερα πάνε να καπηλευτούν τη χθεσινή δικαίωση, θυμήθηκαν και μας λένε με περηφάνια ποιος ήταν αυτός που έβγαλε από το συρτάρι τις τριάντα δύο ποινικές υποθέσεις για μέλη της Χρυσής Αυγής, για να ξεκινήσει η δίκη, αλλά ξεχνούν να πουν ότι οι ίδιοι ήταν αυτοί που τις ίδιες υποθέσεις τις κρατούσαν κλεισμένες στο συρτάρι, μέχρι τη δολοφονία του Παύλου Φύσσα, οπότε και αναγκάστηκαν να τις βγάλουν, γιατί δεν μπορούσαν να κάνουν αλλιώς. Ξεχνούν, επίσης, ότι μόλις την προηγούμενη βδομάδα ήταν αυτοί που πήγαν να διορίσουν στη Βουλή την τότε υπόδικη και τώρα ένοχη για συμμετοχή σε εγκληματική οργάνωση Ελένη Ζαρούλια. Προσοχή, λοιπόν, γιατί ο κόσμος θυμάται. Και θυμάται πολύ καλά και τους Μπαλτάκους στις κυβερνήσεις Νέας Δημοκρατίας - ΠΑΣΟΚ που συνομιλούσαν με τη Χρυσή Αυγή όλα αυτά τα χρόνια. Και η συγκυβέρνηση αυτή είχε Πρωθυπουργό τον Σαμαρά, Αντιπρόεδρο της Κυβέρνησης τον κ. Βενιζέλο και Υπουργό της κυβέρνησης τον σημερινό Πρωθυπουργό κ. Μητσοτάκη. Άρα ο κ. Μπαλτάκος δεν νομίζω να αυτονομούνταν για τέτοιες συναντήσεις. Σίγουρα ξέρατε όλοι πάρα πολύ καλά τέτοιου είδους συνομιλίες και αλισβερίσια. Και για κάποιους το «Όλοι μαζί τελειώνουμε με τους νεοναζί» είναι ιδιαίτερα εφήμερο απ' ό,τι φαίνεται. Επίσης, κυρίες και κύριοι συνάδελφοι, φαίνεται από την ιστορία ότι το αυγό του φιδιού εκκολάπτεται όταν στην κοινωνία κυοφορούνται λογικές μίσους και τοξικότητας έναντι συνανθρώπων μας, λογικές ανώτερων και κατώτερων φυλών, ανώτερων και κατώτερων τάξεων. Και τι να πει κανείς για την τοξικότητα του λόγου σήμερα δημοσιογράφων του «ΣΚΑΪ» για τη μητέρα και τον πατέρα του Παύλου Φύσσα. Η Μάγδα Φύσσα, είπε δημοσιογράφος, ήταν κόσμια και περιποιημένη, αν και από το Πέραμα και μη διανοούμενη, είπαν, και από κοινωνικό στρώμα που δεν περιμένεις τέτοιες συμπεριφορές, είπαν. Αυτές, λοιπόν, οι λογικές και άλλες παρόμοιες είναι αυτές που πρέπει να φοβόμαστε. Γιατί αυτές είναι οι συστημικές αιτίες που γεννούν τον φασισμό. Και δυστυχώς, οι αιτίες είναι ακόμη εδώ. Ακόμη και μέσα στο Κοινοβούλιο, στο πολύ πρόσφατο παρελθόν, ακούγονταν φωνές ότι κάποιοι είναι πιο Έλληνες από άλλους ή κάποιοι είναι πιο πατριώτες από άλλους. Μιλάω για τη Συμφωνία των Πρεσπών, την οποία τώρα φοβάστε να φέρετε για κύρωση στη Βουλή, γιατί προεκλογικά κοροϊδεύατε τον κόσμο με αυτά που λέγατε. Και για να πάω και στο σημερινό νομοσχέδιο για την ιθαγένεια, πάλι και εδώ υπάρχουν λογικές ότι κάποιοι είναι πιο ικανοί από άλλους για να πολιτογραφηθούν Έλληνες ή ότι Έλληνας δεν γίνεσαι, παρά μόνο γεννιέσαι. Τα ακούσαμε αυτά εδώ μέσα στις συνεδριάσεις των Επιτροπών. Είναι, όμως, πράγματα επικίνδυνα και πρέπει πρώτοι εμείς εδώ μέσα να τα σταματήσουμε. Συγκεκριμένα για το νομοσχέδιο και τα άρθρα για την ιθαγένεια, ο Υπουργός, εκτός των άλλων, είπε στις επιτροπές και το τόνισε το αμερόληπτο της διαδικασίας, στο οποίο, όμως, ο Συνήγορος του Πολίτη δεν φαίνεται να συμφωνεί, κύριε Υπουργέ. Επίσης, οι οργανώσεις μιλούν για αυστηροποίηση των διαδικασιών, που ενέχουν και ταξική μεροληψία. Και παρ' ότι κάνατε αλλαγές προς τη σωστή κατεύθυνση, νομίζουμε ότι μπορείτε και καλύτερα. Όσον αφορά το δεύτερο κεφάλαιο, την επιλογή διοικήσεων στον δημόσιο τομέα εδώ στην ουσία τα άρθρα που συζητάμε δεν είναι τίποτε άλλο παρά η συνέχεια της μεθόδευσης που έχετε ξεκινήσει ήδη από το 2019 για να κομματικοποιήσετε όσο περισσότερο μπορείτε τον κρατικό μηχανισμό. Το 2019, ξεκινήσατε με την κατάργηση του μητρώου των επιτελικών στελεχών, γιατί για εσάς δεν ήταν αντικειμενικό και αμερόληπτο, ενώ η λίστα με τα προεκλογικά σας ρουσφέτια που τελικά χρησιμοποιήσατε ήταν περισσότερο αντικειμενική και αμερόληπτη. Η αλήθεια είναι ότι τους βολέψατε όλους και μάλιστα, τόσο απροκάλυπτα που ούτε πτυχίο δεν βάλατε ως απαραίτητη προϋπόθεση σε πολλές περιπτώσεις. Και όλο αυτό, μάλιστα και με μεγάλη μαεστρία. Διότι στους πολιτευτές σας δεν δώσατε θέσεις στις εκλογικές περιφέρειες που πολιτεύονται, αλλά σε διπλανές εκλογικές περιφέρειες, μην τους στερήσετε το δικαίωμα να ξανακατέβουν στις εκλογές, να μην έχουν κάποιο κώλυμα. Πάρα πολύ ευφυές. Και μπράβο σας. Δεν σταματήσατε όμως εκεί. Κάνατε και κάτι άλλο. Βασικά, κάνετε ό,τι περνάει από το χέρι σας σε όλους τους τομείς για την κομματικοποίηση του κράτους. Στις ειδικές υπηρεσίες διαχείρισης των ΕΣΠΑ, για παράδειγμα, όπου η επιλογή των προϊσταμένων δεν ενέπιπτε στον νόμο Βερναρδάκη, αλλά σε μια άλλη διαδικασία που ξεκίνησε ο ΣΥΡΙΖΑ μέσω ενός αξιοκρατικού συστήματος με εξετάσεις, κατάθεση φακέλων, μοριοδότηση, όπου δεν πρόλαβαν να τελειώσουν αυτές οι διαδικασίες επί ΣΥΡΙΖΑ, μόλις αναλάβατε κάνατε το εξής καταπληκτικό: Για να μην υποχρεωθείτε να ακολουθήσετε μέχρι το τέλος τη διαδικασία που ο ΣΥΡΙΖΑ είχε θεσπίσει καταργήσατε τις υπάρχουσες επιτελικές δομές και τις ξανανοίξατε με άλλο όνομα για να βγάλετε άκυρες τις διαδικασίες αξιολόγησης προϊσταμένων. Νομίζω το ξέρετε, κύριε Υπουργέ, γιατί συνέβη και στο δικό σας Υπουργείο, όπως και στο Υπουργείο Οικονομίας και Ανάπτυξης και στο Υπουργείο Ψηφιακής Διακυβέρνησης. Είναι μία πάγια τακτική σας. Είναι μεγαλοφυές. Δεν μπορώ να πω. Δεν παραπέμπει όμως σε αποκομματικοποίηση του κράτους, αλλά σε ακριβώς το αντίθετο. Δεν είναι λοιπόν υπερβολή να πούμε ότι το κράτος εδώ και ένα χρόνο λειτουργεί υπό καθεστώς μόνιμης παρέκκλισης από τις αρχές της αξιοκρατίας και της χρηστής διαδικασίας. Οι διατάξεις που φέρνετε εδώ είναι καθαρά προσχηματικές για άλλη μία φορά. Δεν θα επεκταθώ στα άρθρα για την τοπική αυτοδιοίκηση, τα οποία κινούνται σε εντελώς αντίθετη κατεύθυνση από το νόμο του ΣΥΡΙΖΑ για την απλή αναλογική. Στερείτε αρμοδιότητες από τα δημοτικά συμβούλια και δίνεται υπέρ - αρμοδιότητες στις οικονομικές επιτροπές. Δεν είναι αυτός ο τρόπος λειτουργίας της αυτοδιοίκησης που εμείς θέλουμε. Και για αυτόν ακριβώς τον λόγο είμαστε αντίθετοι. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κλείνω, κύριε Πρόεδρε. Κι ευχαριστώ για την ανοχή. Αναφορικά με το πρόγραμμα «Βοήθεια στο Σπίτι», αναγκάζεστε να δώσετε άλλη μια παράταση στις συμβάσεις των εργαζομένων, γιατί δεκατέσσερις μήνες τώρα δεν κάνατε απολύτως τίποτα. Προχωρήστε τις διαδικασίες. Σας τις έχουμε δώσει έτοιμες. Δώστε οριστική λύση στο ζήτημα των μόνιμων προσλήψεων για αυτούς τους ανθρώπους, οι οποίοι έχουν συμβάλει τα μέγιστα να λειτουργήσει σωστά το πρόγραμμα αυτό. Σας ευχαριστώ.
Κι εμείς ευχαριστούμε. Να πάμε στον Πύργο Ηλείας και στον συνάδελφο κ. Διονύση - Χαράλαμπο Καλαματιανό από τον ΣΥΡΙΖΑ. Κύριε συνάδελφε, έχετε τον λόγο.
Ευχαριστώ, κύριε Πρόεδρε.
Παρακαλώ.
Κυρίες και κύριοι συνάδελφοι, θα κάνω κι εγώ μια αναφορά στην ιστορική απόφαση του δικαστηρίου για τη δίκη της Χρυσής Αυγής, μια απόφαση σταθμό για τη δικαιοσύνη, για το κράτος δικαίου, για τη δημοκρατία μας που ξεπερνά τα όρια της Ελλάδας και αποκτά μία οικουμενικότητα. Είναι από τις πιο σημαντικές δικαστικές αποφάσεις μετά τη δίκη της Νυρεμβέργης, διότι φαινομενικά μεμονωμένα περιστατικά συγκεντρώθηκαν και αποδόθηκε σε αυτό το ναζιστικό μόρφωμα η κατηγορία και η καταδίκη ως εγκληματική οργάνωση. Είναι μια απόφαση που χαιρετίστηκε από όλους τους δημοκρατικούς προοδευτικούς πολίτες, δημιουργώντας παράλληλα ένα ισχυρό και αρραγές αντιφασιστικό μέτωπο. Αυτή η δικαστική απόφαση είναι πραγματικά σπουδαία. Η μάχη, όμως, με το σκοτάδι, τον φασισμό, τον ναζισμό, τον ρατσισμό, το μίσος για το διαφορετικό, για το άλλο, για τον αδύναμο είναι καθημερινή. Καθημερινή πρέπει να είναι και η αντιπαράθεση με τη φτώχεια, την εξαθλίωση, τις κοινωνικές ανισότητες, την ξενοφοβία, το ψέμα, τη διαστρέβλωση που εκκολάπτουν το αυγό του φιδιού. Έρχομαι τώρα στα ψεύδη που στελέχη της Νέας Δημοκρατίας και φιλικοί δημοσιογράφοι διαχέουν και αναπαράγουν. Κυρίες και κύριοι συνάδελφοι, η αλήθεια είναι αμείλικτη και δεν επιδέχεται εκπτώσεις. Θυμόμαστε - και δεν ξεχνάμε - ότι ο ίδιος ο σημερινός Πρωθυπουργός ξέπλενε τη Χρυσή Αυγή πριν δύο χρόνια, δηλώνοντας ότι η Χρυσή Αυγή είναι σαν να μην υπάρχει. Η βία προέρχεται σχεδόν αποκλειστικά από την Αριστερά τα τελευταία χρόνια. Η ανιστόρητη και επικίνδυνη θεωρία των δύο άκρων βρισκόταν στην προμετωπίδα των επιχειρημάτων σας. Ελπίζω, τώρα, πια να σταματήσετε να την θέτετε και να την επικαλείστε. Πρώην δημοσιογράφος και νυν Βουλευτής της Νέας Δημοκρατίας δήλωνε ότι θα μπορούσε να υπάρξει μία συντηρητική συμμαχία με μια σοβαρότερη Χρυσή Αυγή. Δικοί σας Βουλευτές βρίσκονταν με Βουλευτές και μέλη της Χρυσής Αυγής στις πλατείες για τα συλλαλητήρια για τη Συμφωνία των Πρεσπών. Τέτοιες συνευρέσεις Βουλευτών του ΣΥΡΙΖΑ με Βουλευτές της Χρυσής Αυγής δεν θα βρείτε σε αντιμνημονιακές συγκεντρώσεις. Για να τελειώνουν τα ψέματα, σχετικά με την καθυστέρηση της δίκης, η δίκη της Χρυσής Αυγής ξεκίνησε το 2015 επί κυβέρνησης ΣΥΡΙΖΑ. Η Κυβέρνηση της Νέας Δημοκρατίας δεν είχε καν φροντίσει για την ύπαρξη αίθουσας, ώστε να μπορέσει να ολοκληρωθεί υπό τις αρμόζουσες συνθήκες. Αν δεν είχε πάρει μια σειρά από θεσμικά μέτρα επίσπευσης της δίκης η Κυβέρνηση του ΣΥΡΙΖΑ, αυτή θα διαρκούσε για χρόνια ακόμα. Ξεκίνησε τη δημιουργία νέων αιθουσών στο εφετείο και απελευθερώθηκε η αίθουσα εκδηλώσεων, η οποία ορίστηκε ως χώρος διενέργειας της δίκης. Επί Υπουργίας Μιχάλη Καλογήρου προβλέφθηκε η απαλλαγή των μελών του δικαστηρίου από άλλες υποχρεώσεις για την επίσπευση της δίκης. Επίσης, ορίστηκαν πάνω από δεκαπέντε δικάσιμες ανά μήνα. Η ίδια η δικηγόρος της οικογένειας Φύσσα αναγνώρισε πως τα μέτρα αυτά ήταν θετικά για τον χρόνο ολοκλήρωσης και πως η καθυστέρηση οφειλόταν στην παρελκυστική προσπάθεια των κατηγορουμένων. Ως προς το νέο Ποινικό Κώδικα, θυμίζω ότι καταρτίστηκε από ειδική νομοπαρασκευαστική επιτροπή και μετά από εργασίες δέκα ετών. Σε αυτήν την επιτροπή δεν ήταν μέλη του ΣΥΡΙΖΑ. Σε αυτή την επιτροπή, ήταν κορυφαίοι καθηγητές, δικαστές και δικηγόροι. Προβλέπει, δε, μεγαλύτερη και πραγματική έκτιση ποινών σε σχέση με το παλαιό Ποινικό Κώδικα. Με το παλαιό Ποινικό Κώδικα οι ποινές ήταν ονομαστικά μεγαλύτερες. Μπορεί να ήταν πιο μεγάλες όμως χαρτιά για να καταλάβει κόσμος, αλλά εν τέλει εκτιόταν μικρότερο μέρος τους. Αντίθετα, με τον νέο Ποινικό Κώδικα οι καταδικασθέντες εκτίουν μεγαλύτερο μέρος της ποινής που επιβάλλεται. Βέβαια, στο Ποινικό Δίκαιο η τελική ευθύνη για την ακριβή ημερομηνία και εφαρμογή των διατάξεων του νόμου ανήκει πάντα στο δικαστήριο που τα εφαρμόζει. Εξάλλου - σημειώνω και αυτό - η Νέα Δημοκρατία ως Κυβέρνηση έκανε αναθεώρηση του νέου Ποινικού Κώδικα για τις επιμέρους διατάξεις. Δεν άλλαξε όμως τίποτα από όσα - δήθεν - την ενοχλούν σήμερα. Αυτά που έσπευσε η Κυβέρνηση να νομοθετήσει αλλάζοντας τον Ποινικό Κώδικα ήταν να αποδεσμεύσει τα περιουσιακά στοιχεία όσων ελέγχονταν για ξέπλυμα βρώμικου χρήματος, καθώς επίσης και να προστατέψει τραπεζικά στελέχη που ελέγχονταν για απιστία. Ως προς τη στέρηση πολιτικών δικαιωμάτων, ακόμα και με τον προηγούμενο Ποινικό Κώδικα και με βάση το Σύνταγμα η στέρηση πολιτικών δικαιωμάτων θα ερχόταν μόνο όταν η δικαστική απόφαση γινόταν αμετάκλητη, δηλαδή μπορεί και σε δέκα χρόνια από σήμερα. Θα έπρεπε να υπάρχει απόφαση του Αρείου Πάγου για να γίνει αυτό. Αυτό που απαιτείται τώρα να γίνει, όπως είχε επισημάνει και η νομοπαρασκευαστική επιτροπή του Ποινικού Κώδικα, είναι τροποποίηση της εκλογικής νομοθεσίας. Αυτή είναι αρμόδια για τη ρύθμιση των θεμάτων αυτών. Αναχρονιστικό ήταν ό,τι προβλεπόταν στον Ποινικό Κώδικα. Έτσι, θα ρυθμιστεί το ζήτημα της ανακήρυξης πολιτικών κομμάτων και των κωλυμάτων εκλογιμότητας. Αυτό που δεν πρόλαβε να γίνει λόγω των πρόωρων εκλογών από την προηγούμενη κυβέρνηση, ένα μήνα δηλαδή μετά τις αλλαγές στον Ποινικό Κώδικα, όφειλε να το κάνει η σημερινή Κυβέρνηση που επί ενάμιση χρόνο δεν έχει κάνει κάτι. Φέραμε τροπολογία και την απορρίψατε. Σταματήστε, λοιπόν, να παραποιείτε αλήθεια και δείτε τα δεδομένα. Τώρα έρχομαι στο νομοσχέδιο. Για μια ακόμα φορά φέρνετε προς ψήφιση ένα νομοσχέδιο - σκούπα με πολλές διαφορετικές και ασύνδετες μεταξύ τους θεματικές. Συνολικά χαρακτηρίζεται ως συντηρητικό και οπισθοδρομικό. Στο πρώτο μέρος του νομοσχεδίου που αφορά την απόκτηση της ελληνικής ιθαγένειας, βρήκατε πεδίο δόξης λαμπρό και πάλι για να χαϊδέψετε τα αυτιά του ακροδεξιού ακροατηρίου. Η Συμφωνία των Πρεσπών δεν προσφέρεται πια γι' αυτό. Πλέον την εφαρμόζετε, την τιμάτε και δίνετε μάχες γι' αυτή. Ξεχάσατε την επαναδιαπραγμάτευση που τάζατε και το βέτο για την ένταξη της Βόρειας Μακεδονίας στην Ευρωπαϊκή Ένωση. Στο δεύτερο μέρος φέρνετε διατάξεις για την επιλογή διοικήσεων στον δημόσιο τομέα και αναρωτιέμαι αν μετά το ρεκόρ επταετίας στις προσλήψεις μετακλητών υπαλλήλων που σημειώθηκε τον Μάιο του τρέχοντος έτους θυμηθήκατε το προεκλογικό σύνθημα για δήθεν κυβέρνηση των αρίστων. Αναρωτιέμαι, βεβαίως, αν έχετε αφήσει και κάποιο τμήμα του δημοσίου τομέα στο οποίο δεν έχετε τοποθετήσει κάποιο από τα στελέχη του μητρώου της Νέας Δημοκρατίας. Μέσα σε έναν χρόνο παρατηρούμε την πλήρη κομματικοποίηση του κράτους. Τώρα ψηφίζετε ότι το πτυχίο από την Εθνική Σχολή Δημόσιας Διοίκησης λαμβάνει την ίδια μοριοδότηση με την κατοχή οποιουδήποτε μεταπτυχιακού ανεξαρτήτως συνάφειας. Αυτή είναι η αναξιοκρατία την οποία πρεσβεύετε. Μια κουβέντα μόνο για το «Βοήθεια στο σπίτι». Η Κυβέρνηση του ΣΥΡΙΖΑ αναγνώρισε την αξία, στήριξε και αναβάθμισε τον θεσμό. Είναι ανεξήγητη η καθυστέρηση της ολοκλήρωσης του διαγωνισμού. Οφείλετε να τον ολοκληρώσετε. Το υπό συζήτηση, λοιπόν, νομοσχέδιο χρήζει πολλών βελτιώσεων προκειμένου να ευθυγραμμιστεί με το κράτος δικαίου και τις ευρωπαϊκές επιταγές. Για μια ακόμα φορά αποδεικνύετε τον συντηρητισμό, τον συγκεντρωτισμό που διαπνέει το ύφος και την πρακτική της διακυβέρνησής σας. Εκλεγήκατε με τη σημαία του φιλελευθερισμού, της προόδου και της αξιοκρατίας. Πράττετε τα αντίθετα. Ο λαός παρακολουθεί και κρίνει.
Ευχαριστούμε πολύ, κύριε Καλαματιανέ. Τον λόγο έχει από τη Νέα Δημοκρατία η κ. Παρασκευή Βρυζίδου από την όμορφη Πτολεμαΐδα. Κοιτάξτε τώρα θα τα πει χωρίς χαρτιά μπροστά της και τι όμορφα που θα τα πει.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η δημοκρατία γεννήθηκε στην Ελλάδα και ο ελληνικός λαός στη συντριπτική του πλειοψηφία είναι ο λαός που αγωνίζεται απέναντι στον φασισμό και σε κάθε αντιδημοκρατική συμπεριφορά. Δεν χρειάζεται ο Έλληνας πιστοποιητικό προοδευτικότητας γιατί στάθηκε πάντοτε στη σωστή θέση και έχει καταγραφεί στην ιστορία. Οι κυβερνήσεις της Ελλάδος υπερασπίστηκαν τη δημοκρατία. Και η σημερινή Κυβέρνηση και γενικότερα η Νέα Δημοκρατία διαχρονικά αναχαίτισε αντιδημοκρατικές συμπεριφορές με συγκεκριμένες ενέργειες, με συγκεκριμένες αποφάσεις, με την ψήφιση νόμων και ενεργειών που πραγματοποίησαν αυτό το αποτέλεσμα. Με έργα αποδείχτηκε η στάση του καθένα. Ο ελληνικός λαός που έχει περάσει τόσα πολλά, ιδίως το τελευταίο διάστημα, έχει κρίση και σήμερα θέλει έργα και αποτελεσματικότητα. Από την πλευρά του ΣΥΡΙΖΑ ακούσαμε αυτή την μέρα και τις προηγούμενες λόγια μεγάλα και πολλά, άλλα εκείνο που μετράει είναι οι ενέργειες και τα αποτελέσματα. Ήταν απέναντι στον φασισμό, με λόγια μεγάλα, αλλά όταν χρειάστηκε και συνέφερε δεν υπήρχε πρόβλημα σε κοινή ψηφοφορία, γιατί έπρεπε να περάσει κάποιο νομοσχέδιο. Δεν θέλω να επεκταθώ, γιατί δεν θέλω να γίνω και εγώ αυτό το οποίο κατηγορώ, δηλαδή κατά της ξενοφοβίας, κατά του ρατσισμού, κατά του μίσους, αλλά με μίσος, σκληρές κουβέντες και αντιπαραθέσεις ανάμεσα στα πολιτικά κόμματα, αν αυτό συμφέρει προς όφελος πολιτικό. Όχι! Στα μεγάλα γεγονότα θα είμαστε ενωμένοι για να μπορέσουμε να παλέψουμε και να φέρουμε αποτέλεσμα. Το παρόν νομοσχέδιο είναι πολύ σημαντικό νομοσχέδιο για άλλη μια φορά και φέρνει σημαντικές ρυθμίσεις. Κατ' αρχάς ασχολείται με την αυτοδιοίκηση και δεν ξεκινάει σήμερα, αλλά κοιτάζει πίσω και προσπαθεί να θεραπεύσει κενά του νόμου της απλής αναλογικής που ψηφίστηκε από την προηγούμενη κυβέρνηση. Τα δημοτικά συμβούλια και οι δημοτικές αρχές δεν είναι χώροι όπου πηγαίνει ο καθένας να συζητήσει τη φιλοσοφική του άποψη και να καταθέσει τη γνώμη του. Είναι χώροι όπου καθένας οφείλει να πει τη γνώμη του ελεύθερα, αλλά στο τέλος πρέπει να παρθούν αποφάσεις για να υλοποιηθούν έργα, να λυθούν προβλήματα να βοηθηθεί ο πολίτης. Αυτό δεν μπορεί να γίνει σε μια δημοτική αρχή που δεν μπορεί να κυβερνήσει και να πάρει αποφάσεις. Γι' αυτό και ήρθανε σε προηγούμενα νομοσχέδια προτάσεις και ψηφίστηκαν και σήμερα σε αυτό δίνεται δύναμη στην οικονομική επιτροπή, για ποιον λόγο; Για να μπορεί να πάρει αποφάσεις και να υλοποιήσει έργα. Με αυτό τον τρόπο βοηθιούνται οι δημοτικές αρχές και οι δήμαρχοι, αλλά δεν μπορείς να κατηγορήσεις το Υπουργείο και την Κυβέρνηση γι' αυτή την απόφαση. Γιατί μήπως όλοι οι δήμαρχοι ανήκουν στη Νέα Δημοκρατία; Βοηθιέται η αυτοδιοίκηση και η τοπική κοινωνία. Επίσης, παίρνονται αποφάσεις για να χρησιμοποιηθούν μηχανικοί οι οποίοι είναι με συμβάσεις ή σύμβουλοι για να μπορούν να υλοποιήσουν μελέτες, να ωριμάσουν μελέτες, να εντάξουν έργα και να τα δημοπρατήσουν. Σχολιάστηκε και αυτό. Όλοι μας ξέρουμε ότι η χώρα έχει ανάγκη από χρήματα, τα ευρωπαϊκά χρήματα, τα οποία πρέπει να αξιοποιούνται και να μην επιστρέφουν πίσω. Πολλές φορές έχει δηλωθεί ότι δεν μπορέσαμε να τα αξιοποιήσουμε γιατί δεν είχαμε ωριμάσει τις μελέτες, γιατί δεν είχαμε μηχανικούς σε όλες τις υπηρεσίες. Τώρα, λοιπόν, οργανώνεται η τοποθέτηση τέτοιων μηχανικών με διάφορες μεθοδολογίες και αντί να επαινέσουμε το όφελος που θα έρθει στη χώρα μας και θα εξασφαλιστούν θέσεις εργασίας και θα υπάρξει και πρόοδος σχολιάστηκε. Γιατί; Πού είναι το πρόβλημα σε αυτή τη διαδικασία; Επίσης, το πρόγραμμα «Βοήθεια στο σπίτι» συνεχίζεται μέχρι να ολοκληρωθούν οι διαδικασίες οριστικών προσλήψεων, έτσι ώστε και ωφελούμενοι και εργαζόμενοι να συνεχίσουν απρόσκοπτα τη δουλειά τους. Θέλω, επίσης, να αναφερθώ και στα άρθρα για τη στελέχωση της δημόσιας διοίκησης. Επίσης και εδώ υπάρχει μεγάλη πλάνη. Από πλευράς της Αντιπολίτευσης, κυρίως από την πλευρά του ΣΥΡΙΖΑ, ειπώθηκαν κουβέντες του στυλ: Τοποθέτηση ημετέρων. Αναξιοκρατία. Δεν υπάρχουν τα κριτήρια. Νοθεύονται οι προδιαγραφές. Πραγματικά υπάρχει κανείς που πιστεύει ότι μια κυβέρνηση θέλει λιγότερο από την αντιπολίτευση να έχει σε θέσεις διοικητικών συμβουλίων και προέδρων οργανισμών άξια στελέχη; Τι να προσδοκά; Να ικανοποιήσει πέντε ανθρώπους και λόγω της ανεπάρκειάς τους να δυσαρεστήσει εκατοντάδες πολίτες; Ο Πρωθυπουργός Κυριάκος Μητσοτάκης, το Υπουργείο Εσωτερικών με τον Υπουργό και όλα τα στελέχη έχουν αποδείξει ότι τους ενδιαφέρει να παράγουν έργο να ικανοποιήσουν και να εξυπηρετήσουν τον τόπο, την κοινωνία, τους πολίτες, να καταπολεμήσουν την ανεργία και μέσα από αυτά τα οφέλη θα εισπράξουμε και τους επαίνους των πολιτών. Άρα, λοιπόν, δεν υπάρχει θέμα αναξιοκρατίας. Η Κυβέρνηση περισσότερο από τον καθένα θέλει τους άξιους γι' αυτό βάζει τους κανόνες εκείνους για να προσεγγίσουμε την αξιοκρατία με τον καλύτερο δυνατό τρόπο και να περιθωριοποιηθεί ο υποκειμενισμός . Τέλος, θέλω να αναφερθώ και στην πολιτογράφηση, ένα μεγάλο κεφάλαιο που, επίσης, εκσυγχρονίζεται. Δίνει τη δυνατότητα στους ανθρώπους οι οποίοι έχουν ετοιμαστεί και θέλουν να ενσωματωθούν στην ελληνική κοινωνία να δίνουν εξετάσεις πανελλαδικές δύο φορές τον χρόνο, να προετοιμαστούν ανάλογα και να έχουν την επάρκεια στην ελληνική γλώσσα, να ξέρουν την ιστορία, τη γεωγραφία του τόπου και να μην υπάρχουν υπόνοιες υποκειμενισμού. Αν είναι καλά προετοιμασμένοι και αν πραγματικά αγαπούν τον τόπο μας και θέλουν να προσαρμοστούν στις αρχές μας στους κανόνες μας στην προοπτική μας για πρόοδο, μπορούν να παλέψουν μέσα από αυτή τη διαδικασία η οποία εγγυάται δικαιοσύνη και αξιοκρατία. Και τέλος να επαινέσω το Υπουργείο γιατί δίνει τη δυνατότητα στις ορεινές περιοχές και τις νησιωτικές, όπως είναι και η δική μου στο Νομό Κοζάνης, από όπου κατάγομαι, που πολλές φορές προκηρύχθηκαν θέσεις επικουρικών γιατρών για τα κέντρα υγείας ή και τα νοσοκομεία και δεν υπήρχε καμμία πρόταση, γιατί είμαστε μακρινές περιοχές, είναι δυσμενείς οι συνθήκες, είναι πολλά τα έξοδα. Δίνεται η δυνατότητα στις δημοτικές αρχές να επιδοτήσουν τη σίτιση και τη διαμονή. Είναι ένα μεγάλο πλεονέκτημα. Θεωρούμε ότι αυτό θα αποτελέσει λόγο να έρθουν και καθηγητές και δάσκαλοι και πυροσβέστες, γενικώς υπηρεσιακοί παράγοντες, οι οποίοι δεν τολμούσαν στο παρελθόν να έρθουν. Είναι μια μεγάλη βοήθεια για την περιοχή μας. Ευχαριστούμε και ενθαρρύνουμε το Υπουργείο να συνεχίσει σε τέτοιες ενέργειες, να κοιτάζει και τους ανθρώπους που έχουν δυσκολίες, όπως είμαστε εμείς, για να είμαστε ένα κράτος δίκαιο και να υπάρχουν ίδιες ευκαιρίες σε όλα τα παιδιά της χώρας μας. Σας ευχαριστώ.
Και εμείς ευχαριστούμε, κυρία Βρυζίδου. Και ήρθε η ώρα του κ. Χρήστου Σπίρτζη, Βουλευτή Α΄ Ανατολικής Αττικής από τον ΣΥΡΙΖΑ, να κάνει την ερώτησή του προς τον Υπουργό. Και επειδή είστε και τελευταίος, θα σας δώσω πέντε λεπτά! Με βρήκατε στις καλές μου!
Κύριε Πρόεδρε, ευχαριστώ από την αρχή για την ανοχή σας των πέντε λεπτών. Αγαπητοί συνάδελφοι, η επικαιρότητα και η χθεσινή νίκη της δημοκρατίας και του κράτους δικαίου δεν μας επιτρέπει να μιλήσουμε στο στενό πλαίσιο του σχεδίου νόμου, παρ' ότι εγώ θα επιχειρήσω τη σύνδεση του σχεδίου νόμου με την ιστορική απόφαση. Είναι, πράγματι, ευτυχές το γεγονός ότι η δικαίωση του δολοφονημένου Παύλου Φύσσα, της οικογένειάς του, των θυμάτων της Χρυσής Αυγής, όσων αγωνίστηκαν ενάντια στον φασισμό χαιρετίζεται σήμερα από όλα τα κόμματα του Κοινοβουλίου. Και είναι πραγματικά ελπιδοφόρο, αλλά και σημαντικό, για τη Δημοκρατία μας να ακούμε Βουλευτές όλων των κομμάτων να δηλώνουν ικανοποιημένοι και δικαιωμένοι. Ο αγώνας ενάντια στον φασισμό, στον ναζισμό, σε κάθε φασίζουσα λογική ή νοοτροπία είναι και πρέπει να είναι συνεχής, διαρκής, καθημερινός. Πρέπει, επομένως, να γίνει κατανοητό από όλους μας ότι οφείλουμε να μην ξεχνάμε την ιστορία του τόπου μας, τους αγώνες του λαού μας ενάντια στον φασισμό, τα λάθη που έγιναν για να υπάρξει το περιθώριο ανάπτυξης των ναζιστικών και φασιστικών μορφωμάτων. Οφείλουμε να δώσουμε καθημερινά τη μάχη ενάντια στον φασισμό, σε κάθε δράση, σε κάθε πράξη, σε κάθε χώρο. Περιμένουμε, επομένως, να καταδικαστεί από όλους η φασίζουσα αντίληψη και οι φασίζουσες πρακτικές όπου υπάρχουν και όπου πρόσφατα ακούσαμε. Παραδείγματος χάριν, αγαπητοί συνάδελφοι της Νέας Δημοκρατίας, περιμένουμε να καταδικαστεί η αντίληψη που πρόσφατα ακούγαμε από τον Κυριάκο Μητσοτάκη και από Υπουργούς της Κυβέρνησης ότι «δεν θέλουμε να σας κερδίσουμε για αυτά που κάνατε, αλλά για αυτά που πιστεύατε». Είναι φασίζουσα δήλωση. Στην καρδιά του φασισμού είναι αυτή η νοοτροπία. Περιμένουμε να καταδικάσετε τις πρακτικές του δόγματος «νόμος και τάξη», που το έχετε μεταλλάξει σε «τρόμο και πάταξη», να εισβάλλει, δηλαδή, η Αστυνομία στα σπίτια του κόσμου χωρίς λόγο, να τους δένετε, να τους χτυπάτε, να εισβάλει η Αστυνομία σε καταστήματα και να βάζει τους πολίτες γονατιστούς, να αφήνετε τα λίγα ακροδεξιά στοιχεία της Αστυνομίας να προχωρούν σε πράξεις αστυνομικής βίας ντροπιάζοντας τη συντριπτική πλειοψηφία των δημοκρατικών αστυνομικών και, βέβαια, προσβάλλοντας και τη δημοκρατία και την ελληνική κοινωνία, να τρομοκρατούνται από αστυνομικούς μαθητές που μετέχουν σε καταλήψεις και σε κινητοποιήσεις, να ζητείται από την Αστυνομία να καταγράφονται τα στοιχεία και οι θέσεις των γονιών των μαθητών που μετέχουν στις καταλήψεις, να διαλύετε μετά από μερικά δευτερόλεπτα από την ανακοίνωση από τη μητέρα του Παύλου Φύσσα, από τη Μάγδα Φύσσα, την απόφαση δικαίωσης, όταν ο χώρος του εφετείου ήταν απόλυτα ασφαλής. Οι αστυνομικοί λένε ότι ήταν αποστειρωμένος ο χώρος με δυόμισι χιλιάδες αστυνομικούς και με περίφραξη από κλούβες της Αστυνομίας. Οι δεκάδες χιλιάδες πολίτες συνευρίσκονταν ειρηνικά χωρίς να πάρουν άδεια, όπως προβλέπει το νομοσχέδιό σας, καταστρατηγώντας και τελειώνοντας στην πράξη το νομοσχέδιο που πρόσφατα είχατε ψηφίσει και εκφράζοντας με συγκίνηση και με ένα πραγματικά απλό, αλλά πολύ ουσιαστικό χειροκρότημα, πολύ σημειολογικό, τη δικαίωση των αντιφασιστικών αγώνων. Γιατί φοβηθήκαμε τη μετατροπή της συγκέντρωσης σε δημοκρατική γιορτή δικαίωσης και τη διαλύσατε; Γιατί; Και θα ήθελα να επισημάνω ότι η αντιπροσωπεία των Βουλευτών σας που πήγε έξω από το εφετείο μετείχε σε μια συγκέντρωση που δεν είχε πάρει άδεια. Και εσείς, δηλαδή, καταργήσαμε στην πράξη το νομοσχέδιο που εσείς ψηφίσατε πριν λίγο καιρό. Δεν μπορώ να μην εντοπίσω ότι μετά από τη διάλυση της ειρηνικής συγκέντρωσης προσπαθήσατε να περάσετε τη γραμμή των άκρων. Δεν έπιασε αυτό και στη συνέχεια αρχίσατε την παραφιλολογία με τον Ποινικό Κώδικα. Κύριε Υπουργέ, από τη δική σας πολιτική πορεία και από το οικογενειακό σας περιβάλλον ξέρετε πάρα πολύ καλά ότι τα θέματα των πολιτικών δικαιωμάτων στον Ποινικό Κώδικα είναι μια φασίζουσα αντίληψη που θεσμοθετήθηκε σε μαύρες στιγμές του τόπου, σε περιόδους που η πολιτική τοποθέτηση κάθε πολίτη που δεν ήταν δεξιός κατέληγε σε φακέλους, σε παρακολούθησης, σε ξερονήσια, σε στρατοδικεία και σε στέρηση πολιτικών δικαιωμάτων. Και, βέβαια, αυτή η κριτική στον Ποινικό Κώδικα που γίνεται σε σχέση με τα πολιτικά δικαιώματα, αν έμενε στον ποινικό κώδικα, διαιωνίζει μια φασίζουσα νομοθετική αντίληψη που έρχεται από τη σκληρή Δεξιά, από την ΕΡΕ, από τη μετεμφυλιακή περίοδο. Είναι δυνατόν σήμερα που χαιρετίζουν όλες οι πτέρυγες την ιστορική απόφαση να λέτε τέτοια πράγματα; Οφείλουμε, λοιπόν, να θεσμοθετήσουμε τα κωλύματα και τις απαγορεύσεις στην εκλογική νομοθεσία και όχι να διαιωνίζουμε φασίζουσες αντιλήψεις στον Ποινικό Κώδικα. Σωστά καταργήθηκε στον Ποινικό Κώδικα. Και είναι λογικό να εντοπίζουμε ότι δεν εξέθρεψαν τη Χρυσή Αυγή, τον ναζισμό και τον φασισμό οι οικονομικές κρίσεις, η περιθωριοποίηση και η φτωχοποίηση μεγάλων τμημάτων των λαών; Δεν γεννήθηκαν αυτές οι οικονομικές κρίσεις από τη μεγάλη συσσώρευση πλούτου; Η βασική αρχή του καπιταλισμού είναι. Δεν γεννήθηκαν όταν τερματίστηκε η εκμετάλλευση του ανθρώπου από άνθρωπο; Άλλη βασική αρχή του καπιταλισμού. Δεν βρίσκει έδαφος τότε η ξενοφοβία, ο ρατσισμός, ο λαϊκισμός, όταν υπήρχαν συνθήκες οικονομικής κρίσης, φτωχοποίησης και ανεργίας; Πότε γεννήθηκαν; Όταν είχαμε αναδιανομή του πλούτου, όταν είχαμε συνθήκες κοινωνικής δικαιοσύνης; Δεν εκμεταλλεύτηκαν οι φασιστικές δυνάμεις τον λαϊκισμό; Δεν χρησιμοποίησαν στη χώρα μας τα μέσα μαζικής ενημέρωσης για να γίνουν μέρος του star system; Επομένως, χαιρετίζουμε την καταδίκη του φασισμού από τους Βουλευτές της Νέας Δημοκρατίας. Το επόμενο βήμα σας είναι να καταδικάσετε τον καπιταλισμό και να εισχωρήσετε στις αρχές του σοσιαλισμού.
Ολοκληρώστε, παρακαλώ.
Έχω την ανοχή σας μου είπατε, κύριε Πρόεδρε.
Την ανοχή μου την έχετε για δύο λεπτά και δεν έχετε μιλήσει ακόμη για το νομοσχέδιο.
Πάμε και στο νομοσχέδιο, κύριε Πρόεδρε, για να συνδέσουμε το σημερινό σχέδιο νόμου με τον αγώνα ενάντια στις φασίζουσες πρακτικές που εκτρέφουν τον φασισμό. Είναι ή δεν είναι φασίζουσα αντίληψη να μεταφέρονται παρανόμως αρμοδιότητες των δημοτικών και των περιφερειακών συμβουλίων, που οι δήμαρχοι και οι περιφερειάρχες της Νέας Δημοκρατίας δεν έχουν ούτε σχετική πλειοψηφία σε όργανα, όπως η οικονομική επιτροπή, που έχετε φροντίσει να έχουν απόλυτη συντριπτική πλειοψηφία; Είναι καταστρατήγηση της λαϊκής βούλησης; Τι είναι; Είναι ή δεν είναι φασίζουσα αντίληψη να καταργείτε το πρώτο κύτταρο της δημοκρατίας που είναι τα τοπικά συμβούλια; Τι φοβάστε και τα καταργήσατε; Είναι ή δεν είναι ακόμη εκεί η ΚΕΔΕ να σας κατηγορεί για αυτά που προβλέπει το σημερινό σχέδιο νόμου για τους πόρους της και εσείς να συνεχίζετε; Είναι ή δεν είναι μετά από τόσες αλλαγές στους αναπτυξιακούς οργανισμούς; Και είπαμε ότι θα μιλάμε με ονοματεπώνυμα. Με βρήκε ένα στέλεχος της Νέας Δημοκρατίας και μου λέει: «Μη λέτε ονόματα αναπτυξιακών οργανισμών», όπως για τον «ΠΑΡΝΩΝΑ» και την «ΑΝΚΟ» που ανέφερα. Όμως, το ένα στέλεχος από τις δύο αναπτυξιακές εταιρείες χθες με την κατάθεση της τροπολογίας έβαζε στο Facebook τραγούδια και πανηγύριζε, κύριε Υπουργέ.
Ολοκληρώστε, κύριε Σπίρτζη. Σας παρακαλώ.
Πώς να μην τον πιστεύουμε; Κοιτάξτε το εσείς, ελέγξετε το εσείς με τους συνεργάτες σας! Είναι ή δεν είναι; Δεν καλλιεργεί φασίζουσες αντιλήψεις, όταν όλα αυτά που γίνονται, οι αλλαγές στη νομοθεσία, στη διαφάνεια, στους ελεγκτικούς μηχανισμούς, στις αποφάσεις του Ελεγκτικού Συνεδρίου, έχουν καταστρατηγηθεί με άλλοθι τον κορωνοϊό και γίνονται αυτά που γίνονται; Όχι με τον «μεγάλο περίπατο», όχι με τη χαλασμένη μαγειρίτσα στην Περιφέρεια Αττικής, με άλλα θέματα που έχουν δει το φως της δημοσιότητας, «με συντετμημένες διαδικασίες» - διαβάζω εδώ στην επικαιρότητα - «5 εκατομμυρίων για τον ΧΥΤΑ Φυλής, με αναθέσεις σε δικηγόρους όταν το περιφερειακό συμβούλιο έχει απορρίψει στον κ. Πατούλη την πρόσληψη του δικηγόρου του από τον Δήμο Αμαρουσίου, να έρχεται πάλι με ψήφο της παράταξης της Χρυσής Αυγής να το περάσει, χωρίς διαγωνισμό, βασισμένο στην ελαστικοποίηση των διαδικασιών που εσείς έχετε θεσμοθετήσει». Αυτά δεν καλλιεργούν φασίζουσες αντιλήψεις; Δεν καλλιεργούν λαϊκισμό; Και…
Και κλείστε.
Κύριε Πρόεδρε, κλείνω.
Ευχαριστώ.
Επιλέξατε τη χιλιοστή τροποποίηση για τους αναπτυξιακούς οργανισμούς και τις αναπτυξιακές εταιρείες. Καλά κάνατε και δεν διαλύσατε το πρόγραμμα «LEADER» και το πρόγραμμα αλιείας. Καλά κάνατε, γιατί θα ήταν μεγάλη πληγή για την περιφέρεια και τις αναπτυξιακές εταιρείες, αλλά να ξέρετε ένα πράγμα, ότι αναπτυξιακοί οργανισμοί με 3% ιδιώτες σημαίνει ότι δεν υπάρχουν προγραμματικές συμβάσεις με το δημόσιο. Είναι αποφάσεις του Ελεγκτικού Συνεδρίου και από εδώ και πέρα εμείς δεν θα κλείνουμε τα μάτια. Καλούμε όλους τους δημοκρατικούς και προοδευτικούς πολίτες - ακόμη και τους δημοκρατικούς πολίτες που εντάσσονται στον χώρο της Νέας Δημοκρατίας στην τοπική αυτοδιοίκηση και αντιδρούν και πρέπει να το καταλάβετε ότι και εκείνοι ακόμη αντιδρούν - να προσφεύγουν ενάντια σε αυτές τις πρακτικές, όπως θα κάνει η ΚΕΔΕ. Το έβγαλε δελτίο Τύπου πριν λίγο. Και ελπίζουμε, ευχόμαστε και παροτρύνουμε την Κυβέρνηση της Νέας Δημοκρατίας να μην συνεχίσει τη μετάλλαξη και από Νέα Δημοκρατία μετατραπεί σε νέα ΕΡΕ. Ευχαριστώ πολύ.
Και εμείς ευχαριστούμε. Κύριε Χατζηγιαννάκη, θέλετε τον λόγο;
Κύριε Πρόεδρε…
Όχι, ωραία. Ούτε εκείνο το λεπτό θέλετε - πέρασε τώρα - για να μην σας αφήσω με το παράπονο στα χείλη, όχι τίποτα άλλο.
Όχι, εγώ έχω μία απάντηση για το συγκεκριμένο ζήτημα, πρέπει να απαντήσω, κύριε Πρόεδρε.
Ένα λεπτό.
Κύριε Πρόεδρε, δεν θα πάμε σε δευτερολογία;
Όχι, οι μόνοι που δικαιούνται είναι η κ. Μπακαδήμα και η κ. Αυγερινόπουλου, δεν δικαιούνται άλλοι, οι υπόλοιποι έχετε μιλήσει, το κλείσατε. Από ένα λεπτό με την ανοχή μου, ναι, αλλά δεν έχετε δευτερολογία γιατί όλοι έχετε συμπληρώσει το «είκοσι δύο», «είκοσι τρία». Μόνο η κ. Μπακαδήμα και η κ. Αυγερινοπούλου έχουν χρόνο.
Από πού προκύπτουν αυτά, κύριε Πρόεδρε;
Από αυτά τα λεπτά που έχω, κύριε Συντυχάκη.
Όχι, δεν κάναμε χρήση, κύριε Πρόεδρε. Υπήρξε η ανοχή του Προεδρείου.
Όχι ανοχή του Προεδρείου, εγώ λέω ό,τι βλέπω εδώ.
Θα διαπραγματευθούμε τις δευτερολογίες μας, κύριε Πρόεδρε; Εάν θέλουμε να κάνουμε χρήση, θα κάνουμε, κύριε Πρόεδρε.
Όχι, ένα λεπτό μόνο.
Τι ένα λεπτό;
Όσο δικαιούμαστε θα μιλήσουμε.
Αυτό λέω, όσο δικαιούσθε. Δεν δικαιούσθε! Αυτό λέω, κύριε Συντυχάκη, ότι δεν δικαιούστε.
Αυτό που λέτε είναι αυθαίρετο!
Έχετε ένα λεπτό, κύριε Χατζηγιαννάκη, για εκείνο που θέλατε να πείτε.
Εγώ θέλω να κατανοήσω αν θα κάνουμε δευτερολογία ή αν απλά τοποθετούμαι επί του νομικού ζητήματος που ετέθη για τον Ποινικό Κώδικα, για να ξέρω. Αν δεν κάνει κανείς δευτερολογία, να μην κάνω ούτε εγώ και να τοποθετηθώ μόνο γι' αυτό.
Εμείς θα κάνουμε.
Αν κάνετε δευτερολογία, θα κάνουμε και εμείς, είναι σαφές.
Δεν έχουμε καν εξαντλήσει τον χρόνο της πρωτολογίας.
Δεν διαφωνούμε εμείς, δεν έχουμε κάποιο πρόβλημα.
Ωραία, το πάμε ανάποδα. Η κ. Μπακαδήμα έχει τον λόγο.
Θα είμαι πάρα πολύ σύντομη, θα προσπαθήσω να χρησιμοποιήσω το ένα λεπτό μόνο. Δεν θα ζητούσα να μιλήσω και δεν θα τοποθετηθώ επί του νομοσχεδίου, θα τοποθετηθώ για ένα σχόλιο, έκανε αναφορά σε αυτό η κ. Αγαθοπούλου νωρίτερα, αλλά ειδικά ως Βουλευτής Β΄ Πειραιά δεν μπορώ να το αφήσω ασχολίαστο. Δεν μπορώ να αφήσω ασχολίαστο το ιδιαίτερα ταξικό - πιστέψτε με, είμαι αρκετά φορτισμένη γιατί μιλάω από το πρωί με πάρα πολλούς κατοίκους της Β΄ Πειραιά - σχόλιο που έκανε η κ. Μάνδρου σε πρωινή εκπομπή του «ΣΚΑΪ», λέγοντας για τη Μάγδα Φύσσα ότι είναι μία γυναίκα μη διανοούμενη από το Πέραμα που ήταν περιποιημένη και εκφραζόταν κόσμια, αν και σε τέτοια κοινωνικά στρώματα δεν περιμένεις τέτοιες συμπεριφορές. Μάλιστα, αναρωτήθηκε - με τον κ. Οικονόμου να συμφωνεί - «αλήθεια, την είδατε ποτέ να πηγαίνει αχτένιστη στο δικαστήριο;». Αυτά ήταν τα σχόλια, αυτά ήταν τα λόγια που είχε να πει μία δημοσιογράφος, μία γυναίκα για μία μάνα που όχι μόνο έχασε το παιδί της, όχι μόνο έπρεπε να επωμιστεί αυτό το βάρος, αλλά έπρεπε να δέχεται τις ύβρεις εντός και εκτός της αίθουσας του δικαστηρίου της Χρυσής Αυγής. Προσπάθησε να το ανασκευάσει η κ. Μάνδρου λέγοντας ότι μίλησε για την εμφάνισή της για να καταδείξει το συγκροτημένο της προσωπικότητας. Κατ' αρχάς, από πότε η εμφάνιση συνδέεται με το συγκροτημένο ή μη της προσωπικότητας; Και θέλω να κλείσω λέγοντας ότι οι άνθρωποι της Β΄ Πειραιά - η Μάγδα Φύσσα και ο Παύλος ζούσαν στο Κερατσίνι - οι άνθρωποι όλων των δήμων της Β΄ Πειραιά είναι άνθρωποι με αξιοπρέπεια, άνθρωποι που δεν λυγίζουν, που έχουν μάθει να αγωνίζονται για τα πιστεύω τους και για τη ζωή τους. Προσωπικά είμαι ιδιαίτερα περήφανη που τους εκπροσωπώ στο Κοινοβούλιο και δεν επιτρέπω ούτε στην κ. Μάνδρου ούτε σε κανέναν να τους απαξιώνει. Η Β΄ Πειραιά έχει μία ιστορία που όλοι μας θα έπρεπε να σεβόμαστε και να τιμούμε και κανείς να μην την απαξιώνει. Ευχαριστώ.
Και εμείς ευχαριστούμε, κυρία Μπακαδήμα. Δεν ξέρω αν η κ. Μάνδρου είναι μητέρα, για να μπορέσει να καταλάβει την κ. Φύσσα. Ορίστε, κύριε Μυλωνάκη, έχετε τον λόγο για δύο λεπτά.
Ευχαριστώ, κύριε Πρόεδρε. Και εγώ δεν θα χρησιμοποιήσω παραπάνω από ενάμισι λεπτό. Μετά από τέσσερις συνεδριάσεις στις επιτροπές, κύριοι Υπουργοί, κυρίες και κύριοι συνάδελφοι, μετά από δέκα, δώδεκα ώρες συνεδρίαση σήμερα - μία ομολογουμένως ανοιχτή συνεδρίαση - πολύς χρόνος καταναλώθηκε - και καλώς καταναλώθηκε - στο θέμα αυτό το οποίο τις δυο τελευταίες μέρες απασχολεί τον ελληνικό λαό. Αυτό είναι το θέμα, όπως καταλαβαίνετε, της απόφασης του δικαστηρίου, μιας πολύ έντιμης, σοφής και - αν θέλετε - απόλυτα δίκαιης απόφασης του δικαστηρίου για τα στελέχη και ορισμένα μέλη της Χρυσής Αυγής τα οποία προέβησαν σε κακουργηματικές πράξεις. Ωστόσο, από την αρχή φάνηκε ότι πάλι ο ΣΥΡΙΖΑ άνοιξε μία συζήτηση με τον κ. Ραγκούση, με τον Κοινοβουλευτικό Εκπρόσωπό του, για το θέμα αυτό, όταν το ίδιο το κόμμα αυτό είχε αλλάξει, είχε τροποποιήσει τον Ποινικό Κώδικα. Δόθηκαν οι εξηγήσεις, νομίζω ότι και ο κ. Λιβάνιος κάποια στιγμή ανέφερε ότι πρέπει να γίνει μια προσπάθεια. Είναι μεγάλη προσπάθεια, η οποία, όμως, πρέπει να καταλήξει. Ο κ. Σπίρτζης πολύ σωστά είπε ότι τελικά πρέπει να πάμε στην εκλογική νομοθεσία για να νομοθετήσουμε. Νομίζω ότι αυτό είναι το σωστό. Πρέπει, όμως, σύντομα, κυρίες και κύριοι συνάδελφοι, να θέσουμε ένα τέρμα σε αυτό το θέμα το οποίο απασχολεί την ελληνική κοινωνία. Τώρα, για το θέμα του νομοσχεδίου αυτού καθαυτού, κύριοι Υπουργοί, επιμένει η Ελληνική Λύση, δεν είναι δυνατόν να δοθεί, να δίδεται ιθαγένεια σε αλλοδαπούς, σε μετανάστες παράνομους, πρόσφυγες ή λαθρομετανάστες. Είναι η διαδικασία τέτοια, μπορεί να την κάνουμε πολιτογράφηση και να δώσουμε υπηκοότητα. Οτιδήποτε άλλο μπορούμε να πούμε νομίζω ότι είναι σε λάθος κατεύθυνση. Όσον αφορά τους ΟΤΑ, ορισμένα άρθρα είναι προς τη σωστή κατεύθυνση, όπως για το «Βοήθεια στο Σπίτι» και ορισμένα άλλα, άλλα πάλι φανερώνουν ένα σκληρό επιτελικό κράτος το οποίο μεταφέρεται στους οργανισμούς τοπικής αυτοδιοίκησης και πρέπει να το ξανασκεφτούμε, να τα δούμε, γιατί θα τα βρούμε μπροστά μας και θα θελήσετε μετά πάλι να τα ξανααλλάζετε. Ευχαριστώ πολύ.
Και εμείς ευχαριστούμε, κύριε Μυλωνάκη. Ορίστε, κύριε Συντυχάκη, έχετε τον λόγο.
Ευχαριστώ, κύριε Πρόεδρε. Σήμερα επιδόθηκαν σε έναν αγώνα δρόμου τόσο η Νέα Δημοκρατία όσο και ο ΣΥΡΙΖΑ, καταϊδρωμένοι στην κυριολεξία, προκειμένου να αποδείξουν ή να ξεπεράσει ο ένας τον άλλον στην αντιφασιστικότητα, στο ποιος είναι ο πιο αντιφασίστας. Αποδεικνύει, όμως, πόσο ένοχοι είναι και οι δύο - και συνολικά το αστικό πολιτικό σύστημα - για την ανοχή που έχουν επιδείξει όλα αυτά τα χρόνια απέναντι στη Χρυσή Αυγή. Αποδεικνύεται ότι η αλλαγή του Ποινικού Κώδικα με κυβέρνηση ΣΥΡΙΖΑ τόσο ως προς το προβλεπόμενο πλαίσιο ποινής για την εγκληματική οργάνωση, όσο και ως προς το ζήτημα της στέρησης των πολιτικών δικαιωμάτων δημιούργησε προϋποθέσεις για την ευνοϊκότερη ποινική αντιμετώπιση της ναζιστικής εγκληματικής οργάνωσης «Χρυσή Αυγή» και η Νέα Δημοκρατία το διατήρησε. Σας παραπέμπω στα Πρακτικά στις 6-6-2019 σε αυτή την Αίθουσα, όταν συζητιόταν το νομοσχέδιο για τους Ποινικούς Κώδικες και όταν μόνο το Κομμουνιστικό Κόμμα Ελλάδας είχε πει αυτά που θα σας πω παρακάτω. Και επιτρέψτε μου να τα πω, γιατί καμμία άλλη πολιτική δύναμη, παρ' όλο που διαμαρτυρόμενες αποχώρησαν εξαρχής από τη συζήτηση του νομοσχεδίου στην Ολομέλεια, δεν τοποθετήθηκε ακριβώς με αυτόν τον τρόπο. Το Κομμουνιστικό Κόμμα Ελλάδας, λοιπόν, είπε τότε τα εξής: «Όσον αφορά το ιδιαίτερο ζήτημα του αδικήματος της διεύθυνσης της εγκληματικής οργάνωσης, δηλαδή του άρθρου 187 του Ποινικού Κώδικα, με το οποίο δικάζεται η ηγεσία της ναζιστικής εγκληματικής οργάνωσης, της Χρυσής Αυγής, η Κυβέρνηση, ύστερα από την κατακραυγή που υπήρξε, αναδιπλώθηκε, όχι όμως πλήρως, αφού στην τελική διάταξη που φέρνει για ψήφιση ναι μεν η διεύθυνση τιμωρείται ξεχωριστά με βαρύτερη ποινή, ωστόσο η ποινή που απειλείται για το σχετικό αδίκημα είναι από 5 μέχρι 15 έτη, αντί για 10 μέχρι 20, όπως προβλέπονταν με την ισχύουσα διάταξη. Δεν αρκέστηκε, δηλαδή, στη μείωση της ανώτατης ποινής που καθιερώνει για όλα τα κακουργήματα από 20 σε 15 έτη, αλλά προχώρησε στη μείωση και της κατώτατης από 10 σε 5 χρόνια. Καταγγέλλουμε αυτήν την απαράδεκτη διαδικασία fast track, με την οποία επιχειρείτε να ψηφίσετε τους νέους κώδικες, όχι μόνο…» - αυτό το αναφέρω τώρα - «…σαν αντιθεσμική τακτική, όπως έλεγαν τότε τα άλλα κόμματα και που γι' αυτόν τον λόγο αποχώρησαν, αλλά κυρίως ή παράλληλα για τον αντιδραστικό στην κατεύθυνση του περιεχομένου των διατάξεών τους. Δεν τη νομιμοποιούμε και αποχωρούμε από τη συζήτηση.». Αυτά είχε πει τότε εδώ μέσα, στην Αίθουσα αυτή, το Κομμουνιστικό Κόμμα Ελλάδας. Ας αφήσουν, λοιπόν, τα σάπια τόσο ο ΣΥΡΙΖΑ όσο και η Νέα Δημοκρατία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα έπρεπε, λοιπόν, να σωπάσετε ή τουλάχιστον να κάνετε αποδεκτή την τροπολογία που κατέθεσε το ΚΚΕ. Διότι ποιος έχει την ευθύνη για το ότι έχουν πλέον το δικαίωμα να θέσουν υποψηφιότητα στις επόμενες εκλογές, βουλευτικές, ευρωεκλογές, δημοτικές, περιφερειακές; Δεν την έχει ο ΣΥΡΙΖΑ, δεν την έχει η Νέα Δημοκρατία, ποιος την έχει; «Εδώ παπάς, εκεί παπάς, πού είναι ο παπάς;»! Ποιος έχει την ευθύνη; Για να μην τρελαθούμε εδώ μέσα! Σας καταθέσαμε συγκεκριμένη πρόταση - τροπολογία που αφορά μέτρα για τη συνολική καταδίκη της ναζιστικής εγκληματικής οργάνωσης «Χρυσή Αυγή» και την αρνείστε με διάφορα τερτίπια, όπως ότι τάχατες το άρθρο 51 δεν διασφαλίζει το δικαίωμα του «εκλέγειν» και «εκλέγεσθαι» για εγκληματικές οργανώσεις. Επίσης, σας θέσαμε το θέμα σχετικά με το ότι η αυτοδίκαιη έκπτωση από το αξίωμα δημοτικού άρχοντα μπορεί να γίνει με άμεση εφαρμογή και να προβλεφθεί με τη συγκεκριμένη τροπολογία, όπως η αυτοδίκαιη έκπτωση από το αξίωμα του αιρετού οργάνου περιφερειακής διοίκησης, καθώς και για ευρωβουλευτή. Και το αρνείστε αυτό το πράγμα! Έχετε, λοιπόν, σοβαρότατες ευθύνες. Το ΚΚΕ έδωσε τη μάχη και μέσα, αλλά και έξω από τη Βουλή, προκειμένου η λαϊκή απαίτηση - γιατί πρόκειται για λαϊκή απαίτηση - να γίνει και απόφαση του δικαστηρίου. Εναρμονίστηκε, δηλαδή, το δικαστήριο με τη λαϊκή απαίτηση. Τέλος, έρχομαι στις τροπολογίες. Φέρατε τρεις υπουργικές τροπολογίες. Εδώ, λοιπόν, επιτρέψτε μου, κύριε Πρόεδρε, να πω το εξής. Μπορεί να είπαμε ότι για τις τροπολογίες τοποθετηθήκαμε στην πρωτολογία, αλλά εδώ ήρθε σωρεία τροπολογιών, κυρίως βουλευτικών, για τις οποίες πρέπει προφανώς να τοποθετηθούμε με κάποιον τρόπο. Κατ' αρχάς, όσον αφορά τις υπουργικές τροπολογίες, υπάρχουν τρεις υπουργικές τροπολογίες με δεκαεπτά άρθρα, δηλαδή άλλο ένα νομοσχέδιο. Και δεν είναι μόνο αυτό, αλλά με εντελώς αντιδημοκρατικό τρόπο υποχρεώνετε τις Κοινοβουλευτικές Ομάδες να ψηφίσουν στο σύνολό τους τις τροπολογίες, ανεξάρτητα αν σε κάποια άρθρα θέλουν να πουν «ναι», «όχι» ή «παρών». Αυτό είναι εκβιασμός! Εκβιάζετε, δηλαδή, την ψήφο των Κοινοβουλευτικών Ομάδων. Στην υπουργική τροπολογία με γενικό αριθμό 495 και ειδικό 51 λέμε «παρών», ενώ την ίδια στιγμή λέμε «ναι» σε κάποιες περιπτώσεις, όπως για παράδειγμα στη βλάβη υγείας υπαλλήλου κατά την άσκηση των καθηκόντων του. Δεν μπορούμε να διαφωνήσουμε, αν και βέβαια δεν καλύπτει τα εργατικά ατυχήματα στον Δημοσιοϋπαλληλικό Κώδικα. Όμως, εν πάση περιπτώσει θέλουμε να πούμε «ναι». Γιατί δεν δίνετε το δικαίωμα μέσα σε μια ενιαία τροπολογία να διαχωριστούν τα άρθρα αυτής της τροπολογίας, έτσι ώστε να εκφραστούμε με το «ναι», με το «παρών» ή με το «όχι»; Και στην τροπολογία με γενικό αριθμό 501 και ειδικό 57 θα πούμε «όχι» στο σύνολό της, κυρίως σε ό,τι αφορά την τροπολογία για τους ΦΟΔΣΑ, διότι θεωρούμε ότι οι ΦΟΔΣΑ προωθούν την εμπορευματοποίηση των απορριμμάτων ως κερδοφόρο πεδίο για τους επιχειρηματικούς ομίλους. Επίσης, «όχι» θα πούμε και στις ρυθμίσεις λειτουργίας των ΟΤΑ, όπως και για τις συμβάσεις μίσθωσης έργου για την καθαριότητα των σχολείων.
Κύριε Συντυχάκη, θα φανεί στην ψηφοφορία σας.
Για τα αθλητικά σωματεία θα ψηφίσουμε «παρών» διότι, κύριε Πρόεδρε, η Κυβέρνηση μεταφέρει - ενώ έχει την κρατική ευθύνη να επιχορηγεί ετησίως τα αθλητικά σωματεία - την ευθύνη επιχορήγησης των αθλητικών σωματείων στους δήμους, στον Α΄ και Β΄ βαθμό Τοπικής Αυτοδιοίκησης. Και το κάνει αυτό, ενώ η ίδια η κεντρική κυβέρνηση έχει την ευθύνη να χρηματοδοτεί τα αθλητικά σωματεία. Θα μου πείτε «να μη χρηματοδοτηθούν, να μη λειτουργήσουν τα αθλητικά σωματεία;». Ναι, και γι' αυτό θα πούμε «παρών». Όμως, δεν θα πούμε «ναι», διότι την ίδια στιγμή που λέτε να επιχορηγηθούν από τους δήμους, βάζετε την προϋπόθεση να είναι εγγεγραμμένοι στο ηλεκτρονικό αθλητικό μητρώο γεγονός που σημαίνει ότι η συντριπτική πλειοψηφία των αθλητικών σωματείων θα πεταχτούν απ' έξω και θα σταματήσει μάλιστα και η λειτουργία τους. Τέλος, έρχομαι στις βουλευτικές τροπολογίες. Στις δύο τροπολογίες, δηλαδή στην τροπολογία με γενικό αριθμό 489 και ειδικό 48 λέμε «ναι», όπως «ναι» λέμε και στην τροπολογία με γενικό αριθμό 499 και ειδικό 53. Στην τροπολογία με γενικό αριθμό 507 με ειδικό 63 λέμε «όχι».
Κύριε Συντυχάκη, αυτά θα φανούν στην ψηφοφορία.
Επίσης, κύριε Πρόεδρε, στην υπουργική τροπολογία με γενικό αριθμό 502 και ειδικό 52 θα πούμε «ναι». Τα δύο άρθρα που περιλαμβάνει αυτή η τροπολογία αφορούν τη σύντμηση προθεσμιών για την προκήρυξη θέσεων ειδικευμένων ιατρών κλάδου ΕΣΥ και συμμετοχή ιατρών σε εξετάσεις απονομής τίτλου ειδικότητας. Ευχαριστώ.
Ευχαριστούμε πολύ. Τον λόγο έχει τώρα η κ. Λιακούλη από το Κίνημα Αλλαγής.
Εμείς, κύριε Πρόεδρε, θα μιλήσουμε για ένα λεπτό. Κύριοι Υπουργοί, η ημέρα σήμερα ήταν ιδιαίτερη. Το τέλος της ημέρας επιβεβαιώνει και την αρχή της. Χρειάστηκε μία ολόκληρη μέρα και να πάνε μεσάνυχτα για να ανέβει στο Βήμα της Βουλής ο κ. Σπίρτζης και να πει επιτέλους την αλήθεια για το κόμμα Αξιωματικής Αντιπολίτευσης, για να μας πει και να αποκαλύψει ότι ο βασιλιάς ήταν γυμνός και τελικώς ότι με πλήρη συνείδηση το κόμμα της Αξιωματικής Αντιπολίτευσης και τότε κυβέρνηση, το κόμμα των ΣΥΡΙΖΑ - ΑΝΕΛ υποθάλποντας την ακροδεξιά πτέρυγά του, που ήταν ο συνέταιρός του, ο κομματικός, ο πολιτικός και ο κυβερνητικός, με την ανοχή του διόρθωσε το σημείο εκείνο που ενοχλούσε στον Ποινικό Κώδικα. Ήταν, λοιπόν, αντίληψη, είπε ο κ. Σπίρτζης, συνειδητή επιλογή να καταργήσει τη στέρηση των πολιτικών δικαιωμάτων. Άρα, ό,τι ακούγαμε μέχρι τις 24.00΄ η ώρα, από το πρωί μέχρι τώρα, κύριοι της Αξιωματικής Αντιπολίτευσης, ήταν ψέματα. Ουσιαστικά μας λέγατε ψέματα. Επιτέλους, αποφασίστε πότε λέτε την αλήθεια και πότε ψεύδεστε στο Κοινοβούλιο! Είναι δυνατόν τόσες ώρες να υφιστάμεθα όλο αυτό, όπως και το πρωινό σόου; Διότι, κύριε Πρόεδρε, δεν θα ήμασταν εδώ τέτοια ώρα. Όμως, το πρωινό σόου κράτησε τρεις ώρες και αφορούσε τις δήθεν τροπολογίες που θα έρχονταν και φράσεις, όπως «κάντε το τώρα» και με το να μας κουνάνε το δάχτυλο. Και ποιοι κουνάνε το δάχτυλο; Ποιοι σε ποιους τελικά; Και αποκαλύπτεται με πραότητα ο κ. Σπίρτζης, ο οποίος ήρθε ο άνθρωπος για να απαντήσει και στον κ. Κοντονή και στον κ. Παρασκευόπουλο, διότι άνοιξε ο ασκός του Αιόλου και οι άνεμοι, όπως βλέπετε τώρα, περιφέρονται γύρω - γύρω και έχει αρχίσει να γίνεται το «μη συζητάς». Άρα, λοιπόν, έχουμε και λέμε: Ο λογαριασμός στο πηλίκο είναι ο εξής: Συνειδητά κατήργησε η κυβέρνηση των ΣΥΡΙΖΑ - ΑΝΕΛ το συγκεκριμένο νομοθέτημα, για να κάνουν και το χατίρι της ακροδεξιάς πτέρυγας, όπως είπα. Ας απολογηθούν σε όλον αυτόν τον κόσμο που αναρωτιέται ποιος είναι ο υπαίτιος αυτής της κατάργησης. Η δεύτερη παρατήρηση είναι η εξής: Εδώ δεν πρόκειται για ένα κόμμα όπως είναι το Κομμουνιστικό Κόμμα Ελλάδας, κύριε συνάδελφε, για να το πω έτσι, που δεν κυβέρνησε και δεν πρόλαβε και δεν πρόκαμε. Πρόκαμε ο ΣΥΡΙΖΑ. Είχε τεσσεράμισι ολόκληρα χρόνια να διορθώσει την αστοχία αυτή που έβλεπε ότι είχε το σύστημα, να διορθώσει και να εξορθολογίσει τις ποινές, όπως λέμε οι νομικοί. Ούτε αυτό το έκανε λοιπόν και κουνάει το δάχτυλο! Τέλος, θέλω να πω το εξής: Επειδή αξία δεν έχουν τα σόου, αλλά πρέπει να τα αναδεικνύουμε στον κόσμο, για να καταλαβαίνουμε και τι λέμε μεταξύ μας, έχετε ένα ερώτημα, μία παρατήρηση. Όμως, το ζουμί της υπόθεσης; Εδώ, στο διά ταύτα, στον πυρήνα της σημερινής ημέρας, ποιο είναι το συμπέρασμα; Πώς καταλήξατε λοιπόν; Καταλυτικός ο αριθμός «50», λοιπόν, του κ. Σπίρτζη ως ομιλητή. Όμως, κύριε Υπουργέ, κοιτάξτε, η ουσία της δημοκρατίας είναι άλλη, δεν είναι αυτή. Η ουσία είναι ότι το Κίνημα Αλλαγής, αλλά και τα άλλα κόμματα, όπως είπε και ο κύριος συνάδελφος του Κομμουνιστικού Κόμματος, κατέβασαν τροπολογίες σχετικά με την αντιμετώπιση του συγκεκριμένου ζητήματος. Επειδή η δημοκρατία μας προχωράει και επειδή η πολιτική πρέπει να δώσει απαντήσεις σαν τμήμα ακριβώς της ίδιας της ζωής στα προβλήματα στην καθημερινότητα, αλλά και στα μεγάλα πολιτικά ζητήματα, πρέπει να δούμε πολύ σοβαρά πώς θα αντιμετωπίσουμε αυτό το κενό το οποίο υπάρχει νομοθετικά πια και πώς θα μπορέσουμε να ανταποκριθούμε σε φαινόμενα, όπως αυτό που έχει μείνει κενό. Μιλάμε, δηλαδή, για τη στέρηση των πολιτικών δικαιωμάτων από καταδικασμένους πια μιας εγκληματικής οργάνωσης και σαν φυσικά πρόσωπα, αλλά κυρίως μας ενδιαφέρει και σαν κόμματα, πώς δηλαδή να μη γίνεται η ανακήρυξή τους, πώς να μην μπορούν να συμμετάσχουν στις εκλογές, πώς να μπορούν να μην κατέχουν αξιώματα, ακόμα και αν δεν είναι αμετάκλητη η απόφαση. Εδώ είναι μία πολύ μεγάλη συζήτηση συνταγματικού χαρακτήρα. Εμείς καταθέσαμε αυτή την τροπολογία, την οποία δεν αποδεχτήκατε. Όμως, αποτελεί μία βάση, κύριε Υπουργέ - κι έτσι νομίζω ότι πρέπει να το δείτε - εκκίνησης, ένα εφαλτήριο εκκίνησης μίας ευρείας συζήτησης, η οποία πρέπει να γίνει σε διακομματικό, κατά την αντίληψή μας επίπεδο, διότι σε κάθε περίπτωση, ανεξάρτητα από τα σόου, ανεξάρτητα από τις επιμέρους πολιτικές απόψεις που υπάρχουν, το θέμα πρέπει να λυθεί. Αυτό πρέπει να είναι ο γνώμονας. Αυτή πρέπει να είναι η στρατηγική μας. Πρέπει να λυθεί. Εν τέλει, πραγματική νίκη της δημοκρατίας θα ήταν, αν μπορούσε να λυθεί με εθνική ομοψυχία, ενότητα και με ένα αρραγές κοινωνικό και πολιτικό μέτωπο, που θα προσδιορίσει για άλλη μία φορά δυνατά και καθαρά τι είναι συνταγματικό τόξο και τι ανήκει στις δυνάμεις του δημοκρατικού συνταγματικού τόξου.
Ευχαριστώ πολύ, κυρία Λιακούλη. Τον λόγο έχει ο κ. Μιλτιάδης Χατζηγιαννάκης από τον ΣΥΡΙΖΑ.
Ευχαριστώ, κύριε Πρόεδρε. Δυστυχώς, ενώ έλεγα να είμαι πολύ επιγραμματικός στο κλείσιμο σχεδόν της διαδικασίας, βλέπω διαδικασία η οποία δεν τιμά εμάς, δεν τιμά αυτούς που μας βλέπουν, όσοι έχουν αντέξει βέβαια ή όσοι αύριο θα διαβάσουν τι θέση πήρε το κάθε κόμμα. Για να είμαι πολύ σαφής και να μπω γρήγορα στο ζουμί, θα έλεγα ότι βλέπω μία προσπάθεια διαρκούς διαστρέβλωσης, διαρκούς επικοινωνιακού σόου από πάρα πολλούς εδώ μέσα και, δυστυχώς, όλων των κομμάτων. Να βλέπω από την πλευρά της Κυβέρνησης να προσπαθεί να δικαιολογήσει δικά της νομοθετήματα ή δικές της ενέργειες ή παραλείψεις, να το καταλάβω. Να βλέπω από κόμματα της Αντιπολίτευσης, όπως τώρα η συνάδελφος εισηγήτρια του Κινήματος Αλλαγής…
Εγώ τον κ. Σπίρτζη άκουσα.
Επειδή ακούσατε τον κ. Σπίρτζη…
Εσείς δεν τον ακούσατε;
…να είναι πολύ συγκεκριμένος, γιατί μάλλον ή δεν γινόμαστε κατανοητοί ή μπορεί και εμείς να φταίμε και να μη μιλάμε πολύ καλά τα ελληνικά, να μην τα εκφράζουμε πολύ σωστά…
Είναι πολύ καλός ομιλητής.
Επειδή είναι πολύ καλός ομιλητής, λοιπόν, να κάνω και εγώ τη μετάφραση, σε περίπτωση που σε κάποια ώτα δεν έγιναν αντιληπτά.
Α, τα ώτα φταίνε.
Προφανώς και ήταν πολιτική - και όχι μόνο - επιλογή η αλλαγή του Ποινικού Κώδικα. Ήταν της προηγούμενης κυβέρνησης. Από αυτήν ψηφίστηκε και ήταν αποτέλεσμα μιας δουλειάς δέκα ετών όχι από την κυβέρνηση του ΣΥΡΙΖΑ, αλλά από προηγούμενες κυβερνήσεις. Κι όπως έχουμε πει πάρα πολλές φορές, η νομοπαρασκευαστική επιτροπή δεν ξέρω καν αν είχε μέσα έναν ψηφοφόρο του ΣΥΡΙΖΑ. Είχε έγκριτους νομικούς, οι οποίοι κατέληξαν και γι' αυτό τον λόγο έχει πάρει τα συγχαρητήρια ο Ποινικός Κώδικας τότε που γινόταν η μεγάλη αντιπαράθεση από την πλειοψηφία του νομικού κόσμου και κυρίως από τους δικηγορικούς συλλόγους της χώρας, διότι ήταν απαρχαιωμένος ο Ποινικός Κώδικας και έχρηζε αλλαγής. Προφανώς, μέσα στις αλλαγές που έγιναν, επειδή ήταν η επιταγή των εποχών, έπρεπε να γίνουν ελαφρύνσεις ποινών και κάπου να γίνει εξορθολογισμός. Στη συγκεκριμένη περίπτωση, επειδή έγινε χρήση, γι' αυτό τώρα απαντάω και στο δεύτερο κομμάτι στον Κοινοβουλευτικό Εκπρόσωπο της Νέας Δημοκρατίας για τον δικό μας ισχυρισμό ότι μειώθηκε το πλαίσιο ποινής από τα πέντε ως τα δεκαπέντε για όλα τα κακουργήματα ανάλογου βαρύτητας. Δεν είναι μόνο για το 187, για να είμαστε σαφείς. Σας διαβάζω τι γράφει σήμερα ο νόμος, γιατί έχει δίκιο μεν ο συνάδελφος ότι είναι τα 3/5 η έκτιση στις καθείρξεις, όπως ήταν και στο προηγούμενο νομικό καθεστώς, αλλά ή δεν πρόσεξε ή απέφυγε να μας πει πότε ακριβώς βγαίνει κάποιος από τη φυλακή, γιατί από τη φυλακή βγαίνεις με την υφ' όρων απόλυση, όπως γνωρίζουν όλοι όσοι έχουν κάνει έστω και ένα κακούργημα στην καριέρα τους. Δόξα τω θεώ, εμείς έχουμε κάνει κάποια κακουργήματα στην καριέρα μας. Στην υφ' όρων απόλυση, λοιπόν, στο άρθρο 6, αυτό που είπαμε και αυτό που ισχυριστήκαμε είναι ότι ενώ με το προηγούμενο καθεστώς χρειαζόταν υποχρεωτικά για να καταθέσει ο καταδικασθείς αίτηση για υφ' όρων απόλυση 1/3, πλέον είναι 2/5. Με μία πολύ απλή αριθμητική πράξη, καταλαβαίνει κανείς ότι το 40% της ποινής για να μπορέσει να ασκήσει το δικαίωμά του να αποφυλακιστεί, είναι μεγαλύτερο από το 33%. Είναι απλή αριθμητική. Είναι απλή ανάγνωση της παραγράφου 6 του άρθρου. Άρα, για να μη δημιουργούμε εντυπώσεις, ήμασταν σαφέστατοι σε αυτό που είπαμε. Ο Ποινικός Κώδικας άλλαξε κατ' επιταγή όλου του νομικού κόσμου της Ελλάδος και τα συγκεκριμένα αδικήματα εξορθολογίστηκαν. Μπορεί να μειώθηκε το ανώτατο όριο ποινής, αλλά θα εκτιθεί η όποια ποινή αποφασίσει αύριο το δικαστήριο με βαρύτερους όρους από αυτούς που ίσχυαν. Πρέπει να είμαστε σαφείς.
Απαντήσατε, κύριε Χατζηγιαννάκη.
Αυτό που είπε ο κ. Σπίρτζης, για να απαντήσω και στο συγκεκριμένο, είναι ότι επίσης η νομοπαρασκευαστική επιτροπή είπε ότι ο προηγούμενος Ποινικός Κώδικας ήταν ένα νομοθέτημα της δεκαετίας του 1950. Του 1950 ήταν! Προφανώς, τη δεκαετία του 1950, με τις τελείως διαφορετικές από σήμερα πολιτικές συγκυρίες, είχε ως παρεπόμενες ποινές και τη στέρηση της ελευθερίας. Η νομοπαρασκευαστική είπε ότι αυτές πρέπει να φύγουν από κει, γιατί δεν είναι πλέον το 2020 ίδια τα δεδομένα και πρέπει να μπουν ως κωλύματα εκλογιμότητας, όπως για παράδειγμα - και εκεί θα συμφωνήσω με το Κομμουνιστικό Κόμμα - στις αυτοδιοικητικές εκλογές. Εκεί υπάρχουν κωλύματα τελείως διαφορετικά από αυτά του Συντάγματος. Εννοώ ότι δεν τα περιορίζει το Σύνταγμα, γιατί έχουν επιπρόσθετα. Εδώ, σαν δημοτικός σύμβουλος ή σαν δήμαρχος, αν χρωστάς πέντε χιλιάρικα στον δήμο, δεν μπορείς να έχεις εκλογιμότητα. Άρα - και αυτό να το δείτε, κύριε Υπουργέ, γιατί έχει δίκιο το Κομμουνιστικό Κόμμα της Ελλάδος - σε αυτοδιοικητικό επίπεδο, επειδή υπάρχουν αυτοδιοικητικοί, δυστυχώς, εκλεγμένοι, αιρετοί, της συμμορίας αυτής, μπορούμε πολύ εύκολα να νομοθετήσουμε και πολύ γρήγορα, χωρίς να έχουμε δεσμεύσεις από το Σύνταγμα. Το λέω πρόχειρα, με βάση τη νομοθεσία. Δεν μπορώ να σας καταθέσω, γιατί θέλω να είμαι πολύ σαφής, τα νομικά κείμενα. Κλείνοντας, επίσης θα συμφωνήσω με τον συνάδελφο του Κομμουνιστικού Κόμματος. Είναι αυτό και περιοριστικό. Δεν θέλω να το πω εκβιαστικό όπως το είπε, αλλά στην πραγματικότητα μας βάζετε το μαχαίρι στο λαιμό. Όσον αφορά όλες τις υπουργικές τροπολογίες, ειλικρινά, εκτός από την 502 που θα την ψηφίσουμε, το 80% των διατάξεών τους θέλουμε να το υπερψηφίσουμε. Έχουμε, όμως, το 20% και μας δεσμεύετε. Είναι πραγματικότητα αυτό. Είναι άλλο ένα νομοσχέδιο το οποίο δεν μπορούμε να το υπερψηφίσουμε επειδή είναι ενιαίο. Θα πρέπει να το πάμε «ναι» ή «όχι». Δεν γίνεται αυτό το πράγμα. Δεν είναι σωστή νομοθέτηση αυτή.
Ευχαριστούμε πολύ.
Κύριε Πρόεδρε, να πω τι ακριβώς θα πούμε.
Θα φανεί στην ψηφοφορία. Δεν χρειάζεται. Έχει περάσει η ώρα.
Για ποιον λόγο, κύριε Πρόεδρε; Έχει δεκαεπτά το καθένα. Είμαστε στα περισσότερα - το λέμε ειλικρινά - υπέρ και αναγκαζόμαστε και ψηφίζουμε…
Καταλαβαίνω τι λέτε. Έχει τεθεί και στη Διάσκεψη των Προέδρων από το Κομμουνιστικό Κόμμα.
Στις δε βουλευτικές τροπολογίες αν εξαιρέσετε την 507 του κ. Καββαδά, στην οποία θα ψηφίσουμε «παρών», τις υπόλοιπες τις θεωρούμε θετικές. Κύριε Υπουργέ, για να κλείσω…
Τρεις φορές το είπατε αυτό.
Για να κλείσω τώρα.
Ελπίζω να κρατήσετε τον λόγο σας.
Κύριε Υπουργέ, στην απάντησή σας μας είπατε για τη σύμβαση τον Μάρτιο, για το Ταμείο Παρακαταθηκών και Δανείων. Δεν μας είπατε για την Ευρωπαϊκή Τράπεζα Επενδύσεων. Δεν ξέρω αν το παραλείψατε ή δεν υπάρχει. Για τις μεγάλες επιχορηγήσεις και τα οικονομικά που έχουν ανθήσει στους δήμους, μόνο σας παραπέμπω στο προσχέδιο του προϋπολογισμού. Και τα 120 εκατομμύρια από τους φόρους και τα τέλη μακάρι να τα δουν - τα προβλέπετε στο προσχέδιο - , αλλά τα 280 εκατομμύρια που προϋπολογίζει το Υπουργείο Οικονομικών ως μείωση επιχορηγήσεων, γιατί λέει ότι οι δήμοι θα τα πάρουν από φόρους, να δω πού ακριβώς θα τα βρουν. Σας ευχαριστώ, κύριε Πρόεδρε.
Να είστε καλά. Τον λόγο έχει η κ. Αυγερινοπούλου από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, αφού ακούσαμε προσεκτικά όλες τις ομιλίες και αφού λάβαμε νομοτεχνικές διορθώσεις επί του νομοσχεδίου, που κινούνται προς τη θετική κατεύθυνση, δεν απομένει παρά να δηλώσουμε για άλλη μία φορά πως υπερψηφίζουμε το νομοσχέδιο. Το νομοσχέδιο εισάγει ρυθμίσεις που αποκρυσταλλώνουν εμπειρία ζωής και ανταποκρίνονται στις αρχές της καλής διακυβέρνησης και της χρηστής διοίκησης. Οι ρυθμίσεις που αναθεωρούν τον Κώδικα Ελληνικής Ιθαγένειας αναδεικνύονται πλέον απαραίτητες. Πρόκειται για ένα νομοσχέδιο με ξεκάθαρες ρυθμίσεις. Όσον αφορά στο πρώτο μέρος, εισάγεται ένας αδιάβλητος και αντικειμενικός τρόπος αξιολόγησης των γνώσεων των ενδιαφερομένων για πολιτογράφηση μέσω εξετάσεων. Το σύστημα πολιτογράφησης βελτιώνεται και η διαδικασία επιταχύνεται. Όσον αφορά στις παρατηρήσεις των συναδέλφων περί ιθαγένειας και υπηκοότητας, ας διευκρινίσουμε ότι το νομοσχέδιο σήμερα δεν διαπραγματεύεται το εν λόγω ζήτημα. Αυτά τα θέματα έχουν ήδη επιλυθεί από τον Ελληνικό Κώδικα Ιθαγένειας. Το νομοσχέδιο σήμερα βελτιώνει τη διαδικασία πολιτογράφησης, η οποία γίνεται αντικειμενικότερη και ταχύτερη και πλέον διαφανής. Στο δεύτερο μέρος του νομοσχεδίου υπερθεματίζουμε τη συστηματική, αδιάλειπτη και μεταρρυθμιστική προσπάθεια της Κυβέρνησης να δημιουργήσει ένα κράτος και μία τοπική αυτοδιοίκηση η οποία προασπίζεται τον πολίτη και του δημιουργεί όλες εκείνες τις προϋποθέσεις, ώστε να απολαμβάνει την ποιότητα της ζωής που του αξίζει, να ζει εντός σύγχρονων, έξυπνων και βιώσιμων πόλεων. Αξίζει ιδιαίτερη μνεία σε ένα άρθρο το οποίο είναι πολύ σημαντικό, καθώς δίνει τη δυνατότητα σε ορεινούς και σε νησιωτικούς δήμους να παρέχουν δωρεάν σίτιση και κατάλυμα στο ιατρικό, παραϊατρικό και νοσηλευτικό προσωπικό των κέντρων υγείας και των δημόσιων νοσοκομείων, στο προσωπικό του ΕΚΑΒ, στο ένστολο προσωπικό της Ελληνικής Αστυνομίας, του Λιμενικού Σώματος και της Ελληνικής Ακτοφυλακής και του Πυροσβεστικού Σώματος, καθώς και στους αναπληρωτές εκπαιδευτικούς πρωτοβάθμιας και δευτεροβάθμιας εκπαίδευσης. Το αυτό ισχύει και υπέρ των δημοσίων υπαλλήλων που αποσπώνται στους δήμους αυτούς. Η ρύθμιση συμβάλλει έτσι ώστε να γεφυρωθεί ακόμα περισσότερο το χάσμα της ποιότητας ζωής που υπάρχει μεταξύ των κατοίκων αφ' ενός των αστικών περιοχών και αφ' ετέρου των ορεινών και νησιωτικών περιοχών. Ειδικότερες ρυθμίσεις οι οποίες κατατέθηκαν συμπληρωματικά με τροπολογίες αξίζουν μνείας. Αναφέρω παραδειγματικά τη ρύθμιση ειδικότερων ζητημάτων για τους φορείς διαχείρισης στερεών αποβλήτων, οι οποίοι αποκτούν μεγαλύτερη ευελιξία ως προς τον σχηματισμό και τη σύνθεσή τους, τη ρύθμιση για την ενίσχυση του ερασιτεχνικού αθλητισμού με τη δυνατότητα παροχής χρηματικών επιχορηγήσεων σε αθλητικούς συλλόγους από τους δήμους και τις περιφέρειες για την προαγωγή του αθλήματός τους, καθώς και για την κάλυψη εξόδων μετακίνησης αθλητών και αθλητικών ομάδων, τη ρύθμιση για τη σύντμηση των προθεσμιών για την προκήρυξη θέσεων ειδικευόμενων ιατρών κλάδου του ΕΣΥ, έτσι ώστε οι γιατροί να βρεθούν νωρίτερα στις θέσεις τους κοντά στους ασθενείς. Επίσης λύνονται ζητήματα της συμμετοχής γιατρών στις εξετάσεις απονομής τίτλου ειδικότητας. Θα μου επιτρέψετε, πέρα από την εισήγησή μου επί του νομοσχεδίου αυτήν καθαυτή, να θίξω δύο ακόμα σημαντικά ζητήματα από προσωπική έποψη. Πρώτον, πολύς λόγος έγινε για τις τροπολογίες που κατατέθηκαν σε σχέση με τη στέρηση των πολιτικών δικαιωμάτων σε ηγετικά στελέχη της Χρυσής Αυγής μετά την καταδίκη τους. Υπενθυμίζουμε ότι η επιβολή της παρεπόμενης ποινής της αποστέρησης των πολιτικών δικαιωμάτων που υποστηρίζουν όψιμα αυτές οι τροπολογίες θα ήταν δυνατή αν δεν είχε καταργηθεί η σχετική διάταξη με πολιτική επιλογή της ίδιας της κυβέρνησης των ΣΥΡΙΖΑ - ΑΝΕΛ. Αυτή η συζήτηση εκτιμώ, κύριοι συνάδελφοι, ότι θα μπορούσε να είχε γίνει μέσα σε ένα άλλο πλαίσιο με σφαιρικότερη προσέγγιση του πολιτικού και νομικού αυτού ζητήματος και όχι όπως έλαβε χώρα σήμερα, αποσπασματικά, μονοδιάστατα και εξαιρετικά περιορισμένα εντός του πλαισίου συζήτησης για ένα νομοσχέδιο με άλλο αντικείμενο. Πάντως, πέρα και πάνω από κάθε νομοθετική ρύθμιση η οποία μπορεί να υιοθετηθεί στο μέλλον, την απάντηση την δίνει η ίδια η κοινωνία: Η μεγαλύτερη αξία είναι αυτή της ειλημμένης απόφασης της κοινωνίας να μην στηρίξει πλέον τέτοια μορφώματα. Η κοινωνία μας, ώριμη και δημοκρατική, με την ισόρροπη καθημερινή της ανάπτυξη είναι εκείνη που δίνει την απάντηση σε όλες τις εκφάνσεις και αποδεικνύει ότι τέτοια μορφώματα είναι οριστικά παρελθόν για τους Έλληνες. Δεύτερον, μελετώντας το νομοσχέδιο διαπίστωσα με ικανοποίηση ότι προωθεί όντως το ωραίο όραμα της τοπικής αυτοδιοίκησης στο πλαίσιο της Ευρωπαϊκής Ένωσης για τις πόλεις του μέλλοντος και υποστηρίζει ευθέως τον παγκόσμιο στόχο βιωσιμότητας του ΟΗΕ υπ' αριθμόν 11 για τη δημιουργία έξυπνων, βιώσιμων πόλεων χαμηλών ρύπων, αλλά υψηλού επιπέδου ζωής και υγείας. Δεν έχω αμφιβολία ότι με την έμπρακτη στήριξη που δείχνει καθημερινά το Υπουργείο Εσωτερικών και όλη η Κυβέρνηση προς την τοπική αυτοδιοίκηση οι βιώσιμες πόλεις θα γίνουν πραγματικότητα σε όλη την Ελλάδα. Αυτό, όμως, δεν ισχύει παντού. Η Ευρωπαϊκή Ένωση μπορεί να θέλει τις βιώσιμες πόλεις, ο ΟΗΕ μπορεί να θέλει τις βιώσιμες πόλεις, αλλά υπάρχει μία ευρωπαϊκή πόλη υπό την αιγίδα του ΟΗΕ, που δεν είναι πια βιώσιμη, η πόλη της Αμμοχώστου στην Κύπρο. Σήμερα για άλλη μία φορά η πόλη της Αμμοχώστου υποφέρει από την απόφαση της Τουρκίας για την επέκταση της άδειας εισόδου στο παραλιακό μέτωπο των Βαρωσίων. Η απόφαση αυτή συνιστά για άλλη μία φορά κατάφωρη παραβίαση του Διεθνούς Δικαίου εκ μέρους της Τουρκίας. Εμείς, κύριοι συνάδελφοι, δεν ξεχνάμε. Ο Πρωθυπουργός δήλωσε την πλήρη συμπαράσταση και στήριξη της Ελλάδας στην Κύπρο. Η Ομάδα του Ευρωπαϊκού Λαϊκού Κόμματος στο Ευρωπαϊκό Κοινοβούλιο ενώνει τη φωνή της μαζί μας και καλεί την Τουρκία να συμμορφωθεί με τα ψηφίσματα του Συμβουλίου Ασφαλείας του ΟΗΕ και να επιστρέψει τα Βαρώσια στους νόμιμους κατοίκους τους. Όπως επιθυμούμε ένα καλύτερο μέλλον για τις πόλεις μας, για τα παιδιά μας και υιοθετούμε το σημερινό νομοσχέδιο γι' αυτόν το σκοπό, έτσι επιθυμούμε ένα καλύτερο μέλλον για τις πόλεις στην Κύπρο, για τα παιδιά των Κυπρίων, για τα παιδιά όλων μας. Οι βιώσιμες πόλεις είναι πρωτίστως πόλεις ειρηνικές, που λειτουργούν βασισμένες στις αρχές του Δημοσίου Διεθνούς Δικαίου. Σε αυτές τις πόλεις δικαιούμαστε όλοι να ζούμε. Με τη σκέψη μας στην Κύπρο. Ευχαριστώ πολύ.
Και εμείς ευχαριστούμε, κυρία Αυγερινοπούλου. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εσωτερικών: «Τροποποίηση Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών, ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης και άλλες διατάξεις». Εισερχόμαστε στην ψήφιση επί της αρχής των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, πενήντα έξι άρθρα και επτά τροπολογίες, το ακροτελεύτιο άρθρο καθώς και το σύνολο. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να κυλίσετε την οθόνη αφής . Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, την τροπολογία, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Εσωτερικών: «Τροποποίηση Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών, ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης και άλλες διατάξεις» έγινε δεκτό κατά πλειοψηφία ενιαία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 0.46΄ λύεται η συνεδρίαση για σήμερα Παρασκευή 9 Οκτωβρίου 2020 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.